
PROLOG 


Februarie 1998 
Fredericksburg, Virginia 


Limuzina Departamentului de Stat gonea prin mijlocul pădurii 
dezgolite; secretarul de stat Grey Mellencamp acționă butonul care 
făcea să se ridice geamul ce-l separa de şofer. Mellencamp se uita 
pe geam la copacii şi tufişurile fără frunze, reci şi întunecate în 
lumina slabă a amurgului. Trunchiurile dese, la limita cărora se 
înşirau grămezi de zăpadă murdară şi crengile împreunate se 
ridicau ca un zid de o parte şi de alta a şoselei, formând un fel de 
tunel întunecos. Printre copacii cufundați în umbră nu se vedea 
nici o mişcare, nici un semn de viață. 

Mellencamp se lăsă pe spate copleşit de un sentiment de 
neputinţă. Tocmai avusese o întâlnire cu Liz Sansborough şi nu 
reuşise să obțină de la ea informaţiile dorite. Era supărat şi 
dezamăgit, însă, cu cât analiza mai profund cele întâmplate, cu 
atât realiza că peste toate astea se adăuga şi un sentiment de 
uşurare, pentru că femeia aceasta fusese trecută pe lista celor de 
sacrificiu. Cineva avea să fie sacrificat oricum. Probabil că, până la 
sfârşit, mai mulți. Spera numai ca fiecare din aceştia să fie cu 
adevărat vinovat astfel încât execuțiile să-şi aibă rostul. Nu-i 
plăcea deloc chestia asta, cu atât mai mult acum, după ce se 
convinsese că Liz Sansborough era nevinovată. 

Privea în continuare pe geam şi încerca să se relaxeze inhalând 
aerul mirosind a piele scumpă. Încheiase o mulțime de înţelegeri 
reuşite pe tot mapamondul, mai întâi pentru firma de avocatură la 
care lucrase şi apoi în calitate de secretar de stat, aşa că putea să- 
şi dea seama când avea de-a face cu o situație pe care o putea 
controla. 

Îşi scoase telefonul mobil din buzunarul interior al hainei şi 
sună la Bruxelles. 

— Aici Cronus, răspunse imediat o voce cu accent britanic. 

Mellencamp începu să vorbească pe un ton hotărât: 

— Tocmai am terminat discuția cu Sansborough, la şedinţa 
conspirativă. Femeia pretinde că nu a văzut nici un dosar că nu 
stătea în caracterul tatălui ei să păstreze aşa ceva. A susținut asta 

pe toată durata discuţiei. 

— La naiba! În mod sigur individul avea astfel de dosare, spuse 
Cronus ridicând vocea. Nu se putea să nu ţină evidența celor 
pentru care lucra şi ce făcea pentru ei. Lista contactelor sale, 
pentru numele lui Dumnezeu. Cine era de încredere, cine nu. 
Acţiunile reuşite. Cele eşuate. Adrese. Numere e telefon. Nume 
false. Nimeni nu poate să supraviețuiască unei astfel de afaceri, 
mai ales în acest domeniu, fără o bază de date. E clar că femeia 
minte! 

Secretarul de stat îşi stăpâni cu greu o replică dură. 

— Sansborough spune că bătrânul avea o memorie fotografică şi 
că prin urmare nu avea nici un motiv să păstreze astfel de 
informații. I-a spus că de fiecare dată când termina o acțiune avea 
grijă să distrugă orice înscris: planuri, hărți, orare şi tot felul de 
astfel de chestii. Mama lui Sansborough ne-a povestit exact acelaşi 
lucru şi toată lumea ştie principalul motiv pentru care Carnivorul 
a reuşit să reziste atâta vreme, a fost tocmai vigilența sa deosebită. 

Englezul spuse cu o voce în care se citea clar că nu fusese 
convins: 

— După tot ce s-a întâmplat, aceste dosare trebuie şi existe. Şi 
fără îndoială că Sansborough ştie unde sunt ascunse. E singura 
persoană care ne poate duce la ele, acum, după ce mama ei a 
murit. 

— Da, aceste informaţii există undeva, însă părinții ei nu i-au 
spus nimic. Dacă nu şi-ar fi surprins tatăl în timpul acelei acțiuni 
de curățare din Lisabona, fără îndoială că nu ar fi aflat niciodată 
nimic despre viața secretă a părinților ei, aşa cum nici noi probabil 
că nu am fi ştiut nimic. Ignoranța a fost cea mai bună metodă prin 
care au reuşit să o protejeze, aşa că ce motiv puteau să aibă ca să- 
i povestească despre dosare? În afară de asta, ei au ieşit din 
branşă din clipa când ea s-a mutat la ei. Femeia nu i-a văzut 
niciodată plănuind o lovitură. Mi se pare destul de evident că nu 
are cum să ştie despre acele dosare. Mellencamp făcu o pauză şi-şi 
îndreptă umerii largi. O să găsim dosarele, însă nu prin 
intermediul ei. 

— Şi-a bătut joc de tine, Themis. E în stare de aşa ceva. Doar e 
unul dintre cei mai buni oameni de la Langley. 

Mellencamp simțea că începe să-şi piardă cumpătul. 


1 Langley, Virginia - localitatea în care se află sediul central al CIA (n. 
tr.). 

— Crezi că dacă aş şti că mă minte nu aş utiliza toate metodele 
pentru a scoate informaţiile de la ea? Doar e pielea mea în joc. 
Dintre noi doi eu am de departe mult mai mult de pierdut. Nu tu ai 
fost şantajat cu informațiile conținute în dosarele alea. Simțea cum 
îi bate inima. Mellencamp era supraponderal şi de fiecare dată 
când se gândea la problemele ecoronariane pe care le avea, îl 
cuprindea spaima. 

Închise ochii încercând să-şi ţină emoţiile sub control. Liz 
Sansborough era singurul copil al lui Hal Sansborough, 
Carnivorul, cel ce fusese unul dintre cei mai misterioşi şi mai de 
temut asasini independenţi din epoca războiului rece. În ciuda 
concurenței pentru notorietate din partea unora de teapa lui 
Carlos Şacalul, Imad Fayez Mugniyeh sau Abatele, Carnivorul 
reprezentase întotdeauna o legendă pentru cei care erau la curent 
cu astfel de lucruri, urât de toţi, însă angajat mereu, atât de o 
parte cât şi de cealaltă. În toată activitatea lui avusese grijă să nu 
facă nimic care să ducă la dezvăluirea propriei identități. Nu exista 
nici o fotografie a lui şi până aproape de momentul în care se 
sinucisese, nimeni nu fusese în măsură să-i afle adevăratul nume. 
Fusese o himeră, un cameleon indestructibil în această lume 
subterană a spionilor şi criminalilor internaționali. Un personaj 
fără chip. 

Cronus vorbi din nou şi de data asta vocea sa nu mai era atât 
de acuzatoare. 

— Ai de gând să faci ceea ce-ţi cere cel care te şantajează, 
Themis? 

— Niciodată. Tonul vocii secretarului de stat nu lăsa loc nici 
unei îndoieli. Va trebui să găsim singuri informaţiile acelea. Mă tot 
gândesc la comunicatele de presă pe care ți le-am trimis. 
Răspunsul trebuie să fie într-unul dintre ele. Scoase hârtiile din 
servietă. 

— Dacă aşa stau lucrurile, eu unul nu reuşesc a-l descopăr. 

Mellencamp nu răspunse nimic şi începu să studieze din nou 
foile de hârtie. 


The Times, Marea Britanie. 

Astăzi, Sir Robert Childs, MP, a fost găsit mort în cada de baie, cu 
tăieturi la încheieturile mâinilor, toate indiciile sugerând o posibilă 
sinucidere. Menajera sa, cea care a descoperit trupul neînsuflețit al 
cunoscutului parlamentar, a declarat că a găsit un bilet în care 
acesta îşi exprimă regretul pentru neplăcerile provocate familiei sale 
datorită legăturilor pe care le avea cu fete de consumatie... 

Bild, Germania (traducere). 

Întreaga naţiune a trăit un moment de şoc în această dimineaţă la 
aflarea veştii că, la miezul nopții trecute, cancelarul Hans Raab şi-a 
dat demisia. Supus în permanenţă tirului acuzațiilor conform cărora, 
de-a lungul celor 16 ani cât fusese la putere, acceptase mai multe 
donaţii ilegale în schimbul unor favoruri politice, acesta a... 


The Washington Post, Statele Unite. 

O nouă surpriză electorală s-a înregistrat astăzi, când al şaselea 
congresman, în tot atâtea săptămâni şi-a anunţat retragerea din 
cursa pentru un nou loc în Congres. Jay White, reprezentant al 
statului Oregon şi-a motivat decizia prin naşterea celui de-al treilea 
copil al său şi a declarat că este nevoit să revină în sectorul privat 
pentru a obţine un venit mai mare, care să-i permită să-şi întrețină 
familia. 

Renuntarea sa face astfel ca un total de trei republicani şi trei 
democrați, fiecare dintre aceştia reprezentând cele mai radicale 
fracțiuni ale partidelor pe care le reprezentau, să iasă din cursa 
electorală. Nici unul dintre cei menţionaţi nu ar fi întâmpinat vreo 
opoziţie serioasă pentru câştigarea unui nou loc în Congres... 


— Să-l luăm de exemplu pe Sir Robert, zise Mellencamp. Şi-a 
tăiat venele în baie exact ca un senator roman nebun, numai 
fiindcă s-a aflat că a asudat în aşternuturi cu câteva târfe. E greu 
să ne închipuim că a fost în stare să se sinucidă pentru un motiv 
atât de ridicol. 

— În anumite cercuri din Londra se ştia de mult că apelează la 
dame de companie. 

— Exact. Înseamnă că s-a temut că altceva va ieşi la iveală. 
Ceva mult mai important pentru el, ca să-l împingă la sinucidere. 

Mellencamp oftă şi continuă: 

— Şi acum demisia lui Raab, motivată de câteva neregularități 
financiare. E de necrezut că a putut să-şi dea demisia la miezul 
nopții ca un hoț ordinar, din cauza unei ilegalităţi minore. 

— Bine că nu mai poate să forțeze cu alegerea noului director 
general pentru comerț.  Restricţiile referitoare la protejarea 
mediului ar fi dat piețele internaționale cu cel puțin zece ani în 
urmă. 

Vocea de la celălalt capăt al liniei făcu o pauză şi reluă după 
câteva clipe de reflecţie: 

— Poate că asta e. Poate că Raab a fost obligat să demisioneze 
din cauza vreunei numiri pe care se pregătea s-o facă şi povestea 

cu fondurile alea ilegale, e doar o scuză pe care s-o servească 
publicului. 

Mellencamp dădu aprobator din cap. 

— Dar ce legătură are asta cu toți congresmenii care au 
renunțat chiar înainte de alegeri? Trei de la extrema dreaptă, trei 
de la extrema stângă. Dacă ceea ce bănuim noi este real şi pentru 
şantaj sunt folosite informațiile din dosarele Carnivorului... 

— Atunci trebuie să existe o legătură între membrii Congresului, 
Robert Childs, cancelarul Raab şi tine. Cred că ar trebui să faci 
ceea ce-ţi cere individul acela. La urma urmei, te-a amenințat cu 
moartea. Nu e vorba de o cerere prea exagerată. O mică modificare 
a noului acord dintre Uniunea Europeană şi Statele Unite... 

— Ţi-am spus că nu! izbucni Mellencamp şi apoi se cufundă în 
tăcere. Îi dezvăluise lui Cronus doar strictul necesar în legătură cu 
şantajul la care era supus şi nimic mai mult. Nu voia să discute 
mai mult pe această temă. 

Cronus păru că nu băgase de seama ieşirea acestuia; continuă 
să gândească cu voce tare: 

— Ce aveţi voi în comun? Sunteţi din țări diferite. Diferite 
domenii de activitate, deşi sunteți cu toții implicați mai mult sau 
mai puțin în politică, Toţi sunteți bărbați. Bărbaţi albi în putere. 
Mai ştim că tu l-ai angajat pe Carnivor, sau cel puţin soția ta... 

— N-o băga şi pe ea în chestia asta, se răsti Mellencamp. Ruth 
murise cu cinci ani în urmă şi el continua să-i ducă dorul. Făcuse 
o greşeală în tinereţe. Încurajată de un prieten, apelase la Carnivor 
pentru a-l pedepsi pe un membru al Senatului, care îi violase sora 
mai mică. Atât senatorul cât atotputernicul său tată, care îl 
sprijinise în toate acțiunile, muriseră împreună într-un accident de 
navigație pe când se aflau cu iahtul în Mediterana. 

— Anchetatorii noştri au descoperit că atât Raab cât şi membrii 
Congresului l-au cunoscut pe Carnivor, continuă Cronus. Se pare 
că autorul şantajului nu doreşte bani. Să fie vorba despre un plan 
bine pus la punct, sau e pur şi simplu un nebun care acționează 
astfel datorită unui impuls irațional? 

— Naiba ştie, zise obosit Mellencamp. 

— Toate pistele verificate de oamenii noştri s-au înfundat. Toţi 
spun că e ca şi cum ar căuta o fantomă prin ceaţă. Cel care a pus 
mâna pe dosare se pare că ştie perfect ce trebuie să facă pentru ca 
acestea să nu cadă în mâinile noastre. Ceea ce mă face să te mai 
întreb încă o dată... eşti sigur că fiica asasinului nu ştie nimic? 
Mellencamp deveni dintr-o dată atent. 

— Aproape sigur. 

Vocea de la celălalt capăt al firului se auzi rece, profesionistă: 

— E ultima persoană în viață care ne poate duce la Carnivor. 
Trebuie să fie eliminată înainte de a putea să ne se facă rău. 

Exact de asta se temuse Mellencamp mai mult. 

— Fiecare moarte lasă o pată de lumină, argumentă el. 

Cu cât se acumulează mai multă lumină, cu atât atragem mai 
mult atenția. Dacă o omorâm vor creşte şi şansele de a fi 
descoperiți. Ar fi mult mai bine pentru noi — mult mai sigur — s-o 
ținem sub control. 

La celălalt capăt al firului se lăsase o tăcere care nu presupunea 
uimirea. 

Mellencamp profită şi continuă repede, cu o voce care voia să 
pară total dezinteresată. Nu trebuia să dea impresia că ar cere o 
favoare. Cronus, bineînțeles, ar fi încercat imediat să negocieze şi 
acest lucru nu era negociabil: 

— Dacă aranjăm totul aşa cum trebuie, până la urmă 
Sansborough s-ar putea să ne fie utilă. Poate foarte utilă dacă 
reuşim să dăm de un fir care să ne conducă la cel care are 
dosarele sau dacă îşi aminteşte ea ceva despre care acum nu-şi dă 
seama cât e de important. Aşa cum ai spus şi tu, ea este ultima 
noastră legătură. 

— Poate că ai dreptate, admise Cronus. Ai vreun plan? 

— Bineînţeles. Mellencamp zâmbi în sinea lui. Gândeşte-te 
puţin. În clipa de față Sansborough n-are nici o ocupaţie şi e 
probabil foarte deprimată. Ambii săi părinți sunt morți şi soțul ei a 
fost ucis cu mult timp în urmă. Nu are alți frați sau surori şi 
datorită vieţii pe care a dus-o, nu are nici un prieten adevărat, cu 
excepția verişoarei sale din California. 

— Sarah Walker, da. Îmi aduc aminte. Şi? 

— Ceea ce-şi doreşte cel mai mult este să lucreze din nou la 
Langley, pentru că asta e ceea ce ştie ea cel mai bine, se simte ca 
acasă. 

— Directorul adjunct o consideră drept un risc de securitate. 

— E normal ca Ariene să creadă aşa ceva şi va continua să-i 
ofere speranța unor activități de colaborare, cât s-o ţină liniştită. 
Însă Sansborough nu va şti niciodată să câştige încrederea celor de 
la Langley. A încercat să-şi ia masteratul în psihologie la 
Universității Georgetown. Am încurajat-o să continue în direcția 
asta. Ce trebuie să facem noi este să-i creăm oportunități în 
domeniu. Ceva irezistibil. Însă trebuie să ne mişcăm înainte ca să 

fie interesată de altceva sau să ne lase cumva. Dacă totul merge 
bine, vom reuşi s-o facem să fie în mediul academic - o femeie ca 
atâtea altele cu un trecut de care vrea să scape. O persoană 
neînsemnată într-un oraş sau universitate. Mică, lipsită de 
importanţă. Şi acolo, în timp cât stă liniştită şi nu ne încurcă, vom 
putea s-o supraveghem. Să avem grijă să nu fie un pericol pentru 
noi sau pentru ea. 
* 

Grey Mellencamp locuia la o fermă de cai de rasă la aproximativ 
şaizeci şi cinci de kilometri la est de conspiratoare. Limuzina 
părăsise drumul de țară şi o luă pe autostradă, unde traficul dens, 
deşi normal pentru acea oră, îi produse o stare de frustrare. Luna 
se ridicase. Se revărsa o mantie argintie peste maşinile care 
treceau, peste casele, magazinele şi clădirile cu birouri ce se 
întindeau în orice direcție privea, ca un ocean de lumini 
sclipitoare. 

Puse la loc în servietă tăieturile din ziare, bucuros că Cronus 
fusese de acord cu planul său. Gândurile îi zburau aiurea, obosite 
şi el încerca să evite amintirile neplăcute din trecut. De îndată însă 
ce limuzina încetini în dreptul gheretei de la intrarea în fermă şi 
paznicul îi făcu semn cu mâna, începu să se relaxeze. Deşi nu 
putuse să localizeze sursa Carnivorului, cel puțin reuşise să 
salveze viața unei ființe nevinovate. 

Limuzina se opri în fața porticului de la intrare, unde felinare 
vechi de căruță răspândeau o lumină galbenă peste aleea pavată 
cu cărămidă. Chet sări de la volan şi ocoli maşina ca să-i deschidă 
portiera din spate. Mellencamp ieşi în aerul rece al serii, cu 
servieta în brațe, făcu un semn cu capul lui Chet şi începu să urce 
obosit treptele de la intrare. 

— La şase dimineața mâine, sir? se auzi vocea lui Chet. 

— Da, bineînțeles. Ne vedem atunci. 

Deşi nu-i stătea în obicei, Mellencamp se întoarse să mai 
adauge câteva cuvinte şoferului său: 

— O seară plăcută, Chet. 

— Vă mulțumesc, sir. Şi dumneavoastră la fel. 

Secretarul de stat intră în interiorul clădirii, învăluit de mirosul 
puternic al buştenilor de pin care ardeau în cămin. Trecu prin 
sufragerie, scoțându-şi din mers pardesiul şi intră în cabinetul 
său. Pereţii erau îmbrăcați în lambriuri din lemn noi de cireş, iar 
încăperea era protejată de frigul nopţii cu ajutorul draperiilor 
groase care acopereau ferestrele mari ce dădeau spre grădină. 

Aruncă pardesiul pe sofa şi se lăsă să cadă greoi în fotoliul de 
lângă cămin. 

Flăcările pâlpâiau vesel, albastre şi portocalii. Era un foc 
adevărat din buşteni adevăraţi, nu una din imitațiile acelea 
caraghioase la care apelau atâţia tineri numai ca să evite curățatul 
cenuşii. Mellencamp se aplecă înainte şi-şi frecă mâinile ca să le 
încălzească mai repede, nervos dintr-o dată din cauza celui în 
posesia căruia ajunseseră dosarele şi a posibilelor implicaţii pentru 
bunul nume al defunctei sale soții şi pentru viitorul său. 

Se auzi vocea menajerei din bucătărie: 

— V-am auzit când aţi venit, sir. Doriţi ceva de băut? 

— Nu-ţi face griji, Gretchen, zise el tare. Îmi prepar singur ceva. 

Îşi slăbi nodul de la cravată şi se ridică anevoie din fotoliu, 
simțind din plin toată greutatea celor mai bine de o sută treizeci şi 
cinci de kilograme şi a celor şaizeci şi şase de ani pe care îi ducea 
în spate. Se îndreptă greoi spre bar. 

Tocmai îşi turna o porție de whisky cu gheață când, dinspre 
draperii, veni o boare de aer înghețat. Mellencam ridică privirea şi 
înlemni. 

O siluetă îmbrăcată în negru îşi făcuse apariția înainte ca 
Mellencamp să poată reacționa. Silueta ajunsă în spatele său, îl 
apucă de frunte şi-i trase capul pe spate. 

— Nu! Mellencamp scăpă paharul şi încercă şi apuce mâinile 
atacatorului. Era însă prea târziu. 

În obraz îi intrase acul scurt al unei seringi, într-un loc unde 
înțepătura avea să treacă neobservată, în barba care îi crescuse 
peste zi. Atacatorul îl eliberă. Mellencamp simţi că-l cuprinde un 
val de amețeală. Se întoarse cuprins de groază, încercând să se 
concentreze în timp ce ucigaşul dispărea după draperii. Din cauza 
durerii avea impresia că îi este sfâşiată inima. Îşi dădu seama cu 
furie că, până la urmă, tot fusese cineva sacrificat în acea seară. 
Picioarele nu-l mai țineau şi se prăbuşi pe spate fără suflare. 

PARTEA ÎNTÂI 


Capcanele pentru iepuri există din cauza iepurilor. O dată ce ai 
pus mâna pe iepuri, nu mai ai nevoie de capcană. 
CHUANG TSU 


Mai, 2003 Bruxelles, Belgia 


Gino Malko, îmbrăcat într-un costum scump, cu croială sobră, 
mergea în pas domol pe strada Sainte-Catherine, undeva în inima 
oraşului vechi, savurând strălucirea rece a soarelui de primăvară 
nordică şi legănându-şi bastonul special din abanos cu mâner din 
argint. Din când în când, dădea capul pe spate, închidea ochii şi 
lăsa soarele să-i încălzească fața, reuşind în acelaşi timp să-i evite 
cu dibăcie pe ceilalți trecători, de parcă ar fi fost echipat cu un 
radar. 

Se opri în cele din urmă în fața cafenelei Le Cerf Agile şi se aşeză 
la una din mesele de afară, acoperită cu dantelă albă. 

Chelnerul veni imediat la el. 

— Bună dimineața din nou, monsieur. Încă o zi frumoasă, nu? 
întrebă el în engleză. Ca de obicei, monsieur? 

— Îţi mulțumesc, Ruud, zise Malko zâmbind, jucându-şi rolul. 

Malko dădea bacşişuri grase, aşa că bărbatul se întoarse repede 
cu o tavă cu cafea cu lapte şi biscuiţi belgieni. Malko dădu din cap 
în semn de apreciere, îşi turnă în ceaşcă din cele două vase de 
argint, amestecă şi apoi muşcă dintr-un biscuit. Se lăsă pe spate 
pentru a privi mai bine mulțimea de pietoni formată din localnici, 
turişti, oameni de afaceri, funcționari ai Uniunii Europene. Era o 
oră destul de matinală pentru turişti, însă vremea frumoasă de 
primăvară reuşea să-i scoată în număr mare pe străzi. 

Tocmai începuse cel de-al doilea biscuit, când văzu ţinta. Apucă 
bastonul cu un gest firesc, se ridică şi începu să înainteze prin 
fluviul de pietoni. Din cauza mulțimii avea impresia că e nevoit să 

țină bastonul îndreptat în sus, într-o desfăşurare aparent normală 
a evenimentelor. Se izbi din greşeală de câţiva trecători, inclusiv de 
tipe. Exprimă de fiecare dată cele mai convingătoare regrete şi în 
cele din urmă, ca şi cum înghesuiala ar fi fost prea mult, se 
întoarse la cafenea. 

O femeie începu să țipe. Toţi întoarseră capul în acea direcție. 
Lângă ea, se prăbuşise pe trotuar, ţinându-se de gât, un bărbat 
înalt şi suplu, cu un ten măsliniu, mediteranean. 

Oamenii se strânseră în jurul ei. Începură să strige în franceză, 
flamandă şi engleză: 

— Daţi-vă la o parte, să poată respira! 

— Chemaţi ambulanta! 

— Ştie cineva să facă respiraţie artificială? 

— Sunt doctor, lăsați-mă să trec! 

Aşezat din nou la masa de la cafenea, Malko luă o înghițitură de 
cafea şi muşcă dintr-un biscuit în timp ce privea cum doctorul îşi 
făcea loc prin mulțime. Cei adunaţi în jurul celui prăbuşit îşi 
vorbeau la ureche şi se uitau la ce se petrecea pe trotuar. Malko îşi 
terminase biscuitul şi-şi linse firimiturile de pe degete când un 
murmur de groază străbătu mulțimea. 

Aproape imediat, un bărbat în cămaşă ieşi din mulțime cu 
telefonul mobil în mână. Era roşu la față din cauza emoției. 

— S-a întâmplat o tragedie pe stradă, în cartierul Sainte 
Catherine, raportă el în franceză. Atac de cord, aşa a spus 
doctorul. Ce? Da, e mort. Dacă e important? Ţine-te bine! Vorbesc 
despre Franco Peri, Comisarul Uniunii Europene pentru 
problemele concurenței! Dă-i drumul imediat! Da, ca primă ştire. 
Scoate orice altceva! 

Gino Malko zâmbi, lăsă câţiva euro pe masa acoperită cu 
dantelă şi se îndepărtă, legănându-şi bastonul. În cinci minute 
avea să ajungă la hotel. După alte zece, urma să achite nota la 
recepție. lar în următoarele cincisprezece avea să fie văzut într-un 
taxi în drum spre aeroport. 


Iulie 2003 
Universitatea statului California Santa 
Barbara, California 


Era trecut de ora nouă dimineața şi sala Campbell era plină de 
studenți, până în partea din spate a amfiteatrului. Liz 


13 


Sansborough îi studia cu atenție în timp ce îşi ținea ultima 
prelegere din semestrul de vară. Pe chipurile din fața ei, unele 
indiferente, adormite, altele atente şi pline de interes, găsea ceva 
dătător de speranță. 

Aceşti tineri îi aduceau aminte de anii pe care îi petrecuse la 
Cambridge, pe vremea când era de vârsta lor şi căuta ca şi ei ceva 
de care să se agațe în viață. Probabil va continua această căutare 
până în clipa în care se va prăbuşi din cauza muncii şi paharelor 
cu martini, la care apela ocazional, dar care îi erau atât de 
necesare. Faptul că studenții reveneau la orele ei, o făcea să spere 
că nici aceştia nu vor renunța aşa uşor. 

— Marx pretindea că violența este moaşa istoriei, le spunea ea. 
Însă fascismul nu a fost creat de aristocrație, aşa cum nici 
comunismul nu a fost creat de țărănime. Ambele curente au fost 
rezultatul unor ideologi politici, de la Troțki şi Lenin la Hitler şi 
Mussolini şi fiecare sistem politic a fost creat prin violență. Aceşti 
ideologi şi adepţii lor au apelat la ucideri în masă printr-o 
intoxicare ideologică - un substitut pentru religie dacă doriți — 
pentru a crea o lume nouă şi un om nou. În ceea ce-i priveşte pe 
Stalin şi pe Hitler, aceştia au folosit terorismul şi violența nu 
numai împotriva unor armate vrăjmaşe, ci şi împotriva civililor, 
inclusiv a propriilor cetățeni, aşa cum procedează şi dictatorii din 
zilele noastre. Saddam Hussein, Osama bin Laden, talibanii şi 
rețeaua Al-Qaeda reprezintă cele mai recente exemple. 

* 

Liz făcu o pauză pentru a trezi interesul studenților la ideile 
enunțate şi apoi zise zâmbind: 

— Acum e rândul vostru. Cum pot fi explicate în termeni de 
psihologie a violenței? 

Se uită la ei cum coboară privirile şi mişcă picioarele. Mâinile la 
care se aştepta erau deja sus, însă dorea să mai audă şi pe 
altcineva. 

— Haideţi, curajoşilor, încercă ea să-i stimuleze, cine doreşte să 
încerce? Alte câteva mâini se ridicară. Ei, pare că aveți ceva 
interesant de spus. Arătă cu degetul. O sală aşa de mare era 
imposibil de ținut minte şi deşi o recunoscuse pe tânăra aceea de 
douăzeci şi ani, nu era prea sigură în legătură cu numele ei. 

Tânăra femeie avea un păr blond deschis care îi acoperea 
jumătate din față. Fata clătină capul ca să-şi elibereze şi gura de 
părul care probabil că o şi împiedica să vorbească. 

— Agresivitatea şi violența adulților are rădăcini în anumite 

experienţe din fragedă copilărie, spuse ea cu candoare, însă asta 
nu este întotdeauna explicaţia a. 

— Continuă te rog. 

— De fapt, această explicație poate fi prea facilă, zise fata, din ce 
în ce mai stăpână pe sine. „Oamenii sânt uneori atraşi pe calea 
violenței din cauza ţii excepționale. Ei... sunt implicaţi fără să vrea 
într-un eveniment violent şi îşi cam pierd controlul. Fata se opri 
incapabilă să mai adauge şi altceva. 

Liz o aprobă cu o mişcare a capului. 

— Cu alte cuvinte, identitățile lor rămân suspendate într-un fel 
de detaşare morală. Folosesc apoi justificări ca să-şi legitimeze 
acțiunile. De aici scuze ca „comportament de turmă” şi „puterea 
mulțimii” şi situații în care oameni obişnuiţi ajung să comită fapte 
reprobabile, de o violenţă care nu o vor putea uita niciodată şi de 
care nu vorbesc toată viața... 

Pentru Liz, restul orei trecu foarte repede. La sfârşit era destul 
de emoțţionată. Îşi strânse notițele şi le înghesui în servietă. Nu ar 
fi trebuit să fie prezentă la prelegere în ziua aceea. Se pregătise să 
plece la Paris pentru a se bucura de câteva zile de vacanţă cu 
Sarah şi Asher. În ultimul moment ajunsese la concluzia că nu 
poate să lase această ultimă prelegere a sesiunii de vară pe seama 
asistentului. Era prea importantă. În ea, Liz rezumase tot ceea ce 
ar fi trebuit să învețe studenţii şi dacă aceştia fuseseră atenți şi 
revedeau notițele, aveau cu toții şansa nu numai de a obţine o 
notă bună la test, dar şi de a-şi însuşi cea mai mare parte din 
materie. 

Lumina lămpilor din tavan îşi reduse intensitatea, ca un semn 
al ultimei crize de energie ce afecta California şi amfiteatrul se goli 
rapid. Aşa cum se întâmpla aproape de fiecare dată, câțiva 
studenți rămaseră ca s-o însoțească până la birou. 

— N-ar trebui însă ca „omul bun” să reziste puterii gloatei? 
întrebă unul dintre ei. 

Eucalipţii înalți se legănau în briza oceanului. Aerul era 
proaspăt, mirosea a soare şi a sare de mare. Liz inspiră, savurând 
dimineața însorită de vară, mulțumită de viața pe care o ducea. 

— Absolut, răspunse ea. Însă cu asta intrăm în domeniul eticii. 

— Nu este deloc prea uşor, spuse încet alt student. Să rezişti, 
vreau să spun. 

— Ai dreptate, spuse al treilea. Când valul se prăbuşeşte peste 
tine, câteodată trebuie să te scufunzi. 

— Şi câteodată nu, le reaminti Liz. 

Îi plăceau întrebările lor. Se vedea că gândeau, ceea ce, din 
punctul ei de vedere, era unul din câştigurile majore ale educației. 

— Întrebaţi-vă mereu ce se întâmplă dacă spuneţi nu atunci 
când toată lumea insistă că e da. Din clipa în care veți începe să vă 
gândiţi serios la modul în care ar trebui să vă purtați, veți pune 
bazele unui soi de cont bancar ce vă va proteja în momentele în 
care va trebui să luați decizii importante. 

— Sunt nespus de fericit că nu ați fost acaparată în întregime 
de chestia aia cu televiziunea, spuse tânărul pasionat de surfing. 
Vreau să spun că e grozav că predațţi în continuare. 

— Nu cred că voi renunța vreodată, îl linişti ea. Acum dacă 
avem un producător şi o echipă de profesionişti care se ocupă de 
serial, am la dispoziție mai mult timp pentru voi. 

Studenţii zâmbiră şi începură s-o bombardeze cu întrebări în 
legătură cu noile episoade ale documentarului despre războiul 
rece. 

— Va trebui să aveţi răbdare, le spuse ea. Am jurat să păstrez 
secretul. 

Ei începură să râdă. Atunci când micul grup ajunse lângă 
clădirea Facultății de Psihologie, Liz îşi luă rămas-bun de la ei. 
Unul dintre tinerii ei studenți era deosebit de dulce. Se vedea că o 
place şi el şi se afla de cele mai multe ori în grupul celor care 
rămâneau ultimii. 

— Frumoasă prelegere, domnişoară Sansborough, zise el în 
şoaptă înainte de a o şterge împreună cu ceilalți. 

Liz intră în clădire şi urcă până la al doilea etaj. Îi plăcea 
clădirea de beton roz a facultăţii, simplă, fără pretenţii, dar 
prevăzută cu toate utilităţile. Coridoarele erau pline de studenți şi 
cadre didactice. Când intră în birou, îl găsi aşteptând-o, pe Kirk 
Tedesco. Era aşezat în fotoliul ei, ci picioarele ridicate pe masă şi 
citea ghidul TV. Văzând-o pe Liz, lăsă jos revista şi îi zâmbi cu 
gura până la urechi. 

— Bună, iubito. Ce mai fac micii tăi sălbatici? 

Biroul era plin de cărți şi de foi de hârtie împrăştiate. Liz îi 
zâmbi la rândul ei. 

— Înţeapă ca nişte bolduri, zise ea şi lăsă servieta să cadă lângă 
geanta în care avea echipamentul sportiv. 

— Da. Ca în cele mai frumoase visuri ale tale. Kirk era şi el 
profesor de psihologie, specializat în tulburări de personalitate. Nu 
se prea omora cu activitatea didactică şi cursul său era considerat 
printre cele mai lejere, însă era prietenos şi amuzant. Încetul cu 

încetul Liz ajunsese dependentă de compania lui. 

— Nu ai dreptate, Kirk, îi spuse ea. Este o grupă grozavă. Îi 
interesează subiectul. Am făcut bine că am rămas pentru 
prelegere. Parisul mai poate aştepta o zi. 

Kirk luă ghidul TV de pe masă şi-l flutură spre Liz. 

— Drăguţ articolul despre tine şi noul sezon. Încântată, Liz îi 
smulse revista din mână. Primele patru episoade ale noii serii erau 
deja înregistrate, se lucra la următoarele trei şi Liz aduna material 
pentru următoarele. Îşi aruncă privirea pe articol: 


Sansborough revine cu noi episoade despre războiul rece! 

Uneori un simplu cuvânt - sau o simplă imagine - poate spune 
totul. Luna trecută, pereții staţiilor de autobuz din New York erau 
acoperiți cu afişe pe care era scris cu litere de un roşu aprins „29 
iulie”, deasupra fiind aplicată o ştampilă neagră „Top Secret”. Nici o 
fotografie. Nici o explicaţie. 

Pentru cunoscători însă, era vorba de un cod care producea fiori 
de emoție la gândul că aşteptarea noilor episoade din serialul Secrete 
ale războiului rece având ca autor pe dr. Liz Sansborough, se apropie 
de sfârşit. 

Un reprezentant al rețelei de televiziune Compass ne-a dezvăluit 
că, printre istoriile captivante ale războiului rece care urmează să fie 
abordate se numără cea a amestecului ilegal în politica prezidențială 
al unui personaj important din fruntea CIA. Este de asemenea gata 
un episod referitor la un scandal pe care FBI l-a ținut sub tăcere şi în 
care a fost implicat un trădător KGB, maestru în deghizări. 

A... a, a. 

În numai trei ani, emisiunile domnişoarei Sansborough s-au 
transformat dintr-un show al unei rețele locale într-o adevărată 
senzaţie la nivel naţional. 

În ceea ce priveşte sezonul următor, profesorul de psihologie ne 
amenință cu dezvăluirea unor detalii pasionante referitoare la unele 
dintre cele mai misterioase şi periculoase personaje ale războiului 
rece — asasini internaţionali precum faimosul Abu Nidal sau figurile 
mai puțin cunoscute, dar nu mai puțin celebre, precum Carnivorul 
sau Abatele... 


— Drăguţ articol, zise ea şi îi aruncă înapoi revista. 

— E mai mult decât atât. Într-o bună zi chipul tău va deveni la 
fel de faimos ca cel al Juliei Roberts. Oricum eşti mult mai drăguță 
decât ea. 

— Şi tu ai numai fluturi în cap. Liz îi zâmbi recunoscătoare 
fiindcă Kirk fusese un susținător înfocat al serialului. 

Fereastra biroului ei dădea spre partea de nord campusului; în 
depărtare se înălțau piscurile ascuţite ca nişte dinți de ferăstrău 
ale munţilor Santa Ynez. În faţa ferestrei nu se afla nici o altă 
clădire mai înaltă, de unde să poată fi văzută. Îşi scoase tricoul şi- 
şi dădu jos pantalonii. 

— Drăguţ sutienul ăsta pentru jogging, zise Kirk. Îmi place cum 
îți stă în bikini. 

Liz nu-i acordă nici o atenție şi-şi puse repede pantalonii scurți 
folosiți la alergare. 

— Nu te plictiseşti niciodată? Apari aici de trei sau patru ori pe 
săptămână, cu tot felul de motivații caraghioase, doar ca să mă 
vezi cum mă schimb. Ai prea mult timp liber, Kirk. Hei, nici măcar 
nu te-ai mai obosit să-mi spui care e motivul pentru care ai apărut 
din nou aici. Liz îşi prinse părul la spate într-o coadă de cal şi-şi 
petrecu o bentiță în jurul capului. 

— Încă nu m-am plictisit. Şi am un motiv foarte bun. 

Kirk cobori picioarele pe podea şi se apropie de ea. Era un 
bărbat solid, abia trecut de patruzeci de ani, cu umeri largi şi un 
început de burtă pe care ea îl găsea încântător. 

— Pleacă de aici. Liz clătină din cap amuzată şi se ghemui 
pentru a-şi lega şireturile. E ora la care îmi fac alergarea. 

— Am remarcat. Eşti mult mai apetisantă în pantaloni scurți 
decât în costumațţia aia ca de închisoare pe care o porți la karate. 
Cu fața luminoasă şi pistruiată, cu părul roşu, Kirk era un tip 
plăcut. Sosiseră amândoi la UCSB2 în 1998, ca titulari ai celor 
două catedre proaspăt înființate datorită fondurilor oferite de 
prestigioasa Fundaţie Aylesworth. Lucrând în acelaşi departament 
şi fiind amândoi necăsătoriți, se împrieteniseră foarte uşor. Relația 
lor se dezvoltase apoi încetul cu încetul. 

— Spune-mi odată care e motivul pentru care ai venit. Liz sări 
în picioare şi începu să-şi ridice genunchii la piept ca să-şi 
încălzească muşchii. 

— Petrecerea dată de decan cu ocazia încheierii semestrului, 
sper că n-ai uitat, nu? Începe la trei. Vrei să vin să te iau sau ne 
întâlnim acolo? 

— Mai bine ne întâlnim acolo, zise ea lovindu-l uşor pe umăr şi 
sărutându-l scurt pe buze. 

Kirk se întinse după ea însă Liz se feri. 

— Ai să fii transpirată, o avertiză el cu ochii strălucind. 


2 University of California, Santa Barbara (n.tr.). 

— Abia aştept. 

Liz îşi culese de pe masă ochelarii de soare. 

Kirk porni cu pas agale spre biroul său. Liz încuie uşa, băgă 
cheile în borseta de la brâu, cobori în fugă treptele şi ieşi în bătaia 
soarelui californian. 


Paris, Franța 


În timp ce în California era ora zece dimineaţa, în Franța ceasul 
arăta şapte seara. Chiar în momentul în care Liz Sansborough îşi 
începea alergarea în Santa Barbara, la mai bine de unsprezece mii 
de kilometri depărtare, Sarah Walker şi Asher Flores traversau 
ținându-se de mână, holul hotelului din Cartierul Latin în care 
locuiau. Având amândoi cu puțin peste treizeci şi cinci de ani, 
Sarah şi Asher formau un cuplu foarte atrăgător. El avea părul 
negru şi ondulat, o față puternică cu o privire pătrunzătoare, care 
cerceta totul înjur. Ea era înaltă şi suplă, cu părul roşcat tuns 
scurt. Alunița de deasupra colțului din dreapta al gurii ei 
zâmbitoare îi conferea un aer misterios, în timp ce degetul mic de 
la mâna stângă, care era deformat, sugera o viață sportivă 
nescutită de riscuri. 

Sosiseră la Paris în seara precedentă şi se cazaseră în hotelul 
favorit al verişoarei lui Sarah. Această verişoară, care, conform 
planului, ar fi trebuit să se alăture celor doi, îşi amânase sosirea 
cu o zi. Nici Sarah, nici Asher nu erau dintre aceia care să 
lâncezească în cameră. Se plimbaseră prin oraş vizitând Luvrul şi 
alte obiective turistice pentru care nu avuseseră niciodată timp 
până atunci, după care reveniră la hotel ca să se schimbe pentru 
cină. 

Portarul care era de serviciu în seara aceea îi zări prin uşa de 
sticlă pe care o deschise în fața lor. 

— Mademoiselle Sansborough, o salută el pe Sarah făcând o 
plecăciune. Ce surpriză plăcută! N-am ştiut că sunteți din nou 
oaspetele nostru. 

Sarah îi zâmbi şi ieşi din hotel. 

— Îmi pare rău, însă nu sunt Liz Sansborough. Trebuia vină şi 
ea, dar a fost nevoită să-şi amâne plecarea. 

Uimit, portarul rămase pironit locului câteva secunde ca şi cum 
s-ar fi aşteptat ca femeia să înceapă să râdă de propria ei glumă. 
Observă însă imediat verigheta de aur de pe degetul ei şi-şi duse 

mâna la cozoroc. 

— Îmi cer scuze, madame. Vă rog să mă iertațţi. 

— Nu vă faceți probleme, spuse cu o voce prietenoasă, Asher. 
Sunt verişoare şi seamănă atât de bine încât toată lumea le 
confundă. 

Sarah clătină brusc din cap. 

— O, fir-ar să fie. Mi-am uitat poşeta în cameră. Ai vreo carte de 
credit la tine, Asher? 

— Am o mulțime, o linişti acesta. Apoi către portar Credeţi că o 
să înceapă să plouă? Ne-a ameninţat toată după amiaza. 

Asher făcu un pas în afara copertinei pentru a privi cerul. Valuri 
negre de nori cumulonimbus se înghesuiau amenințătoare, iar 
aerul se umpluse de mirosul metalic de ozon. Chiar în acea clipă 
începură să cadă stropi mari de ploaie. 

— Cred că am primit răspunsul la întrebarea mea, zise Asher 
sărind înapoi, sub adăpostul copertinei. 

— Daţi-mi voie, sir. Portarul intră în hol şi luă de după uşă o 
umbrelă mare. O deschise şi i-o oferi lui Asher. 

Sarah îl luă de braț pe Asher şi porniră ca doi tineri lipsiți de 
griji, chiar în clipa în care baierele cerului se deschiseră şi valuri 
grele de ploaie începură să cadă. Şoferii aprinseră farurile şi 
puseră în funcțiune ştergătoarele de parbriz, în timp ce pietonii 
alergau spre copertine şi adăposturi. Sarah începu să râdă. 

— Cred că asta a fost toată perioada de relaxare sub soarele 
galic. 

— E posibil să fie un fel de răzbunare pentru faptul că am venit 
aici aşa de târziu? 

— Ai vrea tu. Nu suntem noi atât de importanți pentru zei. 

— Pentru mine, noi doi suntem cei mai importanţi. Ploaia cădea 
zgomotos pe umbrelă şi Asher o trase pe Sarah lângă el şi o sărută. 

Ea îşi încolăci braţele în jurul gâtului lui. Gestul fu imediat 
salutat de claxoanele maşinilor ce treceau pe stradă. Sarah 
amânase mereu întoarcerea în acest oraş unde li se întâmplaseră 
atâtea lucruri neplăcute, însă cei de la CIA îi acordaseră în sfârşit 
lui Asher o lună întreagă de vacanţă şi hotărâseră amândoi că 
sosise momentul să alunge demonii. Aveau neapărat nevoie să 
plece undeva împreună, să-şi împrospăteze sentimentele şi ce loc 
putea fi mai bun pentru o poveste romantică decât Oraşul 
Luminilor şi al dragostei? Sarah îi răspunse la sărut, cufundându- 
se în îmbrățişarea lui. Era fericită şi lipsită de griji şi ar fi dorit ca 
clipa aceea, la adăpostul ocrotitor al umbrelei, să nu se mai 

sfârşească niciodată. 

Când, în sfârşit, Asher îi dădu drumul, îl privi în ochi şi zise 
zâmbind: 

— Hai să găsim bistroul ăla şi să mâncăm ceva. Mor de foame. 

Ceilalți pietoni fugiseră din fața furtunii şi se ascunseseră prin 
magazine. Sarah şi Asher rămăseseră singuri pe trotuar. Se auzi 
un tunet puternic care făcu parcă să se cutremure pământul. 
Maşinile continuau să treacă în viteză pe stradă împroşcând 
trotuarele pustii cu valuri de apă murdară. 

— Mai avem puțin, o anunță Asher în timp ce traversau o 
stradă. 

— Cred că o să rezist. Încă nu sunt udă complet. Săriră 
amândoi peste un şuvoi care curgea cu viteză şi după ce aterizară 
pe trotuar în partea cealaltă, măriră pasul. 

Cerul devenise negru. Ploaia rece cădea cu o asemenea furie 
încât stropii ricoşau după contactul cu pavajul. Începură să alerge, 
ocolind bălțile, din ce în ce mai uzi şi mai înghețați. Asher reuşi în 
sfârşit să zărească firma bistroului: Rouget L'isle. Ultima clădire a 
cvartalului în dreptul căruia se aflau. Tocmai întinsese mâna în 
direcția localului şi se pregătea s-o anunţe pe Sarah că ajunseseră, 
când o dubiță de culoare neagră opri brusc în dreptul lor, 
scrâşnind din frâne. Corpul masiv autovehiculului îi împiedica pe 
ceilalți şoferi să vadă ce petrece pe trotuar. 

Chiar înainte ca roțile dubiţii să se oprească, în capul lui Asher 
începu să sune un clopoțel de alarmă. Cercetă rapid cu privirea 
spaţiul cuprins între dubiță şi aleea întuneca din cealaltă parte. 
Dintre clădiri săriră spre ei doi bărbaţi înarmați, cu măşti de schi 
pe față. Asher încercă să-i lovească cu umbrela. 

Cei doi se feriră şi el o împinse rapid pe Sarah în spate lui. Se 
aplecă apoi fulgerător pentru a-şi scoase pistolul pe care îl avea în 
tocul fixat de gleznă, însă chiar în clipa aceea se deschise uşa 
laterală a dubiţii. 

Tocmai ridicase arma şi se pregătea să țintească când văzu pe 
Sarah cum se întoarce să vadă ce se întâmplă. Fața ei, pe care 
şiroia apa, îngheță de spaimă când observă atacul coordonat 
împotriva lor. 

Asher deschise gura pentru a-i striga să fugă de acolo dar fu 
întrerupt de sunetul înfundat al unui foc de armă cu amortizor. 
Glonţul îl lovi în piept. Avu senzaţia că un uriaş nevăzut îl 
pocneşte cu o forță nemaipomenită. Ateriză pe spate cu mâinile şi 
picioarele întinse. Se lovi cu capul de pavaj. Pistolul îi zbură din 

mână. Ochii i se închiseră. 

— Nu vă apropiaţi de mine! se auzi țipătul lui Sarah. 

Vocea ei reuşi cu greu să străbată valul de durere ce acoperea 
încet, încet totul. 

— Asher! strigă ea disperată. Ai pățit ceva? Asher! Lăsaţi-mă să 
mă duc la el! 

Se auzeau zgomotele unei lupte. 

— Merde! înjură unul dintre bărbați 

— Parcă e o tigroaică, zise şi celălalt în franceză pură. Asher 
încercă să deschidă ochii, să se ridice în picioare, să lupte. Să o 
salveze pe Sarah. Pieptul îi ardea însă. Îi venea să urle însă nu 
reuşi să scoată nici un sunet. 

— Urc-o pe Walker în maşină! strigă unul din bărbați, repede! 

— Asher! strigătul ei disperat îi pătrunse ca un pumnal în 
inimă. 

Într-un acces de disperare, Asher îşi încordă toți muşchii. 

Simţi că reuşeşte să se mişte un pic. Îşi propti palmele în capul 
ud. 

Nu reuşi însă să facă altă mişcare fiindcă nişte braţe puternice 
îi ţintuiră umerii de pavaj. Auzi un strigăt sfâşietor. Oare el țipase 
aşa? 

O voce aspră începu să vorbească foarte aproape de urechea lui: 

— Dacă vrei să-ți mai vezi vreodată soția, ne faci rost de 
dosarele Carnivorului. Tu şi cei de la CIA aveţi patru zile la 
dispoziție. Nici o clipă mai mult. Dosarele Carnivorului. Repetă 
după mine. Bărbatul vorbea în engleză, cu accent american. Asher 
încercă să-şi mişte buzele. Nu putea decât să scoată aerul din 
piept. 

— Carnivorul, reuşi el în sfârşit să şoptească. Patru zile. 
Dosarele Carnivorului? Ce dosare? Imposibil! 

Însă mâinile care îi apăsaseră umerii dispăruseră deja. Se auzi 
cum se închide uşa dubiții şi maşina porneşte în trombă. 

Înnebunit de frică, Asher reuşi să strige: 

— Sarah! 

Nici un răspuns. Ploaia cădea fără încetare, spălându-i fața şi 
umplându-i urechile cu sunetul monoton al stropilor. Încercă să se 
ridice, dar se prăbuşi imediat înapoi. Se înecă şi începu să 
tuşească. Simţea că-l cuprinde o răceală ca de gheaţă. În fața 
ochilor îi apăru Sarah, revăzu mental fiecare detaliu al chipului ei, 
îi auzi vocea melodioasă, îi simți mângâierea buzelor pe obraz. 

Îi era dor de ea, simțea că înnebuneşte la gândul că i s-ar putea 

întâmpla ceva rău. Era însă din ce în ce mai slăbit. Brusc, totul se 
cufundă în tăcere. 

Santa Barbara, California 


Liz se opri pe peluza de lângă clădirea Facultăţii Psihologie şi 
începu să-şi facă încălzirea. Întinse mai întâi un picior în spate, 
apoi pe celălalt, după aceea se aplecă făcând cumpăna. Savura 
răcoarea plăcută a aerului oceanului. Temperatura se menținea de 
câteva zile în jurul a douăzeci de grade, în timp ce buletinele de 
ştiri anunțau un val de căldură sufocantă în New York şi 
Washington. Mutarea pe Coasta de Vest fusese una dintre cele mai 
înțelepte decizii pe care le luase vreodată. 

Viața ei era acum cu totul diferită față de cea din perioada 
întunecată în care descoperise că părinții ei sunt asasini. Spera să 
fie mereu la fel de fericită şi ar fi vrut să-i mulțumească lui Grey 
Mellencamp pentru că avusese atâta dreptate cu ani în urmă. 
Păcat că acesta murise la puţin timp după ce îi dăduse acele 
sfaturi bune. 

Termină exerciţiile de încălzire şi începu să meargă cu pas vioi 
spre Institutul de Ştiinţe Marine. Se simțea plină energie, ca şi 
cum ar fi fost gata să înceapă un meci. Celălalt sport pe care îl 
practica era karate-do, una dintre puţinele reminiscențe ale vieţii 
pe care o dusese în cadrul serviciilor de informații. Surprinse 
dintr-o privire maşinile sport cu capota coborâtă, coşurile de gunoi 
pline de pahare goale din plastic purtând însemnele de la Mesa 
Coffee şi studentele în costume de baie minuscule, care stăteau de 
vorbă la soare, pe terasa căminului. În campus se aflau destul de 
puţini palmieri. Pajiştile erau însă elegant decorate cu sicomori, 
magnolii, eucalipți. 

În clipa în care în fața ochilor îi apăru clădirea joasă a 
laboratorului de ştiinţe marine, începu să alerge uşor şi trecu pe 
lângă imobil îndreptându-se spre limba de nisip, care se afla într- 
un capăt al lagunei ce mărginea terenurile universităţii. Pe faleza 
stâncoasă care se înălța în fața ei, nu vedea pe nimeni, exact aşa 
cum se aşteptase. Alergă pe cărarea; urma linia îngustă a falezei. 
Începuse să transpire şi simțea cum i se încordează muşchii pe 
sub piele. Briza îi şuiera uşor pe la urechi. 

Trăgând adânc în piept aerul curat şi sărat al mării, aruncă o 

privire în dreapta unde terenul în pantă ce cobora spre lagună era 
împiedicat să alunece de un covor format din ierburi sălbatice şi 
arbuşti. Laguna era atât de bine adăpostită încât pe suprafața apei 
nu se vedea nici cea mai mică încrețitură. Pe partea cealaltă se afla 
campusul în care, la ora aceea, se mai vedeau foarte puțini 
studenți. Erau ultimii întârziați care dispărură după câteva 
secunde în sălile de clasă. Campusul devenise dintr-o dată pustiu, 
o imagine perfectă dintr-un album de arhitectură. 

Liz alergă în ritmul ei obişnuit şi întoarse capul spre oceanul a 
cărui suprafață strălucea cu sclipiri de peruzea. Se vedeau Insulele 
Channel, situate cam la douăzeci de kilometri de țărm. Acolo, pe 
partea dinspre ocean, vegetația avea cu totul altă înfăţişare. Nu 
mai era deloc deasă şi dreaptă ca pe versantul dinspre lagună, ci 
foarte sărăcăcioasă, răsucită şi noduroasă, din cauza luptei 
continue cu vântul aspru care bătea dinspre ocean. Liz auzea 
zbuciumul valurilor care se spărgeau undeva dedesubt - la peste 
cincisprezece metri — însă nu le putea vedea de pe cărare. 

Faleza se întindea pe mai mulți kilometri de-a lungul 
campusului. În fiecare an câţiva oameni îşi pierdeau viața căzând 
de pe stânci în timpul beţiilor, al alergărilor sau al plimbărilor pe 
jos sau cu bicicleta. Fiecare tragedie era amplu relatată în mass- 
media şi pentru o vreme toată lumea era atentă. Pe măsură ce 
trecea timpul însă, pericolul începea să fie dat uitării şi vechile 
deprinderi reveneau, oamenii deveneau din ce în ce mai puţin 
prevăzători. Până când avea loc un alt accident. 

Încercă să-şi alunge un sentiment de nelinişte. Avea încă 
momente în care simțea că e din nou înconjurată de umbrele 
trecutului şi că o cuprinde disperarea. Acest lucru nu se întâmpla 
însă decât foarte rar în locul acela, mărginit într-o parte de laguna 
liniştită şi în cealaltă de oceanul neobosit. Locul în care cerul 
limpede, soarele cald şi strigătele voioase ale pescăruşilor îi 
aduceau aminte în permanență de cât frumoasă este viaţa. Îi 
plăcea să alerge pe cărarea înaltă ce separa cele două întinderi de 
apă, fiindcă acest fapt îi crea sentimentul de invincibilitate. 

Nu şi în acea zi. Era nervoasă, îngrijorată. Nu înţelegea de ce. În 
față, cărarea era pustie, însă în spate se auzea zgomot. Aruncă o 
privire scurtă înapoi, atentă să nu se abată de cărarea îngustă. 
Zări un bărbat care alerga, înalt şi musculos, îmbrăcat în trening, 
cu ochelari de soare şi o şăpcuță pe cap. Nimic deosebit în 
înfăţişarea lui. În spatele său se vedea un biciclist, care venea în 
viteză, aplecat peste ghidon. 

Liz îşi ascultă ritmul paşilor, bătăile regulate ale inimii, îşi 
verifică simțurile, încercând să-şi păstreze calmul. 

Biciclistul trecu în viteză prin dreapta ei, ocolind-o prin 
pâlcurile de iarbă de pe versantul dinspre lagună. Liz încetini 
puţin ca să evite norul de praf ridicat de roțile bicicletei, care 
revenise din nou pe cărare şi-şi continua drumul. Nu după multă 
vreme simți în spate mişcarea aerului, care indica faptul că şi 
bărbatul care alerga urma să o depăşească în curând. Politicoasă, 
se trase pe marginea din stânga a cărării, pentru a-i face loc. 
Bărbatul continua însă să alerge în spatele ei, din ce în ce mai 
repede, zgomotul paşilor săi auzindu-se tot mai aproape. Liz simți 
un fior rece pe spinare, urmat de un val de furie. Ce naiba era în 
mintea acestui individ? Apoi deodată înțelese. Dintr-un ungher al 
creierului său, dintr-un timp şi dintr-un loc pe care se luptase din 
greu să le uite, înțelese că pe acest bărbat îl simțise de multă 
vreme pe urmele ei. Individul nu o depăşea fiindcă voia cu totul 
altceva. 

Țâşni înainte cu toată viteza. Îşi simţea picioarele uşoare, viteza 
pe care o căpătase era incredibilă. Muşchii parcă dansau pe sub 
piele. Vegetaţia trecea în goană pe lângă ea, însă ritmul paşilor 
bărbatului îi spunea că şi acesta era la fel de rapid. Nu îndrăznea 
să se uite înapoi. S-ar fi putut împiedica şi ar fi căzut de pe faleză. 
Încercă să iasă de pe cărare şi începu să fugă printre iarba şi 
pietrele de pe panta domoală ce cobora spre lagună. Prea târziu 
însă. Simţea deja în ceafa răsuflarea fierbinte a bărbatului. O 
cuprinse o spaimă teribilă. Disperată, încercă să accelereze din 
nou, însă nu mai avea resurse. Nu putea crea alerga mai repede de 
atât. Trebuia să-l înfrunte pe individ. 

Tocmai se pregătea să se întoarcă, când bărbatul îi încercui 
mijlocul cu braţele, o ridică şi o răsuci spre peretele dinspre ocean 
al falezei. 

Cerul se înclinase deasupra ei. Trase adânc aer în piept şi lovi 
puternic cu cotul drept. Bărbatul scoase un geamăt de durere. 
Cotul ei îl izbise în pectorali, însă lovitura nu fusese suficient de 
puternică. Individul era mai înalt decât ea şi mult mai puternic. Liz 
se răsuci în brațele lui şi reuşi să-i zărească fața pentru o fracțiune 
de secundă. Bărbia puternică, obrajii supți, nasul gros şi scurt. 
Ochelari de soare marca Ray-Ban. Buzele subțiri, unite într-o linie. 

Îngrozită, Liz încercă să-l lovească mai întâi cu cotul, apoi cu un 
pumn aruncat peste umăr, cu intenția de a-i nimeri gâtul. Prea 
puțin şi prea târziu. Ca un copil plictisit, bărbatul făcu vânt în gol 

şi se trase repede înapoi ca să nu cadă şi el. 

Liz începu să se prăbuşească în gol. Deschise gura şi un țipăt 
de început de lume izbucni de undeva din adâncul ei. Nu-i venea 
să creadă că era în stare să scoată un astfel de sunet 
nepământean, care se pierdu însă imediat în vacarmul valurilor 
care se spărgeau jos, sub ea. 

Se lovi de marginea falezei. Nu se putu opri şi căzu cu picioarele 
înainte în înspăimântătorul spațiu gol care se deschidea sub ea. Se 
răsucea cuprinsă de panică şi reuşi să se prindă cu mâinile de 
nişte smocuri de iarbă care rezistară pentru o clipă, dar cedară 
imediat şi ieşiră din stratul subţire de sol cu rădăcini cu tot. 
Reuşise însă să încetinească alunecarea şi încă nu se afla în 
cădere liberă. 

Aproape paralizată de frică, căuta cu mâinile şi picioarele ceva 
de care să se apuce, care să-i frâneze prăbuşirea. Nimic din ceea ce 
apuca, nu era însă, suficient de stabil şi de rezistent. 

Nici unul din colțurile de stâncă sau cioturile de care încerca să 
se agațe nu rezista prea mult şi alunecarea continua. Muchiile 
ascuţite ale rocilor care formau peretele îi tăiau tricoul şi 
pantalonii. Tot trupul îi era acoperit de zgârieturi care o usturau. 

Era cât pe ce să rateze un copac subțire care se ridica dintr-o 
crăpătură a peretelui. Reuşi în ultimul moment să se prindă cu 
mâinile de el. În mod miraculos, trunchiul copacul rezistă. Se 
legănă uşor încercând să se lipească de perete de stâncă. Sub 
tălpile ei nu se mai afla nimic. Briza rece a oceanului îi biciuia 
pielea acoperită de sudoare. 

Timpul se oprise în loc. Era obosită, copleşită de dureri şi îşi 
pierduse aproape orice speranţă. Ştia că un singur pas greşit sau o 
secundă de neatenție, putea însemna moartea. 

În timp ce încerca să lupte cu frica, să-şi recapete energia de 
care avea nevoie pentru a continua lupta, auzi o voce interioară: 
poți să ieşi din situația asta. Repetă cuvintele, apoi înțelese: 
singurul element asupra căruia putea să acționeze era ea însăşi. 
Trebuia să se concentreze. Nervii ei suprasolicitați se liniştiră 
treptat. Reuşi să uite de durerea ascuţită produsă de zgârieturi şi 
de vânătăi. Privi în sus, însă nu reuşi să vadă marginea falezei. Nu 
avea cum să se caţere înapoi. 

Trunchiul copacului trosni cu un zgomot care făcu să-i îngheţe 
sângele în vine — rădăcinile cedau. 

Se forță să-şi păstreze calmul şi se uită în jos. Erau mai bine de 
nouă metri până jos. Plaja îngustă era pustie, nu avea pe cine să 

strige după ajutor. Valurile erau puternice însă, înalt chiar sub 
locul unde se afla ea, se spărgeau pe nisip, nu pe bolovani. 

Căută un punct de sprijin şi în cele din urmă, reuşi să găsească 
o buză îngustă ce ieşea din perete, aproximativ trei metri mai jos. 
Concentrându-se, îndoi trunchiul copacului în direcția dorită şi 
apoi, mişcându-şi încet mâinile, începu să coboare. 

Reuşi să atingă cu vârful pantofului ieşitura îngustă. Aproape 
imediat, rădăcinile copacului cedară, făcând să cadă lent asupra ei 
o ploaie de nisip şi de bucăți de piatră. 

Liz dădu drumul copacului. Căderea trunchiului o făcu să se 
balanseze, însă îşi regăsi imediat echilibrul şi se lipi strâns de 
peretele de stâncă. Contactul îi produse o suferință care o copleşi 
pentru o clipă. O dureau toate rănile. Trase adânc în piept, 
încercând să blocheze mental durerea. Puțin mai jos văzu o altă 
ieşitură. Începu să coboare cu atenţie, folosindu-se de fiecare 
colțişor de rocă şi smoc de iarbă. Fiecare centimetru însemna o 
adevărată luptă. Ajunse în punctul de sprijin, rămase nemişcată 
câteva clipe ca să-şi revină şi apoi văzu un alt loc unde putea să-şi 
sprijine ambele picioare. Împărţit în obiective mici, imposibilul 
putea fi realizat. 

După ce cobori pe noua buză a peretelui se uită din nou în jos. 
Până la plajă mai rămăseseră cam cinci metri. Un val se rostogoli 
şi se sparse de malul acoperit cu nisip împroşcând peretele falezei 
cu stropi de apă. Câteva picături îi udară piciorul. 

Liz ajunse la concluzia că distanța era suficient de redusă ca să 
încerce o săritură. Calculă traiectoria, îndoi genunchii, flexă corpul 
şi sări îndepărtându-se de peretele falezei. După un zbor scurt prin 
aerul rece al oceanului ateriză în limba de nisip, în poziție 
ghemuit, făcând un stol de păsări să-şi ia zborul, umplând aerul 
cu țipete indignate. Liz rămase nemişcată, cu degetele înfipte în 
nisip, respirând din greu, încercând să-şi revină. Un nou val se 
sparse de țărm acoperindu-i picioarele cu spumă. Liz îşi şterse cu 
brațul fața fierbinte şi începu să îşi analizeze situația. Era total 
lipsit de logică, imposibil să fi fost ținta accidentală a vreunui 
nebun. Nu, ticălosul acela o urmărise. Voise să o ucidă şi fusese 
cât pe ce să reuşească. Dar de ce aici? De ce acum? 

Se cutremură simțind din nou strânsoarea ca de oţel a brațelor 
individului în jurul mijlocului ei, lipsa de apărare în fața atacului 
plănuit cu grijă. Se ridică în picioare, îşi scutură nisipul de pe 
palme şi o luă spre capătul plajei. 

Întrebările şi emoția făceau încetul cu încetul loc unui 

sentiment de furie. Începu să alerge. Oare trecutul se răzbuna pe 
ea? 

Liz revenise în clădirea Facultăţii de Psihologie şi mergea grăbită 
pe culoar. Din direcția opusă venea o studentă care îşi strângea 
cărțile la piept, părând cu gândurile departe. O văzu însă pe Liz. 

Fata făcu ochii mari de surpriză. 

— Aţi păţit ceva, domnişoară profesoară Sansborough. 

— Am căzut când alergam, îi răspunse Liz zâmbind. Nu-i nici un 
motiv de îngrijorare. 

Liz îşi continuă drumul. Studenţi, cărţi, cadre didactice. Asta 
era viața ei. O lume minunată, provocatoare, la care ţinea foarte 
mult. Violenţa devenise pentru ea un obiect de studiu, despre care 
preda la catedră. Nu o mai trăia zi de zi. Perioada aceea se 
terminase. Devenise o altă persoană acum. 

Descuie uşa biroului, gândindu-se la ceea ce trebuia să spună 
când va suna la poliţie. În timp ce traversa încăperea îndreptându- 
se spre telefon, avu senzația ciudată că ceva nu era în ordine în 
birou. Se opri în spatele mesei de lucru. De obicei, pe ea se afla un 
mozaic de cărți, ziare, casete, fotografii, corespondenţă şi fişe pline 
cu notițe, ce îşi schimba continuu structura. Un talmeş-balmeş 
care provoca durei în de cap celor care intrau acolo, inclusiv lui 
Kirk. În timp ce cerceta cu atenţie încăperea de jur împrejur, Liz 
realiză cu surprindere că era încă în stare să reconstituie cu 
acuratețe elementele din încăpere, aşa cum le lăsaseră la plecare. 

Totul părea la locul lui. Probabil că imaginaţia i-o luase razna. 
Trase o înjurătură, întinse mâna spre telefon, însă şi-o opri brusc. 

Lumina roşie clipea cu intermitență pe robotul telefonic Apăsă 
pe butonul de redare. „Mesaj primit la ora 10.30 a. M”; anunță 
vocea electronică. 

Era Shay Babcock, producătorul ei, cu vocea sa inconfundabilă: 

„— Salut, Liz. Ce mai faci? Am nişte veşti nasoale pentru tine. Se 
pare că am rămas fără obiectul muncii pentru o vreme. De la 
Compass Broadcasting au amânat Secretele războiului rece până la 
începerea sezonului următor. Sau chiar mai mult. Îmi pare rău, 
fetiţo.” 

— Nu! Liz se prăbuşi în fotoliu. 

Mesajul lui Shay, în vocea căruia se citea o urmă de vinovăție, 
continuă: 

„Am dat o mulțime de telefoane, dar n-am reuşit să obțin un 
răspuns clar de la căcăcioşii ăia. Eu personal nu înţeleg nimic. Însă 
poți conta pe mine. Nici una dintre emisiunile pe care le produc nu e 
atât de aproape de sufletul meu. Vreau să spun că o făceam cu 
pasiune. Serialul despre războiul rece e cu adevărat important. 
Ignoranţii ia trebuie să ştie că avem ceva de spus. Dă-mi un semnal 
când reuşeşti să scapi de băiețaşii ia care salivează în jurul tău şi 
stăm de vorbă. Te pup.” 

Se auzi un declic şi banda din aparat se opri. Pentru o clipă, Liz 
rămase nemişcată. Dacă nu ar fi trecut cu puţin timp în urmă prin 
emoţiile atentatului de pe faleză, probabil că ar fi tremurat de 
furie. 

Derulă bandă şi mai ascultă înregistrarea încă o dată. Anularea 
bruscă a serialului nu avea nici un sens. Compania cheltuise o 
avere cumpărând toate drepturile de difuzare, inclusiv pentru 
episoadele ce apăruseră pe cablu şi alocase o mulțime de bani 
pentru publicitate. Totul mergea perfect, interesul publicului 
crescuse enorm. Dăduse interviuri nu numai pentru articolul din 
Ghidul TV, ci şi pentru People, Entertainment Weekly şi — ceea ce 
era mai surprinzător - pentru GQ. În plus, compania mutase 
emisiunea duminica, imediat după foarte popularul 60 Minutes. 
Deşi cele două au fost difuzate pe canale diferite, intervalul orar 
favorabil prezentase un nou atu. Existau toate condiţiile pentru un 
mare succes în domeniul documentarelor de televiziune. Şi ceea ce 
conta cel mai mult pentru ea, serialul putea fi văzut de milioane de 
telespectatori. 

* 

— Doamne, Dumnezeule, Liz! 

În cadrul uşii îşi făcuse apariția Kirk, care se uita țintă la ea, 
alb la față. Intrase, ca de obicei, fără să bată la uşă. 

— Ce ai pățit? Eşti rănită? Bineînțeles că eşti. Ce întrebare 
prostească! Uită-te la tine! 

Kirk veni cu paşi mari lângă ea. 

Liz coborî privirea. Avea tricoul sfâşiat în mai în locuri, iar 
brațele şi picioarele erau murdare şi pline zgârieturi. Avea o 
vânătaie pe burtă. Nu se uitase în oglindă să vadă în ce stare îi era 
fața, dar bănuia că nu era bine deloc. 

— N-am nimic, îi spuse ea. Curăț imediat mizeria asta de pe 
mine. Numai că acum trebuie să sun la poliție. Un alergător trăsnit 
m-a aruncat de pe faleză. 

— Cum adică un alergător te-a aruncat de pe faleză? Alergător? 

— Asta aş vrea să aflu şi eu. 

Liz ridică receptorul. 

Kirk se încruntă şi spuse hotărât: 

— Poliția poate să mai aştepte. Mai întâi trebuie să mergi la 
doctor. 

— Crede-mă, n-am nimic. Nu mi-am rupt nici un os, zise Liz şi 
începu să formeze numărul. 

Cu o mişcare surprinzător de rapidă, Kirk îi smulse receptorul 
din mână. 

Pistruii nu se mai vedeau, se înroşise la față, din cauza furiei. 
Sau probabil a fricii. 

— Am spus doctor. E posibil să te fi lovit mult mai rău decât 
crezi. Nu mai fi atât de încăpățânată, Liz. Conduc eu. Când 
ajungem acolo, sun eu la biroul şerifului. 

După ce fu examinată de doctor, care îi curăță rănile şi spuse că 
în rest nu are nimic, Liz ieşi împreună cu ajutorul de şerif Harry 
Craine, în parcul din fața cabinetului şi se aşezară amândoi pe o 
bancă de lemn. Kirk intră într-o librărie din apropiere, ca să ridice 
o carte pe care o comandase. 

Liz îi povesti polițistului modul în care se desfăşurase atacul. 

— Ce vârstă avea atacatorul? vru să ştie ajutorul de şerif 
Craine. Cum arăta? Craine era un bărbat solid, cu o voce răguşită 
şi ochi obosiţi. Nu avea mai mult de patruzeci şi cinci de ani, după 
aprecierea ei, însă se comporta ca cineva care avusese de-a face la 
viața lui cu o mulțime de ticăloşi şi în care văzuse multe 
nenorociri. 

— Alb, cu nasul cârn, bărbia puternică şi pomeți proeminenți, 
începu ea. Pielea întinsă, fără cute. Având însă în vedere şi 
muşchii puternici, cred că avea cu puțin peste patruzeci de ani. 
Părul şaten, o nuanţă ştearsă, tuns scurt. Cam patru centimetri, 
nu mai mult. Constituţie de atlet — picioare musculoase, piept fără 
pic de grăsime. Era mai înalt decât tine. Probabil un metru optzeci 
şi cinci. Purta ochelari de soare Ray-Ban, o şăpcuţă de base-ball, 
pantaloni scurți de culoare albastru deschis şi un tricou cu mâneci 
scurte, de aceeaşi culoare. Pantofi sport obişnuiţi, albi, cu dungi 
albastru închis. Nike. Nu avea nici o inscripție vizibilă pe haine. 
Era îmbrăcat în aşa fel, încât să fie imposibil de identificat. 

Polițistul ridică ochii de pe carnetul în care nota ce spunea şi o 
privi cu atenţie. 

— Nu v-a scăpat mai nimic, spuse el fără nici o intonație. 

— Mulţumesc. Am încercat să-mi amintesc cât mai mult ca să 
vă pot raporta. 

— Cei mai mulți nu sunt în stare să-mi dea nici zece la sută din 
detaliile pe care mi le-aţi furnizat dumneavoastră şi aş avea mari 
îndoieli privind exactitatea descrierii lor. Majoritatea oamenilor au 
un simț de observaţie foarte slab. 

Liz ridică din umeri. 

— Aş fi vrut să vă pot oferi mai multe informaţii. Totul s-a 
întâmplat însă atât de repede. 

— Îmi dau seama cum a fost. 

Aceeaşi voce lipsită de intonație, însă în privirea bărbatului se 
citea o umbră de suspiciune. 

— Nu am înțeles prea bine afirmația dumneavoastră cum că 
atacatorul era îmbrăcat în aşa fel încât să nu poată fi identificat. 

Liz spusese mai multe decât trebuia. 

— Pur şi simplu am dedus asta. E unul din lucrurile cu care mă 
ocup, fac deducțţii. Sunt profesoară la universitate. 

Polițistul dădu din cap. 

— Mi-aţi mai spus. Aţi realizat de asemenea un serial la 
televiziune. Nu l-am văzut, dar cred că am auzit despre el. 

Dar în afară de asta? N-aţi predat dintotdeauna aici la 
universitate. Există ceva în trecutul dumneavoastră care ar fi 
putut declanşa chestia asta? 

— Nu. Singurii oameni periculoşi cu care am de-a face, sunt 
studenţii care vor note mai mari şi şefii de la compania de 
televiziune, care încearcă să modifice conținutul serialului meu. 

Craine dădu din cap şi închise carnețelul. 

— Mă bucur că doctorul a spus că nu aveţi nici o rană mai 
serioasă. E uimitor că aţi reuşit să supraviețuiți unei asemenea 
căzături. 

Liz ridică din umeri. 

— Am trecut pe lângă un copac şi m-am prins de el. Am avut un 
noroc chior, adăugă ea fără prea mare convingere. 

— Uau, făcu polițistul şi îşi privi ceasul. Unde vă veți afla după 
ce plecați de aici? 

— Mă întorc la birou. Numărul de telefon e pe cartea vizită pe 
care v-am dat-o. Seara sunt invitată la o petrecere la reşedinţa 
decanului Quentin, de pe Mission Canyon. V-am lăsat şi numărul 
de mobil. V-aş fi recunoscătoare dacă m-aţi suna de îndată ce 
aflați ceva. Orice. 

El dădu scurt din cap şi se îndreptă spre maşină. 

— Ţinem legătura. 

* 

Pe la ora unu, Liz se afla din nou în biroul său, aflat la etajul doi 
al facultăţii. Stătea în picioare, cu brațele încrucişate şi privea pe 
fereastră. Soarele strălucea deasupra clădirilor joase din campus şi 
a copacilor presărați peste tot, în fertila Goleta Valley. Privi în 
depărtare, spre dealurile vineţii aflate la poalele munților Santa 
Ynez, ale căror piscuri erau înconjurate de nori. Panorama vastă îi 
producea un sentiment de melancolie. De obicei, imaginea aceea 
minunată îi crea o stare de linişte, îi dădea senzaţia că timpul s-a 
întors în favoarea ei. Acum însă, în timp ce aştepta ca 
producătorul să-i răspundă la mesajul pe care i-l lăsase, nu simțea 
decât nelinişte. 

Făcu un pas înapoi şi tocmai se pregătea să se întoarcă la masa 
de lucru când îşi observă imaginea oglindită în geam. 

Avu o ciudată senzaţie de deja vu, văzându-şi fața suprapusă 
peste peisajul la care ținea atât de mult. Se simțea dată la o parte, 
devenise din nou străina care nu aparținea niciodată locului în 
care se afla. Era teribil de furioasă nu numai din cauza atacului, 
cât mai ales că nu mai putea să-l trateze cu indiferență ca pe 
vremuri. 

Atacul îi zdruncinase de asemenea noua atitudine față de 
violență, atitudine dezvoltată de-a lungul anilor ca rezultat al 
studiilor sale. Totul se citea foarte clar în privirea răvăşită oglindită 
în geam. Îşi analiză trăsăturile feței, pomeţii înalți, nasul şi alunița 
de deasupra colțului din dreapta al gurii. Ochii căprui erau plini de 
îngrijorare şi furie. Îşi observă părul. Îi plăcuse mereu culoarea 
aceea, şaten închis, cu nuanțe de roşu. Dimineaţă, după ce-l 
pieptăna, îi atârna strălucitor pe umeri, liber ca şi spiritul ei. Acum 
era ciufulit. Deşi se schimbase şi-şi pusese pe ea cămaşa şi 
pantalonii pe care îi purtase la cursul de dimineaţă, uitase a-şi 
perie şi părul. Bine măcar că avea fața curată; se spălase în 
cabinetul doctorului. Chiar dacă reflexia din geam nu era prea 
clară, se puteau distinge bronzul feței, culoarea închisă ochilor, 
nasul cu vârful în sus, ce fusese cândva comparat de un răutăcios 
cu o pistă de sărituri la schi. Avea o gură mare şi încercă să 
zâmbească. Nu reuşi însă. 

Telefonul începu să sune. Ridică repede receptorul şi se lasă să 
cadă în fotoliu. 

Era Shay Babcock, care nu-i lăsă timp pentru întrebări şi-i 
repetă ceea ce-i spusese în mesajul pe care i-l lăsase dimineaţă, 
după care adăugă: 

— De atunci tot încerc să găsesc o soluție. E o mare tâmpenie, 

fata mea. La naiba, mă bazam mult pe serialul ăsta. 

— Spune-mi şi mie exact ce s-a întâmplat. La capătul celălalt al 
firului urmă o pauză. Relaţia dintre ei nu fusese una prea uşoară. 
Lui nu-i prea plăcea să fie bătut a cap, iar Liz era o femeie care 
voia să ştie toate detaliile. El acceptase să lucreze cu ea fiindcă îşi 
dorise foarte mult să realizeze serialul acela despre războiul rece, 
iar ea înțelesese că are nevoie de un veteran ca el dacă vrea să 
obțină o audiență cât mai mare. Până la urmă, parteneriatul lor se 
dovedise a fi unul foarte productiv, care însă nu fusese pus la o 
adevărată încercare până în momentul acela. 

Într-un târziu el spuse: 

— Ca de obicei. Şefii de la TV nu sunt cei mai mari curajoşi din 
lume. Adevărul e că şi slujbele lor sunt stabile ca ceața de pe râu. 
În mesajul transmis de Bruce Fontana, directorul pentru programe 
de divertisment al companiei, mi s-a comunicat că decizia a fost 
luată noaptea trecută. Bineînţeles, telefonul l-a dat asistentul său 
şi lucrul ăsta s-a petrecut dimineață. M-am dus imediat să discut 
cu Bruce. M-a lăsat să aştept la uşă câteva ore bune. Când a văzut 
că nu plec, m-a primit. A mâncat şi a vorbit la telefon tot timpul 
cât am fost acolo. Obişnuita tactică de umilire. Când nici măcar nu 
lasă telefonul jos ca să-ți spună să ieşi dracului de acolo, atunci 
poți fi sigur că groapa e săpată, sicriul a fost coborât şi tu te afli 
înăuntru. Dacă am văzut că aşa stau lucrurile, m-am întors la 
birou şi am dat nişte telefoane, încercând să trec peste individul 
ăla. Bineînţeles, fără nici un rezultat. Nici nu mă aşteptam. 

— Vom face serialul în altă parte. O altă companie. 

— Nu avem cum. Suntem legați de Compass. Bineînţeles, ai 
putea încerca să reziliezi contractul, însă ar însemna să plătim o 
groază de bani. Eu n-am buzunare aşa de mari. Numai cheltuielile 
de judecată te omoară. Mă înfioră numai când mă gândesc. 

— Cu cine ai reuşit să vorbeşti? 

Shay îi înşiră câteva nume şi ea le scrise pe o bucată de hârtie. 

— La naiba, Liz. Vocea lui vădea epuizarea, lipsa de speranță. În 
afară de ăştia, nu mai avem cu cine să vorbim. 

— Există întotdeauna cineva deasupra. Preşedintele companiei, 
de exemplu. 

— Am încercat. Shay îi spuse numele acestuia. Eu zic să 
renunti, fata mea. 

— Nu pot. 

— Bine. Dacă reuşeşti să-i faci să-şi schimbe decizia, anunță- 
mă şi pe mine. Între timp, trebuie să am grijă şi de celelalte 

proiecte ale mele. Nu vreau s-o dau în bară şi cu alea. Mă înţelegi? 

Pe buzele lui Liz apăru un zâmbet amar. Nu avea nici un chef să 
fie înțelegătoare. Simţise însă frica din vocea lui. Era fără îndoială 
îngrijorat de soarta pe care ar fi putut-o avea celelalte proiecte ale 
sale, dacă insista prea mult în legătură cu serialul despre războiul 
rece. În lumea brutală a televiziunii nu prea era loc pentru cei care 
făceau scandal. 

— Nu te implica prea tare în celelalte proiecte, Shay, zise Liz, 
încercând să dea o notă optimistă tonului vocii sale. O să am 
nevoie de tine după ce reuşesc să-i conving. 

— Da. Optimistă ca întotdeauna. Succes. Ciao, fetițo. 

Liz rămase la telefon, încercând să găsească pe cineva în 
măsură să anuleze decizia aceea stupidă. Avea în agendă mai 
multe nume şi numere de telefon, pe care le obținuse pe vremea 
când serialul ei era considerat drept o achiziție nemaipomenită 
pentru companie şi îi sună pe toți. 

— Liz! Ce bine îmi pare că te aud, îi spuse şeful 
compartimentului dezvoltare. Nu, nu ştiu nimic. Chiar au anulat 
serialul? De ce? 

— Fir-ar să fie, noi suntem mereu ultimii care află ce se petrece, 
mârâi şi directorul de la departamentul de publicitate. 

Nimeni nu avea cum s-o ajute, nimeni nu ştia nimic. Bănuise că 
n-o să fie prea uşor, însă se aşteptase să găsească o cale de 
rezolvare. Supărată, deschise calculatorul ca să vadă ce poate afla 
pe Internet despre Compass Broadcasting. Descoperi că firma era 
deținută de  Interdirections, conglomeratul media condus de 
faimosul Nicholas Inglethorpe. 

Foarte interesant. Se întrebă dacă magnatul bănuia ce idioţi 
lucrează pentru el. Trebuia să-i aducă la cunoştinţă care era 
realitatea. 

Reuşi să găsească numărul de la sediul central al firmei 
Interdirections, care se afla în Los Angeles. Formă numărul şi 
după ce reuşi să treacă de mai mulți indivizi țâfno şi ajunse în 
sfârşit la secretara lui Inglethorpe. Aici se lovi de acelaşi zid 
impenetrabil, chiar dacă respingerea fu făcută într-un mod 
politicos: 

— Îmi pare rău, domnişoară Sansborough, însă domnul 
Inglethorpe se află în prezent în Europa şi nu îl aşteptăm să se 
întoarcă mai devreme de săptămâna viitoare. Aş fi bucuroasă să vă 
preiau mesajul. 

Liz îi comunică mesajul şi se lăsă pe spate în fotoliu. Se întinse, 

îşi roti capul de câteva ori şi încercă să se elibereze de furia care se 
coagula în ea, care îi absorbea toată atenția. Trebuia să-şi 
limpezească creierul şi să se gândească la un plan prin care să-l 
convingă pe Inglethorpe. În timp ce încerca să se concentreze, 
privirea îi căzu pe dulăpiorul cu sertare. Pe încuietorile a două 
sertare se vedeau nişte zgârieturi care nu fuseseră acolo înainte. 

Se ridică imediat în picioare. Din doi paşi traversă încăperea şi 
se ghemui lângă dulăpior ca să cerceteze mai bine zgârieturile. 
Cineva forțase sertarele. Trase de cel de jos. Era descuiat, deşi n-ar 
fi trebuit să fie. Înăuntru se afla servieta ei. O deschise. Nu lipsea 
nimic. Trase de al doilea; nici acesta nu era încuiat şi începu să 
citească etichetele dosarelor care se aflau înăuntru. Cu inima cât 
un purice, le mai citi încă o dată. Dosarul ce conţinea ideile pentru 
episodul pe care voia să-l dedice asasinilor din epoca războiului 
rece dispăruse. 

Îşi aminti că pusese dosarul acolo chiar înainte de a pleca să 
alerge şi că încuiase după aceea sertarul. Traversă grăbită biroul şi 
deschise uşa de la intrare. Şi pe încuietoarea de la uşă se vedeau 
zgârieturi. Aşadar, aşa se explica senzația neplăcută pe care o 
avusese când intrase în birou. Subconştientul ei înregistrase 
probabil zgârieturile. 

Acum ştia. Nu numai că cineva încercase s-o omoare, dar, în 
acelaşi timp, altcineva pătrunsese în biroul ei şi-i furase 
documente. 

Închise uşa şi se duse la telefon. Cu puţin noroc, ar fi putut să-l 
găsească pe Harry Craine la biroul şerifului. Îi reveniră în minte 
experiența care se citea în ochii polițistului şi vocea sa răguşită. 
Poate că reuşise să afle ceva despre autorul atacului. Formă 
numărul, ceru să vorbească cu Craine şi fu bucuroasă să afle că 
polițistul se afla acolo. 

— Cu ce vă pot ajuta... domnişoara profesor Sansborough, nu? 
Vocea de la telefon era diferită. Nici urmă de răguşeală sau de 
experiență. Bărbatul care îi răspunsese era un tânăr, plin de 
energie şi de entuziasm. 

— Sunteţi ajutorul de şerif Harry Craine? 

După ce bărbatul îi confirmă că el era persoana, Liz continuă: 

— Am raportat azi la biroul şerifului comiterea unui atac asupra 
mea. Credeam că am vorbit cu dumneavoastră. În orice caz, m-am 
întâlnit cu cineva de la dumneavoastră, care mi-a luat o declarație 
lângă cabinetul doctorului din Montecito. 

— Să ştiţi că eu n-am mai trecut prin Montecito de mai bine de 

o săptămână. Probabil că ați înțeles greşit numele. Se mai 
întâmplă. Bănuiesc că nu i-aţi cerut o carte de vizită. 

— Nu. 

Fir-ar să fie. Uitase să-i ceară aşa ceva. O altă greşeală. Îi 
povesti polițistului de la celălalt capăt al firului despre ce era 
vorba. 

— Cred că sunt implicaţi cel puţin doi indivizi, concluzionă ea. 
Bărbatul care m-a împins pe mine de pe faleză şi o a doua 
persoană care a pătruns în biroul meu în timpul atacului şi mi-a 
furat nişte documente. 

— O să verific în baza de date, zise brusc polițistul. Atunci când 
e vorba de o tentativă de omor, informaţiile sunt introduse imediat 
în baza de date. Aveţi puțină răbdare. Lămurim problema imediat. 

— În baza de date scrie şi cine mi-a luat declaraţia? 

— Bineînţeles. Şi cine se ocupă de caz, dacă e vorba de un alt 
ofițer. 

Liz rămase în aşteptare, cu gândul la cele două evenimente. Mai 
mult ca sigur că între atac şi spargere exista o legătură. 
Coincidenţa era prea mare. Însă despre ce legătură să fie vorba? 

— Domnişoară Sansborough? 

— Da? 

Vocea lui Harry Craine se schimbase. Devenise suspicioasă şi 
nervoasă. 

— Am sunat la universitate şi mi-au spus că într-adevăr sunteți 
profesoară acolo. Apoi am verificat numărul de la care sunați şi 
este într-adevăr de la biroul dumneavoastră. Deci presupun că 
sunteți persoana care pretindeți. Când spuneţi că a încercat cineva 
să vă arunce de pe faleză? 

— În jur de zece jumătate azi-dimineaţă. Ar trebui să fie trecută 
ora în primul raport în legătură cu atacul. Oare ce naiba se 
petrecea acolo? 

— Da, aşa ar trebui. Când aţi sunat ca să raportați? 

— N-am sunat eu. A sunat un coleg, profesorul Kirk Tedesco. A 
sunat în timp ce mă examina doctorul. Trebuie să fi fost în jur de 
unsprezece jumătate, poate douăsprezece fără un sfert. Imediat 
după aceea şi-a făcut apariția un detectiv de la dumneavoastră. 

— Interesant. Mai ales că nu există nici o înregistrare a vreunui 
apel telefonic. Asta mă face să mă întreb... vreți cumva să faceți 
vreun experiment psihologic pe noi, domnişoară? Pentru serialul 
dumneavoastră de la televiziune sau pentru altceva? Despre asta e 
vorba? 

Liz rămase cu gura căscată. 

— Nu aveţi nici o înregistrare a apelului lui Kirk? Al profesorului 
Kirk Tedesco? 

— Nici un apel. Nici o consemnare a atacului împotriva 
dumneavoastră. Nimic — astăzi sau în altă zi. Cred că e timpul să 
mă lămuriți, domnişoară. Ce urmăriți de fapt? 

Nu mai putea să respire. 

— E scandalos ce vreţi să insinuați. Fără îndoială că cineva de 
acolo ori a pierdut, ori nu a înregistrat raportul profesorului 
Tedesco. Vreau să fiu perfect înțeleasă: am fost atacată. Dacă vă 
veți da osteneala să-mi verificați pregătirea, sunt sigură că veți 
înțelege că sunt o persoană care ştie să facă diferenţa dintre un 
atac şi un accident şi că nu sunt deloc genul de femeie care să 
intre în panică aşa uşor! Stați de vorbă şi cu profesorul Tedesco şi 
cu doctorul meu, Wendell D. Klossner. 

— V-a văzut vreunul dintre ei căzând de pe faleză? o întrebă 
Craine. 

— Nu m-a văzut nimeni, cu excepția bărbatului care m-a 
aruncat. 

— Deci tot ce ştiu cei doi e că ați fost rănită. 

— Corect. Dar de ce aş minţi în legătură cu asta? întrebă Liz 
ridicând vocea. 

— Nu ştiu, domnişoară Sansborough. De ce minte lumea? 
Modul în care bărbatul încerca să-şi controleze vocea indica clar 
nervozitatea acestuia. Primim mereu tot felul de telefoane ciudate 
şi nu numai de la nebuni sau drogați. Chiar şi de la cetățeni 
aparent normali. Poate că trebuie să facă rost de un alibi pentru o 
soție bănuitoare. Poate că vor să obțină bani de pe urma unei 
asigurări. Nu spun că acest lucru ar fi valabil în cazul 
dumneavoastră, însă chiar dacă profesorul Tedesco şi doctorul 
Klossner confirmă că ați fost rănită, asta tot nu înseamnă că 
cineva a încercat să vă ucidă. 

Polițistul se opri şi oftă. 

— O să fac nişte investigaţii. E tot ce vă pot promite. 

Vocea ei era plină de amărăciune şi răceală. 

— După modul în care vedeți dumneavoastră lucrurile, domnule 
ajutor de şerif, mă îndoiesc că veți descoperi ceva. 

La celălalt capăt al firului urmă un moment de tăcere. Craine 
zise apoi: 

— Dumneavoastră pretindeţi că noi am primit un telefon în 
legătură cu un pretins atac asupra dumneavoastră şi spuneți că 

cineva a pierdut raportul sau chiar l-a ascuns. Atunci de unde a 
apărut falsul ajutor de şerif? De unde ştia el despre telefonul pe 
care-l dăduse profesorul Tedesco, sau despre atac? De unde a ştiut 
el unde să vă găsească? 

Mâna lui Liz se încleştă pe receptor. De unde ştiuse unde s-o 
găsească? În timp ce în mintea ei se închega un răspuns, simți că i 
se face frig. Încercă să-şi controleze vocea şi-i mulțumi politicos 
ajutorului de şerif, după care închise telefonul. 

Tremurând, îşi lăsă capul în palme, luptându-se cu sentimentul 
de frică ce o copleşise. Era posibil ca cineva din biroul şerifului să 
fie implicat. Sau poate că ucigaşul o urmărise până la cabinetul lui 
Klossner şi reuşise cumva să devieze apelul lui Kirk. Ambele 
variante indicau clar că în această afacere erau implicate mai 
multe persoane. O organizație puternică, cu experiență, o 
organizaţie care voia s-o omoare. 

Bratislava, Slovacia 


Era trecut de ora nouă seara şi în aerul fierbinte de vară se 
simțea mirosul de nămol al Dunării. În depărtare se auzea sirena 
unei barje şi întunericul care se lăsa deasupra fluviului era spart 
de lumina puternică a reflectorului montat pe o ambarcaţiune. 
Îmbrăcat în frac, Blase Kusterle stătea ascuns în umbra unui 
copac din Piața Hviezdoslav, locul unde erau masați protestatarii. 
Ţinta vizată era Ambasada americană, situată chiar peste drum. 
Kusterle rotea nervos o ţigară între degete. Ar fi vrut să o aprindă 
şi să o fumeze, însă situația începea să se complice. 

În spatele ferestrelor luminate ale ambasadei se desfăşura o 
recepție în onoarea lui Stanford Weaver, noul şi bogatul preşedinte 
al Băncii Mondiale. Blase putea să-şi imagineze interiorul fastuos 
al clădirii, muzica insipidă, clinchetul paharelor cu şampanie şi 
sporovăiala politicoasă şi lipsită de sens, întreruptă doar de 
eventualele ieşiri necontrolate ale vreunui invitat ce băuse prea 
mult. 

Afară, în piaţă, era cu totul altceva. Sosiseră mult mai mulți 
demonstranți decât i se spusese lui. Se înghesuiau în jurul 
perimetrului ambasadei, evitând puşcaşii marini ce păzeau 
incinta. Blase văzu cu o strângere de inimă cum din spatele 
ambasadei îşi face apariția încă o trupă de soldați cu armele 
pregătite. 

Mulțimea nu se dădu decât foarte puțin înapoi, în timp ce 
militarii îşi ocupau poziţiile. Sosi apoi un nou val de protestatari — 
bărbați, femei şi câțiva copii mai măricei — pe jos, pe biciclete sau 
ieşind din maşini Skoda învechite. Îşi făcură apariția şi câteva 
taxiuri, care, imediat după ce-şi descărcară pasagerii, o tuliră ca 
nişte iepuri speriați. 

Noi-veniţii îşi salutau prietenii în slovacă şi cehă cu Ahoj şi Cau 
şi în germană cu Guten Abend. Se auzea chiar şi în americană: 
Whats happening man? 

Îmbrăcaţi simplu, marea majoritate a demonstranţilor aveau în 
spate rucsacuri în care se aflau truse de prim ajutor şi sticle de 
plastic cu oţet. Sticlele astea nu prevesteau nimic bun. Cei ce 

veniseră cu ele se aşteptau la o confruntare violentă. În mod 
normal, oţetul îmbibat în eşarfele cu care îşi acopereau fața îi ajuta 
să suporte gazele lacrimogene. 

Vuietul vocilor lor devenea din ce în ce mai puternic. Se 
apropiaseră din nou de gardul ambasadei agitând pancarte pe care 
scria în slovacă, germană sau engleză: 

GLOBALIZARE SARACIE SALVAŢI PADURILE ŞI RAURILE 
PLANETEI  CONSOLIDAŢI STATELE NAŢIONALE. NU LE 
DISTRUGEȚI. 

Se aflau acolo socialişti, anarhişti şi naţionalişti de modă veche, 
toți opunându-se globalizării şi efectelor sale. Motivele fiecăruia 
erau diferite. Socialiştii voiau ca statul să-şi păstreze controlul în 
toate domeniile. Anarhiştii luptau pentru diminuarea oricărei 
forme de control. Naţionaliştii cereau menținerea granițelor. Numai 
globalizarea, considerată de fiecare fracțiune drept un asalt asupra 
convingerilor lor politice, fusese în stare să adune laolaltă oameni 
atât de diferiți. Se aflau acolo bineînțeles şi ecologişti şi unionişti. 
Pentru aceştia însă apartenența la un partid era mult mai puțin 
importantă decât cauza. 

Din locul în care stătea ascuns, Blase reuşi să-i identifice pe 
Tomasz şi pe Mana, soția acestuia. Amândoi trecuţi de cincizeci de 
ani, cei doi sufereau din cauza dispariției programelor sociale de 
ajutorare a bătrânilor din epoca comunistă. Tomasz ţinea 
deasupra capului un carton pe care scria oameni, nu profituri. Nu 
departe de cei doi se afla Lukas, ce abia împlinise treizeci de ani. 
Bărbatul îşi pierduse slujba atunci când, urmare a efectelor 
globalizării, fabrica în care lucra fusese privatizată şi în mai puțin 
de un an dăduse faliment. De atunci nu mai reuşise să-şi găsească 
o slujbă permanentă. 

Oriunde se uita, Blase vedea aceiaşi artişti, scriitori, profesori, 
fermieri - oameni pe care îi întâlnise şi în alte reuniuni şi 
demonstrații antiglobalizare. Cei mai mulți dintre ei credeau sincer 
într-o lume mai bună şi erau gata să lupte pentru echitate socială 
şi pentru apărarea mediului. 

Erau nişte aspirații normale, cu care era şi el de acord. Ceea ce- 
l îngrijora însă pe Blase era numărul mare de străini. Erau cel 
puțin cinci mii şi continuau să sosească. Era şocant de mult 
pentru Bratislava, un oraş care nu se făcuse remarcat până atunci 
nici ca destinație turistică, nici ca scenă pentru confruntări 
majore. 

Judecând după cei pe care reuşise să-i identifice şi din 

frânturile de discuţii ce ajungeau până la el, aceşti străini 
proveneau în cea mai mare parte din aşa-numitul triunghi de aur 
al Europei Centrale - Viena, Budapesta şi Praga - şi erau 
organizaţi în obişnuitele „grupuri de afinități”, formate din cinci 
până la cincisprezece persoane. Unii aveau misiuni înaintea 
începerii protestului propriu-zis, cum ar fi identificarea locurilor 
unde era cel mai probabil să fie duşi eventualii arestați. Alții 
trebuiau să acționeze în timpul protestului - să asigure 
aprovizionarea cu apă şi să facă fotografii ce puteau constitui 
dovezi ale brutalităţii forțelor de ordine. Restul aveau sarcini după 
terminarea protestului —- urmau să aibă grijă de copiii, animalele 
sau plantele celor răniți sau închişi. 

Blase înălță brusc capul, ciulind urechile. Patru tineri discutau 
despre o „acțiune directă” planificată pentru acea seară. Nu ştiau 
nici ei prea multe, singurul indiciu fiind instructajul privind 
drepturile cetăţeneşti din Slovacia, aşa cum se făcea de fiecare 
dată când exista probabilitatea ca un astfel de eveniment să 
degenereze. 

Din ce în ce mai neliniştit din cauza acestei informaţii, Blase o 
zări pe Viera Jozef. Părul ei negru şi mătăsos cobora ca un nor pe 
umerii rotunzi. Într-o mână avea o găleată acoperită, iar în cealaltă 
o geantă sport. Era îmbrăcată cu o rochie uşoară de vară care se 
termina deasupra genunchilor. Apariția ei în mijlocul mulțimii 
atrăsese atenția multor bărbați, însă ea îşi urma neabătută 
drumul, cu privirea fixată pe clădirea austeră a ambasadei. Pe fața 
ei frumoasă era întipărită o expresie hotărâtă. Era o oponentă 
înfocată a globalizării. Blase avusese relații intime cu fata şi 
aştepta cu nerăbdare următoarea lor întâlnire. 

În urma Vierei venea fratele ei Johann, un miner cu brațe 
musculoase care se uita încruntat la bărbaţii care întorceau capul 
după ea. Cei doi erau cei mai importanți organizatori ai mişcării 
antiglobalizare din oraş. Johann se oprise să stea de vorbă cu un 
bărbat care ținea în mâini o pancartă uriaşă - energia nucleară 
ucide. Blase nu-l mai văzuse niciodată. Cei doi se adânciră în 
conversație, aplecaţi unul spre celălalt ca să se audă mai bine. 

Tensiunea din aer creştea cu fiecare clipă. Uşa dublă de la 
clădirea ambasadei rămânea în continuare închisă şi îşi făcuse 
apariția o dubiță a canalului Markiza Television. Doi cameramani 
săriră din maşină şi începură imediat să filmeze. Fură urmaţi de 
doi reporteri cu carnețelele şi pixurile pregătite, în timp ce alți trei 
tehnicieni începură să instaleze microfoane, cabluri şi alte 

echipamente. Televiziunea privată trimisese o echipă numeroasă, 
ceea ce însemna că se aşteptau la un reportaj suculent. Însemna 
de asemenea că urmau să sosească în scurt timp şi alți 
reprezentanți ai mass-media. 

Un minut mai târziu, îşi făcură apariția în viteză mai multe 
maşini de poliţie ale căror roți se opriră brusc, cu un scrâşnet. 
Poliţiştii din ele nu se mişcau deloc cu rapiditatea ce ar fi fost de 
aşteptat. Regimul comunist fusese înlăturat cu mai bine de 
paisprezece ani în urmă, însă poliţiştii din ţările fostului bloc 
sovietic nu se cizelaseră parcă deloc. Cei din Bratislava nu erau o 
excepție. Cu bastoanele în mână, zdrahonii priveau încruntați, în 
ochii lor citindu-se mesajul universal al poliţiştilor: „Nu mă 
enervați, băieți, că vă sparg capul”. 

Poliţiştii îşi ocupară metodic pozițiile, încercând să încercuiască 
şi să controleze mulțimea, în timp ce din maşini erau descărcate 
cordoane şi scuturi de protecţie şi furtunuri de apă. Zidul compact 
de uniforme care se formase începu să împingă demonstranțţii de 
lângă ambasadă, înapoi în parc. 

Lui Blase nu-i plăcea deloc ce se petrecea. Viera îi spusese că 
nu fusese planificat nimic special pentru seara aceea, nimic decât 
o demonstrație obişnuită împotriva Băncii Mondiale şi a noului 
său şef. Johann îi confirmase că, în afară de obişnuitele tulburări 
ce aveau loc cu astfel de ocazii, nu se pregătise nimic. Îi mai 
spusese că, dacă are altă treabă şi nu poate să participe, nu e nici 
o problemă. 

Blase era convins acum că cei doi ori îl minţiseră, ori nu 
fuseseră nici ei informați. Dacă n-ar fi fost îmbrăcat în fracul acela 
blestemat care îl identifica drept inamic, ar fi fost acolo lângă ei, 
unde îi era locul. 

Zgomotul produs de mulțimea agitată crescu brusc în 
intensitate. Nu auzise nici un ordin şi nici nu văzuse nimic care să 
provoace această schimbare, însă, exact ca norii care se adună 
înainte de furtună, mulțimea se transformase într-o singură 
creatură uriaşă care îşi unduia trupul printre maşinile parcate, în 
direcția ambasadei. Vuietul crescuse în intensitate ca un tunet. 
Era înspăimântător. Aerul fierbinte părea că e gata să explodeze. 

Blase ajunse la concluzia că era vorba despre acea acțiune 
directă. Probabil că semnalul fusese transmis din gură în gură. 

Aruncă ţigara şi începu să alerge. Cu ajutorul unui megafon o 
persoană aflată lângă ambasadă le ordonă demonstranțţilor să se 
retragă. Protestatarii răspunseră cu strigăte violente. Claxoanele 

maşinilor blocate de marea de demonstranți pusă în mişcare țipau 
înnebunite. Deodată, la fel de brusc cum se puseseră în mişcare, 
şirurile cele mai apropiate de ambasadă se opriră. Frânarea se 
transmise ca un val în toată masa de demonstranți şi în câteva 
clipe mulțimea încremeni pe loc. Toţi întindeau gâtul să vadă ce se 
întâmplă. 

Blase continua să înainteze făcându-şi loc printre oameni. 
Ajunse în față şi se opri răsuflând din greu. O văzu pe Viera. 
Aceasta țâşnise în spațiul liber dintre agitatori şi ambasadă. Toată 
lumea încremenise surprinsă: poliţiştii, crezând că au reuşit să 
stăpânească mulțimea; demonstranții, uimiți de îndrăzneala tinere 
femei. 

Blase făcu un pas înainte, neştiind prea bine cum trebuie să 
acționeze. Unul dintre puşcaşii marini se răsti la ea în engleză: 

— Stai pe loc! 

Blase se întoarse pregătit să-i tragă o înjurătură soldatului. 
Văzu însă fața bărbatului şi se opri. Acesta se uita spre locul în 
care se afla Viera şi pălise. 

Blase se răsuci brusc. Fata ridicase deasupra capului găleata pe 
care o avusese în mână şi acum îşi turna peste umeri un lichid de 
culoarea chihlimbarului. Rochia i se lipise de corp. 

— Nie! strigă cineva în slovacă. E benzină! 

— Viera! urlă Blase şi se năpusti pe lângă soldat în direcţia ei. 
Ce vrei să faci? Opreşte-te! 

— Benzină! Cuvântul se răspândi ca un ecou prin mulțime, 
oamenilor şocaţi care-l rosteau nevenindu-le să creadă ce se 
petrece. 

— Benzină! Opriţi-o! 

Blase continua să alerge. Nu reuşea să înțeleagă rostul acestei 
nebunii. Viera era atât de mică şi de vulnerabilă aşa cum stătea 
acolo, înconjurată de demonstranți, de poliţişti şi de puşcaşii 
marini, o gânganie în comparație cu clădirea masivă a ambasadei. 
Însă expresia de pe fața ei angelică spunea simplu: „Asta sunt eu 
şi ceea ce fac e bine”. 

— Opriţi-o! strigă disperat Blase în slovacă şi apoi în engleză. 

— S-o oprească cineva! 

Nu mai era însă timp. Viera se mişca rapid şi precis, de parcă ar 
fi repetat de nenumărate ori această scenă. În timp ce Blase şi alți 
demonstranți încercau să se apropie de ea, Viera scoase o brichetă 
din geantă, apăsă pe un buton şi o limbă de foc ieşi din micul 
dispozitiv. Fata îndreptă bricheta spre ea. 

— Viera! ţipă el. 

— Opriţi-o! era vocea disperată a fratelui ei, Johann, care îşi 
făcea loc prin mulțime. N-o lăsați să facă aşa ceva! Ajutor! Opriţi-o! 

Fata explodă în flăcări. Pentru o clipă scena păru a fi decupată 
dintr-o poveste - frumoasa prințesă închisă pentru vecie într-o 
vază de foc. Apoi fusta se evaporă brusc, o simplă bucată de pânză 
mistuită de flăcări. Pe jumătate dezbrăcată, Viera întinse mâinile 
prin limbile de foc în direcția demonstranțţilor. Buzele sale se 
mişcară ca şi cum ar fi vrut să vorbească. Îşi înălță capul şi pe fața 
ei se citi o mare uimire. 

Din gura deschisă nu-i ieşi însă decât fum şi fata se prăbuşi. 
Blase era paralizat. Încerca să înțeleagă ce se întâmplase şi era 
atât de şocat că nu distinse imediat vuietul mulțimii înnebunite. 

Din trupul ei ieşea fum. Flăcările continuau s-o învăluie. 
Mirosul greţos de carne arsă se răspândea peste mulțime. 

Într-o clipă începură violențele. Protestatarii se năpustiră înspre 
poliţişti şi puşcaşii marini. Se auziră focuri de armă. Poliţiştii 
puseră în funcțiune furtunurile cu apă şi demonstranțţii începură 
să urle speriați. Una dintre maşinile parcate fu răsturnată de 
protestatari. Apoi o alta. Trei maşini începură să ardă şi flăcările 
roşii şi galbene se ridicau înspăimântător spre cerul negru al nopții 
făcând stelele să pălească. Se repetau scenele de coşmar 
înregistrate cu ocazia întrunirii Băncii Mondiale şi a Fondului 
Monetar Internaţional, desfăşurată în Praga în urmă cu câţiva ani. 
Pentru Blase era mult mai rău. Prins în vârtejul luptei, încerca să- 
şi croiască drum spre trupul Vierei. 

În timp ce îi împungea pe cei din jur încercând să-şi facă loc, 
Blase simți cum i se furişează o mână în buzunarul de la spate. Se 
întoarse repede, însă lângă el nu se afla nimeni care să dea 
impresia că ar fi făcut gestul acela. Înainte să apuce să se 
dezmeticească, primi un pumn în tâmplă şi cineva încălțat cu 
cizme îl călcă pe pantoful drept. Durerea era greu de suportat. 

Se aplecă, lovi şi el cu pumnul şi continuă să-şi croiască drum. 
Imaginea înspăimântătoarei morți a Vierei îi apăruse din nou în 
fața ochilor, ştergând orice altceva. Trebuia să ajungă la ea. Poate 
se înşelase. Poate că toate nu fuseseră decât rodul imaginației sale. 

Simţi în piept o durere ascuțită. Ştia că nu făcea decât să se 
amăgească singur. Poliţia primise întăriri şi ei fu prins în mijlocul 
unei bătălii lipsite de sens. Fu arestat împreună cu alți 
demonstranți şi aruncat într-o dubiță a poliției. Dezamăgit, 
copleşit de sentimentul de vinovăţie, nu ripostă deloc şi se lăsă dus 

de maşina care dispăru în noapte. 

Secţia centrală de poliție din Bratislava păstra încă mobilierul şi 
aerul sumbru din era comunistă. Cenuşie şi strident luminată, 
clădirea se umpluse de mirosul de sudoare şi resentimentele 
mulțimii de agitatori arestați ce fuseseră aduşi acolo după ora 
unsprezece. După ce i se luară, în sfârşit, datele personale, Blase 
fu împins într-o celulă mare, plină cu bărbați furioşi. Mulţi dintre 
ei aveau arsuri şi răni superficiale la care nu avusese încă timp să 
se uite nimeni. Doctorii chemaţi de poliție se ocupau mai întâi de 
cazurile cele mai grave. 

Căldura din celulă era îngrozitoare. Nu exista aer condiționat 
care să mai tempereze fierbințeala nopţii de vară sau tensiunea 
acumulată. Adrenalina confruntării se menținea încă la un nivel 
ridicat şi aproape toți cei care erau înghesuiți acolo în picioare sau 
pe băncile incomode discutau despre moartea Vierei Jozef. Unii 
erau furioşi şi considerau că fata făcuse o prostie, în timp ce alții 
admirau ceea ce, în viziunea lor, fusese un act de onoare, un 
sacrificiu personal. Toţi însă erau convinşi de faptul că moartea 
fetei demonstrase că eforturile lor de a opri procesul de globalizare 
însemnau mult mai mult decât nişte lupte de stradă, aşa cum ar fi 
vrut guvernele şi media aservită lor să convingă opinia publică. 
Prin sacrificiul fetei, mişcarea fusese cumva sanctificată, cel puțin 
pentru o vreme. 

Răvăşit de durere şi de un sentiment de vinovăţie, fără să ia în 
seamă privirile furioase pe care le atrăgea fracul său, Blase cercetă 
mulțimea până când reuşi să-l vadă pe Johann Jozef, fratele 
Vierei. Johann şedea pe o bancă încovoiat, cu fața îngropată în 
mâini. 

Banca era plină, însă bărbatul în vârstă ce era aşezat lângă 
Johann, când văzu cum se uită Blase la acesta, se ridică şi lăsă 
locul gol. 

Blase se aşeză imediat. 

— Cum ai putut s-o laşi să facă aşa ceva? strigă el furios în 
slovacă, ridicând tonul după fiecare cuvânt. Blestemat să fii, 
Johann! 

Johann ridică brusc capul. Era un bărbat solid, de aproape un 
metru optzeci înălțime, ce se apropia de treizeci de ani. Încă nu-şi 

revenise din şoc şi întreaga lui ființă radia durere. 

— Pentru că habar n-am avut ce plănuia să facă! spuse el 
însoțind cuvintele cu o strâmbătură de durere. La un moment dat 
ne-am despărțit. Am strigat la ea să se oprească, însă eram prea 
departe. O, Doamne! 

— Eşti fratele ei, continuă Blase furios. Ar fi trebuit să ştii! Doar 
ați plănuit demonstrația împreună. Nu se poate să nu-ţi fi spus 
nimic. A fost clar că repetase şi ştia exact ce are de făcut. 

Johann reacționă la acuzele lui Blase. 

— Cum de nu ai ştiut tu? Mi-a spus că urma să meargă la tine 
ieri. Cina la Korzo şi apoi în apartamentul tău. Să sărbătorim 
victoria de a doua zi, aşa mi-a spus. Tu eşti cel căruia ar fi trebuit 
să-i fi spus! 

Blase o văzu din nou pe Viera aşa cum arătase ultima dată când 
fuseseră împreună, plină de viață şi de optimism, îi simți braţele 
suple în jurul gâtului, îşi aminti de parfumul natural degajat de 
pielea ei. Îi auzea clar vocea ce enumera indignată așa-zisele 
binefaceri ale globalizării - mai multe slujbe pierdute, mai mulți 
copii înfometați, mai multe resurse naturale vândute pe nimic de 
guverne corupte şi transformate în profit de către companii 
lacome. 

Se plăcuseră şi partidele de sex fuseseră explozive. Adevărul era 
că... la asta se rezumase relaţia lor — prietenie, atracţie fizică, sex. 
Cinismul relației umbrise părțile cu adevărat bune. 

— A anulat întâlnirea, spuse el nervos. N-am văzut-o deloc ieri 
sau azi înainte de demonstraţie. 

Fu cuprins de un nou val de vinovăţie. Îşi întoarse capul de la 
Johann. Nu mai avea putere să-l acuze pe acesta. Viera îl evitase 
întreaga săptămână, probabil - abia acum îşi dădea seama - 
pentru a-şi ascunde planul. Fusese şi el foarte ocupat şi nu-şi 
dăduse seama. O eroare fatală. 

Johann se holba la hainele cu care era îmbrăcat. 

— Eşti îmbrăcat în frac! Ca ei. De asta te dădeai pe lângă Viera! 
Eşti un spion nenorocit! răcni el şi întinse mâinile spre gâtul lui 
Blase. 

Ca şi cum ar fi primit în față un jet de apă rece, Blase îşi veni 
imediat în fire. Acuzaţiile lui Johann fuseseră auzite de mulți 
dintre cei prezenți în celulă. Aceştia întoarseră capul spre el cu 
priviri furioase. Îi prinse pe Johann de mâini. 

— Te înşeli, spuse el printre dinți. Aveam un plan. M-am 
îmbrăcat în frac fiindcă aveam de gând să încerc să pătrund în 

ambasadă şi să-l abordez pe ticălosul ăla de Stanford Weaver. Aş fi 
reuşit dacă protestul nu ar fi degenerat. Dacă Viera n-ar fi... 

Blase clipi de câteva ori, apoi îşi drese glasul şi continuă: 

— Aş fi aşteptat până ce Weaver ar fi fost înconjurat de alți 
mahări şi apoi i-aş fi cerut să semneze petiția noastră. M-ar fi 
refuzat, desigur, însă plănuisem să mă ţin de capul lui până ce 
chema cineva soldaţii din gardă. M-ar fi aruncat afară, însă ar fi 
ieşit un scandal uriaş. Un subiect nemaipomenit pentru presă. 
Parcă şi vedeam titlurile: „Şeful celei mai bogate bănci din lume 
refuză să-i ajute pe cei săraci”. 

Pentru o secundă, pe faţa lui Johann apăru un zâmbet. 

— Articolele din presă ar fi fost exact ce ne trebuie. 

Răspunsul lui Johann sparse tensiunea din celula 
suprapopulată. 

Blase îi eliberă brațele. 

— Merita să încerc, zise el resemnat. Faţa i se strâmbă însă 
imediat de durere. Cum a putut ea să țină aşa ceva secret față de 
noi amândoi, Johann? 

Umerii lui Johann se încovoiară neajutorați. 

— Viera ştia să păstreze un secret, zise el mohorât şi se lipi cu 
spatele de zid. 

Cei din jur îi priveau cu compasiune. Fratele şi iubitul. 

— Nimeni n-ar fi putut-o convinge pe Viera să nu facă ce-şi 
pusese în gând, concluzionă Blase. 

Johann încuviință trist cu o mişcare a capului. Cobori privirea 
în pământ, îşi flexă degetele, apoi se uită de jur împrejur de parcă 
ar fi sperat ca cineva de acolo să-i poată explica ce nu se putea 
explica, ce nu se putea îndura. 

Blase oftă din greu. Johann se întorsese şi vorbea cu cel aşezat 
pe bancă de cealaltă parte. Cei din celulă păreau că se obişnuiseră 
cu postura de deținuți, începuseră să se organizeze şi şedeau pe 
bănci cu rândul. Deşi era copleşit de amărăciune şi ruşine, îşi 
aduse aminte brusc de mâna care îi strecurase ceva în buzunarul 
din spate. 

Aruncă o privire înjur şi văzu că nimeni nu-i mai acorda nici o 
atenție. Băgă mâna în buzunar şi scoase de acolo o bucată 
mototolită de hârtie, pe care se putea citi: „Sir Robert a fost ucis. 
Dacă vrei să afli de către cine, contactează-mă”. Blase trase adânc 
aer în piept. Pe hârtie nu se vedea nici o semnătură însă mesajul 
era urmat de indicaţii referitoare la un loc din Catedrala St. 
Martin. Era aşteptat într-o anumită strană, într-o capelă a 

catedralei, la ora cinci dimineața. Textul era în engleză, scris 
îngrijit cu creionul. 

Uşa celulei se deschise cu zgomot. Blase ridică privirea şi 
ascunse hârtia înapoi în buzunar. Toţi deținuții întoarseră capul. 
În celulă intraseră patru poliţişti în uniformă şi nimeni nu mai 
scotea nici un cuvânt. Doi deținuți care vorbiseră înainte în 
germană fură înşfăcați de trei dintre poliţişti. 

Cel de-al patrulea îl observase pe Blase şi înaintă către ei. 

— Tu! Da, tu. Pe aici, îi ordonă polițistul în slovacă. 

Pentru că Blase nu se mişca destul de repede, polițistul îl apucă 
de haină şi-l împinse cu putere spre uşă. Mai multe mâini se 
întinseră ca să-l susțină pe Blase să nu cadă. Uşa celulei se 
deschise şi polițistul îi mai arse o lovitură în spate, proiectându-l 
pe coridor. Blase se lovi cu un zgomot surd de peretele opus. O 
durere ascuțită îi străbătu corpul. 

— Zatocte vľavo, ordonă unul dintre poliţişti. 

Blase şi ceilalți doi prizonieri se întoarseră spre stânga, aşa cum 
li se ordonase. Grupul începu să înainteze pe coridor. Polițistul 
care vorbise mai înainte deschise o uşă. 

— Aici. 

Blase fu împins din nou. În timp ce ateriza în camera a cărei 
uşă fusese deschisă, îl auzi pe acelaşi polițist cum îi spune unuia 
dintre cei doi nemți: 

— Camera în care vei fi interogat tu e alături. 

Uşa fu închisă şi încuiată în urma lui. 

La masa din mijlocul încăperii stătea singură Ada Jackson, 
ofițerul de legătură al Ambasadei britanice pe lângă forțele de 
poliție slovace. 

Era o femeie mignonă, cu părul negru aranjat cu grijă, ce purta 
ochelari cu ramă subţire. Îmbrăcată într-un taior elegant, arăta 
impecabil chiar şi la ora aceea foarte matinală. În încăpere se mai 
aflau două scaune cu spătar şi într-un colț, o cuşcă de sârmă, 
destinată fără îndoială prizonierilor prea năbădăioşi. 

Ceea ce îi atrase însă atenția lui Blase fu cea de-a doua uşă, 
care, având în vedere peretele pe care se afla, arăta ca o ieşire spre 
lumea de afară. Trase aer în piept uşurat. Scena cu poliţiştii care-l 
scoseseră din celulă împreună cu cei doi nemți nu fusese decât o 
înscenare. Acoperirea sa rămânea intactă. 

Reuşiseră să-l păcălească şi pe el. 

— Cred că te-ai distrat de minune, zise el îndreptându-se spre 
uşă. 

Femeia se ridică şi îl urmă. 

— Ai intrat în rahat până la gât. 

— Cine spune asta, tu sau cei de la Whitehall3? 

Femeia de lângă el era în acelaşi timp şi şefa agenției MI6 din 
capitala Slovaciei. Ada Jackson descuie uşa. Aerul greu al nopții îi 
izbi în față şi cei doi ieşiră din clădirea poliției. 

— Toţi spunem, Simon. Urcă odată în maşină. 

Ada Jackson se afla la volan şi maşina ambasadei trecea printre 
casele cu aspect medieval şi bisericile în stil baroc ce mărgineau 
străzile înguste ale oraşului vechi. Se îndreptau spre Dunăre. Luna 
scălda într-o lumină argintie acoperişurile puternic înclinate şi 
turnurile vechi de secole ale oraşului. Fostă capitală a regilor 
maghiari şi oraş favorit al Habsburgilor, Bratislava părea în 
întregime adormită, inocentă şi pură. Simon Childs invidia această 
pace. 

Congştient că depăşise din nou limita aceea imaginară impusă de 
superiorii lui, Simon se aşezase repede pe locul liber din față, 
savurând atmosfera creată de instalația de aer condiționat. 
Stăpânindu-şi la perfecție emoţiile, începuse să-i descrie Adei 
modul în care se desfăşurase demonstrația şi moartea cumplită a 
Vierei. Îi înşirui protestatarii pe care îi recunoscuse, îi repetă 
conversațiile pe care le auzise, făcu o analiză asupră modului în 
care fusese organizată acțiunea şi nu pomeni nici un cuvânt 
despre partea sa de vină. 

Ada îi puse întrebări în legătura cu fiecare detaliu. Simon îi 
privea profilul, ochelarii sprijiniți de nasul scurt şi severitatea 
neschimbată a feţei. Întregul ei trup, din creştetul acoperit cu păr 
negru până la pantofii cu tocuri joase, fiecare mişcare creau o 
impresie de precizie, precizie care se regăsea şi în felul în care 
gândea. O precizie uneori exagerată şi din această cauză, 
inflexibilă. 

Îi privi mâinile fixate pe volan. Nu purta nici un inel. Simon nu 
putuse niciodată să-şi dea seama dacă în viața acestei femei 
existase sau nu vreo relație romantică. Avea aproape patruzeci de 
ani, era foarte atrăgătoare, însă emana acel semnal ce ţinea 
bărbaţii deoparte, caracteristic femeilor a căror inimă aparținea 
deja altcuiva. Simon bănuia însă că în cazul Adei nu era vorba de 


3 Denumire generică a guvernului britanic după numele străzii 
cuprinse între Trafalgar Square şi Houses of Parliament, unde se află cele 
mai importante instituții guvernamentale (n.tr.). 

un bărbat, ci de „carieră”. 

— N-ar fi trebuit să părăseşti ambasada, aşa cum ai făcut tu, îi 
spuse ea brusc, cu o voce severă. Ai plecat în mijlocul recepției, 
pentru numele lui Dumnezeu. Ce dracu’ Simon, primiseşi o 
misiune şi nu ai îndeplinit-o. Ce se întâmplă cu tine? 

Făcuse o mare greşeală şi Ada avea întru totul dreptate. Simon 
era expertul MI6 în grupurile antiglobalizare din Europa Centrală, 
un agent care reuşise să penetreze cu mult mai mult succes aceste 
organizații decât americanii, germanii sau francezii. Având în 
vedere înmulțirea atentatelor teroriste din ultima vreme, nici unul 
dintre înalții responsabili de la Whitehall nu se opusese atunci 
când noul şef al Băncii Mondiale solicitase o întrevedere cu 
misterioasa sursă a englezilor, cu el. 

La urma urmei, banca împrumuta guvernele din regiune cu 
miliarde de dolari şi unul din lucrurile pe care toate mişcările de 
protest îl susțineau era că aceşti bani ajutau la distrugerea țărilor 
respective, nu la dezvoltarea lor. Planul fusese ca el, îmbrăcat în 
frac, să fie introdus în ambasadă şi să aştepte într-una din 
camerele din spate până în clipa în care Stanford Weaver avea să- 
şi facă timp să discute cu el. 

— Am ieşit afară câteva minute să iau o gură de aer proaspăt, 
zise el prefăcându-se indignat. Şi nu cred că eram singurul. 
Petrecerile astea sunt atât de plictisitoare. 

— Acele „câteva minute” au fost suficiente ca să intri în bucluc, 
îi reaminti ea. Nici unul dintre noi nu se omoară după petrecerile 
astea, însă le acceptăm fără să facem atâtea comentarii. Câţi ani 
ai, treizeci? Întrebarea îl făcu să se uite la ea. Da, treizeci, decise 
ea. E timpul să încetezi să te mai comporti ca un copil, Simon. Eşti 
un tip prea atrăgător şi prea sigur de tine. Buza de sus a Adei se 
ridică în semn de dezgust. Câteodată mă întreb dacă, în afară de 
activitatea sub acoperire în compania unor nebuni periculoşi şi 
mai eşti bun şi la altceva. 

El deschise gura pentru a-i da o replică tăioasă, însă se stăpâni 
la timp. 

— Nu cred că trebuie să-ți mulțumesc pentru aceste aprecieri. 

— Greşeşti. Ar trebui să-mi mulțumeşti. Mă îndoiesc că a mai 
fost cineva vreodată atât de sincer cu tine. Sau poate că lucrurile 
astea ți s-au mai spus însă nu ai avut chef să le asculti. 

Ada parcă maşina chiar lângă malul râului, cu botul spre apă. 
Opri motorul şi stinse farurile. Rămaseră în tăcere, singuri în 
pustietatea aceea unde nu-i putea auzi sau vedea nimeni. În faţa 

lor se întindea Dunărea, Dunaj în slovacă, un fluviu măreț, 
cufundat în întuneric, pe a cărui suprafață luna trasa linii 
mărunte de culoarea mercurului. În stânga lor se afla silueta 
futuristă a Podului SNP, ce făcea legătura între Oraşul Vechi aflat 
pe malul sudic şi blocurile de beton din Petrzalka, cartierul cu cea 
mai ridicată rată a sinuciderilor din Bratislava. Blocurile cu 
apartamente precum şi toate monstruozitățile acelea pătrățoase 
apărute la marginea Oraşului Vechi fuseseră ridicate de comunişti, 
o moştenire turnată în ciment primită de la fosta Uniune Sovietica. 

— Nu vreau să par nepoliticos, Ada, încercă Simon, însă nu cred 
că ar trebui să ne purtăm de parcă ar fi sfârşitul lumii. Sunt gata 
să stau de vorbă cu Stanford Weaver oricând doreşte acesta. 
Spune-mi ora şi locul şi voi fi acolo. Doar ştii asta. 

Ea întoarse capul spre el. 

— E prea târziu. A plecat. 

— Deja? 

— Americanii l-au scos rapid de acolo. Gândeşte-te şi la situația 
delicată în care se află omul acesta. Moartea teatrală a Vierei Jozef 
va fi pe prima pagină a ziarelor de dimineaţă. E un moment delicat 
atât pentru americani cât şi pentru Banca Mondială. Ascultă-mă 
cu atenție, Simon. Modul în care te-ai purtat nu a fost prevăzut în 
plan. În seara asta ar fi trebuit să porţi o discuţie cu un nou aliat 
foarte important pentru Marea Britanie. Nu numai că i-ai dat pur 
şi simplu cu tifla, dar ai creat încă un motiv de jenă pentru el şi 
pentru americani. Îmbrăcat în fracul ăla ai ieşit în evidenţă în 
mulțimea înfierbântată ca un preot la o orgie. 

Cuvintele ei conțineau o mare doză de adevăr însă în lumea 
dură a celor de la MI6, atât a celor care desfăşurau muncă de 
teren, cât şi a analiştilor, nu aveai voie să dai dovadă de 
slăbiciune, să-ți manifeşti temerile, fiindcă riscai să dispari, uneori 
chiar în sens literal. 

— Era absolut nevoie să mă aflu acolo în seara asta, insistă el. 
Poliția, media şi publicul cunosc întotdeauna din timp când se 
pregăteşte o demonstrație importantă, fiindcă organizatorii 
respectă legile şi solicită aprobarea autorităţilor, în acelaşi timp, 
nici nu pot păstra secretul din cauza agitației care-i cuprinde 
înainte de eveniment. Nu acelaşi lucru s-a întâmplat şi în seara 
asta. 

— Te ascult. 

— Nu ştiu cum, peste cinci mii de protestatari au trecut granița 
în Slovacia. N-am auzit nici o şoaptă despre asta înainte de 

demonstrație şi nici autoritățile sau altcineva. Adaugă şi 
autoincendierea din seara asta, prima, slavă Domnului, însă poți 
să fii sigură că nu va fi ultima. Viera nu era deloc vreun extremist 
religios. Nici vreun criminal Al-Qaeda. Era o simplă învățătoare 
care îşi petrecea timpul liber îngrijind bolnavii din spitale şi 
organizând mese pentru săraci. Avea toată viața înainte. Chipul ei 
de înger era perfect pentru paginile ziarelor. Chipul ideal pentru 
postere cu copii martiri. 

— Prelegerea asta a ta duce undeva? 

— Duce la concluzia că, da, e posibil să nu fi strâns în seara 
asta mâna nu ştiu cărui bancher, însă mi-am făcut treaba. Am 
primit misiunea asta de agent de penetrare pentru că eram 
îngrijoraţi că mişcarea antiglobalizare poate furniza soldați pentru 
grupurile teroriste. Am dreptate? 

Ada ridică din umeri. 

— Da, ăsta a fost motivul. 

— Un motiv foarte important. Fanatismul pe care l-am văzut 
acolo în seara asta a fost ca un strigăt de ridicare la luptă. Viera a 
apelat la violență pentru a atrage atenția asupra cererilor grupului 
ei şi mâine dimineaţă, ei vor vedea ziarele şi vor şti că sacrificiul ei 
a folosit la ceva. Mi-e teamă să mă gândesc la ce se poate întâmpla 
dacă fiecare grup de activişti antiglobalizare înțelege acest lucru şi 
începe să acționeze în consecință. Nu va trece multă vreme şi-şi 
vor redirecționa violența spre cei pe care-i consideră răspunzători 
pentru problemele lor. Ce se va întâmpla dacă toate grupurile 
astea găsesc o cale de colaborare şi de luptă comună? Dacă se 
unesc, e posibil să avem o situație mai grea decât cea din anii '60, 
care a răscolit Europa şi Statele Unite. 

Ada clătină furioasă capul. 

— Exagerezi. Oamenii ăştia sunt prea slabi, prea bucuroşi să se 
considere nişte victime. În afară de asta, instituţii ca FMI şi Banca 
Mondială sunt mult mai bine pregătite să învingă sărăcia şi 
celelalte probleme ale omenirii decât adulții plângăcioşi sau copiii 
ignoranți care urlau în seara asta în fața ambasadei. Dacă aceşti 
agitatori nu au reuşit să mă convingă pe mine, fii sigur că nu vor 
reuşi să convingă nici pe alții. Ce dacă apar pe prima pagină a 
câtorva ziare? Nu sunt decât un cor de plângăcioşi. 

— Corul ăsta, aşa cum îl numeşti tu, poate exploda. Nu trebuie 
să subestimezi niciodată potenţialul unui câine învins. Mai ales 
dacă acest câine se simte încolțit. 

Ada întoarse capul spre el. Lui Simon nu-i plăcu deloc ceea ce 

se citea în ochii ei. 

— Încerci să te scuzi pentru ceea ce ai făcut, dându-mi aceste 
informaţii, zise ea glacială. Nu e decât o perdea de fum pentru 
eşecul tău. Mi-am trimis oamenii să verifice ce s-a filmat în piață 
în seara asta. Este imposibil ca tu să nu fi fost filmat sau 
fotografiat acolo. Va trebui să apelez la contactele mele şi nu-mi 
place deloc să fac asta pentru ceva care n-ar fi trebuit cu nici un 
chip să se întâmple. 

Ada scoase un fel de icnet obosit. 

— Chiar dacă reuşesc să şterg orice imagine cu tine, nu uita că 
tu te aflai sub protecție numai în interiorul ambasadei. E posibil ca 
cineva de acolo să te fi văzut furişându-te afară şi devenind apoi 
unul dintre personajele principale ale revoltei. După tot scandalul 
din presă, orice martor va începe în mod sigur să-şi pună întrebări 
în legătură cu tine. Ai dat dovadă de o neglijenţă de neiertat. 

— Nu mi-am făcut decât meseria. 

— Tocmai asta e problema. Pentru tine e doar o simplă meserie. 
Pretinzi că meseria asta înseamnă ceva pentru tine, însă în 
realitate o tratezi ca pe un joc. Nu ai nici o opinie în legătură cu 
ceea ce fac oamenii ăştia despre care ne informezi de trei ani 
încoace. Nu îți pasă dacă ceea ce fac ei e bine sau rău. Nici despre 
guvernul tău nu ştii dacă face bine sau rău. Unde este adevăratul 
Simon Childs? Unde se ascunde? 

Dumnezeule, femeia asta începea să-l plictisească. 

— Tot ceea ce fac, fac pentru Marea Britanie. Cred că e 
suficient. Mai vrei să discutăm şi despre altceva? Discuţia despre 
loialitate şi despre Marea Britanie îi redeşteptase durerea aceea 
surdă din piept, pe care o asocia cu moartea tatălui său. Sir Robert 
Childs fusese un fel de instituție națională, membru al 
Parlamentului, adept al ideilor de stânga, dar respectat şi de 
adversarii săi de dreapta. Se sinucisese, la fel ca Viera. Simon 
făcuse la vremea respectivă investigații foarte amănunțite, însă nu 
reuşise să găsească nici un indiciu că moartea tatălui său fusese 
altceva decât o simplă sinucidere. 

Încercă să-şi păstreze o față cât mai impasibilă deşi ardea de 
nerăbdare să se uite la ceas. Nu voia să întârzie la întâlnirea cu 
necunoscutul care scrisese biletul. 

Ada Jackson porni motorul maşinii. 

— Vreau un raport complet despre tot ceea ce ai observat, 
împreună cu concluziile tale. Aştept să-l găsesc până la opt 
dimineața. Ziariştii vor încerca să afle cât mai multe detalii despre 

Viera şi viața ei, cu cât mai multe amănunte intime, cu atât 
povestea va fi mai picantă. Spune-i prietenului tău Johann că eşti 
atât de distrus încât ai nevoie de o pauză. El o să împrăştie zvonul 
şi presa îl va înghiți. Până când termini raportul voi pregăti o casă 
conspirativă pentru tine. Vreau ca toată afacerea asta să se stingă. 
Blase Kusterle trebuie să dispară. 

Santa Barbara, California 


Traficul de pe autostrada 101 devenise foarte aglomerat o dată 
cu căderea serii, spre disperarea lui Liz care încerca să ajungă cât 
mai repede cu Toyota ei sport la petrecerea organizată de decan. 
Tensionată şi obosită, Liz căzuse pradă sindromului luptă-său-fugi 
- acel mecanism atavic localizat în regiunea subcorticală a 
creierului uman. Era ca motorul unei maşini al cărei şofer ar fi 
apăsat simultan atât pe pedala de acceleraţie, cât şi pe cea de 
frână. Lumea ordonată şi tihnită pe care şi-o construise în ultimii 
cinci ani se făcuse brusc țăndări şi ea avea senzația că se 
prăbuşeşte. 

Îi lăsase un mesaj lui Kirk în care îi povestea acestuia ce se 
întâmplase şi-l ruga să-şi amintească tot ceea ce se discutase cu 
cei din biroul şerifului. După aceea făcuse nişte investigații în 
speranța de a descoperi pe cineva care să-l fi văzut pe străinul ce 
pătrunsese în biroul ei, pe alergătorul care o împinsese de pe 
faleză, sau pe falsul polițist care o interogase. Nu reuşise să afle 
nimic util. Îşi anulase vacanţa la Paris şi-i trimisese lui Sarah, pe 
mobil, un mesaj plin de scuze. Trebuia să rămână în Santa 
Barbara până afla tot adevărul. 

Era deja târziu când ajunsese acasă ca să se pregătească pentru 
petrecere. În sufletul ei se produsese o schimbare bruscă. Fusese 
atacată. O organizaţie puternică voia s-o lichideze. Normal că avea 
nevoie de o armă cu care să-i ucidă înainte de a o ucide ei pe ea. 
Se dusese direct la seiful din perete şi scosese de acolo vechiul ei 
Walther de 9 mm. Arma era curată şi bine întreținută; începuse să 
bage gloanțele în încărcător. 

Găsise o oarecare consolare în mişcările precise, fără efort, 
învățate în urma antrenamentelor dure făcute cândva. Aceste 
mişcări îi aduseră însă din nou în memorie tot ceea ce spera să 
uite: cei trei ani de muncă operativă pe teren pentru Langley, acele 
perioade lungi de plictiseală presărate din când în când de 
momente mai periculoase. Sentimentul de neputinţă trăit atunci 
când soțul ei fusese capturat şi ucis de Jihadul Islamic. Faptul că 
fusese martoră în Lisabona la ultima misiune sângeroasă a 

Carnivorului. Apoi cei trei ani îngrozitori în care fusese nevoită să 
fugă şi să se ascundă împreună cu părinții ei, în timp ce încerca să 
aranjeze ca aceştia să se predea. 

Privise către pistolul din mâna ei. O parte din ea tânjea după 
securitatea oferită de armă, indiferent cât de superficială ar fi fost 
această securitate. Violenţa putea fi o soluție atât de facilă, atât de 
îmbietoare. În final însă violența se amplifica într-o spirală ce crea 
mult mai multe probleme decât rezolva. Violenţa era ceva care 
corupea atât la nivel de individ cât şi la nivel de societate. 

Clătinase energic din cap. Nu. Nu voia să se lase sedusă din 
nou. Trebuia să existe şi alte căi prin care să riposteze la acele 
atacuri. Scosese gloanțele din încărcător, pusese arma la loc în seif 
şi începuse să se îmbrace pentru petrecere. Avea să ajungă acolo 
foarte târziu, însă nu-i păsa. Trebuia să se elibereze de toate acele 
gânduri, să se relaxeze şi să încerce să privească totul dintr-o altă 
perspectivă. Şi trebuia să stea de vorbă cu Kirk despre falsul 
„Harry Craine”. 

În lumina slabă a înserării, florile de bougainvillea roşii ca 
sângele, ce atârnau pe ramurile care se ridicau în jurul porticului 
de la intrarea în casa decanului Derrick Quentin, formau o pată de 
culoare pe zidul alb. Cu geanta pe umăr, Liz trecu pe sub crengile 
încărcate de flori şi intră în casă, unde petrecerea era în toi. Îşi 
salută colegii şi luă de la bar un pahar cu martini Belvedere. 
Aproape toată lumea aflase despre atacul de pe faleză şi în timp ce- 
l căuta pe Kirk, fu nevoită să repete povestea de mai multe ori. 
Câţiva invitați îi spuseseră că şi Kirk o căuta. 

Termină băutura şi după ce duse paharul la bucătărie, ieşi pe 
peluza din spate. Pe terasă se aflau mai mult de o duzină de cadre 
didactice de la universitate, sorbind din pahare şi discutând 
despre Freud, Jung sau Rank. Kirk nu se afla însă printre ei. 

Dădu ocol verandei. Băutura o ajutase să se relaxeze. Îşi trecu 
mâna peste frunzele mari de bougainvillea. Frunzişul bogat al 
plantei tropicale se înălța până la ultimul etaj al casei, în timp ce 
admira florile, Liz îşi auzi numele. Curioasă, se uită cu atenție 
printre frunzele cărnoase. 

În mica grădină de pe partea aceea a casei se aflau Kirk şi 
decanul, adânciţi într-o conversaţie purtată cu vocea scăzută. Un 
taxi trecu în viteză pe stradă. Liz îşi încordă auzul ca să înțeleagă 
ce vorbeau cei doi. 

— Primul lucru pe care l-am făcut a fost să-i povestesc lui 
Themis despre ceea ce i s-a întâmplat lui Liz, spuse Kirk. Ce 

altceva aş fi putut face? Ştii doar că vrea să-i raportăm imediat 
orice eveniment neobişnuit. 

Liz se încruntă, nevenindu-i să creadă. Cine era Themis? Kirk 
raporta cuiva ce făcea ea? 

— Însă faptul că ai minţit-o că îl suni pe şerif a fost o mişcare 
foarte riscantă, Kirk, spuse decanul. Nu e proastă şi poate oricând 
să-şi dea seama ce se întâmplă. Ar fi un dezastru. 

I se puse un nod în piept. Kirk o mințise? 

Kirk râse uşor. 

— N-o să-şi dea seama. E îndrăgostită şi are deplină încredere 
în mine. N-o să-şi imagineze niciodată ce se întâmplă cu 
adevărat... 

Fierbea de furie. Ce ticălos... Ce? Ce spunea? 

— În afară de asta, ai văzut ce repede l-a trimis Themis pe 
polițistul ăla fals ca să stea de vorbă cu ea. E clar că fundația nu 
vrea ca poliția să-şi bage nasul. Nu ar fi bine să stricăm tocmai 
acum aranjamentul pe care-l avem cu fundația, nu? 

Liz strânse cu putere din pumni, stăpânindu-se cu greu să nu 
explodeze. De ce raportau Kirk şi decanul despre ce făcea ea? Ce 
naiba se petrecea aici? Ticălosul ăla de Kirk o trădase şi acelaşi 
lucru se putea spune şi despre decan. Însă ceea ce o îngrijora cel 
mai mult era faptul că şeful lor, acest „Themis”, avea în mod 
evident, enorm de multă putere şi aşa cum se temuse, în spatele 
acestei afaceri se afla o „fundațţie”. 

Descoperi o deschizătură mai mare printre frunzişul plantei. Cei 
doi bărbați stăteau în picioare, aproape unul de celălalt, sub un 
arbore de piper. Kirk îşi ținea spatele drept, fără urmă de amețeala 
alcoolică în care cădea rapid la majoritatea petrecerilor. În 
comparaţie cu el, decanul părea mic şi slab, însă privirea sa 
ascuțită îl făcea să semene cu un şarpe cu clopoței. 

— Dumnezeu ştie cum ar fi reacționat cei din Aylesworth dacă 
nu aş fi raportat despre ceea ce s-a întâmplat şi dacă ar fi 
intervenit poliția. 

— Nu pot să mă liniştesc. Situaţia mă îngrijorează. Până acum, 
aranjamentul nostru a funcționat atât de bine. Toată lumea a avut 
de câştigat, în special Liz. Cu trecutul ei ar fi fost imposibil să 
obțină catedra acum cinci ani. 

Ticăloşii! Toţi erau nişte ticăloşi! Deci în spatele acestei mârşăvii 
se afla Fundaţia Aylesworth. Da, era adevărat că CV-ul ei nu 
fusese prea grozav, dar propunerile pe care le făcuse... Liz încetă 
brusc să caute motivele pentru care primise catedra. În clipa aceea 

era una dintre cele mai neînsemnate probleme ale ei. 

Îngrijorată şi furioasă în acelaşi timp, se aplecă să audă mai 
bine. Nu voia să piardă nici un cuvânt. 

— Şi noi am câştigat, asta e sigur, râse Kirk satisfăcut. Nu-mi 
fac deloc iluzii. N-aş fi primit niciodată o slujbă atât de bine plătită 
la o universitate mare ca asta dacă nu m-ar fi angajat Themis ca s- 
o supraveghez pe Liz douăzeci şi patru de ore pe zi, şapte zile pe 
săptămână. 

— Ai dreptate, zise şi decanul după câteva clipe de gândire. Nici 
pentru relaţiile mele cu consiliul de administraţie, apariția celor 
două catedre sponsorizate nu a fost un lucru prea rău. Cu toate 
astea, tot n-am înțeles de ce a ţinut s-o trimită aici. Nu pot să nu 
mă gândesc că acest atac subit asupra ei precum şi furtul din 
birou au o legătură cu aranjamentul nostru. 

Decanul îşi țuguie buzele încruntat. 

— Mi-e teamă că am fost folosiți în cine ştie ce afacere 
periculoasă despre care habar n-avem şi care se va întoarce ca un 
bumerang împotriva noastră. 

Liz blestemă în gând. Catedra ei, poziția specială pe care o avea 
în universitate, întreaga ei activitate fusese aranjate de către acest 
Themis şi de către Fundaţia Aylesworth. Nu pentru că cercetările ei 
privind violența şi activitatea de la catedră ar fi avut vreo 
importanță, ci pentru că nu ştiu ce ticălos cu un pseudonim în loc 
de nume voise să ştie în permanenţă unde se află şi ce face. 

Furioasă, se întoarse şi porni spre cele câteva trepte ce duceau 
în grădină. Îşi pregătea în minte cuvintele pline de dezgust pe care 
avea să le arunce celor doi. După ce avea să le spună în față cât de 
demni de dispreţ erau, avea să-i oblige să-i spună tot ce ştiau. 
Totul. Care era adevăratul nume al lui Themis? Îl întâlniseră 
vreodată? Trebuia să existe cel puțin un număr de telefon la care 
aceştia sunau pentru a-i da raportul. 

Se opri însă brusc. Abia mai respirând, rămase ascunsă printre 
frunzele de bougainvillea, în timp ce privirea ei încerca să străbată 
întunericul. Ceva se mişcase pe trotuar — o umbră se deplasase. 
Urmări umbra cu privirea şi reuşi să distingă silueta unui bărbat 
ghemuit în spatele unui copac, aflat lângă gărdulețul alb de lemn 
ce înconjura proprietatea. Se uită din nou spre locul în care se 
aflau Kirk şi decanul. Cei doi stăteau cu fața spre casă, cu spatele 
la stradă. 

Silueta se mişcă de-a lungul trotuarului, supraveghind casa şi 
grădina şi folosind gardul pe post de ascunzătoare. Stâlpii gardului 

o împiedicau să-i vadă fața. Silueta şi modul în care se mişca i se 
păreau însă foarte cunoscute... cu o strângere de inimă, reuşi să-l 
recunoască - era „ajutorul de şerif’ care îi luase declarația după- 
amiază. 

Se hotări brusc. Pateticul duo din grădină putea să mai aştepte. 
Bărbatul pe jumătate ascuns lângă gard venea direct de la Themis. 
Cu ajutorul lui putea ajunge la acest Themis şi la motivul pentru 
care fusese atacată. Se întoarse, fără să facă nici un zgomot şi 
intră în casă urmând acelaşi drum ca la sosire, ocolind apoi 
veranda ce se întindea şi de-a lungul celeilalte laturi a clădirii, 
unde existau cele mai puţine şanse de a fi văzută de cei doi. Îşi 
petrecuse cureaua peste piept astfel încât geanta îi atârna la spate, 
unde nu o incomoda în caz că ar fi fost nevoită să o ia la fugă. 

Ajunsă la colțul casei se opri şi aruncă o privire pe stradă, 
întunericul se lăsa încetul cu încetul peste peluza din fața 
reşedinței decanului Quentin şi peste strada mărginită cu arbori 
bătrâni. Se vedeau mai multe maşini parcate, însă nici urmă de 
falsul polițist. 

Cobori repede treptele şi apoi parcurse în fugă aleea până la 
portița albă ce dădea în stradă, unde se lăsă pe vine şi cercetă încă 
o dată trotuarul. Nimic. Îşi ciuli urechile, încercând să distingă şi 
cel mai mic zgomot. În spate se auzeau râsetele şi vocile celor aflați 
la petrecere. Deodată auzi undeva în stânga, mai sus pe stradă, 
cum se deschide şi se închide încet portiera unei maşini. După 
aceea, cum se ridică sau coboară geamul de la portiera respectivă. 

Deschise uşor poarta şi înaintă în direcţia locului de unde 
venise zgomotul. Trecu de un arbore şi pe lângă două dintre 
maşinile parcate, urmărind cu atenție umbrele desenate pe trotuar 
de lămpile cu neon. Începuse să bată un vânt uşor, care mişca 
frunzele, însă nu avea forța necesară pentru a clătina ramurile 
copacilor. Aerul era impregnat cu mirosul puternic al ierbii 
proaspăt tunse. 

Liz aruncă o privire spre casă, ce aproape că nu se mai vedea 
din locul acela şi apoi spre strada pustie ce urca şerpuind spre 
dealurile din apropiere. De undeva de deasupra se auzi țipătul 
ascuţit al unui coiot. 

„Unde dispăruse bărbatul acela?” Continuă să se furişeze în 
susul străzii. Deodată se opri să asculte. Avea senzația că aude ca 
prin vis nişte paşi uşori ce se apropiau în fugă de ea. Se răsuci la 
timp pe călcâie pentru a vedea strălucirea lamei unui cuțit în 
mâna stângă a unei siluete îmbrăcate în haine de culoare închisă 

şi cu o mască de schi pe față. 

Individul se apropiase fără zgomot, cu intenţia de a o ataca pe la 
spate. 

Spaima făcu să-i crească brusc nivelul adrenalinei. Se întoarse 
şi vru să țâşnească spre stradă, unde lumina era mai bună, însă 
îşi prinse piciorul într-o rădăcină şi se împiedică gata să cadă, în 
timp ce geanta i se izbi de spate. 

Individul ajunse imediat lângă ea. O prinse cu brațul drept de 
după gât şi o trase înapoi în umbra copacului. Avea aceeaşi 
înălțime ca bărbatul ce o aruncase de pe faleză. Abia reuşind să 
mai respire, nu putu să facă decât ceea ce probabil că se şi 
aşteptase ucigaşul: îl apucă cu ambele mâini de braţul care o 
strângea de gât şi răsucindu-se şi dând din picioare, încercă să se 
elibereze din strânsoare. Singurul ei avantaj era forma fizică 
deosebită menținută cu ajutorul anilor de antrenamente. Corpul ei 
era puternic şi flexibil. Îl simțea pe individ cum se chinuie să-şi 
păstreze echilibrul. 

Brațul bărbatului continua s-o strângă cu putere de gât. Respira 
din ce în ce mai greu. Încetă să mai tragă de braţul individului. 
Încercă să-i aplice două lovituri ushiro empiuchi cu coatele. Reuşi 
să-l atingă cu unul din coate în coaste şi simți cum individul îşi 
înăbuşă cu greu un geamăt. 

Strânsoarea din jurul gâtului ei slăbi pentru un moment, 
încercă să tipe, însă individul o strânse din nou de gât. Liz se 
zbătu iar, luptându-se pentru o gură de aer. Din cauza lipsei de 
oxigen vedea negru în fața ochilor. 

O cuprinse o spaimă teribilă când îl văzu cum ridică stiletul. 
Voia s-o lovească în inimă prin partea stângă. În cazul în care nu 
nimerea cum trebuie, moartea ei avea să fie lentă şi dureroasă. 
Dacă însă ucigaşul lovea cu precizie, moartea putea surveni în 
câteva secunde. 

Înjură disperată printre dinţi. Îşi dădu seama imediat că exista o 
mică speranţă: atenția bărbatului se concentrase asupra cuțitului 
şi acesta ignora faptul că avea şi ea o armă - geanta, care îi atârna 
pe spate. 

Calculând cu grijă, străduindu-se să respire, urmări cuțitul 
cum se îndepărtează de trupul ei, pregătindu-se s-o străpungă. 
Trebuia să-şi programeze manevra cu exactitate, astfel încât să 
profite de concentrarea individului asupra armei. 

Cuţitul porni brusc către ea. Liz se mişcă iute spre dreapta şi se 
folosi de toată greutatea trupului ei pentru a se răsuci sub brațul 

bărbatului. Pentru o secundă reuşi să se elibereze şi-şi trase 
geanta în fața cuțitului. 

Cuţitul intră cu forță în geantă şi o străpunse până în partea 
cealaltă. Trupul ei se încordă instinctiv, însă vârful cuţitului nu 
reuşi decât s-o zgârie. Strânsoarea din brațul ce-i înconjura gâtul 
slăbi puţin, în timp ce atacatorul înjură şi încercă să smulgă 
cuțitul din geantă. 

Liz îi apucă imediat braţul cu ambele mâini. Însă în loc de a 
încerca să-l îndepărteze de gâtul ei, aşa cum făcuse înainte, îl 
împinse puțin în sus şi-şi înfipse dinţii prin stofa mânecii până ce 
ajunse la carne. Gura i se umplu de sânge. 

Bărbatul începu să geamă luptându-se să-şi elibereze mai 
repede cuțitul. 

Plină de sudoare, cu plămânii arzând, Liz continua să stea 
agățată cu dinții în brațul lui, ca un pitbull prins de gâtlejul 
inamicului. Când, în sfârşit, mâna bărbatului începu să tremure 
slăbind strânsoarea, Liz îi dădu drumul şi se răsuci rapid, 
eliberându-se. În aceeaşi clipă ucigaşul reuşi să-şi recupereze 
cuțitul. 

Bărbatul se dădu un pas înapoi, încercând să-şi recapete 
echilibrul. Era o ocazie pe care nu avea voie s-o rateze. Probabil că 
singura ei şansă. 

Liz se lăsă pe spate şi-i aplică o lovitură puternică cu piciorul în 
bărbie. Ochii bărbatului se holbară pe sub mască. Lovitura ei îl 
prinsese descoperit. Capul îi fu azvârlit spre spate şi individul se 
roti neajutorat pe călcâie, prăbuşindu-se greoi, cu fața în jos, pe 
gazonul de lângă trotuar. Rămase întins fără să mai mişte. 

Răsuflând din greu, Liz se apropie cu grijă de el încercând să 
vadă unde avea cuțitul. Îşi masa gâtul şi înghițea cu greu. Unde 
era cuțitul? 

Deodată înțelese. Rămase încremenită, cu privirea îndreptată 
spre bărbatul prăbuşit. Şoldul stâng puţin mai sus. Un picior era 
strâns sub celălalt, iar o mână se afla sub corp. Pieptul bărbatul 
era însă întins la orizontală pe iarbă. 

Liz trase o înjurătură. Aproape imediat auzi zgomot de paşi. 
Dădu să fugă, apoi îl văzu pe falsul polițist care îşi făcuse apariția 
printre maşini, cu un pistol în mână. Bărbatul îi făcu un semn cu 
capul, băgă pistolul în toc şi se aplecă asupra celui care o atacase. 
Fără să scoată o vorbă, îi întoarse trupul cu fața în sus. Cuţitul era 
îngropat în pieptul individului ce rămăsese cu mâna încleştată pe 
plăsele. 

Liz îşi mută privirea. Amintirea violenței şi a crimelor trecutului 
ei o tulburase. Individul acela, un străin pentru ea, murise din 
cauza ei. E drept că încercase s-o ucidă, însă probabil că acest 
lucru nu avea prea multă importanță. Important era numai faptul 
că moartea ei sau a acestui individ erau la fel de inutile. 

„Harry Craine” ridică privirea spre ea. 

— Bună treabă. Ajută-mă să-l urc în maşina ta. 

— Cine eşti? întrebă ea. Cine te-a trimis aici? 

Liz îl privi drept în ochi. În lumina puternică a soarelui de 
amiază i se păruseră bătrâni şi obosiţi. Acum însă, la adăpostul 
umbrei, erau strălucitori ca două bucăţi de jar. Era îmbrăcat cu o 
jachetă sport şi pantaloni maro din bumbac. Trupul lui era 
amenințător de masiv față de al ei. Avea o față lungă, destul de lată 
în dreptul pomeţilor, frunte înaltă şi părul bogat. Bărbia era 
îngustă, însă gropița din centru îi dădea un aer uşor senzual, 
semn că pe vremea când era cu douăzeci de ani mai tânăr şi privea 
lumea cu alți ochi zdrobise multe inimi. 

— Ştii cine sunt şi pentru cine lucrez, spuse el. 

— Da, răspunse ea cu o voce obosită. Ştiu. 

Probabil că ştiuse — cel puţin într-un colț al subconştientului — 
din clipa în care fusese aruncată de pe faleză de către bărbatul 
acela. CIA revenise în viața ei. Ori în persoana alergătorului, ori a 
lui „Harry Craine”, ori a amândurora. 

— Avem o problemă, spuse el. O problemă foarte gravă. Te rog, 
apucă picioarele ucigaşului. Ajută-mă să-l trag de aici înainte ca să 
ne vadă cineva. 

Liz îşi aduse aminte de modul în care echipa de la CIA a lui 
Hughes Bremner, reuşise s-o păcălească pe Sarah organizând un 
fals atentat la viața ei, făcând-o să creadă că cei care o păzeau 
fuseseră „ucişi” de oamenii trimişi de Carnivor. Înscenarea fusese 
foarte convingătoare. 

— Nu încă, spuse ea. 

— Dar nu avem timp... 

— Te rog să taci. Nu ai fi aici dacă nu ai avea nevoie de mine. 
Aşa că taci din gură în timp ce verific eu. Liz îngenunche lângă 
trupul căzut şi-şi apăsă degetele pe artera carotidă. Nu se simțea 
nici urmă de puls. Pieptul bărbatului era plin de sânge în locul 
unde intrase cuțitul. Îşi lipi urechea de el. Nu se auzea nimic. 

— Ti-am spus că e mort. 

Liz ridică privirea spre ei. 

— Cine te-a învățat meserie, omule? întrebă ea şi începu să 
caute prin buzunarele mortului. 

— Voiam să-l verific după ce îl duceam la maşina ta. Dar dacă 
vrei să te dai mare, fie. 

Bărbatul se ghemui lângă ea. 

Liz nu zise nimic. Sub brațul bărbatului ucis se vedea un pistol 
mic într-un toc din piele, probabil arma lui de rezervă. Fără 
îndoială că folosise cuțitul pentru a face cât mai puțin zgomot. În 
afară de ţigări, în buzunarele mortului nu se mai găsea nimic. 

Liz ridică fruntea cu urechile ciulite. Dinspre casa decanului 
ajunse până la ei un hohot de râs. Oaspeţii acestuia se aflau pe 
verandă şi-şi luau rămas-bun de la gazde. 

— OK, hai să mergem. 

Liz apucă picioarele mortului. 

Bărbatul de la CIA ridică de umeri trupul celui ucis şi o luă 
înainte. Cadavrul era destul de uşor, nu cântărea mai mult de 
şaptezeci de kilograme. 

— Văd că ştii unde mi-am parcat maşina, zise ea surprinsă. 

— Am venit aici cu un taxi, se justifică el. Pentru că nu te-am 
văzut la petrecere, m-am dus lângă maşina ta şi am rămas să te 
aştept acolo. Te urmăream în oglinda retrovizoare. 

— Deci l-ai văzut cum m-a atacat. 

Ei încuviință cu o mişcare a capului. 

— Îmi pare rău că n-am reuşit să ajung mai repede ca să te 
ajut. 

— Prostii. Ai avut la dispoziţie o groază de timp. Ai vrut să vezi 
dacă mai sunt în stare să mă descurc singură. 

El nu încercă să nege acest lucru. Liz lăsă jos picioarele 
mortului şi descuie portbagajul. Înăuntru avea nişte pungi de 
plastic pe care le desfăcu şi aşezară cadavrul pe ele. Liz scoase 
masca de pe fața mortului. Nu fu deloc mirată - acelaşi nas scurt, 
părul şaten tuns scurt, bărbia puternică. 

— E individul care m-a aruncat de pe faleză, spuse ea. Îl 
cunoşti? 

— Nu şi nici nu mă aşteptam la aşa ceva. Nu trimit ei indivizi 
care să poată fi identificați aşa uşor. 

— Cine sunt „ei”? 

— Speram să ne spui tu. Uitându-se de jur împrejur, bărbatul 
închise repede portbagajul. 

Liz însă nu prea avea chef să răspundă la întrebări. 

— Care e numele tău adevărat? Ce vor cei de la Langley de la 
mine? 

— Hai să urcăm în maşină. Stăm de vorbă acolo. Oaspeții 
începuseră să plece de la petrecere şi se îndreptau spre maşinile 
lor. Am stat prea mult timp aici. 

— Asta nu e problema mea. Ai intrat şi în locuința mea. 

Reugşise să-l ia prin surprindere. Bărbatul se încruntă, dar nu 
zise nimic. 

— Ai intrat în maşină şi ai uitat geamul puţin coborât. Din 
moment ce singura pereche de chei de rezervă se află în bucătărie, 
e clar că ai fost acolo şi le-ai luat. Numai Dumnezeu ştie pe ce ai 
mai pus mâna. Vreau să-ți văd legitimaţia. 

— Aveau dreptate când spuneau că eşti bună, mormăi el şi 
scoase din buzunarul de la piept o legitimaţie CIA. Numele înscris 
acolo era Angus Macintosh. 

— Mulţumesc, zise ea şi băgă legitimaţia în geantă. 

— Nu poți să faci aşa ceva, zise el ridicând indignat din 
sprâncene. 

Liz nu acordă nici o atenție vorbelor sale şi examină minuţios 
locul în care cuțitul intrase în geanta sa de piele. Fusese o lamă cu 
două tăişuri — subțire şi ascuţită. Un stilet, în clipa în care termină 
de analizat geanta, privirea îi fu atrasă de o bucată boţită de hârtie 
căzută pe jos. 

— Ce e aia? întrebă agentul. 

Liz ridicase hârtia de jos şi acum o netezea. 

— E adresa decanului Quentin. Adresa era scrisă cu creionul şi 
într-un colț al hârtiei se afla un semn ciudat, ca un şarpe. 

El se aplecase peste umărul ei ca să se uite la hârtie. 

— Înseamnă că individul nu s-a obosit să memoreze adresa. 
Probabil că i-a căzut din vreun buzunar. Sunt surprins că n-ai 
găsit-o atunci când l-ai percheziționat. Cred că totuşi ţi-ai cam 
ieşit din mână. Hai să mergem. 

— Perioada petrecută la CIA nu e una dintre cele mai plăcute 
din viața mea, agent Macintosh. Nu-mi place să-mi dai târcoale şi 
în nici un caz n-o să mai lucrez vreodată pentru Langley. Să-ţi 
intre în cap chestia asta şi dispari naibii din viața mea. Liz îndesă 
hârtia în poşetă. 

Bărbatul oftă nemulțumit. 

— Poţi să-mi spui Mac. Modul în care m-am furişat în preajma 
ta e posibil să nu fi fost, într-adevăr, prea subtil. OK, n-are rost să 
mai pierdem timpul. Aşa cum ţi-am mai spus, avem o problemă 
foarte gravă, însă din păcate e o problemă care te priveşte şi pe 
tine. Verişoara ta Sarah Walker a fost răpită în Paris acum câteva 
ore şi Asher Flores a fost împuşcat. 

— Nu se poate! Liz trase adânc aer în piept. Asher trăieşte? Aţi 
găsit-o pe Sarah? 

— Flores trăieşte. În prezent o căutăm pe Walker. Răpirea s-a 
produs cam în acelaşi timp cu atacul de pe faleză. 

Liz se chinuia să-şi controleze emoțiile. 

— De ce ar trebui să cred că ceea ce-mi spui e adevărat? 

Bărbatul băgă o mână în maşină prin geamul deschis şi scoase 
de acolo un CD-player. 

— Am primit înregistrarea asta de la Paris. Apăsă un buton şi 
CD-ul începu sa se rotească. 

„Liz, aici e Asher” Era într-adevăr vocea lui Asher, însă la CIA 
aveau metode prin care se putea imita orice voce. „Nişte minți de 
rahat au răpit-o pe Sarah. Să ştii că nu e glumă, Liz. Vor dosarele 
Carnivorului. Avem la dispoziție patru zile. „Asher începu să 
tuşească. Când vorbi din nou, vocea sa era plină de furie. „Despre 
ce dracu’ e vorba? Ce dosare? O vor omori, Liz şi eu nu pot să mă 
ridic de aici. Sunt blocat în afurisitul ăsta de spital. Dacă dosarele 
alea sunt la tine sau dacă ştii ceva despre ele...” 

Macintosh apăsă pe butonul STOP. 

— E suficient? 

Din nou dosarele Carnivorului. Simţea că nu mai poate respira. 

— Urcă în maşină. Conduc eu. 

Asher Flores era unic prin limbajul său colorat. Liz nu mai 
auzise pe nimeni în afară de el folosind sintagma „minți de rahat” 
şi modul de construcție a frazelor era de asemenea al lui. La asta 
se adăuga şi disperarea pe care o simţise în vocea lui, furia că nu 
putea face nimic pentru a o salva pe Sarah din pericolul mortal în 
care se afla. Ca orice alt agent CIA, Asher era un actor destul de 
bun, însă nu într-atât încât să fi jucat scena pe care tocmai o 
auzise. Apelul înregistrat suna exact aşa cum s-ar fi aşteptat ea să 
sune într-o astfel de situație. 

Liz deschise portiera. De frică pentru ceea ce i se putea 
întâmpla lui Sarah, i se pusese un nod în stomac. De-a lungul 
anilor deveniseră la fel de apropiate ca nişte surori. Datorită unui 
plan diabolic al celor de la CIA, înfăţişarea lui Sarah fusese 
transformată încât să semene perfect cu Liz, însă ăsta fusese 
numai începutul legăturii lor. Descoperiseră pe parcurs că 
gândeau cam în acelaşi mod, că aveau chiar şi gusturi şi interese 
comune. Liz admira profund inteligența şi sensibilitatea lui Sarah, 
precum şi încăpățânarea cu care se dedica investigațiilor 
jurnalistice la care era în stare să lucreze chiar şi luni de zile. 
Câştigase un premiu Pulitzer pentru o serie de articole în legătură 
cu centralele nucleare din California. 

Avea să facă tot ce stătea în puterea ei ca s-o salveze pe Sarah. 
Lecţia pe care o învățase la CIA fusese însă una amară. Nu putea 
avea pe deplin încredere în ei, nici măcar în această situație. Mai 
ales în această situație. 

În timp ce Macintosh îşi aşeză trupul mare şi musculos pe locul 
din dreapta, ea se aşeză la volan. Închiseră portierele fără zgomot 
şi Liz pomi motorul. 

— Presupun că ai pregătit totul ca să plec la Paris. 

— Cei de la Langley au pregătit un avion special. Te aşteaptă. 

Liz întoarse maşina şi începu să coboare dealul. 

— Ai intrat la mine în casă. Mi-ai făcut şi bagajul? 

— Trebuie să-ți mărturisesc că l-am făcut. i-am luat şi 
paşaportul. Nu-ţi mai rămâne decât să mergi la aeroport. De 
cadavru se ocupă oamenii mei. 

— Spune-mi cum s-a întâmplat. 

Macintosh îi descrise modul în care se desfăşurase răpirea. 

— Asher spune că totul s-a petrecut în câteva secunde. 
Acţiunea a fost planificată probabil cu grijă. Rezervarea la bistroul 
unde urmau să servească cina a fost făcută de la hotel şi cineva a 
reuşit fără îndoială să obțină informația. Numai aşa se explică 
faptul că cei doi bărbaţi au ştiut unde să-i aştepte pe alee. În ceea 
ce priveşte dubița, probabil că-i urmărea. 

Macintosh clătină îngrijorat din cap. 

— Marea întrebare.. Întrebarea noastră este unde sunt dosarele 
Carnivorului. 

Liz răspunse mohorâtă: 

— Nu cred că există aşa ceva. 

— Deci nu ţi-ai schimbat punctul de vedere de la interviul pe 
care l-ai avut cu Grey Mellencamp? 

— Nu. Am continuat să caut după aceea, însă nu am găsit nici 
un indiciu că tatăl meu ar fi păstrat o astfel de evidenţă. 

Intraseră pe Mission Canyon Drive şi Liz se opri brusc. 

Înainte de a merge mai departe, trebuia să afle cât de mult era 
el dispus să spună adevărul. 

— Cei de la Langley se află în spatele înscenării puse la cale aici, 
la Santa Barbara? Posturile scoase la concurs de Fundaţia 
Aylesworth au fost plătite de ei cu scopul de a ne atrage aici pe 
Kirk şi pe mine, ca să mă poată ţine sub control? Themis este oare 
un nume codificat purtat de vreunul dintre ofițerii voştri? 

El întoarse capul spre ea. În ochii lui se citea atât surprindere, 
cât şi o urmă de respect. 

— Ai aflat despre Themis? 

— Este unul de-ai voştri? repetă ea întrebarea. 

El încuviință din cap. 

— Cum ai aflat? 

— Nu are importanţă. De ce mi-ați înscenat toată povestea asta? 

— Cum au ajuns până la noi zvonurile privind dosarele, era 
normal să ne gândim că pot ajunge şi la alții. Tu erai ținta cea mai 
probabilă. Având în vedere că cineva a trimis un ucigaş care a 
încercat să te ucidă de două ori în aceeaşi zi, mi se pare normal ca 
cei de la Langley să-şi fi luat măsuri de prevedere. Cred că ar 
trebui să le fii recunoscătoare pentru asta. 

Liz pufni disprețuitor. 

— CIA a fost şi este în continuare îngrijorată de posibila 
existență a acestor dosare, nu pentru viața mea. 

— Nu ne putem permite ca dosarele să ajungă în mâinile cui nu 
trebuie, Liz. Trebuie să înţelegi lucrul ăsta. 

— Ce mă împiedică să cred că ucigaşul a fost trimis de cei de la 
Langley? 

— Nu are sens. Dacă dorim să punem mâna pe dosare, tu eşti 
cea care ne poți duce la ele. Asta nu s-a schimbat deloc. 

Liz fu nevoită să-i dea dreptate în sinea ei. Dacă ucigaşul ar fi 
fost trimis de cei de la Langley, eşecul primului atac ar fi fost tratat 
cu mult mai multă atenţie. 

— Probabil că erai deja în drum spre mine sau operai prin zonă, 
de ai ajuns atât de repede la cabinetul doctorului meu. 

Macintosh se lăsă pe spate şi încrucişă mâinile la piept. Partea 
de sus a feței sale se afla în umbră, ceea ce făcea ca gropița din 
bărbie să pară mai întunecată, mai adânci. 

— Lucrez lângă Los Angeles. Tocmai mă îndreptam spre nord, 
pentru o anchetă în Tnousand Oaks, când am aflat mai întâi 
despre Flores şi Walker şi apoi despre tine. CIA a aranjat în aşa fel 
încât să pot lua identitatea lui Harry Craine, ca să împiedicăm 
poliția locală să se amestece. Actele de identitate mă aşteptau aici. 

— Ai discutat şi cu şeriful? 

— Bineînţeles. Dacă sună cineva, i se va spune că raportul lui 
Kirk a rost găsit şi că departamentul se ocupă de investigații. 

Liz era deja cu gândurile în altă parte. Suferinţa ei era aproape 
fizică, se simțea ca şi cum ar fi avut un atac de febră. Era bolnavă 
de frică pentru Sarah şi Asher. 

— Nu pot să cred că Sarah şi Asher au fost şi ei implicaţi în 
povestea asta. 

Apăsă pe pedala de acceleraţie, grăbită să ajungă la aeroport. 
Grăbită să ajungă la Paris, unde Sarah şi Asher aveau nevoie de 
ea. 

— La ce te aşteptai? O dată ce ai făcut public faptul că ai în 
pregătire o emisiune la televiziunea națională despre asasinii din 
epoca războiului rece şi că printre ei s-a numărat şi Carnivorul, 
era inevitabil să devii o ţintă. Toţi cei amenințați de existența 
dosarelor s-au folosit cel puţin o dată de serviciile unui ucigaş 
plătit. Viaţa ta nu mai valorează nici cât un tichet de parcare din 
clipa în care ei au ajuns la concluzia că deții dovezi în legătura cu 
aceste afaceri. În acelaşi timp, oricine ar fi vrut să pună mâna pe 
dosare ar fi încercat de asemenea să ajungă la tine — prin orice 
mijloc posibil. Inclusiv prin răpirea verişoarei tale. 

— De ce nu mi-ai spus toate astea când ne-am întâlnit prima 
dată? De ce ai încercat să mă păcăleşti? 

— Asher nu-şi recăpătase complet cunoştinţa. Trebuia să fim 
siguri în legătură cu cele întâmplate şi pentru asta am avut nevoie 
de ceva timp. Cei de la Langley erau convinşi însă că atacul asupra 
lor s-ar putea să fie urmat de unul asupra ta, aşa că m-au trimis 
aici. 

Liz trase adânc aer în piept. 

— Cei de la Langley au ordonat anularea serialului? 

— Am făcut anumite presiuni, recunoscu el. Acum, că nu mai 
este în atenția publicului, e posibil ca amenințarea la adresa ta să 
se mai reducă. Nu dorim ca operațiunea de găsire a lui Sarah să fie 
în vreun fel compromisă. 

— Sau operaţiunea de găsire a dosarelor. 

Macintosh ridică din umeri. 

— Bineînţeles. 

* 

Ajunseseră pe autostrada 101, care ducea spre aeroport şi Liz 
mări viteza. 

— OK, deci sunt implicate două grupuri aici. Primul este 
constituit din cei care au răpit-o pe Sarah şi care cer dosarele 
drept răscumpărare. În cel de-al doilea sunt cei care l-au trimis pe 
individul acela să mă omoare. Aceştia ori se tem că din dosarele 
respective poate ieşi la iveală ceva care să-i incrimineze, ori 
dosarele se află deja în posesia lor şi se tem că eu pot ajuta la 
demascarea lor. 

— Da, exact aşa gândim şi noi. 

— Care e situația la Paris acum? 

— Am făcut tot posibilul să nu răsufle nimic. Ultimul lucru de 
care avem nevoie este să apară în presă ştirea că unul dintre 
asasinii din timpul războiului rece a păstrat date în legătură cu 
crimele sale şi că soția unui agent CIA este ţinută ostatică până 
când reuşim să dăm de acele dosare. Ca să prevenim scurgerile de 
informaţii, lucrăm în colaborare cu Surete. În afară de ei nu au 
mai fost implicate alte agenţii din interiorul sau exteriorul Franței. 
Personalul hotelului a fost anunțat că Asher a fost rănit în timpul 
unui jaf armat şi că Sarah se află cu el la spital. În acelaşi timp, 
celor de la spital li s-a spus că Sarah a suferit teribil de pe urma 
şocului şi că se află sub sedative, în camera ei de hotel. 

— Ce-aţi aflat de la angajatul care a făcut rezervarea pentru 
cină? 

— L-am interogat, însă n-am reuşit să aflăm nimic. 

Continuăm să-l ţinem sub observaţie. 

— Şi care e rolul meu? 

— Ne vei ajuta să câştigăm ceva timp pentru a o putea salva pe 
Sarah. Din moment ce răpitorii au reuşit să-i găsească pe Asher şi 
pe Sarah, cred că sunt suficient de isteți încât să-şi plaseze oameni 
la pândă într-un mod care să facă practic imposibilă descoperirea 
lor. Atunci când te vor vedea, vor crede că te afli acolo pentru a 
participa la schimb, ceea ce înseamnă că noi ne pregătim să le 
satisfacem cererile. Asta ar trebui să le micşoreze puţin tensiunea. 
De cele mai multe ori răpitorii îşi ucid victimele cu mult înainte de 
momentul în care ar trebui să primească răscumpărarea, datorită 
presiunii imense la care sunt supuşi. Devin nervoşi şi speriați şi 
încep să-şi imagineze ce-i mai rău. 

Din nefericire, Macintosh avea dreptate. Încă un motiv de 
îngrijorare pentru Liz. 

— Şi exact, ce anume vrei să fac eu? 

— Mai întâi îl vei vizita pe Asher, însă vei pretinde că eşti Sarah, 
astfel încât legenda noastră să funcționeze în continuare. Dacă te 
întreabă cineva, încă nu ţi-ai revenit din şoc, dar doreşti să-ți vezi 
soțul. Sperăm să-şi amintească mai multe după ce te vede. Apoi te 
duci la hotel. Poate găseşti vreun indiciu care nouă ne-a scăpat. 
Vrem să te comporti ca şi cum ar fi camera ta. 

— Să mă comport ca Sarah? 

— Da, ca Sarah. În felul acesta, cei de la hotel nu vor avea 
nevoie de explicații suplimentare. Bineînţeles că răpitorii vor şti că 
e vorba despre tine. 

— Ce măsuri aţi luat ca s-o găsiți? 

— Oamenii noştri sunt pe stradă, la pândă şi în acelaşi timp 
sunt investigate în mod discret anumite contacte pe care ori noi, 
ori cei de la Surete le-au stabilit în decursul timpului. Aşa cum ştii 
prea bine, e un joc al aşteptării, însă nu dorim să neglijăm nici o 
pistă. Adevărul este că ne-ar prinde teribil de bine o mână de 
ajutor. Cineva care vrea ceva de la noi şi e dispus să facă un târg. 
Sau o cât de mică informaţie care să ne conducă la o sursă. 

Metodele obişnuite. 

— Şi dosarele Carnivorului? 

— Sperăm să le găseşti tu. 

— Am încercat deja şi nu am reuşit, fir-ar să fie. Dosarele astea 
nu există! 

— Mai încearcă. CIA le caută încă dinainte de discuţia ta cu 
Grey Mellencamp, fără succes deocamdată. E clar însă că există o 
persoană care e convinsă că aceste dosare sunt reale pentru că în, 
în caz contrar, nu s-ar fi întâmplat ceea ce s-a întâmplat azi. 

Macintosh se opri ezitând. 

— Bineînţeles, e posibil ca acest individ să se înşele. 

Sprâncenele ei se uniră de îngrijorare. Liz privea neliniştită la 
maşinile din fața ei. 

— Aşa ceva ar fi fatal pentru Sarah. 

Bratislava, Slovacia 


Peste oraşul cufundat în întunericul profund ce vestea 
apropierea dimineţii se lăsase o căldură înăbuşitoare. Simon era 
îngrijorat că nu va putea ajunge la timp. Parcurse pe jos distanța 
de la râu până la apartamentul său din Oraşul Vechi, îşi scoase 
fracul şi puse pe el o pereche de blugi şi o cămaşă largă. Scoase 
dintr-o cutie ascunsă sub pat pistolul Beretta de 9 mm şi verifică 
dacă funcționează. Era nerăbdător să-l întâlnească pe cel care 
pretindea că are informaţii despre moartea tatălui său. Întâlnirea îi 
provoca şi o mare doză de îngrijorare. Băgă pistolul la spate, astfel 
încât să fie acoperit cu cămaşa şi mai luă cu el o lanternă mică dar 
puternică pe care o vâri într-unul din buzunarele blugilor. 

În clipa în care se pregătea să plece privirea i se opri asupra 
imaginii din oglinda de pe birou. Pentru o fracțiune de secundă i se 
păru că vede acolo o persoană necunoscută. Cine era el? Blase 
Kusterle? Simon Childs? De obicei intra foarte adânc în pielea 
unui personaj şi raporta foarte rar în mod direct superiorilor săi 
din MI6. Era bine pentru sănătatea sa mentală să fie o singură 
persoană la un moment dat. În noaptea aceea însă, totul se 
răsturnase cu josul în sus şi redevenise brusc, fără nici un 
avertisment, Simon Childs. 

Se întoarse la birou şi rămase cu privirea aţintită în oglindă. 
Ada îi spusese că e atrăgător şi arogant, exact invers de cum se 
considera ei. Avea cu puțin peste un metru optzeci şi un păr şaten 
ondulat pe care-l purta mai lung, aşa cum îşi imagina el că se 
potrivea cu Blase Kusterle, agitatorul. Obrazul său avea nevoie de 
un bărbierit. Nasul era mare şi turtit. Îşi aduse brusc aminte, cu 
durere, de motivul pentru care arăta aşa. În ochii de culoare 
albastru deschis se citea oboseala şi încă ceva ce nu-i făcea deloc 
plăcere. Nu ştia căreia dintre identitățile sale -— lui Blase sau lui 
Simon - trebuia să-i mulțumească pentru asta. 

Clătină nervos capul, dezgustat de lipsa de stăpânire de sine. În 
timp ce ieşea în viteză din apartament, îşi aduse aminte de 
raportul pe care ar fi trebuit să-l scrie pentru MI6. Documentul 
putea să mai aştepte. 

Rămăsese mai puţin de o oră până la răsăritul soarelui şi el 
alerga pe strada Kapitulska, în direcția Catedralei St. Martin. 
Masiva biserică în stil gotic se ridica trufaşă şi sinistră doar la 
câțiva metri distanță de autostrada Staromestka, o monstruozitate 
suspendată, datând din era comunistă, pe care treceau maşini 
chiar şi la ora aceea. Zona din apropierea catedralei părea pustie, 
însă el scoase pistolul de la spate pentru orice eventualitate. 

Se furişa acum cu pistolul în mână pe lângă zidurile vechi, 
cercetând cu atenție pereţii, curțile şi Piața Rudnay, ce se 
deschidea în apropiere. Perlă a tezaurului național, Catedrala St. 
Martin fusese cu jumătate de mileniu în urmă locul de încoronare 
al regilor unguri şi o mare parte din ea continua să fie folosită de 
credincioşi. Noaptea, uşa de la intrare era încuiată. La ora aceea 
nu se afla nimeni acolo şi Simon nu văzu nimic care să-i trezească 
suspiciunile. 

Satisfăcut de rezultatul cercetărilor sale, se apropie de uşa de pe 
latura de nord a catedralei, aşa cum i se indicase în bilet. Uşa era 
întredeschisă. O mai deschise cu câțiva centimetri şi fu imediat 
asaltat de mirosul umed al zidurilor de piatră. Pe polițele înşirate 
de-a lungul coridorului ce se vedea în față se aflau lumânări 
aprinse, deşi exista şi instalație de lumină electrică. Rămase câteva 
clipe cu urechile ciulite. Păşi înăuntru în timp ce inima îi bătea cu 
putere, gata să-i spargă pieptul. Aerul dinăuntru era mai rece cu 
cel puţin zece grade decât cel de afară. Trase uşa după el şi o lăsă 
întredeschisă exact aşa cum o găsise. 

Lumânările erau destul de departe una de cealaltă, furnizând 
numai lumina necesară pentru a-l ghida. Începu să înainteze pe 
coridor cu arma pregătită. Uriaşă şi destul de complicată pentru 
cei care o vizitau, catedrala avea trei nave, un prezbiteriu în care 
locuiau preoţii, trei capele în stil gotic ca şi o sală enormă de 
intrare şi o capelă în stil baroc dedicată Sfântului loan Cerşetorul. 
În timp ce se apropia de capătul coridorului, era din ce în ce mai 
copleşit de tăcerea adâncă ce părea că emană din zidurile cenuşii 
de piatră. 

Aşa cum scria în bilet, intră în prima capelă. Rămase în picioare 
în spatele încăperii, forțându-se să respire regulat. O dată cu el şi 
aerul părea să fi încremenit. Nu se mişca absolut nimic, nici 
flăcările luminărilor, nici umbrele pe care acestea le desenau pe 
pereți. Capela părea pustie. Simon se uită pe rând la lumânările 
puse din loc în loc, la şirurile de bănci, la tapiţeriile vechi şi la 
colțurile cufundate în întuneric. Se întrebă dacă persoana care 

scrisese biletul se afla deja acolo. Dacă avea să apară sau nu. Îşi 
dădu seama că, deşi îi era frică de această întâlnire, dorea cu 
disperare ca ea să aibă loc. 

Privi ceasul. Era exact ora prevăzută pentru întâlnire. Numără 
trei rânduri de bănci şi se aşeză la capătul dinspre alcov. Îşi vâri 
revolverul la şoldul drept de unde îl putea scoate imediat şi aşeză 
lanterna pe locul din stânga sa. 

Se întoarse să privească în direcţia alcovului. În umbra acestuia 
se afla o statuie din marmură albă a Fecioarei Maria ce părea că 
emite o lumină nepământeană. Rămăsese ca hipnotizat şi îi 
reveniseră în minte vremurile în care, la Londra, copil fiind, 
frecventa biserica în mod regulat împreună cu părinții săi şi fratele 
său vitreg. El era cel mai tânăr dintre cei doi băieți, fiul mamei sale 
de dinaintea căsătoriei, în timp ce fratele său Michael — Mick - era 
fiul lui Robert Childs. Îşi iubise foarte mult tatăl vitreg. 

În clipa în care îşi schimbă poziţia ca să poată privi în partea 
din față a capelei, continuând să se gândească la părinții săi, auzi 
un sunet atât de slab încât avu senzația că e numai rodul 
imaginației sale. Dădu să se întoarcă. 

— Stai pe loc. Priveşte drept înainte. Ordinul fusese rostit în 
engleză, însă cu accent italian. Era vocea unui bărbat, joasă şi 
fermă. Ai răbdare. Cu puţin noroc, terminăm repede şi după aceea 
fiecare o să poată să-şi vadă de drum. 

Simon reuşi să vadă silueta unui bărbat în umbră fără a putea 
însă să-i distingă fața. 

— Cine sunteți? întrebă el şi întoarse încet capul în direcţia în 
care i se spusese. 

Întrebarea fu ignorată. 

— Îţi aduci aminte de Ucigaşul de pe strada Miller? La Londra, 
când erai copil? 

După calculul lui Simon, bărbatul se afla la cel puţin trei metri 
distanță de el. Prea departe ca să poată fi atins, însă suficient de 
aproape ca şoaptele sale să fie auzite foarte bine în capela 
cufundată în tăcere. Simon ar fi vrut să sară de la locul lui, să-l 
strângă de gât şi să obțină astfel toate informaţiile dorite. 

Dar întrebă la fel de încet ca cel din spatele lui: 

— Mi-aţi scris că tatăl meu a fost ucis. Cine a făcut-o? 

— Aşteaptă. Piu tardi. Ai răbdare. Mai întâi trebuie să înţelegi 
începutul. 

Vocea era a unui om obişnuit să dea ordine, care nu accepta să 
fie întrerupt sau interogat. 


77 


— Ştii povestea Ucigaşului de pe strada Miller? repetă el 
întrebarea. 

Simon căzu pe gânduri. 

— Toată lumea bănuia că e vorba despre un londonez, fiindcă 
obişnuia să lase cadavrele în cele mai ascunse locuri ale oraşului. 
Unul dintre cei mai îngrozitori criminali din istoria Londrei. Cred 
că primul cadavru a fost descoperit pe o alee care dădea în strada 
Miller. Îmi aduc aminte că nu aveam voie să mă joc pe afară 
fiindcă toate mamele erau foarte speriate. 

— Buono. Ucigaşul acela era un monstru. Băieţii aceia erau 
conştienţi pe toată durata jocurilor sale disgustoso, până când 
mureau din cauza sângerării. După cea de-a unsprezecea mutilare 
şi crimă, inspectorul-şef era sigur că reuşise să-l identifice — 
ucigaşul era un aristocrat. Un titlu şi o avere obținute de-a lungul 
mai multor generații. Apoi dovezile au dispărut. S-au evaporat pur 
şi simplu. Un funcţionar a fost găsit țap ispăşitor şi a fost 
concediat. În acelaşi timp însă, asistentul inspectorului a primit o 
moştenire neaşteptată şi s-a retras în sudul Franţei. Inspectorul — 
cel care ar fi dorit să-l acuze pe aristocrat - a fost şi el acuzat 
pentru participarea la pariuri ilegale. În clipa în care s-a ajuns la 
concluzia că nu existau suficiente dovezi pentru ca suspectul să fie 
acuzat, s-a renunțat şi la acuzațiile la adresa inspectorului. 

Bărbatul relatase toate acestea cu o voce monotonă, de parcă ar 
fi recitat un rol învăţat îndelung. 

— Când însă a murit şi cel de-al doisprezecelea băiat, tatăl tău a 
intervenit. 

— Îmi aduc aminte că era teribil de indignat. Că a solicitat o 
anchetă guvernamentală privind modul în care poliția se ocupase 
de cazul respectiv. Însă nu-mi amintesc să fi fost arestat cineva. 
De fapt, nu-mi mai amintesc nimic altceva. Criminalul acela în 
serie probabil că a fost oprit. 

— E numai pe jumătate adevărat. În realitate, tatăl tău a fost cel 
care a rezolvat problema. Sir Robert mai fusese martor la astfel de 
mârşăvii, la investigații care fuseseră îngropate din cauza 
presiunilor exercitate. Niciodată însă nu fusese un caz atât de 
grav. El a simţit că trebuie să facă ceva pentru a salva alți copii, 
aşa că şi-a folosit sursele pentru a angaja în mod secret un asasin. 
Acesta l-a ucis pe aristocrat, însă a făcut ca totul să pară un 
accident de motocicletă. Bineînţeles că cei de la Scotland Yard au 
răsuflat uşurați. Nici familia nu s-a obosit să cerceteze prea mult 
„accidentul”. 

Simon era surprins, nu putea să spună nimic. Constată că 
dezaproba modul în care acționase tatăl său. Sir Robert fusese 
toată viața un luptător pentru drepturile omului. Ideea că un astfel 
de om ar fi putut angaja un asasin i se părea imposibilă, în total 
dezacord cu caracterul său. Şi totuşi bărbatul din spate avea 
dreptate cel puţin într-o privință: 

Ucigaşul de pe strada Miller fusese un ticălos cu un apetit greu 
de potolit pentru torturarea băieților mici. Pe vremea aceea, Sir 
Robert avea doi băieți mici şi o soție înspăimântată. 

— Acum cinci ani, continuă vocea, cineva a aflat toate astea şi a 
încercat să-l şantajeze pe Sir Robert. Vocea făcu o pauză şi apoi 
continuă metodic: Atunci el şi-a tăiat venele. S-a omorât fiindcă 
risca să fie arestat şi reputaţia sa urma să fie distrusă. Cariera sa 
politică şi viața aşa cum o ştia el erau terminate. Se gândea de 
asemenea că scandalul avea să-i afecteze şi familia. 

Simon simți că trupul îi devenise rigid. Nu spunea nimic, însă 
se gândea că dacă tatăl său nu şi-ar fi pus capăt zilelor, probabil 
că mama lui ar mai fi trăit. Ar fi acceptat să-i fie implantat un 
stimulator cardiac. Aşa, murise la numai şase luni de la 
sinuciderea soțului ei. Simon îşi încordă pumnii, cuprins din nou 
de vechea durere. Se chinuise din răsputeri să-i ofere mamei sale 
un motiv pentru care aceasta să continue lupta, însă durerea ei 
fusese mai puternică. Sub ochii lui devenise din ce în ce mai slabă, 
pielea ei se îngălbenise şi îşi pierduse energia până ajunsese ca o 
fantomă. Era o imagine pe care o purta mereu cu el. 

— Ce voia şantajistul? 

— Votul tatălui tău într-o afacere legată de libertatea 
comerțului, o cerere cu care el bineînțeles că nu a fost de acord. 

— Votul său nu a fost niciodată de vânzare, recunoscu Simon. 
Indiferent dacă câştiga sau pierdea, integritatea lui era mai presus 
de orice. 

Simon se opri, dându-şi seama că nu acesta era adevărul. Tatăl 
său nu fusese chiar aşa de perfect: angajase un asasin şi prin 
sinuciderea sa, îşi ucisese şi soția. Ca să nu mai vorbim de 
amantele pe care le avusese de-a lungul anilor. 

— Politica era totul pentru tata, zise el nervos. Chiar dacă nu ar 
fi făcut-o, aşteptarea următoarei ocazii în care şantajistul i-ar fi 
putut cere să-şi modifice votul ar fi creat o presiune extraordinară 
asupra lui. Dar cum a reuşit şantajistul să afle despre legătura 
dintre tatăl meu şi asasin? Aţi spus că înțelegerea a fost secretă. 
Şantajistul era chiar asasinul? 

— Imposibil. Asasinul era mort. 

— Atunci cine era şantajistul? 

— Am impresia că nu ai fost deloc atent la ceea ce ţi-am spus. 

Pentru prima dată de la începui întâlnirii, Simon avu senzația 
că distinge o notă de emoție în vocea joasă - o furie abia stăpânită, 
care nu era însă îndreptată împotriva sa. 

— Nimeni nu ştie. De aceea mă aflu aici. Tu trebuie să faci 
investigaţii. Să descoperi care este identitatea ticălosului. Să-l 
opreşti. 

Mâna lui Simon se odihnea pe scaunul de lângă el. Începu s-o 
mişte uşor spre şold, spre locul unde era ascuns pistolul. 

— De ce ar trebui să vă cred? Tot ce mi-ați spus poate să fie o 
minciună. Ce vreţi de fapt de la mine? 

— Exact ce ţi-am spus - să-l opreşti pe acest barbar. Nimic 
altceva. Niciodată nu ai încredere, nu-i aşa Simmy-boy? 

Simon înlemni. 

— Aşa te striga tatăl tău, nu? Trebuie să-l găseşti pe ticălosul 
care a provocat moartea părinților tăi. Bărbat sau femeie, nu ştiu. 
Eu ştiu prea puţin. 

Din nou vocea era afectată de emoție. 

— Îţi aduci aminte de prietenul tatălui tău, Terrill Leaming, 
bancherul din Zurich? El îți poate spune mai multe. Însă ascultă 
sfatul meu - nu mai spune nimănui. Nici unul dintre noi nu 
cunoaşte puterea forțelor pe care le-ai putea provoca. 

— Să-mi spună mai multe despre ce? Dumneavoastră de unde 
ştiţi toate astea? 

Nu primi nici un răspuns. 

Simon se răsuci pe bancă, însă nu reuşi să vadă decât nişte 
umbre. Sări în picioare şi începu să alerge, aprinzând în acelaşi 
timp lanterna. Cercetă toate ungherele cu fasciculul luminos, însă 
capela era goală, la fel de tăcută ca moartea. 

Rămase câteva clipe nemişcat, neştiind ce să facă. În cele din 
urmă, porni cu paşi repezi pe coridorul care ducea spre ieşirea din 
catedrală. Se tot gândea la misteriosul informator: după voce părea 
destul de bătrân, şaizeci sau chiar şaptezeci de ani, vorbind foarte 
bine engleza, însă cu un uşor accent italian. Trecu în revistă toate 
cunoştinţele italiene ale familiei, însă nici una nu se potrivea cu 
misteriosul mesager. 

Nu-l uimise numai faptul că individul ştia modul în care 
obişnuia să-l alinte tatăl lui — ar fi putut afla asta foarte bine de la 
vreun servitor sau de la un prieten al familiei. Dar chiar şi 

afirmaţia că Sir Robert îl oprise cu mijloacele sale proprii pe 
ucigaşul de copii părea destul de credibilă. Dacă tot ceea ce 
spusese necunoscutul despre Sir Robert, despre Ucigaşul din 
strada Miller, despre asasinul plătit şi despre şantajist nu fusese 
decât o minciună, atunci era clar că individul cunoştea suficient 
de multe elemente pentru a o face să sune foarte credibil. 

Simon ajunse aproape de uşa pe care intrase şi observă că era 
întredeschisă, exact aşa cum o lăsase. Mirosul de piatră veche era 
mai puternic aici, în coridorul îngust. Stinse lanterna şi 
lumânările. Rămas în beznă, fii cuprins de un sentiment al 
inevitabilului. Oricum, Ada voia ca el să părăsească pentru o 
vreme Europa Centrală. Era sigur că ea nu avusese în vedere o 
excursie la Zurich, însă asta avea el de gând să facă. 

Se lipi de perete şi privi prin crăpătura uşii. Soarele răsărise şi 
scălda într-o lumină aurie spaţiul deschis din jurul catedralei. 

Voia să se asigure că nu fusese urmărit. Cercetă locul în 
speranța de a-l găsi pe necunoscut. Individul era grozav de 
priceput dacă reuşise să strecoare biletul în buzunarul cuiva atât 
de antrenat ca Simon fără să fie prins. Şi mai era ceva: Simon 
lucra de aproape trei ani sub un nume fals. Familia sa ştia că e în 
America de Sud, angajat de o firmă petrolieră britanică. Cum de 
reuşise oare individul să afle că se găsea în Bratislava şi că avea să 
participe la demonstraţia din acea seară? 

Nu-i plăcea nimic din toate astea. Îngrijorat, se strecură afară 
din catedrală. Va scrie raportul pentru Ada Jackson şi apoi va 
zbura la Zurich. Deocamdată avea să urmeze sfatul pe care i-l 
dăduse misteriosul mesager: nu avea să spună nimănui nimic. 

Apel pentru teleconferință din Bruxelles, Belgia 


— Aici Hyperion. Ai noutăți în legătură cu operațiunea, Cronus? 

— Aici Atlas. 

— Prometeu. Sunt gata. 

— Themis. Ce oră imposibilă! 

— Ocean. Să începem, Cronus. 

— Foarte bine. Deci suntem cu toţii prezenţi. Vă vorbeşte Cronus. 
Atlas a cerut să fie pus la curent. Cred că pe el trebuie să-l acuzaţi 
pentru ora asta foarte matinală. Răspunsul este că am reuşit să 
trecem cu succes de această etapă dificilă. Sansborough a fost 
atacată pentru a doua oară. Mac a fost acolo şi a asistat la atac. 
Femeia s-a descurcat destul de bine. Deprinderile ei sunt încă 
adecvate pentru ce avem nevoie. După aceea Mac a luat legătura cu 
ea. A fost de acord să coopereze... 


Undeva, în zbor spre Paris 


Avionul era un aparat cu reacție Gulfstream V, aeronava de lux 
cea mai apreciată de bogătaşii lumii. Cele opt locuri erau de fapt 
fotolii care se puteau roti şi aranja după dorinţă, fiecare echipate 
cu un telefon multicanal şi cu mufe pentru servicii de date prin 
satelit. La bordul aparatului se afla bineînţeles şi un calculator 
puternic cu legături Internet fără fir, plasat într-un centru de 
comunicații. Pilotul şi copilotul erau în cabina lor, aşa că în 
compartimentul pasagerilor nu se aflau decât Liz şi Mac. 

Mac, în spatele unui bar în miniatura, pregătea un cocteil într- 
un pahar cu picior înalt. 

— Votcă Belvedere, aşa cum ai cerut, anunţă el mândru şi-şi 
turnă şi el o bere Red Tail. Îi întinse paharul lui Liz şi se aşeză în 
fotoliul de lângă ea, ținând în mână paharul cu bere. Oftă de parcă 
scăpase de o povară. 

Liz sorbi din pahar, recunoscătoare pentru băutura de calitate. 
Avea să fie o călătorie destul de lungă, aproape unsprezece ore 
până la aterizare, deşi zburau pe ruta cea mai scurtă, pe deasupra 
Polului Nord. Căpitanul le spusese că existau şanse să ajungă la 

Paris în jur de ora 3:00 P.M. Ora locală, puțin mai devreme chiar, 
în funcție de condițiile meteo. 

Mac se uită la ea. 

— Ne vei fi de mare ajutor. Ne vei ajuta să câştigăm timp. 

Liz fu surprinsă de sinceritatea lui. Exista ceva în ființa lui care 
îi plăcea. Era probabil vorba de bogata lui experiență, care nu 
însemna fără îndoială prea mult pentru el, însă era deosebit de 
valoroasă pentru Liz. Nu trebuia însă să uite că bărbatul acesta 
lucra pentru CIA, era un veteran al acestei organizații caracterizate 
prin duplicitate. De fapt, Liz îşi dădu brusc seama, în timp ce 
sorbea din nou din pahar, că în ceea ce-i spusese el mai înainte 
exista ceva care scârțâia... ceva care nu se prea potrivea cu cele 
ştiute de ea. Oricât se chinuia, nu reuşea să-şi dea seama despre 
ce fusese vorba, sau când anume spusese el cuvintele respective. 

În mintea ei îşi făcu însă loc o altă întrebare neliniştitoare. 

— Ce te face să crezi că Sarah e încă în viață? 

— Dacă ar fi ucis-o, mai mult ca sigur că am fi aflat şi noi. 
Cadavrele au un talent al lor de a ieşi la suprafață. 

Mac o privi în ochi şi apoi îşi mută privirea. 

— Ai dreptate. Nu avem de unde să ştim. Însă vom acţiona ca şi 
când ar fi în viață până în clipa în care vom afla că lucrurile stau 
altfel. Gândeşte-te şi la răpitori... ținând-o în viață, se asigură că 
nu se fac prea multe valuri în jurul acestei răpiri. 

— Nu poţi să negi însă că, chiar dacă le dați dosarele, este foarte 
probabil ca s-o omoare până la urmă. 

Mac ridică din umeri şi cobori privirea în paharul cu bere. 

— Trebuie să acționăm ca şi cum Sarah ar fi încă în viață şi să 
sperăm că dosarele Carnivorului există. 

— Foarte bine. 

Liz se lăsă pe spate, încercând să se relaxeze, însă gândurile 
sale se întorceau mereu la Sarah şi Asher, la faptul că ajunseseră 
în situaţia asta nefericită numai şi numai din cauza ei. Acceptase 
postul oferit de Fundaţia Aylesworth fără nici cea mai mică 
suspiciune. Invitația sosise la mai puţin de o săptămână de la 
moartea lui Mellencamp. Din acea clipă începuse să ducă o viață 
falsă şi se prinsese în joc fără să-şi pună vreo întrebare în legătură 
cu coincidența. Fusese vina ei, fiindcă dorise cu ardoare să se 
elibereze de trecut şi să înceapă o viață nouă. Fiindcă crezuse că 
poate spera şi ea la un pic de fericire. Acum Sarah şi Asher plăteau 
pentru slăbiciunea ei. 

Mac dădu la o parte măsuţa pliantă, se ridică în picioare şi 

întinse mâinile spre compartimentul pentru bagaje. 

— Am ceva pentru tine. 

Scoase de acolo o cutie metalică prevăzută cu încuietoare 
electronică. Tastă un cod numeric şi scoase din cutie un pistol Sig 
Sauer exact ca acela pe care îl purta el, o armă compactă de 
calibru 9 mm, foarte apreciată de serviciile de informații 
americane. O armă frumoasă, sau cel puţin aşa ar fi caracterizat-o 
ea pe vremea când încă mai considera că un pistol poate fi frumos. 

Mac îi întinse arma. 

— Nu e înregistrată. Aveam de gând să-ți aduc Walther-ul... 

Liz ridică mirată din sprâncene. Se uită spre pistol fără să-l 
atingă, apoi ridică din nou privirea spre Mac. 

— Mi-ai spart seiful? 

— Dacă nu am reuşit să-ți găsesc pistolul în altă parte... S-ar 
putea să ai nevoie de o armă. Fiindcă eram deja acolo, m-am 
gândit mai întâi să-ți aduc pistolul tău. Mi-am dat însă seama 
imediat că ai fi putut fi identificată cu ajutorul lui, dacă, Doamne 
fereşte, s-ar întâmpla ceva la Paris. Aşa ceva n-ar fi bine nici 
pentru Sarah. Aşa că i-am rugat pe cei de la Langley să 
pregătească o armă neînregistrată care să ne aştepte în avion. 
Aceasta este. 

— Unde este Walther-ul meu? 

— L-am lăsat în torpedo. 

— Nu am nevoie de o armă, oftă ea. 

— Era cât pe ce să fii ucisă de două ori astăzi. Nu fi prostuţă. 

— Aş fi proastă dacă mi-aş închipui că problemele se pot rezolva 
cu o armă. 

— Dacă arma se află în mâinile cui trebuie, ea poate să salveze 
vieți. 

— Sună ca o scuză destul de tentantă, zise ea cu o voce sobră. 
Dacă violenţa este folosită pentru o cauză bună, atunci este bună. 
Dacă e pentru ceva rău, atunci este rea. Exact aşa gândea şi 
Mussolini. „Există o violență care e morală şi una care e imorală”. 
Şi ştim cum a transformat până la urmă această filosofie în 
dictatură şi în parteneriat cu Hitler. Problema este că violența nu 
este un material ca oţelul sau ca untul. Nu este ceva neutru din 
punct de vedere etic sau politic. Faptul că cineva crede că merită 
să lupte pentru o cauză nu implică automat că violenţa „necesară” 
pentru cauza respectivă este justă. 

Mac se încruntă. 

— Dă-mi voie să văd dacă am înțeles bine. Orice fel de violentă 

este rea. Punct. 

— Văd că ai înțeles. 

— Chiar şi atunci când e folosită pentru a împiedica mai multă 
violență? Revolte, despoți, genocid? 

— Uite ce e, singurul motiv pentru care există pe lume această 
problemă a violenţei este pentru că noi am permis aşa ceva. l-am 
oferit o aură romantică creând mituri despre ucigaşi ca Bonnie şi 
Clyde. Am instituționalizat-o prin crearea forțelor armate şi de 
poliție şi a agențiilor de informaţii. Peste tot poți găsi exemple de 
glorificare a violenței. Unul dintre cele mai triste exemple este cel 
al soldaților din Vietnam, care cereau sanitarilor, înainte de... de 
moarte, o ultimă ţigară, deşi nu fumaseră niciodată. În felul acesta 
ei recreau scene eroice despre care auziseră că se petrecuseră în 
cel de-al doilea război mondial şi le văzuseră în filmele produse la 
Hollywood. O încercare de romanțare a propriei lor morți. 
Groaznic. 

— Vă mulțumesc, domnişoară profesoară Sansborough. 

— Îmi e indiferent dacă mă crezi ruptă de realitate. Nu am de 
gând să port armă. Ştiu foarte multe despre violență. Am folosit 
violența când am lucrat acolo. Acum mă ocup de acest subiect din 
punct de vedere ştiinţific. Aş fi blestemată dacă tocmai eu aş 
perpetua violența. 

Mac ridică din umeri. 

— A! 

— Mie mi se pare că sună ca un discurs funerar. În sens 
propriu. 

Continuă s-o privească câteva clipe însă, văzând că expresia de 
pe fața ei rămânea neschimbată, puse la loc revolverul în cutia 
metalică. Avionul se clătină uşor în clipa în care Mac scoase de 
acolo un telefon mobil Nokia. 

— Cu ăsta n-ai cum să omori pe nimeni, zise el şi-i întinse 
aparatul. 

— Spune-mi ce ştie să facă, spuse Liz luând telefonul din mâna 
lui. 

— E prevăzut cu un dispozitiv de protecţie împotriva ascultării. 
Am şi eu unul exact la fel. Nu o să mă îndepărtez prea mult de tine 
în Paris şi o să încerc să te ajut în caz că ai nevoie. Sarcina mea va 
fi mai grea din moment ce nu vrei să porți armă, însă umerii mei 
sunt suficient de largi. Ar fi o prostie să fim văzuți împreună, aşa 
că vom folosi aceste telefoane speciale pentru a păstra legătura. 

— Nu cred că va fi nevoie să-mi sari în ajutor. Eram un agent 

bunicel. Însă ai dreptate, s-ar putea să fie nevoie să luăm legătura. 
Care e numărul tău? 

Mac îi spuse numărul şi ea îl memoră. Nu voia să-l bage în 
memoria aparatului pentru că exista pericolul ca telefonul să cadă 
în mâinile altcuiva. 

— Încă ceva, spuse el. Asher ne-a povestit că tu şi cu Sarah nu 
v-aţi mai văzut de câteva luni bune. Ştiai că s-a tuns? 

— Nu. 

Mac îi întinse câteva fotografii color scoase la imprimantă. În 
prima, Asher şi Sarah stăteau în apă până la genunchi în fața unei 
plaje de aur, îmbrăţişaţi şi zâmbind cu gura până la urechi. În 
alta, cei doi alergau pe nisip, iar în cea de-a treia Asher o arunca 
pe Sarah în apă. Din fiecare imagine sărea în ochi bucuria celor 
doi că se aflau împreună. Lui Liz i se puse un nod în gât. 

— Imaginile astea îți oferă mai multe unghiuri asupra părului 
ei, continuă Mac. Crezi că poţi să te tunzi şi tu la fel? o întrebă el 
întinzându-i un foarfece. 

— De unde ai fotografiile? întrebă Liz luând foarfecele. Din 
locuința lor? 

Cei doi locuiau în Malibu, la o distanță de aproximativ o sută 
cincizeci de kilometri la sud de Santa Barbara. Nu suficient de 
aproape ca s-o poată vizita pe Sarah atât de des cât ar fi vrut. 

Mac încuviință din cap. 

— Unul dintre oamenii mei a intrat acolo. Mi-a trimis fotografiile 
prin rețea. 

— Am bănuit eu. 

Pentru Companie nu exista nimic sacru, nici măcar Constituția. 
Un fost director explicase odată la un congres că agenţia nu reuşea 
să onoreze în toate ocaziile Constituţia. Asta era o altă problemă 
referitoare la cei care preamăreau violența şi la instituţiile create 
de ei — exista tendința ca aceştia să distrugă tocmai ceea ce ar fi 
trebuit să apere. 

Liz se îndreptă îngândurată spre toaleta din spatele avionului 
unde se afla o oglindă. 


Santa Barbara, California 


Era aproape ora zece seara. Kirk Tedesco era furios şi îngrijorat. 
Deşi băuse, apăsa cu putere pe pedala de accelerație a 
Mustangului. Unde era Liz? Trebuia să se întâlnească cu ea, însă 

femeia dispăruse. 

După ce terminase de vorbit cu decanul în grădină, o căutase 
peste tot. Totdeauna fusese o tipă foarte independentă. Nu 
recunoscuse în fața decanului că relația lor era mai mult una de 
prietenie decât una bazată pe sex şi că sexul nu era atât de 
frecvent pe cât ar fi dorit el. Atunci când descoperise că maşina ei 
nu mai era acolo, o sunase acasă, însă nu-i răspunsese decât 
robotul. Spera s-o găsească în apartamentul său. 

Supărat, dăduse pe gât trei pahare de whisky unul după altul, 
asta după ce toată seara se chinuise cu cocteiluri slab alcoolizate. 
Se urcase furios în Mustang, coborâse capota şi plecase în trombă 
de la casa decanului. 

Se afla acum pe autostrada 101 şi se îndrepta spre sud, spre 
locuința sa situată pe plajă, nu departe de Summerland. Pe 
autostradă se vedeau destul de puține maşini. Cele mai multe 
rulau în aceeaşi direcție ca şi el, ceea ce era normal la ora aceea. 
Erau oameni care reveneau acasă în L.A. Sau se grăbeau să 
ajungă la unul din hotelurile din oraş pentru a prinde câteva ore 
de somn înainte de întâlnirile de a doua zi. 

Gândurile sale fură întrerupte de constatarea că în spatele său 
se afla o maşină care îi urmărea de ceva vreme. Se bucură - încă 
un şofer căruia îi plăcea viteza. Amândoi aveau maşinile trecute pe 
controlul automat al vitezei, amândoi erau atenți la eventualele 
patrule de poliție de pe autostradă. Cealaltă maşină părea a fi un 
automobil de teren fiindcă avea farurile poziționate mai sus. Kirk 
se uită la vitezometru. Era fixat pe 125 kilometri pe oră, aşa cum îl 
stabilise el şi se părea că şi celălalt şofer mergea la fel de repede. 

Vântul îi şuiera pe la urechi, o briză caldă, nocturnă ce purta cu 
ea mirosul Pacificului. Luna strălucea deasupra oceanului, 
trasând o dâră argintie pe apa neagră. Trecerea de la negrul 
oceanului la dâra luminoasă se făcea treptat, prin nuanţe de gri. Îi 
plăcea mult lucrul ăsta. După părerea lui, nimic nu trebuia să fie 
numai alb şi negru. Viaţa ar fi fost foarte plictisitoare astfel. Porni 
radioul şi căută KELU, postul său favorit cu muzică de jazz. Dar 
postul transmitea un buletin de ştiri, aşa că încercă KLTE, un post 
care dădea numai muzică rock. A, da. Aşa era perfect. 

În timp ce bătea cu degetele pe volan în ritmul muzicii, aruncă 
din nou o privire în oglinda retrovizoare. Rămase perplex 
nevenindu-i să creadă ce se petrecea. Lumina farurilor maşinii de 
teren se apropia, inundând vehiculul în care se afla el. Era ceva 
neliniştitor în legătură cu cel care se afla în spatele lui - nu numai 

că acesta mărise brusc viteza, dar farurile maşinii sale erau atât de 
aproape şi poziționate atât de sus încât deveniseră amenințătoare 
ca ochii unui animal de pradă. 

Apăsă pe pedala de acceleraţie. Ajunse la 135 de kilometri pe 
oră şi se uită din nou în oglinda retrovizoare. Maşina de teren se 
apropiase şi mai mult. Incredibil. Pentru numele lui Dumnezeu, ce 
fumase individul ăsta? 

Încercă să se elibereze de aburii alcoolului. Pe şosea nu mai 
treceau deloc alte maşini. Urcau acum dealul ce era imediat urmat 
de valea abruptă ce cobora spre Summerland. Departe în dreapta, 
oceanul strălucea tăcut în lumina lunii. Trase brusc de volan şi 
trecu maşina de pe banda din stânga pe cea din dreapta. Nu se 
obosi să semnalizeze şi nici nu încetini. Ticălosul nu avea decât să 
treacă pe lângă el cu viteză supersonică. 

Maşina de teren nu îl depăşi însă; individul trecu şi el pe banda 
mai lentă. Inima lui Kirk începu să bată cu putere. Gura i se 
uscase. Privea aproape paralizat în oglinda retrovizoare la farurile 
care se apropiau amenințătoare de Mustang-ul său, până când, cu 
o mişcare bruscă, uriaşa maşină îl izbi în spate. 

Kirk fu aruncat în față şi scoase un țipăt. Apăsă cu putere pe 
pedala de accelerație şi încercă să-şi tragă Mustang-ul spre stânga 
şoselei. Maşina de teren țâşni însă înainte şi ajunse paralel cu a 
lui, tăindu-i calea. Se mişcase prea încet. 

Clătină capul cu putere, încercând să scape de aburii alcoolului. 
Maşina de teren se izbi puternic de partea laterală a Mustangului. 
Kirk scoase un urlet furios şi încercă din toate puterile să păstreze 
controlul volanului. Fără succes însă. 

Fu cuprins de o spaimă nebună. În timp ce maşina rupse 
bariera de protecție şi părăsi şoseaua, Kirk îşi dădu seama că 
urmează să moară. Scoase un urlet şi-şi încleştă mâinile pe volan. 
Mustang-ul cobori în viteză de pe coama dealului, trecu peste calea 
ferată fără să se oprească şi îşi continuă drumul lovind bolovani, 
trecând peste tufe şi izbindu-se de trunchiurile stejarilor. Fixat de 
centura de siguranță, Kirk era izbit înainte şi înapoi de fiecare 
dintre aceste coliziuni. În timp ce maşina făcu un salt peste un 
dâmb şi sări cu botul înainte spre abisul întunecat al falezei, Kirk 
scoase un ultim urlet. Mai simți încă un impact năucitor, apoi 
nimic. 

În zbor spre Polul Nord 


Liz se uită spre grămăjoara de păr roşcat din chiuvetă. Era 
destul de mult acolo, ca lâna moale a unui miel. Nu-şi putu 
stăpâni un zâmbet gândindu-se la această comparație nefericita şi 
începu să-şi pieptene părul în jurul feţei astfel încât să semene cât 
mai bine cu noua tunsoare a lui Sarah - un aer puțin sălbatic, 
foarte modern. 

Se privi în ochi şi atinse cu un deget alunița din colțul gurii. 
Avea aceasta aluniță din naştere, în timp ce Sarah o căpătase în 
mod artificial. Arunci o privire şi spre degetul mic de la mâna 
stângă, strâmb din cauza unui accident la patinaj petrecut în 
copilărie. Sărmana Sarah fusese nevoită să îndure şi ea ruperea 
degetului, pentru a fi exact ca al ei. Îi datorau foarte multe lui 
Sarah şi ea şi părinții ei, fiindcă aceasta acceptase să treacă prin 
chinurile iadului atunci când Liz îşi convinsese părinții să se 
predea. Sau cel puţin aşa crezuse ea. Până la urmă numai mama 
ei îşi respectase angajamentul. Acum, când îşi aducea aminte de 
toate astea, simțea din nou durerea aceea în coşul pieptului. 

Pierduse destul timp cu aranjatul. Părăsi toaleta cu un oftat şi 
înaintă pe culoarul din mijlocul avionului. Mac stătea cu capul 
rezemat pe spătar. Ţinea ochii închişi şi fața i se relaxase. Găsise 
pe undeva o pătură şi-şi acoperise picioarele cu ea. 

Liz era convinsă că bărbatul ațipise, însă acesta spuse fără să 
deschidă ochii: 

— Trebuie să vorbim despre părinții tai. E posibil să fi uitat 
vreun amănunt şi tocmai acesta să ne ofere un indiciu preţios în 
legătură cu dosarele. 

— Am spus celor de CIA tot ce ştiam când am fost interogată. Şi 
nu uita că am fost interogată de două ori. N-a rămas nici cea mai 
mică piatră neîntoarsă. 

Mac îşi încrucişa brațele peste pieptul puternic şi cu toate că 
ținea în continuare ochii închişi pe buze îi apăru un zâmbet. 

— Fă-mi totuşi această plăcere. Ia-o ca pe o mică răsplată 
pentru zborul până la Paris cu acest luxos avion privat. 

Liz se lăsă să cadă în fotoliu. 

— Mai este vreo pătură? 

Înainte ca ea să termine întrebarea, Mac îi întinse o pătură. 
Probabil că fusese pe podea, lângă el. 

— Ţi-o dau dacă îmi înapoiezi legitimaţia. 

— Mi se pare corect. 

Liz băgă mâna în geantă şi scoase de acolo legitimaţia. Mac o 
puse rapid în buzunarul interior al sacoului şi Liz îşi acoperi 
picioarele cu pătura. Era caldă şi-i produse pe dată o senzație de 
confort. Avea mare nevoie de puțin confort în momentele acelea. 

Mac deschise ochii. 

— Hai să începem cu începutul. Cum l-ai descrie pe tatăl tău? 
Era un sociopat? Sau poate un psihopat? 

Liz simți că i se ridică părul de pe ceafă. Discuţia lua o turnură 
care nu-i plăcea deloc. Însă Mac avea dreptate. Vorbind despre el, 
era posibil să-şi amintească ceva folositor. 

— Nu, tata nu se potrivea cu nici una dintre aceste definiții. 
Dacă reuşeai să-l faci să vorbească despre crime, descopereai că le 
regretă. 

Liz întoarse capul spre Mac. 

— Lipsa remuşcărilor este un simptom comun atât pentru 
psihopațţi, cât şi pentru sociopați. Acestora le este indiferent, sau 
găsesc întotdeauna justificări pentru actele reprobabile pe care le 
comit, de la simple furturi până la crimă. Ambele patologii sunt 
definite de o lipsă de empatie, ceva care se întâlneşte la cei mai 
mulți dintre oamenii care mint în mod cronic sau la cei care ignoră 
drepturile şi sentimentele celorlalți. 

Mac se încruntă. 

— Dacă te-am înțeles corect, vrei să spui că nu există nici o 
diferență între un sociopat şi un psihopat. 

— N-am terminat. Un psihopat are şi elemente de psihoză... de 
obicei paranoia sau un fel de gândire ruptă de realitate, cum ar fi 
credința că victimelor sale le place suferința pe care le-o produce, 
sau că ele merită această suferință. 

Mac îşi țuguie buzele, căzut pe gânduri. 

— Deci dacă un individ ucide pentru bani şi nu-i pasă, atunci el 
este sociopat. Dacă alt tip ucide fiindcă e convins că victima vrea 
să-l ucidă pe el, acesta este psihopat. 

— Ai dreptate. Adolf Hitler a fost probabil un psihopat, în timp 
ce la un om de afaceri care ruinează alți semeni de-ai lui pentru a 
obține profit, se pot distinge elemente de sociopatologie. 

— Tocmai ai dat vina pe capitalism. 

— Da? Bine măcar că tu zâmbeşti. Îmi aduc aminte că unul 
dintre profesorii mei pretindea că dacă toți oamenii ar fi sănătoşi la 
cap atunci în lume nu ar mai fi războaie, ar exista mâncare, 
îmbrăcăminte şi locuinţe pentru toţi şi fiecare am avea la dispoziție 
o groază de timp liber. Am fi mai productivi şi mai creativi. E 
plăcut să-ți imaginezi o lume ca asta. 

— Eu am auzit că aşa ceva se va petrece în momentul în care 
femeile vor fi la conducere. 

— E posibil. În clipa de față nu mă interesează cine conduce. 
Mă interesează mai mult rezultatele. Hai să ne întoarcem însă la 
psihopațţi şi sociopați, ca să înțeleşi mai bine de ce nu era tata la 
fel ca ei. Aceşti bolnavi psihic îşi compartimentează viața. Un 
foarte bun exemplu poate fi văzut în filmul Analyze This. Îţi aduci 
aminte că acolo Robert De Niro joacă rolul unui şef mafiot? 

— Bineînţeles. 

— Există în film o scenă în ere personajul său are o partidă de 
sex oral cu o prostituată. În timp ce femeia îşi face treaba, el îi 
spune că îşi iubeşte soția însă nu poate avea sex oral cu ea pentru 
că ar face-o cu aceleaşi buze cu care îşi sărută copiii. Replica lui 
De Niro este foarte amuzantă. În acelaşi timp scena este 
edificatoare: personajul său n-are nici cea mai mică idee despre 
modul în care soția lui priveşte faptul că el are relații cu o 
prostituată, nu-l interesează ce gândeşte ea despre sexul oral sau 
despre orice altceva. Individul este un sociopat. Pentru el, nu are 
nici o importanță cine este soția lui de fapt. Din punctul lui de 
vedere, singura ei funcție este aceea de a juca rolul pe care el l-a 
creat pentru ea. 

— Da, e un punct de vedere caracteristic tuturor mafioților. Toţi 
vor să se căsătorească. Chestia asta le ridică statutul în familie. În 
cadrul organizației, statutul este foarte important. 

— Exact. Roluri. Roluri care nu au nimic de-a face cu oamenii 
care le joacă. Din cauza asta personajul lui De Niro se poate 
comporta ca un soț iubitor fără ca să iubească deloc, fără să ştie 
cine e soția lui de fapt. Comportamentul tandru în familie este 
dictat mai mult de egoism decât de iubire. Sociopaţii păstrează 
această aparenţă de oameni iubitori, însă cum simt ei în realitate... 
cine ştie? 

— Şi tatăl tău nu era aşa? 

— Nu sunt sigură. Nervoasă, Liz făcu o pauză. Eu simțeam că 
ne iubea. Deşi era un ucigaş, am avut mereu senzația că ne iubea. 
Când mama şi cu mine am vrut să ne predăm, a spus că va face şi 

el acelaşi lucru. Că aşa este corect. M-am întrebat atunci dacă nu 
cumva încerca doar să ne facă nouă pe plac. 

Liz clătină din cap. 

— Prima lui crimă a fost un act de mânie. Lucra în Las Vegas, 
avea abia douăzeci de ani şi a scăpat fără să fie prins. Însă mafia a 
prins de veste. L-au remarcat pentru „talentul său natural”. Atunci 
când mafia te antrenează ca asasin, primii oameni pe care trebuie 
să-i ucizi sunt de obicei tot din lumea interlopă, sau lucrează 
pentru mafie. Avea senzația că ucide oameni răi. 

— Se credea un fel de justițiar? 

— Îţi place să pui etichete, nu? Ei bine şi da şi nu. Ucidea 
pentru bani, însă linia pe care şi-o impusese era ca ţintele sale să 
fie murdare şi el era cel care stabilea dacă erau suficient de 
murdare ca să fie lovite. După ce mafia i-a permis să lucreze 
independent, a putut să-şi urmeze calea fără ca cineva să-l 
supravegheze sau să-l critice. I-a plăcut întotdeauna să dețină 
controlul. 

— Dar mama ta? A descoperit singură adevărul, sau i l-a 
mărturisit el până la urmă? 

— A descoperit singură. Credea că are o amantă şi a început să 
facă investigații. 

În faţa ochilor îi reveni o amintire dureroasă. Mama sa căuta cu 
febrilitate printre hainele tatălui ei. Melanie avea cam treizeci de 
ani şi Liz zece. Melanie se întorsese brusc spre ea, speriată. Ea 
alergase spre Melanie şi aceasta îngenunchease în fața ei, 
netezindu-i rochița. Nu te speria, dulceața mea. Nu s-a întâmplat 
nimic. Tata a lăsat un bilet şi nu reuşesc să-l găsesc. Nu e ceva 
important. Du-te afară şi ia-ți bicicleta. Mergem în parc. O sa ne 
distrăm de minune. 

Liz reveni în prezent. 

— Bineînţeles că el nu a vrut nici atunci să-i spună adevărul. I- 
a spus că lucrează pentru MI6, ştiind că ea avea să accepte lucrul 
acesta. A început să-l ajute cu planificarea şi cu activitatea de 
rutină necesară pentru organizarea unei lovituri. După o vreme, a 
început să participe şi ea la crime. 

— Şi tu de unde ştii toate astea? 

— După mai mulți ani, pe când locuiam din nou cu ei, mama 
mi-a spus tot. 

Mac încuviință din cap. 

— Da, înțeleg şi cred că şi tradiția militară a familiei ei şi-a spus 
cuvântul. 

Îi aruncă o privire, însă nu reuşi să citească nimic pe faţa lui. 
Bineînţeles că cei de la Langley îi trimiseseră toate informațiile 
despre ea, inclusiv o istorie completă a familiei. Melanie fusese 
nevoită să aibă grijă de cei trei frați mai mici, în timp ce tatăl îşi 
urma cariera militară şi mama îşi îndeplinea îndatoririle sociale şi 
caritabile de soție de ofițer. După ce bunicul lui Melanie murise, 
tatăl ei îşi dăduse demisia din armată, devenise Sir John Childs şi 
reveniseră cu toţii în Londra, la Childs Hall. După moartea tatălui 
ei, averea îi revenise lui Robert, fratele lui Melanie. După 
sinuciderea lui Sir Robert, titlul şi proprietăţile reveniseră celui 
mai mare dintre băieții acestuia, vărul ei Michael. 

— Da, spuse Liz, ştia să folosească o armă şi crescuse într-o 
atmosferă în care violența şi moartea erau foarte prezente. Mai 
târziu, când a descoperit în sfârşit că tata lucra pe cont propriu şi 
ucisese pentru toate taberele, era prea adânc implicată ca să se 
mai poată opri. Nu a făcut însă niciodată ceva împotriva țării sale 
şi acelaşi lucru se poate spune şi despre el. Când am aflat cu ce se 
ocupau, au avut amândoi puterea să renunțe complet. 

Liz închise ochii şi se lăsă pe spate în fotoliu. Îi revenise în 
minte un apartament întunecos din Madrid, una din casele 
conspirative pe care le foloseau şi unde se ascunseseră după 
ultima lui crimă, comisă în Lisabona. Fața mamei era albă de 
ruşine şi de furie. Te urăsc, Hal. Ticălosule! Uite ce-ai făcut din noi. 
Acum ştie şi Liz. Ai reuşit să distrugi şi viața ei! 

Liz trase adânc aer în piept, încercând să reziste asaltului 
amintirilor. Refuzând să se lase cuprinsă de gândul că Melanie ar 
fi putut zice nu în orice moment. 

— Când am aflat, tata s-a purtat cu mine atât de atent... De 
altfel, s-a ocupat foarte mult de mine când eram mică. 

— Ai sugerat mai înainte că a fost afectat din punct de vedere 
psihic. Cum adică? 

— E destul de complicat. Tatăl lui era avocat şi lucra pentru 
cele mai mari firme de pe Coasta de Vest. Se pare că era un ticălos 
nemilos pe care nici măcar partenerii nu-l agreau. Sarah l-a 
cunoscut. Mama ei mi-a spus că bunicul era rece, distant şi se 
purta groaznic cu tata. Ajuns la adolescenţă, tata s-a înhăitat cu o 
bandă şi a început să aibă probleme serioase. Aşa că bunicul l-a 
trimis la un unchi din Las Vegas care avea legături cu mafia. Ce 
alegere înspăimântătoare, dar care în acelaşi timp spune foarte 
multe despre el. Era convins că un mafiot putea să-l controleze cel 
mai bine pe fiul lui şi să-i ofere un model în viață. 

— Înţeleg. 

Liz dădu din cap. 

— Aici povestea se complică şi mai mult. La început, tata s-a 
cumințit. Şi-a găsit o slujbă într-un cazinou, s-a îndrăgostit şi s-a 
căsătorit. Soţia lui a fost însă ucisă şi atunci tata şi-a pierdut 
mințile. Fusese atât de bine antrenat să domine orice situaţie, 
încât a acționat, a aflat cine era ucigaşul şi l-a omorât. 

Privirea lui Mac se întunecă. 

— Deci asta a fost prima lui lovitură. Bineînţeles că mafioții au 
aflat. Era prea aproape de ei ca să nu afle. Şi aşa l-au convins să 
lucreze pentru ei şi a ajuns un ucigaş plătit, în slujba celor 
puternici, exact ca şi tatăl său. 

— Ai dreptate, zise ea studiindu-l cu atenţie. Restul îl ştii. 

— Da, încuviință Mac. Restul îl ştiu. 

În următoarele două ore Mac continuă s-o chestioneze în 
legătură cu activitatea părinţilor ei şi ea îi răspunse cu răbdare la 
toate întrebările. Îl iubise pe Hal Sansborough, tatăl ei, însă îl 
disprețuise pe Hal Sansborough asasinul, Carnivorul. Inima ei 
fusese sfâşiată de dragostea şi furia pe care o simțea față de el, de 
datoria față de ţară şi de sentimentul de vinovăţie că din cauza ei 
se întâmplaseră evenimentele ce duseseră la sinuciderea lui. 

Era lupta ei interioară pe care nici unul dintre studiile 
academice asupra minții umane nu avea puterea s-o domolească. 
Acesta fusese unul dintre principalele motive pentru care îşi 
concentrase atenția asupra studiului psihologiei violenței. 
Continuă să-i dea explicaţii lui Mac, însă nu apărură noi elemente 
din care să reiasă că însemnările despre asasinate existau cu 
adevărat sau nu şi dacă existau, unde s-ar fi putut afla. 


Santa Barbara, California 


La scurt timp după miezul nopții, o maşină de teren Dodge, de 
culoare neagra intră pe aleea ce ducea spre vila albă, izolată, în 
care locuiau Derrick şi Dolores Quentin. Era o clădire 
impunătoare, în stil victorian, construită pe panta dealului ce 
domina oraşul. Ucigaşului nu îi era frică de martori, cel mai bun 
exemplu fiind modul în care îl eliminase pe profesorul Kirk 
Tedesco, însă izolarea casei nu făcea decât să-i uşureze munca. 

Era singur. Asistentul lui nu mai dăduse un semn de viață de 
mai bine de şase ore, aşa că nu avea de unde să ştie dacă Liz 

Sansborough fusese eliminată sau nu. Sări din maşină având în 
mâinile acoperite cu mănuşi o lanternă şi un pistol Browning de 9 
mm cu amortizor. Vila era cufundată în întuneric. Ucigaşul 
primise însă un e-mail conținând planul locuinței pe care îl 
memorase. 

Ajuns la uşa bucătăriei, sparse un ochi de geam cu patul 
pistolului, vâri mâna înăuntru şi descuie uşa. Intră şi rămase cu 
urechile ciulite. Sus, la etaj, se auzea mişcare. Singura importanță 
a acestui detaliu era faptul că ar fi putut să-i facă acțiunea puțin 
mai interesantă. Asasinul îşi scoase masca pentru a vedea mai 
bine şi traversă bucătăria, plină de resturile petrecerii care avusese 
loc în acea seară. Scara ce ducea la etaj se afla în holul din față. 
Începu să urce treptele. 

Decanul ieşise din dormitor şi se freca la ochi. Asasinul aşteptă 
ca ținta sa să-l observe. Decanul ridică privirea şi rămase cu ochii 
holbaţi. Fața i se schimonosi de spaimă şi se apucă de cadrul uşii 
ca să nu cadă. 

Ucigaşul zâmbi şi-i trase un glonț în frunte. Se auzi un zgomot 
ca la scoaterea unui dop de la o sticlă şi sângele îi țâşni din rană. 
Neajutorat, decanul se dădu un pas înapoi încercând să se apuce 
cu mâna de ceva şi se prăbuşi pe podea. Sângele îi curgea în 
continuare din rană. Din fericire, ochii îi rămăseseră deschişi. 

Asasinul îl mai privi câteva clipe, apoi intră în dormitorul soţiei. 
Aceasta respira uşor, ritmic. Sperase ca zgomotul împuşcăturii s-o 
fi trezit. Aşteptă, uitându-se la fața ei. Chirurgie plastică, 
concluzionă el. Femeia avea aproape şaizeci de ani, însă fusese 
făcută să arate ca de patruzeci şi cinci. Se pregătise pentru acest 
moment. 

Brusc, ca şi cum i-ar fi simțit prezența, pleoapele i se ridicară. 
Asasinul observă cu satisfacție spaima de pe fața femeii. Aceasta 
deschise gura ca să ţipe. Îi trase un singur glonţ în gură. 

Ucigaşul verifică şi celelalte camere. Aşa cum bănuia, în casă 
nu se mai afla nimeni. Cobori în camera de lucru a decanului, 
unde se afla seiful. Trase un glonț în încuietoare, deschise uşa şi 
scoase de acolo bijuteriile şi banii. După ce mai verifica o dată, 
asigurându-se ca ambele ţinte erau moarte, ieşi din clădire, se sui 
în maşină şi părăsi zona. 


Undeva, în aer, în drum spre Paris 


Liz îl privi pe Mac cum doarme. Îi reveni în minte acel ceva care 

o deranjase mai devreme. Reluă în gând conversaţia pe care o 
avusese cu el, încercând să-şi dea seama despre ce era vorba. 
Când reuşi în sfârşit să găsească răspunsul, fu cuprinsă de un 
nou val de furie. Totul începuse de la discuţia telefonică pe care o 
avusese cu Shay Babcock, producătorul emisiunilor ei. Atunci 
când îi motivase amânarea noii serii, acesta îi spusese: În mesajul 
transmis de Bruce Fontana, directorul pentru programe de 
divertisment al companiei, mi s-a comunicat că decizia a fost luată 
noaptea trecută. 

Noaptea trecută. Şi Shay îi lăsase un mesaj pe robot referitor la 
lucrul acesta în timp ce ea se afla pe faleză şi alerga. Deci cam în 
acelaşi timp în care Sarah fusese răpită. 

Conform versiunii lui Mac, cei de la Langley făcuseră presiuni 
asupra rețelei ca să amâne difuzarea serialului, abia după ce 
Sarah fusese răpită. Am făcut anumite presiuni. Acum, ca nu mai 
este în atenția publicului, e posibil ca amenințarea la adresa ta să 
se mai reducă. Nu dorim ca operațiunea de găsire a lui Sarah să fie 
în vreun fel compromisă. 

Cineva minţea aici şi se îndoia că ar fi putut fi vorba despre 
Shay. Acesta n-ar fi avut nimic de câştigat. Dar de ce să mintă 
Mac? Nu cumva cei de la Langley îl minţiseră şi pe el? Se gândi 
câteva clipe la varianta dezgustătoare ca cei de la CIA să fi ştiut 
dinainte că Sarah urmează să fie răpită. 

Îl privi cu atenție pe Mac. Acesta respira regulat, avea ochii 
închişi şi fața destinsă. Liz aşteptă cu răbdare. Trecu jumătate de 
oră şi nu reuşi să vadă nici un semn că Mac s-ar fi prefăcut. Se 
ridică uşor în picioare şi se duse în partea din spate a avionului, 
spre centrul de comunicaţii. Folosi calculatorul de acolo şi intră pe 
Internet cu ajutorul codului Shay pe care îl folosea şi pentru 
investigaţiile sale. Cu acest cod îşi putea şterge urmele cibernetice. 

Începu să caute date despre Nicholas Inglethorpe, baronul 
media care se afla în fruntea companiei şi care avea puterea de a 
decide amânarea sau reluarea serialului ei. Născut în Houston, 
Texas, Inglethorpe se ridicase prin forțe proprii, plecând de la o 
stație de radio pe care o transformase într-o reţea, pentru ca apoi 
să ajungă proprietarul unui imperiu internaţional ce includea 
ziare, edituri, magazine cu articole video şi muzicale, un studio 
cinematografic şi bineînțeles, Compass Broadcasting. 

În timp ce citea amănunte referitoare la cariera sa ascendentă, 
la înfruntările pe care le câştigase şi la eforturile pe care le 
depunea pentru o eventuală candidatură la postul de guvernator al 

statului California, Liz zâmbi amar. Avea de-a face cu un om care 
nu numai că era însetat de putere, dar ştia să o şi folosească. 

Un articol din Business Week menționa activitatea sa caritabilă. 
Liz rămase cu privirea ațintită pe ecran, uimită. Inglethorpe era 
preşedintele consiliului de administrație al Fundaţiei Aylesworth. 
Ticălosul. Acţionă din nou tastatura până când reuşi să găsească 
lista cu cei care făcuseră parte din fostele consilii. O interesa 
perioada februarie 1998, când fusese interogată de Grey 
Mellencamp. Trase o înjurătură printre dinți. Mellencamp era 
preşedinte şi după moartea sa, fusese succedat de Inglethorpe — 
schimbarea făcându-ne doar cu câteva zile înainte ca fundaţia s-o 
invite să participe la concursul pentru catedra pe care o obținuse 
până la urmă. Speriată şi furioasă în acelaşi timp, continuă să 
caute şi descoperi fără prea multă dificultate mai multe consilii de 
administraţie şi organizații din care făcuseră parte cei doi indivizi, 
de cele mai multe ori împreună. 

Într-un târziu, se întoarse în fotoliul ei, se lăsă pe spate şi-şi 
încrucişă braţele la piept. Analiza la rece ceea ce aflase: în consiliul 
de administraţie de la Aylesworth cei doi urmaseră unul după 
celălalt. Nu era prea greu să-şi imagineze că Inglethorpe cooperase 
cu CIA în diverse afaceri, necunoscute, fără îndoială, de ceilalți 
magnați care încercau şi ei să obțină diverse avantaje de pe urma 
cooperării cu guvernul. Inglethorpe executase ordinele primite de 
la CIA în ceea ce priveşte repartizarea catedrelor şi acum cooperase 
din nou cu ei anulându-i emisiunile TV. Probabil că şi el la rândul 
lui, îi raporta lui „Themis”. 

Concluziile acestea nu avură însă darul de a elimina 
suspiciunile pe care le avea față de cei de la Langley. Nu reuşea să 
vadă nici un motiv pentru minciuna lui Mac. Încercă să-şi păstreze 
calmul. Ce urmăreau oare cei de la Langley? Era într-adevăr viața 
lui Sarah o prioritate pentru ei... sau aveau o cu tot altă agendă, 
despre care nu putea încă să-şi dea seama? 

Zurich, Elveţia 


Faimoasa Bahnhofstrasse, maiestuoasă şi mărginită de copaci 
bătrâni, nu reprezenta numai una dintre celebrele artere 
comerciale ale Europei, dar acolo pulsa inima uneia dintre cele mai 
profitabile industrii ale ţării — activitatea bancară internațională. 
Foarte puţini dintre cumpărătorii şi turiştii care intrau în 
magazinele elegante în care se găseau ceasuri de cinci mii de dolari 
sau ciorapi de cinci sute de dolari, bănuiau că păşeau literalmente 
pe un bulevard de aur. 

Păstrarea secretului bancar reprezenta pentru elveţieni una 
dintre condiţiile obligatorii ale desfăşurării unei afaceri de succes. 
Din această cauză, nimeni nu pomenea de faptul că sub 
Bahnhofstrasse se aflau depozite — unele dintre ele având chiar şi 
cinci etaje subterane — pline cu lingouri. Aici se afla de fapt cea mai 
mare piață de aur din lume. Băncile din clădirile înşirate pe 
bulevard, sau ascunse pe străzi laterale, erau atât de puternice 
încât reuşeau să dicteze nu numai deciziile ce se luau în capitala 
Elveţiei, ci şi să le influențeze pe cele din alte metropole. 

Terrill Leaming era funcționar de rang superior al Darmond 
Bank AG, al cărei sediu se afla într-o clădire impunătoare, situată 
la un cvartal distanță de Paradeplatz. Nici una dintre ferestrele 
clădirii nu dădea spre stradă. Singurul semn distinctiv era adresa 
- nu şi numele băncii — înscrisă pe o tăbliță de alama, aflată lângă 
uşa de abanos. Pe treptele de marmură de la intrare se afla un 
gardian îmbrăcat în costum de culoare închisă, cu pălărie de fetru 
pe cap şi cu o umflătură abia perceptibilă sub braț. Era clar, la 
Darmond comis-voiajorii nu prea aveau şanse de succes. 

Simon se prezentă şi gardianul transmise mai departe numele 
său cu ajutorul unui aparat de emisie-recepţie. În tot acest timp, 
pe fața gardianului nu apăru nici cea mai vagă urmă de zâmbet. 
Simon rămase în aşteptare pe trepte, la fel de mohorât ca şi 
bărbatul de lângă el. Se străduia să împiedice revenirea imaginilor 
teribile ale morții Vierei însă, pe măsură ce aşteptarea se 
prelungea, eforturile sale deveneau inutile. 

După întâlnirea cu necunoscutul din Catedrala St. Martin, 

revenise în apartamentul său pentru a-şi face un duş, a-şi 
schimba hainele şi a pregăti raportul pentru MI6. Împăturise 
hârtia şi o băgase într-o cutie deformată de Coca-Cola pe care o 
lăsase la rădăcina unui arțar ce se afla lângă podul vechi. Din 
acelaşi loc ridicase o pungă boţită de la McDonald's. După ce se 
convinsese că nu-l vede nimeni, scosese din pungă o foaie de 
hârtie bine împăturită şi aruncase ambalajul într-un coş de gunoi. 

Intrase apoi într-o cafenea aflată în umbra Porții St. Michael şi 
se întremase cu o cafea neagră şi tare înainte de a despături 
hârtia. Fuseseră de fapt două foi de hârtie. Pe prima se afla un 
mesaj codificat de la Ada, care îi ordona să se ducă într-o casă 
conspirativă din Florenţa. Mesajul conţinea adresa locuinţei 
respective şi o scurtă notă: Viera Jozef a lăsat o declaraţie. Anexez 
aici o copie. Nu părăsi Florența sub nici un motiv până nu iau 
legătura cu tine. 

Emoționat, sorbise îndelung din cafea înainte de a citi ultimele 
cuvinte ale Vierei. Era un apel adresat bogătaşilor cărora le cerea 
să împartă cu săracii ceea ce câştigau, să dea dovadă de 
compasiune şi să nu fie preocupați numai de obținerea unui profit. 
Era parcă un îndemn din Biblie deşi Viera fusese atee. Îi ruga de 
asemenea pe fratele şi pe tovarăşii ei să încerce s-o înțeleagă, să 
continue lupta şi s-o ierte. Nu făcea nici cea mai mică mențiune în 
legătură cu el. Constatase că această omisiune îl luase prin 
surprindere; şi mai ciudat era faptul că suferea din cauza asta. La 
ce se aşteptase? 

Pentru o clipă, imaginea morții ei înfricoşătoare îi apăruse din 
nou în fața ochilor. Clipise de mai multe ori pentru a-şi alunga 
lacrimile, rupsese scrisoarea în bucățele mici şi le lăsă să cadă pe 
masă. În timp ce le aduna într-o grămăjoară aidoma cenuşii unui 
foc stins, mai citise încă o dată ordinele primite de la Ada. Drăguţ 
din partea ei să-l trimită la Florenţa. Era un oraş uimitor, plin de 
distracții, departe de acțiune şi unde nu avea deloc de gând să se 
ducă. Rupsese şi acel mesaj în bucățele. 

Acum era ora trei după-amiaza şi aştepta pe treptele Băncii 
Darmond. Geanta o lăsase într-un seif din centru, iar pistolul îl 
avea într-un toc fixat la spate, pe sub haina sport de culoare maro 
pe care o purta. Legitimațţia sa de la MI6 îi permisese să introducă 
arma în Elveţia. 

Era momentul să o lase în urmă pe Viera şi greşelile pe care le 
făcuse în legătură cu ea, deşi nu ştia prea bine cum avea să 
reuşească acest lucru. Gândurile sale fură întrerupte de un beep 

de tonalitate joasă care veni dinspre aparatul de emisie-recepţie al 
gardianului. 

Individul ridică aparatul la ureche. 

— Ja? Gardianul ascultă ce i se spunea în receptor şi se 
întoarse spre uşa mare a băncii, din direcția căreia se auzi un 
sunet metalic, semn că era descuiată electronic, de undeva din 
interior. 

Gardianul împinse uşa şi Simon pătrunse în holul cufundat în 
tăcere. Se stăpâni cu greu să nu fluiere de admiraţie. Holul de la 
intrare se înălța pe spațiul a trei etaje, perimetrul fiind mărginit de 
coloane romane din marmură albă. Spaţiul era suficient de mare 
pentru două terenuri de crichet şi destul de maiestuos pentru a 
găzdui o petrecere în cinstea reginei. În spatele unui pupitru de 
recepție aflat la vreo şase metri distanță de intrare şedea o tânără 
drăguță. Deasupra ei se vedeau funcționarii băncii deplasându-se 
de la un birou la altul pe platformele ce dădeau spre hol, mărginite 
de grilaje din fier forjat vopsit în negru. Simon îşi imagină că un 
rajah s-ar fi simţit ca acasă în clipa în care ar fi sosit într-un astfel 
de loc pentru a-şi depozita bijuteriile şi lingourile. 

— Simon? În dreapta lui se deschise uşa din metal filigranat a 
unui lift. Terrill Leaming îşi făcu apariția, mai cărunt, mai 
încovoiat decât îl ştia, însă strălucitor ca o  vidră 
supradimensionată. O vidră îngrijorată însă. 

Cei doi îşi strânseră mâinile. 

— Mă bucur să te văd, Terrill. 

— Aproape că nu te-am recunoscut, Simon. De când nu ne-am 
mai văzut? 

— De la înmormântarea tatei. Acum cinci ani. 

— Da. Da, bineînțeles. Se vedea că, deşi încerca să fie politicos, 
bancherul era cu gândul în altă parte. Ce pot să fac pentru tine? 
Nici o invitație de a merge sus în biroul său, unde ar fi putut vorbi 
în linişte. 

Simon îi spuse în şoaptă: 

— Trebuie să vorbesc cu tine despre moartea tatălui meu. 

Leaming se uită nervos de jur împrejur, de parcă s-ar fi aşteptat 
să fie atacat de o haită de lupi. 

— E posibil să nu fi fost o simplă sinucidere, Terrill. Mi s-a spus 
că în afacerea asta sunt implicaţi un asasin şi un şantajist şi că tu 
deții informaţiile de care am nevoie. 

Leaming păru gata să se prăbuşească. Simon întinse repede 
mâna ca să-l susțină. 

Leaming îşi drese glasul. 

— Sunt... sunt foarte ocupat în după-amiaza asta. Mâine. Da, 
mâine! Caută-mă mâine. 

Simon se aplecă spre bancher. 

— Ţi-e frică de ceva. Când ţi-am pomenit despre sinuciderea 
tatălui meu spaima ta a crescut şi mai mult. Trebuie să-mi spui 
tot, Terrill. Nu contează unde. În caz contrar, sunt gata să fac o 
scenă chiar aici. 

Fata de la recepție se încruntase, cu privirea spre locul unde 
mâna lui Simon sprijinea brațul bancherului. Funcţionara vorbea 
probabil nu numai germana şi franceza, ci şi engleza şi alte limbi 
străine. 

Zâmbind, Simon zise cu voce tare: 

— O plimbare, Terrill? E o idee minunată. Să mergem să 
respirăm puţin aer curat. Mult mai bine decât un birou înghesuit. 

Pentru prima oară de la începutul întâlnirii, Terrill îl privi drept 
în ochi. Simon văzu în ochii bancherului spaima la care se 
aşteptase, însă în acelaşi timp o ciudată acceptare şi ceva mai 
mult — speranță. 

Bancherul încuviință nervos cu o mişcare a capului. 

— Da, da. Stau prea mult închis aici, ai dreptate. Există o 
ceainărie drăguță în Paradeplatz, care o să-ți placa fără îndoială. 

Două minute mai târziu erau afară din clădire şi mergeau cu 
pas grăbit. Pe lângă ei treceau limuzine strălucitoare, cu geamuri 
fumurii. Pietonii mergeau agale pe sub copaci, atenţi la vitrinele 
bogat împodobite. Terrill continua sa privească speriat în toate 
direcțiile, ca o căprioară hăituită ce aştepta să fie atacată de lupi. 

— Te urmăreşte cineva? De asta ţi-e frică? 

Terrill încuviință din cap ca şi cum i-ar fi fost prea frică să 
vorbească. 

Simon profită de reflexia luminii în vitrina unui magazin pentru 
a inspecta trotuarul şi strada. 

— Nu vad pe nimeni suspect. 

— Sunt aici. Vocea lui Terrill era lipsită de orice speranță. După 
o pauză, în timpul căreia se luptă din greu să ia o decizie, începu 
să vorbească din nou. Am auzit nişte zvonuri cum că ai lucra 
pentru MI6, Simon. E adevărat? 

Simon îl studie cu atenție pe bancherul cuprins de panică. 
Prima regulă a muncii de informații era să nu spui nimănui din 
afara organizației că eşti spion, cu excepţia soției, uneori nici 
acesteia. Simon era însă convins că existau ocazii în care regulile 

puteau fi încălcate. 

— Da, e adevărat. Dar rămâne între noi, ne-am înțeles? 

Terrill dădu nervos din cap. 

— Bineînţeles. 

— În ce încurcătură ai intrat? 

Se apropiau de Paradeplatz, de locul prin care tramvaiele 
vopsite în alb şi albastru intrau în piață. Doicile împingeau domol 
cărucioare, turiştii făceau fotografii, iar îndrăgostiții îşi legănau 
pungile cu cumpărături şi se sărutau în lumina blândă a soarelui. 
Pe o latură a pieţei, ceainăria pe care o sugerase Terrill reprezenta 
o oaza de pace. Aleseră o masă aşezată afară, comandară ceai — un 
delicat Formosa Oolong pentru Terrill şi un ceai tare Lapsang 
Souchong pentru Simon - şi aşteptară până ce chelnerul se 
îndepărtă. 

— Tocmai... tocmai am aranjat ca întreaga mea avere să fie 
pusă sub custodie, îi spuse Terrill. Avea ochii roşii, obosiţi. Aveam 
de gând să mă duc la poliție în după-amiaza asta, însă ai apărut 
tu. Sunt convins ca cei de la bancă mi-au întins o cursă şi în 
curând voi fi arestat. Sau mai rău. 

— Sau mai rău? repetă Simon plin de compasiune, stăpânindu- 
şi cu greu nerăbdarea. Nu e de mirare că eşti atât de îngrijorat. 
Uite cum facem... Te ajut să ajungi în siguranţă la poliție dacă îmi 
dai informațiile de care am nevoie în legătură cu moartea tatălui 
meu. 

Terrill cobori privirea spre fața de masă din dantelă şi încuviință 
cu o mişcare a capului. 

— Îţi mulțumesc. Da, îți mulțumesc foarte mult Ce vrei să ştii? 

— Este adevărat că s-a sinucis fiindcă a angajat cândva un 
asasin şi a fost şantajat din această cauză? 

— Mi-e teamă că acesta e adevărul. Terrill îşi ridică privirea. Nu 
era mândru de ceea ce făcuse, te rog să mă înţelegi, însă aşa a 
simțit el că e necesar să facă. Mi-a spus că va accepta consecințele 
faptei sale atât în lumea aceasta, cât şi în cea de apoi. Când a sosit 
momentul... când a început să fie şantajat, asta a făcut. Tatăl tău 
a fost un bărbat puternic. 

Simon simţi o durere în piept. Fusese necesar să facă ce făcuse? 
Prostii. Angajarea unui criminal nu reprezentase decât o soluție 
patetică la o problemă instituțională ce implica favoritism, 
responsabilitate şi necinste şi care incita la crime monstruoase şi 
apoi acoperea. 

— Şi ce legătură este între moartea tatei şi necazurile tale? 

Cei doi făcură o pauză în clipa în care le fu adus ceaiul. 

De îndată ce chelnerul se depărtă de masa lor, Terrill începu să 
se foiască în scaun, sorbi o gură de ceai şi cercetă piața. 

— Ce ştii despre Banca Darmond? 

— O avere transmisă din generație în generație, împreună cu 
prestigiul şi cu puterea. O bancă scandalos de elitista. Am citit 
undeva că o dată a încercat să facă un depozit acolo un individ cu 
un venit puțin mai mic de un milion de franci elveţieni pe an. Se 
pare că banca ta l-a refuzat, l-a suit înapoi în Rolls-Royce-ul său şi 
l-a trimis la altă bancă din cealaltă parte a oraşului. 

Terrill încercă să zâmbească. 

— Povestea e adevărată. Banca Darmond se adresează unei 
clientele foarte exclusiviste. Timp de treizeci de ani am lucrat 
împreună cu preşedintele, baronul de Darmond şi am manevrat 
banii celor mai bogaţi oameni din Europa. Umerii îi căzură brusc şi 
Terrill continuă în şoaptă: Preocupaţi să-i servim pe aceşti clienți... 
baronul, banca şi eu am reuşit cu greu să evităm prăbuşirea în 
urma unora dintre cele mai ruşinoase scandaluri financiare ale 
vremurilor noastre, începând de la BECI+ până la Banca de 
Tebaldi. 

— Aţi fost implicaţi în BECI şi Tebaldi? 

— În astea şi în altele la fel de suspecte. Unele dintre cele mai 
bogate familii italiene au încercat să ocolească controlul averilor şi 
taxele din tara lor, aşa că, împreună cu baronul, am creat 
companii false în care aceştia şi-au transferat cea mai mare parte 
a banilor şi când am fost interogațţi în fața tribunalelor italiene, am 
mințit şi am declarat că nu este adevărat. Acum mi-e ruşine, însă 
atunci mi se părea că ceea ce fac e în avantajul băncii. 

— Întotdeauna este mai mult sau mai puţin în avantajul băncii, 
zise Simon cu un dispreț abia disimulat. 

Sorbi o gură de ceai şi puse apoi ceaşca pe masă. 

— De asta ţi-e atât de frică? 

— Aş vrea eu să fie numai atât. Numele de Giovanni de Tebaldi 
îți spune ceva? 

— Bancherul care a fost găsit spânzurat sub Podul Blackfriars 
în 1982? 

Terrill scoase din buzunar o batistă de mătase şi-şi şterse fața 
cu ea. Pe un deget îi strălucea un inel cu un diamant de cel puțin 
două carate. 


+ Bank of Credit and Commerce International (n.tr.). 

— Da. Era un ticălos. Un rebel care refuza să coopereze cu 
comunitatea financiară europeană. Când baronul a hotărât că 
individul trebuie eliminat, eu am primit sarcina de a duce o 
servietă cu 50 000 de dolari unui asasin profesionist. Autorităţile 
fiscale italiene au deschis din nou investigaţiile în acest caz şi de 
data asta procurorul vrea sânge. Baronul e îngrozit la gândul că va 
ieşi la suprafață ceva despre uciderea lui Tebaldi. Cred că vrea să 
mă scoată pe mine drept țap ispăşitor. 

Privirea hăituită a bancherului se fixă pe ochii lui Simon. 

— Şi în afară de asta, cineva mă şantajează în legătură cu 
uciderea lui Tebaldi, exact aşa cum s-a întâmplat şi cu tatăl tău, 
acum cinci ani. 

Ăsta fusese motivul pentru care Terrill era cât pe ce să se 
prăbuşească de la bancă, şantajul. 

— Aţi angajat amândoi acelaşi asasin, spuse Simon. 

— Da. l-am povestit tatălui tău că mă aflam într-o situație 
asemănătoare cu a lui şi el m-a pus în legătură cu omul său - un 
individ numit Carnivorul. Ce-o fi fost în capul meu când i-am 
ascultat sfatul? 

Carnivorul. Simon reuşi să-şi controleze expresia feței, pe care 
nu apăru nici un semn al spasmului violent care îi străbătuse 
trupul. Deci tatăl lui apelase la propriul său cumnat. Se întrebă 
dacă Sir Robert ştiuse vreodată lucrul acesta. 

Ochii lui Terrill scânteiau acum plini de furie. 

— Nu mi-am spus încă ultimul cuvânt. O să dau totul de gol şi 
dacă mă prăbugşesc eu, vor cădea şi ticălosul de baron, banca, toți. 
Omul trecuse peste considerentele etice şi morale. Singurul lucru 
care-i mai furniza energia necesară era frica şi dorința de 
răzbunare. 

— Am auzit şi eu despre acest Carnivor, începu precaut Simon 
având în vedere că se părea că Terrill nu ştia nimic despre relaţiile 
dintre familia lui şi asasin. Dacă îmi aduc bine aminte, era un fel 
de legendă, însă a murit. Înseamnă că nu poate fi el şantajistul. 

— Ai dreptate. Însă tatăl tău era convins că asasinul păstrase 
nişte dosare cu însemnări şi că cel care îl şantaja pe el intrase în 
posesia lor. N-ar fi avut altfel cum să afle despre ceea ce făcuse Sir 
Robert. 

— Şi ceea ce ai făcut tu. Simon încerca să pună cap la cap ce 
aflase până atunci de la bancher. Dumnezeule! Carnivorul păstrase 
însemnări despre activitatea sa. Asta însemna nume, locuri, date. 
Probabil nu numai numele celor care îl angajaseră, ci şi al celor 

din preajma țintelor — atât oameni nevinovați, cât şi cei implicați în 
situații delicate. 

— Deci şantajistul e cel care a pus mâna pe dosare? întrebă 
Simon încercând să-şi păstreze o voce neutră. Tatăl meu bănuia 
cine poate fi individul? 

Terrill clătină din cap. 

— Nu, însă bănuia cum de reuşise ticălosul să pună mâna pe 
ele. 

Simon ridică mirat din sprâncene. 

— Cum? 

— De la soția Carnivorului. Se pare că tatăl tău aflase care era 
identitatea ei. Femeia a murit într-un accident petrecut cu şase 
luni înainte ca el să înceapă să fie şantajat. 

Mătuşa Melanie. 

— Şi tata credea că femeia dăduse dosarele cuiva? 

— Nu, era convins că altcineva din familia ei le luase de la ea şi 
le vânduse. Îl suspecta pe unul dintre fraţii femeii, însă a refuzat 
să-mi spună despre cine e vorba, fiindcă nu avea nici o dovadă. 
Spunea că oricum asta n-ar schimba nimic şi că ar avea de suferit 
oameni nevinovați. Aşa cum ţi-am mai spus, era un om foarte 
puternic. 

— Cum ia şantajistul legătura cu tine? 

— Prima dată a fost o voce abia şoptită în telefonul meu mobil. 
Imposibil de recunoscut, bineînțeles. A doua oară, chiar azi- 
dimineață, am primit un e-mail protejat pe calculatorul de acasă. 
Ticălosul mi-a trimis ceea ce par a fi chiar însemnări din dosarele 
Carnivorului, începând cu momentul în care l-am angajat şi 
terminând cu spânzurarea lui Tebaldi sub pod. 

— Ai salvat e-mail-ul? 

— Nu eşti în toate minţile? Bineînţeles că nu! 

— Şi ce voia şantajistul? 

Terrill oftă din greu. 

— Să mă duc în Italia şi să mă declar în totalitate responsabil 
de fărădelegile băncii. Spunea că sentința ar fi mult mai uşoară 
decât cea pe care aş primi-o dacă aş fi denunţat drept cel care a 
pus la cale uciderea lui Tebaldi. În schimbul declaraţiilor mele, voi 
putea păstra banii pe care i-am câştigat şi nu se va face nici o 
mențiune referitoare la rolul meu în uciderea lui Tebaldi. 

— Dacă ceea ce spui tu e adevărat, şantajistul ar putea fi chiar 
bancherul. 

Din vocea lui Terrill dispăruse aproape orice urmă de energie. 

— Da, sau cei doi lucrează cumva împreună. Ţi-am spus că 
baronul de Darmond vrea să mă scoată pe mine țap ispăşitor. 
Bănuiala mea este că cei doi aranjează lucrurile în aşa fel încât să 
pară că eu sunt răspunzător de toate crimele. Terrill se uită la 
ceas. Vrei să vii cu mine la poliție? 

Primul impuls al lui Simon fu să plece şi să-l lase pe individul 
laş din fața lui să-şi urmeze singur soarta. În schimb, el îi 
răspunse: 

— Bineînţeles. Probabil că dezvăluirile lui Terrill aveau să 
mărească presiunea asupra baronului şi a şantajistului. 

Lăsară banii pentru ceai pe masă şi porniră printre turiştii şi 
pietonii aflați la cumpărături. Terrill continua să-i acuze pe baron, 
pe şantajist, pe Tebaldi. Toţi erau vinovaţi, cu excepția lui. 

— Am să spun tot la poliție! zise el furios. Baronul o să regrete 
faptul că... 

Tocmai îşi făceau loc printr-un grup numeros de turişti ce 
coborâse din unul dintre tramvaiele alb-albastre când fața lui 
Terrill se încordă brusc şi bărbatul se opri. Întreg corpul începu 
parcă să-i tremure. Se ridică pe vârfuri şi deschise gura ca şi cum 
s-ar fi sufocat... şi tuşi o dată... 

Simon se oprise şi el. 

— Ce s-a întâmplat, Terrill? Ţi-e rău? 

Terrill însă nu putea vorbi; cu ochii holbațţi, îşi lovi pieptul cu 
pumnul. 

Simon îl prinse ca să nu se prăbuşească. Bancherul devenise 
inert. Simon apăsă imediat două degete pe gâtul acestuia, în locul 
unde se afla artera carotidă. 

Nu se simțea nici un puls. Terrill era mort. Totul se petrecuse în 
câteva secunde, fără nici un avertisment, fără nici un semn că s-ar 
simți rău sau că ar fi bolnav. Terrill Leaming tuşise o dată, se 
lovise cu pumnul în piept şi murise. 

Simon ridică imediat privirea şi cercetă mulțimea, trecând 
repede peste adulții şi copiii, turiştii şi localnicii aflați la 
cumpărături sau mergând fiecare la treaba lui, până ce observă 
spatele unui bărbat îmbrăcat într-un costum clasic, închis la 
culoare. Era un bărbat solid care mergea fără să se grăbească, 
îndepărtându-se cu paşi fermi şi fără să se uite înapoi. 

Însă ceea ce-i atrăsese atenţia lui Simon fusese un baston negru 
cu mâner de argint, pe care bărbatul îl ținea ridicat, în mâna 
dreaptă. Pe măsură ce se îndepărta, bărbatul lăsă bastonul să-i 
alunece uşor printre degete, până ce vârful metalic atinse pavajul 

pieţei. Apoi începu să păşească ritmic, în cadență cu loviturile 
bastonului de caldarâm. 

Simon lăsă jos cadavrul şi se repezi după bărbatul îmbrăcat în 
costum. În urma lui se auzi un țipăt uşor, apoi o voce care striga 
în germană: 

— Ce s-a întâmplat? 

— E rănit? întrebă altcineva, tot în germană. 

Urmară imediat şi alte strigăte care umplură piața. 

— Opriţi-l! strigă cineva în spatele lui Simon. 

Confuzia era însă prea mare, se afla acolo prea multă lume, 
prea multe tramvaie, prea puţin curaj în cele câteva braţe care se 
întinseră spre el, pentru ca Simon să poată fi oprit. 

Bărbatul cu bastonul, care ar fi trebuit să reacționeze la primul 
strigăt exact aşa cum procedase toată lumea, făcu o a doua 
greşeală. Aruncă o privire înapoi. De îndată ce văzu că e urmărit, o 
luă la fugă. 

În faţă se înălța turla înaltă şi zveltă a Bisericii Frauminster, 
profilată pe fondul albastru ai cerului alpin. Simon alerga alături 
de şuvoiul de maşini ce se îndrepta spre Podul Munster care 
traversa râul Limmat. Ucigaşul sari brusc în mijlocul maşinilor şi 
acompaniat de sunetul furios al claxoanelor, începu să alerge în 
zigzag, încercând să evite barele de protecție ale autovehiculelor ca 
un jucător de rugbi de înaltă clasă. 

Simon încercă să țâşnească după el, însă chiar atunci doi 
biciclişti îi tăiară calea. Se dădu înapoi exact în clipa în care 
individul ajunse pe trotuarul celălalt. Nu se lăsă şi porni printre 
maşini lovind cu putere în capote pentru a atrage atenția şoferilor 
şi a-i face să încetinească. Ajuns pe trotuarul celălalt, începu să 
alerge împingând în lături pietonii. Fu gata să cadă peste un zid 
scund de piatră în clipa în care intră pe o alee îngustă cu un aer 
medieval, ce ducea spre nordul oraşului. 

Ucigaşul avea o condiţie fizică excelentă şi alerga fără efort, cu 
paşi mari. Simon era şi el un foarte bun alergător. Plămânii săi 
aspirau aerul ca nişte foale uriaşe şi distanța dintre cei doi se 
micşora văzând cu ochii. Alergau acum printr-un labirint de străzi 
înguste, mărginite de case din piatră ce păreau vechi de secole. 
Bărbatul dădu colțul; când Simon ajunse acolo, individul 
dispăruse. 

În locul acela se uneau patru alei. Respirând cu greu, Simon 
cercetă totul dintr-o privire. În cadrul unei uşi deschise se afla 
întinsă o pisică ce îşi lingea o lăbuță. Aşezat lângă animal, un 

bătrân trăgea dintr-o pipă făcută dintr-un cocean de porumb. 
Simon se repezi spre el scoțând din mers portofelul. Pe figura 
solemnă a bătrânului nu se putu citi nici o umbră de interes. 
Omul ridică însă încet un deget arătând spre una dintre alei, ce 
dispărea după o curbă. 

Simon îi aruncă câteva bancnote şi o luă la goană. După ce 
dădu colțul, reuşi în sfârşit să-l vadă din nou pe asasin, de data 
asta o silueta în depărtare, alergând pe o stradă mărginită de case 
cu ferestre mari. Strada era în pantă şi bărbatul micşorase ritmul. 
Simon îşi dădu seama că individul se îndrepta spre parcul 
Lindenhof. Nu-i plăcea deloc lucrul acesta. 

În clipa în care ajunse aproape de culmea pantei, ucigaşul se 
uită din nou înapoi. Sprâncenele i se ridicară a surprindere în 
spatele ochelarilor de soare. Se încrunta apoi şi cu un surplus de 
vigoare, parcurse ultimii paşi până în vârf şi dispăru. 

Simon reuşise în sfârşit să-i vadă fața: lungă, proaspăt rasă, cu 
pomeți proeminenți. Părul şaten închis. Ochelari de soare de tipul 
celor purtați în armată. 

Încordându-şi muşchii, Simon îşi reluă goana, dar fu la rândul 
lui nevoit să încetinească din cauza pantei, pe măsură ce se 
apropia de creastă. Ajuns sus, se opri să privească, răsuflând din 
greu. Parcul se întindea în fața lui, însă ucigaşul dispăruse. 
Mărginit de case vechi, parcul Lindenhof oferea o vastă panoramă 
asupra oraşului, mult gustată de îndrăgostiți şi de amatorii de 
plimbări. Aici se afla cea mai veche zonă a oraşului, locul unde se 
înălțase cândva un avanpost al romanilor. 

Era zi de lucru, aşa că în parc se afla destul de puţină lume. La 
mică distanță de o fântână, două femei în vârstă jucau şah pe o 
tablă uriaşă desenată pe alee. Femeile, în picioare, cu mâinile în 
şold, priveau în jos şi se aplecau ca să vadă mai bine, concentrate 
în întregime asupra jocului. Piesele de şah le ajungeau până la 
genunchi. 

Simon tocmai se pregătea să se apropie de ele când sesiză o 
mişcare. De partea cealaltă a pajiştii din faţa lui se afla un pâlc des 
de tei, plin de umbre. O siluetă întunecată se furişa printre copaci. 
Undeva se auzea sirena unei maşini de poliție. Simon începu să 
alerge spre copaci. 

O dată ajuns acolo nu putu decât să constate că bărbatul 
dispăruse. Sirenele poliției se auzeau tot mai aproape de parc. 
Fără îndoială că fusese văzut de sute de oameni în Paradeplatz. În 
circumstanțe normale, s-ar fi dus singur la poliție şi-ar fi declinat 

identitatea şi ar fi aşteptat ca lucrurile să fie rezolvate de superiorii 
săi. Nu şi de data asta. 

Nici măcar nu ştia cu siguranță dacă Terrill fusese ucis. Dacă 
aşa stăteau lucrurile, ceea ce-i cauzase moartea nu-i provocase 
nici o rană sau sângerare vizibilă. Probabil fusese vorba de otravă 
administrată cu ajutorul unei seringi ascunse în vârful bastonului. 
Un vechi truc folosit de ucigaşii profesionişti. 

Şi apoi, Simon ar fi trebuit să se afle în Florența sau măcar în 
drum spre oraşul italian. 

Respirând cu greu, furios, îşi trecu degetele prin păr şi trase o 
înjurătură, înaintă nervos de-a lungul culmii dealului, observând 
cu atenție rețeaua complicată de alei care se încrucişau şi 
şerpuiau în jos spre oraş. Erau prea multe şi nici nu avea pe cine 
să întrebe pe care să o aleagă. Făcu o pauză întrebându-se cine ar 
fi putut să-l trimită pe ucigaş. Calculând cu aproximaţie locul în 
care aveau să se oprească maşinile de poliție, Simon se îndepărtă 
apoi rapid şi se pierdu în oraş. 

12 


Paris, Franța 


Liz mergea grăbită, cu geanta pe umăr şi cu valiza în mână, pe 
culoarul spitalului, uitându-se la numerele saloanelor. Era o după- 
amiază de miercuri foarte călduroasă şi Spitalul American era 
cuprins de toropeală. Pacienţii îşi făceau siesta în timp ce 
asistentele completau tăcute fişele de observație şi pregăteau 
medicamentația pentru seară. Liz mai fusese aici şi cu alte ocazii 
ca să-şi viziteze prietenii. Recunoscut pentru personalul său, care 
vorbea engleza şi care practica medicina la cele mai înalte 
standarde, în acest spital fuseseră trataţi tot felul de pacienți, de la 
ducele de Windsor, la mama vitregă a lui Osama bin Laden şi de la 
turişti dezorientați până la studenți săraci, în special cei legați 
într-un mod oarecare de Statele Unite. 

Singurul lucru care atrăgea atenția era bărbatul ce şedea lângă 
o uşă deschisă, citind Paris Match. Începând de la modul exagerat 
de firesc în care se mişca până la privirile piezişe pe care le arunca 
în urma celor care treceau pe acolo, totul trăda apartenența sa la 
CIA. 

Când Liz se apropie suficient de mult de el, bărbatul se ridică în 
picioare, întinse mâna şi zise suficient de tare pentru ca toţi cei 
aflați în preajmă să audă: 

— Bună ziua, doamnă Walker. Eu sunt Chuck Draper. Asher a 
tot vorbit despre dumneavoastră. Mă bucur că vă simțiți mai bine. 
Bărbatul era trecut de cincizeci de ani, de înălțime mijlocie, avea 
părul şaten şi ochi albaştri a căror culoare se asorta cu cea a 
sacoului sport pe care îl purta. Avea aerul unui om căruia îi plăcea 
ca lucrurile să fie foarte clare şi care probabil era, inevitabil, în 
conflict cu lumea din această cauză. Îşi cunoştea însă rolul şi o 
aşteptase acolo pe „Sarah Walker”. 

— Vă mulțumesc că ați avut grijă de soțul meu. 

Schimbul lor de priviri indica limpede că fiecare era conştient de 
rolul pe care îl juca. Încă de pe vremea când se afla la Fermă, locul 
unde majoritatea recruților CIA erau instruiți, Liz jucase 
numeroase roluri, însă cele mai multe fuseseră ale unor personaje 
fictive, create pentru a sluji misiunilor pe care le avea de îndeplinit. 

Câteodată, aceste roluri erau reale, momente furate din viața unor 
personaje vii, exact aşa cum procedase şi Mac când intrase în 
pielea ajutorului de şerif Harry Craine. Acum însă trebuia să joace 
rolul lui Sarah, cea la care ţinea atât de mult şi căreia îi datora 
enorm. 

Liz încercă să-şi domolească avalanşa de gânduri şi păşi în 
salonul privat. Se transformase în Sarah Walker. 

* 

Ashes Flores se lupta să-şi recapete cunoştinţa. Ca prin vis îşi 
aduse aminte: Sarah dispăruse. Înjură obosit şi încercă să se 
ridice. Dar se prăbuşi imediat înapoi, dezorientat. 

— Dodgers au câştigat astăzi, se auzi o voce lângă el. 

Era Liz. Deschise ochii şi o sorbi din priviri, puţin dezorientat 
din cauza asemănării perfecte dintre ea şi Sarah. Până şi vocile 
erau la fel. Probabil că prezența ei acolo îi făcuse să se trezească. 
Pentru o clipă, crezuse chiar că Sarah s-a întors. Liz avea însă fața 
cu câțiva milimetri mai lungă şi fruntea puţin mai largă. Nu 
existau asemănări perfecte, nici în cazul gemenilor aşa-zişi identici 
şi nici într-o situație ca aceasta, în care chirurgia fusese chemată 
în ajutor. El era însă unul dintre puținii care puteau să le 
deosebească imediat. 

— Au pus la cale o altă piesă? murmură el. Deci viața a revenit 
la normal. Ce porcărie! Viaţa nu îşi va relua cursul normal până 
când el nu o va şti pe Sarah în siguranţă. 

Liz zâmbi. O privi cum îşi lasă valiza pe podea. Avea aceiaşi ochi 
mari şi întunecați, aceeaşi gură generoasă, aceiaşi pomeți 
proeminenți şi acum chiar şi acelaşi păr tuns scurt. O, Doamne, 
cât de mult ar fi vrut să fie cu adevărat Sarah. 

— Ţi-am adus un aparat de radio şi Herald Tribune, spuse ea. 

El dădu din cap însă nu făcu nici un gest ca să ia ziarul. 

Liz aşeză ziarul pe măsuța de lângă pat, puse micuțul aparat de 
radio Philips lângă ziar şi-l băgă în priză. 

— Îţi place cadoul? întrebă ea. L-am cumpărat de la aeroport 
pentru eventualitatea că te saturi de televizor. 

Liz miji ochii şi Asher se încruntă, după care încuviință uşor din 
cap. Înţelesese mesajul — era posibil ca în camera de spital să fi 
fost plantate dispozitive de ascultare, în ciudă măsurilor de 
prevedere luate de cei de la CIA. Spitalul se afla la urma urmei în 
Franța şi francezii erau cunoscuţi pentru faptul că plantau 

dispozitive de ascultare şi camere de luat vederi până şi în cabinele 
business class ale avioanelor Air France, în speranța de a culege 
frânturi de informaţii care să-i ajute să supraviețuiască în lumea 
dură a spionajului politic, militar sau economic. 

Asher se prinse în jocul ei. 

— Dă drumul la radio, te rog frumos. Găseşte-mi un post ca 
lumea. 

Peste câteva clipe, încăperea se umplu de sunetele stridente ale 
unei formații rock necunoscută. Singura calitate a muzicii era 
aceea că făcea suficient zgomot pentru a le acoperi vocile. 

Expresia de pe fața ei se îmblânzise din nou, exact ca a lui 
Sarah. Vorbi destul de tare ca să se distingă pe fondul muzicii: 

— Cum te simți, Asher? 

— Nu prea rău. Datorită morfinei. Chiar dacă te doare ca naiba, 
nu-ți mai pasă. Au reuşit să dea de vreo pistă? 

— Din păcate nu. Fac tot posibilul ca s-o găsească. De mine se 
ocupă un bărbat pe nume Angus Macintosh. Îl cunoşti? 

Asher încuviință cu o singură mişcare scurtă a capului şi ea 
continuă: 

— Mac mă ţine la curent cu ceea ce se petrece. Cât de gravă e 
rana? 

— Glonţul a trecut fără să atingă nimic. Mi-a fracturat o coastă, 
însă a ratat organele vitale. 

— Bună glumă. Eu am auzit cu totul altceva, cum că ţi-a atins 
ficatul şi intestinul. Ai fost supus unei intervenţii chirurgicale, 
prostuțule. A trebuit să te coasă peste tot. Ascultă sfatul meu: 
tratează-ți organele interne cu mai mult respect. 

Liz trase un scaun lângă pat şi se aşeză lăsându-şi geanta pe 
podea. Se aplecă asupra lui, cu coatele sprijinite pe pat. Se afla la 
mai puțin de treizeci de centimetri de el pentru a diminua cât mai 
mult şansele ca cineva să-i poată asculta. 

— Chuck a verificat peste tot, zise el şi-i aspiră adânc parfumul. 
Sarah. 

— Să zicem că eu sunt paranoică. Au sunat şantajiştii? 

— Au spus că mă vor căuta în cea de-a patra zi. E un fel de 
război psihologic, ne lasă să ne perpelim fără să ştim ce au de 
gând. Ne lasă să murim de îngrijorare din cauza lui Sarah. Starea 
de incertitudine măreşte presiunea. 

Un procedeu clasic care nu era folosit acum nici pentru prima, 
nici pentru ultima oară, fiindcă dădea rezultate foarte bune. 

Liz încuviință din cap. 

— Să ştii că arăţi destul de bine. 

— Asta pentru că chiar mă simt bine. Asistentele deja m-au 
scos la o plimbare. Ce s-a întâmplat? Ai exact expresia aia furioasă 
pe care o capătă şi Sarah câteodată. 

Liz îl privi cu atenţie în ochi şi el deveni brusc serios. O plăcea şi 
ştia că şi ea îl place. Între ei existase dintotdeauna încredere şi o 
prietenie sinceră. Sentimente profunde, despre care nu era nevoie 
să vorbeşti prea mult. 

— Probabil că eşti disperat, spuse ea. 

— Ştii că mi-e greu să mă uit la tine? Însă mă bucur că eşti aici. 

— Îmi pare rău. Mi-era teamă că aşa o să se întâmple. 

— N-avem ce face, zise el şi o privi în ochi. Hai să trecem la 
treabă. Începe tu. 

Liz îi povesti despre modul în care fusese atacată în Santa 
Barbara, despre dispariția rezultatelor cercetărilor ei în legătură cu 
activitatea asasinilor plătiți, despre modul în care cei de la CIA îi 
aranjaseră viața prin intermediul Fundaţiei Aylesworth şi încheie 
spunându-i că atacurile asupra ei fuseseră probabil precipitate de 
publicitatea făcută în jurul serialului ei despre criminali. 

Asher o ascultă în tăcere. Erau momente când chiar şi el îi ura 
pe cei de la Langley. Spera ca afurisitele acelea de dosare să existe 
cu adevărat şi ceea ce se afla în ele să merite toate chinurile prin 
care Liz fusese nevoită să treacă. 

— Unde îţi ţii arma, Liz? La spate, sub braț? La picior? 

Ea se uită fix la el. 

— Ştii doar că nu port armă. 

— Trebuie să porți. Fără ea, eşti ca şi pierdută. 

Liz zâmbi uitându-se cu duioşie la fața lui colțuroasă, la 
sprincenele negre şi stufoase şi la părul rebel bogat şi ondulat, a 
cărui culoare contrasta puternic cu albul cearşafurilor. Pielea lui 
îşi recăpătase culoarea normală, aurie. Privirea ei se îndreptă apoi 
asupra tuburilor şi firelor legate de el, asupra maşinăriilor care 
clipeau şi bâzâiau în jurul lor, asupra monitoarelor care 
dezvăluiau în nuanțe multicolore tot felul de detalii intime despre 
sănătatea lui Asher. 

— Ar trebui să te bărbiereşti, zise ea în cele din urmă. 

El îşi mângâie bărbia cu palma. 

— Vorbele tale despre creşterea bărbii mele reprezintă o 
frumoasă încercare de a-mi distrage atenția. Realitatea este că, în 
fața acestor oameni gata să folosească armele pentru a te opri, tu 
eşti în întregime descoperită. 

— Crezi că Gandhi sau Martin Luther King au fost neajutorați? 

— Nu, însă ei se aflau în fruntea unor puternice campanii de 
rezistență pasivă în fața guvernelor şi folosirea unui pistol ar fi fost 
prea puţin ca să însemne ceva. Ei aveau de-a face cu mişcări de 
masă, pe când tu eşti un simplu individ ce trebuie să înfrunte alți 
indivizi înarmați care urmăresc să te oprească prin orice mijloace 
posibile. Şi nu uita că până la urmă l-au împuşcat şi pe Gandhi. 

— Cineva trebuie odată şi odată să spună „ajunge” şi să-şi 
asume nişte riscuri. 

— Pe termen lung, poate că ai dreptate. Acum însă avem de-a 
face cu o situație gravă şi urgentă şi fără armă nu te poți descurca. 
Nu e vorba de nici o „cauză” aici. Nu e momentul să dovedeşti 
marele adevăr. Eşti aici ca s-o salvezi pe Sarah. Moartă, n-o poți 
ajuta nici pe ea, nici pe cei de la Langley. Nu faci altceva decât să- 
ți rişti inutil viața şi astfel o pui în pericol şi pe Sarah. Nu mi-ar 
plăcea deloc să te pierd şi pe tine. 

— O să mă gândesc la ce mi-ai spus. Dar destul despre mine. 
Suferi de pe urma rănilor, ar trebui probabil să te las să dormi, 
însă vreau să-ți mai spun ceva. E vorba despre Mac. Ori el m-a 
mințit, ori cei de la Langley nu i-au spus adevărul. De asta trebuie 
să rămână între noi tot ceea ce vorbim. Dă drumul la radio ori de 
câte ori stăm de vorbă, bine? 

Îi povesti apoi despre neconcordanţa dintre momentul în care 
fusese anulat serialul ei de la televiziune şi rolul pe care Mac 
spusese că îl avuseseră cei de la Langley în această chestiune. 

— Dacă cei de la Langley au pus la cale ceva, o să aflăm până la 
urmă. Nu le place să-şi piardă oamenii, aşa că părerea mea e că 
Mac a înțeles greşit. Lucrez de prea multă vreme la CIA ca să nu 
ştiu că, în cele mai multe din cazuri, ceea ce fac ei e pentru un 
scop nobil, în caz contrar mulți dintre noi ar pleca. Spune-mi 
despre documentele care au dispărut din biroul tău. Aveau 
legătură cu dosarele tatălui tău? 

Liz clătină din cap, plictisită de muzica aceea enervantă. 

— Nu, bineînţeles că nu. Acum însă am început să privesc totul 
cu alți ochi. Îți aduci aminte că Grey Mellencamp a murit din 
cauza unui stop cardiac? S-a întâmplat la doar câteva ore după ce 
m-a interogat. La vremea aceea, totul a părut o simplă 
coincidență... o coincidență cam suspectă, aşa că am făcut nişte 
investigații. Am aflat că avea mai demult probleme cu inima şi că 
la autopsie nu s-a găsit nimic suspect. Cine altcineva ar fi putut să 
ştie ceva despre existența dosarelor? 

— Mama ta. 

— Exact. După ce a murit Mellencamp, am făcut nişte 
investigații şi în legătură cu moartea ei. 

— Când a murit ea exact? 

— Cam cu şase luni înainte ca noi doi să ne cunoaştem. O dată 
cu ea a murit şi unchiul Mark. Mare ghinion pentru el s-o viziteze 
tocmai atunci pe mama. 

— Mi-aduc aminte că parcă a fost o explozie. Din ce cauză? 

— O conductă de gaz. Mai fusese o problemă cu gazul şi cu o 
săptămână înainte. Mama mi-a spus că chemase un instalator să 
repare defecțiunea. Când m-am dus înapoi să fac investigații, am 
verificat toate înregistrările firmei care furniza gazul, raportul 
întocmit de pompieri, precum şi rezultatele autopsiei efectuate 
asupra mamei şi a unchiului Mark. Nu am reuşit să găsesc nici un 
indiciu care să infirme că n-ar fi fost vorba de un accident şi 
ambele cadavre au fost identificate fără urmă de tăgadă. Liz cobori 
privirea. Sfârşitul tragic al mamei sale o întrista. 

Rămaseră tăcuți amândoi, tulburaţi de amintiri. 

— Cei de la Langley au mult mai multe resurse decât tine 
pentru a o găsi pe Sarah. Aici e vorba însă de părinții tăi şi tu ai 
un avantaj. 

— Deci tu zici că ar trebui să caut aceste dosare. Şi Mac spune 
că CIA aşteaptă acelaşi lucru de la mine. Telefonul ăsta are 
legătură cu oraşul? 

Pe măsuţța de lângă patul lui se afla un telefon simplu, de 
culoare neagră. Liz îi spuse despre telefonul mobil pe care îl 
primise de la Mac. Făcură schimb de numere. 

— Sună-mă dacă afli ceva, spuse ea. Acelaşi lucru e valabil şi 
pentru mine. Nu trebuie să avem încredere în nimeni altcineva 
până nu ştim exact ce se petrece. 

Asher zâmbi chinuit şi întoarse capul spre baie. 

— De îndată ce voi fi în stare să stau pe picioarele mele suficient 
de mult ca să merg singur la toaleta, am şters-o de aici, promise el. 

— Minunat. În felul ăsta vei reuşi să dai totul peste cap şi va 
trebui să începem să te căutăm şi pe tine. Fă-mi o favoare. Nu face 
aşa ceva. 

Asher încercă să zâmbească. 

— Te doare rău? îl întrebă ea. 

— Nu. Sunt doar puţin obosit. Şi furios. Mi-am dat seama că nu 
sunt chiar aşa de bun cum îmi închipuiam. 

— Nimeni nu e. 

— Dar ar fi trebuit să-mi dau seama. Ar fi trebuit să ghicesc din 
clipa în care dubița a oprit. 

— Când ai să devii prezicător, să mă anunți. O să fac o 
emisiune despre tine, zise ea şi-l bătu uşor pe braţ. 

— Pleacă naibii de aici, Liz. Du-te şi caută dosarele alea. Caut-o 
pe ea. Adu-mi-o înapoi. 

Vocea lui răguşită se frânse brusc. 

— Te rog. 

Ea îl sărută pe frunte. Era umedă de sudoare. 

— Ai grijă de tine şi eu o voi găsi pe Sarah. 

Era o promisiune foarte importantă, ce putea avea consecințe 
nebănuite, însă trebuia să o facă. Asher avea nevoie de cineva care 
să-i redea încrederea, iar ea dorea din toată inima să se revanşeze. 
El şi Sarah fuseseră suportul ei şi al mamei sale, cu mulți ani în 
urmă, în acea perioadă grea. 

leşi din camera de spital şi îşi luă rămas-bun de la Chuck 
Draper, agentul CIA care-l păzea pe Asher. Acesta o salută 
politicos printr-o înclinare a capului. Liz se opri la biroul asistentei 
de serviciu şi lăsă numărul său de mobil. Rugă, în franceză, să fie 
informată în legătură cu orice schimbare care apărea în starea 
soțului ei. 

Liz vorbea franceza mult mai bine decât Sarah şi putea să-şi 
schimbe accentul imediat cu unul britanic, ceea ce la urma urmei 
era normal, din moment ce copilărise în Anglia. 

Vorbea de asemenea spaniola, italiana şi germana, avea un dar 
pentru interpretarea diverselor roluri, o minte analitică, o fire 
aventuroasă şi folosise din plin aceste calități pe timpul cât lucrase 
pentru Companie şi ulterior, în activitatea academică. Acum spera 
ca aceste vechi talente şi deprinderi să fie suficiente pentru ceea ce 
avea de făcut. 

Trăgându-şi valiza după ea, Liz ieşi din nou în zăpuşeala după- 
amiezei, făcându-şi deja în minte planul de acţiune. Spitalul 
American era aşezat în mijlocul cartierului Neuilly, unul dintre cele 
mai selecte şi mai pline de verdeață ale Parisului, pe bulevardul 
Victor Hugo, la câteva minute de Arcul de Triumf. Îl văzu pe Mac 
aşezat pe o bancă, la umbra unui copac, la vreo şase metri 
distanță şi încetini pasul. Bărbatul mişcă uşor capul indicându-i 
în modul acesta că se afla acolo pentru a-i acorda ajutor la nevoie. 

Din obişnuință, cercetă zona din apropierea spitalului şi strada, 
observând pe cei care se apropiau sau se îndepărtau de spital — 
câteva cupluri de oameni în vârstă, părinți tineri cu copiii lor, 

bărbaţi îmbrăcați în echipament sportiv, câteva femei cu sacoşe de 
cumpărături în mâini. Nimic neobişnuit. 

Înaintă până la marginea trotuarului şi se opri. În clipa în care 
ridică mâna ca să oprească un taxi, auzi un geamăt chiar în 
spatele ei. Se întoarse la timp ca să vadă cum un omuleț slab, 
întins cu fața în jos pe trotuar, se răsuceşte fulgerător şi seceră cu 
o lovitură de picior picioarele lui Mac, care se afla lângă el. 

Mac îşi pierdu echilibru şi se prăbuşi la rândul lui, trăgând o 
înjurătură. Liz țâşni spre cei doi. 

Omuleţul se răsuci, însă sări în picioare şi dădu să fugă. În acea 
clipă Liz aruncă spre el valiza pe care o avea în mână. Piciorul 
individului se împiedică în ea. 

Omuleţțul îşi pierdu echilibrul şi căzu, lovindu-se cu genunchiul 
stâng de trotuar. Se auzi un zgomot surd şi ochii individului 
începură să lucească sălbatic de durere şi de spaimă. 

În timp ce Mac încerca să se ridice de jos şi Liz se apropia de el, 
omulețul strânse din dinți şi începu să alerge şchiopătând pe 
trotuar, împingând în lături pietonii pe care îi întâlnea în cale. 

Mac o luă la fugă după el, urmat de Liz, care-şi recuperase 
valiza. Fugarul aruncă o privire speriată în urmă. Era rănit şi Mac 
se apropia văzând cu ochii. Nu avea nici o şansă. Ridică mâinile 
deasupra capului şi se avântă printre maşinile care treceau în 
viteză. Se auziră scrâşnete de frâne şi claxoane, iar individul reuşi 
să evite două maşini. 

Încruntat, Mac se opri la marginea trotuarului şi-l urmări cu 
privirea pe nefericitul care-şi continuă cursa lipsită de şanse până 
pe următoarea bandă, unde un Citroen negru nu mai reuşi să 
oprească la timp. Scrâşnetul cauciucurilor şi zgomotul surd al 
impactului răsunară până departe în aerul fierbinte. Maşinile care 
veneau din spate încercară să încetinească şi să evite bărbatul 
prăbuşit, însă trupul acestuia fu lovit de alte două vehicule înainte 
ca traficul să se oprească. 

Mac şi Liz rămăseseră pe marginea trotuarului, la mare distanță 
unul de celălalt, martori tăcuţți ai haosului produs de accident. 
Oamenii ieşiră din maşini şi împreună cu cei de pe ambele 
trotuare încercau să dea o mână de ajutor. După câteva clipe, un 
bărbat se desprinse din grămada adunată în jurul celui prăbuşit şi 
privi, peste maşinile oprite, în direcția lui Mac. Cu o mişcare a 
capului, îl înştiință că atacatorul era mort. 

Se auzeau sirenele poliției şi ale ambulanţelor şi bărbatul se 
făcu nevăzut în mulțime. 

Mac se duse lângă Liz. 

— Ar fi bine să plecăm imediat de aici. Separat. 

— Ce s-a întâmplat? Cine era individul ăla? 

Mac nu răspunse, dar deschise pumnul. În palmă avea o 
brichetă. Îi ridică apărătoarea şi în locul flăcării, din micul 
dispozitiv apăru o seringă minusculă. 

— Avea asta în mână. Tocmai se pregătea să te injecteze cu 
ceva. Probabil că otravă. O s-o trimit la laborator ca să fie 
analizată. 

Inima lui Liz începu să bată cu putere. 

— Dumnezeule! Dar cum ţi-ai dat seama? 

— Nu eram sigur. Însă te urmărea discret de mai multă vreme. 
S-a apropiat când te-ai oprit ca să chemi un taxi. Atunci am 
acționat. Nu eram sigur, însă după ceea ce s-a întâmplat în Santa 
Barbara, nu mai voiam să risc. 

Liz simți că-i curge sudoarea pe şira spinării. 

— Îţi mulțumesc. Îţi mulțumesc mult de tot. 

— Cu plăcere. Te-ai descurcat de minune cu valiza. Dacă nu s- 
ar fi lovit la genunchi, acum ar fi ascuns pe undeva, gata să 
încerce din nou. 

— Aş fi vrut să am posibilitatea să-l interoghez. 

— Şi eu. Mac îşi înălță capul şi privi în direcția din care se 
auzea sirena ambulanţei. Maşinile poliției aveau să-şi facă apariția 
în curând. 

— Cred că ar trebui să ne despărțim şi să dispărem de aici, zise 
el şi se îndepărtă. 

În clipa aceea, Liz o văzu din nou pe femeia pe care o observase 
mai înainte. Când ieşise din spital, femeia se afla nu departe de 
uşă, cu o sacoşă de la Galeries Lafayette în mână, ca şi cum ar fi 
aşteptat pe cineva. Avea un nas aristocratic cu o mică umflătură în 
centru şi era pudrată uşor. Rujul de pe buze era aproape maro. 
Arăta ca o reprezentantă a clasei de mijloc, datorită tunsorii simple 
şi hainelor ieftine. Era ciudat faptul că purta pe deasupra bluzei o 
jachetă largă în timp ce aproape toţi cei din jur erau îmbrăcați cu 
haine uşoare de vară. 

Liz o remarcă fiindcă părea, la fel ca şi celălalt bărbat, a avea o 
legătură cu Mac. Femeia îi aruncase acesteia o privire, înainte de a 
înainta printre maşinile oprite. Se mişca rapid, în ciuda înălțimii. 
Se vedea că e antrenată. Liz o urmări cu privirea până ce dispăru 
în mulțimea care înconjura în continuare locul accidentului. Fără 
îndoială că sub jacheta aceea nelalocul ei se ascundea ceva. 

Liz opri un taxi, se aşeză pe bancheta din spate şi îi spuse 
şoferului să pornească. 

— Dar unde mergem, doamnă? întrebă acesta în franceză. 

— Să ne îndepărtăm de aici deocamdată, zise ea cu o voce 
neutră. 

Ar fi trebuit să meargă la hotelul Walhalla, să caute prin camera 
în care stătuseră Sarah şi Asher. Dar gândurile ei se întorceau 
mereu la forța celui care se afla în posesia dosarelor. Mai întâi, 
acesta trimisese pe cineva s-o ucidă în Santa Barbara. Aceeaşi 
persoană pregătise un alt atac în Paris. 

Numai cei de la Langley ştiau că urma să zboare spre Paris. 
Numai CIA ştia când avea să sosească şi că se va duce direct la 
Spitalul American pentru a-l vizita pe Asher. Fu dintr-o dată 
străbătută de un fior. Cum ar fi fost posibil ca altcineva -— chiar şi 
persoana cu dosarele — să afle unde se afla ea, în afară de cazul în 
care printre cei de la CIA era o cârtiță, un trădător? 


119 


13 


Apel telefonic în Bruxelles, Belgia 


— Despre ce au discutat Flores şi Sansborough? Ce e aşa de 
amuzant? 

— Fa cumpărat un aparat de radio şi a dat volumul atât de tare 
că n-am putut auzi nimic. Chiar dacă ea îşi dă seama sau nu, îşi 
recapătă din nou deprinderile. 

— Cred că nu contează prea mult ce au vorbit. Dacă Flores ar fi 
ştiut ceva, ne-ar fi spus şi nouă de mult. La fel şi ea. 

— Exact, Cronus. În orice caz, nu acesta e motivul pentru care te- 
am sunat. Avem o nouă problemă. Sansborough a fost atacată din 
nou... 

— Ce? 

— ... după ce a părăsit spitalul. Mac aştepta la intrare cu oamenii 
lui. Unul dintre ei l-a observat pe individ şi l-a alertat pe Mac. A avut 
loc o luptă şi Mac l-a doborât. A găsit o seringă în mâna individului, 
ascunsă într-o brichetă falsă. Mac a trimis-o la laborator. Sper ca 
până mâine să aflăm despre ce substanță e vorba. 

— Şi ucigaşul? 

— Mort. A căzut şi s-a lovit la genunchi când Sansborough a 
aruncat cu valiza după el ca să-l oprească. Ca să scape, a sărit în 
trafic şi a fost lovit de o maşină. Unul dintre oamenii lui Mac a 
controlat cadavrul, însă nu a găsit decât nişte bani. 

— La naiba! Aş fi vrut să ai o discuţie cu ticălosul acela mai întâi. 
Cui i-ai mai spus despre asta? 

— Nimănui. Ordinele le primesc numai de la dumneavoastră. 

— Ştii de ce te întreb? 

— Bineînţeles. Mai întâi s-a întâmplat la Santa Barbara. Apoi aici. 
Individul a ştiut unde se afla ea. Cred că ne spionează cineva. 

— Cel care ne şantajează este printre noi. La dracu! Ar fi trebuit 
să mă aştept la aşa ceva! la măsuri ca echipa lui Mac să fie izolată. 
Informaţia asta nu trebuie să transpire cât timp noi doi vom face 
investigații Nu mai spune nimănui despre acest incident. Să-l lăsăm 
pe ticălosul care ne şantajează să-şi facă probleme. Să se dea singur 
de gol. 


Paris, Franța 


Un taxi galben era parcat pe o alee întunecată din Cartierul 

Halelor, cu motorul oprit şi cu indicatorul luminos de pe capotă 
stins, ceea ce arăta faptul că vehiculul nu era disponibil. 
Geamurile erau închise, uşile încuiate şi şoferul se lăsase pe spate 
şi se răcorea cu ajutorul aerului condiționat. Avea şapca trasă 
peste ochelarii de soare, ca şi cum ar fi tras un pui de somn. La 
urma urmei, era o după-amiază fierbinte care putea să-l epuizeze 
pe orice om care muncea. 

Însă acest om al muncii nu era nici obosit, nici adormit, închise 
telefonul mobil şi-l puse pe  banchetă, continuându-și 
supravegherea. Poziţionase maşina, oglinzile retrovizoare şi se 
aşezase în aşa fel încât să nu existe nici un unghi mort. Avea cu 
puțin peste şaizeci de ani, era musculos, iar chipul lui exprima o 
linişte care nu putea fi tulburată prea uşor. Nu avea nici un semn 
distinctiv, deşi sub şăpcuţă nu avea nici un fir de păr. 

Numele său era Cesar Duchesne, însă pe la spate i se spunea Le 
Boiteux, Şchiopul. 

Un alt taxi de culoare galbenă se opri pe alee şi parcă la o mică 
distanță în spatele maşinii lui. Duchesne puse mâna pe vechiul lui 
tovarăş, pistolul Walther de 9 mm. Era o armă neînregistrată, 
imposibil de urmărit, la fel ca şi el. Cobori din maşină ascunzând 
arma sub braţele încrucişate la piept. Păşea şchiopătând vizibil, 
laba piciorul său drept fiind puţin întoarsă spre interior. 

— Vino încoace, Guignot, zise el încet în franceză. Nu mă face 
să-mi pierd timpul. 

Arşiţa Parisului se încolăcise în jurul lui ca o femeie nedorită. 

Cel de-al doilea bărbat, Guignot, îşi făcu apariția pe aleea 
cufundată în umbră, întorcând nervos capul în toate direcțiile. 
Bărbatul se apropie în grabă de Duchesne. 

— Bonjour, monsieur. 

— Raportează. 

Guignot începu să vorbească cât mai profesionist posibil: 

— Am ratat-o la aeroport. A ajuns prea repede în față şi eu nu 
am avut cum să depăşesc celelalte taxiuri, cu toată poliția de față. 

Individul se opri brusc văzând arma ascunsă de brațele lui 
Duchesne. Se dădu un pas înapoi. 

— Aceea e pentru mine? întrebă el cu o voce stinsă în timp ce 
degetele sale murdare strângeau în neştire marginile din față ale 
cămăşii de blugi. Non, non. Trevale mi-a spus că, deşi dur, sunteți 
un om de onoare... continuă el aruncând o privire spre maşina cu 
care venise. 

Duchesne ştia că în clipa aceea individul calcula cât de riscant 

ar fi fost s-o ia la fugă spre maşină. 

— Onoarea poate fi destul de scumpă, zise el privindu-l prin 
gentilele ochelarilor de soare. 

Învăţase de-a lungul anilor cât de important era ca noii angajați 
să înțeleagă foarte bine, încă de la început, cât de serioasă era 
munca pe care o făceau pentru el. 

— Meriţi oare încrederea mea, Guignot? întrebă el şi mişcă 
brusc mâna astfel încât țeava pistolului fu dintr-o dată îndreptată 
spre inima francezului. Meriţi oare încrederea soției şi a copiilor 
tăi? 

Speriat, Guignot se mai dădu un pas înapoi. 

— Oui. Absolument. Pe mormântul mamei mele! 

— Unde e femeia acum? 

Guignot îşi şterse cu degete tremurânde sudoarea de pe buza de 
sus. 

— E la hotel. Asta e vestea cea bună. La Spitalul American a 
avut loc un accident teribil. Ce haos a fost acolo! Însă am reuşit să 
ajung lângă ea exact în clipa în care a ridicat mâna. La hotel, am 
ajutat-o să-şi ducă bagajele. I-a spus portarului că e Sarah Walker. 
Stă la hotelul Walhalla, aproape de strada Buci, exact aşa cum ați 
zis şi dumneavoastră. 

Duchesne îl privi cu atenţie pe noul său angajat care îşi muta 
greutatea de pe un picior pe celălalt, neîndrăznind să ridice 
privirea din pământ. 

— Bon, se hotări el în cele din urmă. Îi voi spune lui Trevale că 
sunt satisfăcut de tine şi voi continua să apelez la serviciile tale. 
Duchesne băgă mâna în buzunar şi scoase de acolo un teanc gros 
de euro. Asta o să te ajute să-ți mai reduci datoria pe care o ai față 
de el. 

Faţa lui Guignot se destinse într-un zâmbet ce-i dezveli dinții 
maronii. Desfăcu pachetul de bani cu o mişcare de expert şi 
numără rapid bancnotele. 

Duchesne îi spuse unde urma să aibă loc următoarea lor 
întâlnire. 

— Ştii ce ai de făcut? 

Guignot pornise deja spre maşină. 

— Oui. O să vă pregătesc un raport complet. 

* 


Hotelul Walhalla era un imobil fără pretenții, dar confortabil, 
din Cartierul Latin, ale cărui ferestre mari de la etaj dădeau spre 
intersecția a două străzi pavate cu piatră. In apropiere se afla o 

piaţă veche de câteva secole şi aerul era plin de aromele 
brânzeturilor proaspete de ţară şi ale pâinii abia scoase din cuptor. 
La mesele de pe trotuar ale cafenelelor şedeau clienți care sorbeau 
din paharele cu vin ordinaire şi admirau parada femeilor ce-şi 
legănau provocator fustele. 

La început, Liz nu intenționase să intre în rolul pe care cei de la 
Langley îl pregătiseră pentru ea. Cu cât se gândea mai mult la 
ucigaşul de la spital, cu atât i se întărea convingerea că la CIA 
exista un trădător. Să fie oare femeia pe care o zărise acolo? Sau 
poate chiar Mac? Era posibil de asemenea ca cineva să-l fi 
cumpărat pe pilot, acesta să fi divulgat detaliile referitoare la 
planul de zbor şi ucigaşul s-o fi urmărit apoi de la Aeroportul de 
Gaulle. Putea să fie foarte bine cineva din conducerea CIA sau 
chiar unul dintre oamenii lui Mac, fără ca acesta să bănuiască 
nimic. 

Concluzia era că nu mai putea avea încredere în Mac. Chiar 
dacă nu acesta în persoană era informatorul, era cineva din 
apropierea lui. 

Se hotărî însă să-şi joace în continuare rolul şi să verifice 
camera de hotel. Era posibil să găsească vreun indiciu şi nu voia 
ca trădătorul să afle deocamdată ceva despre suspiciunile ei. 

La recepție nu găsi nici un mesaj pentru Sarah sau Asher. Liz 
luă cheia lui Sarah şi se îndreptă spre lift. Camera se afla la etajul 
trei. Intră precaut în încăpere, însă locul părea neatins, ca şi cum 
Sarah şi Asher tocmai ar fi ieşit de acolo. Aşeză valiza pe patul 
mare. Cameră mică, pat mare. Specific franțuzesc. 

În timp ce cerceta camera de jur împrejur, se simţea ca un 
intrus; nu era locul ei acolo, în mijlocul poveştii de dragoste a 
altcuiva. Pentru câteva secunde gândurile ei se întoarseră la Kirk, 
la relația dintre ei, la trădarea celui pe care îl considerase prietenul 
ei. Oare ce detalii intime îi raportase acesta lui Themis? Ce proastă 
putuse să fie! 

Îndepărtă imediat aceste gânduri. Avea de rezolvat probleme de 
viață şi de moarte. 

Începu să cerceteze amănunțit încăperea, de la laptopul de pe 
masă până la hainele din dulap, aşa cum o rugase Mac, însă nu 
reuşi să găsească vreun indiciu referitor la răpirea lui Sarah sau 
rănirea lui Asher. Satisfăcută, deschise propria valiză. Chiar 
deasupra se afla revolverul Sig Sauer pe care Mac încercase să i-l 
dea în avion. Lucrul acesta o făcu să zâmbească fiindcă era o 
dovadă - nu neapărat zdrobitoare - a faptului că nu el era 

trădătorul. Altminteri nu ar fi mers atât de departe încât s-o 
înarmeze cu mâna lui. Probabil că îi băgase arma în valiză în timp 
ce se tundea. Dar nu avea de gând s-o folosească, în ciuda 
sfaturilor primite atât de la Mac, cât şi de la Asher. 

Analiză încă o dată încăperea de jur împrejur. Privirea ei se opri 
asupra  caloriferului. Se ridică şi ascunse arma în spatele 
grătarului care acoperea elemențţii. Oraşul fierbea ca un ceainic; 
nimeni nu avea să dea drumul la căldură. 

Trăgând adânc aer în piept, deschise poşeta lui Sarah şi găsi 
acolo permisul de conducere şi paşaportul acesteia. Alungi 
cureaua astfel încât să poată ține poşeta mult mai comod, ca pe o 
geantă de umăr. Nu mai putea să folosească propria ei geantă, 
spintecată de cuțitul atacatorului. Examină şi celelalte obiecte din 
poşeta lui Sarah - stiloul, un creion, trusa de machiaj, un pieptene 
şi portofelul. Deschise portofelul şi apoi puse totul înapoi în poşetă 
împreună cu propriul său portofel şi cu rujul pe care-l folosea. 

Liz se duse la fereastră având în mână telefonul mobil pe care i-l 
dăduse Mac şi se lipi de perete. Cu grijă să nu fie văzută de jos, 
scoase capul şi cercetă zona. Fereastra dădea spre o intersecție 
foarte animată. Nu reuşi să-l vadă pe Mac. Cu toate astea, ştia că 
el se află pe undeva pe acolo, în aşteptare. Era un sentiment foarte 
ciudat, faptul de a se simți protejată. Un sentiment pe care nu-l 
mai avusese de foarte multă vreme. Nu putea totuşi să aibă 
încredere în el. 

Îi cercetă cu atenţie pe cei care treceau pe stradă, pe cei care 
stăteau la mesele de pe trotuar, pe cele două femei ce aşteptau 
aşezate pe o bancă în staţia de autobuz, pietonii ce aşteptau să se 
schimbe culoarea semaforului pentru a traversa... şi privirea i se 
întoarse brusc spre banca din stația de autobuz fiindcă acolo se 
afla femeia pe care o văzuse la spital, cu sacoşa de la Galeries 
Lafayette la picioare. O femeie solidă, îmbrăcată simplu. Se părea 
că Mac îşi trimisese acolo unul dintre cei mai buni agenți. 

Liz formă un număr. Venise momentul să-l sune pe Kirk şi să-l 
facă să-i spună tot ce ştia despre Themis şi motivul pentru care o 
ținuse sub supraveghere. Presimţea că afacerea conținea şi alte 
detalii pe care Mac nu le ştia. În afară de asta, era posibil ca Kirk 
să fie în posesia unor indicii care s-o ajute să descopere cine era 
trădătorul. Ceasul arăta aproape ora cinci, ceea ce însemna că în 
California era nouă dimineaţa. Kirk nu avea ore miercuri 
dimineața. 

Sună acasă la el şi nu-i răspunse decât robotul. Închise şi sună 

la universitate. Din nou robotul. Rămase pe gânduri câteva clipe. 
Trebuia să-l sune pe decan. Formă alt număr. 

La capătul celălalt îi răspunse secretara decanului, o voce 
şocată, aproape isterică: 

— Domnul decan... domnul decan e mort, domnişoară 
Sansborough. Încă nu mi-am revenit. Împuşcat! Un spărgător a 
intrat în vilă şi l-a ucis atât pe decan cât şi pe doamna Quentin. 
Ştiţi că avea o mulțime de bijuterii. Ticălosul le-a luat pe toate. Dar 
de ce a trebuit să-i şi omoare? 

Liz simți o strângere în piept. 

— Au fost ucişi? Dumnezeule, Chelsea! Ştii cum s-a... 

Chelsea îi răspunse cu o voce şovăitoare: 

— Nu... nu aţi aflat ce i s-a întâmplat lui Kirk, nu? 

Liz abia mai putea să respire. 

— Kirk? 

— Am vrut să spun că, fiind atât de apropiați, am crezut că 
poate... 

Liz încercă să-şi păstreze cumpătul. 

— Spune-mi. 

— A avut un accident de maşină. Ştiţi Mustang-ul ăla frumos al 
lui? L-au găsit într-o prăpastie lângă Summerland. Aşa de mult îi 
plăcea maşina aia! Până la urmă s-a transformat în propriul lui 
sicriu. Nu e înfiorător? Cei care au fost la petrecere spun că a băut 
foarte mult, aşa cum făcea el uneori. Cred că nu prea s-au mirat 
că până la urmă şi-a rupt gâtul. Dar să se întâmple în aceeaşi 
seară în care au fost jefuiți şi ucişi decanul şi doamna Quentin! E 
foarte greu de suportat pentru toți cei de aici. Veniți şi 
dumneavoastră acasă? Sora lui Kirk a plecat deja din Hawaii. O, 
cât de groaznic e totul. 

Liz închise ochii. Încetase să mai asculte lamentările lui 
Chelsea. Atât Kirk cât şi decanul fuseseră ucişi. Murise şi Dolores 
Quentin. Un om nevinovat ce se aflase unde nu trebuia la un 
moment nepotrivit. Cei doi bărbaţi lucraseră însă amândoi pentru 
CIA. Nu se îndoia câtuşi de puţin că fuseseră eliminați în mod 
deliberat încă trei crime ordonate de cei care trimiseseră asasini. 

— Domnişoară Sansborough? Mai sunteţi la telefon? Aţi pățit 
ceva? 

Liz îşi drese glasul. 

— Nu am leşinat şi nici n-am făcut atac de cord, însă sunt 
şocată. Mi se pare imposibil să se fi petrecut o asemenea 
nenorocire. Poliția e sigură că a fost vorba despre un accident şi 

despre un spărgător care şi-a ieşit din minți? 

— De ce? întrebă Chelsea bănuitoare. Doar nu credeți... 

— Nu ştiu ce să mai cred. Toţi trei să moară în aceeaşi noapte? 

Cei doi pretinseseră că-i sunt prieteni, colegi şi în acelaşi timp, o 
spionaseră şi raportaseră detalii ale vieţii ei. Fuseseră însă la urma 
urmei două ființe ca şi ea, ce respiraseră, se hrăniseră, se 
bucuraseră şi suferiseră ca orice om. 

— E greu de crezut, într-adevăr. Poate... 

Liz  sesiză imediat pericolul. Chelsea era o fată uşor 
impresionabilă şi probabil că aceste morţi o tulburaseră mai mult 
decât orice alt eveniment din viața ei de până atunci. Nu era o idee 
aşa de bună să-i dea vreo idee şerifului şi acesta să înceapă să 
facă cercetări mai amănunțite. 

Cel puţin nu deocamdată. 

— Bănuiesc că loviturile sorții nu pot fi explicate, zise Liz cu 
blândeţțe. Aceste nenorociri pur şi simplu se întâmplă, nu? Vestea 
m-a tulburat foarte mult şi sunt cam ameţită. Tu cum te simți? 

— Exact aşa mă simt şi eu, zise Chelsea. 

— O să încerc să ajung acolo ca să particip la înmormântări. Să 
mă anunți când vor avea loc, te rog frumos. Acesta e numărul la 
care pot fi găsită. Dacă nu răspund, te rog să laşi un mesaj. Îi mai 
repetă o dată noul număr de telefon mobil. Te rog să transmiți 
condoleanțele mele familiei decanului şi surorii lui Kirk. 

— O să le transmit, domnişoară Sansborough. Vă mulțumesc. 

Liz închise telefonul, se lipi cu spatele de perete şi închise ochii. 
Simţea că o copleşeşte un val de frică. Întreg trupul i se încălzise 
brusc. Cineva nu voise ca ea să pună întrebări celor doi bărbați. 
Kirk şi decanul plătiseră prețul suprem pentru ceea ce ştiau, 
pentru ceea ce ea nu trebuia să afle. Uciderea lor nu putea însă s-o 
oprească. 

Mai hotărâtă ca niciodată, renunță să se mai gândească la 
Santa Barbara şi începu să analizeze ce trebuia să facă în 
continuare. Mama ei fusese, fără îndoială, cea mai apropiată de 
însemnările Carnivorului. Dacă nu-i spusese nimic lui Liz despre 
ele era clar că nu spusese nimănui... probabil cu excepția fratelui 
ei. Da, lui Mark Childs, cel care murise împreună cu mama ei. Nu- 
şi putea imagina că Melanie ar fi fost în stare să renunțe la dosare 
cât timp fusese în viață. După ce murise însă... 

Probabil că dosarele căzuseră în mâinile altcuiva. Mark trăise în 
Londra şi după câte ştia Liz, fosta lui soţie încă locuia acolo. Liz 
sună la informații şi ceru numărul de telefon al Patriciei („Tish”) 

Warren Childs. Nu exista nici o persoană cu acest nume în baza de 
date. Surprinsă, Liz rugă operatoarea să mai verifice o dată, însă 
primi acelaşi răspuns. 

Se dezlipi de perete, se duse la laptopul lui Sarah, îl deschise şi 
începu să caute pe Internet. Nu reuşi să găsească nici un număr 
de telefon, dar descoperi o adresă în East End. O zonă nu prea 
strălucită a Londrei. Decăzuse oare Tish Childs chiar atât de rău? 

Avea să descopere foarte curând care era adevărul, însă trebuia 
să se deghizeze ca să poată ieşi din hotel fără ca Mac sau femeia să 
bage de seamă. Găsi în valiză un costum maro din două piese, cu o 
croială pătrățoasă pe care i-l pusese acolo Mac, fără să ştie că ea 
nu-l îmbrăcase niciodată după ce-l cumpărase, fiindcă nu-i venea 
bine. Acum era exact ce-i trebuia, căci o făcea să arate mai scundă 
şi mai grasă. Se îmbrăcă cu el, îşi puse pantofii cu şireturi ai lui 
Sarah, îşi îndepărtă machiajul de pe față şi îşi puse pe nas 
ochelarii pentru calculator ai verişoarei sale, care aveau nişte 
lentile mari şi rotunde din sticlă simplă, tratată doar împotriva 
radiațiilor. Printre lucrurile lui Asher găsi o beretă pe care şi-o 
trase peste părul tuns scurt. 

Stând în picioare în fața oglinzii, îşi rotunji umerii şi-şi accentuă 
curbura şoldurilor. Cu ochelarii aceea mari pe nas, cu bereta pe 
cap şi cu corpul pătrățos, arăta ca o un băiețoi timid, care n-ar fi 
fost în stare să facă rău nimănui. Era oare suficient? 

Exista o singură cale prin care putea afla. Îşi puse pe umăr 
poşeta lui Sarah, băgă înăuntru telefonul mobil şi ieşi din 
încăpere, pregătindu-se psihic pentru interpretarea unui nou rol. 

Din holul de la intrarea hotelului se strecură în restaurant, care 
la ora aceea era pustiu şi cufundat în tăcere. Era prea târziu 
pentru prânz şi prea devreme pentru cină. În timp ce sângele îi 
pulsa cu zgomot în urechi, traversă bucătăria cu pas hotărât şi se 
opri să arunce o privire prin fereastra rotundă a uşii ce dădea spre 
aleea din spate. 

Ceea ce văzu acolo nu-i făcu nici o plăcere. Un bărbat solid 
trăgea de tomberoanele cu gunoi fără nici cel mai mic entuziasm. Îl 
studie cu atenţie. Individul era ori foarte leneş, ori se afla acolo 
pentru a supraveghea ieşirea din bucătărie. Pentru cine lucra 
oare... Surete... CIA... pentru cei care o răpiseră pe Sarah... pentru 
ucigaşi? 

Liz nu voia să iasă pe uşa din față a hotelului. Femeia de pe 
bancă ar fi văzut-o imediat. 

Sub hotel se afla un garaj şi ar fi putut să iasă pe acolo. Cum 

exista cineva care supraveghea ieşirea din bucătărie, fără îndoială 
că o aştepta cineva şi acolo şi nu câştiga nimic încercând să 
amâne inevitabilul. 

Trebuia să verifice dacă modul în care se deghizase funcționa 
sau nu. 

Se concentră, îşi trase puţin bărbia înapoi, ca să pară mai mică 
şi deschise uşa. Se strecură afară ca un şoricel timid. Putu să vadă 
cu coada ochiului că individul se oprise din treabă şi se uita la ea. 

I se ridică părul de pe ceafa şi aştepta să se întâmple ceva. 
Aştepta ca bărbatul să strige, să vină după ea, să tragă cu arma... 
Deodată auzi un scrâşnet puternic în spatele ei. Întoarse capul. 
Bărbatul târa un alt tomberon pe pietrele pavajului, ne mai 
acordându-i nici o atenţie. Deghizarea ei funcţionase. Se bucură în 
tăcere, simțind că-i revine încrederea de sine. Începuse bine. 

Mergea pe alee îndepărtându-se de intersecție şi trecând pe 
lângă un zid plin cu afişe. Nu se opri, deşi unul dintre afişe îi 
atrăsese atenția. Anunţa sosirea la Paris a Circului Astrelor - un 
circ franțuzesc ambulant pe care îl utilizase, împreună cu părinții 
ei, drept paravan cu mulți ani în urmă. Un val de amintiri se 
năpusti din nou asupra ei. Reuşi să reziste, zări un taxi şi alergă 
spre el. 

— Je voudrais de Gaulle, s’il vous plait, îi spuse ea şoferului. 

În timp ce se urca în maşină se uită cu atenţie înapoi. Nu se 
zăreau nici Mac, nici femeia de pe bancă. Cu toate astea, nu 
reuşea să se liniştească. Se aşeză pe banchetă cu corpul răsucit pe 
jumătate şi în timp ce maşina se lansă în trafic, continuă să 
cerceteze strada în căutarea unor eventuali urmăritori. 

Apel către Bruxelles, Belgia 


— La telefon Hyperion. 

— La ora asta? S-a întâmplat ceva? Unde eşti? 

— În drum spre castel. Trebuie să discut ceva acolo care se pare 
că va fi avantajos pentru amândoi, Cronus. 

— Pari foarte sigur pe tine. 

— E şi normal. Cred că s-ar putea să-ți spun cine este şantajistul. 

— Uau! Sunt numai ochi şi urechi. Cine e? 

— Nu încă, Cronus. Dar dacă evenimentele decurg aşa cum mă 
aştept, îți voi spune în curând numele. Cu o condiţie însă. 

— Care e aceea? 

— Păstrarea totală a secretului. Nimeni nu trebuie să afle că eu 
sunt sursa. Eşti de acord? 

— E o propunere interesantă. Eşti şi tu şantajat, Hyperion? 

— Asta n-are nici o importanță. 

— Şantajistul e o persoană pe care o cunoaştem amândoi? 

— Nu pot să discut asta acum. Eşti de acord cu condiția mea? ... 
Cronus? Mai eşti acolo? 

— Da, bineînţeles că sunt de acord. Abia aştept să mă suni. Ai 
grijă, Hyperion. Omul care are dosarele este un criminal. Cred însă 
că nu mai trebuie să-ți spun eu asta, nu? 


Londra, Anglia 


Cartierul londonez East End, fusese puternic afectat de 
globalizare. Niciodată nu fusese o zonă prea bogată, dar acum 
prefacerile economice care loviseră reprezentanții clasei de mijloc 
de pretutindeni îşi arătau semnele prin clădirile dărăpănate şi 
magazinele închise. Liz trecuse prin fața a cinci magazine la rând 
ale căror vitrine erau acoperite cu scânduri. 

Lângă uşa unei cârciumi se vedea un grup de bărbaţi cu 
paharele de bere în mână, ce trăgeau din ţigările fumate până la 
filtru. Pe stradă treceau puține maşini şi pe trotuar pietoni cu fețe 
obosite îşi târau picioarele spre casele în care locuiau. 

Tot drumul până acolo Liz avusese senzația că este urmărită, 
deşi nu reuşise să vadă pe nimeni. Într-o toaletă de la Heathrow îşi 

modificase înfăţişarea astfel încât să nu mai semene cu femeia 
care părăsise Parisul. Rămăsese cu aceeaşi pantaloni maro, însă 
îşi băgase în geantă jacheta, bereta şi ochelarii lui Sarah. Îşi 
pieptănase altfel părul, îşi înnegrise sprâncenele şi îşi dăduse pe 
buze cu ruj de culoare roşu închis. Spera ca, în ciuda anilor care 
trecuseră, Tish s-o recunoască destul de uşor, în ținuta aceea 
simplă, cu topul fără mâneci, în care rămăsese. Era însă pregătită 
ca, la nevoie, să-şi schimbe imediat înfăţişarea. 

Cercetă cu coada ochilor strada, căutând clădirea cu 
apartamente în care locuia Tish Childs. Reuşi s-o recunoască un 
cvartal mai încolo. Uşa dădea într-o alee laterală. După ce aruncă 
o ultimă privire de jur împrejur, urcă treptele de la intrare şi bătu 
la uşă. Dinspre băcănia de alături venea miros de legume şi fructe 
intrate în putrefacție. 

Tish întredeschise uşa şi fața i se lumină de surpriză. Era o 
femeie cu înfăţişare obosită ce se apropia de şaizeci de ani. Purta 
la gât o eşarfa elegantă de culoare roşie şi avea genele înnegrite cu 
grijă. 

— Hai înăuntru, Liz. Nu sta la uşă. Vrei o cană cu ceai? 
Ceainicul e pe plită. Nu-mi ia mai mult de o secundă. Cum ai 
reuşit să mă găseşti, fata mea? 

Era îmbrăcată într-un capot uzat şi în picioare avea papuci. Îşi 
netezi capotul, se întoarse şi se îndepărtă călcând cu grijă, dar cu 
acelaşi mers mândru pe care îl ținea minte Liz. Patul era într-un 
colț al încăperii, iar în partea opusă, un spațiu amenajat ca 
sufragerie. Între cele două se găsea colțul destinat bucătăriei. 
Lângă ea se afla baia. Nu se vedea nici un telefon. Probabil un 
accesoriu prea scump pentru Tish. 

Liz păşi în încăpere şi închise uşa. 

— Am găsit adresa pe Internet. Ce mai faci, mătuşă Tish? 

— l-auzi! Pe Internet? O chestie pe care n-am s-o înțeleg 
niciodată. Te rog să o laşi mai moale cu mătuşa. Mă face să mă 
simt atât de bătrână. La urma urmei nici nu mai sunt mătuşa ta. 

— Bineînţeles că eşti. O mătuşă rămâne mătuşă pentru 
totdeauna. 

— E foarte drăguţ din partea ta să spui aşa ceva, draga mea. Te 
deranjează dacă te rog să te aşezi acolo? Cel puţin e curat. 

Sofaua pe care i-o indicase lui Liz era veche, decolorată, dar 
bine îngrijită. Liz se aşeză şi o privi pe Tish cum aprinde gazul sub 
ceainic. Razele soarelui care apunea abia mai pătrundeau prin 
singura fereastră a încăperii. În cameră se făcuse răcoare şi unica 

sursă de căldură era aragazul, unde, pe un ochi, era aşezată o 
cutie mare, goală de cafea căreia i se îndepărtaseră fundul şi 
capacul şi care avea mai multe găuri. Nu era o sursă de căldură 
prea eficientă, însă era ieftină, într-o Anglie în care costul energiei 
crescuse din nou foarte mult. 

În timp ce aşteptau să fiarbă apa, cele două femei schimbară 
câteva vorbe despre ce mai făcuse fiecare de când se văzuseră 
ultima oară. 

— Mi-e teamă că nu am decât ceai de portocale, spuse Tish, 
însă e cel care îmi place cel mai mult. 

Liz se gândi că era vorba despre singurul ceai pe care şi-l putea 
permite. 

— E unul dintre favoritele mele, minţi ea. Vrei să te ajut? 

— Stai liniştită, draga mea. Mă descurc. 

Tish acoperi ceainicul cu o învelitoare croşetată. Aşeză 
ceainicul, o cană cu lapte şi două ceşti pentru cafea pe o tavă pe 
care o duse pe o măsuţță de lemn. Avea un mers țeapăn, de parcă 
ar fi măsurat fiecare pas. Păstrându-şi trupul drept, se aşeză pe 
un scaun cu spătar curbat şi abia după aceea se aplecă pentru a 
aranja tava pe măsuţă. Pe spătarul scaunului atârna o pernă 
electrică. 

După un timp, Liz sparse tăcerea: 

— lartă-mă că mă bag unde nu-mi fierbe oala... dar în urma 
divorțului n-ai rămas cu nici o pensie alimentară sau alt 
aranjament financiar din partea lui Mark? 

Tish izbucni în hohote de râs. Se lăsase pe spătarul scaunului şi 
se ştergea la ochi. 

— Ce glumă bună. Mark n-a pus niciodată vreun ban deoparte, 
draga mea. De ce crezi că nu am avut copii? Pentru că aveam deja 
unul de crescut. Pe el! 

Tish întinse mâna şi apăsă butonul pernei electrice. 

— O pernă caldă pentru spatele meu bătrân. Vrei să torni tu 
ceaiul, draga mea? 

— Cu plăcere. 

Învelitoarea pentru ceai fusese elegantă cândva, croşetată de 
mână, cu mici pliseuri, însă se deteriorase din cauza uzurii. Liz 
turnă lapte în ceşti şi apoi ceai printr-o strecurătoare. Ceaiul era 
foarte subțire, dar ceştile erau din porțelan adevărat, decorat 
delicat cu trandafiri galbeni, un model clasic pe care Liz nu-i mai 
văzuse de ani de zile. 

Îşi luă ceaşca în mână şi zise: 


131 


— Mama nu mi-a spus niciodată aşa ceva despre unchiul Mark. 
Adică vreau să spun că era un tip încântător. Un bărbat frumos. 
Nu mi-am dat seama că... 

Râsul se transformase într-un zâmbet atoateştiutor. Tish îşi 
cuprinse cana de ceai cu ambele mâini de parcă ar fi vrut să se 
încălzească. 

— Bineînţeles că aşa era. O secătură simpatică. Se chinuia mult 
pentru a-şi menține imaginea. Singurul lucru pe care-l făcea foarte 
bine. lar eu eram o fetiță prostuțţă şi a reuşit să mă păcălească. O, 
trebuie să recunosc că cea mai mare parte a timpului am avut 
bani şi că eu am fost o cheltuitoare la fel de nesăbuită ca şi el. 
Când mă gândesc la vremurile acelea, cred că numai Dumnezeu 
ştie de unde veneau banii şi unde se duceau. El nu voia să-mi 
spună şi după câțiva ani, nici eu nu l-am mai întrebat. Aşa că mi- 
am luat din nou o slujbă ca să ştiu că pot conta pe câţiva şilingi 
siguri pentru mâncare şi un acoperiş deasupra capului. 

Tish ridică din umeri în felul acela pe care Liz îl văzuse şi la 
Mark. 

— Din păcate nu mai pot să lucrez, continuă ea coborându-şi 
vocea. Artrită la coloana vertebrală. Ghinion nenorocit. 

— Îmi pare rău. Nu ştiam că ai probleme de sănătate. Familia ar 
trebui să te ajute. 

Se uită cu atenție la Tish. Ce mai viață avusese şi femeia 
aceasta! Trebuia să-l sune pe vărul ei, pe Sir Michael - Mick - 
ultimul moştenitor al familiei Childs, să-l roage s-o ajute pe Tish. 

— Şi nu şi-a dat nimeni seama ce fel de om e Mark? Vreau să 
spun că sunt convinsă că unchiul Robert n-ar fi lăsat lucrurile 
aşa. Şi ştiu sigur că nici mama. 

— Robbie ştia. La urma urmei, Mark era fratele lui mai mic. 
Robbie a încercat să-i facă rost de slujbe, însă Mark nu avea 
nevoie de aşa ceva. Nu-l interesau decât banii, pur şi simplu. Bani 
lichizi pentru marea ocazie. Aşa că Robbie l-a ajutat cât a putut 
ani de zile, până s-a săturat şi nu-l acuz pentru asta. I-a spus lui 
Mark că a venit vremea să se maturizeze şi cu asta banii pe care i- 
am numit întotdeauna „banii de iertare” ai lui Robbie s-au 
terminat. Cred că nimeni altcineva n-a ştiut care era realitatea, 
nici măcar Melanie. La urma urmei, Robbie a fost un politician 
versat care ştia să-şi țină gura, iar Mark nu avea nici un interes să 
spună nimănui, încheie Tish pe un ton amar. 

— La ce te referi când spui „banii de iertare” ai lui Sir Robert? 
întrebă Liz. 

Tish sorbi o gură de ceai şi rămase câteva clipe tăcută. 

— Să ştii, Liz, că l-am iubit pe Mark. Însă pe măsură ce treceau 
anii, el a devenit din ce în ce mai ursuz din cauză că titlul şi averea 
îi reveniseră lui Robbie. Aşa au fost dintotdeauna lucrurile şi aşa 
vor fi mereu. Melanie şi Blake au înțeles. Şi-au croit propriile lor 
vieți aşa cum fiicele şi fiii mai mici fac de o mie de ani în țara asta. 
Tot de o mie de ani însă există şi unii care nu reuşesc să se împace 
cu ideea şi Mark se număra printre ei, N-a reuşit să se elibereze 
niciodată de convingerea că naşterea sa îl plasase printre nobili, 
printre cei care nu aveau nevoie să muncească niciodată. Că nu 
trebuia să se chinuie ca un sclav, cum spunea el. Aşa că se 
apucase de băut, de droguri, juca la curse şi se comporta ca şi 
cum ar fi avut în permanenţă optsprezece ani şi s-ar fi pregătit să 
moştenească lumea. 

Tish strânse din buze. 

— Pe de altă parte, cred că lui Robbie îi era ruşine că el 
moştenise totul în timp ce ceilalți frați primiseră atât de puţin. Din 
cauza asta îl sponsoriza pe Mark şi din păcate, în felul ăsta nu l-a 
ajutat deloc. Până la urmă am fost nevoită să mă despart de el. 

— O poveste foarte tristă, Tish. 

— Da, încuviință ea cu o mişcare a capului, este tristă. 

Tish căzu pe gânduri pentru câteva clipe, aducându-şi probabil 
aminte şi de momente mai bune. Apoi se lumină la față. 

— Gata, destul cu amintirile triste. Viaţa merge înainte, nu? Mai 
vrei ceai, dragă? 

— Îţi mulțumesc. Aproape că uitasem cât de bun este ceaiul 
englezesc. 

Liz umplu ceaşca lui Tish şi apoi o umplu şi pe a ei. Aşeză 
învelitoarea peste ceainic şi întinse mâna după lapte. 

— Ştiu că divorțaseşi de Mark înainte ca el să moară, însă ai 
mai reuşit să vorbeşti cu el când a plecat s-o vadă pe mama în 
America? L-ai întrebat de ce se duce acolo? 

Tish păru surprinsă de întrebare. Se încruntă în timp ce 
amesteca ceaiul cu lingurița. 

— E ciudat. Că m-ai întrebat asta, vreau să spun. 

— De ce, Tish? 

— Ei bine, mi-a mai pus cineva exact aceeaşi întrebare, îmi 
aduc foarte bine aminte pentru că era vorba despre un tip extrem 
de dichisit ce părea foarte jenat că se amestecă în viața mea şi la 
drept vorbind, chiar avea de ce să fie. Poţi să-ți închipui aşa ceva? 
Un străin care să-şi bage nasul în problemele familiei? Vreau să 

spun că oi fi fost eu divorțată de Mark însă nu discutam 
problemele familiei Childs cu străinii. Ce idee! 

— Nu era de la poliție? 

— De la poliție? Nu, nici gând. S-ar fi comportat altfel, deşi mi-a 
arătat legitimaţii şi mi-a demonstrat că are cele mai bune intenții. 

— Deci nu i-ai spus nimic persoanei respective? 

— Bineînţeles că nu! Tish îi aruncă un zâmbet şiret. Ei bine, nu 
a fost chiar aşa. l-am spus foarte hotărâtă că desigur discutasem 
cu Mark despre motivele vizitei sale. Că era singura lui soră şi că 
venise momentul s-o viziteze, deşi biletele de avion costau o avere. 
Mi-a mai pus câteva întrebări, bineînțeles, dar ăsta a fost 
răspunsul meu şi am rămas fermă pe poziţie. 

— Când s-a întâmplat asta, Tish? Exact. E important. 

Tish rămase câteva secunde pe gânduri. 

— Cred că acum cinci ani, dacă nu mă înşel. Da, la cinci sau 
şase luni după moartea lui Mark şi a mamei tale şi aproape 
imediat după cea a sărmanului Robbie. Un an îngrozitor pentru 
familie. 

Aproape exact în acelaşi timp în care cei de la Langley o 
chemaseră pentru cel de-al doilea interogatoriu, de data aceea 
referitor la dosarele tatălui ei. 

— Ai vorbit deci cu unchiul Mark în legătură cu excursia lui în 
America? 

— Adevărul este că am vorbit. Mă suna mereu după ce bea câte 
ceva şi devenea sentimental. Însă în ziua aceea şi-a făcut apariţia 
aici. Era treaz, bărbierit şi dichisit, frumuşel ca mirele de pe tort. 
Vorbea despre o nouă şansă care se deschidea în fața lui. Spunea 
că în curând avea să scape de datorii şi că puteam fi din nou 
împreună. 

Lui Tish i se umeziseră ochii. 

— M-a implorat să mă întorc la el. Spunea că mama ta urma să- 
l ajute şi că totul avea să fie ca înainte. 

Liz puse ceaşca pe măsuţă şi se aplecă spre Tish. 

— Mama urma să-l ajute? Cum? 

— L-am întrebat şi eu. Îmi amintesc şi acum cum îi străluceau 
ochii. Era atât de agitat şi de plin de speranțe. Mi-a spus că nu 
putea să-mi spună deocamdată despre ce era vorba, dar zicea că a 
făcut un târg cu Melanie, o afacere de pe urma căreia urma să se 
îmbogăţească. Ceva în legătură cu „Great Waters”. Spunea că e o 
afacere grozavă. 

— Şi nu ţi-a mai spus nimic altceva despre afacerea aceea? Care 


134 


era rolul mamei mele? 

Tish rămase cu privirea ațintită în fundul ceştii. 

— Nu, însă puţinul pe care-l avea mi l-a lăsat mie. După ce el şi 
Melanie au murit, m-am uitat printre hârtiile lui şi am găsit un 
dosar în legătură cu afacerea aia. Erau numai nişte însemnări care 
pentru mine nu aveau nici un sens. Am fost mereu convinsă că 
Great Waters era probabil o staţiune foarte profitabilă. Însă chiar 
dacă Melanie i-ar fi dat bani, tot nu cred că ar fi fost suficienți ca 
să cumpere cu ei o întreagă stațiune. 

„Deci exista un dosar”. Liz se forță să-şi controleze emoția. 

— Ce ai făcut cu hârtiile alea? 

— A, le-am lăsat împreună cu celelalte lucruri ale lui. Nu poți să 
alungi chiar aşa uşor un câine bătrân, nu-i aşa? Totul se află într- 
un depozit în Fulham. Lawrence Storage. Vrei să le vezi? Drăguţ 
din partea ta, draga mea. Poate găseşti ceva ce ai vrea să păstrezi. 
Mici amintiri. Îmi pare rău că Mark a fost uitat. Îţi dau imediat 
adresa şi cheia. 

* 

Două ore mai târziu, noaptea pusese stăpânire pe East End. 
Neoanele de pe stradă desenau cercuri de lumină pe pavajul 
murdar, în timp ce lorzi ai drogurilor ieşeau la plimbare în 
limuzine Jaguar şi Bentley strălucitoare. Pe la colțuri se vedeau 
băieți şi fete în haine strâmte care aşteptau să-şi primească porția 
zilnică de fericire. Nimeni nu acorda vreo atenţie siluetei îmbrăcate 
într-un trening de culoare neagră care deschise portița aleii ce 
ducea spre apartamentele de deasupra prăvăliei cu zarzavaturi. 

După ce intră pe alee, bărbatul îşi trase o mască de schi peste 
față şi urcă treptele fără zgomot şi fără să se grăbească. Bătu la 
uşa lui Tish Childs. În clipa în care auzi că pe dinăuntru este tras 
zăvorul, bărbatul împinse puternic uşa cu umărul. 

— Unde e? 

O îmbrânci pe Tish în încăpere şi încuie uşa în urma lui. 
Culoarea neagră pe care şi-o aplicase în jurul ochilor o făcea să 
semene cu un raton încolțit. 

— Nu ştiu despre cine vorbeşti. 

Vocea ei era joasă şi ciudat de calmă, nu speriată, aşa cum se 
aşteptase vizitatorul nocturn. Se vedea că de-a lungul anilor femeia 
mai fusese interogată şi de către alți profesionişti şi aştepta să 
vadă cât de serios era acesta. Bărbatul scoase de la şold revolverul 
Walther furat şi-l ridică în sus. Gestul acesta îi atrase femeii 
atenția. Ochii ei îşi mai pierdură din strălucire, dar îşi păstră 

privirea dură. 

— Liz Sansborough, spuse el. Unde s-a dus? 

Pe fața femeii apăru o expresie de răzvrătire. 

— Liz n-a fost aici, zise ea triumfătoare. 

Bărbatul râse uşor. Femeia rezista. Îşi dăduse seama că aşa 
avea să se întâmple de cum intrase în încăpere. Îi plăcea asta. 
Începu s-o lovească până când, gemând şi plină de sânge, îi spuse. 
Nu durase prea mult. Nu dura niciodată prea mult când avea de-a 
face cu femei. Nici cu bărbaţii obişnuiţi nu dura mult şi 
majoritatea bărbaților erau obişnuiţi. 

După ce termină, bărbatul înşurubă un amortizor la ţeava 
pistolului şi o ucise cu două focuri de armă - unul în stomac şi 
celălalt în inimă. După aceea răscoli încăperea, presără puţină 
cocaină lângă cadavru şi părăsi în grabă camera. Ajuns pe alee, 
aruncă pistolul într-un coş de gunoi. 

Oamenii săi îi trimiseseră arma de la Santa Barbara, din 
torpedoul maşinii lui Sansborough. Cadavrul şi arma lui 
Sansborough aveau să fie găsite în scurt timp de poliție, anunțată 
de un telefon anonim. 

* 

Aşezat la sud de Brampton Road, în Fulham, depozitul 
Lawrence Lockup Storage era un complex mare cu spații de 
depozitare ce se puteau închiria cu luna sau pe un an întreg. 
Arterele importante din apropiere erau foarte intens circulate 
fiindcă era ora la care londonezii se întorceau acasă în suburbii, 
însă strada aceea cu depozite şi unități de producție era cufundată 
în tăcere şi beznă. Între stâlpii de neon aflați la mare distanță unul 
de celălalt, erau mari porțiuni impenetrabile de întuneric. La 
volanul maşinii pe care o închiriase, Simon Childs înainta încet pe 
stradă, asigurându-se că în clădirea cu birouri nu ardea nici o 
lumină. Era un imobil de sine stătător, în spatele lui aflându-se, 
aliniate în rânduri paralele, spațiile de depozitare. 

Simon parcă maşina şi ieşi din ea. În depărtare se vedeau 
reflectoarele ce luminau un stadion pe care jucau fotbal nişte tineri 
ale căror strigăte ajungeau până la el. Noaptea mirosea a praf şi a 
asfalt care se răcea. 

După ce sosise la Londra, Simon luase legătura cu avocatul 
familiei Childs şi descoperise că acesta se ocupase de moştenirea 
pe care unchiul Mark i-o lăsase lui Tish Childs. Nu era prea mult, 
câteva lire şi câteva obiecte personale pe care ea le păstra într-un 
depozit închiriat. Se părea că din când în când trecea pe acolo. 

Avocatul dezaprobase cu hotărâre această idee. De ce să-şi 
irosească şi bruma de bani pe care o mai avea pe nişte lucruri fără 
valoare? Simon însă o admira pentru gestul ei. 

Depozitul era închis şi poarta încuiată. Era şi normal la ora 
aceea. Simon studie gardul din plasă de sârmă care înconjura 
depozitul. Avea cam doi metri şi jumătate înălțime şi era prevăzut 
din loc în loc cu camere de luat vederi, ceea ce însemna că undeva, 
înăuntru, se afla o încăpere plină cu monitoare. Spera să aibă 
puţin noroc şi individul care trebuia să le supravegheze să fie 
suficient de plictisit ca să mai acorde vreo atenție imaginilor 
neschimbate de pe ecrane. 

Cu o mişcare rapidă, Simon făcu o săritură, se apucă de 
marginea de sus a gardului şi ateriză de partea cealaltă. Alunecă 
imediat spre clădirea cu birouri şi se lipi de perete, unde se afla în 
afara razei de acoperire a camerelor de luat vederi. Curtea de beton 
rămase cufundată în tăcere şi nu se aprinse nici un reflector. 
După zece minute de aşteptare, Simon ocoli în tăcere clădirea prin 
spate, trecând pe lângă o furgonetă ce avea înscris pe ea numele 
firmei. 

Tish Childs închiriase camera G-3. „G” se dovedi a fi cea de-a 
şasea linie de clădiri, plecând de la „A”, iar „3” reprezenta cel de-al 
treilea depozit. Pe uşă scria foarte clar G-3, însă lacătul era spart 
şi atârna de suport. Nu se vedea nici o lumină înăuntru. 

Simon scoase pistolul, deschise uşor uşa şi se năpusti înăuntru. 

Înainte de a apuca să-şi recapete echilibrul, căpătă răspunsul la 
întrebarea dacă nu cumva fusese degeaba atât de precaut: primi o 
lovitură puternică în cap şi pistolul îi căzu din mână. 

Simon se prăbuşi peste cutiile de carton. Două dintre acestea, 
foarte grele, căzură peste el. Pe lângă faptul că-i ţiuia capul acolo 
unde încasase lovitura, cutiile îi provocară o nouă durere ascuțită 
în umăr şi piept. Le dădu repede la o parte şi fu orbit de lumina 
puternică a unei lanterne. 

— Cine eşti? Ce cauţi aici? 

Era o voce de femeie, vag cunoscută. 

— Sunt nepotul lui Mark Childs, răspunse el indignat. Simon 
Childs. Tu cine dracu” eşti? 

Simon? Ce naiba căuta el acolo? Liz rămase cu privirea ațintită 
asupra bărbatului din fața ei. Nu-l recunoscuse atât de uşor. 
Ultima dată când se întâlniseră, el nu era decât un adolescent. În 
lumina crudă a lanternei putea să vadă că băiatul slăbănog pe 
care-l ştia ea se transformase într-un bărbat — la fel de suplu însă 
şi cu acelaşi păr şaten. Fața i se împlinise şi devenise mai 
colțuroasă, cu fălci puternice şi cu o bărbie pronunțată care nu 
trecea neobservată. Aspectul cel mai interesant era dat de nasul 
său - deformat probabil în urma vreunei bătăi, semn că băiatul de 
odinioară nu se schimbase probabil atât de mult. Era îmbrăcat cu 
o jachetă sport de culoare maro sub care se vedea o cămaşă 
descheiată la gât. Pantalonii albaştri erau strânşi cu o curea peste 
mijlocul fără pic de grăsime. 

Liz stinse lanterna şi aprinse becul cu neon din tavan. 

— Ridică-te, Simon, zise ea brusc! 

— Liz? 

Simon se ridică în picioare cu ochii holbațţi la Liz, care stătea cu 
pumnii în şolduri. Într-o mână avea revolverul Beretta, în cealaltă 
lanterna. Pe vremuri fusese îndrăgostit de ea. Îi privi lung pomeţii 
înalți, umerii lați, sânii mari şi picioarele lungi. Deşi parcă nu mai 
era atât de frumoasă ca fata pe care şi-o amintea el, femeia din 
fața lui era mult mai atrăgătoare. Sau era vorba pur şi simplu de 
efectele persistente ale acelor fantezii produse de excesul de 
testosteron? Imaginaţia bogată a unui băiat aflat în călduri? 

— Dumnezeule, au trecut ani de zile, murmură el. 

Liz ştia foarte puţine despre bărbatul în care se transformase 
acel Simon pe care-l cunoştea ea. Ştia însă că era agent MI6 şi Mac 

insistase asupra faptului că cei de la Langley îi informaseră numai 
pe francezi, nu şi pe britanici. Deci ce căuta Simon acolo? Ştia că 
ea lucrase la CIA. Trebuia să fie foarte precaută cu el, cel puțin 
până afla mai multe despre interesele MI6 în legătură cu Mark. 

— Eşti pe aproape, însă nu ai nimerit-o, minți ea. Nu sunt 
verişoara ta. Sunt Sarah Walker. 

Simon o privi şi mai pătrunzător. 

— Eşti Sarah? 

— Crezi că dacă era Liz aici scăpai numai cu o lovitură în cap? 

— Auzisem eu că arătați exact la fel. O mai privi câteva clipe, 
apoi îşi scutură hainele de praf. Capul continua să-i zvâcnească. 

— Cred că ai dreptate. Cu antrenamentul căpătat la CIA, fără 
îndoială că mi-ar fi proptit țeava pistolului în artera carotidă până 
ar fi obținut răspunsurile dorite. 

Ce o adusese însă acolo pe Sarah? o întrebă cât mai firesc 
posibil: 

— Eşti căsătorită tot cu... cum îl cheamă pe bărbatul tău? A, 
da, Asher Flores. Agentul CIA. 

— Să nu-ţi vină vreo idee, Simon. Nu mi-ai răspuns la întrebare. 
Ce cauţi aici? În copilărie, el era iute de picior, iute de gură şi gata 
oricând să intre în bucluc. 

Simon ridică din sprâncene. Nu numai că arăta exact ca Liz, dar 
se comporta la fel ca aceasta. 

— Cred că acelaşi lucru te-am întrebat şi eu, nu? 

Simon îşi roti privirea peste cutiile pline cu fotografii şi alte 
amintiri. Capacul unei cutii pline cu dosare era ridicat. 

— Cauţi ceva anume? întrebă el arătând cu capul spre dosare. 

— Nu, răspunse ea ironic. Sunt Zâna Măseluţă şi am venit aici 
după molari şi canini. Nu vrei să jucăm cinstit, Simon? E clar că 
ne aflăm amândoi aici din cauza lui Mark Childs. Eu am întrebat 
prima, aşa că dacă dai tu un exemplu şi răspunzi sincer, sunt gata 
să fac la fel. 

Simon o privi cu atenție pe Sarah. După eşecul suferit de CIA în 
1996, el întreprinsese o investigație discretă fiindcă auzise că în 
afacere fusese implicată şi Liz. O informaţie căpătată în schimbul 
unor servicii, un contact, un sertar lăsat intenţionat descuiat, un 
cod de calculator divulgat... încetul cu încetul reuşise să pună cap 
la cap destule piese ca să-şi dea seama ce se întâmplase atunci 
când Liz şi Sarah încercaseră să-l convingă pe Carnivor - tatăl lui 
Liz — să se predea. Unchiul Hal, care se părea că fusese un asasin. 

Ceea ce conta acum era faptul că Sarah fusese una dintre 

ultimele persoane care discutaseră cu Carnivorul înainte de 
moartea acestuia. Era foarte posibil ca ea să ştie ceva despre 
dosare. 

— Cum aş putea refuza? spuse el. Probabil că ne putem ajuta 
unul pe celălalt. Hai să începem cu arma mea, zise Simon şi 
întinse mâna. 

Liz îl privi în ochi, ezitând. Aveau aceeaşi culoare albastru 
intens pe care şi-o amintea ea, însă privirea lui era foarte serioasă. 
Îi întinse pistolul cu patul înainte. 

— Mulţumesc, zise el şi puse arma în toc. Ca să nu te obosesc 
cu prea multe detalii — caut o legătură între Mark şi unchiul nostru 
comun, Carnivorul. 

Ea nu lăsă să i se citească surpriza pe față. 

— Pentru numele lui Dumnezeu, de ce să fie MI6 interesat de 
Carnivor? Doar acesta a murit de mult. 

— Ce fac eu aici nu are nici o legătură cu MI6. 

— Eşti în timpul liber sau ai dezertat? 

— Nu contează. E o problemă care mă priveşte numai pe mine şi 
aş prefera să rămână aşa. 

Era exact acelaşi Simon pe care-l ştia ea: mereu în bucluc. 
Părea însă la fel de dornic ca şi ea ca nimeni altcineva să nu afle 
amănunte despre afacerea în care era implicat. Liz puse la loc 
capacul peste cutia cu dosare pe care tocmai le cercetase şi se 
aşeză pe ea. 

— Sunt numai ochi şi urechi, spuse ea. Să auzim ce s-a 
întâmplat. 

— leri mă aflam în misiune în Bratislava - nu, nu o să-ți spun 
despre ce era vorba. Simon se aşeză pe altă cutie de carton. Cineva 
mi-a strecurat, un bilet în buzunar. Mi se spunea să mă duc într-o 
catedrală unde urma să iau legătura cu un bărbat. Am urmat 
indicaţiile şi m-am întâlnit cu un necunoscut căruia n-am reuşit 
să-i văd fața. Individul mi-a spus că tatăl meu a fost convins să se 
sinucidă de către un şantajist. 

— Şi e adevărat? 

Simon se gândi ia cele aflate de la Terrill. 

— Având în vedere ce am aflat până acum, se pare că da. 

— Săracul Sir Robert! Lui Liz îl plăcuse întotdeauna de acesta. 
Fusese unul dintre acele caractere britanice puternice, pentru care 
cuvântul dat era sfânt. În acelaşi timp, siguranța de sine de care 
dădea dovadă în orice ocazie, crea impresia că în adâncul 
sufletului se considera aidoma unuia din acei pirați din vechime, 

pe care Coroana britanică se bazase atât de mult. Poveştile care 
circulau în legătură cu aventurile lui nu se confirmaseră niciodată, 
aşa că ea hotărâse, cu mult timp în urmă, că nu era vorba decât 
despre nişte zvonuri lipsite de temei. 

Simon îi povesti că tatăl său îl angajase pe Carnivor pentru a-l 
elimina pe ucigaşul de copii care teroriza Londra. 

— Câteva zeci de ani mai târziu cineva a încercat să-l şantajeze 
pe tata în legătură cu această afacere. Simon îi povesti apoi despre 
călătoria pe care o făcuse la Zurich, unde Terrill Leaming îi 
mărturisise că şi el îl angajase pe Carnivor şi că era la rândul lui 
şantajat. 

Liz rămase pe gânduri, fără să spună nimic. Deci acesta era 
motivul pentru care dosarele erau atât de prețioase - puteau fi 
folosite la şantaj. Îşi aduse aminte că Terrill Leaming era unul 
dintre prietenii din studenţie ai unchiului Robert şi auzise şi de 
Claude de Darmond. În consiliul de administraţie al Fundaţiei 
Aylesworth se aflase şi un de Darmond - Alexandre de Darmond. 
Cei doi erau frați. Făceau amândoi parte dintr-o familie de 
bancheri, o dinastie la fel ca Rothschild. 

— Conform celor spuse de Terrill, tata era convins că şantajistul 
se baza pe dosarele Carnivorului. Terrill avea aceeaşi părere, mai 
ales după ce primise un e-mail ameninţător care cuprindea şi date 
referitoare la misiunea pe care Carnivorul o îndeplinise pentru 
bancă. 

— Ce voia şantajistul de la ei? 

— De la tata, un vot într-un acord cu privire la comerț. Şi ca 
Terrill să-şi asume greşelile făcute de baron. 

— Este foarte interesant faptul că nu a cerut bani. Prima cerere 
a şantajistului a fost cu tentă politică, în timp ce a doua a avut 
drept scop găsirea ţapului ispăşitor pentru o crimă. 

— Asta e şi părerea mea. Se pare că are la dispoziţie suficiente 
resurse financiare, cu siguranță cât să-şi permită să angajeze 
ucigaşi plătiți. În orice caz, obiectivul meu e simplu. Vreau să pun 
mâna pe ticălosul care l-a forțat pe tata să se sinucidă. Una dintre 
căile cele mai directe pentru a ajunge la acest individ o constituie 
dosarele. 

— Dar de ce-ţi pierzi timpul aici? Du-te să stai de vorbă cu 
baronul de Darmond. 

— Nu am cum. Baronul e pe drum, a plecat din Zurich şi se 
îndreaptă spre proprietatea sa aflată la nord de Paris. Nu avea nici 
un rost să pierd timpul până ajunge el acolo. Aşa că am urmărit o 

altă pistă pe care mi-a indicat-o Terrill. 

Simon îi spuse că aflase de la Terrill că Sir Robert bănuia că 
dosarele fuseseră furate de unul dintre fraţii lui Melanie. 

— Având în vedere că unchiul Blake a murit în accidentul acela 
de elicopter în Bosnia, singurul care rămâne e unchiul Mark. 

— Deci ai venit aici ca să afli dacă dosarele au fost în posesia lui 
Mark şi dacă acest lucru e adevărat, ce s-a întâmplat cu ele după 
moartea lui? 

— Exact. 

De fiecare dată când o privea, simțea că i se accelerează pulsul. 
Ochii aceia închişi la culoare, fața aceea tulburătoare. Avea chiar 
şi vocea melodioasă a lui Liz. 

— E rândul tău acum. 

Putea oare să aibă încredere în el? Mac insistase foarte mult 
asupra faptului că nimeni altcineva nu trebuia deocamdată să afle 
despre dosarele Carnivorului sau despre răpirea lui Sarah. 
Dosarele erau necesare pentru salvarea lui Sarah. Fu din nou 
paralizată de frică pentru soarta verişoarei ei, însă îşi reveni 
imediat. Oricum, Simon ştia deja despre dosarele Carnivorului, aşa 
că singurul secret care trebuia păstrat era răpirea. 

— Mă aflu aici pentru acelaşi motiv — dosarele Carnivorului, 
spuse ea. Eu nu te-am întrebat ce făceai în Bratislava, aşa că nici 
tu nu poți să-mi ceri să-ți spun pentru ce am nevoie de ele. 

El ezită câteva secunde, apoi zise: 

— Mi se pare destul de corect. 

Liz îi relată despre vizita pe care o făcuse La Tish Childs. 

— Conform celor spuse de Tish, ultima „mare afacere” a lui 
Mark a implicat-o pe Melanie şi o anumită stațiune numită Great 
Waters. Mi-a spus că Mark a păstrat documente în legătură cu 
afacerea respectivă. Asta căutam aici. Am verificat deja astea, zise 
ea lovind cu mâna cutia pe care era aşezată şi arătând spre alte 
cinci. 

— Ce-ai zice dacă am căuta împreună? 

— Credeam că nu mă mai întrebi. 

În încăpere se mai aflau cel puţin douăzeci de cutii care trebuia 
cercetate. Simon se ridică şi luă capacul de pe cutia pe care fusese 
aşezat. Era plină cu dosare prăfuite. Trecu cu degetul peste 
etichete, atent la orice referință, la vreo stațiune sau la vreo 
localitate denumită Great Waters. Liz deschise altă cutie şi începu 
şi ea să cerceteze dosarele, din care deschise câteva. Terminară 
amândoi aproape în acelaşi timp şi trecură la alte două cutii. 

— În ciuda faptului că era atât de ghinionist, medită Liz cu voce 
tare, Mark îşi păstra documentele cu foarte multă grijă. E ciudat 
că multe dintre dosare, unele dintre ele alcătuite încă din anii '70, 
nu conțin nici un document. E ca şi cum ar fi lipit etichetele plin 
de speranţă şi apoi, deşi afacerile respective nu se realizaseră, nu 
se îndurase să distrugă dosarele. Se potriveşte perfect cu imaginea 
de visător incurabil pe care o avea Tish despre el. 

— Şi eu am remarcat acelaşi lucru. Chestia asta mă face însă să 
sper că a păstrat şi ceva folositor pentru noi. 

Simon continuă să caute şi deodată îşi aminti: 

— Apropo de dosare... ştiai că FBI a botezat programul său de 
interceptare a convorbirilor criminalilor cu numele „Carnivor”? 

— Am citit şi eu despre asta. Probabil că e vorba de o simplă 
coincidenţă. 

— Mă tot întreb dacă nu cumva e vorba despre un omagiu adus 
unchiului Hal. 

Liz zâmbi. 

— Orice e posibil. De ce nu-i suni pe prietenii tăi de la birou ca 
să-i întrebi? 

— Ai dreptate. Aşa o să fac. 

— Sunt sigură. 

Se uitară unul la celălalt şi zâmbiră, după care îşi continuară 
căutările. Trecu mai bine de o oră. Mica magazie devenea din ce în 
ce mai neîncăpătoare. Din cauza poziției incomode, pe Liz începu 
s-o doară spatele. 

O bună parte din cea de-a doua oră se dusese deja, când, pe 
neaşteptate, Simon strigă ştergând cu mâna praful de pe un dosar: 

— Great Waters! Aici e! 

Oboseala lui Liz dispăru ca prin farmec şi în mai puţin de o 
secundă cei doi se aplecau nerăbdători asupra documentelor din 
dosar. Se aflau acolo mai multe foi liniate de caiet, hârtii scrise la 
maşină, chiar şi un şerveţel — pe fiecare fiind înscrise ora şi data, 
uneori chiar şi locul de desfăşurare a ceea ce fuseseră probabil mai 
multe întâlniri. 

Parcurseră în grabă notele, însă nu reuşiră să găsească nimic 
despre afacerea propriu-zisă. 

— Bine măcar că sunt aranjate în ordine cronologică, remarcă 
ea descurajată. 

Simon ridică ultima bucată de hârtie: 

Întâlnire Great Waters joia viitoare cu bunurile. 

Plata 1 milion de lire sterline. 

Liz luă hârtia din mâna lui. Nu avea înscrisă pe ea nici o dată şi 
nici o semnătură. 

— La ce „bunuri” se referă? O fi vorba despre dosarele 
Carnivorului? E posibil ca acestea să valoreze cel puțin un milion 
de lire pentru cineva interesat. 

Simon rămăsese pe gânduri, cu privirea în gol. 

— Întâlnire „Great Waters”, zise el şi clătină din cap. O fi oare 
vorba despre întâlnire la Great Waters? 

— Ajungem din nou la afurisitul ăsta de nume! Great Waters! 
Unde se află locul ăsta? Eu n-am auzit niciodată despre el. Tu? 

Simon clătină capul în semn că nu ştia. Rămaseră amândoi cu 
ochii ațintiți pe bucata de hârtie. 

Liz se încruntă şi începu să gândească cu voce tare: 

— Poate că intenționa să spună că se întâlneşte cu Great 
Waters. Poate că e vorba despre o persoană sau poate un nume 
codificat. 

— Asta e! Simon se ridică brusc în picioare, scoase telefonul 
mobil şi formă un număr. 

— Pe cine suni? 

El duse un deget la buze şi apoi începu să vorbească în 
microfon: 

— Salut, Barry, ce mai faci, bătrâne... 

Nu apucă să spună mai multe, că auzi o voce izbucnind 
indignată: 

— Ce e cu tine, Simon? Şefa ta a spus că dacă pune mâna pe 
tine îţi taie fuduliile şi le face mâncare pentru peşti! 

— Vrei să-mi explici şi mie ce se petrece? întrebă Simon 
surprins. 

— De ce nu eşti în Florenţa, acolo unde trebuia să te duci? În 
nici un caz nu trebuia să suni aici la sediu. Unde naiba eşti? 

Casa conspirativă a Adei. Fir-ar să fie! Uitase de ea. 

— Cred că e vorba de o neînțelegere. Sunt în misiune şi am 
nevoie de nişte informații. 

— Greşit. Părerea mea e că trebuie s-o suni pe Ada şi să-ți ceri 
scuze. 

— Îmi pare rău, Barry. N-am avut nici cea mai mică intenţie să- 
mi agravez situația. În seara asta plec la Florenţa, minți el. Înainte 
de plecare, mai am de rezolvat însă o mică problemă. Există oare 
în banca ta de date sau în cea de la Scotland Yard vreun gangster 
pe nume Great Waters? 

Fără să mai spună vreun cuvânt, Barry Blackstein trecu 

telefonul pe aşteptare. 

Liz se ridică şi ea în picioare privindu-l ciudat. 

— M-a lăsat să aştept, se justifică Simon. 

La naiba, ceva din făptura ei îl făcea să se simtă din nou ca un 
puştan de nouă ani. 

— Ce e? De ce te uiţi aşa la mine? 

— Ai dat din nou de bucluc, spuse ea. Era mai degrabă o 
constatare decât o întrebare. 

— Se cunoaşte că eşti ziaristă, zise el. După cum îţi bagi nasul 
peste tot. 

— Şi după acuratețea deducțiilor mele. Ar fi trebuit să fii la 
Florența. Chiar pleci acolo în noaptea asta? Se pare că nu te-ai 
schimbat prea mult, Simon. 

— Florența nu e decât o mică vacanţă de care nu am nevoie. Mi 
se pare mult mai important să descopăr dacă sinuciderea tatălui 
meu a fost provocată sau nu. 

Liz fu nevoită să-i dea dreptate. 

— Aşa este. lartă-mă. 

Simon ridică o mână şi spuse: 

— Îţi accept scuzele. Aşteaptă. 

Barry revenise la telefon. 

— Great Waters era porecla unui gangster londonez pe nume 
Gregory Waterson. Am găsit asta în baza de date de la Scotland 
Yard. Waterson a fost ucis în iunie 1997. 

Simon o privi ţintă pe Liz, apoi spuse rar ca să înțeleagă şi ea: 

— Deci Great Waters a fost un gangster. Într-adevăr, pare un 
nume predestinat. Ucis? În iunie 1997? 

Liz înlemni. Era anul şi luna în care muriseră mama ei şi 
unchiul Mark. 

Barry continuă: 

— Era patronul unui club de pariuri, dar era implicat şi în 
prostituție, în extorcări şi în alte afaceri necurate. Un gangster 
neînsemnat, însă ambițios. Afacerile lui au fost preluate de Donny 
Meşter. Se spune că în spatele uciderii lui s-ar afla acest Meşter, 
care şi-a dublat astfel teritoriul. Întrebarea care mă frământă pe 
mine este de ce un agent de penetrare ca tine este interesat de 
toate chestiile astea? 

— Ei, aici ai atins un punct sensibil, zise Simon cu sinceritate. 
Tocmai asta încerc eu să nu mai afle nimeni. 

— Ce legătură ar putea să fie între răfuielile dintre bandele de 
aici şi activitatea ta de acolo? O, nu, Simon. Să nu-mi spui că eşti 

în Londra! Ada o să-şi iasă din minți. Ar fi trebuit să te dai la fund. 
Va trebui să raportez asta. 

Simon oftă. 

— Stai puţin, Barry. Oi fi eu ciudat câteodată, dar nu sunt chiar 
atât de prost. Bineînţeles că sunt la mare distanță de Anglia. 
Insulele Britanice sunt în siguranță. În curând va trebui să-ţi faci 
griji pentru ceea ce o să pățească Italia. Până atunci însă contactul 
meu trebuie să afle ce s-a întâmplat între Donny Meşter şi Great 
Waters. O să-mi spună şi el mie ce am nevoie pentru a-mi duce 
misiunea la bun sfârşit. N-are cumva Meşter ăsta vreun rival cu 
care să-l pun în legătură pe amicul meu? 

De cealaltă parte se auzi un oftat plin de exasperare. 

— Bine. Contactul tău ar trebui să stea de vorbă cu Jimmy 
Unak. Individul era prieten bun cu Great Waters. Când teritoriul 
acestuia a fost preluat de Donny Meşter, Jimmy, prudent, s-a 
oferit să-i fie loial lui Meşter. Acum pe străzi circulă zvonul că 
Meşter crede că Jimmy pune la cale un complot. Se aude de 
asemenea că Meşter plănuieşte să-l ucidă pe Jimmy înainte ca 
acesta să acționeze. 

Barry îi dădu adresa clubului aflat în proprietatea gangsterului, 
plus alte câteva detalii şi încheie convorbirea cu un ultim îndemn: 

— Mişcă-ţi fundul mai repede la Florența! 

De îndată ce Simon apăsă pe butonul OFF al telefonului, Liz 
spuse: 

— Explozia gazului şi incendiul în urma căruia au fost ucişi 
Melanie şi Mark au avut loc în iunie 1997. 

— M-am gândit şi eu la asta. Urâtă treabă. Îi spuse lui Liz ce 
aflase de la Barry. Părerea mea este că merită să-i facem o vizită 
lui Jimmy Unak. 

— Sunt de acord cu tine. Hai să mergem. Liz porni spre uşă. Te 
rog să închizi lumina, zise ea şi lipi urechea de uşă. 

Simon stinse lumina şi veni lângă ea. Părul lui Liz mirosea 
foarte frumos. Ea se strecură afară din încăpere. El ieşi după ea şi 
închise cu grijă uşa. Liz se îndreptă cu paşi repezi spre clădirea 
unde se aflau birourile. Simon venea imediat în spatele ei 
admirându-i formele. Liz se lipi de peretele din stânga al structurii. 

În timp ce cercetau zona în căutarea vreunui gardian, privirile li 
se întâlniră din nou. 

— Cum ai intrat aici? şopti el. 

— Am sărit peste gardul din față. Tu? 

— La fel. 

Începură să alerge ocolind clădirea cu birouri şi se îndreptară 
spre poartă. Simon era îngrijorat de faptul că în spaţiul acela 
deschis prezența lor putea fi înregistrată cu eventualele camere de 
luat vederi montate pe clădire. Imediat cum ajunseră la poartă, 
Simon acționă zăvorul electric, lucru imposibil de făcut din 
exterior. 

În timp ce poarta înaltă începea să se mişte încet spre interior, 
Liz aruncă o privire înapoi în direcţia clădirii cu birouri şi văzu o 
siluetă care se mişca în spatele draperiilor de la o fereastră. 

— Mai repede! şopti ea nervoasă. 

Simon încercă să tragă de poartă, însă aceasta rezistă şi-şi 
continuă mişcarea lentă. Un reflector montat pe acoperişul clădirii 
se aprinse brusc, scăldând în lumină curtea. Simon trase o 
înjurătură. 

Liz se strecură prin crăpătura porții, însă veni imediat înapoi şi 
începu să împingă în sens invers. 

— Avem un vizitator, spuse ea cu vocea întretăiată. E îmbrăcat 
în întregime în negru. Tocmai cobora dintr-o maşină de teren care 
n-avea aprinsă nici o lumină în interior. Mi s-a părut că ţine în 
mână un pistol cu amortizor. 

— Te-a văzut? 

— Bineînţeles că nu. Am reținut şi numărul de înmatriculare. 
Sunt convinsă că nu m-a urmărit până aici. Mi s-a părut că am 
fost urmărită o vreme de o femeie în Paris, însă am reuşit să scap 
de ea acolo. Probabil că individul te-a urmărit pe tine. 

— Nu cred că avea cum. Hai s-o ştergem de aici. 

În timp ce se îndepărtau de poartă, un gardian ieşi din clădire şi 
strigă către ei: 

— Plecaţi de aici! Am chemat poliția! Individul purta cămaşă şi 
pantaloni de culoare gri deschis, iar pe umeri şi pe şapcă avea 
înscris numele firmei care era proprietara depozitului. Nu era 
înarmat şi burta îi sălta caraghios la fiecare pas. Expresia fioroasă 
de pe fața lui nu ar fi reuşit să sperie nici măcar un copil. 

— Acoperă-mă, şopti Simon. Am de gând să rechiziționez 
uniforma aceea. 

Scoase arma şi alergă direct spre gardian. Acesta scoase un 
guițat speriat şi se răsuci pe călcâie. Simon ajunse lângă el şi 
împungându-l cu țeava pistolului în spate, îl împinse înapoi în 
clădire. 

Liz trecu în fugă pe lângă ei şi după ce depăşi mai multe birouri 
cufundate în întuneric, intră într-o încăpere de la capătul 

coridorului, unde se vedea lumină. Era camera de control, un 
perete întreg fiind acoperit cu monitoare. Liz se aşeză grăbită pe 
fotoliul din fața consolei şi începu să cerceteze panoul de comandă. 
Încerca să identifice butoanele corespunzătoare camerelor de luat 
vederi ce supravegheau intrarea în depozit. După ce reuşi să le 
găsească, apăsă imediat pe ERASE. 

Când ieşi din cameră, Simon tocmai îl lega la ochi pe gardian 
care acum rămăsese în maieu şi era legat de un scaun. 

Simon îşi pusese pe cap şapca gardianului şi îşi trăsese cămaşa 
acestuia peste a lui. Apucând cheile gardianului într-o mână şi 
jacheta sport în cealaltă, Simon se îndreptă spre o uşă laterală. 

— Pe aici! Fără să se mai uite înapoi, să vadă dacă ea îl 
urmează, deschise uşa. Dacă reținuse corect... da, acolo se afla 
camioneta. 

Înţelegând imediat ce avea el de gând, Liz începu să alerge. 
Trebuia să se mişte repede, înainte ca intrusul să sară peste gard. 

— Mă ocup eu de poartă, zise ea şi ieşi în întuneric. 

Simon sări la volanul camionetei, porni motorul şi puse 
vehiculul în mişcare, îndreptându-se spre ieşire. 

Liz lovi puternic în dispozitivul electric de deschidere a porții şi 
apoi se lipi de stâlpul din dreapta. Nu reuşi să distingă nici un 
zgomot de partea cealaltă a gardului; huruitul motorului acoperea 
orice altceva. De îndată ce Simon ajunse la poartă şi încetini, Liz 
se aruncă în maşină, ghemuindu-se pe podea. 

— Frumos jucat, zise el, fără să privească în jos. Poarta e larg 
deschisă acum, aşa că pornim. Simon ieşi din curtea depozitului 
fără să se grăbească, având un aspect foarte oficial îmbrăcat în 
cămaşa paznicului şi cu cascheta acestuia pe cap. 

— În ce parte e maşina de teren? 

— În dreapta, zise ea de jos. 

Simon o luă spre stânga. 

— Îl vezi? întrebă ea. 

Simon se uită în oglinda retrovizoare şi pe fața lui apăru un 
zâmbet până la urechi, care-l făcea să arate din nou uimitor de 
tânăr şi lipsit de griji. Începu să râdă uşor. 

— Ce e aşa de amuzant? 

— Individul tocmai s-a strecurat prin deschizătura porții, 
furişându-se ca să nu-l vadă nimeni. Poartă o mască de schi trasă 
peste față. Cred că e mândru de deşteptăciunea lui şi de iscusința 
cu care a evitat escaladarea gardului. Dăm un ocol ca să ajungem 
la maşina mea. Tipul e destul de ocupat ca să ne mai creeze 

probleme. 
Liz se ridică pe banchetă. 
— Deocamdată. 

Deşi era trecut de miezul nopții, străzile cartierului londonez 
Soho pulsau zgomotos, într-o atmosferă de carnaval. Muzica şi 
fumul de țigară se revărsau pe uşile deschise ale barurilor şi 
cluburilor pline cu tineri. Grupuri de fete gălăgioase, aşezate în 
jurul meselor din stradă ale cafenelelor, flirtau cu băieții care 
treceau pe lângă ele. Vitrinele şi reclamele luminoase străluceau în 
noaptea de vară, iar trotuarele erau pline de trecători. 

În interiorul maşinii, la radioul dat în surdină, se transmiteau 
ştiri despre reuniunea G-8 ce urma să se desfăşoare la Glasgow 
săptămâna următoare. În timp ce Simon încetini încercând să 
găsească un loc de parcare, cei de la ştiri schimbară registrul 
informațiilor. 

Liz mări repede volumul în clipa în care auzi cuvintele „Tish 
Childs”. 

»... a fost găsită moartă prin împuşcare în apartamentul său din 
East End anunță crainicul. Lângă cadavru se aflau urme de cocaină. 
Femeia a fost bătută cu violență şi apoi împuşcată. ” 

— O, Dumnezeule! Tish! Liz se aplecă spre difuzor ca să audă 
mai bine. 

„... iar un pistol Walther cu amortizor a fost descoperit într-un coş 
de gunoi plasat pe aleea de lângă clădirea în care locuia. Revolverul 
este în prezent verificat pentru a se stabili dacă este arma crimei. Un 
martor a relatat că doamna Childs a fost vizitată în această seară de 
o femeie înaltă cu părul roşcat tuns scurt. Un altul a descris un 
bărbat cu înfăţişare suspectă, îmbrăcat într-un trening negru şi 
purtând pe cap o şapcă al cărei cozoroc îi ascundea aproape în 
întregime faţa...” 

— Fir-ar să fie! explodă Simon printre dinți. După tot ce-a 
suferit din cauza lui Mark, trebuia să mai şi sfârşească în modul 
ăsta groaznic. 

Liz nu reuşea să-şi potolească bătăile puternice ale inimii. 

— Oribil! 

Cei care aveau dosarele o uciseseră pe Tish. Exact aşa cum 
încercaseră s-o ucidă şi pe ea de două ori în Santa Barbara şi o 
dată lângă spitalul din Paris. Cercetă nervoasă strada aglomerată 
şi pentru o clipă avu senzaţia că din spatele fiecărui parbriz o 
pândeşte câte un asasin. 

Sărmana Tish. Viața fusese foarte nedreaptă cu ea. 

— Crezi că toate astea se întâmplă din cauza dosarelor 
Carnivorului? întrebă Simon. 

— Ce altceva poate să fie? 

Liz continua să urmărească traficul, de parcă răspunsul la toate 
întrebările ce o chinuiau s-ar fi aflat acolo. 

— Primul martor m-a descris pe mine, însă cel de-al doilea l-a 
descris pe bărbatul care a venit după noi la depozit, înseamnă că 
individul nu ne-a urmărit pe nici unul dintre noi până acolo. A 
bătut-o pe Tish până a aflat de la ea unde aveam de gând să mă 
duc. Ce monstru! 

— Deci individul a ajuns la Tish căutându-te pe tine. Dar de 
unde ştia că ai să te duci la ea? 

— Asta aş vrea şi eu să ştiu. Liz avea gura uscată. Deşi avusese 
tot timpul senzația că e urmărită, nu reuşise să vadă pe nimeni. 
Probabil că îi slăbiseră simţurile mult mai mult decât îşi închipuise 
ea. 

— Spune-mi şi mie despre ce e vorba, o rugă el. Poate am cum 
să te ajut. 

Liz îi aruncă o privire dură. 

— Îmi spui şi tu ce făceai în Bratislava? 

— Nu pot. 

— Nici eu nu pot să-ți spun mai multe. 

Se priviră în ochi câteva clipe. Apoi, Simon cobori privirea şi 
spuse: 

— Acum te urmăreşte şi poliția. Fără îndoială că descrierea pe 
care o au ei e mult mai detaliată decât cea de la radio. 

Liz nu zicea nimic, cu gândul la Sarah. Încerca să-şi imagineze 
starea în care se afla verişoara ei, străduindu-se să nu se lase 
copleşită de gândul că i se întâmplase ceva rău. Nu voia să se mai 
gândească la cei care fuseseră ucişi. Nu folosea nimănui dacă se 
lăsa copleşită de durere. Erau cu toţii nişte victime, inclusiv ea. Liz 
nu avea însă de gând să se lase doborâtă atât de uşor. 

Simon reuşi să găsească un loc de parcare pe o stradă îngustă, 
opri motorul, luă geanta neagră de pe bancheta din spate şi începu 
să caute prin vasta colecţie de legitimaţii şi acte de identitate pe 
care o avea acolo. 

— Ai printre astea şi vreun act autentic? îl întrebă ea. 

— Sper din tot sufletul că nu. 

— Tu ai făcut rost de ele sau le ai de la MI6? 

— Câte puţin din amândouă. 

— Ai ceva şi pentru o femeie? Liz văzuse un nume - Maria 
Belloy. Foloseşti asta pentru tine? 

El o privi cu atenție. 

— Uneori. Dacă vrei să ştii, folosesc trei acte de identitate ale 
unor femei. 

Simon scoase telefonul şi formă un număr. 

— Aş vrea să vorbesc cu Michele Warneck. Da. O caută Simon 
Childs. 

Rămase câteva clipe în aşteptare, bătând darabana cu degetele 
în volan. 

— Michele? Da, îți mulțumesc asemenea. Ca de obicei. Da, 
corect. Mulţumesc, mai zise el şi închise telefonul. 

— Ce-a fost asta? 

— O simplă precauţie. Doar nu vrei să-mi afli toate secretele, 
nu? Hai să vedem dacă putem afla ceva util de la Jimmy Unak. 

* 

Cartierul general al lui Jimmy Unak se afla într-un club de 
noapte numit Velvet Menagerie. Firma luminoasă era mică şi 
realizată cu gust. Portarul avea constituția unui luptător de 
categoria grea şi era îmbrăcat cu o jachetă scumpă din mătase 
neagră. În nas avea două inele de aur, iar părul negru îi era prins 
la spate într-o codiță împletită. Din modul în care îşi mişca umerii, 
Liz trase concluzia că individul avea un pistol într-un toc aflat sub 
braț. 

Simon îi flutură prin fața ochilor o legitimație falsă şi portarul 
mârâi amenințător, ceea ce însemna că aveau permisiunea să 
intre. Înăuntru, instalația de lumini crea jocuri de culoare 
ameţitoare pe suprafața enormului ring de dans unde perechile se 
legănau în ritmurile asurzitoare produse de membrii trupei Split 
Lip. Pe banner-ul care atârna de tavan scria că formația era cea 
mai tare dintre cele ce evoluau pe scenele cluburilor din metropolă. 
În ciuda faptului că era trecut cu mult de miezul nopții, atmosfera 
din sală nu era încărcată numai cu miros de sudoare şi de alcool, 
ci şi cu entuziasm. 

— E rândul meu, spuse Liz. 

Înainte ca Simon să aibă timp să riposteze, Liz începu să-şi 
croiască drum până la bar. Ajunsă acolo, făcu un semn cu degetul 
ridicat. Cu priviri pline de speranță, barmanul ajunse în dreptul ei 
în acelaşi timp cu Simon. Bărbatul din spatele tejghelei îi aruncă o 
scurtă privire acestuia însă îşi concentră imediat atenția asupra 
femeii din fața lui. Liz îi acordă cel mai cuceritor zâmbet de care 

era în stare şi-l întrebă, încercând să acopere vacarmul din sală, 
unde putea să-l găsească pe domnul Unak. Barmanul îi indică o 
uşă în fața căreia stătea în picioare un bărbat discret îmbrăcat în 
sacou. 

În clipa în care barmanul îi părăsi ca să se ocupe de un client 
adevărat, Liz remarcă umflătura care se distingea la spatele 
bărbatului prin haina albă a uniformei. Întoarse capul şi văzu că şi 
Simon observase arma. Dădură ocol ringului de dans, 
îndreptându-se spre gardianul dichisit ce păzea uşa. Fără îndoială 
că şi acesta era înarmat. 

Liz îi spuse la ureche lui Simon: 

— Dacă vrei să intri în biroul lui Unak, în mod sigur vei fi 
percheziționat. Simon nu renunțase la revolverul Beretta pe care-l 
avea sub haină. 

— Nu cred. 

— N-o să-mi mai fii de nici un folos dacă ajungi la spital sau te 
împuşcă ăştia. 

— Ai încredere în mine. Treaba e rezolvată. 

— Mă îngrijorezi, Simon. Indivizii ăştia nu ştiu de glumă. 

Simon oftă. 

— Eşti exact ca şefa mea. Ai încredere în mine, ştiu ce fac. 

— Pot să mă descurc şi singură. 

— Nu, Sarah, nu poţi. Dacă ai noroc, poţi să ieşi de aici 
nevătămată, însă de aflat n-ai să afli nimic. Te rog să nu zici nimic. 
Aici suntem pe teritoriul meu. Liz ar înțelege foarte bine chestia 
asta. 

Liz se încruntă. Se hotări să-l lase pe el să conducă ostilitățile, 
pregătită totuşi să intervină, dacă era nevoie. 

O dată ajunşi la uşă, Simon flutură legitimaţia în fața 
santinelei. 

— Sunt inspectorul Scott Anderson. Vreau să vorbesc cu Jimmy 
Unak. 

Bărbatul îl prinse de încheietura mâinii aflate în mişcare şi 
studie cu mare atenție legitimaţia. După câteva secunde ridică 
mirat dintr-o sprinceană. 

— Manchester? Cam departe de casă, nu-i aşa, domnule 
inspector? 

— Ce minune, ştii să citeşti! Fă bine şi lasă-mă să trec. 

Simon îşi smulse mâna din strânsoarea bărbatului şi-i aruncă o 
privire ucigătoare. 

Gangsterul îl fixă cu ochii săi ca de rechin, îşi cobori puţin 

bărbia şi vorbi într-un microfon prins de gulerul sacoului. Cei doi 
putură să vadă că individul avea o cască în ureche. 

După câteva clipe, în ochii bărbatului se văzu o scurtă 
scânteiere. Deschise uşa, duse două degete la frunte şi le zise cu o 
voce joasă, ironică: 

— A doua uşă la stânga, domnule inspector. 

Liz simți că i se ridică nivelul adrenalinei simțind disprețul din 
vocea bărbatului. Trebuia să recunoască faptul că stăpânirea de 
sine a lui Simon era impresionantă. Uşa se închise în urma lor cu 
un sunet surd, ca o uşă de seif şi zgomotul şi muzica dispărură 
brusc, de parcă ar fi fost retezate cu un cuțit. O izolare fonică 
perfectă. Liz avea toate motivele să creadă că uşa şi coridorul erau 
suficient de bine blindate ca să reziste oricărui glonț. Erau 
aşteptaţi de un alt gardian, foarte musculos față de celălalt. 
Individul îi conduse de-a lungul coridorului puternic luminat. 

Bătu o singură dată într-o uşă şi apoi o deschise. 

Jimmy Unak era aşezat în spatele unei mese lungi ce s-ar fi 
potrivit în biroul preşedintelui oricărei mari firme. Pe pereţii placați 
cu lambriuri din lemn de nuc atârnau mici picturi impresioniste ce 
puteau fi originale. Unak era un munte de om, însă fracul său 
elegant era croit atât de bine încât îți dădea impresia că e doar 
puţin supraponderal. Închise cu ajutorul telecomenzii televizorul 
unde BBC-ul transmitea o dezbatere politică, se cufundă în 
enormul fotoliu din spatele biroului şi le făcu semn spre cele două 
fotolii îmbrăcate în piele fină din fața lui. 

Gardianul musculos se postă lângă uşă. În spatele lui Unak se 
afla un alt bărbat, aşezat pe un scaun simplu, sprijinit cu spătarul 
de perete şi cu picioarele din față ridicate. 

Unak îi privi încruntat. 

— Manchester, dacă am înțeles bine? Ce ar putea vrea de la 
mine poliția din Manchester, domnule inspector... care era 
numele? 

Liz reuşi să distingă totuşi o umbră de îngrijorare pe fața lui 
Unak. Probabil datorată celor aflate şi de ei de la MI6 - faptul că 
rivalul acestuia, Donny Meşter, pusese un preț pe capul lui. 

— Anderson, răspunse Simon calm, dar rar, ca şi când ar fi 
vorbit unui copil. Inspectorul Scott Anderson. 

Unak făcu o mişcare uşoară cu capul. Individul care rămăsese 
la uşă părăsi încăperea. Se ducea fără îndoială să verifice la sediul 
Scotland Yardului dacă se ştia ceva despre sosirea în capitală a 
unui inspector din Manchester. Liz înțelese în sfârşit motivul 

pentru care Simon o sunase pe Michele Warneck. Aceasta avea să- 
l acopere la Scotland Yard. 

— N-am fost niciodată prea bun la memoratul numelor. 

Unak începu să râdă. Un râs rece, strident. 

— Deci ce te aduce aici, domnule inspector? N-am mai fost de 
ani de zile prin nord. 

— Trebuie să discutăm despre nişte evenimente care au ieşit la 
iveală de curând, zise Simon lăsându-se pe spate în fotoliu, 
punând picior peste picior, însă neslăbindu-l nici o clipă din ochi 
pe Unak. 

— Cred că ar fi mai bine dacă am vorbi fără martori. Mă 
îndoiesc că ar fi în interesul tău să se afle ce vom discuta. În tot 
acest timp, Simon nu-i aruncase nici o privire gărzii de corp 
sprijinite de perete. 

Nici Jimmy Unak nu întoarse capul. Zâmbi uşor în direcția lui 
Liz. 

— Cine să fie doamna care te însoţeşte, domnule inspector? 

— Detectiv Phyllis Roan, răspunse ea cu o voce rece. 

Unak o privi îndelung, apreciativ. 

— Cred c-ar trebui să circul mai des prin Lancashire, iubire. 

Liz îşi arcui dezgustată buzele, jucându-şi la perfecție rolul de 
detectiv din nordul cu principii severe care îi disprețuia pe 
depravațţii din sud. 

Unak luă de pe masă un cuţit pentru scrisori şi începu să-şi 
curețe unghiile. 

— Nu am secrete față de bătrânul Packy, domnule inspector. 
Făcu un gest în direcția individului din spatele său, care 
răspundea probabil la acest nume. Deci care ar fi „evenimentele” 
alea despre care crezi că aş vrea să stăm de vorbă, domnule 
inspector? 

— Fostul tău prieten, decedatul Gregory Waterson şi rivalul tău, 
Donny Meşter. 

Unak se încruntă din nou. 

— Nu-mi prea place să vorbesc despre trecut. Morţii din groapă 
nu se mai dezgroapă, eşti de acord? N-are nici un rost să pierdem 
timpul cu asta. 

— Din păcate, Jimmy, pe noi ne interesează trecutul şi exact 
despre asta o să vorbim. 

Ochii lui Unak scăpărară brusc şi individul îşi îndreptă trupul 
ridicându-se ca Titanicul peste valuri. 

— În afară de cazul în care aţi adus cu voi un mandat de 

arestare, puțin îmi pasă ce vreți, Anderson, clar? 

— Pentru tine sunt inspectorul Anderson, reacționă imediat 
Simon pe un ton disprețuitor. 

Nu schițase nici o mişcare. 

— Şi să ştii că te interesează foarte mult ceea ce vrem noi. Avem 
descrierea unui individ care a fost trimis să te ucidă. 

Expresia de pe fața gangsterului nu se schimbă deloc, de şi 
pentru o clipă, furia din ochii lui fu înlocuită de frică. 

— Cine e individul ăsta? 

— Mai întâi vom discuta despre ceea ce vrem să aflăm de la tine. 
Să zicem că e vorba despre un schimb. 

— Un schimb? Ce schimb? 

— Un târg, Jimmy, cum se spune în America. Quid pro quo. Ştii 
ce înseamnă asta, nu? Un om aşa de important ca tine... 

Liz se încordă. Până atunci Simon se descurcase foarte bine, 
însă ceea ce făcea acum o îngrijora. Una dintre cele mai frecvente 
cauze ale comportamentului violent era sentimentul că cel din fața 
ta te consideră inferior, demn de dispreț, un nimeni. 

Simon îl provoca pe Unak în mod intenționat. Linia de 
demarcație între un gangster care se ferea să aibă necazuri cu 
atotputernicul Scotland Yard şi un individ instabil, măcinat 
probabil de un complex de inferioritate, ce putea reacționa foarte 
uşor irațional, împotriva propriilor sale interese era foarte subțire. 
Pericolul care plutea în aer era aproape palpabil. 

Unak se înroşi brusc la față. 

— Ştiu ce înseamnă, curcanule şi mă doare-n fund de târgul 
tău. 

Packy, garda de corp, lăsă ca picioarele din față ale scaunului 
să se proptească cu zgomot pe podea şi duse fulgerător mâna spre 
tocul armei ascuns sub haină. Liz se pregăti, gata să reacționeze 
sau să se arunce la podea. Numai Simon rămăsese imperturbabil, 
exact aşa cum era de aşteptat din partea unui inspector de la 
Scotland Yard. 

— Un târg, repetă el. Bănuiesc că vrei să ştii cine e cel trimis să 
te execute. 

Unak clipi de câteva ori. Făcu un semn cu mâna sa mare în 
direcția lui Packy şi tensiunea se sparse. 

— Spune-mi cum îl cheamă pe ticălos. Îl omor cu mâna mea! 
Gangsterul făcuse alegerea - viața lui era mai importantă. 

Simon clătină cu blândeţțe din cap, de parcă ar fi vrut să certe 
un copil. Liz se străduia să respire normal şi să-şi păstreze aceeaşi 

expresie împietrită pe față. Anglia era o țară foarte diferită de 
Statele Unite. Aici balanța poliție-criminali era mult înclinată în 
favoarea autorităților. Simon jucase magistral comedia polițist 
bun-polițist rău, înfuriindu-l mai întâi pe gangster până în punctul 
în care acesta fusese gata să facă ceva necugetat, pentru ca apoi, 
imediat, să-i ofere un schimb ce nu era numai un târg pur şi 
simplu, ci şi ceva în favoarea individului. 

— Mai ţii minte târgul nostru? E vorba despre câteva întrebări 
referitoare la Mark Childs. 

Când auzi numele, Jimmy Unak aproape că zâmbi. Pocni din 
degete către tăcutul său gardian. 

— Lasă-ne cinci minute, Packy. 

Fără să scoată un cuvânt, Packy ieşi din încăpere, închizând 
încet uşa după el. 

Gangsterul se aşeză mai bine în fotoliu, vizibil uşurat. 

— Ce vreți să ştiţi despre Childs? 

— Ni s-a spus că Donny Meşter l-a ucis pe Gregory Waterson, 
începu Simon. Interesant e faptul că toată lumea e convinsă că 
motivul a fost preluarea teritoriului lui Waterson. Noi avem însă 
motive să credem că e vorba de ceva mai mult şi că a fost implicat 
Mark Childs. 

Jimmy Unak încuviință cu o singură mişcare a capului său 
mare. 

— S-ar putea să aveţi dreptate. Daţi-mi numele ticălosului ăluia 
care vrea să mă lichideze şi vă spun tot ce ştiu despre fraierul de 
Mark Childs. 

— Nu am numele individului, însă îți pot spune cum arată, 
unde a fost văzut ultima dată, numărul de înmatriculare şi alte 
detalii despre maşina de teren, fără îndoială furată, pe care o 
conduce. 

Liz înțelese ce voia Simon să facă în clipa în care acesta începu 
să-l descrie pe asasinul care o ucisese pe Tish şi o urmărise pe ea 
până la depozitul din Fulham. Jimmy Unak scria pe o bucată de 
hârtie tot ceea ce îi spunea Simon. După ce termină, se lăsă pe 
spate şi îi învălui pe cei doi cu o privire aproape paternă. 

— Adevărul este că Greg a ordonat ca Childs să fie ucis fiindcă 
acesta avea un disc Zip despre care se spunea că valorează cel 
puțin un milion de lire. Dădea astfel o lovitură ce valora mult mai 
mult decât nenorocita lui de afacere. 

Pulsul lui Liz se acceleră brusc. Dosarele Carnivorului erau 
înregistrate pe un Zip! Confirmarea o aveau în biletul lui Mark 

găsit în depozit. Plata un milion de lire sterline. 

— Asta se întâmpla în Statele Unite? întrebă Simon. 

— Bineînţeles. 

— Tot Waterson a ucis-o şi pe Melanie Sansborough, sora lui 
Childs? întrebă Liz. 

Unak întoarse capul spre ea şi o privi drept în ochi. Apoi ridică 
din umeri. 

— A fost nevoit. Femeia descoperise ce voia să facă. 

Liz îşi stăpâni cu greu furia. Mama ei. Ticălosul îi ucisese 
mama! 

— Spune-ne cum a aranjat crima, Jimmy. Tonul vocii lui Simon 
sugera faptul că poliţia ştia deja cum se petrecuseră lucrurile şi că 
ar fi fost grozav de bine ca versiunea lui Unak să se potrivească cu 
a lor. 

— A aruncat în aer o conductă de gaz şi a făcut ca totul să pară 
un accident. 

— Şi a reuşit să pună mâna pe Zip? 

— Cel puţin aşa se lăuda. După aia însă, ticălosul ăla de Meşter 
l-a ucis şi a luat el banii pe Zip, încheie Unak şi trase o înjurătură. 

Liz se chinuia să-şi controleze emoţiile. Discul fusese în posesia 
mamei sale şi nu se ştie cum, Mark aflase de existenta lui. Îi 
reveniră în minte cuvintele lui Tish: Mark mi-a spus că sora lui ne 
va ajuta şi că totul va fi bine. Încă una dintre minciunile fanteziste 
ale lui Mark. Liz îşi putea imagina cearta violentă ce avusese loc 
între cei doi. Melanie nu voise, fără îndoială, să-i dea discul şi din 
disperare, Mark făcuse tot posibilul pentru a o convinge - inclusiv 
prin aducerea în casa ei a noului său prieten, Great Waters, ca să-l 
ajute s-o convingă. 

Şi acest Great Waters o ucisese. Melanie, cu trăsăturile ei 
delicate şi zâmbetul acela larg, Melanie care se străduia să lase în 
urmă trecutul blestemat... Melanie îşi pierduse viața nu în timpul 
unei misiuni periculoase, ca asasin internațional, ci acasă, în noua 
locuinţă din Virginia, unde o vizita iubitul ei frate. 

Liz respira uşor şi încerca să nu-şi exteriorizeze zbuciumul 
interior. 

— Ştii ce era pe discul ăla? întrebă Simon. Sau cine l-a 
cumpărat? 

— Nu ştiu cine a dat banii, însă Greg spunea că nu erau decât 
nişte fişiere cu nume, date şi chestii din astea. A fost nevoit să 
angajeze un hacker ca să-l poată citi. Avea şi un cod care făcea 
copierea imposibilă. Din punctul de vedere al lui Greg însă, discul 

nu valora nimic. Gangsterul se aplecă spre un interfon aflat pe 
birou şi zise tare: 

— Packy, poţi să vii înapoi acum. Ridică apoi privirea spre ei. Ar 
fi bine să plecaţi. Eu trebuie să caut un individ cu o maşină neagră 
de teren, iar voi nu mai aveți alte întrebări. 

Simon se ridică în picioare. 

— A fost o vizită foarte plăcută, însă îți sugerez să nu te mai 
întorci la noi, bine? Nu cred că ai fi la fel de prosper în nord ca 
aici. 

Cu acest ultim avertisment, ca Unak să stea departe de 
Manchester, cei doi părăsiră încăperea exact în clipa în care garda 
de corp revenea în cameră. Gânditor, Simon trecu pe lângă individ 
ca şi când acesta ar fi fost invizibil, inexistent. În timp ce traversau 
haosul zgomotos de pe ringul de dans, Liz simţi că sunt urmăriți 
de mai multe perechi de ochi. 

După ce ieşiră din club, Simon îşi vâri adânc mâinile în 
buzunarele pantalonilor şi porniră grăbiţi pe trotuar. 

— Acum ştim, zise el mohorât. 

Liz încuviință din cap. 

— Dosarele există şi mama lui Liz a fost ucisă pentru ele. 

Mergeau amândoi umăr la umăr în tăcere, înconjurați de 
agitația nocturnă a metropolei. 

17 
Apel telefonic din Bruxelles, Belgia 


— A găsit Sansborough dosarele? 

— Încă nu, Cronus. 

— Au atacat-o din nou? 

— Oarecum. 

— Povesteşte-mi totul. 

— Mai întâi s-a dus să întâlnească o femeie pe nume Tish Childs. 

— Mi-aduc aminte de ea - fosta soţie a lui Mark Childs. Am 
încercat şi noi să obținem informaţii de la ea acum cinci ani, atunci 
când a explodat afacerea asta cu dosarele. Era bâtă, nu ştia nimic. A 
reuşit Sansborough să obțină mai multe de la ea? 

— Da. Sansborough a primit nişte informații care au condus-o spre 
un depozit în Fulham. Acolo şi-a făcut apariția şi Simon Childs. Este 
vărul ei, după cum probabil că ştii. 

— Da, dar face parte şi din MI6! Nu vreau ca ticăloşii de la MI6 să 
pună mâna pe dosare! 

— Individul pretinde că e vorba de o problemă privată. Acţionează 
în interes personal, fiindcă cel care şantajează a provocat 
sinuciderea tatălui său. De la depozit, cei doi au plecat spre un bar 
de noapte din Soho. Acolo au aflat că cel care a luat dosarele aflate 
în posesia lui Melanie Childs şi a fratelui acesteia, după care i-a ucis 
pe amândoi, a fost un gangster local. Individul şi-a schimbat apoi 
planul şi a vândut dosarele pentru un milion de lire unui tip al cărui 
nume nu-l ştim. Având în vedere că prețul a fost atât de mare şi că 
nu au fost nici un fel de probleme în legătură cu plata, cred că putem 
presupune că cel care le-a cumpărat este o persoană bogată, care 
doreşte să le folosească în scopuri personale. 

— Prima rundă a şantajului a început la scurt timp după aceea. 
De ce nu am fost şi noi în stare să descoperim toate astea atunci? 
Doar l-am trimis pe predecesorul tău s-o interogheze pe Tish Childs. 

— A povestit şi acum că a vizitat-o cineva şi a întrebat-o despre 
Mark. Însă i-a spus lui Sansborough că nu a dezvăluit niciodată 
nimănui secretele familiei, indiferent ce i s-a întâmplat. Şi i s-au 
întâmplat destule bietei femei ca s-o credem. 

— Bietei femei? 

— A murit, a fost ucisă. Se pare că în mai puţin de două ore de la 
conferința telefonică prin care ai anunțat pe toată lumea în legătură 
cu ceea ce face Sansborough. 

— Cel care şantajează a trimis un ucigaş după Sansborough la 
adresa din East End? 

— Da, Cronus. Adresa pe care Sansborough a indicat-o şoferului 
de taxi şi pe care ţi-am comunicat-o eu. Ucigaşul a bătut-o pe fosta 
soție a lui Mark Childs pentru a afla încotro se îndreaptă 
Sansborough şi apoi a omorât-o. 

— Cursa a funcţionat Doamne Dumnezeule! Este vorba de unul 
de-ai noştri! 


Londra, Anglia 


Mai erau câteva ore până la răsărit şi maşina la volanul căreia 
se afla Simon se îndepărta în viteză de clubul de noapte Velvet 
Menagerie. Cercetau amândoi zona să vadă dacă nu cumva îi 
urmăreşte vreo maşină a poliției. Au cotit spre sud-est, în direcția 
gării Waterloo. Urma să se întoarcă amândoi la Paris, unde Simon 
voia să facă cercetări în legătură cu baronul Claude de Darmond. 

— Şi tu? întrebă el. Ce ai de gând să faci acolo? 

— Mă duc la hotel şi fac planuri. 

Nu era chiar aşa. Telefonul ei mobil nu sunase şi nu avea nici 
un mesaj de la Mac, ceea ce însemna că situaţia lui Sarah şi a lui 
Asher nu se modificase şi că nu primise încă rezultatul de la 
laborator în legătură cu conținutul seringii. 

— Aş vrea să ştiu şi eu ce reuşeşti să afli de la baron, spuse ea. 

— Bineînţeles, dacă are legătură cu dosarele Carnivorului. Cu 
condiția să îmi spui şi tu dacă afli ceva nou. 

— S-a făcut. 

După ce făcură schimb de numere de telefon, Liz sună ca să 
rezerve locuri la Eurostar. Primele locuri disponibile erau pentru 
trenul de 7:40 dimineața, care ajungea în Gara de Nord la 11:47. 

După ce termină convorbirea, puse telefonul jos. 

— Crezi că oamenii lui Unak o să-l găsească pe ucigaşul lui 
Tish? 

— Aici, pe terenul lui? Poţi să fii sigură. 

Liz se gândea la „târgul” pe care Simon îl făcuse cu gangsterul 
acela şi avea un sentiment ciudat. Ucigaşul o chinuise şi o 
omorâse pe Tish Childs după care se deplasase la depozit, fără 
îndoială pentru a o omori şi pe ea. Însă acum individul era ca şi 
mort, ceea ce însemna că scăpase de unul din cei care îi 
amenințau viața. Simon aranjase lucrurile într-un mod foarte 
iscusit, însă asta nu însemna că nu riscase teribil de mult. 

Se uita cu coada ochiului la Simon care, deşi atent la drum, 
încerca să depisteze eventualii urmăritori. Bărbia sa se profila 

puternică şi buzele strânse erau un semn de nervozitate. În priviri 
i se citea furia şi în clipele acelea nu mai părea deloc tânăr şi lipsit 
de experienţă. Prestaţia sa în clubul de noapte fusese remarcabilă. 
Cu toate acestea, pentru Liz era greu să-şi reprime senzaţia că 
Simon fusese prea impetuos, că modul său de acțiune reprezenta 
un pericol nu numai pentru el, ci şi pentru ea şi Sarah. Se întrebă 
însă cât de mult din imaginea aceasta se datora amintirilor 
referitoare la sălbatica lui copilărie. 

— Am ajuns. În vocea sa se simțea o mare uşurare. 

Liz ridică privirea spre indicatorul luminos al gării Waterloo, 
care strălucea ca o fantasmă pe cerul înstelat şi Simon, după un 
ocol, duse maşina în garajul de sub terminalul internațional. 
Clădirea subterană era aidoma unui sarcofag — o cutie sumbră din 
beton ce acoperea liniile de metrou şi în acelaşi timp reprezenta 
suportul pe care se sprijineau şinele de tren de deasupra capetelor 
lor. 

Simon găsi un loc liber într-un colț îndepărtat al garajului şi 
opri motorul. Îşi priviră amândoi ceasurile. Aveau ceva mai mult de 
patru ore până la plecarea trenului spre Paris. 

— Nimeni nu ştie de maşina asta, nu? întrebă ea. 

— Nimeni, răspunse el. I se citea oboseala în cearcănele de sub 
ochi. Ar trebui să fim în siguranță o bucată de vreme. Vrei să 
dormi tu prima sau să stai de veghe? 

— Dormi tu. Eu sunt prea nervoasă ca să adorm acum. Liz se 
uită de jur împrejur la maşinile cufundate în tăcere, încercând să 
desluşească şi ceea ce se afla în zonele aflate în umbră. 

Simon încuviință din cap, cobori fotoliul, îşi potrivi umerii şi 
începu să sforăie în câteva secunde. Ea continuă să cerceteze 
garajul, atentă la o maşină al cărei motor fusese pornit şi 
gândindu-se la ce ar fi putut să facă în cazul în care şi-ar fi făcut 
apariția poliția sau ucigaşii aflați pe urmele sale. 

* 


În tagma sa era cunoscut drept Călugărul şi lucra întotdeauna 
singur. Avea o reputație foarte solidă în cercurile în care se 
învârtea. Se afla lângă depozit, în cabina maşinii de teren furate şi 
raporta pe mobil necunoscutului cu vocea aceea plină de sine, care 
apelase prin intermediari la serviciile sale. 

Reuşea să-şi păstreze controlul deşi era furios. Eşuase şi asta 
din cauza celui care îl angajase. 

— Pistolul a ajuns la Heathrow prea târziu ca s-o mai prind în 
apartament. Femeia aceea, Childs, nu a vrut să coopereze deloc. 

Am pierdut iarăşi o mulțime de timp. 

— Ai urmat planul de rezervă? vocea era aspră şi abia şoptită, 
individul folosea fără îndoială un mecanism de alterare vocală, 
care nu reuşea însă să ascundă tonul de superioritate. 

— Bineînţeles. Am ucis-o pe Tish Childs şi am plantat cocaina şi 
arma. 

— Înseamnă că va interveni poliţia. O să aflu eu unde s-a 
ascuns. Dacă e încă în Londra, o să te caut ca să termini treaba. 
Vei primi plata la oficiul poştal. 

Cel care-l angajase închise telefonul. 

Nu am nevoie de favorurile tale. Dezgustat, Călugărul porni 
maşina şi o băgă în viteză, cu gândul la o halbă de bere şi un 
sandviş cu şuncă. Nu parcursese însă mai mult de lungimea unui 
cvartal, când zări în față un camion proptit de-a curmezişul străzii 
pustii. Reduse viteza. Greu de zărit pentru un om obişnuit, însă 
foarte vizibili pentru Călugăr, în umbra camionului se ascundeau 
doi bărbați. O stradă laterală se deschidea convenabil în dreapta. 
Chiar prea convenabil. O ambuscadă. 

Călugărul fu cuprins de o senzație asemănătoare cu plăcerea. 
Era mai mult decât se aşteptase de la această misiune. Frână 
brusc, băgă în marşarier, apăsă pedala de accelerație şi trase de 
volan mult spre dreapta. Vehiculul se supuse comenzilor sale şi 
urcă pe trotuar. Călugărul apucă cu o mână Mauser-ul şi se 
întinse să deschidă portiera, cuprins de febra confruntării. 

Un glonț tras dintr-o armă cu amortizor pătrunse prin geamul 
portierei din stânga. Pentru o fracțiune de secundă, Călugărul auzi 
un zgomot asemănător unui şfichiuit de bici. Apoi nimic. Glonţul îi 
trecu prin cap, îi ieşi prin ureche şi sparse geamul de pe partea sa. 
Călugărul se prăbuşi din maşină, mort înainte ca țeasta sa să se 
izbească de trotuar. 

Bărbatul ocoli maşina de teren. Pe spate îi atârna o coadă din 
păr negru împletit şi în nas avea două inele de aur. Cu trupul său 
uriaş de luptător şi cu haina sport de mătase neagră, individul ar 
fi părut ciudat de nepotrivit pentru locul acela chiar şi pentru 
cineva care nu ar fi asistat la crimă. Singurii care îl văzuseră 
fuseseră însă oamenii lui şi ținta sa era moartă. Băgă pistolul în 
toc. În câteva minute avea să fie înapoi la uşa clubului Velvet 
Menagerie. 

* 

Liz avu un somn chinuit. Când se trezi, brațele îi erau ca de 

plumb şi se simțea total dezorientată. Nu deschise imediat ochii. 

Mai aşteptă câteva clipe până ce deveni pe deplin conştientă de 
tăcerea garajului subteran, de mirosul vag de benzină şi de faptul 
că se afla pe un fotoliu de maşină. 

În cele din urmă îşi dezlipi puţin pleoapele. Simon se uita fix la 
ea. Liz rămase nemişcată, ca şi cum ar fi continuat să doarmă. 
Intensitatea privirii făcea ca ochii lui albaştri să pară mai 
întunecaţi decât în realitate. Ţinea braţele încrucişate la piept. În 
mâna dreaptă se vedea revolverul Beretta, iar stânga era ascunsă 
în curbura cotului. Mişcă rapid capul pentru a trece în revistă 
garajul. 

Începând cu fluiditatea mişcărilor şi terminând cu frumuseţea 
masculină a feței, întreaga lui făptură degaja un aer nonşalant, o 
sete contagioasă de viață şi de aventură. Era un bărbat pe care 
femeile îl urmăreau cu privirea. Nu atât din cauza frumuseţii lui 
speciale, ci mai ales datorită aerului său de animal de pradă, sigur 
pe sine. Era tipul acela de bărbat care se simţea foarte în largul 
său în compania femeilor. 

La început, Liz fusese doar curioasă şi puțin amuzată de faptul 
că el o studia în timpul ce ea dormea. Acum însă, după ce el îşi 
concentră din nou atenţia asupra ei, intensitatea privirii lui îi 
provocă o stare de nelinişte. 

Deschise ochii, clipind de câteva ori, de parcă s-ar fi trezit în 
clipa aceea. 

— S-a întâmplat ceva? 

El îşi mută rapid privirea. 

— Nimic. O patrulă a trecut de două ori, însă nu s-au obosit să 
vină până în colțul nostru. Cum te simți? 

— Mai bine. Cred că ar fi bine să mergem să ne luăm biletele, 
zise ea gândindu-se la ce putea să-i aştepte afară. 

— Mai avem timp. Te aşteaptă cineva la Paris? 

Expresia de pe faţa lui îi mărturisea îngrijorarea. 

Eşti Sarah, îşi spuse ea. Trebuie să gândeşti ca Sarah. Fu din 
nou surprinsă de natura duplicitară a acestui tip de viață pe care 
sperase să-l uite o dată pentru totdeauna, de uşurinţa cu care 
adevărul putea fi înlocuit de minciună. 

— Asher plănuise să mă aştepte, începu ea să explice cu un 
zâmbet plin de dor, ca şi cum s-ar fi gândit la el, însă a primit o 
misiune. Nu e nici o problemă. Îmi place oraşul şi îmi găsesc eu 
ceva de făcut. 

— Crezi că te mai aşteaptă vreo surpriză? 

— Te referi la individul care a ucis-o pe Tish Childs? Sunt 

convinsă că nu. 

Simon nu păru deloc convins. 

— Ai vreo armă la tine? 

— Nu şi nici nu intenționez să port. 

Simon desfăcu palma stângă. Avea acolo un pistol mic cu țeavă 
scurtă, o armă neobişnuită, calibru 22. 

— Ar trebui. Presupunând că individul a fost angajat de cineva, 
mai mult ca sigur că persoana respectivă va mai angaja şi alții. 
Poţi să iei arma mea de rezervă. 

— E drăguţ din partea ta, Simon. Vorbesc serios. Însă nu. Nu 
voi purta armă. Am renunțat la ele cu câțiva ani în urmă. Acesta e 
ultimul meu cuvânt. 

— Nici dacă ai şti că o armă poate salva viața ta sau pe a 
altcuiva? 

— Există şi alte metode prin care se pot rezolva problemele, nu 
numai violența. Ştiu asta foarte bine, zise Liz şi schimbă subiectul. 
Ce ai de gând să faci după ce te duci la castelul baronului? 

Simon se gândi câteva clipe. 

— Depinde de ceea ce aflu acolo, zise el şi-şi băgă pistolul pe 
care voise să-l ofere lui Liz într-un toc fixat de gleznă. 

— Asta dacă reuşeşti să afli ceva. 

Spionajul era în acelaşi timp artă şi muncă asiduă, însă ceva 
din vocea lui îi spunea că se fereşte de ea. 

— Simon, de ce ai fost trimis la Florența? 

Gura lui se strânse brusc, defensiv. 

— Ţi-am mai zis că şederea în Italia e un fel de vacanţă, 
răspunse el zâmbind cu şiretenie. O vacanţă impusă. 

Liz îi întoarse zâmbetul încercând să ascundă ceea ce tocmai 
descoperise Simon: juca un rol la perfecție. Comportamentul său 
copilăros, impulsiv, chiar arogant uneori nu era decât o mască sub 
care Simon îi făcea pe cei din jurul lui să creadă că nu e cine ştie 
ce de capul lui. În realitate însă era un tip mult mai generos şi 
dedicat decât lăsa să se vadă. 

— Atunci îți sugerez să renunti la Paris şi să te duci în Italia, îi 
spuse ea. Dacă cei de la MI6 nu ştiu nimic despre dosarele 
Carnivorului şi tu îi amesteci în chestia asta, lucrurile pot deveni 
foarte complicate nu numai pentru tine, ci şi pentru mine. E 
posibil ca din cauza asta şantajistul şi dosarele să ne scape printre 
degete. 

— Ştiu eu cum să mă descurc cu şefii mei, zise el repede, 
îngrijorat mai degrabă pentru capacitatea ei de a face față 

încurcăturii în care se părea că intrase. 

— Uite, exact asta nu-mi dă pace. Orgoliul ăsta nemăsurat al 
tău. Mă face să cred că nu îţi dai cu adevărat seama cu ce ai de-a 
face. Se poate avea încredere în tine? Nu cumva ai de gând să faci 
cine ştie ce trăsnaie numai ca să îndrepți nu ştiu ce greşeală din 
copilărie? 

Simon îi aruncă o privire furioasă. 

— Stai puţin. Dintre noi doi, tu eşti amatoarea, nu eu. Dacă nu 
vrei să lucrezi cu mine, bine. Oricum nu cred că mă poți ajuta în 
vreun fel. Dacă însă crezi că merită, mi-ar plăcea să ținem 
legătura. 

Liz rămase pe gânduri. Îi plăcuse modul original în care o 
ajutase să fugă din depozit, precum şi abilitatea cu care îl 
manipulase pe Jimmy Unak. Găsise de asemenea o metodă 
deşteaptă prin care să scape de ucigaşul mascat. Nu-i dăduse nici 
un motiv să se îndoiască de el. La urma urmei, dacă îşi schimba 
planul, nu avea decât să nu-i spună nimic din ce ştia. 

— Sunt de acord să lucrăm împreună, zise ea. Cred că ar fi bine 
să avem un loc pentru mesaje. Nu departe de Arcul de Triumf, pe 
strada Bassano este un restaurant numit Chez Paul. Vizavi se află 
o parcare şi o cabină telefonică. 

— Ştiu zona, însă nu-mi aduc aminte de nici o cabină 
telefonică. 

— O s-o găseşti. Este un loc nemaipomenit de bun pentru 
mesaje. O tânără femeie, o poetă, obişnuia să lase acolo bilețele de 
dragoste adresate unui bărbat mai în vârstă pe care îi vedea în 
fiecare zi servind micul dejun la Chez Paul. Era prea săracă şi 
timidă ca să îndrăznească să vorbească direct cu el, aşa că punea 
aceste mesaje anonime între perete şi aparatul telefonic, convinsă 
că el nu le va citi niciodată. În acelaşi timp, bărbatul o remarcase 
şi o plăcuse. Într-o bună zi, se hotări s-o aştepte la ieşirea din 
cabina telefonică. Văzu însă că ea lasă acolo o bucată de hârtie. 
Asta l-a speriat. Fata putea fi o spioană. În loc să vorbească cu ea, 
bărbatul a plecat. S-a întors însă mai târziu ca să vadă ce era cu 
biletul acela. A găsit o duzină. 

— Individul era agent secret? 

Liz clătină din cap. 

— Nu, era editor. Când a pus biletele cap la cap şi-a dat seama 
că făceau parte dintr-un lung poem scris în singurătate şi adresat 
unui iubit inaccesibil. Un poem numit „într-o inimă greşită” şi... 

— „Suntem singuri într-un pahar, o bulă, o lacrimă”, cită el. Mi- 

am amintit acum de această poveste. S-au îndrăgostit, ea a 
terminat poemul şi el i l-a publicat. 

— Da, asta este povestea. De atunci localnicii îşi lasă acolo 
mesaje. Se spune că aduce noroc. Doar ştii... francezii şi dragostea 
neîmpărtăşită. 

— Îmi place ideea asta. O să fie destui oameni pe acolo care să 
ne asigure acoperirea. 

Simon îşi lăsă pistolul Beretta în poală, ridică mâinile deasupra 
capului şi se întinse. 

— Să ştii că ai dormit ceva timp pe umărul meu. 

— Nu ţi-a plăcut să fii pe post de pernă? 

— Ba pot să spun că a fost destul de plăcut, zâmbi el. 

Nu putea deloc să ignore faptul că ea semăna atât de bine cu 
Liz. Era foarte ciudat să descopere că toate acele sentimente şi 
emoţii pe care i le trezeau amintirile încă vii erau vinovate. În ciuda 
faptului că suferise destul de mult de-a lungul anilor, hormonii 
continuau să joace un rol foarte important. Dar era ceva mai mult 
de atât. Liz fusese pentru el ca o icoană imposibil de atins; mai în 
vârstă decât el, fusese expresia cunoaşterii date de o sexualitate 
activă. O ființă la care visa cu toți porii şi totuşi intangibilă. 

Îşi aducea aminte de ticălosul cu care se măritase. Garrett nu- 
ştiu-cum, de la CIA. În familie se vorbea că ea intrase în Agenţie 
doar ca să poată petrece mai mult timp cu el. Garrett primise însă 
o misiune în Orientul Mijlociu şi acolo fusese prins şi ucis de 
terorişti. În afară de faptul că trăieşte în California şi că predă la o 
universitate, nu mai ştia nimic despre ea. 

Simon îşi drese glasul. 

— Trebuie să-ți mărturisesc ceva. 

— Nu cred că e un moment foarte potrivit pentru confesiuni, 
încercă ea să-l oprească. Avea o presimțţire în legătură cu ceea ce 
se pregătea el să spună. 

Simon trase o înjurătură în gând. Ce naiba era în mintea lui? Se 
simțea vinovat. Femeia de lângă el nu era Liz. Era Sarah Walker şi 
nu ştia prea multe lucruri despre ea decât ceea ce citise în dosar. 

— Poate că ai dreptate, începu el, însă trebuie să ştii că, dacă 
m-am purtat puțin cam ciudat, e din cauză că prezenţa ta îmi 
aduce aminte atât de bine de Liz. Îmi cer scuze. 

— Nu ai de ce să-ţi ceri scuze. 

— Nu, sincer, te rog să mă ierți. Vezi tu... adevărul este că... ei 
bine, cred că pot să-ți spun de-a dreptul. În adolescență făcusem o 
pasiune teribilă pentru Liz. Bineînţeles că zâmbeşti şi zici că era o 

prostie, având în vedere diferența de vârstă şi toate celelalte, însă 
să ştii că o divinizam. Da, ăsta e adevărul. Obişnuiam să-i 
urmăresc orice mişcare când venea acasă, în vacanță, de la 
Cambridge. Ca să se mărite până la urmă cu ticălosul ăla! Garrett 
nu-ştiu-cum, nu? 

— Garrick. Garrick Richmond. Crezi că era un ticălos? 

— Tu nu eşti de aceeaşi părere? 

— Nu l-am întâlnit niciodată. Însă cred că e mai sănătos să 
presupunem că până la urmă Liz a înțeles că nu era un soț potrivit 
pentru ea. 

— Eşti plină de tact, la fel ca şi ea. 

— Asta crezi tu, că Liz e plină de tact? Dumnezeule, cât poţi să 
te înşeli! Era foarte ciudat să vorbească despre ea însăşi la 
persoana a treia. Dar nu mi-ai spus chiar tu acum câteva ore că 
dacă ar fi fost Liz în locul meu ti-ar fi înfipt fără îndoială în 
carotidă țeava unui pistol? De când e asta considerată drept o 
dovadă de „tact”? Bine, ţi-ai eliberat conştiinţa, numai că lui Liz 
trebuie să-i povesteşti toate astea, nu mie. 

Liz se uită neliniştită de jur împrejur în garaj şi apoi îşi privi 
ceasul de la mână. 

— E timpul să mergem. Deschise geanta. Scoase de acolo 
ochelarii lui Sarah, bereta lui Asher şi jacheta maro. 

Simon o privea cu uimire în timp ce se echipa. 

— Asta este deghizarea ta? 

— E suficientă. 

El nu era chiar aşa de sigur, însă a încerca s-o oprească era ca 
şi cum ar fi vrut să se opună naturii dezlănțuite. 

— O să aflăm în curând dacă e suficientă sau nu. 

— Eu plec prima, spuse ea. E bine să nu ajungem la casă de 
bilete împreună. 

— Sunt cu totul de acord. Şi nici în tren nu e bine să stăm 
alături. 

— E o idee bună. 

Liz ieşi din maşină. Peştera din beton era luminată cu becuri 
aşezate în partea de sus a pereţilor. Îşi potrivi jacheta aceea urâtă 
şi o porni spre lift, aspectul ei schimbându-se parcă după fiecare 
pas. Simţea că o apasă ca o povară moartea mamei ei. Deşi mama 
ei reuşise să-şi lase în urmă viața clandestină, până la urmă 
fusese ucisă din cauza acesteia. Poate că nimeni nu putea să scape 
de urmări. 

Simon venea după ea, privind-o cu uimire. Sarah dădea 

impresia că se scufundă în sine însă şi devenind din ce în ce mai 
mică, mai fragilă, aproape copleşită, dar încă încercând să reziste 
în fața răutăţii celor din jur. Ar fi vrut s-o laude, să-i spună cât de 
mult o admiră, dar Liz merse şi mai departe, înaintând cu paşi 
mici, ca ai unui şoricel timid. Până ajunseră la intrarea în 
terminalul internațional, Simon aproape că nu o mai recunoscu pe 
Sarah Walker. Era un lucru foarte bun şi asta nu numai din cauza 
poliției. Dacă trimiseseră un ucigaş după ea, aveau să trimită cu 
siguranță şi alții. 

Sala gării era un spațiu vast ce răsuna de voci, zgomot de pa şi 
valize trase pe role şi anunţuri în difuzoare. Liz uită cu totul de 
Simon şi teoriile lui pentru că, în timp ce avansa spre casa de 
bilete, îşi făcură apariția doi poliţişti în uniformă. Pulsul i se 
acceleră. Ar fi vrut să se întoarcă, însă o asemenea mişcare ar fi 
atras şi mai mult atenţia. 

Se strădui să-şi păstreze cumpătul şi să respire normal în timp 
ce cei doi bărbați cercetau sala. Aproape în aceiaşi timp, privirile 
amândurora se opriră asupra ei. Liz se încovoie şi mai mult şi 
continuă să înainteze cu mersul acela ciudat aruncând priviri 
mioape prin ochelarii lui Sarah în timp ce-i urmărea pe cei doi 
poliţişti cu coada ochiului. 

În extremitatea stângă a şirului de ghişee, Simon prezentă 
actele sale de la MI6 şi dispăru apoi în interior pentru a obține 
permisul de a călători cu arma în Franța. Procedura putea dura 
câteva secunde sau mult mai mult dacă funcționarii doreau să 
facă totul ca la carte. 

În timp ce Liz se opri în faţa unui alt ghişeu, cei doi poliţişti se 
despărțiră şi îşi continuară patrularea. 

— Pentru Gara de Nord, vă rog. Liz dădu numele pentru care 
făcuse rezervarea - Sarah Walker. 

— Paşaportul dumneavoastră, doamnă. Cu părul cărunt şi cu 
un aspect foarte oficial în uniforma sa îngrijită, funcţionarul de la 
ghişeu o privea pe deasupra ochelarilor fără ramă. Fruntea şi 
obrajii săi erau brăzdate de vârstă. 

— Da, domnule, zise ea uşor, cu acelaşi aer de persoană timidă. 
Deschise paşaportul lui Sarah. 

În timp ce bărbatul se aplecă asupra documentului, ea văzu un 
alt funcţionar în uniformă intrând în spaţiul unde se aflau 
ghişeele. Acesta merse prin spatele funcționarilor de la ghişee 
lăsând câte un afiş pe fiecare pupitru. Liz se strădui să vadă ce 
scria pe hârtia aflată lângă cotul funcţionarului din fața ei. Inima 

parcă i se oprise în loc. Se putea vedea foarte clar că era ceva 
oficial — de la Scotland Yard. 

I se uscase gura şi reuşi să distingă cuvintele Patricia Warren 
Childs şi crimă şi East End. Desenul semăna cu ea, presupusa 
criminală, însă nu era perfect şi diferenţa era accentuată din cauza 
ochelarilor, beretei şi a aerului său timid. Dacă însă funcţionarul 
de la ghişeu se apuca să compare acest desen cu fotografia din 
paşaport, coincidența avea să iasă, fără îndoială, la iveală. Dacă 
funcţionarul chema poliţiştii şi aceştia îi controlau geanta, aveau 
să găsească două paşapoarte pe nume diferite, dar cu aceeaşi 
fotografie pe amândouă. Era un motiv suficient pentru a o aresta, 
iar detenția micşora drastic şansele de a găsi dosarele Carnivorului 
şi de a o salva pe Sarah. Se blestemă în gând pentru nesăbuința 
de a nu ascunde propriul ei paşaport. 

Funcţionarul încetă să mai răsfoiască filele paşaportului şi 
începu să studieze fotografia. 

Trebuia să facă ceva foarte repede, înainte ca individul să apuce 
să compare fotografia cu desenul. Remarcă brusc părul cărunt al 
acestuia şi fața puternic ridată. Avea în spate cel puțin şaizeci de 
ani dificili. Îi veni o idee... Era omeneşte să te intereseze de 
sănătatea celui din fața ta, în special dacă acesta este în vârstă. 

În timp ce funcţionarul ridică privirea de pe fotografie ca s-o 
privească şi apoi o cobori din nou, Liz băgă mâna în geantă. 

— Acesta este permisul meu de conducere eliberat în California, 
spuse ea cu o voce spăsită, deschizând portofelul lui Sarah şi 
arătându-i funcţionarului documentul, pentru a-i confirma că ea e 
cea din paşaport. Fotografia aceasta şi cea din paşaport au fost 
făcute înainte să mi se decoloreze pielea. 

Se aplecă spre ghişeu, atinse cu un deget ochelarii imenşi şi 
spuse în şoaptă: 

— Vedeţi că şi eu port ochelari. Sper că dumneavoastră nu 
suferiți de ceva serios. 

Fără să-şi dea seama, bărbatul îşi împinse în sus pe nas 
ochelarii cu ramă subțire. 

— Nu semănațţi cu nici una dintre cele două fotografii, comentă 
el. 

— Aş fi vrut ca diferența să nu fie atât de mare, zise ea 
aruncând în jur o privire tulbure. Aveam de gând să vă rog să-mi 
spuneți în ce direcție sunt trenurile. Nu sunt încă oarbă, nu am 
nevoie de baston, dar mi-e foarte greu să disting indicatoarele 
aflate la distanță. M-aţi ajuta foarte mult dacă m-ați îndruma 

dumneavoastră. 

Încercă să-şi ascundă nervozitatea şi-l privi drept în ochi. 
Expresia severă de pe fața bărbatului se îmblânzise parcă un pic. 
Era momentul să pluseze, chiar dacă exista riscul ca acesta să 
reacționeze neaşteptat şi să cheme ajutoare. 

— Va trebui să renunţ la permisul de conducere când ajung 
acasă, se confesă ea. Nu mai pot conduce bine din cauza vederii. 
Pierderea vederii m-a făcut să nu mai am încredere în mine, cel 
puţin aşa mi-a spus doctorul meu. Eram drăguță, nu-i aşa? 

Liz zâmbi curajos. 

Toată împotrivirea bărbatului se topi. 

— Da, foarte drăguță. 

Slavă Domnului că mai exista o urmă de bunătate în sufletul 
oamenilor. 

— Dacă ați terminat şi nu e nici o problemă, sunteți atât de 
drăguţ să-mi dați câteva indicaţii? 

Reugşise. Bărbatul începu să-i arate, prin gesturi şi vorbe, pe 
unde s-o ia. Liz îşi recuperă paşaportul şi permisul de conducere 
şi-i mulțumi funcţionarului. Simon şedea pe o bancă aflată în 
apropiere şi se prefăcea că citeşte Times. Ridică bărbia şi dădu 
uşor din cap, cu o privire îngrijorată. Ea se îndreptă grăbită spre 
trenuri. El se ridică în picioare, strânse ziarul sub braț şi porni 
după ea. 

18 


Paris, Franța 


În timpul călătoriei de la Londra la Paris, Liz şi Simon se 
aşezaseră în aşa fel încât să se vadă unul pe celălalt şi să se poată 
odihni pe rând. După ce ajunseseră la Paris, el închiriase o maşină 
în timp ce ea oprise un taxi. 

De îndată ce se aşeză pe bancheta din spate, Liz îl sună pe Mac, 
însă nu primi nici un răspuns. Îi lăsă un mesaj prin care îl ruga s- 
o sune şi începu să se gândească la Asher, sperând ca el să se 
simtă mai bine şi să aibă veşti îmbucurătoare în legătură cu 
Sarah. Abia aştepta să-i povestească acestuia ce i se întâmplase în 
Londra, despre uciderea lui Tish, despre Simon şi MI6, despre 
faptul că Melanie şi Mark fuseseră ucişi şi dosarele vândute. 
Bineînţeles că nu îi va spune nimic din toate astea lui Mac. Putea 
avea surpriza ca informaţiile pe care i le-ar fi dat să ajungă direct 
la criminalii ce o urmăreau pe ea. 

Ajunse la spital la începutul după-amiezei. Surorile medicale se 
pregăteau să administreze medicația de la mijlocul zilei, iar 
asistenții împingeau scaunele cu rotile în care şedeau pacienții ce 
urmau tratamente de refacere fizică. Se grăbi să ajungă la camera 
în care se afla Asher şi deodată se încruntă. Scaunul din fața uşii 
dispăruse. Nu se vedea nici o santinelă - nici de la CIA, nici din 
altă parte. Uşa era deschisă şi ea băgă imediat capul înăuntru. 

Bărbatul care dormea acolo era aproape chel, avea înjur de 
şaptezeci de ani şi valuri de grăsime sub bărbie. În mod sigur nu 
era Asher. 

Alergă spre camera asistentelor. 

— Unde a fost mutat Asher Flores? 

— A, da, doamna Flores. Era aceeaşi asistentă ca şi în ziua 
precedentă. Nu ați fost informată? 

— Informată în legătură cu ce? Ce s-a întâmplat cu Asher? 

Asistenta făcu ochii mari. 

— A părăsit spitalul. Nu ştiați? 

— A trebuit să plec din oraş. 

De ce să-l fi mutat cei de la Langley pe Asher dintr-un loc unde 
se afla în siguranță şi unde era tratat în cele mai bune condiţii? 

Poate că era un semn bun. Poate că cei de la Langley o găsiseră pe 
Sarah, ea era acum împreună cu Asher şi zburau amândoi spre 
casă, sub supraveghere medicală. 

Dacă aşa ar fi stat lucrurile, Mac ar fi trebuit însă s-o informeze 
şi pe ea. 

— Unde l-au dus? 

— Nu ni s-a spus, doamnă. La urma urmei, nu era treaba 
noastră. De îndată ce monsieur a ieşit de poarta spitalului, a fost 
preluat de doctorul american. 

— Era cu el un doctor american? Cine? 

— Cel pe care l-a adus gardianul. Vă rog să mă scuzațţi. Trebuia 
să vă fi spus asta mai întâi. Sunt convinsă că monsieur va fi îngrijit 
excelent. 

Liz ieşi din spital încercând să analizeze rapid situaţia. Chiar 
dacă Sarah ar fi fost liberă, ea tot trebuia să continue cercetările 
pentru a găsi dosarele şi pe cel care-i şantaja; dar fără să mai fie 
sub presiune. Cea mai bună cale de a afla ce însemnau toate astea 
era să-l sune pe Mac. Dar telefonul lui Mac suna încontinuu. Se 
înțeleseseră să țină legătura. Unde era? 

În cele din urmă opri un taxi şi urcă în maşină. 

— Hotelul Walhalla. Pe cel mai scurt drum posibil, sil vous 
plait. Se uită cu atenţie în oglinda retrovizoare şi surprinse o parte 
din fața şoferului. M-ai luat cumva astăzi de la Gara de Nord? 

Individul purta ochelari de soare şi avea o şapcă pe cap. Pe fața 
sa îngustă se citi surpriza. 

— Oui, mademoiselle. Am avut noroc că ați părăsit spitalul 
tocmai acum. Aveam mare nevoie de un client. 

Pe traseul de la gară la spital condusese cu flerul şi iscusința 
specifice celor mai buni şoferi parizieni. 

— Foarte bine, se hotări ea. Trebuie să ajung cât mai repede la 
hotel. 

— Traficul la ora asta e infernal, cred că ştiţi. 

— Douăzeci de euro dacă reuşeşti să ajungi în mai puţin de o 
jumătate de oră. 

— Ah, ce inspirat am fost că am oprit! 

Şoferul apăsă pedala de acceleraţie şi depăşi un Renault Twingo 
din față trecând la câțiva centimetri de bara de protecţie a 
acestuia. Liz se lăsă pe spate în timp ce şoferul făcea slalom 
printre celelalte vehicule, ajutându-se din plin de claxon pentru a- 
şi face loc. Bulevardele şi străzile Parisului erau dominate de 
taxiuri. Oriunde se uita, vedea indicatoarele rectangulare 

ridicându-se deasupra celorlalte maşini. 

Încercă din nou să ia legătura cu Mac. Nici un răspuns. Privi 
prin geam fără să vadă ce era afară şi avu senzația că timpul se 
opreşte în loc. Într-un târziu, taxiul puse o frână violentă şi se opri 
în fața hotelului. Îi dădu şoferului banii promişi şi porni cu paşi 
grăbiţi spre recepție. Nu o aştepta nici un mesaj. 

Se urcă în lift, înjură în gând din cauza încetinelii cu care se 
mişca şi o dată ajunsă la etajul ei, țâşni spre cameră. Descuie uşa 
şi intră fără zgomot, analizând totul dintr-o privire. Nu era nimic 
mişcat de la locui lui. Atât camera, cât şi baia erau goale. 

Liz încuie uşa, se lipi de peretele de lângă fereastră şi aruncă o 
privire în jos. Era tot acolo. Femeia aceea solidă din echipa lui 
Mac, cu părul tuns scurt şi cu ruj închis la culoare pe buze. Era 
aşezată pe banca din staţia de autobuz, însă de data asta purta 
ochelari de soare şi se uita direct spre fereastra de la camera în 
care se afla Liz. În toată înfăţişarea ei era ceva diferit față de modul 
în care arătase în ziua precedentă, ceva care o nelinişti pe Liz. 
Ceva se întâmplase. Dar ce? 

Nu se vedea nici urmă de Mac. Liz oftă şi se întoarse spre 
interiorul camerei. Abia atunci observă bucățelele de plastic din 
jurul laptopului lui Sarah. Îl deschise şi înlemni, mută de uimire. 
Interiorul era complet distrus; monitorul spart şi tastatura făcută 
bucățele. Cine...? 

Mai cercetă încă o dată încăperea, însă nu reuşi să vadă nimic 
neobişnuit. Valiza era acolo unde o lăsase, patul era făcut. Cu 
toate astea, cineva intrase acolo şi distrusese laptopul. Un act de 
vandalism? Nu. Era un avertisment. Nu se afla în siguranță acolo. 

Trebuia să-i spună despre asta lui Mac, însă el nu răspundea la 
telefon. Clătină din cap, cu un nod de îngrijorare în piept. În orice 
caz, trebuia să-şi schimbe înfăţişarea. Mai verifică o dată 
încuietoarea uşii, apoi îşi scoase hainele şi intră în baie să facă un 
duş. 

În timp ce apa caldă curgea peste ea, evenimentele ultimelor 
două zile reveniră în forță în mintea ei. Toate se întâmplau oare 
din cauza dosarelor lăsate de tatăl ei? După răpirea lui Sarah şi 
evenimentele din Londra, era din ce în ce mai convinsă că acesta 
era adevărul. Chipul lui Sarah îi apăru în fața ochilor şi pentru o 
clipă fii din nou copleşită de frică pentru soarta acesteia. 

Începu să se şteargă, încercând să-şi imagineze unde ar putea fi 
Mac. Nu era deloc dornică să aibă din nou de-a face cu cei de la 
CIA, nici măcar cu femeia de jos, din stația de autobuz, însă până 

la urmă avea să fie nevoită să apeleze la ei pentru a-l localiza pe 
Mac. Îşi puse nişte pantaloni negri şi un top croşetat de culoare gri 
pe care le luase din sertarele în care îşi pusese Sarah hainele — 
hainele închise la culoare erau întotdeauna de preferat, fiind mai 
greu de observat. Atât ea, cât şi Sarah preferau culorile închise. 

Deschise debaraua pentru a căuta acolo o pereche de pantofi. 
Avu un moment de ezitare, ochii şi mintea ei refuzând să creadă... 
apoi deveni conştientă. 

Scoase un țipăt. Îşi acoperi însă imediat gura cu palma. Fierea i 
se ridică în gât. Mai văzuse oameni ucişi însă de data asta era mai 
rău. Atât de neaşteptat. Atât de şocant. Se forță să privească din 
nou. 

Trupul mare al lui Mac era aşezat pe podeaua debaralei, cu 
spatele sprijinit de perete, ca şi cum s-ar fi odihnit. Hainele erau 
netezite părul îngrijit pieptănat, iar picioarele încrucişate. În gât 
însă se vedea atârnând o seringă hipodermică, înfiptă atât de 
adânc încât acul dispăruse în întregime. În ochii larg deschişi nu 
mai pâlpâia nici o scânteie de viață. 

Liz nu revenise în totalitate în pielea personajului care fusese 
cândva. Nu era încă pregătită pentru brutalitatea acelei vieți. Nu 
putea rămâne insensibilă, rece, în fața morții. Crima nu era pentru 
ea o simplă latură a muncii, o sarcină. Şocul în fața morții nu 
putea fi înlăturat, indiferent cât de multă experienţă sau pregătire 
ar fi avut, însă antrenamentul ajuta la controlul reacțiilor. La 
Fermă învățase că nu există persoană care să nu fie vulnerabilă la 
şoc. Numai țipătul scurt pe care îl scosese o trădase. 

Îngenunche lângă Mac, închise ochii şi puse urechea pe pieptul 
lui. Nimic. Nu-i venea să creadă. Nu i se putuse întâmpla aşa ceva 
lui Mac. Rămase pe vine şi încercă să-şi potolească bătăile inimii 
astfel încât să poată să-i privească din nou fața rece ca de 
marmură şi să-şi aducă aminte câtă viață şi experiență exprimase. 
Mac fusese un profesionist. 

Un bărbat care putea să-şi poarte singur de grijă. Atât de bun 
încât fusese desemnat s-o protejeze pe ea. 

Nu, nu avea dreptate. Un alt lucru pe care îl învățai la Fermă 
era acela că nici un agent nu era suficient de bun ca să nu fie în 
pericol în fiecare minut. În fiecare secundă. 

Cu ochii arzând, se ridică în picioare şi se aşeză apoi pe pat. În 
ciuda suspiciunilor ei, a ideilor lui, îi plăcuse de Mac. Un val de 
durere o străbătu. Sări brusc în picioare şi alergă la fereastră. 
Trebuia s-o atenționeze pe femeia aceea. Chiar în clipa în care se 

aplecă pentru a privi spre femeie, sună telefonul mobil. Poate era 
Simon. Apucă geanta cu o mână, scoase afară telefonul şi se 
întoarse la fereastră. 

— Vino jos, la mine. Era vocea unei femei vorbind în engleză cu 
accent franțuzesc. 

Liz rămase blocată. 

— Ce? 

— Vino la mine şi noi o vom elibera pe Sarah Walker. Ia liftul şi 
ieşi pe uşa din față a hotelului. Ne întâlnim acolo. O să apară o 
dubiță — aceeaşi dubiță neagră care a ridicat-o pe Sarah. Doar vrei 
s-o vezi liberă, nu? 

Lui Liz i se puse un nod în gât. Încercă să răspundă cu o voce 
dură: 

— Prostii. N-am nici un motiv să te cred că Sarah e la tine, sau 
dacă e, că ai să-i dai drumul. 

Se uită cu atenție în intersecție, spre femeia care reprezenta 
pentru ea singura legătură cu Mac. Femeia avea telefonul la 
ureche, se ridicase în picioare şi se uita spre fereastra în spatele 
căreia se afla Liz. Sentimentul acela pe care-l avusese mai 
devreme, cum că se întâmplase ceva, era încă prezent, însă acum 
avea o motivaţie precisă. 

Se auzi din nou vocea şi Liz putu să vadă că femeia de jos era 
cea care rostea acele cuvinte: 

— Tish Childs. Angus Macintosh. S-ar putea să urmeze Sarah 
Walker. Ce crezi că se întâmplă dacă stăm puţin de vorbă? Vino 
jos. Doar vrei s-o vezi, nu? 

Liz nu zise nimic, încercând să-şi revină. Deci, privirea pe care 
femeia aceea i-o aruncase lui Mac în fața spitalului nu îl 
atenționase asupra prezenței ei acolo, în calitate de ajutor al lui. 
Liz se aşteptase ca Mac să aibă mai multe ajutoare şi interpretase 
greşit acea privire. 

— Tu l-ai omorât! o acuză Liz. 

— Nu era deloc preocupat de binele tău sau al verişoarei tale. 

Alte minciuni! 

— Faptul că el e mort nu înseamnă că ea e în viață — sau că se 
află în mâinile tale. Cine eşti? Ce urmăreşti cu adevărat? 

Vocea femeii încerca s-o liniştească: 

— Să salvez viața verişoarei tale. Îți acord o oră de gândire. Dar 
numai o oră. Ştiu că ţii la ea... 

Liz apăsă butonul OFF şi se trase într-o parte a ferestrei ca să 
poată privi mai bine. Femeia închidea şi ea mobilul, neagră la față 

de furie. Nu exista nici o dovadă că Sarah era în mâinile ei sau ale 
oamenilor ei. În orice caz, din ceea ce aflase până atunci, grupul 
care voia să pună mâna pe dosare era acelaşi care o răpise şi pe 
Sarah. Femeia nu făcea parte din acel grup. Femeia lucra pentru 
cel care şantaja. 

Furioasă, Liz țâşni de lângă fereastră, îşi puse pantofii, scoase 
pistolul Sig Sauer din locul unde îl ascunsese, între perete şi 
calorifer, verifică dacă arma e încărcată şi porni grăbită spre uşă. 
Acolo se opri brusc. 

Ce era în mintea ei? Se uită la arma pe care o ţinea în mână. 
Apoi înțelese. Exact asta voia femeia. S-o provoace. Un atac dictat 
de furie era exact ca şi cum s-ar fi predat de bunăvoie în mâinile 
ei. 

Femeia îi acordase o oră. Doar atât. 

Prima sa grijă trebuia să fie Sarah şi dosarele Carnivorului. 
Făcea acum parte dintr-o echipă CIA care încerca s-o salveze pe 
Sarah, să găsească dosarele şi să-l oprească pe cel care şantaja. 
Mac fusese legătura ei cu acea echipă şi Mac era acum mort. 
Trebuia să restabilească acea legătură. Calea cea mai rapidă era să 
ocolească şeful agenţiei locale şi să sune direct la Langley. 

Puse arma pe birou şi folosi telefonul protejat pe care îi primise 
de la Mac. Formă un număr pe care îl memorase cu ani în urmă şi 
pe care nu se aşteptase să fie nevoită să-l utilizeze vreodată. Era o 
linie specială pentru cei care, asemenea ei, ieşeau din sistem. 

— Aici e Red Jade, spuse ea vocii care răspunse. După ce Liz 
comunică şi codul său numeric, la capătul celălalt al liniei se lăsă 
tăcerea. 

Cu telefonul lipit de ureche, Liz se duse la uşa garderobei, se 
mai uită încă o dată la sărmanul Mac şi apoi o închise. Se aşeză pe 
scaunul de la birou şi privi în jos spre degetul strâmb. Îşi aducea 
aminte foarte vag de durerea teribilă pe care o simţise în momentul 
în care căzuse şi şi-l rupsese, urmată apoi de suferința din 
perioada vindecării. Aparent fără nici un motiv îi veni în minte 
imaginea lui Simon şi zâmbi fără să vrea. Îl revedea ca prin ceață: 
un băiețel adorabil a cărui copilărie părea a fi la un secol distanţă. 
Copilăria ei era încă şi mai îndepărtată. 

În sfârşit, se auzi un zgomot pe linie şi vechea ei „poartă” din 
cadrul Companiei, omul cu care nu mai vorbise de ani de zile, o 
întrebă: 

— Red Jade? 

— Da. 

— Numele tău adevărat? 

— Liz Sansborough, Frank. Pentru numele lui Dumnezeu, te rog 
nu-mi face şi tu zile fripte! După instructajul final, fusese 
repartizată în grija lui Frank Edmunds. „Porţile” reprezentau 
punctele de contact cu cei pensionați, semipensionaţi sau cu 
ceilalți agenți care, sub o formă sau alta, nu mai erau activi. 

— La naiba, Sansborough. Au trecut atâția ani de când ai 
plecat, la ce te aşteptai? 

— Nu vreau să mă întorc, Frank. Am însă veşti proaste. Mac — 
Angus Macintosh - a fost ucis. 

— Angus şi mai cum? Liz repetă numele. 

— E vorba de unul de-ai noştri? 

— Bineînţeles că e unul de-ai voştri, la naiba! Doar nu crezi că 
sunam aşa, degeaba? 

— Bine, bine. Nu e unul din colegii mei, aşa că trebuie să verific. 

O lăsă să aştepte. Tăcerea era cumplită şi lui Liz îi veni din nou 
să urle. La Frank. La toţi cei de la Langley. La lumea întreagă. 

Când Frank reveni la aparat, avea o voce precaută. 

— Eşti sigură? Macintosh, Angus? 

— Bineînţeles că sunt sigură. De ce? Ce s-a întâmplat? 

— S-a întâmplat că ultima dată când am avut pe listele noastre 
pe cineva cu numele ăsta era prin 1963. Omul ar trebui să aibă 
cam nouăzeci de ani acum. Despre el e vorba? 

Liz rămase mută. 

— Vrei să mă verifici, nu? Spune-mi... operaţiunea lui Mac e 
clasificată top-secret, nu? Pentru că dacă e, sunt şi eu implicată şi 
dacă există cineva care trebuie să ştie despre ea, eu sunt aceea. 

— Nu e nici o operaţiune. Nu există nici un Angus Macintosh 
care să fi lucrat pentru noi în ultimii patruzeci de ani. Nu e nici un 
nume folosit pentru acoperire, cel puţin conform bazei noastre de 
date. Ce se întâmplă acolo, Sansborough? 

Ce se întâmplă acolo? Se găsea într-o cameră de hotel din Paris 
în a cărei garderobă se afla cadavrul lui Mac, iar o criminală 
neidentificată o aştepta jos în stradă în timp ce ea se gândea la ce 
ar fi putut spune, într-un telefon care nu era al ei, unui bărbat cu 
care nu mai vorbise de ani de zile şi pe care nu-l întâlnise 
niciodată în persoană. 

— Sansborough? întrebă el. Ce faci acolo? Lucrezi pe cont 
propriu? 

— Nu, zise ea încet, nu lucrez pe cont propriu. 

De cealaltă parte se lăsă tăcerea. 

— Bine, Liz, cred că ai nevoie de ajutor. Cred că treci printr-un 
episod de flashback. Se mai întâmplă. Vreau să vii la noi şi să... 

— Te rog să verifici două lucruri, Frank, îl întrerupse ea. Mai 
întâi, am fost interogată a doua oară în februarie 1998 într-o casă 
conspirativă din Virginia. Grey Mellencamp în persoană m-a 
interogat. Dacă ai acces la aceste înregistrări, aş dori o copie sau 
măcar să vorbesc cu cineva care cunoaşte conținutul interviului. 
În al doilea rând, aş vrea să ştiu cine de la Langley a aranjat să 
obțin postul oferit de Fundaţia Aylesworth. 

— La a doua întrebare pot să-ți răspund chiar eu. Am lucrat şi 
eu la pregătirea instructajului tău, cel puţin la primul şi pot să-ți 
spun că nu am auzit de fundaţia aia până ai primit postul. Când 
ţi-am dat drumul, ţi-am dat drumul pentru totdeauna. 

Liz simţi că înţepeneşte, ca şi cum ar fi împins-o cineva într-o 
apă înghețată. 

— Mă considerați total compromisă pentru a mai activa şi total 
inutilă? 

— Să zicem că te consideram complet convertită la viața civilă. 
Habar n-ai pentru cât de mulți foşti agenţi acest lucru este 
imposibil. Bineînţeles că din când în când te verificam, aşa că am 
aflat de obținerea postului acela în California. Dacă ar fi fost ceva 
ciudat cu angajarea ta acolo, mai mult ca sigur că aş fi aflat. Nu, te 
comportai foarte bine. Eram foarte mulțumiți în privința ta, 
Sansborough. 

„A te comporta bine” era un mod codificat de a spune că nu 
făceai nimic care să creeze probleme celor de la Langley. Liz era 
însă convinsă că adevărul era altul. Fundaţia acționase în legătură 
cu cei de la Langley, chiar dacă Frank nu ştia acest lucru. Oamenii 
fundației se pricepeau al naibii de bine să-şi ascundă urmele. 

— Îţi mulţumesc pentru informaţie, Frank. Vrei acum să verifici 
ce te-am rugat în legătură cu interviul cu Mellencamp? 

El o lăsă din nou să aştepte. Când reveni la telefon, în vocea lui 
nu se citea numai precauție, ci şi suspiciune. 

— Liz, nu există nici o înregistrare a unui al doilea 
interogatoriu, în mod sigur nu cu Grey Mellencamp. La naiba, doar 
la vremea aceea devenise secretar de stat şi nu cred că mai 
participa la aşa ceva. 

— Nici o înregistrare? Ce naiba tot spunea individul ăla? M-au 
dus într-o casă conspirativă din Virginia. O proprietate mare, 
înconjurată de păduri... 

Frank o întrerupse: 

— Nu s-a întâmplat aşa ceva. Dosarul tău a fost închis după ce 
ai venit aici şi ai fost interogată. Dacă am mai fi avut şi o a doua 
întâlnire cu tine, ar fi trebuit să existe şi un document, chiar dacă 
ar fi fost strict secret. 

Liz nu-şi putu stăpâni un fior. Îl întrebă apoi: 

— Cine e Themis? 

— Themis? Ce tot vorbeşti acolo? N-am auzit niciodată de 
numele ăsta. Vocea lui Frank era plină de neîncredere. Cred că ai 
halucinaţii. Mai bine trimit pe cineva să te ajute. Unde eşti? 

— Unde se află Asher Flores? Sarah Walker? 

— Aşteaptă o secundă. lată: Flores e în permisie la Paris 
împreună cu soţia sa. Sunt în vacanţă, pentru numele lui 
Dumnezeu. Ascultă, Liz, stai acolo unde eşti. Nu sună deloc bine. 
Vom încerca să te localizăm şi să te ajutăm. Acum... 

Frank nu ştia nimic despre răpirea lui Sarah sau despre faptul 
că Asher fusese împuşcat. Chiar nu ştia. 

Nu ştia nici măcar că ea se afla în Paris... 

Nu ştia nimic despre Mellencamp... 

Nu ştia nimic despre Mac sau Themis... despre faptul că Asher 
fusese într-un spital, păzit de un om de la CIA, luat de acolo şi dus 
Dumnezeu ştie unde... 

Înseamnă că nu ştia nimic... că cei de la Langley nu ştiau nimic. 

Copleşită, Liz întrerupse legătura. Compania nu avea nimic de-a 
face cu afacerea asta. Încă de la întâlnirea ei cu Grey Mellencamp, 
desfăşurată cu ani în urmă, CIA nu fusese implicată în vreun fel. 
Nu fusese manipulată de cei de la CIA. Nici CIA, nici cei de la 
Surete n-o căutau pe Sarah. CIA nu era preocupată de soarta lui 
Asher sau a sa. 

Şi Asher fusese păcălit. Oare răpirea lui Sarah fusese ceva real? 
Da, trebuie să fi fost. Rănile lui Asher erau adevărate. Pericolul era 
real. Nu, era chiar şi mai rău. 

Nu mai ştia în cine putea să aibă încredere, unde să se ducă. 
Era scăldată într-o sudoare rece. Era în continuare controlată şi 
manipulată, însă de o persoană sau de un grup necunoscut, cu o 
putere înspăimântătoare. 

PARTEA A DOUA 


Banii nu au miros. 
PROVERB ROMAN. 

Conferinţă telefonică inițiată din Paris, Franța. 


— Cum adică n-ai mai aflat nimic, Cronus? 

— Stai uşor, Themis. Am vrut pur şi simplu să spun că nu sunt 
noutăţi foarte importante. E toată lumea prezentă? 

— Aici Atlas. Aşteptam şi eu un raport. 

— De ce durează atâta? Aici Prometeu. 

— Aici Ocean. Avem dosarele? 

— Domnilor, vă rog. E şi Hyperion pe fir? 

— Da, bineînțeles. 

— Foarte bine. Sansborough s-a întors la Paris. A descoperit că 
Flores nu mai e în spital şi lucrul ăsta a dat-o peste cap. Când am 
vorbit ultima dată cu Duchesne, ea era într-un taxi în drum spre 
hotel. De îndată ce Duchesne are ceva pentru noi, vă anunţ. Cel mai 
important lucru e că presiunea asupra ei şi a şantajistului a crescut. 
Vă rog să aveți în vedere acest lucru. Şi de asemenea, că n-am dat 
greş niciodată în vreo operațiune. Luând în considerare dorința 
noastră comună de a intra în posesia dosarelor şi faptul că suntem 
gata să facem tot ceea ce este necesar pentru asta, sunt pe deplin 
încredințat că şi această operaţiune va reprezenta un succes. E doar 


o chestiune de timp. 
* 


Furioasă şi hotărâtă, Sarah Walker se întinse pe spate pe patul 
pliant, cu gleznele încrucişate. Ridică mâinile înțepenite în poziția 
chinuită în care fuseseră legate şi încercă să le întindă. Cu o 
zvâcnire dureroasă, circulația i se restabilea şi reuşi să-şi întindă 
degetele. Oftă şi lăsă să-i cadă mâinile de-o parte şi de alta a 
trupului. 

Camera era neaerisită, plină de praf şi de pânze de păianjen, ca 
şi cum ar fi rămas încuiată mai mulți ani de zile. Sarah rămăsese 
cu ochii pironiți în tavan. O crăpătură în tencuială îl traversa 
urmând o traiectorie asemănătoare cursului Senei. În locul unde 
tavanul se unea cu peretele cel mai îndepărtat de ea, crăpătura se 
desfăcea în mai multe brațe, unde se vedeau ieşind şi intrând 
gândaci de bucătărie. Sarah se uita la ei cu o stranie curiozitate, 
admirându-le corpurile lucioase şi întrebându-se care erau bolile 
ai căror purtători erau. Era o reacție foarte ciudată din partea ei. 
Încă un motiv în plus pentru care trebuia să iasă de acolo. 

Sări în picioare şi păşi pe podeaua acoperită cu linoleum, 
scuturându-şi mâinile ca să-şi revină mai repede şi să-şi reia 
activitatea. Se afla „acolo” de două zile. Ştia asta fiindcă îi lăsaseră 
ceasul. Nu avea însă nici cea mai mică idee unde se afla acest 
„acolo”. Nu numai că cele două ferestre erau acoperite cu placaj, 
dar cei care o răpiseră purtau în permanență ciorapi de nailon 
traşi pe cap şi nu vorbiseră niciodată în prezența ei. Din clipa în 
care îl împuşcaseră pe Asher, o aruncaseră pe ea în dubiță şi îi 
trăseseră o glugă peste ochi, răpitorii fuseseră o amenințare 
tăcută, nu-i putea vedea, nu ştia cine sunt şi asta o dezorienta. 
Pentru a ajunge în acea cameră folosiseră un lift. Cu ochii 
acoperiți, nu-şi putuse da seama la ce etaj se află. 

Ajunse la perete, se răsuci şi-şi continuă plimbarea. Se temea 
pentru Asher. Era posibil ca el să fi murit. Îi venea să urle. Îi reveni 
în minte ultima imagine - întins pe trotuar ca o păpuşă stricată în 
timp ce ploaia curgea în valuri. Şi tot sângele ăla! 

Simţea o dorință dureroasă de a-l revedea pe Asher. De a-l ține 
în brațe. De a şti că trăieşte. Asta era cel mai important motiv 
pentru care trebuia să iasă de acolo. Trebuia să-l găsească pe 
Asher. 

Printr-un act de voință, Sarah reuşi să-l îndepărteze din 
gândurile sale. Trebuia să aibă mintea limpede. La Fermă, învățase 
regulile de bază ale supraviețuirii în caz de răpire: 

Chiar din clipa în care ai fost răpit, caută o cale de scăpare. 

la şi ascunde orice obiect care îţi iese în cale. Evadările 
încununate de succes se datorează de cele mai multe celor mai 
neînsemnate obiecte. 

Nu-ţi arăta niciodată slăbiciunea. 

Nu uita, întotdeauna există o speranță. 

Ocupă-ți în permanență mintea cu ceva astfel încât să nu fii 
paralizat de frică, izolare şi disperare. 

Prima sarcină pe care o avea de îndeplinit era să caute 

microfoane sau camere de luat vederi. După ce se convinse că nu 
există aşa ceva, inspectă singura piesă de mobilier existentă în 
încăpere - patul pliant, care, având în vedere urma lăsată în praful 
de pe linoleum, fusese adus acolo de curând. Nu găsi nimic util. 
Acelaşi lucru şi în cazul chiuvetei şi closetului. 

Flexându-şi degetele, trecu pe lângă o grămadă de cauciucuri de 
bicicletă, un tomberon de gunoi gol, o ladă de haine vechi, mai 
multe cutii goale pe care scria CHINA, o colecţie de pachete de 
țigări şi de chibrituri şi o grămadă mare de cutii pentru răsaduri şi 
de ghivece. Le putea vedea pe fiecare şi cu ochii închişi fiindcă le 
cercetase în amănunțime. După dezordinea în care toate acestea 
erau aşezate şi după dârele de praf se vedea clar că răpitorii 
verificaseră totul înainte de a se hotări s-o încuie acolo. Indivizii nu 
dăduseră însă peste ceva foarte valoros. 

Întoarsă în patul pliant, Sarah îşi băgă mâinile în mânecile unei 
cămăşi de lucru bărbăteşti, ca să şi le protejeze. Se aplecă apoi şi 
luă cu atenţie de jos, de pe podea, comoara pe care o găsise: un 
foarfece pentru spini. Era mic şi subțire. ÎI găsise, împreună cu 
câteva pachete cu îngrăşăminte pentru trandafiri, între două cutii 
pentru răsaduri lipite una de alta. 

Se uită la fereastră. O foaie de placaj era bătută în cuie în 
cadrul ferestrei împiedicând pătrunderea luminii şi orice încercare 
de evadare. Săpase deja în jurul a trei cuie din partea dreaptă, 
începând de sus, acolo unde existau cele mai puține şanse ca 
gardienii ei să observe ceva. Stătuse în picioare pe patul pliant ca 
să poată lucra. Lucra acum la colțul de jos, în jurul cuiului aflat la 
înălțimea umerilor. 

Stătea cu urechile ciulite. Ori de câte ori auzea vreun zgomot, 
alerga la uşă şi-şi aştepta răpitorii. De regulă, aceştia intrau în 
încăpere, inspectau sumar camera prin ochiurile măştilor lor şi 
lăsau acolo o tavă cu mâncare, sau luau una goală. Până atunci, 
nici unul nu se obosise să înainteze suficient de mult ca să 
remarce găurile făcute de ea în placaj. La urma urmei, nu aveau de 
ce să se teamă de o ziaristă oarecare. 

După ce se convinse că nu se auzea nimic, Sarah luă foarfecele 
într-o mână, cu cealaltă îşi prinse încheietura pentru a crea un 
punct de sprijin şi strâmbându-se de durere, începu să sape în 
foaia de placaj. Aşchii de lemn săreau pe jos. La câteva minute, se 
apleca şi strângea resturile lângă perete. 

Chantilly, Franța 


Château de Darmond se înălța pe coama unui deal înverzit, în 
imediata apropiere a pitorescului sat Chantilly, la aproximativ 
patruzeci de kilometri nord de Paris. Simon se îndrepta spre 
semețul castel la volanul unui Peugeot închiriat. Complexul de 
clădiri era înconjurat de un zid înalt de piatră deasupra căruia se 
ridicau turnuri şi arcade şi pe culmea căruia se vedea un fir 
subțire de sârmă, aproape invizibil, probabil străbătut de curent 
electric sau echipat cu senzori de mişcare. 

Ajunsese aproape de poarta principală când, deodată, porțile 
din lemn sculptat se dădură în lături şi îşi făcu apariția un Rolls- 
Royce cu şofer - o maşină impresionantă, model Silver Cloud. Pe 
bancheta din spate şedea baroana. Arăta exact ca în fotografia pe 
care o găsise pe Internet - cu părul cărunt şi o față fără expresie. 
Paznicul de la poartă îşi scoase şapca. Baroana înclină din cap. 
Noblesse oblige. 

Simon îşi continuă drumul în jurul proprietăţii şi nu după 
multă vreme, trecu prin dreptul unei gherete şi al altei porți, 
destinată accesului furnizorilor şi personalului de serviciu, 
conform indicatorului. Printre gratii, Simon putu să vadă gardieni 
care patrulau perimetrul. Locul era bine protejat, greu de abordat 
la lumina zilei. Trebuia să găsească o altă cale prin care să 
pătrundă înăuntru. 

Acceleră şi continuă drumul spre şoseaua care ducea spre 
Chantilly, până ce văzu Rolls-ul baroanei parcat în dreptul unui şir 
de magazine pitoreşti. Îşi atârnă de gât un aparat de fotografiat şi 
înaintă pe trotuar, privind în fiecare vitrină şi fotografiind florile 
din faţa fiecărui magazin. Reugşi în sfârşit s-o descopere pe baroană 
în patisserie, intră în prăvălie cu pas agale şi începu să admire 
munții de bezele în culori pastelate. 

— Vă rog să le aduceţi la castel cât se poate de repede, îi spuse 
baroana în franceză femeii din spatele tejghelei. 

— Bineînţeles, madame. Vânzătoarea avea obraji strălucitori, de 
culoare roz. Cu plăcere. 

Revenit la maşină, Simon verifică telefonul mobil. Nici un mesaj. 
Îl închise şi apoi scoase câteva obiecte din geanta sport, privind 
încordat de jur împrejur. Încuie apoi geanta în portbagaj. 
Încercând să-şi păstreze un pas normal, deşi sângele îi zvâcnea în 
urechi, ajunse în dreptul aleii unde trăgeau furgonetele patiseriei. 

Văzând că pe alee nu era nimeni, o luă la fugă şi reuşi să se 
ascundă în spatele unui tomberon cu gunoi, exact în clipa în care, 
pe uşa din spate a patiseriei, îşi făcu apariţia o fată care ducea în 
brațe mai multe cutii. Era micuță, drăguță, avea probabil în jur de 
optsprezece ani. Puse cutiile pe rafturile din spatele furgonetei şi le 
fixă cu corzi elastice. 

După ce fata închise uşile şi reveni în bucătărie, Simon ieşi din 
ascunzătoare, deschise o uşă şi sări în spatele furgonetei. Închise 
fără zgomot uşa şi se ghemui lângă cutiile cu produse de patiserie, 
cu muşchii încordați. Cu puţin noroc, furgoneta aceea avea să-l 
ducă în interiorul domeniului. La modul în care să iasă de acolo se 
va gândi mai târziu, la momentul potrivit. Creativitatea reprezenta 
cheia supraviețuirii oricărui agent. 

Într-un târziu, paşii fetei se auziră din nou. Pentru că închisese 
deja uşile din spate, Simon era convins că aceasta va trece la volan 
şi va pleca imediat. Dar fata se îndreptă din nou spre partea din 
spate a furgonetei. Dacă deschidea uşile, dădea nas în nas cu 
Simon. Paşii fetei erau uşori, însă se auzeau foarte clar pe asfalt. 
Se opri în fața uşilor din spate. 

Înjurând în gând, Simon reuşi să se strecoare pe bancheta din 
față, lovindu-se cu umărul de tabloul de bord al maşinii, exact în 
clipa în care fata deschise uşile din spate. Alte cutii din carton. 
Prinse cu corzi elastice. Uşile se închiseră din nou, Simon oftă 
uşurat şi trecu din nou în spate. 

Nici nu se aşezase bine că fata urcă la volan, porni motorul şi 
maşina o luă spre castel. Fata fuma Gauloises şi accelera înaintea 
fiecărei curbe, ceea ce făcea ca maşina să se clatine în mod 
periculos. În timp ce fumul înecăcios se strângea în partea din 
spate a maşinii, fata acceleră şi mai mult şi trecu în viteză peste o 
serie de denivelări ale şoselei, ceea ce-l făcu pe Simon să fie 
îngrijorat nu numai în legătură eminenta sa sufocare, dar şi cu 
integritatea danturii sale. Se ţinea cu amândouă mâinile de un 
mâner al uşii şi se sprijinea cu picioarele în peretele furgonetei. 
Înţelesese de ce legase fata cutiile cu corzi elastice. 

În cele din urmă, fata opri brusc la Château de Darmond, în 
fața intrării de serviciu, schimbă câteva cuvinte cu gardianul şi 
apoi îşi continuă drumul cu viteză redusă în interiorul proprietății. 
Cu puţin înainte de a parca, se auzi cum roţile rulează pe o 
suprafață acoperită cu pietriş. De îndată ce fata sări din furgonetă, 
Simon se furişă din nou în față. 

— Monique! Ce bine îmi pare că te văd! Era vocea unui bărbat 

care o întâmpina admirativ pe tânăra şoferiță. Vorbea în franceză. 

În clipa în care fata răspunse, Simon se ridică puţin, se uită în 
oglinda retrovizoare şi văzu că bărbatul purta bonetă de bucătar. 
Cei doi puteau să înceapă să descarce furgoneta în orice moment, 
aşa că trebuia să dispară rapid. Se târi pe banchetă până la 
portiera opusă locului unde vorbeau cei doi, o deschise fără 
zgomot, se dădu jos din maşină şi închise uşor portiera. Rămase 
ghemuit lângă maşină, urmărindu-le picioarele. Cei doi erau cu 
fața spre el. După câteva clipe însă, se întoarseră din nou cu fața 
spre bucătărie şi Simon putu s-o ia la goană şi să se ascundă în 
spatele tufelor care se întindeau de-a lungul peretelui. 

Analiză rapid situația: furgoneta era parcată lângă uşa 
bucătăriei. Printr-o fereastră deschisă venea miros de carne 
prăjită. Înăuntru se vedea o femeie care purta o bonetă de bucătar. 
Zona de lângă bucătărie a curţii se continua cu o parcare acoperită 
cu pietriş, ferită vederii atât din fața, cât şi din spatele castelului 
datorită curburii pe care o făcea corpul de clădire al bucătăriei şi 
unui zid de înălțimea unui stat de om. Judecând după numărul 
maşinilor vechi din parcare, care era cu mult mai mare decât al 
celor noi, era cu siguranță vorba despre o zonă destinată 
personalului de serviciu. 

Simon cercetă încă o dată perimetrul, apoi, mergând aplecat în 
spatele tufişurilor, înaintă de-a lungul peretelui spre partea din 
față a castelului. În clipa în care pe o cărare ce şerpuia printre 
copaci îşi făcură brusc apariția doi grădinari cu foarfece în mâini, 
Simon sări şi se ascunse în spatele unui contrafort. Pentru o clipă 
avu senzația că zăreşte şi o altă persoană printre copaci. Probabil 
că era vorba de o santinelă. 

Cei doi grădinari dispărură în sfârşit şi el porni, aproape lipit de 
zidul castelului, până ce ajunse în dreptul unui alt contrafort, de 
după care putu să cerceteze din nou împrejurimile. Ceea ce văzu 
întrecu toate aşteptările, făcând ca tot fumul pe care îl primise în 
plămâni şi durerea din umăr să nu mai aibă nici o însemnătate. La 
mai puțin de şase metri distanță de locul în care se afla, într-o 
curte interioară izolată, doi bărbați îmbrăcaţi în costum serveau 
dejunul la o masă acoperită cu o pânză albă de în şi adăpostită 
sub o umbrelă cu dungi. 

Simon recunoscu figura lungă şi plină de riduri a baronului 
Claude de Darmond, care şedea la masă cu fața spre el. Excelent. 
Faptul că baronul era ocupat reprezenta o şansă pe care nu avea 
voie s-o rateze. Pe undeva, în interiorul castelului, baronul avea 

probabil un birou şi Simon dorea să-l cerceteze. Mai aşteptă câteva 
minute sperând să se întoarcă cu fața spre el şi celălalt bărbat. 
Poate reuşea să-l recunoască şi pe acesta. Cei doi continuau însă 
să discute, total absorbiți de conversaţia lor aprinsă. 

Simon renunţă să mai aştepte şi se retrase. Deschise cu grijă o 
uşă laterală şi pătrunse într-o sală ai cărei pereți erau decorați cu 
tapițerii vechi, portrete şi miniaturi. Aerul părea că încremenise în 
acea încăpere. Începuse să transpire şi nivelul adrenalinei îi 
creştea pe măsură ce se apropia de bucătărie. Trecu de un spălător 
şi o încăpere destinată pregătirii conservelor, reuşind să localizeze 
destul de repede camera pentru personalul de serviciu de sex 
masculin, unde găsi ceea ce căuta: o uniformă de îngrijitor ce 
părea să i se potrivească destul de bine pentru a trece neobservat. 
Înşfăcă o tavă de argint dintr-o stivă care se afla lângă uşă, o aşeză 
pe vârfurile degetelor mâinii drepte, îşi şterse sudoarea de pe 
frunte cu stânga şi porni în recunoaştere. 

Trecu prin mai multe holuri pline cu obiecte de artă care 
străluceau cu acea profunzime dată de secole de repetată lustruire. 
Piei de leu, coarne de cerb şi picturi în care era glorificată 
vânătoarea împodobeau sufrageria. În timp ce el îşi continua 
cercetarea, deschizând toate uşile şi căutând în spaţiul oferit de 
fiecare arcadă, se auzi zgomotul stins al unor paşi ce se apropiau. 
Simon se ascunse repede într-o debara ce mirosea a clor şi ceară 
de parchet. 

După ce zgomotul paşilor se stinse, Simon îşi continuă 
cercetarea şi la etaj. 

Acolo reuşi să găsească şi biroul baronului, o încăpere enormă 
ale cărei ferestre dădeau spre curtea din fața castelului. La capătul 
celălalt al biroului, lângă uşile de sticlă care dădeau în balcon, se 
vedeau un pupitru şi un bufet stil Ludovic al XIV-lea. În stânga se 
afla un cămin uriaş în jurul căruia erau aranjate mai multe fotolii 
mari. Indiciul că era vorba de sanctuarul personal al bancherului 
era dat de un perete dedicat în întregime fotografiilor în care acesta 
apărea alături de diverse personalități ale ultimelor decenii — de la 
Henry Kissinger la Maria Calas, de la Arnold Schwarzenegger la 
fostul prim-ministru John Major, de la preşedinţii George Bush şi 
George W. Bush la figuri de magnați din fruntea trusturilor 
multinaționale. 

În culegerea de informaţii „minuscul” este de cele mai multe ori 
echivalent cu „foarte bun”. Simon avea cu el o cameră foto digitală 
de mărimea unei monede de un giling. Aparatul putea lua mai 

multe imagini simultan. Cu ajutorul camerei, fotografie rapid 
imaginile de pe perete. Se îndreptă apoi rapid spre pupitrul 
Ludovic al XIV-lea, pe care erau aşezate, unul peste altul, mai 
multe dosare. 

Nu avea timp să le citească. Deschise primul dosar şi începu să 
fotografieze documentele unul după altul. Ajunsese la ultimul 
dosar când auzi voci pe coridor. Fotografie rapid ultimele trei foi, 
îşi băgă „şilingul” în buzunar cu mâna stângă, aranjă dosarele la 
loc cu dreapta în timp ce picioarele începuseră deja să se mişte în 
direcția uşilor de sticlă. 

Când clanța uşii se mişcă, el era deja pe balcon, închisese uşa 
de sticlă şi se lipise de perete. Ciulise urechile încercând să audă 
ce se petrecea înăuntru. 

— Chestia asta a mers prea departe! Era vocea bancherului- 
baron care se lamenta în franceză. 

— Eu zic că reacția ta e exagerată, Hyperion. Cea de a doua voce 
era calmă, aproape lipsită de interes. 

Simon nu reuşi s-o recunoască. Franceza era bună, însă se 
cunoştea că nu e vorbită de un nativ. Şi ce era cu apelativul acesta 
„Hyperion”? Un nume conspirativ? Baronul nu era atât de bătrân 
încât să fi făcut parte din Rezistență. Să fi fost el un fost agent din 
Deuxieme Bureau? Sau poate din SDECE6? 

— A te folosi de zonele neclare ale legii pentru a face bani e un 
lucru, se lamenta baronul, ridicând din ce în ce mai mult vocea. Să 
ucizi e cu totul altceva. Întâi femeia aceea în Londra şi acum 
bărbatul acesta în Paris - mult prea aproape! Cu ticălosul acela de 
Tenill Leaming a fost altă poveste, într-adevăr. 

Acum însă văd ce tâmpit am fost să te las să mă bagi în toată 
tărăşenia asta. Câţi mai e nevoie să moară? Nebunia asta trebuie 
să înceteze. Îţi vei primi banii numai atunci când vei aduce 
dosarele Carnivorului. Astea sunt condițiile mele. Dosarele, toate 
dosarele, sau nu mai primeşti nici un sprijin din partea băncii 
mele şi sunt gata să te înfrunt la Dreftbury. Dacă e nevoie, le voi 
spune celor din Spirală că tu eşti cel care... 

Simon simțea că-l cuprinde furia pe măsură ce asculta. Cel de- 
al doilea bărbat era cel pe care îl căuta el. Acesta era şantajistul, 
monstrul care-l forțase pe Sir Robert să se sinucidă. 


6 SDECE - sau DGSE - Direction generale de la securite exterieure — 
serviciul de spionaj francez (n.tr.). 

Baronul ridică şi mai mult vocea în care, de data aceasta se 
desluşea spaima. 

— Mon Dieu! Ce...? 

Furios, nerăbdător, Simon întoarse capul spre panourile de 
sticlă ale uşii. Trebuia să vadă fața ticălosului. Cine era individul? 

Deodată se auzi un foc tras dintr-o armă cu amortizor. 

Nivelul adrenalinei crescu brusc în sângele lui Simon. Scoase 
repede pistolul Beretta şi se năpusti prin uşa de sticlă exact în 
clipa în care se închidea uşa care dădea spre coridor. În spatele 
său se auzi un zgomot. Se răsuci la timp ca să vadă cum baronul 
se prăbuşeşte rigid pe podea. Spătarul înalt al fotoliului era plin de 
sânge şi fragmente de creier. Simon traversă în fugă încăperea şi 
ieşi repede pe uşă în urmărirea ucigaşului. 

Paris, Franța 


Sarah lovi din nou foaia de placaj cu foarfecele. Reuşi să desfacă 
încă trei din cuiele care fixau placa de fereastră. Aceasta se slăbise 
şi tremura la fiecare lovitură. Cine ar fi crezut că un lucru atât de 
neînsemnat ca mişcarea unei plăci de lemn ar fi putut să-i ofere 
atâtea satisfacţii? Sarah zâmbi, însă chiar în clipa aceea auzi un 
zgomot pe coridor. Simţi o strânsoare în piept şi se opri cu mâna 
ridicată deasupra umărului. 

Se auzea un zgomot ca de role frecate pe podea. Nu-l mai auzise 
până atunci. Aruncă imediat foarfecele pe cutia pentru răsaduri în 
care îl găsise, puse celelalte cutii deasupra, azvârli cămaşa în cufăr 
şi trase repede patul sub fereastră, ca să acopere aşchiile de lemn 
căzute pe podea. 

Alergă apoi spre uşă ştergându-şi hainele şi fața cu mâini 
tremurânde. Uşa se deschise brusc şi în încăpere îşi făcu apariția 
un bărbat purtând pe față obişnuita mască şi înarmat cu un pistol 
Uzi pe care-l îndreptă imediat spre ea. Individul se trase într-o 
parte şi din spatele lui, apărură alți doi bărbaţi ce împingeau o 
targă pe rotile însoțită de un suport mobil pentru perfuzii. Pulsul 
lui Sarah se acceleră brusc. Privea uimită, neştiind ce să creadă... 
cu inima plină de speranţă. 

Încercând să-şi controleze emoțiile, făcu un pas înainte şi chiar 
în clipa aceea, unul dintre bărbați scoase gluga care acoperise fața 
celui întins pe targă. Inima i se umplu de bucurie. Asher! Ţinea 
ochii închişi şi nu schița nici o mişcare, însă era Asher al ei. Trăia! 
Sprâncenele şi părul său negru contrastau puternic cu albul feței 
de pernă. Cele câteva fire de păr alb care îi apăruseră la tâmple îi 
dădeau o înfăţişare foarte vulnerabilă. 

— Ce i-aţi făcut? strigă ea. De ce nu e la spital? De ce...? 

Bărbaţii mascaţi ieşiseră din încăpere. Unul dintre ei aruncase o 
pungă de hârtie pe targă. Uşa fu închisă. Se auzi cheia rotindu-se 
în broască de partea cealaltă. 

— Asher, dragul meu. Îl sărută pe frunte. Asher? 

Soţul ei nu răspunse. O lacrimă se prelinse pe obrazul lui 
Sarah. O şterse imediat, furioasă. Era viu, asta era tot ce conta. 

Verifică perfuzorul şi se linişti — era numai o soluție salină, ce 
avea să-i asigure hidratarea. În punga de hârtie se găseau două 
flacoane cu pastile, cu etichete scrise în franceză. Un flacon 
conţinea antibiotice, celălalt calmante. În pungă se mai aflau feşe 
şi alte materiale de prim ajutor necesare pentru îngrijirea rănii — 
erau produse utilizate în spitale, nu din cele oferite spre vânzare în 
farmacii. Sarah ridică păturile, dădu la o parte halatul de spital cu 
care era îmbrăcat şi verifică bandajul gros care îi înfăşură pieptul. 
Era curat, fără urme de sânge sau scurgeri. La marginea 
bandajului, culoarea pielii nu indica prezența vreunei infecții. 

Mulțumită, trase targa până în dreptul patului ei şi se aşeză. Îl 
mângâie pe obraz şi el se mişcă uşor. 

— Asher, dragul meu, mă auzi? începu să-i dea buclele rebele la 
o parte de pe frunte. Genele lui tremurau de parcă ar fi încercat, 
fără să reuşească, să deschidă ochii. Ea îi sărută urechea şi îi 
şopti... 

— Sunt Sarah. Eşti cu mine acum. E groaznic că te-au răpit şi 
pe tine, însă sunt atât de bucuroasă să ştiu că eşti în viaţă. 

— Bună, iubita mea. Vocea lui era foarte slabă, ca într-un vis. 

Sarah se trase înapoi. 

— Asher! Ai fost conştient tot timpul? 

— Nu, doar de puţină vreme. O privi drept în ochi. A trebuit să 
aştept suficient de mult ca să mă asigur că nu se mai întorc. 
Ticăloşii ăştia m-au drogat. Aşa au reuşit să mă scoată de acolo. 

Lui Sarah i se puse un nod în gât. 

— Asher... 

— Vino aici, zise el cu o voce răguşită. Nu-mi vine să cred că eşti 
chiar tu. Mi-a fost foarte dor de tine. Am fost aşa de speriat când 
te-au luat de lângă mine. 

Ea se aplecă ca să-l sărute pe obraz, însă el întoarse capul şi-i 
prinse buzele cu ale sale. Sărutul prin care ea intenționase să-i 
redea încrederea se transformase într-o explozie de dorință şi 
foame de viață. Gura lui era fermă şi irezistibilă. Simţi că se 
încălzeşte toată. El o cuprinse cu un braț şi o trase mai aproape. 
Ea se topi, lipindu-se de el. 

Când îi dădu drumul, îi trebuiră câteva secunde ca să-şi revină 
din amețeală. 

Chipul lui bronzat radia de dragoste. 

— Reuşeşti mereu să mă surprinzi, zâmbi ea. 

Durerea surdă ce i se instalase în piept în ultimele două zile 
dispăruse. 

— Spune-mi cum te simți. Cu o rană în piept nu e de glumit. 

— Glonţul a ieşit pe partea cealaltă fără să atingă nimic. Ei, mi- 
a rupt o coastă. Însă ei au curăţat bine locul şi m-au cusut la loc. 
Am văzut copcile. Au făcut o treabă foarte bună. Aruncă o privire 
prin încăpere. Doctorii au spus că în câteva zile pot să părăsesc 
spitalul, însă nu cred că se refereau la o astfel de ieşire. Dar hai să 
vorbim despre un subiect cu adevărat important - despre tine. 
Asher încreți fruntea şi o studie cu atenţie. Te simți bine? 

— În afară de faptul că simt că înnebunesc aici, n-am nimic. Nu 
mă privi aşa, Asher. Nu te mint. Acesta e adevărul, mai ales acum 
că ştiu că şi tu eşti pe cale de însănătoşire. 

— Totul va fi bine de acum, spuse el. Suntem împreună. 

— N-au nici o şansă, ticăloşii ăştia. 

— Nu ai reuşit să afli cine sunt? întrebă el. 

— Singurul lucru pe care-l ştiu cu siguranţă e că au fost foarte 
grijulii ca nu cumva să-i pot identifica, ceea ce mă face să cred că 
intenționează să mă elibereze vie de aici. Cu toate astea nu mă 
bazez prea mult pe bunăvoința lor. Tu ai aflat ceva? 

— Pot să-i recunosc pe cei trei indivizi care au făcut de pază cu 
rândul în fața camerei... şi cam atât. Să-ţi dau nişte veşti proaste. 
Îi descrise înscenarea care reuşise să o păcălească atât pe Liz, cât 
şi pe el. 

— CIA pe dracu”! Am fost manipulați ca nişte marionete. 
Indivizii de la spital cunoşteau atât de bine procedura, jargonul, 
metodele... că nici o clipă nu mi-am pus problema că s-ar putea să 
nu fie de la CIA. Şi bineînţeles, nu am dat nici un telefon ca să-i 
verific. 

— Ce-ai aflat despre dosare? Chiar a păstrat unchiul Hal unele 
însemnări? 

— După tot ce s-a întâmplat, cred că da. Liz mi-a spus că au 
existat două atentate la viața ei în Santa Barbara, comandate 
probabil de cel care are dosarele. Problema e că am vorbit cu ea o 
singură dată, aşa că nu ştiu dacă a mai aflat ceva. Ceea ce mă 
îngrijorează e faptul că ea probabil crede în continuare că lucrează 
cu CIA. 

— Dumnezeule! 

Se uitau unul la celălalt, conştienţi că atât viitorul lor, cât şi cel 
al lui Liz erau foarte nesigure. 

— Trebuie să ieşim de aici. 

— M-am ocupat deja de asta, zise ea. 

— Da? Spune-mi şi mie. 


192 


Chantilly, Franța 


Simon ieşi din biroul baronului şi se opri. Rămase cu urechile 
ciulite. Undeva, după colț, auzi cum se închide o uşă şi ecoul 
umplu culoarele goale. 

Unde dispăruse ticălosul ăla? Cuprins de furie începu să alerge 
pe coridor, dădu colțul şi începu să verifice camerele de acolo, 
deschizând şi închizând fiecare uşă. Apucase să cerceteze numai 
patru camere când auzi nişte voci calme. Un bărbat şi o femeie 
urcau la etaj. Doi servitori probabil, ce-şi vedeau de treburile lor şi 
care, fără îndoială, nu avuseseră, cum să audă focurile trase din 
arma cu amortizor. 

Mai avea de verificat trei camere. Mări ritmul, negăsind în 
spatele următoarelor două uşi decât încăperi neocupate. Şi ultima 
era tot goală, un fel de birou pentru personalul cu funcții de 
secretariat. Aruncând însă o privire spre uşile de sticlă ce dădeau 
spre terasă, reuşi să surprindă silueta unui bărbat ce alerga spre 
castel venind dinspre pâlcul de copaci unde Simon avusese mai 
devreme impresia că vede ceva mişcându-se. 

Simon țâşni spre uşa de sticlă şi se uită în jos. Îl recunoscu 
imediat: îmbrăcat tot în costum, era acelaşi asasin care îl ucisese 
pe Terrill Leaming. De data asta, bastonul dispăruse. Individul 
ținea însă în mână ceva metalic care străluci în lumina soarelui. 
Un cuţit? 

Simon ar fi vrut să-l urmărească în continuare, să vadă de ce 
alerga spre o aripă a castelului, însă vocile celor care urcau scările 
se apropiau. leşi repede din cameră, mai dădu încă o dată colțul şi 
în față îi apăru o altă scară. Trebuia să plece de acolo înainte de a 
fi remarcat. 

De îndată ce ajunse la parter, auzi paşii cuiva care se apropia. 
Inima începu să-i bată cu putere. Îşi netezi părul, îşi aranjă 
uniforma şi continuă să înainteze cu privirea în pământ. În raza sa 
vizuală intrară mai întâi pantofii celeilalte persoane - pantofi 
bărbăteşti, ieftini, foarte bine lustruiți. Era un servitor. Simon 
ridică privirea, îl salută cu o mişcare a capului şi îşi continuă 
drumul în timp ce la etaj izbucniră strigăte. Baronul avea nevoie 
de ajutor. Apoi țipetele deveniră mai stridente, cuprinse de panică. 
Le baron fusese împuşcat. 

În câteva clipe coridorul se umplu de servitori alarmaţi care, în 
timp ce înaintau spre scara pe care Simon o evitase, întrebau ce se 

întâmplase. Simon încercă să-şi facă loc printre ei însă, timp de un 
minut, întreaga lățime a coridorului fu blocată de oameni care se 
deplasau în direcția opusă. Aceştia îl trăgeau înapoi, spre scară. 
Până la urmă renunţă la luptă. Se dădu într-o parte până ajunse 
la perete şi rămase lipit de lambriurile de lemn în timp ce ceilalți se 
grăbeau să ajungă sus. Pe fețele lor se citea frica... frica de 
schimbare, frica pentru existența lor. 

În câteva secunde, şuvoiul se îndepărtase. Din nou cu privirea 
în pământ, începu să alerge cu intenţia de a ajunge în parcarea 
pentru servitori. În mintea lui luă naştere rapid un plan. Se opri 
lângă camera destinată personalului de serviciu de sex masculin şi 
trase cu urechea. După calculul lui, tot personalul valid ar fi 
trebuit să se afle la etaj, să afle ce se întâmplase cu baronul. În 
mod normal, încăperea ar fi trebuit să fie goală. Deschise uşa şi 
văzu că avusese dreptate, începu să caute prin dulapuri, verificând 
buzunarele pantalonilor, până când găsi nişte chei de maşină 
legate împreună cu o telecomandă. 

Îşi recuperă hainele din dulapul în care le lăsase, le înfăşură 
într-o boccea şi alergă spre coridorul pe care intrase în castel. 
Răsuflând din greu, cercetă cu privirea curtea. Nu se vedea nici un 
paznic. Spre norocul lui, probabil că şi aceştia intraseră în castel 
să vadă ce se întâmplase. Moartea baronului devenise folositoare 
pentru el. 

Îşi netezi uniforma şi mergând preocupat de parcă ar fi primit o 
misiune de o importanță deosebită, se îndreptă spre terenul 
acoperit cu pietriş de lângă bucătărie, unde erau parcate maşinile 
angajaţilor. Acolo se afla salvarea sa. Ajuns în apropierea 
maşinilor, apăsă pe butonul telecomenzii. 

Luminile unui Renault bej pâlpâiră scurt. Bucuros, se uită 
repede de jur împrejur. Satisfăcut de faptul că nu se vedea nimeni 
prin zonă, Simon alergă la maşină, se sui repede în ea şi porni 
motorul. Se deplasă spre intrarea de serviciu pregătindu-se psihic 
pentru următoarea scenă pe care trebuia s-o joace. Era unul dintre 
acele momente în care intrarea în pielea personajului era 
hotărâtoare: trebuia să joace rolul unui servitor ce avea două 
probleme urgente de rezolvat. Se concentră şi pe fața lui apăru 
expresia unui om cuprins de panică. Bărbia i se ridică puțin, ochii 
i se holbară. Îşi desfăcu gulerul cămăşii, cobori geamul portierei şi 
încetini când ajunse în dreptul gheretei de la poartă. 

Gardianul ieşi imediat din gheretă, încruntat. 

— Ce-i cu tine în maşina lui monsieur Pietro? întrebă el în 

franceză. 

Simon ridică spre el o privire pierdută şi răspunse în aceeaşi 
limbă: 

— S-a întâmplat o tragedie. E îngrozitor. Cineva l-a împuşcat pe 
baron! Şi soția mea şi-a găsit să nască tocmai acum. Ce să fac! 
Dumnezeule, am fost pur şi simplu paralizat. Şi atunci, monsieur 
Pietro, plin de bunăvoință, mi-a aruncat cheile de la maşină şi mi- 
a spus să plec! Nu ştiai de baron? 

Faţa celui de la poartă deveni cenuşie. 

— Merde alors, non! Telefonul din gheretă începu să sune şi el 
alergă să răspundă. 

— Mort? E mort? Împuşcat? Eşti sigur? Gardianul îşi lovi 
deznădăjduit şapca cu o mână. 

Simon ieşi din maşină, acționă claxonul şi gesticulă nerăbdător 
în direcția porţii. Portarul tocmai primise confirmarea că jumătate 
din povestea lui era adevărată; cu puţină şansă, acest lucru putea 
să confere credibilitatea necesară şi jumătății care era minciună. 

Gardianul îi aruncă o privire uimită, de parcă ar fi uitat cu 
desăvârşire de Simon. Aprobă cu o mişcare a capului, apăsă un 
buton de pe consola de comandă şi îşi reluă conversaţia. 

Poarta grea începu să se deschidă încet spre interior. 

Simon apăsă pe pedala de acceleraţie şi țâşni pe drumul ce 
ducea spre şosea. Jandarmi locali erau deja în drum spre castel. 
Trebuia neapărat să se îndepărteze suficient de mult înainte ca 
monsieur Pietro să descopere că nu mai are maşină, sau înainte ca 
portarul să se gândească mai profund la străinul care pretindea că 
e un tată emoționat. 

Simon se străduia însă să nu depăşească viteza legală; ultimul 
lucru de care avea nevoie era să atragă atenţia asupra lui. În timp 
ce maşina îşi continua drumul cu viteză constantă, se gândi la cât 
de aproape fusese de a afla identitatea monstrului ce provocase 
moartea tatălui său. Fu cuprins brusc de o mânie surdă. Simţi o 
durere în piept şi mâinile i se încleştară pe volan. Ticălosul acela... 
şantajistul... din cauza lui îşi pierduse tatăl. 

Copacii treceau în goană pe lângă el, ca nişte umbre, iar 
şoseaua se întindea în față ca un uriaş şarpe cenuşiu. Se chinui 
să-şi controleze furia. Încerca să se convingă că, dacă reuşise să 
ajungă atât de aproape o dată, era în stare şi avea să facă acest 
lucru din nou. 

Minutele treceau şi începu să se calmeze. Deveni din ce în ce 
mai raţional. Îşi dădea seama că reuşise să afle o mulțime de 


195 


elemente noi. Nu ştia deocamdată care era semnificația lor, însă 
era un agent cu experiență care, cu răbdare şi în posesia unui 
număr suficient de informații, avea să reuşească până la urmă să 
rezolve puzzle-ul identității şantajistului. 

Trase adânc aer în piept. Ascultă câteva secunde bătăile 
regulate ale inimii. Apoi îşi spuse că trebuia să ducă cât mai 
repede filmul la developat. Şantajistul şi baronul erau fără îndoială 
implicaţi într-o afacere şi probabil că dosarul de pe masă fusese în 
atenția baronului în ultimele sale clipe de viața. Era posibil ca în 
dosar să se găsească informaţii despre această afacere. Simon 
cunoştea, în Paris, o femeie la care putea apela pentru a developa 
filmul şi care nu punea întrebări. 

Fiind încordat ca un arc de oțel, aproape că nici nu observă 
Citroenul de culoare neagră, cu geamuri fumurii, care-l depăşi în 
viteză îndreptându-se spre Chantilly. Clipi de câteva ori pentru a 
se întoarce în prezent. O maşină de poliție cu sirenele în funcțiune 
trecu în viteză în direcția opusă, spre castel. 

De îndată ce maşina dispăru din oglinda retrovizoare, Simon 
apăsă cu putere pedala de acceleraţie şi trecând ca vântul pe lângă 
pâlcuri de pădure şi ferme, nu mai încetini decât în apropierea 
primelor case ale satului. Totul părea normal acolo. Turiştii şi 
localnicii îşi făceau liniştiți cumpărăturile. Maşinile treceau pe 
stradă fără să se grăbească. 

Parcă maşina în spatele Peugeot-ului închiriat, cobori de la 
volan şi dădu roată autovehiculului, verificând încuietorile şi 
cauciucurile şi uitându-se în acelaşi timp în jur cu coada ochiului 
pentru a vedea dacă nu-l urmăreşte cineva. Nu remarcă nimic 
suspect. Îşi pipăi pantalonii ca să vadă dacă aparatul de fotografiat 
se afla încă acolo. Liniştit, lăsă cheile Renault-ului pe podeaua 
maşinii şi se îndreptă spre celălalt automobil. 

Chiar în clipa în care deschise portiera, un biciclist se izbi cu 
putere în ea. Ghidonul intrase în portieră şi totul se petrecu în 
fracțiuni de secundă: bicicleta îşi continuă drumul descriind un 
arc de cerc în jurul portierei maşinii. Biciclistul fu aruncat din şa 
şi ajunse cu umărul sub aripa din față a maşinii. Rămase acolo 
nemişcat, cu mâna ridicată spre podeaua maşinii, de parcă s-ar fi 
aşteptat ca aceasta să se prăbuşească peste el. 

Simon închise portiera şi se repezi la el. 

— Ai păţit ceva? 

Biciclistul se târî de sub maşină, clătinându-şi capul ametit. 

— Imbecille! Era un tânăr al cărui păr blond ieşea de sub casca 

de protecţie. Îi aruncă o privire indignată lui Simon şi continuă în 
franceză: Este numai vina ta! Ar trebui să te mai uiţi şi în jurul tău 
câteodată. Nu eşti singura persoană pe stradă! Cămaşa tânărului 
se rupsese în câteva locuri în urma contactului cu pavajul dur. În 
locurile unde se zgâriase îi apăruseră picături de sânge. 

— Îmi pare rău, zise Simon încercând să-l ajute să se ridice, dar 
mergeai pe trotuar. 

Tânărul se smuci din mâna lui Simon, se ridică cu greu în 
picioare şi se îndreptă clătinându-se spre bicicleta prăbuşită. 

Cu fiecare pas îşi regăsea echilibrul şi devenea din ce în ce mai 
furios. 

Ridică bicicleta de jos. 

— Uite cum s-a dus toată vopseaua! 

Simon studie zgârieturile, dar erau minore. Bicicleta era un 
model simplu cu cinci viteze, însă individul ori era îndrăgostit de 
ea, ori încerca să smulgă vreo recompensă de la el. Trecătorii 
începeau să se adune şi Simon nu-şi putea permite să mai 
zăbovească acolo. Trebuia să se îndepărteze suficient de mult de 
maşina furată înainte ca cineva să înceapă să pună întrebări. În 
afară de asta, voia să ajungă cât mai repede la Paris ca să 
developeze filmul. 

Scoase portofelul şi zise pe un ton conciliant: 

— Uite ce e. Ştiu că pentru tine bicicleta asta înseamnă foarte 
mult. Dă-mi voie să-ți ofer o sumă care să-ți asigure reparația şi 
eventual să-ți permită o vopsea nouă. 

— Stați puţin... furia din vocea tânărului începu să slăbească pe 
măsură ce Simon număra bancnotele. 

Ajuns la o sută cincizeci de euro, Simon se opri. Îl privi cu 
atenție pe tânăr, care era concentrat asupra bancnotelor. Ochii 
acestuia priveau lacom, ceea ce, în majoritatea cazurilor, 
reprezenta un punct de plecare excelent pentru orice înțelegere. 

Simon rămase cu banii în mână. 

— N-ar trebui să-ți ofer bani, zise el cu blândețe. Ar fi o insultă. 
Se prefăcu că bagă banii înapoi în portofel. 

— Non, non. Probabil că a fost în parte şi vina mea. N-ar fi 
trebuit să merg pe trotuar... Biciclistul înşfacă banii. 

— E foarte generos din partea ta, zise Simon zâmbind. 

Biciclistul îşi îndesă banii în buzunar şi dispăru. În timp ce cei 
câțiva gură-cască se îndepărtară murmurând şi clătinând din cap, 
Simon se sui în Peugeot şi porni motorul. În scurt timp se afla pe 
autostradă, gonind spre Paris, unde îl aşteptau răspunsurile pe 

care le dorea atât de mult. 
* 

Biciclistul, al cărui nume era Etienne, se îndepărtă pedalând, 
apoi coti pe aleea unde îl aştepta bărbatul în costum, aflat în 
picioare lângă Citroenul negru. Motorul maşinii mergea în ralanti 
făcând aerul de pe aleea îngustă greu de respirat. 

Etienne se dădu jos de pe bicicletă. 

— Aţi văzut? întrebă el mândru. Era convins că e un actor foarte 
bun. Mai jucase în două teatre mici de lângă Paris, într-o bună zi 
avea să fie mai cunoscut decât Jean-Paul Belmondo sau Gerard 
Depardieu sau chiar decât Tom Cruise. Rolul pe care îl 
interpretase în ziua aceea era însă cel mai bănos care îi fusese 
oferit până atunci. Tânărul se îndeletnicea şi cu furtişaguri 
mărunte, însă aceste aspecte aveau să fie uitate în curând. 

— Am văzut, confirmă Gino Malko preocupat de identitatea 
celui aflat la volanul Peugeot-ului. 

Malko se ciocnise de individ prima oară în Zurich, când acesta 
discuta cu Terrill Leaming. Îl zărise apoi din nou chiar azi, pe un 
balcon din castelul baronului. După aceea îl văzuse cum la 
Renault-ul din parcarea angajaţilor. Erau prea multe coincidențe 
pentru Gino Malko, însă acesta nu avusese timp să se ocupe acolo 
de individ. Trebuise să-l elimine pe chelner şi apoi avusese sarcina 
de a-şi scoate rapid patronul de acolo, acțiune pentru care fusese 
nevoie de o mită enormă. Aşa că nu putuse să acționeze decât 
după ce părăsiseră proprietatea şi se aflau pe urmele Renault-ului. 
Îl sunase pe mobil pe biciclist şi-l angajase prin telefon. După 
aceea îl depăşise pe necunoscut astfel încât să ajungă în sat 
înaintea lui. 

Malko ieşi în capătul aleii şi privi atent spre traficul intens de pe 
stradă şi puţinii pietoni ce treceau. 

— De ce ați vrut să-i pun un magnet sub maşină? întrebă 
tânărul curios. Nu o să explodeze, nu? 

Malko nu răspunse. Bucuros că nimeni nu-l urmărise pe tânăr, 
se răsuci pe călcâie, se îndreptă direct spre el şi îi aplică fulgerător 
cu latul palmei o lovitură sub bărbie. 

Gâtul băiatului trosni şi tânărul se prăbuşi peste bicicletă, 
înainte ca bicicleta să atingă pământul, în mâna lui Malko apăru 
un stilet. Era acelaşi cuțit pe care-l folosise cu mai puțin de o oră 
în urmă pentru a-l ucide pe chelner, singura persoană care-l 
servea pe baron la masă şi singura persoană care fusese martoră 
la întâlnirea dintre baron şi patronul său. 

Malko mişcă vârful stiletului pe cămaşa tânărului lipsit de 
cunoştinţă până găsi punctul dorit, chiar sub cutia toracică. Apoi, 
cu o forță căpătată după mult exercițiu, împinse lama în sus, spre 
inima băiatului. Sângele nu ţâşni din rană decât în clipa în care 
Malko scoase stiletul. Mâna ucigaşului era însă departe. Nici un 
strop de sânge nu căzu pe mâneca hainei. 

Malko şterse lama cuțţitului de cămaşa băiatului, îl băgă înapoi 
sub mânecă şi trase cadavrul şi bicicleta de pe alee. Scoase din 
buzunarul tânărului banii pe care necunoscutul îi plătise pentru 
bicicletă. Cei prezenţi aveau să-şi amintească tranzacţia şi crima 
avea să fie pusă pe seama furtului. 

Mai aruncă o ultimă privire de jur împrejur. Satisfăcut, se sui în 
Citroen. Maşina începu să alunece uşor spre celălalt capăt al aleii. 
Geamurile fumurii erau ca nişte ecrane impenetrabile în lumina 
soarelui. Nimeni nu putea să-l zărească pe şeful său. Nimeni nu 
putea să-l zărească pe el. 

Paris, Franța 


Liz stătea în picioare în centrul camerei de hotel, strângând în 
mână telefonul mobil pe care i-l dăduse Mac. Simţea că se înăbuşă 
de furie, însă acum vedea totul cu o claritate înspăimântătoare. Se 
uită la ceas. Trebuia să se mişte repede. Din ora pe care i-o dăduse 
la dispoziție femeia rămăseseră numai patruzeci de minute. 
Recapitulă rapid tot ce aflase până atunci. 

Întreaga sa viață, din ziua când plecase de la cel de-al doilea 
„interviu”, păruse atât de credibilă încât i se păruse firesc ca 
numai cei de la CIA să fie capabili să o creeze. Privirea i se opri 
asupra uşii de la garderobă, care îi aduse aminte cât de uşor 
fusese păcălită de teatrul jucat de Mac... cu acea unică excepție 
referitoare la momentul în care se luase decizia să se amâne 
producerea serialului. 

Adevărul era că producătorul nu avea nici un motiv s-o mintă. 
Compania de televiziune luase probabil hotărârea cu o seară 
înainte, exact aşa cum îi spusese Shay. Ca să dea însă mai multă 
credibilitate poveştii lui, Mac minţise şi pusese totul pe seama 
celor de la Langley. Nu dorim să existe ceva care să compromită 
căutarea lui Sarah. Şefii lui se temeau că ea ar fi putut găsi 
dosarele fără ştirea lor. Greşeala lui Mac fusese doar o mică fisură 
în perdeaua lor de fum. O fisură gravă era însă cârtița sau 
trădătorul din grupul lor, care transmitea informaţii şantajistului. 

Perdea de fum. Privi către telefonul aflat în mâna ei. Perdeaua 
de fum, povestea, fațada, depindeau de iscusința cu care aceştia 
erau în stare să-i controleze viața. Se bazaseră oare numai pe Mac 
pentru a-i da de urmă acolo, la hotel? Mai mult ca sigur că nu. 
Deschise capacul telefonului, desfăcu locaşul bateriei şi rămase cu 
gura căscată. 

Avusese o bănuială, însă tot era şocată: două dispozitive micuțe, 
de dimensiunea unor nasturi de cămaşă. Unul dintre ele era un 
dispozitiv de localizare GPS, iar celălalt un microfon. 

Continua să se holbeze la ele. Prezența acestor dispozitive acolo 
o copleşise. Răpitorii îi urmăriseră fiecare mişcare şi ascultaseră 

toate conversațiile pe care ea le purtase - cu Mac, cu funcționarii 
de la hotel, cu Tish, cu Simon şi Jimmy Unak, cu funcţionarul de 
la agenţia de bilete a gării Waterloo şi cu şoferii de taxi, cu... 

Ştiau tot ce vorbise ea. Tot. Tot ceea ce îi spuseseră cei care 
vorbiseră cu ea. Fiecare vorbă fusese ascultată sau înregistrată de 
cineva. Cel mai mic strănut, mişcarea unui scaun, sforăitul uşor al 
lui Simon, tragerea apei la toaletă... nu mai putea să respire, se 
simţea ca şi cum ar fi fost violată. 

Dar de ce era atât de surprinsă? După ce o studiaseră ani de 
zile, fusese probabil foarte clar pentru ei că va porni în căutarea 
dosarelor pentru a salva viața lui Sarah. Aşa că, pentru a nu lăsa 
nimic la întâmplare, indivizii nu numai că puseseră la cale răpirea, 
dar îi şi instalaseră cele două dispozitive în telefon. Aşa se explica 
şi uciderea lui Tish: auziseră când îi spusese adresa şoferului de 
taxi. Cel care monitoriza dispozitivul de ascultare transmisese 
informația direct către trădător sau către grupul în care se afla 
acel trădător. 

Rămase pe gânduri. După episodul cu Tish, traseul informațiilor 
fusese cumva întrerupt. În caz contrar, ar fi fost foarte simplu 
pentru ucigaş s-o urmărească direct la depozit. Şi dacă nu reuşea 
să o ucidă acolo, ar fi putut repeta încercarea la clubul lui Jimmy 
Unak. 

Începu să patruleze prin încăpere încercând să înțeleagă ce 
semnificaţie ar fi putut să aibă încetarea urmăririi. Într-un târziu 
ajunse la o concluzie — răpitorii îşi dăduseră probabil seama că au 
un trădător printre ei. Ori acel trădător fusese ucis sau dat la o 
parte, ori încetaseră să-i mai pună la îndemână informaţii despre 
ea. 

Prima ei grijă era să-şi dea seama dacă răpitorii, cu ceea ce 
aflaseră, puteau să facă rău celor cu care ea intrase în contact... 

Sărmanei Tish Childs nu mai aveau ce să-i facă, iar de Jimmy 
Unak nu prea îi păsa. Rămânea însă Simon. Cel care îi ascultase 
convorbirile aflase că Simon se pregătea să-l viziteze pe baronul de 
Darmond în acea zi şi că bancherul avea legătură cu dosarele 
Carnivorului. Chestia asta se putea dovedi foarte neplăcută pentru 
Simon. 

Alergă în baie, dădu drumul la duş şi lăsă telefonul mobil pe 
marginea chiuvetei. Se întoarse apoi în cameră şi folosi telefonul 
hotelului pentru a-l suna pe Simon. 

— Răspunde, Simon. Răspunde! Degeaba, nici un răspuns. 
Imediat cum se auzi semnalul de înregistrare a mesajului, Liz 

începu să vorbească repede: Simon, sunt Sarah. Ai grijă ce faci. E 
posibil ca cei care l-au angajat pe ucigaşul acela care a acționat în 
Londra să fi aflat că ai de gând să-i faci o vizită baronului. Nu e 
nevoie să-ți mai atrag atenția asupra faptului că indivizii sunt 
foarte periculoşi. Îmi pare rău că nu ştiu mai multe. Voi lua din 
nou legătura cu tine când voi putea. 

Apoi, se duse în baie şi puse mâna pe telefonul mobil. Furioasă, 
se pregătea să-l izbească de perete, când... se opri. Pe buze îi 
apăru un zâmbet rece, subțire. Traversă camera până în dreptul 
ferestrei şi privi în jos. Femeia se afla tot acolo, pe banca din stația 
de autobuz, cu sacoşa în poală, aşteptând ca Liz să-şi facă apariția 
sau ca să treacă ora pe care i-o acordase. 

Femeia aceea reprezenta cheia; lucra pentru şantajist. 

În timp ce un plan lua naştere în mintea ei, Liz deschise uşa 
dulapului. Privi spre cadavrul lui Mac şi-şi luă furioasă rămas-bun 
de la el. Scoase de pe un umeraş o jachetă neagră cu fermoare. 
După ce cadavrul lui Mac va fi descoperit, nu va mai putea să se 
întoarcă în această cameră. 

Îşi găsi poşeta, scoase de acolo toţi banii şi cărţile de credit şi 
căută de asemenea bereta lui Asher şi ochelarii lui Sarah. Unde 
pusese oare geanta lui Sarah? Era pe masa de scris, lângă 
revolver. În timp ce băga totul în geanta lui Sarah, privirea ei se 
opri asupra armei, un revolver de 9 mm foarte bine întreținut. Îi 
simțea parcă greutatea rece în mână. Avea senzația că, din locul în 
care se afla, pistolul o chema ca un iubit de mult uitat. 

Deşi degetele o frigeau, rezistă dorinței de a-l atinge, închise 
ochii şi-n minte îi veni un studiu referitor la soldaţii aflați pe 
câmpul de luptă. Proporția soldaților din trupele americane care 
trăseseră cu arma în cel de-al doilea război mondial fusese de 
numai cincisprezece la sută. Cei mai mulți erau prea speriați 
pentru a apăsa pe trăgaci, deoarece oamenii posedă un soi de 
dispozitiv automat de siguranţă care îi împiedică să ucidă indivizi 
din aceeaşi specie. 

Pentru armată, împotrivirea soldaţilor de a ucide oameni 
devenise o adevărată problemă. Aşa că psihologii militari - oameni 
cu aceeaşi pregătire ca şi ea - creaseră un program de 
antrenament bazat pe conceptul de condiționare comportamentală, 
în scopul de a produce luptători care să fie în stare să tragă şi să 
ucidă fără să se gândească prea mult la consecințe. Până la 
războiul din Vietnam, procentul se mărise de aproape patru ori, 
ajungând la un uimitor nouăzeci la sută. 

Îşi aduse aminte de întâmplarea aceea din Viena. Era în 1991, 
la apusul soarelui, într-o zonă în care se găseau mai multe 
magazine mici luminate de lampadare stradale de modă veche. 
Deşi aflat în prag de pensionare şi gata să se sperie din orice, 
ceasornicarul cu care urma să se întâlnească era considerat ca 
fiind una dintre sursele cele mai valoroase pentru CIA. Atelierul lui 
Andreas Bittermann era cunoscut datorită faptului că acolo se 
puteau repara ceasurile de proastă calitate provenind din Uniunea 
Sovietică. Funcţionarii comunişti aflați la post în Viena ştiau că 
odată şi odată urmau să se întoarcă acasă, unde cariera unui 
apparatchik ambițios putea fi pusă în pericol de prea multă 
occidentalizare, aşa că, deşi îşi cumpărau cu toții ceasuri străine, 
continuau să-şi păstreze şi să aibă grijă de ceasurile aduse de 
acasă. 

Deşi clienţii lui nu ştiau acest lucru, Andreas vorbea foarte bine 
limba rusă, aşa că trăgea cu urechea la discuţiile soțiilor, 
prietenelor sau copiilor ruşi ce veneau în magazin şi transmitea 
omului său de legătură, informaţii referitoare la promovări şi 
destituiri, plecări şi veniri, ambiţii şi slăbiciuni ale autorităților 
sovietice. Liz se întâlnise cu ceasornicarul de două ori şi fusese 
fermecată de franceza cu accent german pe care o vorbea acesta şi 
de costița de berbec cu care o servise. 

În 1991, după prăbuşirea Zidului Berlinului, statele aflate sub 
influența sovieticilor îşi recăpătau independența unul după 
celălalt. Sovieticii nu erau însă prea grăbiţi să renunţe. Se agățau 
cu disperare de ultimele rămăşiţe ale puterii şi-şi demonstrau 
autoritatea prin eliminarea aşa-ziselor „probleme”. Andreas era 
foarte speriat; semnalase faptul că activităţile sale anticomuniste 
ajunseseră în atenția Biroului Politic. 

În timp ce se apropia de magazin, Liz băgase mâna în buzunarul 
încăpător al hainei de ploaie unde era ascuns Walther-ul, pe care îl 
avea cu ea pentru orice eventualitate. Nu-i montase amortizorul 
fiindcă țeava armei ar fi fost prea lungă ca să-i încapă în buzunar. 
Purta un batic pe cap şi pantofi cu tocuri joase, arăta ca orice altă 
Hausfrau ce se grăbea cu ultimele cumpărături înainte de cină. 

Ajunsă în fața uşii de sticlă a ceasornicăriei, deja cu mâna pe 
clanța, Liz îşi dăduse seama că Andreas fusese ucis. I se pusese 
un nod în gât, pieptul începuse să-i tremure — fusese cuprinsă de o 
senzație ciudată, jumătate frică, jumătate exaltare. Ceasornicarul 
era prăbuşit pe tejghea ca o pasăre doborâtă în zbor. Ceafa sa era 
zdrobită şi plină de sânge în zona pe unde ieşise glonțul. 

Deodată, constatase că asasinul se afla încă în magazin, cu 
spatele la uşă şi ascunzându-şi pistolul cu amortizor sub pulpana 
hainei de ploaie soioase ce părea a fi semnul distinctiv al ucigaşilor 
comunişti din acea epocă. 

Brusc, asasinul îi zărise imaginea reflectată în oglinda de pe 
peretele opus. Privirile li se încrucişaseră. Cu un gest firesc, Liz 
scosese imediat pistolul din buzunar. 

Asasinul trăsese arma de sub haină şi se răsucise fulgerător pe 
călcâie. Primul său glonț transformase în țăndări uşa de sticlă şi 
trecuse şuierând pe deasupra umărului ei. Liz abia avusese timp 
să se ferească. Haina ei de ploaie fusese tăiată în câteva locuri de 
cioburile de sticlă, însă fața îi scăpase neatinsă. 

Ridicase privirea. Degetul individului apăsa trăgaciul pentru a 
doua oară. Ţeava era îndreptată spre ea şi asasinul părea convins 
că totul nu era decât o formalitate fiindcă ea nu făcuse altceva 
decât să se ferească. 

Exact în acea fracțiune de secundă Liz trăsese. Glonţul îl lovise 
pe asasin drept în piept. Zgomotul făcut de arma sa fără amortizor 
răsunase înspăimântător în zona aceea liniştită a oraşului. Prea 
marea încrederea în sine îl costase pe asasin: cel de-al doilea glonț 
al său zburase aiurea. Pe stradă, pietonii începuseră să țipe şi să 
caute un adăpost. Asasinul se clătinase şi făcuse câțiva paşi 
înapoi, se lovise de oglinda mare agățată de perete şi alunecase 
apoi de-a lungul zidului, cu o expresie de uimire pe față. 

Liz băgase pistolul înapoi în buzunar şi se îndepărtase în grabă, 
într-o stare de confuzie. Ar fi putut să fugă imediat cum îl văzuse 
pe Andreas mort. În felul acesta, asasinul nu ar fi zărit-o şi ea ar fi 
putut pur şi simplu să raporteze incidentul şi să aştepte 
instrucțiunile şefului de la agenţia locală. Însă nu fugise. Făcuse 
acest lucru pentru că se simțea răspunzătoare pentru Andreas, un 
om curajos şi simpatic? 

Andreas era mort şi la fel era şi asasinul lui. Pentru cei 
preocupaţi să ţină scorul, rezultatul ar fi putut fi considerat 
rezonabil. Pentru ea, problema nu se punea deloc aşa. Necazul era 
că îi plăcuse competiția, fusese încântată de faptul că asasinul o 
subestimase, fusese uimită să constate că în clipele acelea 
tremurase de emoție. Ştia că îi place să câştige, însă ceea ce se 
întâmplase era ceva cu totul diferit. Avusese sentimentul ciudat că 
în interiorul ei luase naştere ceva neobişnuit. 

După aceea, datorită naturii misiunilor şi a brutalităţii 
vremurilor în care trăise, fusese nevoită să ucidă din nou. Abia mai 

târziu, după ce aflase cu ce se ocupau părinții ei, începuse să-şi 
pună întrebări în legătură cu faptul că se asemănau. 

Se chinuise destul de mult să găsească o motivație pentru 
uciderea acelor oameni. Din păcate, patriotismul nu reprezenta o 
explicație suficientă căci, cum se întâmplase în cazul 
ceasornicarului, ar fi putut foarte bine să se limiteze la a raporta 
superiorilor ei despre moartea acestuia. Nici varianta că ucidea din 
„plăcere” nu stătea în picioare, fiindcă nu simţise nici o plăcere. 
Fusese mai degrabă un impuls orb prin care încercase să corecteze 
ceva rău. 

Ulterior, o cuprinsese greața. Nu reuşise să înțeleagă de ce 
făcuse acel lucru, nu se recunoscuse, însă probabil că ajunsese şi 
ea ca acei soldați din Vietnam - pregătiți psihologic să apese pe 
trăgaci fără să se gândească prea mult dacă fac bine sau rău, fără 
să se gândească la persoana ce urma să primească glonțul. 

Poate că era ceva moştenit de la părinții ei. Poate că fusese din 
cauza societății în care trăia. Poate că era din cauza 
antrenamentului făcut la Langley. Rămăsese cu un profund 
sentiment de vinovăție. 

Acum violența se răspândea peste tot. Criminalitatea juvenilă 
era în creştere atât în Marea Britanie, cât şi pe continent, în 
Franța, Germania, Rusia, ba chiar şi în liniştita Suedie, unde 
vârsta medie a criminalilor de sex masculin scăzuse de la douăzeci 
la cincisprezece ani. În Statele Unite, crimele din şcoli deveniseră 
un lucru comun. Războaiele de gherilă făceau victime pe tot globul, 
în timp ce teroriştii erau considerați patrioți de unii şi ucigaşi de 
alții, în funcție de orientările politice. Avuseseră loc evenimentele 
din 11 septembrie, războiul din Afganistan, apoi cel din Irak. 
Mintea ei analitică era plină cu statistici, observaţii şi teorii în 
legătură cu această escaladare a violenței. 

Trase adânc aer în piept şi se uită din nou la revolverul ce parcă 
îi făcea cu ochiul de pe marginea de sus a scrinului. 

Dacă omenirea nu respecta nişte principii morale de bază, în 
lume avea să se instaureze haosul. O lume fără norme etice nu era 
o lume în care să merite să trăieşti. Pacea era o noţiune ce se 
dezvolta în mintea oamenilor. Nimic nu putea fi obținut fără 
înălțarea morală a fiecărui individ şi o minte violentă nu era un loc 
în care să încolțească seminţele păcii. 

Convingerile acestea reprezentau un fel de religie pentru Liz. 
Apuca arma cu o mişcare hotărâtă şi o puse la loc în ascunzătoare, 
apoi aruncă telefonul mobil în geantă şi ieşi repede din încăpere. 

Trebuia să găsească o metodă prin care să se strecoare afară din 
hotel neobservată, pentru a se putea apoi întoarce ca s-o 
supravegheze pe femeia care o aştepta. Se uită la ceas. Mai avea 
numai douăzeci de minute şi nu se deghizase. 

Intră în cabina liftului şi apăsă pe butonul pentru subsol. Când 
uşile cabinei se deschiseră din nou, se trezi într-o parcare 
subterană întunecoasă, în care se simțea un vag miros marin. 
Chiar în fața ei, lângă liftul de serviciu, era parcat un camion din 
care un bărbat scotea peşte proaspăt pe care îl punea într-o ladă 
frigorifică mare. Nu după mult timp, bărbatul închise uşa 
camionului şi împinse lada frigorifică în cabina liftului de serviciu, 
probabil cu intenţia să urce spre bucătăria hotelului. 

Liz îşi aduse aminte ceea ce-i spusese odată tatăl ei: Foloseşte ce 
ai la îndemână. Proştii aruncă ce au în mână. Geniile profită de 
orice. Uşa liftului de serviciu se închise şi ea rămase cu privirea 
aţintită asupra camionului. Îi venise o idee. Oare bărbatul încuiase 
maşina? La urma urmei, era un garaj păzit şi nu va zăbovi prea 
mult în hol. Liz se uită repede de jur împrejur. Nu se vedea nimeni. 
Înaintă cu paşi repezi spre maşină şi o dată ajunsă acolo, deschise 
uşa laterală. 

În interior se vedeau mai multe lăzi de lemn pline cu peşte, puse 
una peste cealaltă. Cu un zâmbet amar pe buze, înghesui telefonul 
celular într-una din acele lăzi. La atingerea pielii umede şi rece a 
peştilor, încercă o senzaţie neplăcută. Acum n-aveau decât s-o 
urmărească. Se şterse cu o cârpă pe care o găsise atârnată într-un 
cui şi închise uşa. În clipa în care şoferul camionului reveni în 
garaj, ea stătea sprijinită de capotă, frecându-şi glezna. 

— O, pardon! zise ea şi se îndepărtă de maşină sărind într-un 
picior. 

Bărbatul era scund şi rotofei, avea o față bronzată şi era 
îmbrăcat într-un halat alb pătat de sânge. 

— Aţi păţțit ceva, mademoiselle? Sunteţi rănită? întrebă el 
îngrijorat. 

— N-am nimic. Ei, ar fi ceva. Prietenul meu, înțelegeți... Ne-am 
certat... şi... şi... 

Liz ridică neajutorată din umeri şi făcu un gest cu mâna spre 
ieşirea din garaj. 

— M-a lăsat aici. Am alergat după el şi mi-am sucit glezna. Sunt 
sigură că îmi va trece în câteva minute. Mă odihneam puţin 
sprijinită de camionul dumneavoastră. Nu trebuie să vă faceți griji. 

Şoferul dădu din cap înțelegător. 

— A, da. Dragostea. Nimeni nu ştie când se schimbă direcția 
vântului. Chiar şi acum, la vârsta mea... Ei, dar nu cred că trebuie 
să vă plictisesc cu poveştile mele. Îmi pare că nu pot face nimic să 
vă ajut, încheie şoferul ridicând din umeri. Dragostea! 

— Aţi putea totuşi să faceți ceva pentru mine, dacă nu e 
deranjul prea mare. Unchiul meu are un magazin de pantofi în 
apropiere. Vă deranjează dacă vă rog să mă duceți cu maşina până 
acolo? Ştiu că un om ca dumneavoastră are timpul foarte limitat, 
dar îndrăznesc să vă rog lucrul ăsta în speranța că nu e un efort 
prea mare. Liz se clătină din nou pe un picior, încercă să-şi 
recapete echilibrul şi ridică o privire rugătoare spre şofer. 

— Spuneţi că e aproape? Bineînţeles, e un fleac. Vă duc cu cea 
mai mare plăcere. 

— Ce drăguţ din partea dumneavoastră! Nici nu-mi vine să cred. 
Vă mulțumesc foarte mult. 

Urcară în cabină, şoferul porni motorul şi dădu drumul la CD- 
player. În timp ce Edith Piaf cânta o melodie tristă, despre amor, 
maşina ieşi în stradă. Acolo, pericolul de a fi descoperită era cel 
mai mare. Nu trebuia să fie văzută că părăseşte hotelul. 

Oftă, scoase un geamăt şi se aplecă să-şi maseze din nou 
glezna. 

— Vă doare, mademoiselle? o întrebă îngrijorat şoferul. 

— Un spasm. Liz continuă să-şi maseze piciorul, rămânând 
aplecată. 

Şoferul trase de volan spre dreapta, iar ea numără până la zece. 
Când se ridică în sfârşit, se aflau la o distanţă suficient de mare de 
hotel. Îi dădu şoferului câteva indicaţii şi nu după multă vreme, 
acesta o lăsă în fața unui magazin de încălțăminte pe care ea îl ştia 
de când fusese ultima dată în Paris. 

Liz intră şchiopătând în magazin. După ce camionul dispăru în 
trafic, ieşi repede afară şi se duse la un telefon public pentru a 
anunța prezența unui cadavru în camera 405 a hotelului din care 
ieşise. Se opri apoi să cumpere câteva articole cu care să se 
deghizeze şi porni grăbită spre hotel, cu gândul la femeia de pe 
bancă. Era calea cea mai directă spre Sarah şi spre dosarele acelea 
afurisite ale Carnivorului. 

Poliţiştii intrau şi ieşeau în permanență din hotelul Walhalla şi 
reuşiseră să monteze o baricadă înainte ca reprezentanții presei să 
năvălească cu camere de luat vederi, microfoane şi carnete de 
notițe. Lumea se strânsese curioasă fără să ia în seamă arşița zilei. 
Cu ochelari de soare la ochi, purtând o pălărie neagră din pai care 
se asorta cu pantalonii şi jacheta închise la culoare, Liz stătea 
ascunsă la intrarea unei clădiri, lângă un alt poster care făcea 
reclamă pentru Circul Astrelor. Se părea că posterele acestea îi 
purtau noroc. De acolo, putea să observe nu numai hotelul şi 
strada, dar şi pe criminala cu care vorbise la telefon. 

Liz remarcă nu fără satisfacție cum masca neutră de pe fața 
femeii dispare treptat. Începând cu buzele strânse şi terminând cu 
gesturile nervoase care însoțeau apelurile telefonice pe care 
aceasta le dădea unul după altul, totul era o manifestare a furiei. 
Prin ochelarii de soare, femeia fixa în permanenţă agitația de la 
intrarea în hotel. Într-un târziu, păru că cedează. Formă din nou 
un număr de telefon şi purtă o convorbire puțin mai lungă, la 
capătul căreia păru mai calmă, ca şi cum ar fi fost luată o decizie 
ce era pe placul ei. 

Se întâmplă apoi ceea ce aşteptase şi Liz: femeia se ridică de pe 
bancă şi se îndepărtă de locul acela având în continuare în mână 
sacoşa cu cumpărături. Liz făcu un ocol şi se luă după ea, în timp 
ce un bărbat care se agita lângă baricada montată de poliţişti se 
aşeză pe locul femeii, continuând să supravegheze intrarea în 
hotel. În timp ce Liz se chinuia s-o urmărească pe străzile înguste, 
femeia făcea tot posibilul pentru a i se pierde urma. Intra în 
magazine şi ieşea pe uşi laterale. Mărea viteza şi apoi încetinea. 
Era foarte pricepută. 

Liz mergea şi ea când mai încet, când mai repede. Îşi scoase 
pălăria din pai şi-şi puse bereta lui Asher. După aceea, îşi scoase 
jacheta şi bereta. Îşi puse apoi din nou pălăria din pai. Instinctiv, 
deprinderile din trecut reveneau. 

Dansul acesta era însă invizibil pentru trecători şi nimeni nu 
părea că observase jocul celor două femei, cu excepţia unui şofer 
de taxi care o urma pe Liz cu indicatorul pus pe liber. Ea îl văzu şi 
îl studie cu atenție fiindcă avusese deja surpriza să meargă de 

două ori cu acelaşi şofer. Pe acesta însă nu reuşi să-l recunoască. 
Îi făcu însă un semn cu mâna că nu are nevoie de maşină şi-l 
urmări până îl văzu cum ia un cuplu mai în vârstă. Tocmai în 
momentul acela, femeia coti pe altă stradă şi Liz se luă după ea, 
uitând complet de şoferul de taxi. 

* 

Cesar Duchesne se îndrepta, târându-şi piciorul, spre casa 
conspirativă aflată în apropierea Turnului Eiffel. Purta pe cap 
şepcuța turtită de şofer de taxi şi avea căştile în urechi. 

De centură îi atârna un CD-player. Umbrele lungi ale sfârşitului 
de zi se întindeau umede pe trotuar. Ochii bărbatului se mişcau în 
permanență, cercetând traficul, pietonii, aleile şi maşinile parcate. 
Nu se aştepta să fie recunoscut şi cu atât mai mult, oprit de cineva 
în zona aceea, însă nu putea să nu-şi ia măsuri de precauţie. În 
îndelungata sa activitate clandestină învățase să nu aibă încredere 
nici în oameni, nici în noroc. 

Reuşi să găsească porțiunea din înregistrarea de pe CD pe care 
dorea s-o asculte din nou. În calitate de şef al securităţii Spiralei, 
pe lângă faptul că răspundea de conducerea operațiunii, Duchesne 
era singura persoană care monitoriza semnalul dispozitivului de 
ascultare montat în telefonul mobil al lui Liz Sansborough. Încercă 
din nou să identifice vocea femeii. Individa vorbea engleza cu 
accent franțuzesc. 

— Vino jos, la mine. 

— Ce? Asta era în mod sigur vocea lui Liz. 

— Vino la mine şi noi o vom elibera pe Sarah Walker. Ia liftul şi 
ieşi pe uşa din față a hotelului. Ne întâlnim acolo. O să apară o 
dubită — aceeaşi dubiță neagră care a ridicat-o pe Sarah. Doar vrei s- 
o vezi liberă, nu? 

Duchesne trase o înjurătură. Nu reuşea cu nici un chip să 
recunoască această voce şi nici oamenii lui n-aveau nici cea mai 
mică idee despre identitatea femeii. Ascultă mai departe: 

— Tish Childs. Angus Macintosh. S-ar putea să urmeze Sarah 
Walker. Ce crezi că se întâmplă dacă stăm puţin de vorbă? Vino jos. 
Doar vrei s-o vezi, nu? 

— Tu l-ai omorât! 

Duchesne închise aparatul. Nu îi plăcea deloc ce se întâmplă. 
Pentru o clipă avu senzația că trecutul pe care voia să-l uite se 
năpusteşte din nou cu furie asupra lui. Simțea parcă din nou 
mirosul metalic al sângelui, amestecat cu miresme de parfumuri 
scumpe. 

Modul în care Duchesne trăise mai bine de patruzeci de ani îi 

crease un fel de al şaselea simț în legătură cu prezicerea viitorului. 
Deşi la prima vedere, se părea că situația scăpase de sub control, 
Duchesne era convins că operațiunea era necesară. Cum altfel să 
forțeze mâna bestiei ce deținea dosarele? Riscurile erau însă mari 
şi creşteau cu fiecare clipă. Era îngrijorat şi acest lucru era destul 
de neobişnuit pentru el. Până la moartea soției, fusese convins că 
uitase cum e să fii îngrijorat. 

Începu să urce trăgându-şi piciorul drept pe scara vechii clădiri 
cu apartamente. Se opri pe platforma dintre parter şi etajul întâi, 
ascultând cu atenție zgomotele făcute de copiii de deasupra. Unul 
dintre aceştia, un băiețel de aproape şase ani era fascinat de 
piciorul lui beteag. Copilul, pe nume Jean-Luc, voia să se 
împrietenească cu el. Duchesne însă nu avea nevoie de nici un 
prieten, cu atât mai puțin de un copil vulnerabil. Se oprise pentru 
a fi sigur că Jean-Luc nu îl aştepta ascuns în spatele uşii. 

După ce se convinse că în spatele celor două uşi de pe palier nu 
se auzea altceva decât sunetul televizoarelor, îşi continuă drumul 
până la etajul următor. Se opri o clipă în fața uşii pentru a verifica 
filamentul pe care îl fixase deasupra ei. Era încă acolo, invizibil, 
detectabil doar prin pipăit. Nu intrase nimeni. Descuie uşa, păşi 
înăuntru şi aşteptă până când ochii i se obişnuiră cu 
semiîntunericul din încăpere. Inspiră adânc, dar nu simți nici un 
miros străin. Satisfăcut, se întoarse şi încuie uşa. 

Scoase apoi din frigider o cutie de suc de roşii. Începu să bea şi 
cu cealaltă mână, formă numărul lui Cronus pe telefonul său 
special. Abia după ce Cronus răspunse, Duchesne se aşeză obosit 
într-un fotoliu. 


Apel telefonic spre Bruxelles, Belgia 


— Am informaţii noi, Cronus. Oamenii mei au făcut investigații în 
legătură cu Atlas, Ocean, Prometeu şi Themis. Toţi se aflau în Paris 
azi după-amiază, când a fost ucis baronul de Darmonăd. 

— În Paris? Dar crima a avut loc în Chantilly. Deci nici unul dintre 
ei... 

— Nu e chiar atât de simplu. E adevărat că nu am găsit nici un 
martor care să-i fi văzut părăsind Parisul, însă asta nu înseamnă că 
unul sau mai mulți dintre ei n-ar fi fost în stare să facă acest lucru. 
Oricare dintre ei ar fi putut pleca foarte uşor cu maşina, cu autobuzul 
sau cu metroul. Nu uitaţi că în raportul poliţiei se precizează că 

întâlnirea dintre baron şi ucigaş s-a desfăşurat în cel mai mare 
secret, nimeni din personalul de la castel neavând ştiinţă de ea. 

— Vrei să spui că oricare membru al Spiralei ar fi putut să-l 
omoare pe baron? 

— Da. Inclusiv dumneavoastră, care vă aflaţi tot la Paris. Sau eu. 


Paris, Franța 


Femeia pe urmele căreia se afla Liz intră în stația de metrou St. 
Michel, unde se urcă într-unul din trenurile ce se îndreptau spre 
nordul oraşului. Cobori la stația Reaumur-Sebastopol, ieşi la 
suprafață şi comandă ceva de mâncare la o cafenea cu mese pe 
trotuar. Nu părea deloc grăbită sau îngrijorată, dar privea 
neîncetat în toate direcțiile şi studia fețele trecătorilor şi celor din 
jur. 

Liz încercă şi ea să mănânce ceva, apoi, după ce femeia se ridică 
de la masă, o urmări din nou până la stația de metrou. 
Necunoscuta luă de această dată un tren ce mergea spre est. leşi 
din nou la suprafață la stația Gambetta, aflată în arondismentul 
XX, o zonă muncitorească, plină de emigranți. Afară începea să se 
lase înserarea. Ca măsuri de precauţie, Liz lăsase ca între ea şi 
femeia urmărită să se afle cel puţin o duzină de trecători. Noaptea 
se lăsa cu repeziciune şi o adiere slabă mişca frunzele plopilor. Se 
auzeau  frânturi de conversații purtate în limbi africane. 
Ajunseseră la periferia cartierului Belleville şi Liz nu se putu 
abține să nu se întrebe ce căuta oare acolo femeia cu sacoşa. 

* 

Sarah aplică o ultimă lovitură cu foarfecele. O dureau palmele şi 
umerii. Nu se mai simţise însă atât de bine în ultimele două zile. 
Cuprinse într-o privire foaia de placaj. Reugşise să sape în jurul 
cuielor care fixau placajul peste fereastră în trei părți - stânga, 
dreapta şi în partea de jos. De îndată ce-şi dezmorțea mâinile, avea 
să încerce să ridice placajul ca să vadă unde dădea fereastra. 
Spera să găsească o scară de incendiu, un acoperiş aflat la o 
distanță convenabilă sau măcar un copac pe care să poată cobori. 

Auzi un zgomot şi se întoarse. 

— Asher nu... 

Asher se ridicase în şezut pe targa cu rotile. 

— Ţi-am spus că sunt bun. Începusem deja să merg prin 
camera de la spital înainte ca ticăloşilor ăstora să le vină ideea să 

mă răpească. Mişcările mele sunt însă cam lente. Pline de 
demnitate, ai zice. Mi-ai spus mereu că ţi-ar plăcea să am un aer 
mai demn. 

— N-am zis eu aşa ceva. Uite cum tremuri. 

— Asta fiindcă te am în fața ochilor. Ştii că nu pot să-ți rezist 
niciodată. 

— Asher, îl mustră ea. 

E] îi răspunse printr-un zâmbet. 

— O, fie, oftă ea. Poţi să mă ajuţi dacă vrei. 

Aşa cum o atenționase, Asher începu să înainteze încet spre ea, 
încovoiat din cauza copcilor şi trăgând după el suportul cu 
perfuzia. Se opri lângă ea, respirând uşor, cu o expresie plină de 
speranţă în priviri. 

— Ce mult aş vrea să fie un ascensor acolo! 

— Pune-ţi pofta în cui. Eu mă simt de parcă am lansa la apă 
Queen Elizabeth. 

— Mai bine asta, decât Titanicul. Deşi sunt sigur că şampania 
era excelentă. 

Se priviră cu optimism şi începură să tragă amândoi de 
marginea de jos a foii de placaj. Reuşiră s-o ridice câțiva 
centimetri, atât cât permiteau cuiele rămase în partea de sus. 

— Asta a fost, spuse Sarah şi se aplecă până ajunse cu spatele 
sub marginea de jos a plăcii. De aici mă descurc singură. Tu stai 
de şase şi-mi spui ce se vede pe fereastră. 

După modul în care Asher îşi strânsese buzele, se cunoştea că 
rana îl durea din nou foarte tare. Încuviință din cap, trase spre el 
suportul cu perfuzia, dădu drumul foii de placaj şi se întinse pe 
patul ei pliant. 

— De aici am să văd foarte bine. E ca un fotoliu în primul rând 
la teatru. 

— Mă bucur să aud asta. 

Sarah se propti cu picioarele depărtate pe podea şi începu să 
ridice foaia de placaj utilizând forța întregului corp. Placa se înălță 
alți câţiva centimetri. Cuiele de sus scrâşneau în semn de protest. 
Marginea de jos a plăcii îi tăia spinarea. De sus cădeau aşchii şi 
praf. 

— Ce se vede? întrebă ea. 

— Stele. E noapte. Se văd stele. 

Sarah nu fu deloc încântată de tonul vocii lui. Cuiele erau 
slăbite, aşa că putu să ridice şi mai sus placajul până când reuşi 
să se bage pe sub placă. Se uită repede în jos şi i se opri respirația. 

Se aflau la şase etaje deasupra unei străzi. Avea senzaţia că 
trotuarul se afla pe fundul unui hău întunecat. Nu se vedea nici 
un ascensor, nici o scară de incendiu, nici un acoperiş prin 
apropiere, nici un copac, nici măcar o frânghie. În spatele 
placajului nu-i aştepta decât un salt mortal de la înălțimea a şase 
etaje. 


213 


23 


Simon mergea cu paşi lungi şi nervoşi. Verifică din nou cabina 
telefonică, însă acolo nu se afla nici un mesaj de la Sarah. Prea 
multe morți, prea multe evenimente inexplicabile şi acum trebuia 
să-şi mai facă griji şi pentru ea. Deşi greu de crezut, cea mai mare 
parte din activitatea unui spion se rezuma la această aşteptare 
încordată, nemiloasă. Aşteptarea unei surse la capătul unui pod 
cufundat în întuneric sau în cine ştie ce colț de stradă uitat de 
Dumnezeu. Aşteptarea într-o cameră goală a unui curier care nu 
mai vine cu instrucțiuni, sau cu acte noi de identitate şi cu o rută 
de ieşire în siguranță dintr-un oraş ostil. 

De îndată ce revenise la Paris, Simon se dusese la magazinul 
foto al unei cunoştinţe - Jacqueline Pahnke, o fostă membră a 
serviciilor franceze de informaţii - şi lăsase acolo aparatul de 
fotografiat. În timp ce se întorcea la maşină, verificase telefonul şi 
găsise un singur mesaj din partea lui Sarah, un mesaj care îl 
tulburase foarte mult: E posibil ca cei care l-au angajat pe ucigaşul 
acela care a acționat în Londra să fi aflat că ai de gând să-i faci o 
vizită baronului. Nu e nevoie să-ți mai atrag atenția asupra faptului 
că indivizii sunt foarte periculoşi... El nu observase însă la castel 
vreun indiciu că cineva de acolo fusese prevenit despre sosirea lui 
sau vreun semn că uciderea baronului avusese vreo legătură cu 
prezența lui acolo. 

Se întâmplase apoi ceva care pusese capac la toate. O sunase pe 
Sarah pe mobil şi la capătul celălalt răspunsese un bărbat. 

— Da? 

Omul vorbea cu accent american. 

— Cine sunteți? întrebase Simon ridicând mirat din sprâncene. 

— Un prieten. Cine e acolo? 

— Spuneți-i lui Sarah că o caută Simon. 

— Aşteptaţi puţin. În telefon se auziseră nişte paraziți 
supărători, apoi din nou vocea bărbatului: E ocupată. A zis că vă 
sună ea. Lăsați-mi numărul. 

Simon înjurase şi apoi întrerupsese legătura. Sarah îi ştia 
numărul, ceea ce însemna că telefonul căzuse în mâna unui 
străin. Sărise în maşină şi plecase în viteză spre hotelul ei. Când 
ajunsese acolo, descoperise o armată de jandarmi ce înconjurase 

locul cu cordoane. Fusese nevoit să folosească legitimaţia sa de la 
MI6 pentru a reuşi să-l convingă pe un polițist să-i spună că era 
vorba despre un turist ucis într-o cameră în care fusese cazat un 
cuplu american - Asher Flores şi Sarah Walker. 

Dar Sarah îi spusese că Asher nu se află în Paris. Ce naiba se 
petrecea? 

Pornise în viteză spre nordul oraşului, încercând să-şi facă loc 
prin traficul infernal. Claxoanele sunau, şoferii țipau, însă el nu le 
acordase nici o atenție. Reuşise să găsească la intersecţia dintre 
strada Bassano şi Champs-Elysees cabina telefonică despre care îi 
povestise Sarah. Aşa cum îi spusese şi ea, cabina era plină de 
bilețele cu mesaje. Din păcate, nici unul nu era de la ea. 

Poate că Sarah era prizonieră undeva. Poate... Simon clătină 
supărat din cap. Ce porcărie! Telefonul ei ajunsese în mâinile unui 
străin. În camera ei de hotel fusese găsit un turist mort. Şi nu în 
ultimul rând, Asher se afla în Paris, sau fusese acolo de curând. 

Era clar că se întâmplase ceva rău. 

Cumpără un exemplar din International Herald Tribune şi se 
aşeză la o masă din fața localului Chez Paul, de unde putea să 
supravegheze cabina telefonică. Comandă ceva de mâncare pentru 
cină şi se chinui să mănânce urmărindu-i în acelaşi timp cu 
privirea pe toți care se apropiau de cabină. După ce termină de 
mâncat, deschise ziarul. Ştirile erau dominate de întrunirea G-8 ce 
urma să înceapă luni. Îngrozitor de plictisitor. 

Începu să parcurgă fiecare pagină, citind fără să reţină nimic, 
până când, condensată într-un articol de numai două paragrafe, îi 
sări în ochi o relatare a morții Vierei Jozef. 

Fu cuprins imediat de un val de durere. Articolul nu era însoțit 
de nici o fotografie şi nu reprezenta decât o reluare a ştirii ce 
apăruse în presa din ziua precedentă, la care se adăugau câteva 
detalii furnizate de poliția slovacă şi un citat lacrimogen din 
declarația fratelui fetei. Citind articolul, simți un nod în piept. 
Viața era imposibil de înțeles şi îşi urma cursul cu o viteză 
ameţitoare. 

Îi veni brusc în faţa ochilor o imagine din copilărie. Mama lui îl 
ținea drăgăstoasă de mână şi lângă ei, Sir Robert, îmbrăcat în 
costumul cu vestă, îi proteja cu umbrela de ploaia ce curgea 
şuvoaie. Îşi aducea aminte cât de ocrotit se simțise în momentele 
acelea. Probabil că un asemenea sentiment de siguranță era 
posibil numai în copilărie. 

Continuă să parcurgă articolele din ziar. Tresări când în fața 


215 


ochilor îi apăru fotografia lui Sarah, însoţită de un scurt articol 
referitor la uciderea lui Tish Childs. Persoana din fotografie era 
însă prezentată ca fiind Elizabeth Sansborough şi în articol se 
relata faptul că pe o alee în apropiere fusese găsit un pistol 
înregistrat pe numele aceleiaşi Elizabeth Sansborough din Santa 
Barbara, California. 

Simon se încruntă. Fotografia lui Liz. Arma lui Liz. Nu putea 
crede în nici un caz că Liz ar fi putut avea vreo legătură cu 
moartea lui Tish, aşa că răspunsul nu putea fi decât unul singur: 
pistolul fusese plantat acolo de adevăratul ucigaş. Dacă însă Sarah 
spusese adevărul atunci când îi povestise că a pornit pe cont 
propriu pe urmele dosarelor Carnivorului, din motive numai de ea 
ştiute, ce rost ar fi avut ca ucigaşul să încerce să dea vina pe Liz? 

Simon se lăsă pe spate, copleşit de gânduri. Nu-i plăcea deloc 
concluzia la care ajunsese: dacă poliţiştii englezi sau francezi 
porniseră pe urmele ei, nu conta prea mult numele pe care îl 
căutau. Femeia din fotografie arăta exact ca Sarah. Aceasta fusese 
prezentă în Londra atunci când fusese comisă crima şi având în 
vedere resursele impresionante ale şantajistului, dacă era arestată, 
Sarah avea şanse să devină o țintă sigură. 

Simon simți o strângere în piept. Avea gura uscată. Lui Sarah i 
se întinsese cu măiestrie o cursă pentru a fi eliminată. 

În clipa în care începu sa sune telefonul, Simon răsuflă uşurat. 
Apăsă imediat pe buton. 

— Sarah? 

Nu era însă decât Jacqueline Pahnke, care îl anunță că 
developase fotografiile. 

— Văd că ai început să mă înşeli, îl acuză ea râzând. Cine este 
această „Sarah”? Dacă pun mâna pe ea, o arunc în Sena. 

Simon intră imediat în joc: 

— Cum poți să mă bănuieşti de aşa ceva, Jackie? Sarah e doar 
un nume codificat al unui contabil între două vârste, fără nici un 
fir de păr pe cap. Au ieşit bine fotografiile? 

— Mais oui. Însă sunt atât de insipide, cherie. La ce-ţi trebuie 
aşa ceva? 

— Nu-ţi bate drăgălaşul tău căpşor cu asemenea întrebări, zise 
Simon aşteptând explozia. Ştia că pe vremuri Jacqueline ar fi fost 
în stare să reteze urechea unui om pentru mult mai puţin. 

Dar, în receptor se auzi un chicotit uşor. 

— Nu eşti decât un clovn, Simon. 

— M-ai prins, je suis desole. Simon zâmbi şi starea de bună 

dispoziție se transmise prin telefon. Vin imediat acolo, adăugă el şi 
închise telefonul. Expresia feței i se schimbă brusc. 

Mai inspectă o dată cabina telefonică şi părăsi în grabă locul. 
Peugeot-ul era parcat trei străzi mai departe. Se apropie cu pas vioi 
de maşină, uitându-se din când în când înapoi, să vadă dacă nu 
este urmărit. Neobservând nimic suspect, verifică uşile şi 
anvelopele maşinii. Apoi, se urcă la volan, porni motorul şi intră în 
trafic. N-ar fi vrut să plece de acolo, însă era posibil ca fotografiile 
să-l ajute să descopere cine îl ucisese pe baron şi mai departe, cine 
era ucigaşul care intrase în posesia dosarelor Carnivorului. Tot cu 
ajutorul pozelor spera să poată s-o ajute şi pe Sarah, dacă ea era 
cu adevărat în pericol. Cu un dram de noroc, era posibil să afle 
identitatea şantajistului în mai puţin de o oră. 

În timp ce conducea pe străzile Parisului, strălucitoare în 
lumina lămpilor de neon, îi reveni în minte numele Hyperion. Era 
numele cu care ucigaşul i se adresase baronului. Era un nume pe 
care nu trebuia să-l uite. Un nume care putea să-i furnizeze un 
indiciu în legătură cu identitatea şantajistului. 

* 

Aflat în Citroenul său de culoare neagră, Gino Malko urmărea 
maşina lui Simon de la o distanță de mai bine de patru sute de 
metri, de la care ştia că e imposibil să fie depistat. Biciclistul din 
Chantilly plantase sub Peugeot-ul lui Simon nu un magnet, ci un 
dispozitiv de poziționare GPS, la acesta adăugându-se încă un 
dispozitiv asemănător, de rezervă, montat sub aripa din față de 
Malko în persoană. 

Din când în când, Malko arunca câte o privire spre ecranul 
laptopului Gobook MAX pe care putea vedea nu numai poziția 
curentă a maşinii pe care o urmărea, ci şi ruta pe care aceasta o 
urmase de la Chantilly. Cu o precizie de jumătate de metru, 
folosind semnalul emis de sateliții GPS care erau plasați la 
intervale regulate în jurul Pământului, harta electronică indica de 
asemenea numele străzilor precum şi durata fiecărei staționări a 
maşinii urmărite. 

Gino Malko aprecia toate astea. Era un adept al utilizării 
tehnologiei şi se bucura de toate avantajele pe care ştiinţa le oferea 
unui om cu profesia sa. În timp ce conducea, înțelese că acesta 
fusese dintotdeauna felul său de a fi - mereu cu un pas înainte, 
foarte diferit de modul în care fusese crescut în orăşelul 
Jacksonville, în ale cărui şantiere navale, bunicul său, de origine 
rusă, trudea de dimineață până seara. Asta când avea norocul să 

aibă o slujbă. Bunicul său fusese cel care scurtase numele familiei 
din Malkovich în Malko. 

Lui Gino îi plăcuse foarte mult de bătrân, al cărui optimism era 
disproporționat de mare față de banii pe care îi avea în buzunar şi 
față de răbdarea familiei. În fiecare an, în luna ianuarie, bunicul 
său cumpăra un nou Cadillac, cu bani împrumutaţi de la rechinii 
locali, care, în mod inevitabil, îi luau înapoi maşina până în martie. 
După ce indivizii se săturaseră de farmecul şi promisiunile 
solemne ale bătrânului, îl uciseseră. Gino aflase atunci că prea 
mult optimism, ucide. 

Înainte de acest nefericit eveniment însă, mama lui reuşise să 
spargă o sticlă de bere în capul beţivului care îi era soț — tatăl lui 
Gino -— îşi luase băiatul şi cele două fiice şi se mutase la Miami, 
unde lucrase pe post de „hostess” într-unul din cluburile din Little 
Havana. De la mama sa, Gino învățase că munca grea şi umilitoare 
nu era suficientă pentru a întreține o familie. Până să împlinească 
doisprezece ani, băiatul se afla deja pe stradă, unde avea de-a face 
cu vânzătorii de droguri, cu prostituatele şi cu imigranții. Ura 
mizeria şi foamea, însă ori de câte ori reuşea să ajungă în Miami 
Beach, locul în care bogaţii nu făceau nimic altceva decât să se 
distreze în timp ce restul lumii îi servea, toate problemele lui se 
evaporau. Pulsul i se accelera de emoție, deoarece acolo bogăția 
era etalată în cel mai fascinant spectacol. 

Pentru că nu era un tip optimist, Malko nu putea fi prea 
curajos. Cu toate astea, jinduia după lumea celor extrem de bogați. 
De fapt, se simțea protejat în preajma lor. Ştia că nu va avea 
niciodată calitățile acelor bogătaşi. Aşa că începuse să lucreze 
pentru un gangster care poseda atât de mulți bani încât cumpăra 
nu numai femei frumoase şi case, ci şi avocați şi politicieni. Când 
fusese însă trimis pentru prima dată „să stea de vorbă”, se 
aprinsese prea tare şi-şi pocnise „interlocutorul”. Fusese o 
greşeală, dar avusese drept rezultat o promovare. Din acea clipă, 
devenise în mod oficial gorila gangsterului. 

Când acesta fusese închis, Malko se mutase mai întâi în 
Memphis, apoi în Atlanta şi în final la Chicago. În urma 
peregrinărilor sale îşi îmbunătăţise manierele, învățase să se 
îmbrace şi deprinsese şi puțină franceză - ştia deja spaniola şi 
rusa. În Chicago începuse să lucreze pe cont propriu, găsindu-şi 
foarte repede locul într-o lume subterană, în care vorba transmisă 
din gură-n gură era singura reclamă. 

Devenise în scurt timp foarte căutat. Primea misiuni în toată 

America, de la o coastă la alta şi ajunsese să câştige mai mulți 
bani decât şi-ar fi imaginat vreodată în Jacksonville. Uneori se 
gândea la bunicul său şi la modul în care acesta fusese ucis de 
cămătari. Îi părea rău de bătrân, însă reuşise să înțeleagă de ce 
trebuise acesta să moară. 

Malko se opri la semafor şi aruncă o privire spre harta 
electronică. Urmărirea Peugeotului era ca o joacă de copii. Cu 
şoferul maşinii era însă o cu totul altă problemă. De fiecare dată 
când individul oprea maşina, Malko cobora şi el. Însă până să 
ajungă la el, necunoscutul dispărea. Omul era bine antrenat şi 
Malko simţise acest lucru când individul îl urmărise până în 
Lindenhof. 

Trebuia să afle cine era acest bărbat. Reugşise să-i facă o 
fotografie digitală lângă hotelul Walhalla şi o trimisese prin e-mail 
spre bazele de date private şi guvernamentale la care avea acces 
nelimitat datorită slujbei sale. Nu reuşise să afle nimic. Luase 
amprente de pe portiera Peugeotului însă nici aşa nu găsise nimic. 
Ceruse şi primise prin e-mail o copie a actului de închiriere a 
maşinii, dar plata fusese făcută cu bani peşin şi permisul de 
conducere se dovedise a fi fals. 

De obicei, lui Malko îi plăceau provocările. Nu şi acum. Nu 
numai că nu ştia care este identitatea prăzii sale ci, mai rău, habar 
nu avea ce urmărea aceasta. 

Magazinul lui Jacqueline Pahnke se afla în faimosul cartier 
Marais, în apropiere de Place de Vosges, o zonă plină de copaci, 
înconjurată de clădiri înalte din piatră şi cărămidă, unele dintre ele 
datând din secolul al XVII-lea. Aerul nopții era fierbinte şi încărcat 
de umezeală. Tocmai în clipa în care Simon trecea prin fața unei 
frizerii, unul dintre lucrătorii de acolo ieşea din prăvălie ducând în 
mână un lighean cu apă şi o cârpă. Îmbrăcat cu tradiționalul şorţ 
alb, frizerul înclină spre el din cap în semn de salut şi începu să 
spele vitrina, pregătind frizeria pentru a doua zi. 

Simon răspunse la salut şi grăbi pasul spre magazinul lui 
Jacqueline, aflat două uşi mai departe. Prin uşa de sticlă se putea 
vedea interiorul scăldat în lumină al magazinului, ce conţinea 
toate cele necesare unui studio foto: aparate de fotografiat, blițuri, 
rame şi suporturi cu trepieduri. În momentul în care Simon 
deschise uşa vechiului magazin, un clopoțel fixat deasupra intrării 
îi anunță prezenţa. 

Jackie îşi făcu apariția din spate, alergând de parcă ar fi avut 
de-a face cu cel mai important client din lume. Plină de vitalitate, 

vechea lui prietenă avea aproape cincizeci de ani. Părul ei deschis 
la culoare era tuns scurt şi îi încadra fața ovală. Îşi ridicase 
ochelarii de citit în creştetul capului. 

— Cred că am ceva pentru tine, spuse ea în engleză în timp ce 
Simon îi strângea mâna. 

— Qu “est-ce que s’est? 

— Hai să vorbim mai bine în engleză. Cu ocazia asta îmi 
îmbunătățesc cunoştinţele. Într-o zi o să fiu în stare să vorbesc la 
perfecție limba ta barbară. Vino după mine. Îi făcu un semn cu 
capul şi apoi o luă înainte, conducându-l prin magazinul destul de 
înghesuit, a cărui neorânduială demonstra faptul că patroana era 
o artistă. În afară de serviciile de developare, prietena lui vindea şi 
obişnuitele consumabile foto, însă sufletul ei se afla în propriile 
fotografii. Acest lucru era demonstrat de numeroasele peisaje în 
alb şi negru şi de portretele atârnate până sus pe pereți. Magazinul 
reprezenta un spaţiu privat în care îşi expunea lucrările. 

În spatele uşii din fundul magazinului se afla atelierul. Simplu, 
cu mese de lucru, rafturi pline cu pachete de hârtie şi substanțe. 
Într-un colț erau întinse nişte sârme de care atârnau la uscat filme 
şi fotografii. În aer se simţea un puternic miros de chimicale. 

— Astea sunt. 

Jackie împinse un teanc de fotografii spre mijlocul unei mese de 
lucru. Majoritatea erau format 20x25, în timp ce trei erau 40x50. 

— Ia loc, te rog, îl invită ea. Numai cifre. Astea sunt singurele cu 
adevărat interesante. 

Jackie luă în mână fotografiile format mare, care înfățişau 
fiecare câte o parte din peretele din biroul lui de Darmond. 
Baronul apărea în toate fotografiile. 

— Le-am mărit ca să se poată vedea bine feţele. Cine e bărbatul 
ăsta? Are o părere foarte bună despre ei, nu? E posibil să-l 
cunosc? 

— L-ai văzut probabil în ziare sau la televizor. Claude de 
Darmond. 

Ea încercă să-şi amintească. 

— A, da. Ai dreptate. Acum îmi dau seama. Faimosul bancher. 
Ăla care joacă polo şi participă la toate cursele de cai importante. 
Baronul de Darmond, oui? Pe vremuri, Jackie lucrase pentru 
serviciile de informaţii franceze. Drumurile lor se intersectaseră în 
timp ce ea participa la ultima misiune, iar Simon la prima. Femeia 
ridică fruntea. 

— Deci eşti pe urmele marelui baron? Deodată se încruntă. O, 

nu, nu se poate. A murit astăzi. Împuşcat! Am văzut la televizor! 

— Da, am auzit şi eu. Simon se aşeză la masă, nerăbdător să 
treacă la treabă. Am fotografiat peretele ăsta aşa, din distracție. Mă 
îndoiesc că e ceva folositor în grămada asta de poze cu mahări. 
Probabil că nici aici, zise el lovind cu palma restul de fotografii, 
sperând însă în sinea lui să nu fie aşa. 

— Nu cred o iotă din ce spui, Simon. N-ai făcut tu degeaba 
efortul ăsta. Nu o să te întreb când ai făcut fotografiile astea. 

— Sunt cam ciudat, ai uitat? zâmbi el. Nu am întotdeauna un 
motiv pentru ceea ce fac. Poţi s-o întrebi pe şefa mea. 

— Eu cred că iar ai fost băiat rău. lar trebuie să faci rapoarte şi 
dări de seamă. 

— Merci, Jackie. 

Clopoţelul de la intrarea în magazin se auzi sunând din nou. 

— Un client, zise ea întorcându-se în direcția de unde venise 
sunetul. Te abandonez aici în mizeria ta. Ciao. 

După ce uşa se închise în urma ei, Simon puse deoparte 
fotografiile cu imagini de pe perete şi trecu rapid în revistă celelalte 
pozitive. Erau imagini ale unor contracte, rapoarte de plăți, 
contracte de asigurare, chitanțe, liste de profituri şi pierderi, 
evidențe de împrumuturi şi investiţii, tot felul de documente care 
ar fi făcut fără îndoială mare plăcere unui contabil. 

Simon continuă să cerceteze fotografiile, având în minte 
cuvintele baronului - nu-l va mai împrumuta cu bani pe ucigaş 
pentru „afacerea” acestuia, decât atunci când va intra în posesia 
dosarelor Carnivorului. De îndată ce reuşi să-şi formeze o imagine 
de ansamblu, Simon luă un carnețel de pe masă şi începu să scrie. 

Noaptea lua în stăpânire cerul şi Liz, mereu pe urmele femeii, 
ajunse într-o zonă cu o arhitectură haotică, unde aveai impresia că 
fiecare centimetru pătrat fusese acoperit cu clădiri înghesuite una 
în alta ca nişte victime în aşteptarea execuţiei. Zidurile erau 
acoperite cu grafitti şi postere ce se înălțau până la patru metri de 
la sol — înălțimea maximă la care putuse să ajungă cineva suit pe o 
scară sau pe umerii unui camarad. Se vedeau foarte puțini 
trecători. 

Liz observă că femeia încetineşte în dreptul unei clădiri din 
cărămidă asupra căreia timpul îşi lăsase amprenta într-un mod 
foarte vizibil. Uşile din sticlă de la intrare erau acoperite cu 
scânduri. Deasupra intrării se vedea o firmă neîngrijită: EISNER- 
MOULTON. Clădirea părea părăsită. Liz îşi aduse aminte că citise 
undeva că firma respectivă avea probleme financiare, în ciuda 
faptului că era una dintre cele mai mari companii multinaționale 
din lume, Eisner-Moulton închidea şi vindea o mare parte din 
proprietăţile sale. 

Exact în clipa în care femeia rămase nemişcată sub firma de la 
intrare, un camion fără număr de înmatriculare opri în dreptul ei. 
Era un Volvo model mai vechi, aidoma altor sute de mii — poate 
milioane -— care cutreierau autostrăzile Europei. Uşile din spate se 
dădură în lături şi opt bărbaţi săriră din maşină. Îmbrăcaţi toţi în 
blugi şi cămăşi în carouri, aceştia nu ieşeau cu nimic în evidență, 
în afara carabinelor puternice pe care le ţineau în mână. Se 
strânseră cu toţii în jurul femeii care le dădea instrucțiuni. 

Unul dintre ei avea în mână o rangă. Cu ajutorul ei desfăcu 
scândurile care acopereau intrarea, sparse geamul de sticlă, 
pătrunse înăuntru şi descuie uşa. Intrară cu toţii în clădire, mai 
puţin şoferul camionului. Acţiunea lor nu reuşi să atragă atenția 
nici unuia dintre rarii trecători, care, pe jos sau în maşină, se 
încumetau să se aventureze prin zonă la ora aceea. Crima şi 
acțiunile violente reprezentau un mod de viață în acea porțiune 
rău famată a arondismentului Belleville. 

Undeva în clădire se auziră înfundat câteva focuri de armă, apoi 
la scurt timp după aceea, uşa metalică a garajului fu ridicată şi 
şoferul băgă camionul înăuntru. În timp ce uşa cobora la locul ei, 

Liz îşi aduse aminte un proverb: „Duşmanul duşmanului meu îmi 
este prieten”. Poate că nu era ceva ce se adeverea de fiecare dată, 
însă fără îndoială că merita să arunce o privire înăuntru. Cu 
simțurile încordate la maximum, Liz se uită în ambele sensuri ale 
străzii, îşi prinse la spate geanta de umăr, traversă artera puțin 
circulată şi se îndreptă spre uşa spartă a clădirii. 

* 

Sarah îi prezentă lui Asher situația. 

— Vestea bună e că fereastra de la etajul de dedesubt e spartă. 
Aşa că dacă reuşim să încropim o frânghie, coborâm pe ea şi 
intrăm pe acolo. Gardienii noştri nu se aşteaptă la aşa ceva. Poate 
reuşim s-o ştergem în felul ăsta. Se uită la el cu atenţie. Crezi că 
eşti în stare de asta? Te-ai refăcut suficient? Dacă nu, rămânem 
amândoi aici şi... 

— Durerea e doar o senzaţie, o întrerupse Asher. Nu are rost să 
vorbim despre aşa ceva, având în vedere alternativele. Nu e nici o 
frânghie pe aici? o întrebă el uitându-se în jur. 

— Nici una. Am căutat peste tot. 

— Fir-ar să fie! Nu-i nimic, va trebui să găsim altceva. Să 
improvizăm. Întoarse capul spre grămezile de vechituri. Nu e nici 
un cearşaf sau o rolă din pânză? Vreun furtun? Văd o mulțime de 
articole de grădinărit. Nu e nici o prelată de plastic? Sau vreun 
lanţ lung, ca cel de ancorare? 

Sarah clătină din cap şi Asher făcu o pauză, cu privirea țintă 
spre grămada de anvelope de bicicletă. Sarah îi urmări privirea — 
anvelopele erau subțiri, foarte flexibile, din cele care se foloseau la 
competiții cicliste. 

— Un lanţ din anvelope! spuse Sarah. Putem să le înnodăm una 
de cealaltă. Începuse să înainteze spre grămadă, când, deodată, se 
opri brusc. Ascultă! 

— La dracu! se strâmbă el. 

— Vine cineva. Întinde-te! Repede! 

Sarah puse foaia de placaj la locul ei, deasupra ferestrei şi 
împinse targa spre Asher. Acesta abia reuşi să se întindă pe ea 
când uşa de la intrare fu trântită de perete şi-şi făcură apariţia trei 
bărbați înarmați, cu ciorapi pe față. Doi dintre ei năvăliră în 
încăpere, în timp de al treilea rămase pe coridor, cu pistolul 
mitralieră Uzi în mână, atent la cel mai mic zgomot. Sarah nu-i 
mai văzuse niciodată atât de speriați. Până atunci lăsaseră mereu 
impresia că ţin situația sub control. 

Unul dintre ei o înşfăcă de braț şi-i puse arma la tâmplă. Cel de- 

al doilea împinse targa pe care se afla Asher spre uşă. Tensiunea 
din cameră devenise palpabilă. Sarah îl călcă pe picior pe bărbatul 
de lângă ea, îşi smulse mâna din strânsoare şi se repezi spre 
Asher. Se aplecă asupra lui şi-l luă de mână. Faţa crispată a lui 
Asher arăta că acesta abia reuşea să stăpânească valul de furie 
care-l cuprinsese. 

— Stai liniştit îi şopti ea. Poate că au venit să ne salveze. 

El o privi în ochi şi încuviință cu o mişcare a buzelor. 

Nu era nici momentul, nici locul potrivit pentru o luptă, având 
în vedere stare lui şi lipsa lor de mijloace. Mascaţii îi împinseră 
grăbiţi de-a lungul coridorului. De-o parte şi de alta erau aliniate 
uşi închise. Vopseaua de pe pereţi se cojea. Drept în faţa lor se 
vedea un lift pentru marfa, ale cărui uşi se deschideau pe 
verticală, ca fălcile unui rechin. Bărbaţii înarmați îi împinseră 
înăuntru şi apăsară butonul pentru coborâre. 

* 

Scăldat în sudoare, Cesar Duchesne continua să ridice şi să 
coboare ritmic cu mâna dreaptă gantera de treisprezece kilograme 
cu care îşi antrena muşchii pectorali. Era aşezat pe un scaun fără 
spătar şi privea în depărtare, pe deasupra acoperişurilor Parisului, 
spre Turnul Eiffel. Acesta strălucea argintiu în întunericul nopții, 
ca un fantomatic pom de Crăciun. 

Aerul condiționat făcea să se mişte perdelele şi-i provoca o 
senzație de răcoare. Duchesne cântarea în gând valoarea 
informațiilor pe care le obținuse până în momentul acela şi evalua 
ceea ce era absolut necesar să afle. Încă nu-i raportase lui Cronus 
că Mac fusese eliminat şi că Sansborough se ascundea. Oricum, 
nici până atunci nu-i raportase chiar totul. Era clar că operațiunea 
devenise mult mai complicată decât se aşteptaseră. Înainte de a 
vorbi din nou cu Cronus, avea nevoie şi de nişte veşti bune care să 
le contrabalanseze pe cele rele. Nu avea deloc intenția să-şi piardă 
slujba. 

Cu toate astea, când telefonul începu să sune, nu se grăbi să 
răspundă. Mai ridică o dată greutatea, o lăsă în jos şi abia apoi se 
îndreptă şchiopătând spre măsuţța unde era telefonul. 

— Oui? 

Era Trevale, care ţipă în franceză, cu vocea sa nazală, uşor de 
recunoscut: 

— Am pierdut-o pe Sansborough! 

Cesar Duchesne era un om care ridicase lipsa emoțiilor la rang 
de artă, însă asta era prea mult chiar şi pentru el. Trase o 

înjurătură şi-şi trecu palma peste țeasta rasă. După ce 
Sansborough se întorsese de la Londra, Duchesne ordonase să fie 
preluată de la Gara de Nord de o echipă de urmărire formată din 
trei persoane. Membrii echipei aveau acoperiri diverse, ce păreau 
foarte naturale în atmosfera oraşului — un şofer de taxi, un curier 
pe motocicletă şi o studentă care mergea pe jos. Bineînţeles că mai 
aveau la dispoziție şi dispozitivul de urmărire GPS ascuns în 
mobilul lui Sansborough. Atunci când dispozitivul ieşise din 
garajul subteran al hotelului, ei se luaseră după semnalul lui şi-l 
urmăriseră până îşi dăduseră seama că ea nu se afla în camionul 
cu peşte. Se întorseseră imediat la hotel, însă reuşiseră s-o 
descopere din nou pe Sansborough abia atunci când aceasta 
fusese nevoită să-şi trădeze prezența pentru a urmări o femeie de 
vârstă mijlocie. 

— Unde a pierdut-o Guignot? întrebă Duchesne. 

— În Belleville. 

Nici că se putea vreun loc mai bun. 

— Ce s-a întâmplat? 

— Renee a stat în apropierea ei în metrou, apoi, la stația 
Gambetta, unde s-a dat jos, a preluat-o Guignot. Trevale lăsă să-i 
scape un oftat. Apoi a făcut pană de cauciuc. 

— Pană de cauciuc? Cum e posibil aşa ceva? 

— Nu poate fi controlat chiar totul. A trecut peste un cui şi 
cauciucul s-a dezumflat. 

— Ce-i cu femeia pe care o urmărea? Cine e? 

— Credem... E posibil să fi fost şi ea acolo... în fața hotelului, 
ieri. Aşezată pe o bancă, continuă repede Trevale, într-un acces de 
vinovăție. Ştii doar ce aglomerată e intersecția aia. 

— Era postată în fața hotelului? Şi voi nu ați observat-o! 

Era din ce în ce mai rău. Putea să fie vorba de femeia pe care o 
suspecta Sansborough de uciderea lui Mac. 

— Şi Guignot ţi-a spus că Sansborough o urmărea în continuare 
pe femeia aceea? 

— Exact şi tocmai atunci i s-a spart cauciucul. 

Duchesne intră imediat în acțiune. 

— Trimite-i pe toţi în Belleville, dar spune-i lui Guignot să stea 
retras. E posibil să-l recunoască. Trebuie să vedem ce găseşte ea 
acolo. 

Duchesne mai dădu şi alte ordine, indicând o adresă, în timp 
ce-şi puse haina şi şapca şi întrerupse apoi legătura. Pe când ieşea 
repede pe uşă, formă un număr şi strigă precipitat: 

— S-ar putea să aveți parte de o vizită periculoasă! 
— Ai sunat prea târziu! Sunt deja aici! 
* 

Liz se furişă pe uşa din față a depozitului, păşi peste bucățile de 
sticlă spartă şi odată ajunsă înăuntru, se lipi de peretele din 
dreapta intrării. În aer plutea un miros persistent de mucegai şi 
benzină. Sala vastă de la parter era luminată doar de două becuri 
cu neon, atârnate de tavan, ceea ce făcea ca cea mai mare parte a 
încăperii să fie cufundată în umbră. Făcu câțiva paşi şi se ghemui 
apoi la marginea a ceea ce fusese cândva un hol de intrare. Pereţii 
care separau acest spațiu de restul sălii fuseseră însă dărâmați. 
Mai departe se vedea o zonă vastă de depozitare şi în fund un lift. 

Nu se vedea nimeni şi împuşcăturile încetaseră. Undeva, la etaj, 
se auzea zgomotul unor paşi care alergau pe podeaua de ciment. 
Înaintă cu precauţie, ţinându-se de pereţi. Deodată văzu dubița 
neagră - parcată de cealaltă parte a camionului, nu departe de lift. 
Vehiculul folosit de răpitori fusese o dubiță neagră şi acest depozit 
părăsit părea locul ideal în care să ţii un prizonier. În sala vastă de 
la parter nu se vedea însă nici un spațiu în care să ascunzi pe 
cineva. Dacă Sarah se afla acolo, fără îndoială că era pe undeva la 
etaj. 

În spatele lui Liz, pe un perete lateral, se vedea o uşă deschisă. 
Se duse rapid într-acolo. Exact aşa cum sperase, uşa dădea spre o 
casă a scărilor, slab luminată de un bec aflat la un etaj superior. 
Închise uşa în urma ei şi începu să alerge spre scări fără să vadă 
prea bine pe unde merge. Deodată se împiedică. 

Intrase cu piciorul în ceva greu, ghemuit pe podea. Se aplecă să 
vadă mai bine, aşteptând ca ochii să se deprindă cu întunericul. 
Se trase însă repede înapoi. Era piciorul unui om. Trase adânc aer 
în piept. Piciorul aparținea unui cadavru. Lângă mâna mortului se 
vedea un pistol-mitralieră Uzi. Bărbatul avea un ciorap de nailon 
tras pe față şi cămaşa albă era plină de sânge. Se observa o rană 
provocată de gloanţe şi pe piciorul stâng. Însă, spre deosebire de 
rana din piept, spre care gloanțele veniseră din față, cea din picior 
fusese provocată din lateral. Ori bărbatul se răsucise ca s-o ia la 
fugă, ori fusese doborât de cel puțin trei trăgători. 

Liz îi apăsă artera carotidă. Nu se simțea pulsul. Îi trase 
ciorapul de pe față şi rămase surprinsă. Era bărbatul care se 
prezentase sub numele Chuck Draper, santinela de la intrarea în 
camera de spital a lui Asher. Liz trase o înjurătură în gând. Dacă 
Draper era aici, poate exista vreo şansă să-i găsească pe Sarah şi 

pe Asher. Trebuia să se grăbească. 

Începuse să alerge pe scări când împuşcăturile se auziră din 
nou. Gloanţele ricoşau şi spre baza scărilor, făcând să sară bucăţi 
de cărămidă din pereți. Bătălia reîncepuse şi Liz înțelese cum 
murise Chuck Draper - în urma schimburilor de focuri din casa 
scărilor. 

Cu inima bătând să-i spargă pieptul, Liz se răsuci, cobori 
repede treptele şi ieşi din zona aceea. 

Ajunsă aproape de spaţiul de încărcare, se ghemui pentru a-i 
privi mai bine pe cei doi bărbaţi ce-şi făcuseră apariția pe rampă, 
aproape de lift. Aveau amândoi în mână pistoale-mitralieră M-16. 
Cei doi fură urmați de o femeie şi de un al treilea bărbat, înarmați 
cu pistoale-mitralieră franceze FAMAS de 5,56 mm. În timp ce cei 
patru se îndreptau spre lift, doi mascaţi se furişară în partea din 
spate a spațiului deschis şi dispărură în umbră. 

* 

În timp ce bătălia se întețea, cabina liftului în care se aflau 
Sarah şi Asher continua să coboare. La fiecare etaj, cei trei 
gardieni se uitau îngrijoraţi prin ochiurile grilajului, cu pistoalele- 
mitralieră gata de tragere. 

Din când în când, se vedea străfulgerarea gloanțelor. Umbre 
treceau cu iuțeală. Tensiunea din cabină devenise insuportabilă. 

— O fi poliția? întrebă Sarah. 

Nici unul din cei trei nu răspunse. Brusc, cabina ce opri. 
Oprirea neaşteptată îi trânti pe podea. Bărbatul care era cel mai 
aproape de panoul de comandă se ridică repede şi lovi butonul 
start, în timp ce Asher se chinuia să-şi tragă un picior înapoi pe 
targă. Ceilalți doi bărbaţi o ridicară pe Sarah în picioare. Cabina 
rămase pe loc aşa că cel de lângă butoane apăsă pe up. Din nou 
nici o mişcare. Bărbatul ținea degetul mare apăsat pe buton. 
Nimic. Erau prinşi între al doilea şi al treilea etaj. Cei trei bărbați 
mascaţi se mişcau prin cabină şi se uitau prin grilaj în căutarea 
inamicilor sau, probabil, a unei căi de ieşire. 

— Ori liftul s-a stricat, ori ne-au prins, le spuse Sarah. 

— Căţăraţi-vă afară din sicriul ăsta, îi îndemnă Asher. Salvați- 
vă! 

— Cred că ar trebui să le spunem nenorociţilor ăştia, zise 
bărbatul de lângă butoane. 

— Taci din gură, la dracu”! îi spuse cel din mijloc. 

Primul nu îl luă în seamă. Îşi întoarse fața mascată spre Sarah. 

— Nu ne aşteptam deloc la aşa ceva. Indivizii care ne-au angajat 

ne-au ordonat să vă ținem izolați, dar să avem grijă de voi. Habar 
n-avem cine dracu’ sunt cei de-afară, însă nu cred că e vorba de 
poliție. Ar trebui să staţi în preajma noastră. Suntem singura 
voastră speranţă. Mai mult ca sigur că pe voi vă vor. 

Sarah analiză rapid ceea ce auzise. Izolați, dar în siguranță? Ce 
fel de răpire...? Cuşca liftului scârțâi înfiorător şi mai cobori un 
pic. Dacă atacatorii nu erau poliţişti, atunci cine erau? De ce voiau 
să pună mâna pe Asher şi pe ea? 

— Stați cu noi, mai şopti bărbatul. Aveţi şansa să trăiţi mai 
mult. 

* 

Ghemuită aproape de podea, curioasă şi îngrijorată în acelaşi 
timp, Liz încremeni în clipa în care cuşca liftului îşi făcu apariția. 
Prima imagine care i se întipări pe retină fu a celor trei bărbați cu 
ciorapi pe față care se lăsară repede în jos şi începură să tragă din 
automatele lor Uzi prin ochiurile grilajului. 

Aproape în aceeaşi clipă, cei patru care îi pândeau jos începură 
şi ei să tragă. 

Întreaga sală vuia şi Liz simţi că i se pune un nod în stomac de 
frică. În partea din spate a cabinei se afla ceva care semăna cu o 
targă, răsturnată pe o parte astfel încât să formeze un perete de 
metal. În faţa ei se vedea o învălmăşeală de cearşafuri şi pături în 
timp ce din spate dădea să se ridice o claie de păr negru zburlit. 
Asher. Bucuroasă, Liz sorbi din ochi expresia vulturească a feței 
lui, modul furios în care se încrunta. Asher dispăru însă imediat 
ca şi cum l-ar fi tras cineva înapoi. Sarah? Sarah era şi ea acolo? 

Exact în aceeaşi clipă, unul dintre bărbaţii din cabina liftului se 
prăbuşi pe o parte, urlând şi ţinându-se de coapsa rănită. Chiar 
înainte de a atinge podeaua cabinei, un alt glonț îi străpunse 
țeasta făcând-o să explodeze. În acelaşi timp, un alt tovarăş de-al 
său se prăbuşi mort, cu gâtul străpuns de un glonț. Cel de-al 
treilea bărbat avea foarte puţine şanse, din moment ce raportul de 
forțe devenise patru la unu. Cu toate acestea, el se întinse în 
spatele cadavrului unuia dintre tovarăşii săi şi începu să tragă de 
acolo. 

Disperată, Liz se ridică în picioare şi începu să alerge spre 
camion, cu intenția de a pune mâna pe el. Trebuia să existe vreo 
cale prin care să-l dezarmeze pe şofer. Avea de gând să se 
năpustească cu maşina spre atacatori. Deşi toată atenția ei se 
concentrase asupra maşinii, Liz auzi paşii care coborau pe scările 
din spatele ei. Aruncă o privire înapoi şi văzu doi bărbaţi, dintre 


228 


care unul trase spre ea. Nu mai apucă să vadă glonțul. Acesta îi 
sfâşie brațul. Durerea o străfulgera până la creier şi forța loviturii o 
făcu să se răsucească în aer. Se prăbuşi în timp ce trăgătorii 
treceau în fugă pe lângă ea. 

— Liz! Liz! Am văzut-o, Asher! Liz! strigă Sarah. 

Liz încercă să se ridice. Să ajungă la Sarah. Văzu cum este 
împinsă în camion targa pe care se afla Asher. Era legat şi urla. 
Doi bărbați o trăgeau pe Sarah de braţe. Ea țipa şi îi înjura, 
încercând în acelaşi timp să-i lovească cu picioarele. 

Înnebunită de furie, Liz se târî până la locul unde era întins 
Chuck Draper, cu pistolul-mitralieră Uzi lângă el. În timp ce pipăia 
cadavrul acestuia şi podeaua din jurul lui, auzi cum porneşte 
motorul camionului. Nu reuşi să găsească arma. Probabil că 
fusese ridicată de cei care trăseseră în ea. 

Clătinându-se de durere, cu sângele zvâcnindu-i cu putere în 
brațul rănit, Liz reuşi să se ridice în picioare şi se întoarse cu paşi 
nesiguri în zona de încărcare. 

Atacatorii trăseseră în becurile cu neon şi acum era aproape 
imposibil să mai vadă ceva. Cauciucurile scrâşniră şi camionul 
țâşni prin uşa deschisă, cu farurile răspândind o lumină orbitoare. 
Liz ţipă, îşi forță picioarele să se mişte mai repede, în direcția 
luminii roşii a stopurilor maşinii. Când ajunse pe trotuar se 
împiedică. Plăcuța cu numărul maşinii era acoperită cu noroi, 
astfel încât nu reuşi să citească numărul. 

Încercă să accelereze din nou... să-i ajungă din urmă... dorindu- 
şi să creadă că încă îi mai putea salva. Furia o orbise, i se 
instalase în coşul pieptului, se combinase cu o spaimă atât de 
copleşitoare pentru soarta lor, încât reuşise să facă să dispară 
durerea fizică. Dacă ar fi avut o armă la ea, exista posibilitatea ca, 
împreună cu bărbaţii aceia din lift, săi supună pe cei patru 
atacatori unui foc încrucişat. După aceea ar fi trebuit, fără 
îndoială, să găsească o cale de a scăpa şi de cei din Lift, dar asta 
nu ar fi fost o problemă. În adâncul sufletului era convinsă că ar fi 
putut să-i salveze pe Sarah şi pe Asher. 

Cei doi erau singurii rămaşi dintre toți cei la care ținuse 
vreodată şi acum dispăruseră. Ce mai conta ce gândea despre ea? 
Teoriile nu mai aveau nici o valoare atunci când viețile celor dragi 
erau în pericol. 

Fusese plină de aroganță şi se lăsase condusă de nişte idealuri 
utopice. Când totul păruse a fi pierdut — când îşi dăduse seama că 
nu are altă cale prin care să-i oprească — se transformase însă din 

nou într-un animal de pradă şi pipăise trupul unui mort, în 
căutare de arme. 

Copleşită de tristețe, cu ochii roşii şi fără lacrimi, Liz se întoarse 
şi o luă repede înapoi spre depozit. Mai erau şi alte cadavre acolo. 
Probabil alte arme. 

Abandonat, plin de urmele violente ale morții, depozitul firmei 
Eisner-Moulton emana o răceală nepământeană ce o învălui pe Liz 
imediat ce pătrunse pe uşa deschisă. În spatele ei trotuarul 
rămânea pustiu. Foarte puţini erau aceia care considerau zborul 
gloanțelor drept un sport care merita să fie privit de aproape. Se 
opri o clipă pentru a căuta lanterna pe care o avea în geantă. 
Fasciculul puternic al acesteia dezvălui trei corpuri în lift şi un al 
patrulea pe rampa de încărcare. Le verifică rapid pe fiecare, însă 
nu reuşi să găsească nici o armă. Pistolul-mitralieră Uzi de lângă 
trupul lui Chuck Draper, aflat în casa scărilor, dispăruse. 

Ţinându-se de brațul rănit, Liz se întoarse în zona de încărcare 
a depozitului. Cauciucurile dubiții erau sparte din cauza 
schimbului de focuri, însă în cabină reuşi să găsească o trusă 
medicală. Înghiți mai multe tablete de aspirină. Începu să tremure 
puternic şi să clănțăne din dinţi. Era o reacție întârziată la şocul 
provocat de rană. Într-un târziu, cu o ultimă tresărire, criza trecu 
şi ea reuşi să-şi dea jos jacheta şi bluza tricotată. 

Îşi cercetă rana. Glonţul trecuse prin muşchii brațului stâng, 
făcând să curgă mult sânge fără ca rana să fie însă prea gravă. O 
curăță, aplică un bandaj pe deasupra şi băgă cutia cu aspirină în 
buzunar. Fu cuprinsă din nou de amețeală şi rămase un timp 
nemişcată. Cu ajutorul foarfecelui din trusa medicală tăie mânecile 
bluzei şi după aceea o puse pe ea. Pe bancheta din față a dubiței 
se afla o jachetă bărbătească uşoară, de culoare albastră. Bun. 
Jacheta ei avea în mânecă o gaură de glonț cu marginile arse. Nu 
avea nevoie deloc de astfel de semne particulare. Îşi puse pe ea 
jacheta bărbatului. 

După ce termină, mai aruncă o privire în depozitul cufundat în 
întuneric şi spre trupurile prăbuşite ca nişte păpuşi stricate. De 
cele mai multe ori, duşmanilor tăi le e la fel de frică de tine pe cât ți- 
e frică şi ție de ei, însă cea mai mare parte a timpului ei sunt 
convinşi în sinea lor că sunt mai buni şi mai deştepţi decât tine. Asta 
e o slăbiciune din partea lor, îi spusese cândva tatăl ei. El ajunsese 
să cunoască foarte bine natura umană şi s-o folosească în 
avantajul său. Dar de ce să ţină acele dosare? Se puteau spune 
multe lucruri despre el, nu însă şi faptul că ar fi fost prost. Să fi 

fost vorba de aroganță? O dorință bolnăvicioasă de a retrăi 
misiunile criminale pe care le înfăptuise? Nu remarcase niciodată 
aşa ceva la el. 

Era mai degrabă vorba de simțul său pentru ordine, de 
respectare a procedurilor; fusese un om foarte meticulos, care îşi 
planifica totul până la cel mai mic detaliu. Poate că era vorba 
despre hotărârea lui de a înfrunta istoria, de a se pregăti pentru o 
eventuală judecată, de o încercare de a demonstra că aceia pe care 
îi executase se făcuseră cel puţin vinovaţi de crime morale. Sau 
asta era doar ceea ce ea, fiica lui, dorea să creadă despre el? La 
urma urmei, motivaţia lui conta acum mai puțin. Rezultatul era 
acelaşi: tatăl ei produsese multă suferință şi moarte cât timp 
fusese în viață, iar acum, de dincolo de mormânt, declanşase un 
nou măcel. 

Liz fu străbătută de un fior gândindu-se la toate acestea. Până 
la urmă les gendarmes aveau să afle despre lupta care se 
desfăşurase în noaptea aceea. Era ceva inevitabil şi ea nu-şi putea 
permite să rămână acolo să-i aştepte. Cu trupul scăldat în 
sudoare, începu să cerceteze cu febrilitate interiorul dubiței, în 
căutare de arme, de telefoane mobile sau alte urme care să ducă la 
identificarea şantajistului. Nu găsi decât un pachet cu mâncare, 
țigări, bomboane MM, însă nici un document, nici un indiciu 
referitor la proprietarii dubiței sau la cei care o închiriaseră. 

Aspirina îşi făcea efectul. Se simțea în continuare foarte rău, dar 
durerea devenise puțin mai suportabilă. 

Cobori din dubiță şi cercetă cadavrele. Bărbaţii ucişi aveau 
fiecare acte de identitate, însă toate erau foarte noi, ceea ce 
însemna că erau fără îndoială false. Nici urmă de vreo armă sau de 
bani lichizi. Nici un telefon mobil. Urcă rampa, sperând să aibă 
mai mult noroc la etaj. 

În timp ce înainta spre primul nivel, simţi o mişcare lângă 
peretele din cealaltă parte a depozitului, acolo unde dispăruseră 
mai devreme siluetele luptătorilor. Închise imediat lanterna, însă o 
lampă aflată în stradă lumina destul de bine spațiul acela din 
depozit astfel încât reuşi să vadă o siluetă care ieşi şchiopătând pe 
o uşă laterală. Îşi aduse aminte că trecuse pe lângă o alee atunci 
când venise la depozit. Probabil că uşa aceea dădea în aleea 
respectivă. Silueta avea pe cap un fel de şapcă. Nu reuşi să 
distingă nici o armă. Uşa se închise fără zgomot. 

Liz fu străbătută de un fior şi-şi continuă drumul aprinzând din 
nou lanterna şi explorând fiecare etaj. Sus de tot, mai găsi încă 

două trupuri pe coridor. Nici o armă sau telefon mobil. Deci Sarah 
şi Asher fuseseră păziți de şase bărbaţi, care fuseseră atacați de 
nouă indivizi. 

Îşi îndreptă spinarea ascultând cu atenţie. În depărtare se auzea 
o sirenă, aşa că alergă înapoi spre parter, sprijinindu-şi brațul 
rănit. Avusese noroc, poliția întârziase mai mult decât se 
aşteptase. Era însă vorba despre o zonă rău famată a Parisului şi 
ori veştile ajungeau mai greu de aici ia jandarmi, ori aceştia nu 
arătau prea mult entuziasm ca să reacționeze. 

În zona de încărcare sesiză din nou o mişcare. Stinse lanterna. 
O siluetă se strecura în interior prin uşa garajului. Poliţia? Se 
întorsese vreunul dintre ucigaşi? Poate că era bărbatul care 
şchiopăta. 

Inima începu să-i bată repede şi se ghemui încercând să se facă 
mică de tot, în timp ce silueta — un bărbat în jur de douăzeci de ani 
- înaintă câţiva paşi de-a lungul peretelui şi apoi se opri. Individul 
avea nevoie de o perioadă de acomodare cu întunericul din depozit. 
Acest lucru nu era însă valabil şi pentru Liz. Putu să vadă că 
bărbatul era alb. Avea o cicatrice care pornea de la ureche şi 
ajungea până la gât. 

Liz se forța să-şi păstreze calmul. Sirena poliției se apropia şi 
mintea ei încă nu era atât de limpede pe cât ar fi vrut. 

Intrusul rămăsese nemișcat ascultând cu atenţie. Între degetele 
lui lucea lama unui cuțit şi bărbatul fluieră uşor. Alți trei indivizi 
se furişară înăuntru şi se împrăştiară în interiorul depozitului, ca 
şi cum ar fi făcut de mai multe ori acest lucru. Veniseră să prade 
cadavrele, să caute arme şi alte lucruri folositoare. Nu o căutau pe 
ea, însă acest lucru nu avea să-i oprească s-o ucidă. 

Profitând de zgomotul paşilor lor, Liz se furişă spre uşa care 
dădea în alee. Tocmai ajunsese la mijlocul distanței când piciorul 
ei lovi un obiect care se rostogoli cu zgomot. Liz încremeni. Sângele 
îi zvâcnea nebuneşte în tâmple. 

Tinerii erau aplecaţți asupra cadavrelor. Săriră imediat în 
picioare şi priviră în toate părțile încercând să străpungă 
întunericul. 

I se ridicase părul de pe ceafa. Începu să alerge. 

Ca o haită de lupi, tinerii se repeziră după ea. Împiedicându-se 
de alte resturi, Liz ajunse la uşă. Era întredeschisă, ceea ce explica 
de ce nu o auzise închizându-se. 

leşi repede afară şi se uită în stânga şi-n dreapta printre lăzile 
de gunoi. Pe caldarâm, la vreo trei metri în față, spre cea mai 

apropiată stradă care tăia aleea, se vedea o jachetă de culoare 
verde închis. Probabil o scăpase cineva. Poate găsea o armă sau un 
telefon mobil în buzunarele jachetei. 

Liz o luă la fugă ca şi cum dulăii iadului ar fi fost pe urmele 
sale, încetini un pic cât să apuce jacheta de jos şi țâşni mai 
departe, în timp ce în urma sa se auzeau înjurături guturale în 
franceză. Strângea jacheta la piept. Prin stofa se simțea o mică 
umflătură rectangulară. Un telefon mobil! Şi încă ceva - o bucată 
de hârtie mototolită. O băgă rapid înapoi în buzunar. 

Aerul nopţii era foarte umed şi Liz, leoarcă de sudoare, se 
strecură printre un taxi parcat şi un Audi vechi, traversă strada şi 
continuă să alerge prin fața unor baruri cu uşile deschise şi a unor 
grupuri de bărbaţi care stăteau pe trotuar cu sticle de băutură în 
mână. Se deschise brusc uşa unui club şi strada se umplu de 
muzică heavy-metal. Fără să slăbească deloc ritmul, Liz continua 
să alerge din calea şacalilor din depozit şi a sirenelor maşinilor de 
poliție care se apropiau. Cerul era negru şi foarte departe, de 
neatins. 

* 

Liz Sansborough ajunsese departe în clipa în care Cesar 
Duchesne, la rândul lui, începu să alerge şchiopătând pe alee. 
Poliția îşi făcuse deja apariția şi Duchesne fusese cât pe ce să fie 
descoperit. Nu mai avusese timp să scoată amortizorul de pe ţeava 
pistolului Walter, nu mai avusese cum s-o urmărească pe 
Sansborough. Intră repede în taxiul său şi plecă de acolo. Acum 
nu mai avea ce face. Trebuia să-i raporteze lui Cronus. 


Bruxelles, Belgia 


Cronus ieşi din Old Hack, un bar apreciat de vânătorii de ştiri 
de limbă engleză şi o luă pe Bulevard Charlemagne puternic 
luminat. Se întorcea la birou în ciuda orei târzii. Ţinea bărbia 
înainte şi-şi lovea uşor una de cealaltă mâinile pe care le ţinea la 
spate, cu gândul din nou la moartea lui Hyperion. Clătină 
nemulțumit capul mare. Prea multe se întâmplaseră în ultimele 
zile. Multe şi greu de înțeles. Absurde. 

Trecea, fără să privească nici în stânga nici în dreapta, prin fața 
barurilor, magazinelor şi cafenelelor în care se strângeau în timpul 
pauzelor funcționarii publici, politicienii, diplomații şi lobbiştii care 
lucrau la Comisia Europeană, Consiliul Europei, NATO, precum şi 

pentru celelalte agenţii naționale şi internaționale care îşi aveau 
sediul acolo, în districtul Leopold. Aceasta era lumea lui şi el i se 
potrivea perfect, îmbrăcat într-unul din costisitoarele costume 
Savile Row. Gândurile i se întoarseră la evenimentele din acea 
după-amiază, când auzise la radio veştile despre uciderea lui 
Hyperion. În prima clipă rămăsese şocat. Însă aproape imediat îşi 
dăduse seama că reacția sa fusese ridicolă. Naivă, de fapt. 

Hyperion fusese şantajat. Acum Hyperion era mort. Şantajistul 
lovise din nou. Ergo, ipso facto. 

Păşea hotărât şi făcu eforturi să-şi alunge crima din minte. Nu 
se putea face nimic până când şantajistul nu era găsit. Fusese clar 
de la început că dosarele Carnivorului conferiseră cuiva mult mai 
multă putere decât era în stare să folosească şi mai ales cu 
înțelepciune. 

Cronus îşi continua drumul trăgând cu urechea la amestecul de 
limbi care cu greu putea fi descris cu ajutorul cuvântului 
„cosmopolit”. Îi plăcea Bruxelles-ul, se simțea puternic aici. 
Datorită poziției sale centrale şi a organizaţiilor internaționale pe 
care le găzduia, bătrânul oraş se considera drept capitală a Uniunii 
Europene. Pentru Cronus însă, acestea nu erau decât vise. 
Bruxelles-ul nu era deocamdată nici Londra, nici Washington, 
D.C., nu era nici măcar Moscova, nu era locul în care să fie 
adunate toate organismele unei mari națiuni. Vor mai trece ani 
buni până când i se va permite să acumuleze atâta putere. 

El era de acord cu asta. Ca să reziste, unificarea Europei 
trebuia să se desfăşoare cu precauţie, să evolueze pas cu pas. 

Mult mai important era faptul că Marea Britanie putea să profite 
la maximum de poziţia sa înainte de finalizarea uniunii. Însă nu se 
putea lăuda cu punctul său de vedere în fața prea multor 
persoane. La urma urmei, în calitate de comisar al Uniunii 
Europene, jurase să aşeze interesele uniunii înaintea intereselor 
oricărei naţiuni membre. În marea majoritate a cazurilor chiar aşa 
proceda. Erau însă şi ocazii în care influența subtil anumite 
decizii. Era omeneşte să încerce să facă ceva mai mult pentru țara 
sa. 

Parcă puţin mai liniştit, în timp ce toate acestea îi treceau prin 
minte, Cronus coti pe largul Boulevard de la Loi unde se ridicau 
cele mai multe dintre clădirile moderne ce adăposteau organismele 
Uniunii Europene şi intră în sediul Comisiei. 

— Bună seara, Sir Anthony. Era Jacobus, gardianul de serviciu, 
care, din spatele pupitrului său, înclină respectuos capul. Era un 

bărbat cu o memorie foarte bună şi cu o față micuță, ca de dihor. 

Un foarte apreciat înalt funcționar, o adevărată legendă vie, 
Cronus era Sir Anthony Brookshire - cel mai important delegat 
britanic la Comisia Europeană. Fost ministru de Finanțe, 
moştenise averea şi titlul, însă îşi câştigase renumele şi influența 
datorită zecilor de ani în care servise cu loialitate Coroana 
britanică. 

— E cam cald, nu, Jacobus, spuse Sir Anthony salutându-l cu o 
mişcare a capului. Era o afirmaţie, nu o întrebare. 

Clădirea cufundată în tăcere era rece ca gheața din cauza foarte 
eficientei instalații de aer condiționat Se părea că puţini dintre 
funcționari lucrau până seara târziu. Birocraţilor le plăcea să 
ajungă acasă devreme. Sir Anthony luă liftul până la etajul unde 
se afla biroul său, cu gândul la conversaţia pe care tocmai o 
avusese la Old Hack, unde, în timpul cinei, acordase unei ziariste 
de la Sunday Times un interviu privat. Întrebarea care îi plăcuse 
cel mai mult fusese: Credeţi că este justificat ca Uniunea Europeană 
să spere să aibă cea mai competitivă economie pe plan mondial 
până la sfârşitul deceniului? 

Întrebarea îl făcuse să zâmbească. 

— În anii optzeci nimeni nu putea înfrunta Japonia. În anii 
nouăzeci standardele economice au fost stabilite de Statele Unite. 
Acest deceniu va fi al Europei, o asigurase el. Fusese un prilej 
foarte bun de a uita pentru o vreme de Hyperion. 

Clătinând din cap, intră în birou şi se duse direct la fereastra 
care dădea spre răsărit, spre Grand-Place, cea mai bine păstrată 
zonă de oraş medieval din Europa. Priveliştea era marcată de 
luminile oraşului şi de zonele întunecate, exact ca unele din 
picturile lui Rembrandt. Turnul regal de la Hotel de Ville domina 
peisajul. 

Se aşeză în fotoliu şi-şi puse ochelarii de citit. Avea şaizeci şi doi 
de ani şi era căsătorit cu aceeaşi femeie de aproape patru decenii. 
Aveau împreună doi copii, acum la casele lor. Era un om cu 
convingeri puternice, care se ghida în viață după cele mai înalte 
standarde morale, sau cel puțin aşa încercase de curând să-şi 
spună c-ar fi adevărat. 

Începu să sorteze corespondenţa. Fusese la Paris până la 
mijlocul amiezii, aşa că teancul era destul de gros. Când sună 
telefonul, se uită mai întâi la aparatul aflat pe un colț al mesei de 
lucru, însă nu acela suna. Scoase telefonul mobil dintr-un 
buzunar interior al hainei şi răspunse: 

— Cronus. 

— Aici Duchesne, anunță vocea cu accent american. Avem o 
problemă. Ca de fiecare dată, Duchesne vorbea foarte hotărât. 

— Ce s-a mai întâmplat? întrebă Sir Anthony. 

— Mac a fost ucis, spuse Duchesne fără menajamente. 

Sir Anthony se lăsă pe spate. 

— Când? Cum? 

— A fost găsit în garderoba din camera de hotel a lui 
Sansborough de la Paris, cu o seringă înfiptă în gât. 

— Nu se poate! Iarăşi Rauwolfia serpentina? 

— Se pare că da. 

Raportul care venise dimineață de la laborator confirmase că 
aceasta era substanța din seringa pe care Mac o recuperase din 
mâna bărbatului aflat în fața Spitalului American. În comparaţie 
cu  tranchilizantele obişnuite, Rauwolfia serpentina putea fi 
injectată, inhalată sau împroşcată pe piele. Un drog produs de 
americani în cel mai mare secret, care afecta sistemul nervos 
central, provocând moartea în câteva secunde şi care era aproape 
imposibil de detectat. Sir Anthony bănuia că aceeaşi substanță 
provocase şi moartea lui Grey Mellencamp. 

— Poliția a primit un telefon anonim, continuă Duchesne. 
Situația de acum este însă total diferită de cea în care Flores a fost 
rănit şi pe care am avut-o sub control de la început. Ne-a scăpat 
din mâini, doar dacă nu doriți să interveniți. 

— Nu trebuie să existe nici o legătură dintre mine şi afacerea 
asta. Doar ştii foarte bine! 

— Bănuiam că veți spune asta. Adevărata identitate a lui Mac 
nu are cum să iasă la iveală. Are o acoperire foarte solidă — 
paşaport, cărți de credit şi un carnet de conducere eliberat în New 
Jersey. Am pregătit şi o soție care să solicite cadavrul şi să spună 
poliției că avea datorii din cauza jocurilor de noroc. Dacă reuşim 
să-i convingem pe poliţişti că la mijloc e o afacere a lumii interlope, 
nu vor încerca să mai caute alte motive ale asasinării sale, cu atât 
mai puțin să stabilească vreo legătură între el şi Spirală. Şi 
bineînțeles, noi vom da bani familiei sale. 

Sir Anthony era în continuare furios. 

— Cine a făcut-o? 

— Bănuim că e vorba despre o femeie care supraveghea hotelul. 

— O urmărea pe Sansborough? Ar fi trebuit să fie eliminată! 

— Aveţi dreptate. l-am beştelit rău de tot. Nu îmi pot permite 
însă să dau afară pe nimeni în momentul de față. Avem nevoie de 

tot personalul. 

Sir Anthony rămase tăcut, fierbând de furie. Cum era posibil ca 
ceva care trebuia să meargă atât de bine, să evolueze atât de 
neplăcut? Nu se întâlnise niciodată personal cu acest Mac, deşi 
individul fusese un angajat loial atâția ani de zile. Dar şi decanul 
Quentin şi profesorul Tedesco din Santa Barbara fuseseră la fel de 
loiali. Acum erau morți şi asta pentru că Sansborough aflase că ei i 
se subordonau lui Themis. Dacă cineva şi-ar fi pus mintea, Themis 
ar fi putut fi descoperit prin intermediul lor. Şi asta ar fi pus în 
pericol Spirala. 

Deşi necesare, lichidările îl tulburaseră pe Sir Anthony. Nu 
acceptase rolul lui Cronus pentru a autoriza atâtea crime. Era însă 
vorba despre o situaţie extraordinară. De-a lungul istoriei, regi şi 
preşedinţi fuseseră puşi în aceeaşi situație şi trebuiseră să accepte 
şi aspectele neplăcute. Nu putea să nu facă la fel. 

Duchesne însă mai avea şi altele de raportat: 

— Am mai multe veşti proaste. Sansborough a aruncat telefonul 
mobil. L-am găsit într-o ladă cu peşte, în piață. Dispozitivele erau 
încă în aparat, dar se vedea că fuseseră mişcate puţin. Bănuim că 
le-a găsit şi a vrut în felul acesta să ne trimită un mesaj — să ne 
spună că ştie ce facem. Sau cel puțin ştie că suntem după dosarele 
Carnivorului. 

— Sper din toată inima că nu o să-mi spui acum că ați pierdut- 
o! Sir Anthony nu era interesat de motivațiile lui Duchesne. 

— Bineînţeles că n-am pierdut-o. Se află în Belleville. Înainte ca 
şeful său să urle din nou, Duchesne adăugă repede: 

— Femeia pe care o urmărea Sansborough i-a atacat pe oamenii 
noştri de la depozit şi i-a luat de acolo pe Sarah Walker şi pe Asher 
Flores. Sansborough a fost rănită uşor. Am găsit martori care mi- 
au povestit suficient de mult ca să ştiu sigur că asta s-a întâmplat 
acolo. Pentru obiectivele noastre, nu e chiar un dezastru. La urma 
urmei, Sansborough a supraviețuit şi a reuşit să iasă de acolo 
teafără. Aparent fără nici o urmă de emoție în glas, Duchesne îi 
relată detaliile operaţiunii. Din fericire, stratagema sa funcționase: 
Sansborough descoperise uşa aceea din spate deschisă, reuşise să 
scape şi dăduse peste jachetă. Nu se aşteptase însă să fie atacat de 
cei patru tineri infractori când ieşise din ascunzătoarea sa de pe 
alee. Fusese nevoit să-i ucidă. Duchesne îşi înăbuşi un oftat. Prea 
des cei sărmani erau gata să-şi sacrifice viața pentru nimic. 

Sir Anthony îşi scoase ochelarii şi-şi masă rădăcina nasului. Era 
roşu la față şi simțea apropierea unei crize de indigestie. 

— Eşti acolo acum? se răsti el. 

— În Belleville, da. Poliţia a intrat în depozit şi acum instalează 
cordoane în zonă. Eu sunt în maşină, în căutarea lui 
Sansborough. Oamenii mei sunt şi ei în acțiune. 

Duchesne regreta faptul că nu avusese la îndemână un 
dispozitiv de ascultare pe care să-l planteze în telefonul mobil. Era 
vorba de fapt despre propriul său telefon şi propria sa jachetă. 
Fusese nevoit să improvizeze în ultimul moment. 

— O s-o găsim. 

— Ar fi al naibii de bine s-o găsiți! Dacă reuşeşte să găsească 
dosarele şi nu e ţinută sub controlul nostru, e posibil să le 
păstreze pentru ea sau să le ascundă şi noi să nu aflăm niciodată 
lucrul acesta. Cum ai de gând să previi să se întâmple aşa ceva, 
Duchesne? 

La celălalt capăt al firului se putea ghici un zâmbet triumfător 
pe fața lui Duchesne: 

— Simon Childs e răspunsul. După cum probabil vă aduceţi 
aminte, cei doi au lucrat împreună în Londra şi au făcut schimb de 
numere de telefon ca să menţină legătura în Paris. Ea se află acum 
într-o zonă rău famată a oraşului, e rănită şi are nevoie de ajutor, 
iar el nu numai că e foarte bine pregătit, dar este şi vărul ei. Va fi 
nevoită să-l caute. Nu are pe nimeni altcineva. El a închiriat un 
Peugeot la Gara de Nord. Cu ajutorul acestei maşini, o vom găsi şi 
pe ea. Am şi altă idee. 

— Spune-mi. 

— Atunci când Sansborough l-a găsit mort pe Mac, ea şi-a 
sunat „poarta” şi i-a cerut ajutorul. Putem să profităm de chestia 
asta. 

Sir Anthony asculta propunerile lui Duchesne şi dădea 
aprobator din cap, gata să-l ierte încă o dată. Duchesne avea 
calitatea de a fi în acelaşi timp exasperant şi strălucitor. lar în 
afacerea asta, exista şi un motiv ascuns, ceva personal, care îl 
însuflețea pe individ. Sir Anthony bănuia că Duchesne în persoană 
avusese un conflict cu Carnivorul. Poate că numele lui Duchesne 
apărea în dosare sau numele cuiva apropiat acestuia. Sir Anthony 
încercase de mai multe ori să afle ceva în sensul acesta, însă 
Duchesne negase totul: 

— Bună idee, Duchesne. Ai dreptate, bineînțeles. Din moment 
ce şi-a sunat „poarta”, e inevitabil să repete figura. Putem de 
asemenea să ne folosim şi de MI6. 

— O s-o găsim, promise din nou şeful securității. O să avem 

grijă de ea. Şi ea ne va duce la dosare. Dosarele trebuie să fie 
găsite. Planul nostru este foarte bun. Foarte solid. 

— E planul tău, Duchesne. Şi ai dreptate, nu avem motive să ne 
abatem de la el. 

Paris, Franța 


Simon îşi arcui coloana vertebrală pentru a se dezmorți după 
orele petrecute în studioul foto de lângă Place des Vosges, aplecat 
asupra fotografiilor documentelor baronului de Darmond, pe care 
le studiase îndelung, încercând să stabilească o legătură între 
mulțimea de cereri de împrumut şi ucigaşul baronului. Îşi roti de 
câteva ori capul şi se întinse. În clipa în care renunțase să se 
concentreze asupra documentelor, îi apăruse în fața ochilor 
imaginea lui Sarah şi simţise că-l cuprinde îngrijorarea. Îşi făcuse 
curaj însă şi-şi spuse că nu putuse face mai mult. Nu trebuia să 
lase sentimentele să-i afecteze judecata. 

Mai multe corporații internaționale solicitaseră diverse tipuri de 
credite şi de împrumuturi de la Darmond Bank AG. Era vorba 
despre adevărate imperii, care făceau afaceri pe tot globul: 

Temple Eire Group 

Eisner-Moulton 

Kondra Poland 

Gilmartin Enterprises 

Interdirections Britain 

Fabrimaire Systems 

Trochus Pharmaceuticals 

Simon bănuia că ucigaşul baronului trebuia să fie într-o poziție 
care să-i permită să negocieze în numele uneia dintre aceste 
corporaţii. Temple Eire era o firmă de software. Eisner-Moulton 
producea autoturisme şi camioane. Kondra Poland era un concern 
de transporturi internaționale. Gilmartin era implicat în construcții 
şi apărare. Interdirections era un conglomerat media. Fabrimaire 
era specializat în produse alimentare. Şi Trochus Pharmaceuticals 
producea şi comercializa medicamente. 

Simon făcuse liste cu numele celor care semnaseră documentele 
de creditare, precum şi ale oricăror alți membri ai consiliilor de 
conducere pe care le putuse găsi. Existau acolo şi trei scrisori 
personale prin care se solicitau de asemenea împrumuturi şi 
adăugase la liste şi numele respective. Aceasta era o altă fațetă a 
muncii de spionaj, de care publicul nu avea niciodată habar — 

analiza detaliată şi obositoare a datelor. Studierea paginilor, 
catalogarea numelor, cântărirea faptelor. 

Telefonul mobil începu să sune. Se uită mirat la aparat. Nu-şi 
putea permite prea mult entuziasm. Sarah? În sfârşit? Încercând 
să nu-şi facă prea multe speranțe, răspunse. 

— Da? 

— Unde te-ai ascuns până acum? 

Era ea. Aceeaşi voce melodioasă, însă răsuflând din greu, ca şi 
cum ar fi alergat Simon făcu o pauza, lăsând să treacă valul de 
imensă uşurare produs de vocea ei. Trecuseră aproape zece ore de 
când se despărțiseră în Gara de Nord. Deschise gura ca să-şi strige 
frustrarea însă renunță imediat. 

— Foarte amuzant, mârâi el. La naiba, Sarah! M-ai speriat rău 
de tot. Slavă Domnului că ai sunat. Ai pățit ceva? 

Suferindă şi obosită, Liz găsi puterea să zâmbească. 

— Şi eu mă bucur să te aud din nou. Era surprinsă să constate 
cât de bine îi părea că-l aude. Uitându-se în permanenţă în toate 
direcțiile, stătea lipită de peretele unei clădiri cu apartamente 
situată pe o alee, la cinci străzi distanță de depozitul firmei Eisner- 
Moulton. În stradă, maşinile produceau un zgomot monoton. În 
depărtare, se auzeau acorduri de rock şi heavy-metal. 

— Trebuie să-mi explici o mulțime de lucruri, spuse Simon. 
Cine era individul pe care poliția l-a găsit mort în camera de hotel? 
Cine era bărbatul care a răspuns la telefonul tău? Ce era cu 
avertismentul acela pe care mi l-ai lăsat? Cred că e un moment 
foarte bun pentru a-mi spune şi mie ce dracu” se petrece! 

— S-ar putea să ai dreptate. Bărbatul ucis lucra cu mine. 
Numele lui era Mac. L-am găsit mort, ceea ce mi-a dat de înțeles că 
s-au apropiat foarte mult. Pentru că nu înțelegeam cum reuşiseră 
să mă urmărească, am verificat telefonul mobil. Am găsit în el un 
microfon şi un dispozitiv de determinare a poziţiei. 

— Te-au urmărit şi te-au ascultat? 

Simon trase o înjurătură. 

— Da. Destul de nasol, nu? Bineînţeles că am aruncat aparatul 
şi după aceea s-au întâmplat mult prea multe ca să mai am timp 
să te sun. Îmi cer scuze pentru îngrijorarea pe care ţi-am produs-o. 

El ignoră scuzele ei. 

— Tipul care a murit era de la CIA? 

— Şi da şi nu. 

— Şi da şi nu? Ce înseamnă asta? Simon nu voia s-o mai lase 
să-i ascundă ce se petrecea. 

— O să-ți explic mai târziu. E complicat. 

— Nu am nici o îndoială. Sunt însă răbdător ca lov. Aştept, 
pentru că tu o să-mi explici. Crezi că şantajistul a plantat 
dispozitivele acelea? 

— Nu, a fost altcineva. 

— Cine? 

— Ţi-am spus, e complicat. Trebuie să stăm de vorbă. 

— Nu zău! Cine era americanul care a răspuns la telefonul tău? 

— Probabil că era unul dintre indivizii care a plantat microfonul. 
Mă aşteptam să urmărească aparatul după ce l-am aruncat. Şi 
bănuiesc că au făcut-o. 

— Indivizii aceia sunt sau nu de la CIA? 

— Scuză-mă, dar asta e situaţia, spuse ea. Sper din toată inima 
că ai vreo veste bună despre dosarele Carnivorului sau despre 
şantajist. Mi-ar prinde foarte bine nişte veşti bune. 

— Drept să-ți spun, am avut o experiență înălțătoare la 
Chantilly. Foarte productivă. Tocmai încercam să descopăr ce 
semnificație are. Putem sta de vorbă şi despre asta. Unde eşti? 

— Mă ascund pe o alee din Belleville. E prea îngustă ca să intri 
cu maşina. Cât de mult m-ar costa să te conving să vii să mă iei? 

— Din moment ce ţi-ai cerut deja scuze, nu te costă nimic. 
Spune-mi unde eşti. 

Liz începu să vorbească şi Simon notă indicaţiile ei. Nu prea îi 
plăcea unde se afla — era un loc periculos. 

— Eşti înarmată? 

— Am telefonul mobil. 

— Grozav. Aşteaptă acolo. Eu sunt în Marais. Bănuiesc că 
durează cel puţin jumătate de oră, în funcție de trafic. Să nu pleci 
de acolo fără mine. 

— Nici dacă m-ai plăti. 

Zâmbind pentru prima dată după atâtea ore, Simon întrerupse 
legătura şi strânse fotografiile şi însemnările pe care le făcuse. Zări 
un teanc de mape pentru fotografii, alese una de dimensiuni mai 
mici şi băgă notițele înăuntru, împături apoi fotografiile de format 
mare, le puse peste cele de 20x25 şi puse totul în mapă. În timp ce 
scria un bilet de mulțumire pentru Jackie, se auzi clopoțelul de la 
uşa de la intrare. Peste o duzină de clienţi intraseră şi ieşiseră din 
magazin în timp ce el analizase fotografiile, însă nici unul în ultima 
oră. 

Jackie ridicase vocea, astfel ca el s-o poată auzi. 

— Îmi pare foarte rău, monsieur. Tocmai am închis. 

Simon înainta fără zgomot pe coridor. 

Se auzi vocea unui bărbat care zise într-o franceză stricată: 

— Domnul conduce un Peugeot Cred că are cam un metru 
optzeci sau optzeci şi cinci. Păr şaten, ondulat, destul de lung. 
Ochi albaştri şi un nas care parcă a fost zdrobit de un pumn. 

— O, Doamne, ce misterios. Îi ştiţi numele? Ar fi mai uşor de 
găsit. 

— N-am nici un nume. l-am lovit din greşeală maşina după ce a 
coborât din ea. Până să parchez, dispăruse. N-am vrut să-i las un 
bilet fiindcă speram să ajungem la o învoială. Mă înțelegeți, nu? 

— Bineînţeles. Vocea ei era foarte amabilă, răspunsul perfect al 
cuiva care se pregătea să nege totul. Aş vrea foarte mult să vă ajut, 
însă nu l-am văzut. Sunteţi sigur că a venit în direcția asta? 

Simon înaintă pe coridor până când reuşi să vadă ce se petrecea 
în magazin. Simţi o strângere în piept. În magazin se afla cel care-l 
ucisese pe Terrill, bărbatul care, mai târziu, se furişase printre 
copacii de lângă castelul baronului de Darmond. Îmbrăcat în 
aceiaşi costum ca mai devreme, bărbatul era solid, cu o față 
alungită, ochi cenuşii şi păr de lungime potrivită. În ciuda ţinutei 
sale îngrijite, individul degaja un aer sinistru, ca şi cum forța sa s- 
ar fi bazat pe suferința celorlalți. 

În timp ce Jackie îşi puse şarmul în acţiune şi devenise evident 
că avea să scape de individ — o reminiscență a anilor pe care îi 
petrecuse în serviciile de informații franceze — Simon se întoarse în 
atelier, îi lăsă pe masă banii care să acopere costul fotografiilor şi 
al mapei, după care deschise uşa din spate. Se strecură afară în 
noapte, cu gândul la Belleville, nerăbdător să se întâlnească cu 
Sarah. 

* 

Gino Malko era un om precaut, meticulos nu numai în ce 
priveşte aspectul său, ci şi modul de acțiune. Cu ajutorul 
sofisticatelor dispozitive de urmărire pe care le plantase pe 
Peugeot, ştia că bărbatul se mai oprise şi mai devreme aici, în 
cartierul Marais, ceea ce era un lucru destul de interesant. Malko 
avea un mare avantaj: folosind harta sa computerizată, desenase 
două cercuri cu raza de cinci sute de metri, cu centrul în cele două 
locuri unde parcase maşina. Din punct de vedere statistic, era 
foarte probabil ca punctul de destinație al bărbatului să se 
găsească undeva în zona în care cele două cercuri se 
suprapuneau. 

Era târziu şi majoritatea magazinelor din zonă erau închise. Cu 

toate acestea, bătuse din uşă în uşă şi spusese mai multe 
minciuni ca să-şi acopere întrebările. După ce părăsi studioul foto, 
reuşi să găsească un frizer care tocmai închidea prăvălia, două uşi 
mai departe. Îi arătă fotografia şi frizerul îl recunoscu pe bărbat. 
Malko fu străbătut de un fior de emoție. Succesul acesta nu se 
datora norocului. Nu credea deloc în şansă - fie ea bună sau rea. 
Credea numai în absoluta atenție la detalii şi în acea insistență 
care îl plasase întotdeauna înaintea competitorilor săi. 

— Certainement, zise frizerul netezindu-şi şorțul alb. 

L-am văzut acum câteva ore - două, cel mult trei. A intrat în 
magazinul doamnei Pahnke. O ştiţi pe doamna Pahnke? A, da, 
înțeleg c-o ştiţi. O femeie încântătoare, e o plăcere să am prăvălia 
lângă a ei. Cred însă că a plecat de mult. Cine stă într-un magazin 
foto mai multe ore în afară de proprietar şi de vânzători? Vin şi 
pleacă, vin şi pleacă - aceştia sunt clienții care ţin în viață micile 
afaceri. 

Meticulozitatea înnăscută a lui Malko îl făcu să mai zăbovească 
în frizerie. Femeia aceasta - madame Pahnke - îl minţise foarte 
credibil. Era clar că îl proteja pe bărbatul acela, dar de ce? 

— Este o arteră foarte bună pentru magazine şi servicii. 

— Sunteţi de mult aici? 

— Oui. Din 1959 când tatăl meu a deschis prăvălia şi Franța era 
condusă de marele de Gaulle. Ce vremuri glorioase! 

Malko dădu aprobator din cap. 

— Şi madame Pahnke? Şi ea e aici de mult? 

— Non, non. Doar de cinci ani, o nou-venită. 

— A reuşit să se integreze bine? Vreau să spun, la prima vedere 
se pare că da. Însă e ceva... Malko se opri, sperând ca frizerul să 
muşte momeala. Foarte puţini erau cei care să nu reacționeze la o 
astfel de provocare. 

Frizerul se aplecă spre el cu un aer conspirativ. 

— Uneori acolo vin şi pleacă tot felul de oameni ciudati, chiar şi- 
n timpul nopţii. Destul de bizar, nu? 

— Şi doamna e foarte discretă, vorbeşte foarte puţin despre ea şi 
afacerea ei, nu? 

— O, da. Pot să spun asta cu mâna pe inimă. Foarte discretă. 

Malko îi mulțumi frizerului. Afară, întunericul era străpuns de 
conurile de lumină ale becurilor cu neon suspendate în vârful 
stâlpilor înalți. Cauciucurile maşinilor fâşâiau pe pietrele 
pavajului. Frizerul avea dreptate - madame Pahnke şi vizitele pe 
care i le făcuse bărbatul erau ciudate. Întâlnirile pe care femeia le 

avea noaptea îl făcură pe Malko să se gândească la droguri sau la 
lucruri furate. Sau la agenţi de informații. Lumea subterană sau a 
celor aflați sub acoperire. Bărbatul din Peugeot se potrivea cu 
oricare din cele două. 

Geamurile din față ale magazinului foto erau întunecate acum, 
acoperite cu jaluzele. Pe uşă era atârnată o plăcuță pe care scria 
închis. Se uită în toate părțile, apoi îşi duse mâinile cupă la ochi şi 
încercă să vadă în spatele jaluzelelor care acopereau uşa. Nu se 
vedea nici o mişcare în interior. Nici măcar o umbră. Malko făcu 
câțiva pa şi lăsând să treacă nişte pietoni. Scoase apoi din buzunar 
un şperaclu. 

Se întoarse la uşă şi rămase lipit de ea ca să nu se vadă ce făcea 
acolo. Încuietorile franceze erau cu două trepte şi se descuiau mult 
mai greu decât cele din alte țări, însă el reuşi destul de repede să 
potrivească pinii şi deschise uşa. Păşi cu atenţie înăuntru, fără să 
facă nici un zgomot cu pantofii săi cu talpă de crep. Cea mai bună 
acoperire pentru acțiunea sa o reprezenta însă costumul sobru cu 
care era îmbrăcat. Cine ar fi crezut că un bărbat în costum s-ar fi 
pretat la o spargere? 

După ce închise uşa, aprinse lanterna mică, dar puternică, pe 
care o avea pe inelul de chei şi trecu la treabă începând să 
cerceteze sertarele din spatele tejghelei. Nu găsi nimic interesant, 
cu excepția unui mic pistol calibrul 22. Nici asta nu era cine ştie 
ce. Majoritatea micilor comercianți țineau arme la îndemână 
pentru cazul că sunt jefuiți. Puse pistolul la loc în sertar. Cu 
ajutorul luminii lanternei avansă apoi pe un coridor îngust, unde 
se opri de mai multe ori ca să deschidă uşa de la o debara, de lao 
cameră de baie, o cameră de developare şi de la o cameră de 
relevare a fotografiilor. Nici în aceste încăperi nu găsi nimic care să 
prezinte vreo importanţă. 

Ajuns în camera din spate, îndreptă fasciculul lanternei asupra 
unei mese de lucru goale, asupra unor rafturi pline cu chimicale şi 
cutii cu hârtie foto. De câteva frânghii erau atârnate fotografii puse 
la uscat. Examină totul cu atenţie şi se opri în sfârşit la coşul de 
gunoi. Era plin. Răsturnă conţinutul pe masă. La început, tot ceea 
ce găsi fu un amestec de fotografii rupte, şervețele uzate, un pix cu 
pasta terminată şi mai multe plicuri cu reclame. Continuând însă 
cercetarea spre fundul grămezii, adică spre ceea ce fusese 
deasupra în coş, se opri brusc, cuprins de uimire. 

Avea în mână trei fotografii nereuşite — una era prea întunecată, 
celelalte două fuseseră prea puțin expuse. Imaginea se putea însă 

distinge. Pe una dintre cele două subexpuse se vedeau nişte 
fotografii înrămate fixate pe un perete. Cea mai importantă era o 
fotografie din colțul din dreapta sus a peretelui; în ea se vedea 
patronul său împreună cu baronul de Darmond. Din ce în ce mai 
intrigat, cercetă şi celelalte două fotografii care nu semănau cu nici 
una din cele văzute până atunci - erau reproduceri ale unor 
declaraţii financiare. Recunoscu numele companiei. Din fericire, 
nu era compania patronului său. Era însă a unui client. A unui 
client foarte valoros. 

Revenind la prima fotografie, începu să studieze şi celelalte 
imagini înrămate de pe perete. Trase o înjurătură. Baronul apărea 
în fiecare din ele. 

Rămase pe gânduri. Erau cele din castelul baronului? Ce 
altceva mai fotografiase bărbatul din Peugeot? Ce altceva mai 
văzuse? 

Cu mişcări eficiente, băgă cele trei fotografii în buzunarul 
interior al hainei, puse resturile înapoi în coşul de gunoi şi coşul în 
locul în care îl găsise. Se mai uită încă o dată împrejur să se 
asigure că nu lăsase nici o urmă. Traversă apoi magazinul şi ieşi 
afară în noapte. Trebuia să dea urgent un telefon. 

Din aer, luminile nocturne ale Parisului străluceau dintr-o parte 
în alta a orizontului. Sir Anthony Brookshire admira panorama de 
la fereastra avionului său privat care descria o curbă în timp ce 
cobora spre aeroportul Charles de Gaulle. Priveliştea îl duse cu 
gândul înapoi în anii 1950, pe când era adolescent şi-şi însoțea 
mama şi mătuşa la Paris pentru cumpărături, cultură şi „viață”, 
după cum spuneau ele cu entuziasm. Obişnuiau să plece din gara 
Victoria, să ia apoi feribotul care făcea legătura între Newhaven şi 
Dieppe şi să se cazeze la Ritz sau Bristol. 

De cele mai multe ori luau cina la Crillon unde, la barul elegant, 
diplomații cumpărau şi vindeau țări din lumea a treia, după care 
îşi continuau seara până târziu în noapte în diverse reşedințe 
private sau bistrouri, în care afacerile de stat erau mult mai 
importante decât cele de suflet. Înota la Piscine Deligny, învăța să 
aprecieze berea Kronenbourg în localuri din Saint-Germain unde 
se cânta jazz, de la tineri mai în vârstă ca el, care încercau să 
profite de banii săi şi se întorcea singur pe jos, când soarele se 
pregătea să răsară, spre Place de Clichy, locul unde Parisul nu 
dormea niciodată; deja măturătorii curățau străzile şi clienții 
începeau să intre în cafenele pentru cafeaua de dimineaţă. 

Până să împlinească douăzeci de ani, totul se schimbase; 
părinții săi divorțaseră. Mătuşa murise din cauza alcoolului — 
ficatul îi cedase până la urmă. În curând urma să absolve 
facultatea la Cambrige şi avea ceea ce se chema „viitor”. Nu mai 
avea timp pentru înot la miezul nopții şi pentru chemarea 
romantică a muzicii de jazz care venea de pe cealaltă parte a 
Canalului. Sir Anthony nu era deloc ceea ce se putea numi un 
nostalgic, însă în acea seară avea aceeaşi senzație de demult că 
toată lumea e împotriva sa. Nu se mai gândise la Paris cu atâta 
nostalgie de foarte multă vreme. 

Avionul cu reacție aterizase şi acum rula pe pistă. Sir Anthony 
se lăsă pe spate în fotoliu. Afacerea cu dosarele Carnivorului era 
dificilă. Trebuia însă s-o rezolve, indiferent cât de neplăcută ar fi 
fost. 

— Să vă pregătesc o băutură, sir? Beebee, omul său de 
încredere, îşi făcuse apariția lângă el. Adevăratul nume al lui 

Beebee era Horace Bedell, însă cel mai mare dintre băieții lui Sir 
Anthony, Thomas, nu reuşise să pronunțe decât Beebee când era 
mic. 

— Ar fi bun un coniac. Cordon Bleu. Două pahare, te rog. 

— Bineînțeles, sir. Se auziră paşii îndepărtându-se. Beebee se 
întoarse imediat. Atinse uşor cu paharul dosul palmei lui Sir 
Anthony. 

— Sunteţi servit, sir. 

Sir Anthony apucă paharul de picior. Sorbi din licoarea 
arzătoare savurând modul în care aceasta îi încălzea gâtul. Beebee 
aşeză celălalt pahar pe o măsuţă ataşată de fotoliul dispus de 
cealaltă parte a culoarului şi se întoarse la bar, unde reluă 
lustruitul paharelor deja foarte bine lustruite. 

Zgomotul motoarelor Rolls-Royce încetase şi uşa avionului se 
deschise. Sir Anthony putu să audă paşii vioi ai oaspetelui său, 
care urca pe scara metalică. Îşi adună gândurile, îndepărtând din 
minte tot ceea ce ar fi putut influența deciziile pe care urma să le 
ia în curând. 

Se ridică în picioare, îşi netezi haina cu o mână şi-şi strânse 
nodul de la cravată. 

În avion intrase Themis şi Sir Anthony făcu câţiva paşi spre el. 
Cei doi îşi strânseră mâinile. 

— Mă bucur să te văd, zise Sir Anthony. Cum a mers treaba în 
Paris? 

— Acceptabil. Cum a fost drumul de la Bruxelles? 

Themis - Nicolas Inglethorpe - era un bărbat înalt, cu brațe 
lungi, cu părul blond, uşor încărunțţit, pieptănat spre spate, cu o 
bărbie puternică şi cu un nas acvilin. Îmbrăcat într-un costum 
Armani, magnatul media radia şarm şi inteligență. Sir Anthony îl 
cunoştea de mai bine de douăzeci de ani, de pe vremea când 
acesta era un tânăr neîngrijit, purtând blugi şi tenişi, care 
cumpăra stații de radio din sudul Statelor Unite şi năzuia să-şi 
creeze un imperiu. Inglethorpe era acum cel mai important 
personaj de la Interdirections, purta numai costume de marcă, era 
tuns şi i se făcea manichiura numai de către „artişti” în biroul său 
aflat sus, deasupra bulevardului Wilshire din Los Angeles. 

Trecerea anilor nu făcuse însă decât ca uitătura pătrunzătoare a 
ochilor săi şi expresia hămesită a feței să se accentueze şi mai 
mult. Obsedat de succes, cu o avere de câteva miliarde, deşi 
adoptase stilul de viață al înaltei societăţi, el rămăsese în adâncul 
inimii un pirat şi ca orice pirat, nu era niciodată sută la sută de 

încredere. Era tocmai motivul pentru care Sir Anthony avea nevoie 
de el în acele momente. 

— Zborul a decurs fără evenimente, zise Sir Anthony, însă 
drumul până la aeroport a fost un coşmar. 

— Aşa e mereu. 

— Ce mai fac Mindy şi copiii? 

— Slavă Domnului, am scăpat de ei. Au plecat câteva săptămâni 
la reşedinţa noastră din Majorca. 

— E foarte plăcut acolo în această perioadă a anului. Sir 
Anthony se îndreptă spre fotoliile din cabină. Îţi mulțumesc că ai 
acceptat să ne întâlnim. Asistenta ta a plecat înainte? 

— Mă aşteaptă în Belgravia. Inglethorpe îşi păstrase reşedinţa 
din cartierul acela ultraelegant al Londrei. Asistenta era una din 
amantele sale. 

— Foarte bine. Sir Anthony se aşeză şi-şi invită oaspetele să ia 
loc. Inglethorpe se aşeză în fotoliul din faţa lui şi-şi slăbi nodul de 
la cravată. Sir Anthony îl urmărea cu o privire dezaprobatoare. Aşa 
erau toți americanii. Încercau să justifice lipsa de formalitate cu tot 
felul de motive, plecând de la confort şi terminând cu acela că ar fi 
vorba de o formă de exprimare a egalității, când de fapt nu era 
vorba decât despre lipsă de maniere şi indolență. 

În timp ce zgomotul motoarelor creştea în intensitate, 
Inglethorpe îşi scoase de tot cravata, ridică paharul şi mirosi 
conținutul, apoi făcu un gest apreciativ. 

— Ai anticipat ca întotdeauna. Cordon Bleu. Ridică paharul ca 
pentru un toast. Apreciez grija ta, Cro... 

Cronus îi făcu un semn cu capul. Apoi se întoarse către bar. 

— Îţi mulțumesc, Beebee. 

Îl urmări pe servitor cum părăseşte barul, trece pe culoar şi se 
duce în cabina pilotului, unde avea să rămână până când urma să 
fie chemat din nou. Se răsuci apoi în fotoliu şi-şi surprinse 
imaginea reflectată în geamul de pe partea cealaltă a culoarului — 
părul argintiu perfect pieptănat, obrajii netezi şi privirea aceea 
plină de înţelepciune şi hotărâre pe care o cultivase ca pe un fel de 
trăsătură personală. Contrastul dintre el şi Themis era evident — 
erau amândoi doi titani, însă separați de o diferență de douăzeci de 
ani, unul reprezentând calm Lumea Veche, iar celălalt, cu 
agresivitate, Lumea Nouă. 

— După atâţia ani, mai mult ca sigur că ştie despre Spirală, zise 
Inglethorpe cu o voce liniştită. 

— E posibil, însă mă aştept de la el să fie foarte discret în 

privința asta, chiar şi față de mine. Niciodată nu e bine să te baţi 
pe burtă cu un angajat în privinţa unui secret şi în acelaşi timp să- 
i spui că nu trebuie să ştie nimic în legătură cu problema 
respectivă. În felul acesta, îi înrăieşti chiar şi pe cei mai loiali. 

— Oricum, numele astea conspirative nu sunt decât o pacoste. 

— Sunt necesare. 

— O, pentru numele lui Dumnezeu. Telefoanele noastre sunt 
protejate. Nimeni nu le poate asculta. Suntem deja în era 
electronicii. 

— Codul a reprezentat o parte importantă a protocoalelor de 
securitate pentru mai bine de cincizeci de ani, zise Sir Anthony 
iritat. Este foarte important să păstrăm secretul asupra Spiralei, 
acum mai mult ca niciodată. E posibil să fie un cod depăşit, însă 
ne-a fost de mare ajutor. Care e expresia aia ciudată pe care o 
aveți voi americanii? 

— Dacă nu s-a stricat, n-are nici un rost s-o repari. 

— Da, zise Sir Anthony plin de dezgust. 

Inglethorpe ridică din umeri şi înălță paharul. 

— Pentru Spirală. 

— Pentru Spirală, fu de acord Sir Anthony. Cred că putem 
renunța la numele codificate aici, nu, Nick? 

— Nu ştiu ce să zic, Tony. Îmi cam place să folosesc numele 
astea. Nicholas Inglethorpe începu să râdă de propria sa glumă. 

Pe fața lui Sir Anthony apăru un zâmbet. 

Băură amândoi şi se priviră în ochi în timp ce avionul rula 
îndreptându-se spre pista de decolare. 

Inglethorpe aşeză paharul pe măsuţă. 

— Bănuiesc că ai avut un motiv pentru care m-ai invitat să zbor 
cu tine. Să-l auzim. 

— Ai auzit de Hyperion? 

— De Darmond? Da, bineînțeles. Ce tragedie! Tocmai apelasem 
de curând la banca lui pentru a obţine un împrumut mare pentru 
Interdirections. Inglethorpe îndepărtă o scamă imaginară de pe 
pantaloni. Ar fi fost o investiție foarte bună pentru Hyperion. 

Vocea sa era plină de nonşalanţă, însă Sir Anthony reuşi să 
detecteze o urmă de îngrijorare privind sursa de finanțare în noile 
condiții. Îşi stăpâni o remarcă sarcastică referitoare la 
Interdirections. Era vorba despre un conglomerat media marcat de 
personalitatea celui care îl asamblase, pentru că, ceea ce făcuse 
Inglethorpe era mai mult o asamblare decât o construcție. 
Construcţia unei firme necesita ani de răbdare - crearea de 

produse şi efortul de a convinge din ce în ce mai mulți oameni să 
cumpere. Preluările şi achiziţiile de firme mai mici erau însă 
simplă mecanică - nu trebuia decât să ştii cum să învârți banii şi 
unde să îngropi cadavrele. Cadavre existau din belşug, însă 
finanțarea unei dezvoltări atât de spectaculoase necesita un aflux 
neîncetat de capital... sau contabili corupți. În condiţiile în care 
opinia publică devenise foarte sensibilă față de fraudele marilor 
corporaţii, era mai înțelept să angajezi contabili cu o reputație 
ireproşabilă şi să obţii banii prin împrumuturi la bănci. Auzise că 
Inglethorpe se pregătea din nou pentru o preluare spectaculoasă, 
de data aceasta în Germania. 

— Omul nostru, Duchesne, spune că poliția franceză nu a dat 
publicităţii toate informaţiile pe care le deține în legătură cu 
investigația. 

În ochii albaştri ai lui Inglethorpe se putu vedea o scurtă 
străfulgerare. 

— E normal, având în vedere că nu e vorba de o investigație 
oarecare. Ştie Duchesne ce nu spune poliția? 

— Se pare că baronul a avut un vizitator neînregistrat, pe care l- 
a primit personal la o intrare secundară, cu care a servit prânzul 
pe terasa sa privată şi cu care s-a dus apoi în birou. Conform 
declaraţiilor servitorilor, baronul era foarte secretos în privința 
clienților importanți. 

— Fără îndoială, unul dintre motivele pentru care baronul este — 
sau mai bine zis era -— în conflict cu autorităţile. L-a văzut cineva 
pe acest „vizitator”? 

— Un servitor — chelnerul care i-a servit la masă. Şi acesta a fost 
ucis. A fost găsit înjunghiat. 

Inglethorpe se uită în pahar. 

— Nimic surprinzător, după părerea mea. Ar fi putut să-l 
identifice pe ucigaş. Ridică privirea. Poliţia are vreo dovadă? 

— O mică ciudățenie. Un servitor a furat o maşină cam în 
acelaşi timp. Problema e că toți servitorii au fost găsiți la fața 
locului. Cu toate astea, gardianul din ghereta de la intrare se jură 
că a văzut un bărbat îmbrăcat în uniformă de servitor plecând cu 
maşina furată. Maşina a fost găsită ulterior în Chantilly. 

Inglethorpe sorbi din coniac. 

— Maşina nu putuse să aterizeze singură acolo. Şi tu ce părere 
ai despre toate astea? Cel care a furat maşina e criminalul? 

Sir Anthony tocmai se pregătea să răspundă când fură anunțați 
prin interfon că avionul se pregătea să decoleze. Sorbi din băutură 

în timp ce motoarele urlau făcând avionul să țâşnească pe pistă. 
Roţile se ridicară uşor şi aeronava începu să urce, îndreptându-se 
spre nord. Sir Anthony privi din nou în jos, spre marea de lumini, 
însă de data aceasta în loc de romantism văzu un oraş plin de 
oameni care munceau din greu şi care se îndreptau epuizați spre 
locurile lor de odihnă, un loc în care nenorocirile erau nu numai 
posibile, ci chiar se întâmplau cu adevărat. Un loc în care un 
membru al unei legendare dinastii de bancheri putea fi ucis chiar 
în interiorul proprietăţii sale foarte bine protejate, fără ca poliția să 
aibă prea multe indicii. 

— Mai ştii şi altceva despre uciderea baronului? 

Sir Anthony remarcă încă o dată interesul din vocea lui 
Inglethorpe. Nu trebuia însă să se bazeze prea mult pe această 
observație. La urma urmei, moartea baronului reprezenta 
evaporarea şanselor pe care acesta le-ar fi avut să obțină un 
împrumut în condiţiile favorabile determinate de calitatea sa de 
membru al Spiralei. 

— Asta e singura informaţie pe care o am, spuse Sir Anthony, în 
afară bineînţeles de faptul că baroana este distrusă. 

— Era de aşteptat. 

— Va fi o înmormântare fastuoasă. Un cortegiu lung cât 
Champs-Elysees, sau cel puțin aşa speră ea. Speranţă destul de 
întemeiată având în vedere celebritatea baronului şi a celor două 
familii. 

— Va trebui să alegem un înlocuitor, spuse Inglethorpe precaut. 
El era unul dintre juniori — intrase în organizație abia cu cinci ani 
în urmă, fiind cea mai recentă achiziție a Spiralei — şi nu 
participase încă niciodată la alegerea unui nou membru. Ai în 
vedere pe cineva? Pe cineva din Europa, bineînțeles, ca să se 
păstreze echilibrul cu Statele Unite. 

— Am câteva idei. Şi sunt sigur că şi tu ai. 

— Fratele baronului ar fi o soluție, zise Inglethorpe imediat. 
Fără îndoială că el va prelua acum conducerea băncii. 

— Fără îndoială, zise şi Sir Anthony fără să adauge însă că era 
pe deplin conştient în legătură cu speranţele lui Inglethorpe ca, o 
dată cu numirea noului Hyperion, cererea sa de împrumut să fie 
acceptată în condiţii avantajoase. Îi puse însă întrebarea care îl 
rodea de la începutul discuţiei: 

— Ai vreo idee cine ar fi avut interes să-l omoare pe baron? 

Sprâncenele blonde ale lui Inglethorpe se ridicară a mirare şi 
acesta îşi feri privirea. 

— Aşa cum ţi-am spus, era în conflict cu autorităţile. E posibil 
ca crima să fi fost pusă la cale de unul dintre clienţii săi. A fost o 
mişcare inteligentă să-l ucidă aici în Franța, departe de Zurich. 
Inglethorpe îşi îndreptă ochii deschişi la culoare spre Sir Anthony 
ca să-l studieze mai bine. Spune-mi şi despre celelalte. Ce se mai 
aude cu dosarele Carnivorului? Am descoperit ceva? 

— Încă nimic în legătură cu dosarele. Însă Mac a fost ucis şi Liz 
Sansborough a descoperit că telefonul său mobil era ascultat. Se 
ascunde acum, însă din moment ce s-a întâlnit în Londra cu vărul 
ei, Simon Childs, e foarte probabil să încerce să-l contacteze din 
nou. Sir Anthony făcu o pauză. Cunoştea foarte bine familia 
Childs. Simon Childs lucrează pentru MI6. 

Inglethorpe trase un şir de înjurături. 

— Childs a aflat că tatăl său era şantajat, continuă Sir Anthony 
şi a pornit acum şi el într-o cruciadă personală să afle cine are 
dosarele. Acest lucru ar putea fi în avantajul nostru, dacă reuşim 
să-l oprim să facă scandal şi dacă ne ţinem pe urmele lui. 

— Şi dacă el nu face asta pentru MI6? zise nervos Inglethorpe. 

— Se pare că nu. Rămân însă cei de la CIA. Sansborough a 
contactat vechea ei „poartă” pentru că a fost convinsă că lucrează 
cu CIA. 

Inglethorpe explodă. 

— Cum ai putut să laşi situația să-ți scape într-atât de sub 
control! Sansborough a dispărut, MI6 şi Langley pot să-şi bage 
nasul în orice clipă şi noi încă nu ştim unde sunt afurisitele alea 
de dosare sau cine le are! Eşti liderul Spiralei, la naiba! Tu porți 
toată răspunderea! 

Sir Anthony îşi reprimă o replică acidă. 

— Nu sunt lider în sensul pe care îl sugerezi tu, Nick şi tu ştii al 
naibii de bine lucrul ăsta. Sunt pur şi simplu primul dintre egali. 
Nu uita că eu am dreptul la un singur vot. Am hotărât cu toții să 
urmăm acest plan. După imensa publicitate care s-a făcut 
serialului ei de televiziune şi după ce am aflat că plănuia un episod 
despre asasini, ce altceva puteam face? Era imposibil ca 
şantajistul să lase ca milioane de telespectatori să afle despre 
existența dosarelor. Tu ai fost de acord, altfel nu ai fi anulat 
emisiunea. După cum s-a dovedit mai târziu, ai avut dreptate. 
Sansborough era cât pe ce să fie ucisă în Santa Barbara. 

—A fost o decizie luată într-o situaţie disperată, spuse 
încăpățânat Inglethorpe. 

— Situaţia este disperată. Trebuie să găsim dosarele acelea! 

— Ceilalți membri ai Spiralei au aflat ce s-a întâmplat? 

— Urmează să le aduc eu la cunoştinţă. Bineînţeles că în noile 
condiţii va trebui să ne întrunim în seara asta. 

Inglethorpe îl ţintui cu privirea sa dură pe Cronus. 

— Vrei ceva de la mine. Despre ce e vorba? 

Era momentul să-l facă pe americanul acesta neobrăzat să 
aştepte niţel. Sir Anthony îşi termină coniacul, savurând bogăția 
buchetului, apoi se lăsă mângâiat de ritmul monoton al motoarelor 
avionului cu reacție. Nu exista nici un substitut pentru bani şi 
calitatea care se putea obţine în schimbul lor. Aşeză paharul pe 
măsuţă şi privirea sa rece, implacabilă se fixă pe fața tânărului 
Inglethorpe. Acesta îl privea şi el ţintă, însă pe chipul lui se citea 
nervozitatea. Foarte bine. 

— Poarta lui Sansborough e convinsă că e posibil ca ea să fie 
într-o stare de depresie. Sunt îngrijorat că ar putea să trimită 
agenți în căutarea ei. Sau că ar putea deveni curioasă să afle dacă 
Asher Flores a fost ucis sau nu. Ultimul lucru de care avem nevoie 
este ca cei de la CIA să-şi bage nasul. Sunt prea multe lucruri 
neplăcute pe care ar putea să le descopere. Eşti de acord? 

— Ar putea să dea peste cap tot planul nostru, sau cel puţin ce 
a mai rămas din ei, zise bănuitor Inglethorpe. 

— Exact. Pe de altă parte, îi avem şi pe cei de la MI6. E posibil 
ca acțiunile lui Simon Childs să le fi trezit interesul. 

Nu dorim să ne pomenim nici cu ei pe cap. Sunt sigur că ai 
înțeles unde vreau să ajung. 

— Nu prea. 

Sir Anthony era însă de altă părere. 

— De MI6 pot să mă ocup eu. În mod logic tu eşti cel care poate 
să se ocupe de Langley. Nu, Nick, ascultă-mă. I-ai făcut timp de 
atâția ani tot felul de favoruri directorului pentru operațiuni. Când 
au avut nevoie de acoperirea unui jurnalist, i-ai ajutat fără prea 
multe întrebări. Cu ajutorul tău au putut să-şi trimită oamenii în 
Irak, Iran, Afganistan, Pakistan, Bosnia... Trebuie să-i oprim să 
facă cercetări în legătură cu Sansborough. Să oprim aceste 
cercetări înainte de a fi declanşate. Comunitatea culegătorilor de 
informații poate fi manipulată, însă acest lucru trebuie realizat 
rapid, înainte ca maşinăria să se pună în mişcare. Asta înseamnă 
acum. Avem nevoie ca cei de la CIA să se dea la o parte, să refuze 
să coopereze cu ea dacă-i mai sună. Ea trebuie să acționeze în 
continuare în mod independent, fără nici o interferență. Poţi să te 
ocupi tu de asta? 


255 


La început, Themis clătină negativ din cap. Ridică privirea şi 
Cronus văzu nesiguranță în ochii lui. Foarte ciudat. Cronus se 
încruntă şi Themis îşi feri privirea. Imediat însă se uită din nou la 
el şi Sir Anthony înţelese că găsise o soluție. 

Pe fața lui Themis apăruse chiar şi un zâmbet. 

— Asta e tot ce vrei să-mi ceri? Dumnezeule, Cronus, asta-i o 
joacă de copii pentru un texan ca mine. Ştiu exact persoana 
potrivită pentru aşa ceva. Identitatea sa va trebui şi rămână 
secretul meu, bineînțeles. Va fi ceva doar între el şi mine, însă poți 
să consideri treaba ca şi rezolvată. 


Aeroportul Gatwick, Anglia 


La douăzeci de minute după ce luxosul avion cu reacție atinsese 
pista de la Gatwick, Nick Inglethorpe se afla într-o cabină din 
toaleta bărbaților şi vorbea la telefonul mobil. 

— Eşti sigur că nu se va înregistra nici o reacție nedorită? 

— Nu când am eu grijă de tot, Nick Doar ştii asta. 

— Am să ştiu că tu eşti acela. Şi nu e nevoie să-i spun şi lui 
Cronus despre asta, nu? 

— Dacă aşa vrei să joci... A menționat bătrânul vreun progres în 
ceea ce priveşte dosarele Carnivorului? 

— Nu. Continuă să bâjbâie. 

Inglethorpe îşi dăduse seama de ceva timp că de la ultima sa 
achiziție care făcuse să se ridice multe sprincene în anumite 
cercuri, începuse să piardă încrederea celor din Spirală, în special 
a lui Cronus. Din această cauză, ideea de a-l face pe Cronus să 
creadă că magnatul media Nicholas Inglethorpe avea încă destulă 
influență ca să-i manipuleze pe cei de la CIA i se părea foarte 
bună. 

— Îţi mulțumesc pentru serviciul acesta. Îţi rămân dator. 

— Da, Nick, îmi eşti dator. Legătura se întrerupse. 

Sediul MI6 
Londra, Anglia 


Shelby Potter avea senzaţia că sediul central al MI6 din 
Vauxhall Cross, în sudul Londrei, pe malul Tamisei, aduce mai 
mult cu un tort decât cu un loc destinat muncii dure de spionaj 
extern. Nu numai că nu era deloc de acord cu unghiurile şi 
volutele clădirii, dar găsea că galbenul pereților şi sticla verde erau 
de-a dreptul de prost gust. 

Singurul lucru bun era poziția clădirii - izolată, la capătul ce 
dădea pe malul dinspre sud al podului Vauxhall. Potter avea 
amintiri de neuitat legate de blocul anonim care slujise timp de 
decenii drept sediu central, locul unde îşi sacrificase o mare parte 
din viață şi unde avusese atâtea realizări. Din motive de securitate, 
clădirea aceea era cunoscută de opinia publică ca aparținând 
Ministerului Apărării. Şi asta datorită faptului că guvernul nu 
recunoştea oficial existența serviciului MI6. Toate se schimbaseră 
după 2001, după moartea şefului MI6, Sir David Spedding. 
Evenimentul apăruse în toate ziarele de scandal. De parcă ar fi fost 
vorba despre vreo vedetă la modă. 

Încruntat, mormăind în barbă, Potter parcă maşina şi intră în 
clădire. Se zvonea că în curând regina avea să-l înnobileze şi să-i 
acorde Royal Victorian Order, în grad de comandor. Un titlu de 
noblețe pentru un spion bătrân care îşi petrecuse viața plătindu-i 
pe proştii dispuşi să-şi trădeze țara şi ucigându-i pe patrioţii care 
încercau să-i oprească pe primii. Un titlu de nobleţe care venea 
după atâţia ani în care fusese mereu dat la o parte din cauza gurii 
sale nestăpânite, nepriceperii sale de a lucra în echipă şi a lui 
Janice. 

Se gândise la început să refuze. Ştia însă că titlul ar fi bucurat-o 
foarte mult pe Janice. Soţia unui soldat avea o viață foarte uşoară 
în comparație cu cea a unui afurisit de spion. După ce va primi 
ordinul, o va invita la cină la Connaught, unde vor ciocni pentru 
cei treizeci de ani de când erau împreună fără să fie căsătoriți şi îşi 
vor aduce aminte de vremurile mai bune, când nu era nevoie ca 

Foreign Office” să dea anunț la ziar că are nevoie de spioni de 
parcă ar fi fost vorba de ucenici de brutar. 

Una dintre puţinele tradiţii bune care se păstrase era aceea a 
orelor târzii pe care analiştii şi planificatorii le dedicau apărării 
Marii Britanii. Trecea cu mâinile la spate prin dreptul birourilor în 
care se lucra, salutând cu o mişcare sobră a capului pe cei care 
mergeau grăbiţi pe coridoare, cu dosare cu coperte colorate în 
mână, fiecare culoare indicând un anumit nivel de securitate. Erau 
nişte tineri foarte buni, chiar dacă se uitau la el de parcă ar fi fost 
cine ştie ce statuie din Hyde Park şi nu foarte activul şi agresivul 
director al operaţiilor, omul care răspundea de toate misiunile sub 
acoperire organizate de MI6. 

Ajuns în biroul său, aprinse lumina, se aşeză la masa de lucru 
şi se lăsă pe spate în fotoliu, aşteptând. Ceasul arăta ora 10:44. 
Un minut mai târziu, exact aşa cum fusese stabilit, telefonul 
începu să sune. 

Ridică imediat receptorul. 

— Tony? 

— Salut, bătrâne. Îţi mulțumesc că ţi-ai făcut timp pentru o 
mică discuție. Vocea lui Sir Anthony Brookshire avea aceeaşi 
pompă măsurată şi rezonantă pe care Potter o asocia nopților lungi 
petrecute în fața halbelor de bere, purtând discuţii pe teme 
politice, de pe vremea când erau amândoi studenţi la Cambridge. 

— Ce doreşti, Tony? 

Brookshire râse uşor. 

— Cinic ca întotdeauna. Am înţeles că trebuie să ne pregătim 
pentru felicitări. O înnobilare. Foarte meritată. 

— E foarte posibil să refuz. 

— Eu n-aş face asta dacă aş fi în locul tău, bătrâne, zise Sir 
Anthony. Dacă nu pentru altceva, măcar pentru Janice. Ai putea 
chiar să te căsătoreşti cu ea după atâtea decenii, ce zici? Lady 
Potter. Sună bine, nu crezi? La fel de bine sună şi Sir Shelby. 

Potter trase o înjurătură, înțelegând brusc că Tony avusese un 
rol foarte important în toată afacerea. 

— Mii de trăsnete, Tony, deci a fost ideea ta. Tu eşti cel care a 
tras sforile. 

— Trebuia să ţi se întâmple de multă vreme, Shelby. Toţi cei ca 
mine care cunoaştem pulsul, suntem de acord cu lucrul acesta. E 
foarte neplăcut că natura clandestină a muncii tale a dus la 

această întârziere. Ar fi trebuit să se întâmple cu zece ani în urmă. 

— Natura clandestină a muncii mele pe dracu”, mormăi Potter. 
Stilul meu de viață şi felul meu nestăpânit de a fi, astea sunt 
motivele pentru care C şi Maiestatea sa nu s-au grăbit să mă 
onoreze. C era codul folosit pentru a-l desemna pe şeful MI6 — 
directorul general. Potter se simți cuprins de un sentiment ciudat 
de respect. 

— La naiba, Tony, ai reuşit să mă impresionezi. Cum dracu” ai 
făcut? 

În vocea lui Brookshire se remarcă o uşoară undă de iritare. 

— Am reamintit pur şi simplu câteva dintre multele tale 
contribuții de-a lungul anilor. 

Potter zâmbi în sinea sa. Traducerea era: Tony îl făcuse pe Csă 
înțeleagă că Potter ştia prea multe lucruri sensibile ca să fie din 
nou trecut cu vederea. Tony Brookshire ridicase politica la grad de 
artă. Nimeni nu putea rămâne în serviciul reginei atâta vreme şi 
ajunge în sferele înalte în care pătrunsese el fără un asemenea 
talent. Lumea politică britanică era în realitate o junglă 
periculoasă, însă aparenta curtoazie afişată în majoritatea 
situațiilor făcea ca restul planetei să-i considere pe britanici drept 
nişte indivizi prea convenționali. 

— Bine, Tony, mormăi Potter, ai reuşit să mă convingi. Spune- 
mi acum despre ce e vorba. 

— Simon Childs. Agent de penetrare. Băiatul cel mic al fostului 
membru al Parlamentului. 

— Un tânăr strălucit. Un pic cam nonconformist, ceea ce eu 
consider a fi o calitate în anumite circumstanțe. Din când în când 
creează probleme. Şeful său face crize din cauza lui. Are însă un 
real potenţial. Dar probabil că ştii toate astea, nu? E vreun prieten 
de familie? 

Brookshire nu luă în seamă insinuarea. 

— Childs şi-a părăsit misiunea şi acum e împreună cu un fost 
agent CIA, Elizabeth Sansborough. 

Potter se încruntă. 

— Cum de nu ştiu nimic despre asta? îşi planifică mental să 
stea imediat de vorbă cu şeful direct al lui Childs. 

— Băiatul ştie să-şi ascundă urmele foarte bine. Noi am dat din 
întâmplare peste el într-o altă afacere. În cel mai bun caz, se pare 
că nu a dat dovadă de prea multă judecată. În cel mai rău... 

Potter căzuse pe gânduri. 

— Sansborough? A, da. Fata Carnivorului. Am înţeles că a fost 

scoasă din activitate de ani de zile. 

— E clar că a revenit, se pare din proprie inițiativă. 

— A început să lucreze pe cont propriu, ca şi tatăl ei? 

— S-ar putea, oftă Brookshire. După cum probabil îți aduci 
aminte, Childs e vărul ei. Am vrea să-l laşi în pace să facă ce are 
de gând şi să-l declari drept izolat. Sperăm să treacă cu bine prin 
afacerea asta. Dacă se întâmplă ceva, nu dorim ca guvernul să fie 
implicat în vreun fel. 

Potter nu zise nimic. Ceea ce îi atrăsese atenția era pluralul... 
am vrea... sperăm... nu dorim. Se referea oare Brookshire la guvern 
sau vorbea despre Nautilus, clubul acela secret de strategi la scară 
mondială din care ştia că face parte şi Sir Anthony? Nautilus se 
aflase în spatele multora dintre evenimentele globale dramatice 
petrecute de la cel de-al doilea război mondial încoace. Potter ştia 
bineînțeles despre aceste lucruri, deşi el personal nu ar fi putut 
face parte niciodată din acest club. Nu avea nici puterea, nici 
„mentalitatea de echipă” necesare. 

ÎI întrebă fără menajamente pe Brookshire: 

— De unde ştiu eu că toate acestea sunt adevărate? 

— Pentru că nu ţi-am cerut niciodată ceva neserios. Pentru că 
ne cunoaştem de prea multă vreme, am trecut amândoi prin prea 
multe ca să nu fim oneşti unul cu celălalt, mai ales acum, când 
suntem amândoi la apogeul carierei. Este pentru binele țării, 
Shelby, prietene. Nu ţi-am cerut niciodată să faci ceva pentru mine 
personal şi n-o s-o fac nici acum. Liz Sansborough s-a aruncat în 
gol de pe Big Ben şi se pare că-l trage şi pe băiatul nostru cu ea. 
Nu vrem să-l ucidem pe Childs, însă trebuie să ne asigurăm că nu 
ne poate face nici un rău. Dacă ulterior va fi nevoie de sancțiuni 
mai dure, asta e situația. Deocamdată nu trebuie să primească 
ajutor de la voi. Orice intervenţie ar putea nu numai să-i pună în 
pericol viața, dar, mult mai important, ar putea primejdui MI6. 

— Chiar ăsta-i adevărul? întrebă Potter deşi ştia că acest lucru 
nu avea deloc importanţă. Cineva, de pe o poziție mult mai înaltă 
decât a lui, avea nevoie ca Simon Childs să fie dat la o parte 
pentru o vreme. La urma urmei asta era tot ce conta. 

— Poţi să verifici şi singur. 

— O, poţi fi încredințat că am să verific, Tony, spuse Potter. 
Sunt sigur însă că ceea ce mi-ai spus se va dovedi adevărat şi voi 
avea grijă de ceea ce m-ai rugat. 

— Nici nu mă aşteptam la altceva, bătrâne. 

— Şi ştii ce, Tony? Cred că până la urmă am să accept titlul, în 

ciuda mormăielilor de mai înainte. Poate mă căsătoresc şi cu 
Janice, dacă mai este de acord la vârsta asta. Să intrăm şi noi în 
rândul lumii, ce zici? 

— Îmi pare bine să aud asta, Shelby. Îmi pare foarte bine. 
Trebuie să ieşim în oraş după ceremonie. Toţi patru. Tinem 
legătura, zise Brookshire şi închise telefonul. 

Rămas singur în biroul său, Potter fu cât pe ce să izbucnească 
în râs. Tony nu pierdea deloc timpul. Pe de altă parte, ştia că Tony 
nu vorbise aiurea când pomenise de cina aceea în patru şi că se va 
bucura sincer atunci când fostul lui coleg va fi înnobilat. Ştia de 
asemenea că Tony va încerca s-o convingă pe Janice să accepte să 
se căsătorească cu el. Cei ca Tony voiau ca toată lumea să joace 
acelaşi joc şi să-l joace în acelaşi fel. Aşa cum dictau ei. 

Potter oftă adânc. Indiferent care era adevăratul motiv, Simon 
Childs va fi izolat. Era posibil ca băiatul să supraviețuiască. Poate 
că avea să iasă din afacerea asta mai întărit şi cu mai multă 
experiență. Numai Dumnezeu ştia de câte ori trecuse şi el prin aşa 
ceva pe vremuri. Potter formă un număr de telefon şi se aplecă 
spre receptor. 


Sediul central al CIA 
Langley, Virginia 


Deşi pentru necunoscători denumirea ar fi putut duce cu 
gândul la ceva plictisitor, Direcţia Administrativă reprezenta de 
fapt sistemul nervos al CIA. Nimic nu se întâmpla fără ea. De la 
comenzile pentru creioane până la plata salariilor, de la căutarea 
microfoanelor până la derularea propriilor acţiuni sub acoperire, 
direcția era vizibilă la fiecare nivel al Companiei — dacă ştiai unde 
să te uiţi. 

Direcţia derula operaţiuni de spălare de bani folosind firme şi 
conturi bancare fantomă pentru a putea finanța misiunile secrete 
ale Direcției Operațiuni. Tot în sarcina direcției cădea 
administrarea testelor cu detectorul de minciuni la care erau 
supuşi angajaţii, pentru a depista cârtițele sau pe cei care aveau 
potențial să devină aşa ceva. Unitatea sa specializată furniza 
profilul psihologic al liderilor mondiali de tipul lui Vladimir Putin 
sau al unor terorişti cum ar fi Osama bin Laden. Oamenii săi se 
ocupau până şi de analizarea diferitelor mostre provenind de la 
asemenea personalități - de la unghii până la fecale - reuşind 

astfel să obțină indicii asupra unor eventuale probleme de 
sănătate ce ar fi putut să le afecteze deciziile sau în legătură cu 
speranța de viață a liderilor respectivi. 

În calitate de şef de direcţie, Walter Jaffa îşi trata sarcinile cu 
cea mai mare seriozitate. Făcea parte din echipa de conducere a 
CIA şi de fiecare dată când trecea printre spaţiile cu pereți albi, 
fără ferestre, în care lucrau grupurile speciale aflate în subordinea 
sa avea un sentiment de mândrie. Era un om care îşi iubea religia, 
care îşi iubea soția şi copiii. Era un om care iubea succesul, îi 
plăcea munca pe care o făcea şi iubea Agenţia. 

Întră în birou şi se aşeză în fotoliul confortabil din spatele mesei 
de lucru încărcate cu hârtii. Era aproape de ora cinci după- 
amiază, un moment al zilei în care, de obicei, îi treceau prin cap 
astfel de gânduri. Într-o epocă agitată atât de stresantă, era destul 
de neobişnuit să reuşeşti să închei zilele de lucru cu un asemenea 
sentiment de împlinire spirituală. Crescut în preeriile bătute de 
vânt din Dakota de Sud, cu un tată beţiv şi o mamă istovită de 
muncă, Jaffa reuşise să urmeze cursurile Universității South 
Dakota muncind în vacanțele de vară în restaurantele din 
Vermillon şi Sioux City sau pe combinele ce culegeau grâu. În 
zilele acelea, tot ce conta era supraviețuirea fizică, adică puterea de 
a merge mai departe. Acum, în centrul vieţii sale erau plasate 
problemele spirituale. Prietenii săi erau cu toții membri de seamă 
ai comunității romano-catolice. 

Un telefon începu să sune. Unul dintre telefoane. Nu însă acela 
care suna de obicei. Jaffa se uită o clipă la aparat -— era linia 
directă, folosită numai de persoane foarte importante, de la şefi de 
direcții în sus. Îşi îndreptă spatele, ridică receptorul şi se strădui 
să imprime vocii sale un ton cât mai ferm. 

— Jaffa, spuse el. 

— Îţi place munca pe care o faci, Walter? 

Jaffa nu recunoscu vocea - slabă, distantă, ca şi cum ar fi fost 
prelucrată electronic. Şeful Direcţiei Administrative nu primea 
astfel de telefoane dubioase. Întinse mâna sub tăblia mesei unde 
se afla butonul cu care putea alerta securitatea să activeze 
aparatura de depistare a apelului. 

— Berlin, 1989, continuă vocea deghizată. Berlinul de Vest pe 
vremea aceea, ca să fiu mai exact. Exista acolo o fată... 

Degetul lui Jaffa se opri înainte de a apăsa pe buton. Scoase 
mâna de sub masă şi o puse încet pe birou. Fruntea i se acoperise 
dintr-o dată cu sudoare. 

— Numele ei era Elsa Klugmann, continuă vocea. Avea 
şaisprezece ani. Purta în pântece copilul tău. Tatăl ei era mare în 
BND - un individ foarte dur, de care se ferea toată lumea. 

Tatăl ei. În faţa ochilor lui Walter apăru chipul ca de buldog al 
acestuia şi îşi aduse aminte de duritatea lui rece. În zilele acelea, 
BND -  Bundesnachrichtendienst sau Agenţia Federală de 
Informaţii — reuşise în sfârşit să se refacă după un scandal politic. 
Trecuseră ani de zile de la căderea guvernului cancelarului Willy 
Brandt în urma descoperirii că în sânul său activa o cârtiță Stasi. 
BND se întărise, devenise la fel de nemilos ca şi Stasi, fără să 
devieze însă până la ascultarea pe scară largă a convorbirilor, la 
spălarea creierelor şi la şantajele la care îşi supunea Stasi propriii 
cetățeni din Germania de Est. 

Fusese îndrăgostit de Elsa şi păcătuise făcând sex cu ea înainte 
de căsătorie. În clipa în care aflase ce-i „făcuse” Walter Jaffa fiicei 
sale, Herr Klugmann îi ordonase fetei să avorteze, deşi Jaffa îl 
implorase să-l lase să se căsătorească cu ea. 

Herr Klugmann era ateu. Tatăl lui fusese nu numai ateu, dar şi 
ofițer SS. N-ar fi îngăduit în ruptul capului ca fiica sa Elsa să se 
căsătorească cu un verdammter Schweinhund. Nu voia decât ca 
Walter Jaffa să dispară din viața lor. Pentru totdeauna. Aşa că 
arestase un spion Stasi şi făcuse în aşa fel încât asupra acestuia 
să se găsească hârtii din care reieşea că Jaffa este agent al 
comuniştilor. Îi promisese agentului Stasi că îi dă drumul dacă îl 
ajută să-l distrugă pe Jaffa. 

Elsa îi trimisese lui Jaffa un mesaj prin care îl avertizase asupra 
pericolului care îl păştea şi prin care îl implorase s-o salveze. Cei 
de la CIA nu aflaseră încă nimic despre ceea ce se petrecea. Dacă 
ar fi aflat, cariera lui Jaffa ar fi fost terminată şi nu ar fi putut face 
nimic pentru a salva copilul. 

Jaffa se rugase mai multe ore, se flagelase chiar, până când 
Dumnezeu îi dăduse o idee: primise o moştenire — aproape o sută 
de mii de dolari. Cu ajutorul unei legături pe care o avea cu 
legendarul spion Red Jack O'Keefe, îl contactase pe cel mai bun 
asasin plătit al momentului - Carnivorul. În clipa în care acesta te 
accepta drept client, aveai garanţia că treaba va fi perfect 
executată, fără să lase nici o urmă. 

Cinci zile mai târziu, Herr Klugmann şi colaboratorul său Stasi 
piereau într-un tragic accident de maşină în drum spre judecătoria 
federală. Fusese un accident foarte ciudat, datorat, potrivit poliției 
germane, unei defecţiuni mecanice apărută când maşina se afla în 

pantă. Familia Klugmann fusese distrusă, deşi Frau Klugmann îşi 
revenise destul de bine ca să se recăsătorească la mai puţin de trei 
luni după aceea. Walter şi Elsa se căsătoriseră la rândul lor şi el 
obținuse un transfer în Statele Unite. 

— Nu cred că cei de la Langley vor trata cu prea multă uşurinţă 
întâmplarea, încheie vocea de la telefon, ca să nu mai vorbim 
despre reacția procurorului general sau a serviciilor de informaţii 
germane. Indiferent dacă eşti închis sau rămâi liber, viața ta n-o să 
mai valoreze doi bani. BND are o memorie foarte lungă - şi un braț 
la fel de lung — când e vorba de asasinarea unuia de-al lor. 

Nimeni nu reuşea să aibă succes în CIA şi cu atât mai mult să 
ajungă în vârf fără un control de fier asupra propriilor emoţii. Aşa 
că în vocea lui Jaffa nu se ghici deloc frica de care fusese cuprins. 

— Cine e la telefon? întrebă ei. Nu ştiu de unde v-au venit în 
minte aceste fantezii, însă vă garantez... 

— Amenințările astea nu sunt decât o pierdere de timp. Am o 
soluție pentru tine. Aveţi un agent care s-a retras pe nume 
Elizabeth Sansborough. Cred că recunoşti numele. 

Jaffa avea senzaţia că se află pe marginea unei prăpăstii fără 
fund. Omul de la celălalt capăt ştia, fiindcă Liz Sansborough era 
singurul copil al Carnivorului. Viața şi cariera lui erau terminate. 
Toată munca lui, soția, copiii, totul era pierdut. În sinea lui se 
aşteptase parcă să se întâmple aşa ceva, în ciuda celebrei discreții 
a Carnivorului. Fusese sigur că într-o bună zi cineva avea să afle 
că angajase un asasin pentru a-l ucide pe bunicul propriilor săi 
copii. 

— Am dreptate, Walter, că de curând femeia a intrat din nou în 
atenția voastră? 

Jaffa îşi aduse aminte de un raport ce i să păruse lipsit de 
importanţă, care informa că era posibil ca femeia să fi intrat din 
nou în acțiune pe cont propriu. Era însă o chestiune care-i privea 
pe cei de la operaţiuni, nu pe cei de la administrativ. Întrebarea îi 
persista însă în urechi şi în sufletul său începu să-şi facă loc o 
speranță. Ticălosul de la telefon voia să facă un târg. 

— Da, spuse Jaffa precaut. 

— Tatăl ei a lăsat dosare cu însemnări. În detaliu. Eşti şi tu 
acolo, Walter. Cu toate amănuntele. 

— Nu! 

— Dacă faci exact ceea ce-ţi spun, dosarul tău va fi distrus. 

Paris, Franța 


Simon parcase maşina la doar două străzi distanță, mult mai 
aproape decât ar fi fost normal, însă se grăbea şi era îngrijorat din 
cauza lui Sarah. Chiar din clipa în care ieşi din cabină, siluete fără 
formă începură să-i ceară bani cu voci răguşite de drogați. Se 
deschise uşa unui bar lăsând să iasă în stradă râsete şi fum gros 
de țigară. Aerul cald şi umed mirosea puternic a praf şi a asfalt 
fierbinte. 

Nu dorea să aibă probleme care să-l întârzie, însă în aerul 
apăsător al nopţii plutea o amenințare tăcută. Apucă un buchet de 
flori veştede dintr-un coş de gunoi, îşi puse ochelarii de soare şi 
începu să înainteze cu un zâmbet pierdut pe buze, ca şi cum n-ar 
fi fost în toate mințile. Ducea florile cu ambele mâini întinse în 
față. Spera ca înfăţişarea sa să pară suficient de anormală sau de 
periculoasă în ochii localnicilor astfel încât aceştia să ajungă la 
concluzia că nu merită să-şi bată capul cu el. 

Un grup de tineri tatuaţi şi cu inele în urechi şi în nas veneau 
spre el cu nişte fețe supărate, de parcă trotuarul ar fi fost în 
întregime în stăpânirea lor. Lui Simon i se făcu pielea ca de găină 
şi-i cercetă rapid cu privirea să vadă dacă nu au cumva arme. 
Tinerii trecură însă pe lângă el ca şi cum ar fi fost invizibil. 

Două străzi mai departe, Simon coti pe o alee aidoma unui 
canion tăiat între două clădiri înalte cu apartamente. Lumina lunii 
trasa o bandă în mijlocul aleii, pe toată lungimea acesteia, lăsând 
marginile cufundate în întuneric. 

Simon aruncă florile într-un tomberon şi începu să înainteze pe 
alee cu nervii întinşi la maximum. În clipa în care Sarah îşi făcu 
apariția din umbră cu zâmbetul acela de un milion de waţi pe 
buze, inima lui începu să bată foarte repede. Era suficientă lumină 
pentru ca părul ei tuns scurt să strălucească în jurul feței aidoma 
unui halo. Venea cu paşi repezi spre el, mergând paralel cu banda 
de lumină şi Simon îşi imagină că-i zăreşte chiar şi alunița aceea 
atât de sexy din colțul gurii. 

Deodată, Sarah începu să fugă. 

Simon descoperi cu surprindere că-şi desfăcuse brațele, fără să- 

şi dea seama. Grăbi pasul, nerăbdător. Dorea s-o tragă spre el, să-i 
soarbă parfumul, s-o strângă în braţe... Brusc, ea începu să-i 
zâmbească. Ochii i se îngustaseră şi mâna ei dreaptă, întinsă pe 
lângă corp îi semnaliza: Continuă să înaintezi. Continuă să faci ce 
făceai. 

Privirea ei se fixase pe ceva aflat în spatele umărului lui Simon. 
El dădu să se întoarcă, însă Sarah mişcă repede stânga-dreapta 
degetul arătător ai mâinii întinse pe lângă corp - nu. Simon simți 
un fior de gheață pe şira spinării. I se ridică părul pe ceafa. Îşi 
încordă auzul, însă nu reuşi să distingă nimic neobişnuit. 

Continuă să înainteze spre ea cu braţele larg deschise. 

— Draga mea! 

Sarah trecu însă pe lângă el fără să se oprească. 

Simon auzi cum geanta ei de umăr cade cu zgomot pe pavaj. Se 
răsuci la timp s-o vadă cum ridică fulgerător piciorul şi loveşte 
brațul unui bărbat care se aflase la mai puțin de doi metri în 
spatele lui. Un obiect strălucitor - un cuţit — căzu pe jos cu un 
zgomot metalic şi alunecă pe pietrele luminate de lună ale 
pavajului. 

Dădu să-i sară în ajutor, însă Sarah, după ce pară un pumn, îi 
aplică bărbatului două lovituri paralizante, de o parte şi de alta a 
gâtului, cu muchia palmelor. Simon rămase uimit de precizia şi 
viteza loviturilor. Era adevărat că Sarah beneficiase de avantajul 
surprizei, însă asta nu explica nivelul profesionist al execuţiei. Nu 
făcuse nici o pauză, nici o mişcare inutilă. Cea mai mică ezitare 
sau greşeală ar fi putut fi fatală pentru ea şi probabil că şi pentru 
el. 

Bărbatul se prăbuşi pe spate şi fața sa intră în zona luminată de 
lună. Dumnezeule! Era din nou ticălosul din magazinul foto al lui 
Jackie Pahnke. Simon țâşni spre el. 

Răsuflând din greu, Liz se uita la bărbatul prăbuşit la pământ. 

— Cine e ăsta? 

Simon puse talpa pe lama cuțitului şi trase de plăsele până 
când îl rupse. Aruncă apoi cele două bucăți pe o grămadă de 
gunoi. 

— L-am mai văzu într-un atelier foto chiar înainte de a veni aici. 
Simon băgă de seamă că o mânecă a bluzei lui Sarah era umedă şi 
închisă la culoare. Sânge? Faţa ei trăda acum oboseală şi tensiune, 
ascunse mai devreme de zâmbetul acela larg. Îşi jucase rolul în 
mod remarcabil. 

— Eşti rănită, zise el îngrijorat, făcând un gest spre brațul ei. 


266 


— N-am nimic, zise Liz încercând să nu se gândească la rana 
care zvâcnea. Dacă nu e ceva care să-ţi amenințe viața, nu îi acorda 
importanță. Cu adevărat important era numai faptul că Simon era 
acolo. Îl măsură cu privirea din cap până-n picioare. Îi erau din ce 
în ce mai drag trupul acela suplu şi fața plăcută cu nasul zdrobit 
şi ochi inteligenți. 

El clătină neîncrezător din cap, mai cercetă o dată aleea şi se 
ghemui ca să verifice buzunarele bărbatului. Avea să discute mai 
târziu cu ea despre brațul rănit. 

Liz se lăsă pe vine lângă el. 

— Deci ai fost urmărit. 

— Aşa se pare, recunoscu Simon. N-am reuşit să-mi dau seama. 

— E bun individul. 

Simon nu găsi nici un act de identitate sau vreun indiciu cât de 
mic referitor la numele atacatorului sau la motivul pentru care îl 
urmărise. Găsi însă un revolver Glock pe care individul îl avea 
ascuns într-un toc fixat de umăr. Arma folosea cartuşe Parabellum 
de 9 mm şi avea încărcătorul plin. Simon puse pistolul pe pavaj şi 
începu să cerceteze pantofii bărbatului. Aveau talpă din crep, ceea 
ce explica faptul că se putuse apropia fără zgomot. Simon ridică 
privirea spre Liz şi văzu că ea se uita țintă la pistol. 

Arma era un Glock 19, un pistol cu încărcare automată, foarte 
fiabil, compact şi destul de uşor având în vedere că aproximativ 
patruzeci la sută din corp era făcut din plastic. O armă preferată 
de poliția şi forțele armate din mai multe țări, inclusiv Statele 
Unite. 

Cu privirea lipită de armă, Liz traversa un moment de îndoială, 
se afla în clipele de dinaintea unei hotărâri importante. Redusă la 
esență, situația era simplă: orice act de violență era greşit. Era 
convinsă că viitorul, în cazul în care reuşea să supraviețuiască 
acelor încercări, avea să fie unul fără violenţă, indiferent cât de 
îndepărtat ar fi fost. Viitorul era însă foarte puternic legat de 
prezent. Ceea ce ea... ceea ce cei din jurul ei făceau în clipele 
imediat următoare... avea să contribuie hotărâtor la acel viitor fără 
violenţă. 

Se simți din nou răscolită de suferința provocată de sentimentul 
de vinovăție pentru răpirea lui Sarah. Pentru moartea lui Tish 
Childs. A lui Mac. A decanului şi a soției acestuia. A lui Kirk. 

— Ce s-a întâmplat? se încruntă el, neştiind ce să creadă. 

— Dă-mi arma. 

Simon ridică dintr-o sprânceană. 

— Te-ai răzgândit. 

— Se pare că da. 

Vocea ei părea lipsită de orice emoție. Luă arma pe care i-o 
întindea Simon, o cântări câteva clipe în palmă, apoi o trecu de 
câteva ori dintr-o mână în cealaltă, ca să se obişnuiască cu 
atingerea ei. 

— Cred c-o să mă descurc cu ea. 

În timp ce Simon continua s-o privească cu atenţie, Sarah se 
ridică în picioare, mâna în care ţinea pistolul urmărind fără 
greutate mişcările corpului. Sarah luase automat poziția de tragere 
şi supraveghea zona fără ca el să i-o fi cerut. Observaţia asta se 
adăugă imediat în mintea lui la demonstraţia de karate făcută nu 
cu mult timp în urmă. Pentru o jurnalistă, chiar şi una special 
pregătită în tabăra aceea ultrasecretă a CIA, cunoscută sub 
numele Ferma, Sarah era extraordinar de înzestrată. 

Bărbatul trântit pe pavaj începu să geamă. 

— Cred că-şi revine, zise ea. 

— E timpul să purtăm o mică discuţie cu prietenul nostru. 

Atacatorul gemu din nou. 

— Cine eşti? îl întrebă încet Simon. Pentru cine lucrezi? 

Faţa bărbatului întins pe pavaj părea lipsită de orice emoție. 

Simon tocmai se aplecase cu intenția de a-l zgâlțâi puţin, când 
Sarah îl lovi cu putere cu palma peste spate, luându-l total prin 
surprindere. Se prăbuşi cât era de lung peste atacator. 

Liz se aruncase şi ea la pământ şi-i şopti: 

— Rămâi culcat! 

Simon întoarse capul să se uite la ea. O văzu că priveşte fix spre 
capătul aleii pe care venise el. Mâna în care ţinea pistolul era 
îndreptată în aceeaşi direcție cu privirea. Spre o femeie solidă care 
se strecura pe lângă zidul cufundat în umbră şi care scosese din 
sacoşa pe care o avea în mână un pistol mitralieră Uzi. 

Fără să scoată o vorbă, Simon se rostogoli încet de pe bărbatul 
care îşi pierduse din nou cunoştinţa şi îndreptă şi el pistolul spre 
femeie. În spatele femeii, la capătul aleii se vedeau şi se auzeau 
maşinile care continuau să treacă pe stradă. 

— Nu mi se pare prea periculoasă, şopti el. 

— E ucigaş profesionist, îi răspunse Liz tot în şoaptă. Se preface 
că e grasă şi masivă, dar de fapt e numai muşchi. 

Duce după ea sacoşa aceea şi se mişcă exact ca o gospodină 
obişnuită, dar asta numai ca să inducă în eroare. 

Femeia nu se ostenise să-şi schimbe înfăţişarea - acelaşi păr 

tuns scurt, aceleaşi haine largi pe ea. Înainta cu atenţie, căutând 
parcă ceva... sau pe cineva. 

— De unde ştii toate astea? întrebă Simon. 

— Am observat-o cum mă urmărea şi sunt aproape sigură că ea 
l-a ucis pe Mac. Lucrează pentru cei care au dosarele. Liz nu-i 
spuse că aceeaşi femeie condusese şi echipa care îi răpiseră pe 
Sarah şi pe Asher pentru a doua oară. 

Bărbatul culcat pe pavaj fu zdruncinat de un spasm. Îşi 
recăpăta cunoştinţa. 

— Deci... dacă prin cine ştie ce întâmplare individa lucrează cu 
prietenul nostru întins aici... începu Simon. 

— Ei ştiu că tu cauţi dosarele. Nu uita că telefonul meu a fost 
ascultat. Cel care deține dosarele a luat hotărârea să te ucidă şi pe 
tine. 

— Exact asta voiam să aud. 

Bărbatul începu să mişte ochii. Simon apăsă imediat ţeava 
revolverului în tâmpla lui. Fără să deschidă ochii, bărbatul ridică 
imediat mâna ca să apuce arma. 

Simon apăsă trăgaciul pe jumătate. 

— Ai auzit zgomotul ăsta, prietene? întrebă el în şoaptă. Asta va 
fi ultima ta amintire înainte să-ți explodeze țeasta. 

Bărbatul deschise ochii. Îl văzu pe Simon. Văzu arma. Expresia 
de pe fața lui rămase neschimbată. Cobori mâna. 

— Trebuie să stăm de vorbă. 

— Nu tipa aşa. Vorbeşte în şoaptă, îi ordonă Simon. Cine te-a 
trimis? 

Liz se ridicase de jos şi stătea acum ghemuită cu arma 
îndreptată spre femeia care continua să înainteze spre ei. Era 
aproape lipită de peretele clădirii acum, în zona în care umbra era 
foarte densă. Singurul motiv pentru care reuşeau s-o vadă în 
continuare era faptul că femeia era în picioare şi se mişca, 
reflectând exact atâta lumină cât să poată fi văzută de cineva care 
ştia unde să se uite. Zgomotul traficului nocturn şi muzica ce se 
auzeau în depărtare erau destul de puternice ca să acopere 
şoaptele lor. Se părea că femeia nu-i auzise şi nici nu reuşise să-i 
vadă încă. 

— Este exact aşa cum a zis ea, spuse bărbatul, coborând vocea 
în clipa în care Simon îi apăsă şi mai tare țeava pistolului pe 
tâmplă. Ştim că lucraţi împreună. 

— Nu mi-ai răspuns la întrebare. Cine eşti? Cine te plăteşte? 

Fără să-şi schimbe expresia feţei, fără ca nici cea mai mică 

tresărire a vreunui muşchi să-i avertizeze, bărbatul deschise gura 
şi strigă cu putere: 

— Beatrice! 

Aproape instantaneu, individul se rostogoli depărtându-se de 
arma îndreptată spre tâmpla lui. Îl lovi apoi imediat cu piciorul pe 
Simon, îl prinse de gleznă şi-l trânti la pământ. Bărbatul nu era 
numai bine clădit, ci şi foarte puternic şi de data asta avantajul 
surprizei era de partea lui. 

Simon se prăbuşi pe spate şi individul se repezi imediat şi 
smulse cuțitul pe care acesta îl avea ascuns la gleznă, sub 
manşeta pantalonilor. Acum era din nou înarmat. În acelaşi timp 
Beatrice strigă şi ea: 

— Malko! 

Femeia începu să tragă şi să alerge spre locul din care venise 
strigătul lui. Gloanțele trase de ea explodară în pietrele de pavaj, 
destul de aproape de ei, aruncând în aer aşchii tăioase ca nişte 
lame. 

Toate astea se întâmplaseră în câteva secunde. Simon încercă şi 
el să-l lovească pe atacator cu piciorul şi în timp ce căuta un unghi 
bun de tragere, scoase un strigăt: 

— Sarah! 

Liz avea senzația că e paralizată, aşa cum stătea ghemuită cu 
mâinile în care ţinea revolverul sprijinite pe genunchiul ridicat. 
Auzi însă în interiorul ei o voce care îi spuse calm: Ai luat o decizie. 
Nu ai timp acum pentru mustrări de conştiinţă. Apăsă pe trăgaci. 

Simţi reculul armei de-a lungul braţului şi avu senzația că rupe 
ceva din interiorul ei. O bucată din ființa ei pe care o prețuise 
foarte mult dispăruse, însă glonțul plecat din arma ei o lovise 
mortal pe Beatrice. Aceasta mai făcu doi paşi şi apoi se prăbuşi ca 
şi cum i-ar fi fost retezată şira spinării. 

Exact în aceeaşi clipă atacatorul îi trase un pumn în stomac lui 
Simon şi apoi unul în bărbie. Simon se prăbuşi iar Liz întoarse 
pistolul, gata să tragă din nou. Bărbatul însă o lovi cu piciorul în 
mână, făcând-o să scape arma şi apoi o luă la fugă. 

Liz trase o înjurătură, apucă pistolul de jos şi începu să alerge 
după el, însă Malko ajunsese deja lângă zidul cufundat în cea mai 
întunecată umbră. Înainte ca Liz să se poată apropia de el, 
individul dispăru în întuneric, ca o fantomă înghițită de noapte. Liz 
se răsuci pe călcâie, alergă spre femeie şi ajunsă lângă ea, o 
întoarse cu fața în sus. Necunoscuta avea pieptul plin de sânge. 
Nu se simțea nici urmă de puls. Pentru o clipă, Liz rămase cu 

privirea ațintită asupra feței femeii întrebându-se cine era oare cu 
adevărat această Beatrice şi dacă avea şi ea un soț, copii, o viață a 
ei. 

Se cutremură şi alungă imediat aceste gânduri. Avea timp mai 
târziu ca să jelească. Acum trebuia să termine ce începuse, trebuia 
să-l oprească pe şantajist şi să-i găsească pe Sarah şi Asher. Liz 
începu să caute prin lucrurile femeii. Nu găsi nimic util. Ridică 
pistolul Uzi, alergă înapoi, culese de pe jos revolverul Sig Sauer şi 
cuțitul şi se aplecă asupra lui Simon. 

— Simon? 

Acesta avea ochii închişi. Piciorul lui drept era îndoit sub cel 
stâng într-o poziție nefirească, iar capul rămăsese răsucit într-o 
parte. Pietrele de pavaj luceau din cauza sângelui. 

Speriată, Liz îşi apăsă urechea pe pieptul lui Simon. După ce 
reuşi să distingă bătăile puternice ale inimii lui, îşi îndreptă 
spinarea şi-şi şterse ochii. Slavă Domnului! Aruncă o privire de jur 
împrejur. Nici un indiciu asupra direcției în care dispăruse cel 
care-i atacase, Malko. 

Simon gemu uşor. Liz se uită la el. Părul său ondulat era 
răvăşit, fața murdară şi umflată, iar jacheta sport şi pantalonii 
boţite. Nu putu să-şi reprime un zâmbet. 

— Uită-te la tine, murmură ea. Acelaşi băiat rău al familiei. 

Îi îndreptă piciorul şi îi netezi cu blândeţe părul. Apoi începu să- 
l zgâlțâie destul de brutal de umăr. 

— Simon, trezeşte-te! Trezeşte-te, la naiba! Trebuie s-o ştergem 
de aici. 

E] deschise ochii şi gemu din nou. 

— Fir-ar să fie. Am dat-o în bară rău de tot. 

— Nu aveai ce face. Am fost amândoi luaţi prin surprindere. Nici 
eu nu am putut să-l opresc. Poţi să mergi? În timp ce el se ridica 
nesigur pe picioare, ea privi în lungul aleii, întrebându-se din nou 
cum de reuşise Malko să-l găsească pe Simon acolo. 

— Sper că da. Dar nu mă simt în stare să conduc. Puse în toc 
pistolul Sig Sauer şi cuțitul şi începu să meargă şchiopătând, 
îndreptându-se spre celălalt capăt al aleii. Mai bine s-o luăm în 
direcția asta, pentru eventualitatea că ne mai vizitează cineva, îi 
explică el. 

Ea veni lângă el. 

— Se pare că creierul îți funcționează bine, însă mersul tău 
împleticit indică o stare de beţie. 

— Aş vrea eu să fie aşa. Nu vrei să faci totuşi şi ceva util? Trage 
un glonț în afurisitul ăla de bec cu neon. 

— Când ajungem mai aproape. Nu mai ţintesc aşa de bine. A 
trecut prea multă vreme. 

— Mie mi s-a părut că ai ţintit al naibii de bine. Ai doborât-o pe 
Beatrice dintr-o singură lovitură. 

— Crede-mă că fost o chestiune de noroc. 

Clădirile cu apartamente se înălțau în stânga şi-n dreapta lor, 
lipite una de cealaltă, fără nici un spaţiu liber pe unde să pătrundă 

vreo gură de aer. Cu simțurile încordate la maximum, Liz înainta 
cu revolverul Glock în mână, pistolul mitralieră Uzi fiind înghesuit 
în geantă. Patul ieşea afară, însă, oricum, aşa arma era mai greu 
de observat. 

La capătul unde aleea dădea în stradă, se opriră să cerceteze 
zona. Era o stradă pe care locuinţele se amestecau cu magazinele 
şi localurile din interiorul cărora muzica răzbătea cu furie la 
fiecare deschidere a uşilor. Pe borduri erau înghesuite maşini 
ruginite. În stradă, traficul se desfăşura normal. Pe trotuar treceau 
din când în când pietoni, unii mergând grăbiţi, alții hoinărind iară 
nici o ţintă. 

Simon tăcea, nerefăcut în întregime. În clipa în care nu se mai 
văzu nici un pieton, Liz sparse neonul şi apoi porniră amândoi de- 
a lungul străzii. Era numai o chestiune de timp până când el avea 
să înceapă s-o bombardeze cu întrebări. Dar mai întâi avea ea una 
importantă pentru el. 

— M-am tot gândit la individul ăla cu stiletul, spuse ea cu o 
voce joasă, cercetând zona de jur împrejur. Parcă Beatrice l-a 
strigat Malko, dacă nu mă înşel. Dacă Malko ar fi avut o echipă de 
urmărire, aceştia ar fi trebuit să-şi facă apariția atunci când am 
sărit la el. Însă acolo n-a fost decât ea. Şi din moment ce a strigat- 
o, bănuiesc că o aştepta. 

Se uită la Simon şi observă că acesta o privea de ceva vreme. 

El îşi îndreptă repede privirea în altă direcție. 

— Ai vreo explicaţie? 

— Să-ţi spun drept, am, continuă ea. Poate că motivul pentru 
care nu l-ai văzut că te urmărea a fost acela că el se afla în afara 
razei tale vizuale. Şi poate că nu avea nevoie de o echipă completă 
pentru că te putea urmări singur... pentru că el sau altcineva 
plantase un dispozitiv de urmărire în maşina ta, la fel cum 
răpitorii au făcut cu telefonul meu mobil. 

Simon clătină din cap.. 

— Imposibil. Nu s-a apropiat nimeni de maşină. Nimeni... 
Deodată îşi aduse aminte. Fir-ar să fie! Biciclistul. 

Îi povesti lui Liz despre „accidentul” din Chantilly. 

— Puştiul a reuşit să mă păcălească, însă sunt sigur că tipul 
acela — Malko - e cel care a pus totul la cale. Cred că m-a urmărit 
de la castel până în sat. 

— Indivizii ăştia sunt rapizi, experimentați şi dispun de mult 
mai multe ajutoare decât noi. 

Liz avea senzaţia că el o priveşte ţintă. Întoarse repede capul, îl 

surprinse într-adevăr asupra faptului şi avu un sentiment ciudat 
că ştie ce e în mintea lui. 

— Ce e? întrebă ea. 

El ezită puţin, apoi începu să vorbească încet: 

— Păreai a naibii de familiarizată cu arma aceea din mâna ta. Ai 
doborât-o pe Beatrice cu un singur foc, chiar dacă ea alerga. La 
karate ştii mult mai multe decât nişte noţiuni introductive. Eşti 
bună şi la tactică şi la execuţie. Eşti în stare să joci un rol foarte 
credibil — nici n-ai clipit când l-am interogat pe Jimmy Unak. Şi 
acum te-ai gândit imediat la un dispozitiv de urmărire ca să explici 
cum m-a găsit ucigaşul. Ca să nu mai mentionez faptul că eşti 
rănită şi te faci că nu bagi de seamă. 

Liz îşi înăbuşi cu greu un oftat. 

— Bănuiesc că ai de gând să ajungi undeva după toate 
ocolişurile astea. 

— Ca şi cum n-ai şti, zise el zâmbind uşor. Hai să ne gândim. 
Dacă aş vrea să trimit pe cineva să caute dosarele Carnivorului, 
acest cineva ar fi fără îndoială fiica lui, nu nepoata care abia l-a 
cunoscut. E clar că Liz ar fi un vânător mult mai bine informat, 
mult mai experimentat decât Sarah. În acelaşi timp, cum de eşti 
atât de bună în domeniile în care a fost antrenată Liz? E adevărat, 
ai fost şi tu supusă unei pregătiri, însă nu suficient ca să explice 
performanțele tale. 

Simon îi urmărea fața, încercând să descopere vreo reacție. 
Ochii ei întunecați erau însă de nepătruns. 

Într-un târziu, Liz murmură: 

— Foarte bine. Spune odată ce vrei, Simon. 

— Tu eşti Liz. 

Ea lăsă să-i scape un oftat adânc. 

— Ai fost întotdeauna un mic şobolan, zise ea zâmbind. Când 
văzu expresia de pe faţa lui, începu să râdă uşor. Oricum, aveam 
de gând să-ți spun. 

Simon simți că-i luaseră foc obrajii. 

— Fir-ar să fie, chiar eşti Liz. Ai fi putut să-mi fi spus şi mie mai 
devreme. Foarte urât din partea ta. Simon se încruntă. Şi eu care 
ţi-am povestit despre slăbiciunea mea din tinereţe pentru tine. 
Despre toate trucurile alea. Ar fi trebuit să ai mai multă încredere 
în mine! 

— Nu puteam să mă încred în nimeni. Însă acum ai început să 
mă impresionezi. 

— Îţi mulțumesc. 

Sunetul bitonal al sirenelor poliției pariziene se auzea în 
depărtare. Cei doi se priviră şi grăbiră pasul. Cineva informase 
probabil poliția despre schimbul de focuri de pe alee. 

Liz îl studia în timp ce dădură colțul şi intrară într-un bulevard 
larg şi aglomerat. 

— Fii sincer, Simon. Şi MI6 vrea să pună mâna pe dosare?! 

— Crezi că te-am mințit? 

— Ştiu cum lucrează agențiile. Serviciul şi misiunea e pe primul 
plan. Întotdeauna pe primul. 

Simon o trase în umbra unui copac şi o ameninţă cu degetul. 

— Trebuie să lămurim asta. Aş putea să-ți dau încă o remarcă 
inteligentă sau am putea cădea la înțelegere acum şi aici să lucrăm 
pe baze egale. Eu te respect... tu mă respecţi! Acţionăm ca doi 
egali. Nu mai contează vârsta mea, ceea ce gândeam eu despre tine 
sau faptul că tu ai stat pe tuşă timpi de cinci ani. Şi fără alte 
minciuni. 

— Ei bine, cred că aş putea să respect înţelegerea. Însă opt ani e 
totuşi o diferență destul de mare. Nu uita că eu îţi schimbam 
scutecele. Crezi că un puşti ca tine poate să se țină de cuvânt? 

El îşi lăsă capul pe spate şi începu să râdă. 

— Nu te-ai schimbat deloc. De multă vreme n-am mai întâlnit 
pe cineva care să mă irite şi să mă facă să râd în acelaşi timp. 

— Înţeleg ce vrei să spui. Hai să ne mişcăm de aici. Vreau să-ţi 
povestesc despre Sarah şi Asher. 

Da, era adevărat că el făcea şi greşeli, aşa cum fusese aceea de 
a fi atent la Beatrice şi la ea în loc să se concentreze asupra lui 
Malko şi că era imprudent, uneori fără motiv şi mult prea interesat 
de farmecul său personal. Pe de altă parte, dovedise un curaj 
deosebit când fusese nevoie, era al naibii de deştept şi un partener 
de încredere. 

Cu o voce rece, detaşată, îi povesti pe scurt despre modul în 
care fusese atacată în Santa Barbara, despre răpirea lui Sarah şi 
zborul ei la Paris cu Mac. Nu-i spuse nimic deocamdată despre 
înscenarea din Santa Barbara şi insistă mai mult asupra a ceea ce 
se petrecuse în Londra, având în vedere că el ştia deja foarte 
multe. 

— lisuse, zise el uimit. Deci de aceea cauţi tu dosarele 
Carnivorului. Ai nevoie de ele ca s-o poţi răscumpăra pe Sarah. Ce 
ticăloşi afurisiți, în stare să-l împuşte pe Asher numai ca să facă 
înscenarea credibilă! 

— Da. Ea auzi toată amărăciunea pe care o avea în voce, însă 

nu încercă deloc s-o ascundă. Înţeleg acum de ce l-au ridicat apoi 
din spital — ca să mărească miza şi să mă atragă spre ei. Numai că 
nu le-a mers, fiindcă mi-am dat seama ce se petrece când am găsit 
cadavrul lui Mac şi dispozitivele plantate în telefonul mobil. Atunci 
m-am hotărât s-o urmăresc pe Beatrice. 

Îi povesti apoi despre asaltul din depozitul firmei Eisner- 
Moulton. 

— Am reuşit să-i văd pe Sarah şi Asher pentru câteva secunde. 
O, Simon, a fost oribil. Ar fi putut fi ucişi atât de uşor şi numai 
Dumnezeu ştie care e starea lor în prezent. 

El trase adânc aer în piept şi clătină din cap. Liz avea întipărită 
pe față o expresie pe care nu o putuse descifra la început. Apoi 
înțelese: nu era furioasă numai pe răpitori, ci şi pe sine însăşi şi se 
simţea teribil de vinovată. 

— Îi găsim noi pe Sarah şi pe Asher, spuse el hotărât, deşi nu 
prea ştia cum avea să se întâmple asta. Ai mai povestit cuiva 
despre asta? 

— Cui să spun? zise ea cercetând strada. Nici ție nu ţi-am dat 
încă toate detaliile. Cât mai mergem? Trebuie să plecăm de aici. O 
ardea rana şi se simțea sleită de puteri. Cu toate astea, ea 
supraviețuise, însă nu ştia dacă putea afirma acelaşi lucru şi 
despre Sarah şi Asher. 

El o urmări înduioşat cum duce la piept mâna rănită. 

— Exact asta vreau şi eu. 

Era clar că Liz nu era deloc o plângăcioasă. De fapt, se 
comporta admirabil. 

— Maşina e chiar acolo. 

Peugeot-ul aştepta în lumina unui neon de pe stradă, înghesuit 
între alte maşini parcate. Intrară sub o arcadă ca să observe mai 
bine zona. 

De jos, de la picioarele lor se ridica un miros pătrunzător de 
urină. Cercetară cu atenție ambele trotuare în căutarea vreunei 
persoane nelalocul ei, a cuiva care să fie prea interesat de maşină 
sau care îşi pierdea vremea pe acolo de unul singur, ocupându-şi 
timpul cu obişnuitele ţigări, aprinse una după alta ca să acopere 
lipsa de activitate. 

Simon se surprinse privind-o pe Liz. Acum că ştia cine era, 
sentimentele pe care le avusese cândva față de ea păreau la 
distanță de secole. Cu toate acestea, era ceva în modul în care 
stăteau amândoi în întuneric umăr lângă umăr, cercetând 
împreună împrejurimile, ceva deosebit de familiar, ca şi cum ar fi 

făcut acele lucruri de multe ori. Descoperi că era un sentiment 
care îi făcea plăcere... apoi brusc alungă acele gânduri. 

— M-am tot gândit de ce s-a complicat şantajistul să-i răpească 
pe Sarah şi pe Asher, zise Liz. Singurul motiv pe care l-am găsit 
este acela că a vrut pur şi simplu să-şi etaleze puterea. Nu a făcut 
nici o încercare de a-i ucide. 

— Poate că nu este deloc vorba despre ei sau despre tine. Poate 
că are un alt motiv pe care deocamdată nu-l înțelegem. Simon 
apăsă pe marginea ceasului pe care îl avea la mână. Se văzu o 
mică sclipire. Deşi slabă, era suficientă ca să lumineze cadranul. 

— De cât timp stăm aici? întrebă Liz. 

— De cincisprezece minute. Dacă teoria ta în legătură cu 
dispozitivul de urmărire e corectă, se explică de ce nu stă nimeni la 
pândă. Malko e convins că mă poate găsi când vrea. 

Un echipaj de poliție trecu pe lângă ei. Rămaseră amândoi 
încordați până ce maşina dispăru în josul străzii. 

Simon reținu numărul maşinii. 

— S-ar putea ca aceeaşi teorie să ne fie de folos. Acoperă-mă. 
Simon ieşi din umbră, traversă strada făcând slalom printre 
maşinile care treceau şi se opri lângă Peugeot înconjură maşina 
cercetând-o cu atenție. Totul părea normal. 

Îi făcu un semn lui Liz, se urcă în maşină şi porni motorul. Ea 
alergă şi se strecură pe locul de lângă el. Simon porni în trombă. 
Şapte cvartale mai departe se aflau în alt cartier. În timp ce parca 
maşina, pe lângă ei trecu un alt echipaj de poliție, cu un alt număr 
de înmatriculare, care trase pe dreapta, la patru maşini în fața lor. 

Urmăriră amândoi încordați maşina care tocmai se oprise. Cei 
doi jandarmi se aflau însă într-o cu totul altă misiune. După ce 
coborâră din maşină, cei doi se îndreptară direct spre un bistro 
puternic luminat, aflat în colțul străzii şi dispărură înăuntru. 
Localul era destul de retras, un loc grozav pentru o bere liniştită, 
unde puteau fi siguri că nu-i vede nimeni ca să le facă raport. 

— Cred c-o să rămână acolo un timp, zise Liz răsuflând uşurată 
şi coborând geamul. 

Fără să scoată un cuvânt, Simon se dădu jos din maşină, 
scoase o lanternă din geanta pe care o avea în portbagaj şi se 
aplecă apoi sub aripa din față dreapta. Nu dură mult până reuşi să 
găsească dispozitivul de urmărire GPS pe care i-l plantase 
biciclistul. Scoase capul de sub maşină şi-i arătă emițătorul lui 
Liz. 

— Ai avut dreptate, zise el cu o mină supărată. 

— Hai s-o ştergem de aici. 

— Nu chiar aşa de repede. 

— Simon, făcu ea îngrijorată. 

El se îndepărtase însă de maşină cu paşi repezi. Încetini apoi, 
lăsând să treacă un cuplu care se ținea de mână. Mai făcu câțiva 
pa şi apoi se opri şi se aplecă pentru a-şi aranja, chipurile, 
manşeta de la pantaloni. Se uită înjur, văzu că nu îl priveşte 
nimeni şi fixă dispozitivul de urmărire de şasiul maşinii de poliție. 

Cu un zâmbet larg pe buze, porni înapoi şi se sui la volan. 

Liz râdea amuzată. 

— Aş fi vrut să-mi vină şi mie ideea asta! 

— Îţi mulţumesc, zise el. Porni apoi motorul şi întoarse maşina, 
îndreptându-se înapoi spre Paris. 

După ce râse pe săturate, Liz se întoarse cu fața spre el, îşi lipi 
obrazul de spătarul fotoliului şi începu să-l studieze. În spatele 
fațadei de nepăsare, de nesăbuință tinerească, se ascundea un 
agent foarte iscusit, plin de imaginaţie. 

— Mai povesteşte-mi despre atacul din Santa Barbara şi răpirea 
lui Sarah. Încă nu mi-e clar. Par a fi două operaţiuni simultane. 
Ambele grupuri au intrat în acțiune în acelaşi timp, aparent fără 
să comunice unul cu celălalt. 

— Exact. Însă de comunicat, au comunicat. Scânteia care a 
declanşat totul se pare că a fost publicitatea intensă făcută 
serialului meu despre asasini, mai ales că o mare parte din media 
a relatat că unul dintre episoade va fi consacrat Carnivorului. 
Normal că nici şantajistului, nici răpitorilor nu le-ar fi convenit să 
dezvălui publicului posibila existență a unor dosare păstrate de 
Carnivor. În acelaşi timp, cei care căutau dosarele s-au gândit 
probabil că ele sunt în posesia mea sau că le-am ascuns pe 
undeva. 

— Bănuliesc că de aceea a fost pusă la cale răpirea lui Sarah. 

Simon o privi încruntat, apoi îşi întoarse repede fața spre trafic. 

— Depozitul acela în care răpitorii îi ţineau pe Sarah şi pe Asher 
trebuie să fi fost un loc foarte secret. Deci cum a reuşit şantajistul 
să dea de el? De unde a ştiut să-şi trimită oamenii exact acolo? 

— Ai atins o problemă foarte importantă pentru ambele grupuri. 
Cei care vor să intre în posesia dosarelor - răpitorii - au un 
trădător printre ei. 

— Te ascult cu toată atenţia, zise Simon ridicând din sprâncene. 

— E singura explicație pentru modul în care şantajistul a putut 
să fie cu un pas înaintea mea tot timpul. Pentru faptul că a putut 

să trimită asasini să mă ucidă în Santa Barbara ca să oprească din 
faşă planul răpirii din Paris. Pentru faptul că asasinul din Londra 
a fost nevoit s-o bată pe Tish pentru a afla unde aveam de gând să 
mă duc. 

— Deci asta e. Cineva din interior furnizează informații 
şantajistului, însă aceste informaţii sunt incomplete. Aşa se 
explică de ce nu am fost aşteptaţi la Gara de Nord şi de ce motivul 
pentru care Malko se afla la castelul baronului nu era ca să mă 
ucidă pe mine. Acesta ar fi acționat fără nici o reținere. Nu, el se 
afla acolo pentru a-şi proteja patronul, şantajistul. Deci indivizii 
care doresc să pună mâna pe dosare nu dau toate informațiile 
pentru că urmăresc să afle cine este trădătorul şi în acelaşi timp, 
de a ne lăsa pe noi să acționăm. 

Liz se uita fix la el, gânditoare. 

— Dar dacă nu am luat în calcul toate posibilitățile? Dacă ne 
înşelăm? Dacă nu există nici un trădător printre răpitori? 

— Ce vrei să spui? 

Liz îşi îndreptă spinarea. 

— E posibil ca însuşi şantajistul în persoană să fie cârtița... 
trădătorul... şi în acelaşi timp, unul dintre răpitori. E posibil ca 
răpitorii să caute trădătorul chiar în rândurile lor! 

Faţa lui Simon era încordată. 

— Chestia asta ar putea fi amuzantă dacă n-ar fi vorba despre 
viețile lui Sarah şi a lui Asher. Dacă acest şantajist nu ar fi 
persoana care l-a făcut pe tatăl meu să se sinucidă. Singurul lucru 
bun este că acum, cu puţin noroc, toți aceştia ne-au pierdut urma 
la amândoi. 

Imensa putere a celor două grupuri o speria şi în acelaşi timp, îi 
producea lui Liz un sentiment de furie neputincioasă, încă mai 
auzea în urechi vocea lui Sarah, care o strigase în depozit. Închise 
ochii, de parcă ar fi vrut să retrăiască scena dureroasă când îi 
pierduse pe Sarah şi pe Asher, dar îi deschise repede. Nu îşi făcea 
nici un bine dacă permitea trecutului s-o copleşească. Trebuia să 
se concentreze asupra viitorului. Doar acolo se aflau soluţiile. 

— Dar tu ce-ai făcut? îl întrebă ea pe Simon. Ai aflat ceva de la 
baron? 

Simon o privi surprins. 

— N-ai auzit? 

— Ce să aud? Adu-ţi aminte că nu am stat chiar degeaba. Nu 
prea am avut timp să citesc ziarele sau să mă uit la televizor. 

— De Darmond e mort. A fost ucis astăzi în propriul său castel. 

Eu eram afară, pe balcon... ba nu, o să-ți povestesc despre asta 
mai târziu. Ascultă însă ceva foarte interesant: baronul l-a 
amenințat pe ucigaş că nu îl ajută în nu ştiu ce afacere până ce 
acesta nu-i dă dosarele Carnivorului. 

Liz ciuli brusc urechile. 

— Deci dosarele sunt în mâinile celui care l-a ucis pe baron? 

— Bănuiesc că putem presupune acest lucru, având în vedere 
tot ceea ce s-a întâmplat. Sper ca numele individului să apară 
undeva în documentele pe care le-am fotografiat. Problema e că nu 
am reuşit încă să descopăr acel nume. 

— Bravo, vere! Deştept băiat. Vreau să văd şi eu documentele 
alea. Poate că reuşesc să aflu răspunsul. 

Simon îi aruncă o privire scurtă. Îşi strânsese foarte tare buzele. 

— Nu suntem veri adevărați, doar ştii asta. Cel puțin nu veri de 
sânge. 

Liz se simţi străbătută din nou de aceeaşi căldură. 

— Ai dreptate, însă ne cunoaştem de atâta vreme încât am 
putea fi veri buni. Unde sunt fotografiile? 

— În plicul de pe bancheta din spate. 

Liz se întinse după plic. Simon îi urmări fără să vrea, cu coada 
ochiului, talia zveltă. Când se răsuci înapoi pe locul ei, brațul lui 
Liz se frecă de umărul lui Simon. Puse plicul în poală şi-l deschise. 
Trecu rapid în revistă teancul de fotografii şi se opri asupra celor 
trei de mari dimensiuni, care înfățişau diferite porțiuni din peretele 
din biroul baronului. 

— Sfinte Dumnezeule, zise ea uimită, aici e o adevărați colecție 
de celebrități, politicieni, militari, directori de firme. Avem nevoie 
de lumină şi de un loc unde să le studiem. Undeva unde să nu ne 
deranjeze nimeni. 

— E închis peste tot la ora asta. Am putea merge la un hotel, 
însă ar trebui să arăţi un paşaport. Asta ar fi făcut să fie găsiți 
uşor de cineva cu relații corespunzătoare. Toate hotelurile, 
motelurile, casele de oaspeți din Paris erau obligate prin lege să 
raporteze numele celor pe care îi găzduiau. 

Liz se încruntă. 

— Având în vedere cât de precauți sunt indivizii ăştia şi forțele 
de care dispun, mai mult ca sigur că au pus sub supraveghere pe 
toți prietenii şi cei cu care am lucrat în Paris. 

— Ai dreptate. Şi mai e o problemă. Eu am studiat deja 
fotografiile astea şi am făcut nişte liste după ele. Am încercat să le 
corelez, însă nu am ajuns la nici un rezultat. Informaţiile sunt 

lipsite de sens fără ajutorul cuiva care să ştie să le interpreteze sau 
care are pur şi simplu mai multe informaţii despre lumea asta a 
somităților. Tu, de exemplu, eşti expertă în aşa ceva? 

Liz clătină din cap. 

— Ai dreptate. Ne-ar prinde bine o mână de ajutor. Însă datorită 
situației lui Sarah şi a lui Asher, nu avem prea mult timp la 
dispoziție. Ce propunere ai? 

— Cred că o să sun la MI6. După ce Barry o să facă puțin 
scandal, sunt sigur c-o să ne trimită într-o locuință conspirativă. 

Liz rămase pe gânduri. Puterea şi resursele MI6 erau exact ce le 
trebuia, mai ales acum că simţiseră pe pielea lor cu ce organizație 
brutală aveau de-a face. 

— Îmi place propunerea, îi spuse ea. Adevărul e că e bine să ne 
putem baza pe ei. 

— Ştiu ce vrei să spui. Simon trase de volan, ieşi din trafic şi 
opri maşina pe o alee. Scoase telefonul şi sună la Londra. 

Ora era foarte târzie, cu mult peste programul normal de lucru 
chiar şi pentru cei din sediul din Londra al MI6. Simon ştia că 
dacă nu-l găseşte pe Barry la birou, reținut de vreun proiect 
important, era foarte probabil ca acesta să fie acasă. În cel de-al 
doilea caz, apelul său avea să fie transferat în suburbia unde 
locuia Barry. Era greu de imaginat, însă foarte puțini oameni 
duceau o viață privată atât de anostă ca a celor din sediul central. 

Se dovedi că avusese dreptate când bănuise că Barry e acasă. 
Apelul său fu transferat şi după câteva secunde, îi răspunse o voce 
împleticită, de beţiv. Când auzi cu cine are de-a face, Barry începu 
să latre: 

— Nu te cunosc. Să nu mai suni aici! 

Simon se încruntă. 

— Ce vrei să spui? Ce dracu” se petrece acolo? 

— La naiba, Simon! Ai fost îndepărtat fără recurs. Habar n-am 
în ce rahat te-ai mai băgat. Nu-mi spune! Nu-mi explica! Stai 
departe de mine, de Ada Jackson şi pentru numele lui Dumnezeu, 
stai departe de MI6. Sper din toată inima să fii cu adevărat Simon 
Childs, pentru că ăsta e ultimul avertisment pe care îl primeşti! 
Legătura se întrerupse brusc. 

Simon rămase nemişcat, incapabil să mai zică ceva. Lăsă apoi 
telefonul jos, o privi pe Liz şi-i repetă ce-i spusese Barry. 

— Lucrez cu el de ani de zile, încheie el cu o voce încordată. Nu 
e vorba de nici o glumă. 

— Ai spus că părea băut. Poate a luat-o razna din cauza 
băuturii. 

Ochii albaştri ai lui Simon se întunecaseră de furie. 

— Există o cale prin care pot să verific acest lucru. 

Formă din nou numărul lui Barry de la sediul MI6. Nu-i 
răspunse decât un robot: „Numărul de la care sunați nu este 
acceptat de această agenție. Avertisment: nu încercaţi să sunați 
din nou!” 

Simon simţea o durere sfâşietoare în piept. Respira din ce în ce 
mai greu. Apăsă pe tasta off şi repetă în gând cele două mesaje, 
nevenindu-i să creadă că MI6 putea fi manipulat în aşa hal. Ca 
orice altă organizaţie de mari dimensiuni şi MI6 suferea din cauza 

obişnuitelor politici interne, din cauza geloziilor ocazionale sau din 
dorința unor şefi de a-şi ascunde incompetenţa. Din acest punct 
de vedere, putea fi o organizație a naibii de enervantă. Pe de altă 
parte însă, era o organizaţie vitală pentru securitatea Marii Britanii 
şi una dintre puţinele oaze de stabilitate din viața lui. Nu 
îndrăznea să se gândească la ce se putea întâmpla dacă până şi o 
organizație ca MI6 putea fi penetrată. Nu îndrăznea să se 
gândească la efectul pe care această descoperire incredibilă îl 
putea avea asupra siguranței sale şi a lui Liz. 

Ea îl privea din ce în ce mai alarmată. 

— Ce s-a întâmplat? 

— Şantajistul a reuşit să penetreze MI6. E singura explicaţie. 
Dumnezeule! Cum a fost posibil? Dumnezeule! 

Strânse volanul atât de tare încât i se albiră degetele. 

— M-au lăsat să vorbesc o singură dată cu Barry, ca să mă 
poată avertiza. N-o să mai pot lua legătura cu el din nou dacă 
folosesc telefonul ăsta şi numele meu adevărat. Şi dacă încerc să-i 
păcălesc sau dacă nu respect regulile, sunt terminat. 

— O condamnare la moarte! De ce? Doar n-ai făcut nimic care 
să justifice această sancțiune fără recurs. 

— Cine este acest şantajist? Cine poate să aibă atâta putere? 

Liz se cuprinse cu brațele, străbătută de un fior rece. Trebuia 
să-i povestească şi lui despre înscenarea de care avusese ea parte. 

— Oamenii care m-au manipulat pe mine timp de cinci ani şi i- 
au răpit pe Sarah şi pe Asher au această putere. 

— Te-au manipulat? se încruntă el. 

— M-au păcălit. M-au controlat. M-au folosit. O înscenare foarte 
bine construită, impecabil orchestrată, al cărei erou principal am 
fost eu. Îi povesti furioasă istoria celor cinci ani în care fusese o 
simplă marionetă şi încheie cu moartea lui Mac, falsul ei mânuitor 
de la CIA şi cu telefonul pe care îl dăduse „porţii” ei de la Langley. 

— Dumnezeule, oftă Simon. Vrei să spui că nu cei de la CIA ți- 
au orchestrat toată povestea asta? 

— Este exact ce vreau să spun. Aceşti indivizi au destulă 
influență ca să convingă o bine cunoscută fundație să-mi acorde 
un post academic pentru care se găseau probabil câteva zeci de 
specialişti mult mai calificați decât mine. Au forțat întreruperea 
bruscă a serialului de la televiziune. Şi au avut resursele şi 
cunoştinţele necesare pentru a mima procedurile şi modul de 
acțiune al celor de la Langley atât de perfect încât au reuşit să mă 
păcălească nu numai pe mine, dar şi pe Asher. 

Cele povestite de ea îl lăsară mut de uimire pe Simon. Nu era de 
mirare că ezitase atât de mult până să-i dezvăluie adevărul. Având 
în vedere apartenența sa la MI6, ar fi fost foarte posibil ca şi el să 
joace un rol în coşmarul pe care îl trăia ea. 

— Sarah, Asher, tu, eu... încearcă să ne prindă pe toţi ca într-o 
plasă de păianjen. 

Stăteau amândoi nemişcați în maşina cufundată în întuneric, al 
cărui motor mergea în ralanti. Liz încerca cu disperare să scape de 
senzația aceea permanentă că este vânată şi că în secundele 
următoare cineva înarmat cu un Uzi avea să sară de undeva şi să 
ciuruie Peugeot-ul cu gloanţe. Se uită la el cum stătea cu mâinile 
încleştate pe volan. Simon privea cu o expresie gravă drept în față, 
spre tomberoanele cu gunoi şi zidul din cărămidă. 

Întoarse capul spre ea şi cei doi schimbară o privire plină de 
înțelegere. Pentru câteva secunde, cabina maşinii se transformă 
într-un cocon care îi apăra de zgomotele oraşului! Şi de 
amenințarea continuă a urmăritorilor. 

— Ce părere ai dacă am apela la CIA? întrebă el. 

Liz se gândise şi ea la varianta aceasta. La urma urmei, nu cei 
de la Langley o supuseseră la cel de-al doilea interogatoriu. Nu ei 
creaseră povestea aceea obscenă în Santa Barbara. În cel mai rău 
caz, CIA se făcea vinovată de un dezinteres activ. În cel mai bun, 
putea fi acuzată de neglijență. Experții de la Langley erau însă 
printre cei mai buni din lume. Ar fi putut beneficia de toată 
puterea lor de analiză în ceea ce privea fotografiile şi documentele 
găsite de Simon. 

— Foarte bine, zise ea brusc. Langley să fie. Au câteva case 
conspirative în Paris. 

— Eşti sigură că vrei să facem asta? Mi-ai spus că atunci când 
ai vorbit cu „poarta” ta, acesta a reacționat ca şi cum nu ai fi fost 
în toate mințile. 

— Asta înainte de a-i spune că CIA are un motiv pentru a se 
arăta interesată — Asher. Unul de-al lor care a dispărut. Tu 
porneşte maşina. Eu îi sun. Nu trebuie să stăm prea mult în 
acelaşi loc. 

Simon băgă în marşarier, ieşi cu spatele de pe alee şi apoi intră 
cu maşina în trafic, înaintând cu viteza impusă de coloanele de 
maşini. Liz căută în geantă până reuşi să găsească telefonul mobil 
pe care îl descoperise în jacheta pierdută. Jacheta se afla şi ea în 
geantă împreună cu o bucată boțită de hârtie. Un bilet uitat de 
cineva în buzunarul jachetei. Avea să-i povestească şi lui Simon 

despre biletul acela, însă mai târziu. 
Formă numărul. Frank Edmunds era în birou. 
— Tot eu sunt, Frank, spuse ea cu o voce resemnată. 
— Da? Măi să fie! Te-ai hotărât în sfârşit să mă laşi să te ajut? 


Sediul CIA 
Langley, Virginia 


Frank Edmunds nu era în apele lui. De îndată ce termină de 
vorbit cu Sansborough, întrerupse legătura şi rămase nemişcat în 
fotoliu. Directorul Jaffa îi ordonase să aibă pregătită o casă 
conspirativă în caz că ea suna din nou şi acest lucru se 
întâmplase. Era clar că Jaffa ştia mult mai multe decât el şi 
putuse să anticipeze modul în care va acționa. Sansborough i se 
păruse însă perfect normală de data asta şi foarte convingătoare. 

Pe fereastră se vedeau, pierzându-se în depărtare, dealurile 
verzi, împădurite ale Virginiei. Teancurile de dosare din birou erau 
dovada unei activități care nu înceta niciodată. Pe ecranul 
monitorului erau deschise trei ferestre, fiecare dintre acestea 
corespunzând câte unui agent care urma să primească o nouă 
misiune. 

Nu îi plăcuse niciodată de Sansborough. Cum să ai încredere în 
cineva care fusese crescut într-o familie de asasini, care mai şi 
acționaseră pentru tabăra cealaltă? Jaffa era însă un profesionist. 
Îşi trata cu respect toţi colegii, chiar şi pe ea. În lumea spionajului, 
nu puteai şti niciodată de cine ar fi putut avea nevoie CIA la un 
moment dat. 

Cugeta la ceea ce îl prevenise directorul că ar putea ea să-i 
spună şi la faptul că ea nu-i spusese totuşi nimic referitor la cel 
mai delicat aspect - minciuna ridicolă cum că ar exista nişte 
dosare ale Carnivorului. Din clipa în care directorul îl avertizase, 
meditase continuu la chestia asta. Dacă ar fi fost adevărat, ar fi 
fost într-adevăr o bombă. Însă bineînţeles că nu era decât încă una 
din fanteziile ei. 

Cu toate astea... Asher Flores era o problemă total diferită. Dacă 
acesta chiar fusese răpit... 

Îl sună pe Walter Jaffa. 

— Da, Frank, răspunse imediat secretara acestuia. Aştepta să-l 
suni. 

Se auziră două clicuri şi apoi începu să vorbească cu şeful 

Direcţiei Administrative. Îi relată lui Walter Jaffa tot ce îi spusese 
Sansborough. 

— Acei doi profesori din Santa Barbara despre care ţi-a povestit 
ea au fost ucişi din ordinul ei, îi reaminti directorul. Şi nu uita de 
femeia din Londra pe care a eliminat-o ea însăşi. În ceea ce 
priveşte răpirea lui Flores, nu e altceva decât o altă creaţie de a ei. 
Flores execută o misiune sub acoperire, atât de secretă că nu-ţi 
pot spune nimic despre ea. Sansborough a aflat fără îndoială 
despre asta, nu înţelegi? La naiba, a reuşit să ne penetreze! 
Trebuie să fie oprită, Frank. Imediat. 

— Eu... Frank Edmunds răsuflă prelung. Părea atât de 
convingătoare. 

— Ai crezut-o? întrebă exasperat directorul. Asta demonstrează 
cât de bună e. Are fără îndoială nevoie de un loc unde să se 
ascundă, aşa că era normal să vină cu o poveste! Cu care să-ți 
câştige simpatia. Ştie că tu eşti autorizat să-i oferi adăpost într- 
una din locuinţele conspirative fără să mai soliciți aprobare pentru 
asta. Şi-a făcut probabil calcului că până apuci tu să verifici tot ce 
ţi-a spus ea, va reuşi să scape de cei care o urmăresc şi apoi îşi va 
vedea de treabă, curată ca lacrima. 

Frank trase o înjurătură în gând. Se lăsase păcălit de această 
femeie. Ce se întâmpla cu el? Nu mai era în stare să distingă 
anumite semnale? spuse cu o voce fermă: 

— La următorul ei apel vom descoperi de unde sună. O să facem 
în aşa fel încât să pară un accident, exact aşa cum ați ordonat. 


Paris, Franța 


Gino Malko reduse viteza Citroenului şi privi spre cei doi 
jandarmi care ieşeau din bistroul din colțul străzii şi se îndreptau 
zâmbind spre maşina în care patrulau. Trase o înjurătură şi apăsă 
pe pedala de acceleraţie. Văzu în oglinda retrovizoare cum cei doi 
se urcă în maşină, ignorând complet dispozitivul GPS plantat pe 
vehiculul lor. Fără îndoială că era opera ticălosului acela de Simon 
Childs. 

Cine altcineva ar fi putut face chestia asta? Malko se uită la 
ecranul GPS. Simon Childs avea impresia că este foarte deştept, 
însă Gino Malko ştia cum să vâneze atât vulpi, cât şi oameni. Un 
bun urmăritor nu acționa niciodată fără să-şi ia măsuri de 
precauţie. Tocmai de aceea Malko plantase un al doilea dispozitiv 

pe interiorul aripii Peugeotului, într-un loc unde nu putea fi 
depistat prea uşor. Nu fusese deloc greu, acționase atunci când 
Simon Childs lăsase maşina parcată pentru mai mult timp la 
câteva cvartale distanță de Champs Elysees. Simon Childs era 
bun, însă nu suficient, pentru că ar fi trebuit să examineze maşina 
mai bine. 

După scurtul moment de optimism pe care şi-l permisese, 
Malko analiză din nou harta electronică. Semnalul staționar 
corespundea maşinii de poliție. Avea prin urmare să urmărească 
semnalul care se deplasa. Acela era Peugeot-ul. Simon Childs nu 
mai avea cum să scape. 

* 

La zece minute după ce îşi luase rămas-bun de la Frank 
Edmunds, Liz îl sună din nou. El o aştepta şi îi dădu adresa casei 
conspirative, care se afla în cel de-al şaselea arondisment. 

— E o ascunzătoare bună, o asigură el. O să te sun acolo să văd 
dacă ai ajuns cu bine. Unde sunteți acum, ca să le spun cam când 
să te aştepte? 

Treceau printr-o intersecție din Montmartre şi ea îi citi numele 
străzilor. 

— Să ai grijă, continuă Frank cu o voce îngrijorată. Sper că eşti 
înarmată. 

— Bineînțeles că sunt. 

— Foarte bine. Şi tipul de la MI6 e înarmat? 

— Doar ştii că e. 

— OK, zi-mi ce maşină aveți şi ce număr de înmatriculare, ca să 
vă poată vedea rapid oamenii noştri în caz că vă urmăreşte cineva. 

— Ştiu şi singură cum să scap de o coadă, Frank şi maşina e un 
Peugeot, zise ea încruntându-se. Îl întrebă pe Simon care este 
numărul de înmatriculare şi îl repetă apoi în receptor. De ce ai 
nevoie de toate astea? 

— Casa conspirativă are curte. Porţile sunt imense - din lemn 
masiv. Vor trebui să le deschidă ca să puteţi intra înăuntru, deci 
cu cât vă recunosc mai repede, cu atât mai bine. Să te aştept cu 
ceva special acolo? 

— Cu nimic, mulțumesc. 

Edmunds începu să râdă. 

— Aşa spune mereu şi soția mea — „nimic”. Apoi începe să-şi 
aducă aminte când sunt în pat. „Frank, vrei să te duci să verifici 
uşile?”, „Frank, vrei să te duci să dai drumul câinelui să intre în 
casă?” Frank, vrei să faci asta, Frank, vrei să faci aia. Şi dacă refuz 

să mă mai scol din pat, îmi aduce aminte de situațiile în care nu 
am ascultat-o şi de „teribilele consecinţe”. Ai zice că are un dosar 
în care şi-a notat toate greşelile mele. Poate are de gând să mă 
şantajeze cu asta. Dar după douăzeci de ani de căsnicie, bănuiesc 
că nu e ceva chiar aşa de ieşit din comun!.. 

Liz simți că i se opreşte respiraţia. Opri imediat legătura. 

— Ştie de dosarele Carnivorului. Frica făcuse să i se usuce 
gâtul. Nu pot să cred. Ştie. Mă ţinea la telefon cu toate întrebările 
alea stupide. Şi cei de la Langley sunt manipulați. Acum sunt şi ei 
pe urmele noastre. Şi ce-i mai rău, i-am dat toate detaliile ca să ne 
poată găsi! 

Există situații în care trădarea este de înțeles, când ea izvorăşte 
din sentimente omeneşti cum ar fi gelozia sau dorința. Câteodată 
trădarea este generată de slăbiciuni ca lăcomia sau invidia. 
Trădarea instituționalizată era însă cu totul altceva -— ceva atât de 
cumplit încât depăşea puterea de înțelegere şi cu atât mai 
periculos, cu cât instituţia respectivă era mai mare decât individul. 
O instituție care ar fi trebuit în mod normal să fie mai mare, mai 
bună şi mai înțeleaptă decât entităţile care o alcătuiau. 

Undeva, în adâncul sufletului, resentimentele lui Liz față de 
Langley mocneau de ani de zile. Acum ele explodaseră într-un val 
uriaş de mânie. Tremura, străbătută de forța acestuia. Revedea 
clar în fața ochilor momentul în care păşise pentru prima dată 
dincolo de uşile de la Langley. Rămăsese ţintuită acolo, în holul de 
la intrare şi privise uimită pereții, tavanul înalt, stelele incrustate 
în pereți, risipa de lumină şi de spaţiu care părea că promite că 
nimic nu e imposibil pentru binele umanităţii. Fusese cuprinsă de 
venerație şi de speranță. 

Simon continua să conducă maşina cu maxilarele încleştate. 

— Eşti sigură că ştie? 

— Nu i-am spus nimic lui Frank despre dosarele Carnivorului. 
Altcineva i-a spus. E o cursă. El — cei de la Langley — ne-au întins o 
cursă la casa conspirativă. Şi ticălosul are acum şi numărul 
telefonului mobil. Liz scutură telefonul. În câteva minute vor 
începe să ne caute. 

— Fir-ar să fie! Trebuie să scăpăm de maşina asta. Ce anume ți- 
a spus, mai exact? 

Ea îi repetă conversaţia. 

— Indiciul final a fost când mi-a spus că nevastă-sa are un 
dosar despre el pe care-l foloseşte împotriva lui. Subconştientul 
este aidoma unui recipient ascuns plin cu ceea ce nu îndrăznim să 

spunem cu voce tare. Plin cu temeri freudiene. În plus, toată 
vorbăria aia inutilă. Nu avea nici un sens în afară de acela de a mă 
ţine pe linie pentru a descoperi de unde sun. În mintea lui s-a 
produs o asociație cu dosarele care pot fi folosite pentru şantaj şi i- 
a scăpat chestia asta. Acum cei de la Langley sunt pe urmele 
noastre. 

Simon fluieră uşor. 

— Avem şi o altă problemă - jandarmii din Paris. Herald Tribune 
a publicat azi fotografia ta în legătură cu uciderea lui Tish. 

— O, nu! Dacă ei au făcut asta, probabil că a apărut şi în ziarele 
franțuzeşti. Ai şi alte veşti proaste? 

— După părerea mea cred că e suficient. 

Era mai mult decât suficient. Toate telefoanele mobile erau 
înregistrate în bazele de date ale companiilor care asigurau 
serviciile. Aceste companii aveau dreptul să folosească sateliții şi 
mijloacele de poziționare mobile de la sol pentru a determina cu 
exactitate latitudinea şi longitudinea punctului de unde era 
generat un apel, precum şi ale punctului unde era recepționat 
apelul, astfel încât să poată taxa servicii cum ar fi cele de roaming. 
Cei de la Langley aveau atât posibilitatea de a accesa acele baze de 
date cât şi de a calcula cu mijloace proprii poziția unui utilizator 
de telefon mobil, plecând de la poziția acestuia față de stația de 
bază a unui anumit serviciu de telefonie mobilă. Chiar dacă ar fi 
închis telefonul, era posibil ca acesta să emită în continuare un 
semnal de identificare şi nu avea cum să verifice acest lucru fără 
un echipament corespunzător. 

Într-un fel sau altul, era posibil ca cei de la Langley să fi 
descoperit deja unde se aflau. În timp ce inima bătea să-i spargă 
pieptul, cobori geamul portierei şi aruncă pe stradă afurisitul de 
telefon. Văzu cu o satisfacție amară în oglinda laterală cum acesta 
este zdrobit de roțile maşinii care venea după ei. 


Sediul central al CIA 
Langley, Virginia 


Fred Edmunds rămăsese blocat. Se holba la telefonul pe care-l 
ținea în mână. Căţeaua îi închisese telefonul în nas. Formă repede 
un număr. 

— Ai reuşit să depistezi unde e? 

— Da, domnule. Tehnicianul îi spuse numele străzii şi locul de 

unde se sunase. 

Închise şi sună la Paris. 

— Sansborough a luat-o razna. E înarmată şi e în continuare 
împreună cu ticălosul acela de la MI6. la echipa din locuința 
conspirativă şi plecați după ei. Ştiţi ce aveţi de făcut. 

Le dădu numărul de înmatriculare şi poziția de unde sunase 
Liz. 

— Şi aveţi grijă să nu afle poliția din Paris. Nu cred c-ar fi prea 
încântați să descopere că acționăm pe teritoriul lor. 

Trase adânc aer în piept, încercând să-şi potolească bătăile 
inimii. Apoi sună pentru o convorbire mai dificilă, aceea cu şeful 
Direcției Administrative. 

— Domnule Jaffa, am nişte veşti care bănuiesc că nu vă vor 
încânta prea tare... 

Paris, Franța 


Simon conducea Peugeot-ul pe străduțele întortocheate din 
Montmarte şi se apropia de Pigalle, cartierul rău famat al 
Parisului, frecventat pe vremuri de Toulouse-Lautrec, Gauguin, 
Van Gogh precum şi de numeroşi artişti britanici din epoca 
victoriană. Cele mai multe dintre marile cabarete dispăruseră, însă 
noaptea, în vechiul cartier, viața se desfăşura în acelaşi ritm 
nebunesc în barurile şi localurile cu program erotic. 

Liz şi Simon se uitau tot timpul în spate să vadă dacă nu-i 
urmăreşte cineva şi căutau un loc unde să lase maşina. Nu voiau 
s-o abandoneze în stradă, fiindcă acolo Malko sau cei de la CIA şi 
MI6 ar fi găsit-o imediat. Se mergea bară la bară. Limuzine, 
furgonete şi - ca peste tot pe bulevardele Parisului - taxiuri. 
Blestemul şi în acelaşi timp sângele vital al transportului în marele 
oraş. 

— Ar fi bine să găsim mai repede ceva, murmură Liz. 

Simon întoarse capul şi-i privi ochii strălucitori, larg deschişi 
mereu în alertă. Nişte ochi cărora nu le putea scăpa nimic. În 
acelaşi timp fața ei păstra aceeaşi expresie calmă. 

Liz îi arătă cu mâna trei taxiuri care mergeau unul după 
celălalt, ca într-o caravană. 

Mă gândeam la toate taxiurile astea. Aproape că nici nu le 
observi, nu? În orice oraş mare. La fel ca poştaşii sau ca gunoierii, 
trec neobservate, sunt pur şi simplu acolo. 

Îi povesti lui Simon despre şoferul care o dusese de două ori în 
aceeaşi zi. 

— Din punct de vedere statistic, într-un oraş plin de ele, este o 
coincidență extrem de bizară. De fiecare dată când văd unul, nu 
mă pot opri să nu mă întreb. Oricare dintre ele poate să mă 
urmărească — să ne urmărească. 

Simon apăsă brusc pe pedala de frână şi trase o înjurătură. Liz 
se propti cu mâinile în bord. Centura de siguranţă îi intră în piept. 
Un Fiat se băgase brusc în fața lor, cât pe ce să le lovească aripa. 

— Le-ai văzut fețele? o întrebă Simon, cu mâinile încleştate pe 
volan. 

— Nu. Liz îşi întindea gâtul încercând să vadă cine era în 
maşina din față. 

Fiatul încetini, forțându-l şi pe Simon să reducă viteza. Pe 
banda din stânga maşinile continuau să treacă în viteză. Se 
apropiau de o intersecție. 

— Cred că o să o iau pe acolo. Vocea lui Simon era încordată. 

— Supraveghez eu Fiatul. 

Maşinile mici, cu alură sportivă ca Fiatul din faţa lor, erau 
foarte rar folosite pentru urmăriri sau pentru supraveghere. Erau 
prea bătătoare la ochi. De obicei erau preferate maşini obişnuite, 
cu motoare modificate. Existau însă şi excepții aşa că, în timp ce 
Simon dădea colțul, Liz rămase cu privirea aţintită asupra 
Fiatului. Maşina trase însă pe dreapta şi din ea sări un tânăr 
îmbrăcat în frac. Dădu ocol Fiatului, deschise portiera de pe partea 
cealaltă şi ajută să coboare o tânără în mini, care era toată numai 
un zâmbet. 

Liz se răsuci în scaun, cu un surâs pe față. 

— Nu avem de ce să fim îngrijorați. Au cu totul alte lucruri în 
cap. 

— Dacă tot veni vorba despre îngrijorare... începu Simon şi făcu 
un gest spre brațul lui Liz. 

— O zgârietură. Un glonţ care mi-a crestat brațul, asta e tot. 

— Bine că mi-ai spus şi mie până la urmă. 

— Nu mi s-a părut prea important față de tot ceea ce s-a 
întâmplat de atunci. Oricum, am bandajat rana. 

— E totuşi o rană şi... 

Liz se răsuci pe scaun. 

— Tocmai ai trecut pe lângă o parcare. Am putea lăsa maşina 
acolo dacă reuşim să intrăm. 

— Merită să încercăm. 

În Parisul atât de aglomerat, majoritatea garajelor private nu 
aveau de cele mai multe ori nici un loc liber. Trebuia să aştepţi 
luni de zile, uneori ani, ca să se elibereze vreunul. Având în vedere 
că cererea era atât de mare, majoritatea nu aveau nici un indicator 
la intrare, iar reclama în acest domeniu era ca şi inexistentă. Liz 
nu observase intrarea îngustă decât când aproape trecuseră de ea. 

— Te deranjează dacă pun pistolul Uzi în geanta ta sport? îl 
întrebă ea. Aici n-o să se vadă. 

— Bagă înăuntru şi plicul cu fotografii, te rog. 

Simon ocoli cvartalul şi se apropie din nou de intrarea 
întunecată a garajului. Mai mulți petrecăreți traversară strada 

printre maşini. Claxoanele începură să sune imediat în semn de 
protest şi Simon profită de pauza din trafic pentru a trage maşina 
în fața intrării în garaj. 

Un paznic se apropie în fugă de ei, cu o privire încruntată, 
clătinând din cap şi făcându-le semn cu mâna să plece de acolo. 

— Non, non. 

Bărbatul era neras, însă purta o uniformă proaspăt călcată. 
Mişcările sale trădau o bună condiţie fizică, iar pe față avea o 
expresie hotărâtă, oficială. 

— Vrei să mă ocup eu? şopti Liz. 

— Lasă, mă descurc. 

Simon cobori geamul. 

— Bonsoir, monsieur. O mare stăpânire de sine, o doză de 
familiaritate şi folosirea limbii franceze reprezentau cheia 
succesului în rolul pe care îl jucau. 

Paznicul era indignat. 

— Aici este o parcare privată, zise el în franceză, agitându-şi 
mâinile ca şi cum ar fi vrut să împingă Peugeot-ul înapoi în stradă. 
Vă rog să... 

Simon îi zâmbi amabil. 

— Folosesc locul prietenului meu, începu el să explice în 
franceză. A plecat la Nisa pentru câteva zile. Nu v-a spus? 

Paznicul se încruntă şi mai tare. 

— Nu-mi aduc aminte să fi pomenit cineva de dumneavoastră, 
monsieur. 

Simon îl privi supărat. 

— Ticălosul de Jean-Michel! Pun pariu că a uitat. Nu e vina 
dumneavoastră. Ăsta-i Jean-Michel, ce să-i faci! Un neserios, nu 
eşti de acord, dragă? întrebă el întorcând capul spre Liz. 

Liz zâmbi uşor. 

— Aş spune mai degrabă că e foarte leneş, mon cheri. Jean- 
Michel nu e un tip pe care să te bazezi, în afară de cazul când e 
vorba de vreo femeie. În astfel de situaţii, e un adevărat satir. Liz 
privi nerăbdătoare ceasul. Putem parca acum? Nu aş vrea s-o 
dezamăgim pe Marie. 

— Ai dreptate. Simon ridică privirea spre paznic. V-am plictisit 
suficient. Cred că aveţi o mare responsabilitate aici. Jean-Michel 
ne-a dat numărul locului de parcare. Ne descurcăm şi singuri. 

Paznicul privi cu coada ochiului spre ghereta din sticlă unde îl 
aştepta un termos cu cafea şi un croissant. Era un om cu priorități 
foarte bine stabilite. 

— Merci beaucoup, încheie binevoitor Simon şi intră cu maşina 
în garaj. 

— Ce face? întrebă Liz imediat. Vine după noi? S-a dus să 
telefoneze ca să raporteze pătrunderea noastră? Nu voia să-i 
mărească suspiciunea paznicului întorcând capul în direcţia lui. 

Simon aruncă o privire în oglinda retrovizoare. 

— A rămas acolo şi se uită încruntat la noi. Simon pilota maşina 
cu viteză redusă pe rampa îngustă, trecând pe lângă şiruri de 
maşini parcate atât de aproape una de cealaltă, încât nici o uşă nu 
putea fi deschisă în întregime. 

— Ce mai face acum? întrebă ea din nou. 

Simon răsuflă uşurat. 

— Se duce înapoi la cafeaua şi croissantul său. Peugeot-ul 
continua să urce şi să înainteze pe culoar. Se uitau în toate părțile 
după un loc liber. Abia când ajunseră sus de tot, Liz reuşi să 
găsească unul. Simon intră în spațiul liber şi opri motorul. Tăcerea 
se lăsă brusc în garaj. Tavanul jos şi maşinile cufundate în 
întuneric şi înghesuite una în alta îl făceau să semene cu o criptă, 
însă pentru o clipă locul acela devenise un adăpost la fel de bun ca 
oricare altul, aşa căi amândoi putură să răsufle uşurați. 

— Ar trebui să continuăm să facem schimb de informații, spuse 
Liz aruncând o privire peste umăr. Dacă unul dintre noi pățeşte 
ceva... 

— Bine, ai dreptate. Hai să mai rămânem aici câteva minute. 
Continuă tu cu povestea. 

— Bună încercare. Dar e rândul tău. Povesteşte-mi despre 
uciderea baronului. Spuneai că erai ascuns pe balcon? 

Mâinile lui Simon se încleştară pe volan. Îşi curățase sângele de 
pe degete, însă locul unde se frecase pielea era încă vizibil, rănile 
fiind aproape negre în lumina slabă din incinta garajului. Se răsuci 
ca să o poată privi mai bine, se sprijini cu spatele de portieră, însă 
corpul său era în continuare încordat. Stătea acolo ca un arc, gata 
să sară dacă ar fi fost nevoie să răspundă la un atac. 

— Baronul era indignat, furios, începu el fără nici un preambul. 
Se răstea la celălalt bărbat aflat în încăpere. Spunea cam aşa: „Să 
te foloseşti de zonele gri ale legii pentru a te îmbogăţi e una. Să ucizi 
e cu totul altceva.” Apoi a înşirat numele celor despre care 
pretindea că au fost ucişi din ordinul celuilalt — Terrill Leaming în 
Zurich, o femeie în Londra şi un bărbat în Paris. Lista neagră a 
şantajistului, fără îndoială. 

— Da. Sărmana Tish! Pentru o clipă, în fața ochilor lui Liz apăru 

din nou fața blândă a acesteia, perna electrică care îi încălzea 
oasele bătrâne. 

— Apoi a zis cam aşa: „Am fost un prost că m-am lăsat convins 
să iau parte la aşa ceva. Câţi mai trebuie să moară până să 
ajungem la Dreftbury? Îți dau banii, însă numai dacă îmi aduci 
dosarele Carnivorului. Dacă nu, nu vezi nimic de la banca mea.” A 
amenințat apoi că spune totul Spiralei, cine o mai fi şi ăsta sau 
asta şi apoi am auzit focul de armă. A fost tras dintr-o armă cu 
amortizor, ceea ce înseamnă că ucigaşul venise pregătit. Aici nu e 
vorba numai despre dosarele Carnivorului — e la mijloc şi o mare 
sumă de bani. Nimeni nu reuşeşte să obțină o întrevedere privată 
cu un magnat financiar de calibrul lui de Darmond, dacă nu e 
vorba de o sumă mare... sau de un şantaj. Deşi se pare că între cei 
doi exista deja o relație bancher-client. 

— Până în momentul în care au apărut divergenţele între ei. 
Divergenţe care s-au dovedit fatale pentru baron. 

Simon încuviință cu o mişcare a capului. 

— Ucigaşul a mai spus ceva ce indică natura personală a 
relațiilor dintre ei. S-a adresat baronului apelându-l cu numele 
Hyperion. Baronul are bineînţeles foarte multe nume, aşa cum au 
toți aristocrații francezi şi britanici, însă „Hyperion” nu se numără 
printre acestea. Am verificat. 

Liz ridică brusc capul. 

— Hyperion? În Santa Barbara, Kirk şi decanul raportau despre 
mine cuiva numit Themis. 

Simon se uita la ea fără să înțeleagă. 

— Şi ce legătură are? 

— Hyperion şi Themis sunt doi dintre Titani. 

— Titani? 

— Ce s-a întâmplat cu educația britanică clasică? Grecii antici 
credeau că Cerul şi Pământul au fost părinții, iar Titanii copiii lor. 
Copiii Titanilor au fost zeii. 

Inima începu deodată să-i bată cu putere şi scoase repede 
bucata boțită de hârtie pe care o avea în geantă. 

— Voiam mai demult să-ți arăt ceva... când am dat de jacheta 
aceea pe alee, am găsit nu numai un telefon mobili dar şi biletul 
ăsta. 

Simon aprinse lanterna şi ea netezi bucata de hârtie. Citiră 
amândoi: 

„Sună-l pe Cronus la ora 4 P.M.” 
— Cronus e numele altui Titan, spuse Liz. Avem trei până 

acum. Prea multe ca să fie o simplă coincidență. 

— Câţi Titani sunt în total? 

— Depinde unde citeşti despre ei. Şase sunt considerați în 
general a fi cei mai importanți, iar Cronus era conducătorul lor. 
Până când a fost detronat de fiul său, Zeus. 

— Simpla pronunțare a numelui acesta, „Titani”, îmi provoacă o 
stare de nelinişte. Un nume care înseamnă putere. O putere 
imensă. Ceva ce baronul de Darmond avea fără-ndoială. 

— Cel care m-a manipulat pe mine - Themis - avea categoric 
foarte multă putere. Dar de ce să folosească numele astea? O fi 
vreun fel de organizație? Un club de elită? 

— Membri ai unei frăţii? A unei asociaţii secrete? În orice caz, 
chestia asta vine în ajutorul nostru fiindcă ne ajută să facem 
legătura nu numai între baron şi Themis, dar şi între cineva care 
era acolo, în depozit, cu Sarah şi Asher. Cineva care era în aceeaşi 
echipă cu răpitorii. 

— Ai dreptate. Ce crezi că a vrut să spună baronul când a zis 
„înainte de a ajunge la Dreftbury”? Există în Scoţia o stațiune cu 
numele ăsta, celebră pentru terenurile sale de golf. Pe vremea când 
eram la şcoală, țin minte că am fost o dată cu mama ca să-şi 
viziteze o prietenă ce locuia prin apropiere şi am stat acolo la hotel. 
Se pare că baronul şi şantajistul plănuiseră să se întâlnească la 
Dreftbury. Dar când? E posibil ca Titanii să facă parte dintr-un 
club select de jucători de golf şi poate reuşim astfel să aflăm când 
urmează să ajungă şantajistul acolo. 

— Fir-ar să fie! făcu brusc Simon. Ar fi trebuit să-mi dau seama. 
Baronul s-a referit la întrunirea Nautilus! 

— Nautilus? 

— Da, se ţine la Dreftbury anul ăsta. Nautilus organizează în 
fiecare an o întâlnire la care participă cei mai importanți pioni ai 
politicii şi economiei mondiale — un fel de Davos la scară mai mare. 
Totul înconjurat însă de mult mai mult mister. Având în vedere 
averea şi influenţa baronului, era logic ca acesta să facă parte din 
Nautilus. După toată publicitatea care s-a făcut în presă întâlnirii 
G-8, ar fi fost normal să fac imediat legătura. Vezi tu, Nautilus îşi 
programează întotdeauna întâlnirea anuală de vineri până 
duminică, în timp ce reuniunea G-8 începe luni şi aranjamentul 
acesta e foarte convenabil şi pentru G-8, pentru că mulți din 
Nautilus participă la ambele întruniri. 

— Întrunirea G-8 se ţine în Glasgow! 

Simon încuviință din cap. 

— Puțin mai sus de Drefbury. Asta înseamnă că reuniunea 
Nautilus trebuie să înceapă mâine după-amiază. 

G-8 era o întâlnire informală a conducătorilor celor mai bogate 
state din lume - Marea Britanie, Canada, Franţa, Germania, Italia, 
Japonia şi Statele Unite plus Rusia. Participau de asemenea 
funcționari superiori de la Fondul Monetar Internaţional, ONU, 
Banca Mondială şi Organizaţia Mondială a Comerţului. 

Liz apucă grăbită geanta şi dădu să deschidă portiera. 

— Trebuie să ajungem acolo! Trebuie să... deodată înlemni cu 
urechile ciulite. 

Simon se răsuci pe scaun. 

— Am auzit şi eu. 

Scoaseră armele. 

Liz văzu lumina unei lanterne. 

— E paznicul. 

Lumina lanternei cerceta maşinile aflate mai jos de ei şi se opri 
până la urmă pe Peugeot, inundând maşina în care se aflau cei 
doi. 

— Sacre bleu! se auzi o voce puternică. Ce faceţi aici? 

— E mai bun decât mă aşteptam. A ţinut minte maşina. Simon 
deschise portiera şi se strecură afară din maşină, ținând pistolul la 
spate. Stătea aplecat din cauza tavanului jos, în lumina lanternei. 

— Vă pot ajuta cu ceva, monsieur? întrebă el cu căldură. 

Încruntat, paznicul rămase pe loc, însă lăsă lumina să coboare 
spre picioarele lui Simon. Acesta putu să vadă că în cealaltă mână, 
bărbatul avea un baston de polițist. 

— V-am tot aşteptat să ieşiţi, mârâi paznicul. Ştiţi că Pigalle nu 
are o reputație prea bună. M-am gândit că ați păţit ceva non? 

— Am stat puţin de vorbă cu soția. Nu vă faceți probleme pentru 
noi. 

— Non, non. Dacă unul dintre proprietari raportează lipsa 
vreunui obiect din maşină? Nu păreți a fi hoți, însă de unde pot să 
ştiu? Vă rog să nu mai rămânetți aici, indiferent dacă vă lăsați 
maşina sau nu. Le făcu un semn spre casa scărilor din centrul 
clădirii. Nu contează. Trebuie să plecați. Dacă nu, chem jandarmii. 

Liz ieşi şi ea din maşină, având în mână geanta ei şi pe cea a lui 
Simon. Îi zâmbi dulce acestuia peste capota maşinii! 

— E în ordine, Homer. Oricum îmi era foame. Am întârziat deja 
la aniversarea lui Marie. S-a făcut foarte târziu. 

Simon îi făcu cu ochiul şi se întoarse spre paznic. 

— Ea e şeful. 

Se îndepărtară de maşină şi Liz îi întinse geanta. De îndată ce 
începură să coboare treptele, paznicul se îndreptă spre rampa pe 
unde urcaseră cu maşina. 

Simon băgă pistolul în geantă, însă nu trase fermoarul. Îi zâmbi 
uşor lui Liz. 

— Nu mi-am închipuit niciodată că aş putea purta numele 
Homer. 

Ea îi întoarse zâmbetul. 

— Şi tu mi-ai spus „şefa”, aşa că suntem la egalitate. 

Chicotind uşor, Liz cobora scările înaintea lui, însă sub 
aparenta sa bună dispoziție se ascundea o dorință disperată de a 
găsi un loc sigur unde să lucreze şi un expert care să-i ajute să 
înțeleagă documentele pe care le fotografiase Simon. Avea 
sentimentul că erau foarte aproape de clipa în care vor afla cine se 
ascundea în spatele tuturor acelor crime şi vor descoperi unde se 
aflau dosarele, precum şi Sarah şi Asher, presupunând că aceştia 
mai erau în viață. Îşi stăpâni cu greu un fior şi începu să coboare 
mai repede. 

Ajunseseră pe la jumătatea scării, când Liz se opri brusc. 
Zâmbetul de pe fața ei se evaporă imediat. Jos, undeva sub ei, se 
auzeau nişte paşi uşori. 

— Mai multe persoane de data asta, zise Simon în şoaptă. Care 
încearcă să nu facă zgomot. 

— S-ar putea să nu fie nimic. 

— Dar s-ar putea să fie totuşi ceva. 

Având încă vii în minte imaginile masacrului din depozitul 
firmei Eisner-Moulton, Liz începu să alerge în jos pe scări spre 
etajul trei al clădirii. Simon o urma îndeaproape. O dată ajunşi 
acolo, se ascunseră şi rămaseră în aşteptare. 

Prometeu, un bărbat în vârstă de şaizeci de ani, într-o formă 
fizică excelentă, îşi făcea alergarea de seară pe cheiul Senei. Nu 
acorda nici o atenție sudorii care îi şiroia pe față. De statură 
mijlocie, bine făcut, făcuse sport toată viața - tenis, golf şi jogging. 
Fața sa bronzată era brăzdată de riduri, semn al expunerii 
îndelungate la soare. 

În public era cunoscut pentru averea sa, pentru actele sale 
caritabile şi pentru relaţiile pe care le avea. În realitate însă 
Prometeu ducea o viață solitară, plină de amărăciune. 
Irascibilitatea sa era foarte bine cunoscută de personalul său de 
serviciu. Căsătorit şi divorțat de cinci ori, trăia singur în 
apartamentele pe care le deținea în New York, Paris, Londra şi 
Roma. Era recunoscut în Lumea Nouă ca pionier al unui tip de 
fonduri de investiții care, cu ani în urmă, când fusese lansat, 
reprezentase o mare noutate. 

Îmbrăcat într-un tricou alb şi pantaloni scurți de aceeaşi 
culoare, alerga acum prin dreptul faimoaselor standuri de carte de 
pe cheiul Senei. Tălpile pantofilor Nike loveau ritmic pavajul de 
piatră cubică al cheiului. Nefiind un om înclinat spre introspecții 
profunde, nu stătuse să analizeze prea mult ce se ascundea în 
spatele impulsului de a alerga în acea seară. Nu punea acest 
impuls pe seama evenimentelor din ziua aceea, în care aflase că 
fusese dat în judecată de statul New York pe motiv că favorizase 
Darmond Brokerage în schimbul unei oferte de acțiuni foarte 
promițătoare. 

Era furios şi destul de îngrijorat. Potrivit noilor acuzații, el 
direcționase anumite activități financiare ale Inquox „firma sa de 
investiții - spre diviziunea de brokeraj a Băncii Darmond în 
schimbul unor oferte valoroase de acțiuni ale unor firme nou 
apărute pe piață. 

Procurorul general al statului New York cerea o amendă de 
douăzeci şi opt de milioane de dolari, sumă care se presupunea că 
ar reprezenta profitul obținut de pe urma vânzării acțiunilor. Şi 
asta nu era tot. Ticălosul dorea alte cinci sute de milioane -— ce 
pretenţie absurdă! — pentru ceea ce pretindea a fi profituri obținute 
de pe urma vânzării acțiunilor Inquox. Aflase despre aceste 


299 


acuzații de la avocatul său, care îi citise la telefon ce apăruse în 
presă, pentru că nu primise încă documentele oficiale: „Acţiunile 
au fost achiziționate în mod ilegal datorită faptului că s-a procedat 
la o publicitate agresivă din partea analiştilor de brokeraj de la 
Darmond”. 

Se întâlnise cu procurorul general la câteva petreceri organizate 
la Metropolitan Museum of Art, petreceri la care participa ori de 
câte ori se afla în New York. Făcea parte din comitetul de 
conducere al muzeului, care se baza foarte mult pe el şi pe relaţiile 
sale. Îşi aducea amintea că procurorul general era un tip mărunt şi 
slab, de o ambiţie fără limite. 

De fiecare dată când tălpile sale loveau pavajul, muşchii se 
revoltau şi simțea că îi creşte furia. Era prea mult într-un moment 
când trebuia să se concentreze asupra noii afaceri pe care o punea 
la cale în țările din fostul Bloc Estic. Era o afacere crucială, ce ar fi 
putut să asigure un cap de pod pentru Inquox într-o parte a lumii 
în care speculaţiile financiare nu se supuneau deocamdată unor 
regulamente foarte stricte. 

Supărat şi obosit, Prometeu începu să încetinească. Făcu un 
semn spre Raoul şi spre Roger, două dintre gărzile sale de corp, 
care alergaseră în urma lui. Erau amândoi roşii la față şi respirau 
din greu. 

Raoul îi întinse o sticlă de Evian. 

— Să aduc maşina, domnule Hornish? 

— Merg pe jos. Prometeu - Richmond Hornish - bău şi apoi îi 
aruncă sticla înapoi lui Raoul, fără să se mai obosească să-i pună 
dopul. Apa curse pe cămaşa acestuia şi pe bluza unei femei care 
tocmai trecea pe acolo împreună cu un băiețel. Expresia de pe fața 
lui Raoul nu se schimbă deloc, în timp ce femeia scoase un strigăt 
de surpriză şi-şi trase băiatul lângă ea. 

Cuprins de o satisfacție de moment, Hornish se întoarse şi se 
îndreptă spre hotelul său privat. Nu dădu nici o atenţie scuzelor pe 
care Raoul le adresa femeii şi întinse o mână. Roger îi dădu 
imediat un prosop de pluş. În timp ce îşi ştergea fața şi gâtul, 
Hornish auzi sunetul telefonului său mobil, ce era agăţat la 
centura lui Roger. Îi smulse grăbit gardianului telefonul şi le făcu 
un semn scurt şi poruncitor cu mâna. Cei doi se îndepărtară până 
la o distanță de unde nu puteau auzi ce vorbea el. 

Trase adânc aer în piept. 

— Aici Prometeu. 
— Unde te afli acum, Prometeu? 

— Sunt încă la Paris. De ce? 

— Trebuie să ne întâlnim, toți membrii Spiralei. La locuința mea 
din Londra, peste două ore. 

— O să fiu acolo. Ce naiba se întâmplă cu dosarele Carnivorului? 
Aşteptam ca, atunci când suni, să mă anunti că au fost găsite. 

— Credeam că ai alte lucruri la care să te gândeşti acum. Am 
auzit că ai necazuri la New York. 

— A, asta! Citaţiile sunt pur şi simplu un lucru care se poate 
întâmplă oricui face afaceri. Mă aşteptam să mă ţii la curent cu 
situația dosarelor, Cronus. Încerci cumva să desfăşori operaţiunea 
asta fără noi? 

— Acuzaţiile împotriva ta sunt departe de a fi ceva minor, aşa cum 
bine ştim amândoi şi mai sunt şi cele din California. Bănuiesc că va 
trebui să te împrumuți. 

— Posibil, însă la Hyperion nu mai pot apela pentru aşa ceva, nu? 

Privat şi exclusivist, Clubul Travellers era situat într-o clădire 
elegantă din inima oraşului, foarte aproape de Champs-Elysees. 
Atlas îşi amintea vag că edificiul aparținuse cândva unei 
aventuriere din secolul al XIX-lea —- o marchiză al cărei nume nu 
reuşise niciodată să-l reţină. Bărbatul se afla în aşa-numitul 
Grand Salon, aşezat la o masă lipită de perete şi ținea în palme o 
ceaşcă plină cu ceai Assam. Ferestrele se aflau tocmai în partea 
cealaltă a încăperii, aşa că şansele de ascultare a conversațţiei prin 
mijloace electronice de către cineva aflat în exterior erau foarte 
reduse. De asemenea, distanța dintre mesele din salon era 
suficient de mare pentru a permite discreția necesară unor discuții 
private. 

Înalt, slab, mistuit parcă în permanenţă de un foc lăuntric, 
Atlas stătea aplecat asupra cănii cu ceai, ascunzându-şi cu greu 
nerăbdarea cu care-l aştepta pe Carlo Santarosa, comisarul pentru 
concurenţă al Uniunii Europene. Întâlnirea cu Santarosa era de o 
importanță crucială, fiindcă acesta era în măsură să aprobe 
proiectata fuziune ce ar fi însemnat un surplus de patruzeci de 
miliarde de dolari pentru Gilmartin Enterprises şi implicit, 
recâştigarea de către companie a poziției dominante în domeniul 
construcțiilor. 

Îşi mai verifică încă o dată ceasul. Ticălosul întârzia. 

Îmbrăcat în costul acela de gata, cu pantofii săi butucănoşi şi 
cravata ieftină, inginerul nu se potrivea deloc cu lambriurile din 
lemn închis la culoare şi liniştea aristocratică ce domina salonul. 
Avea degetul mijlociu de la mâna dreaptă pătat cu cerneală, iar pe 
masă, lângă cot, îşi aşezase telefonul mobil şi calculatorul de 

buzunar. Deşi era posesorul unei averi de aproape un miliard de 
dolari, Atlas nu dădea prea mare importanță luxului. Aprecia 
Clubul Travellers nu pentru că era şic, ci pentru discreţia sa. 
Pentru că era un loc unde se putea purta o discuţie particulară. Şi 
mai ales, fiindcă era un loc care producea o puternică impresie 
asupra celor cu care făcea afaceri. 

Atlas era cu puţin trecut de cincizeci de ani şi suferea deja de 
hipertensiune. Sub înfăţişarea sa nepretenţioasă şi în aparență 
relaxată se ascundea o inteligență deosebită şi o ambiţie fără 
margini. Străbunicul construise Barajul Hoovers, iar bunicul 
primise distincția Atlas, pentru numărul mare de nave militare pe 
care filiala specializată în construcții navale a firmei reuşise să le 
producă în condiţiile dificile din timpul celui de-al doilea război 
mondial. 

Tatăl său reuşise să-şi depăşească înaintaşii prin construcția 
conductei de petrol ce traversa Alaska şi prin contribuția avută la 
stingerea puțurilor de petrol din Kuweit, incendiate în timpul 
războiului din Golf. Atunci când tatăl său îl alesese pe el dintre cei 
trei băieți să ducă mai departe imperiul familiei, Gilmartin 
Enterprises era gigantul absolut al contractelor de construcții. De 
atunci însă, firma pierduse în permanenţă teren în fața noilor 
companii cu politici agresive de servicii şi care îşi întăreau poziția 
prin preluări şi fuziuni. 

Atlas nu era finanţist. Era un inginer care ducea mai departe 
tradiția lungului şir de ingineri din familie. La fel ca aceştia şi el 
conducea Gilmartin Enterprises cu o mână de fier. Dar spre 
deosebire de înaintaşii săi, el nu reuşise încă să-şi marcheze 
perioada petrecută la conducerea firmei printr-o realizare 
remarcabilă. Nu ar fi recunoscut însă în fata nimănui cât de tare 
era afectat de acest lucru. Situaţia se va schimba foarte curând. 

Telefonul începu să sune. Ora convenită pentru întâlnire 
trecuse de mult, aşa că Atlas fu sigur că nu putea fi vorba decât 
despre ceva rău. 

Într-adevăr, era asistentul lui Santarosa care sunase să prezinte 
scuze. 

— Domnului comisar îi pare teribil de rău, senhor Gilmartin. 

— Spuneţi-i că sunt foarte dezamăgit, zise rar Atlas — Gregory 
Gilmartin - trăgând o linie pe fața de masă folosind degetul 


3 Hoover Dam - baraj pe fluviul Colorado, la granița dintre statele 
Arizona şi Nevada, terminat în 1936. Are o înălțime 221 m. 

arătător al mâinii libere ca pe un scalpel. 

— Şi senhor Santarosa este foarte dezamăgit că nu a reuşit să 
ajungă la întâlnire, spuse politicos asistentul care vorbea engleza 
cu accent. La fel ca şi Santarosa, acesta era portughez. Oameni 
mărunți dintr-o țară mică, lipsită de importanţă. 

Gilmartin îşi înăspri tonul. 

— Sper ca domnul comisar să-şi facă timp pentru o discuţie 
mâine. Vă rog să-i spuneți asta. 

— Nu pot... începu asistentul, după un moment de tăcere. 

Celălalt telefon al lui Gilmartin începu să vibreze în buzunarul 
interior al hainei. 

— Spuneţi-i! se răsti el şi întrerupse legătura cu portughezul. 

Aruncă o privire de jur împrejur, scoase telefonul din buzunar şi 
se întoarse cu fața la perete ca să vorbească. 

— Aici Atlas. 

— Eşti tot la Paris, Atlas? 

— Bineînţeles. Ce noutăţi ai? 

— Trebuie să ne vedem. Peste două ore, în locuința mea din 
Londra. 

— În seara asta? De ce să ne întâlnim atât de târziu, Cronus? 

— E problema cu dosarele. S-ar putea să fie nevoie să ne 
reevaluăm poziția. 

— Nu mă miră. Atunci când fundaţia e slabă, proiectul se 
prăbuşeşte. 

— Ce vrei să spui cu asta? 

— Eu n-am fost niciodată convins că dosarele astea există cu 
adevărat. Este foarte posibil să urmărim o himeră. 

* 

Ultimul an nu fusese deloc bun pentru Ocean. La mică distanță 
de biserica barocă Saint-Louis-en-lľÂle se afla una dintre 
reşedințele sale favorite, o casă magnifică ridicată de un duce pe 
vremea lui Ludovic al XIV-lea şi aflată acum în proprietatea firmei. 

Cu bustul gol, îmbrăcat doar în pantalonii de în, Ocean şedea 
nervos pe unul din scaunele stil Empire din dormitor şi încerca să 
nu se mai gândească la necazuri. Cecily cânta în baie şi se 
pregătea pentru el. Era un bărbat viguros, în vârstă de cincizeci şi 
cinci de ani. Avea un păr negru şi des, un nas prusac care l-ar fi 
umplut de invidie până şi pe Bismarck şi un trup solid pe care îl 
ferise întotdeauna de îngrăşare. Ştia să se impună cu eleganţă, 
indiferent dacă participa la o petrecere sofisticată sau la şedinţa 
unui consiliu de administraţie. 

Îşi luase pastila albastră în urmă cu o oră. De obicei, era un 

interval mai mult decât suficient pentru a-şi face efectul, însă în 
ziua aceea nu era atât de sigur. Căldura serii pătrundea prin 
ferestrele înalte, făcând parcă să vibreze panourile de sticlă. 
Deasupra patului, un ventilator îşi rotea leneş palele orizontale şi 
pentru câteva secunde, avu senzația că a evadat într-un colț exotic 
din Extremul Orient... undeva în aglomeratul Beijing sau în 
Shanghaiul plin de culoare, locuri în care Eisner-Moulton 
inaugura noi fabrici de automobile şi camioane şi unde el s-ar fi 
putut dedica în întregime tulburătoarelor aspecte ale dezvoltării. 

Cu douăzeci de ani în urmă, Ocean era industriaşul minune al 
Europei. Reugşise să transforme aproape peste noapte firma vest- 
germană Eisner Motorwerks, care renunțase la modelele sale 
prăfuite şi începuse să producă automobile suple, echipate cu 
motoare puternice, ce parcă te invitau să le conduci. După aceea, 
imperiul său se dezvoltase rapid, reuşind să evite perioadele de 
recesiune şi adaptându-se din mers schimbărilor în materie de 
gust ale clienţilor, până când Eisner ajunsese un producător de 
automobile, camioane şi avioane de nivel continental. În anii 1990, 
cumpărase Clarke Motor Company, producătorul american de 
automobile de lux şi apoi, fuzionase cu firma Moulton din Franța, 
specializată în camioane. Eisner-Moulton ajunsese astfel să 
producă întreaga gamă de vehicule în uzine răspândite peste tot în 
lume. 

În ultima vreme însă conglomeratul se afla în impas şi acest 
lucru se datora în cea mai mare parte faptului că el fusese convins 
că boom-ul economic mondial avea să dureze. Cine putea bănui o 
asemenea răsturnare dramatică a situației? Şi mai ales, cine ar fi 
putut prezice că recesiunea va dura aşa de mult? 

În ianuarie fusese nevoit să acopere pierderile divizii de produse 
electronice a firmei, cu profituri realizate de celelalte sectoare. 
Mutarea asta îl costase peste un miliard de euro. În martie, 
descoperise că unitățile producătoare de automobile ale Eisner- 
SUA aveau pierderi de două ori în mari decât prevăzuseră 
economiştii săi. Primise apoi o a treia lovitură: în mai fusese nevoit 
să oprească finanțarea firmei Koekker Air, producătorul olandez de 
avioane, aflat proporţie de cincizeci şi unu la sută în posesia 
concernul Eisner-Moulton. Drept rezultat, Koekker fusese declarat 
falimentar şi Eisner-Moulton nevoit să treacă la capitolul pierderi 
şocanta sumă de peste patru miliarde de euro! Acum, tocmai 
aflase că o altă filială, Thickliner America urma să anunţe pierderi 
de aproape un miliard de euro. Un total de peste opt miliarde şi 

anul era abia la jumătate. 

Ocean sări de pe scaun şi începu să patruleze prin dormitor, 
furios din cauza lui Claude de Darmond. Spera să obțină de la 
acesta un împrumut discret, care să-l ajute să traverseze perioada 
dificilă şi să se extindă în noi zone, în special în Europa de Est. 
Avea nevoie de banii ăştia ca de aer. Citibank avea probleme cu 
Departamentul Justiției, Bank of America trebuia să facă față unor 
acuzaţii de spălare de bani, Deutsche Bank era măcinată de 
probleme interne. Unde putea el să găsească acum o bancă 
suficient de mare, suficient de discretă şi suficient de sănătoasă la 
care să apeleze? 

— Christian! gânguri uşor Cecily. 

Fata ieşise din baie. Era blondă şi îşi înfăşurase trupul într-un 
material diafan. 

Menchen uită de toate necazurile şi inima începu să-i bată cu 
putere. Cecily făcu o piruetă şi ajunse sub baldachinul aurit al 
patului. Fata reprezenta pentru el mult mai mult decât o simplă 
distracţie. Îl fascina, aşa cum numai o fată tânără, inconştientă 
încă pe deplin de efectul farmecelor sale, putea s-o facă. 

Țesătura transparentă se răsuci pe corpul fetei şi el trase adânc 
aer în piept. Pe fesa ei stângă se vedea tatuajul — coada unui şarpe. 
Din locul unde şedea, Ocean putea simți mirosi de mosc şi violete 
emanat de trupul fetei. Vedea cu ochii minţii cele cinci locuri 
intime unde Cecily aplicase costisitorul parfum. 

Întreg corpul îi fu străbătut de o explozie de căldură, însă Ocean 
nu făcu nici o mişcare. Îi plăcea să prelungească agonia. 

Fata ridică țesătura subțire şi făcu o piruetă în fața lui, 
permițându-i să urmărească coada de un verde-albăstrui, care 
pornea de pe fundul ei roz, îi înconjura şoldul spre pântece, unde 
se lățea şi se transforma într-un dragon roşu, desenat chiar 
deasupra pubisului ei blond. 

Ocean rămase cu ochii holbați, respirând greu. Cârlionţii erau 
foarte deschişi la culoare. Aproape uitase cât de inocenți. Ca ai 
unei fetițe. 

Făcu trei paşi o prinse de încheietura mâinii şi o trase spre el. 

Fata chicoti, prefăcându-se că încearcă să scape. 

— Non, non, Christian. O, mă sperii! Fata era delicioasă, ca o 
prăjitură franțuzească. 

— Bon, mormăi ei. Să-ţi fie frică. 

Cecily râse din nou. El o muşcă de gât. Ea gemu şi Ocean îi 
trase capul pe spate şi-i acoperi gura cu a lui. 

Două ore mai târziu, Cecily sorbea dintr-un pahar cu şampanie 
şi alerga în pielea goală de colo-colo prin încăpere, căutându-şi 
hainele şi vorbind de una singură. Culcat în patul larg, Ocean o 
privea cu duioşie. Ținea foarte mult la fata asta. Dacă în clipa 
aceea ea i-ar fi cerut o diademă cu diamante, probabil că i-ar fi 
promis-o. Ştia însă că fata era mulțumită — chiar recunoscătoare — 
cu mia de euro pe care avea să i-o strecoare în poşetă la plecare. 
Faptul că ținea sincer la el îl impresiona cel mai mult. 

Se simțea din nou ca pe vremuri. Două orgasme năucitoare, 
pentru care l-ar fi invidiat orice alt bărbat. Rezultat al unei magii 
foarte prozaice - pilula albastră. N-ar fi avut nevoie de ea pentru 
un singur orgasm, însă pentru două îşi făcuse cu prisosință 
efectul. 

Telefonul mobil începu să sune. Se rostogoli spre marginea 
patului, însă Cecily ajunse prima cu mâna la buzunarul sacoului. 

— Stai! strigă el. 

Fata înlemni speriată de-a binelea, privindu-l cu ochii holbați. 

— Christian? 

E] veni repede lângă ea, gol puşcă, aşa cum se ridicase din pat. 

— Să nu mai pui niciodată mâna pe ăsta. Niciodată. 

Îi smulse telefonul din mână, apăsă pe butonul on şi spuse 
încet: 

— Aşteaptă. 

Scoase apoi portofelul din haină şi îi zise fetei: 

— Strânge-ţi restul hainelor. Te sun eu. 

Cecily îşi culese de jos hainele şi el o împinse spre uşa 
dormitorului, băgându-i bancnotele în mână. Fata ridică fața spre 
el. Ocean o sărută şi simți din nou căldura aceea care era atât de 
importantă pentru el. Rămase în cadrul uşii privind-o cum îşi 
pune pantofii, îşi aranjează fusta şi-şi scutură pletele blonde. 

Fata se îndreptă spre scară şi-i făcu un semn vesel cu mâna. 
Afecțiunea pe care i-o arăta tânăra era falsă. Ştiuse tot timpul 
lucrul acesta şi acum, când era gata să revină în lumea lui, nici 
nu-i mai păsa. Închise uşa şi ridică telefonul la ureche. 

— Aici Ocean. Tu eşti, Cronus? 

— Da. Trebuie să ne întâlnim în seara asta. Peste două ore, în 
locuința mea din Londra. 

— Spune-mi ce s-a mai întâmplat cu dosarele Carnivorului. 

— Nu prea am multe noutăţi. Discutăm când ne întâlnim. 

— Ar fi şi cazul să discutam. Tărăşenia asta ne-a făcut să 
pierdem o groază de timp. Ar trebui să rezolvăm problema asta 
cumva, indiferent prin ce mijloace. Nu eşti de acord? 

— Cred că ai dreptate. La urma urmei, toți vrem să punem mâna 
pe dosare, nu-i aşa, Ocean? 

Exasperat, Cesar Duchesne se întoarse grăbit, şchiopătând la 
taxiul său, cu un pahar plin cu cafea tare în mână. Aparatul de 
emisie-recepție montat în maşină scotea fără încetare pocnituri în 
timp ce el transmitea ordine şi primea rapoarte de la spionii săi 
care se învârteau cu maşinile prin Pigalle, ducând clienți atraşi de 
viața de noapte sălbatică, de droguri, de sexul aflat la discreţie, de 
reclamele de neon care vindeau iluzii. Pigalle era din ce în ce mai 
mult considerat a fi o zonă şic de către tineri. Proştii! 

— Guignot pe strada Duperre lângă Fromentin. Aştept un client. 
Peugeot-ul îşi continuă drumul pe Douai. 

— Trevale, ordonă Duchesne. Tu eşti cel mai aproape. 

— Am înţeles. 

Începând de la sud de Boulevard de Clichy până sus, la Sacre- 
Coeur, trimisese şofer după şofer să urmărească diverse maşini 
Peugeot care se dovediseră a nu fi cea pe care o căuta. Primise un 
raport foarte credibil, confirmat de mai mulți, cum că maşina sport 
părăsise Belleville — cu Childs la volan şi Sansborough pe locul din 
dreapta, coborâse apoi, după câteva ocoluri, în Pigalle şi dispăruse 
nu departe de Clichy. De atunci, nici o veste. 

Duchesne urcă în maşină, porni motorul şi intră în trafic. 
Pentru o clipă, prin fața ochilor îi apărură alte taxiuri, alte oraşe, 
parfumul excitant al soţiei lui, emoția dragostei. Berlin. Zurich. 
Roma. Londra. New York. Las Vegas. Los Angeles. Atâtea oraşe. Le 
putea vedea pe toate trecându-i prin fața ochilor, însă peste toate 
acele imagini se suprapunea chipul soţiei sale. Un chip care îi 
aduce aminte de un trecut şi de o fericire care dispăruseră, care se 
şterseseră complet o dată cu moartea ei, cauzată de dosarele 
Carnivorului. 


Langley, Virginia 


Frank Edmunds îşi trecu îngrijorat mâna prin păr. Oamenii săi 
o pierduseră pe Sansborough. Străzile întortocheate şi mulțimea 
de trecători din Pigalle îi luaseră prin surprindere pe cei din echipa 
pe care o trimisese. Până să ajungă la intersecția unde fusese 

localizat ultimul apel de la ea, maşina dispăruse şi nu mai era nici 
o urmă de Sansborough sau de Childs pe străzi sau în magazine. 
Avea zece oameni acolo, unii pe jos, alții în maşină. Aştepta acum 
neajutorat şi posomorât. În curând trebuia să-i raporteze din nou 
lui Jaffa şi nu simţea nici o tragere de inimă. 


Paris, Franța 


Paşii de pe trepte trecură prin dreptul lor şi îşi urmară drumul 
spre etaj. Simon şi Liz îşi scoaseră o clipă capul din ascunzătoare 
şi văzură doi bărbați înarmați cu pistoale-mitralieră, conduşi de un 
al treilea care se ghida după ecranul unui calculator portabil. 

— Malko! şopti Liz furioasă. A reuşit din nou să descopere 
Peugeot-ul. 

Simon trase o înjurătură. 

— A plantat un dispozitiv de urmărire de rezervă pe maşină! 

Începură să coboare din nou fără zgomot şi Simon scoase 
pistolul Uzi din sac. Auziseră strigătele furioase ale celor de 
deasupra care descoperiseră maşina goală. 

Răsuflând din greu după coborârea rapidă, ajunseră în sfârşit 
jos, într-o sală luminată de un singur bec atârnat de tavan. Nu îi 
aştepta nici o ambuscadă acolo, însă nu se vedea nici o cale de 
ieşire, cu excepţia unei uşi de incendiu. 

Simon crăpă puţin uşa. Rămase ca trăsnit şi trase repede uşa la 
loc. 

— Malko a venit cu o echipă completă. Sunt acolo patru bărbaţi 
înarmați până-n dinți. Am putea încerca să forțăm ieşirea, însă nu 
cred că avem prea multe şanse. 

Liz era de aceeaşi părere. 

— De data asta pot să ne oprească. Se duse să se uite după un 
colț care părea că nu duce nicăieri. Mai e o uşă aici, aproape că 
nici nu se vede. 

Simon o urmă imediat şi ea încercă clanţa. 

— E încuiată, fir-ar să fie! 

Deasupra lor, vocile dezbăteau cu aprindere. Apoi se auziră 
paşii coborând pe scări. 

Simon avea un mănunchi de şperacluri în mână. 

— E rândul meu. 

Liz se dădu la o parte. Simon începu să încerce şperaclurile în 
timp ce ea sări şi sparse becul cu tocul pistolului. Fură amândoi 

învăluiți în întuneric, apoi Simon aprinse lanterna. Liz veni lângă 
el, îi luă lanterna din mână şi o îndreptă spre broasca uşii. Simon 
era încordat, complet absorbit de ceea ce făcea. Desfacerea unei 
încuietori trebuia tratată cu maximă atenţie. 

Deasupra lor, zgomotul paşilor indica faptul că urmăritorii mai 
coborâseră încă un etaj şi acum cercetau zona. Un scurt moment 
de respiro pentru ei. Cu un zgomot metalic înăbuşit, Simon reuşi 
în sfârşit să deschidă uşa. 

— La timp, respiră Liz uşurată. 

Se repeziră amândoi în întuneric, însă nu reuşiră să încuie uşa 
în urma lor. Broasca era ruginită de partea cealaltă. Simon îşi 
aruncă geanta în fața uşii. Era important orice lucru care ar fi 
putut să-i întârzie cât de puțin pe urmăritorii lor. Liz roti fasciculul 
de lumină al lanternei prin încăperea care se dovedi a fi un fel de 
magazie, plină cu piese vechi de motor, mături şi lopeţi aşezate în 
grămezi. Locul era plin de mizerie şi ceea ce era cel mai rău, nu se 
vedea nici o altă ieşire. Liz continua însă să studieze cu atenție 
pereţii. Se vedea clar că încăperea era mult mai veche decât restul 
garajului. Lambriurile de lemn erau negre datorită trecerii 
timpului, iar pe podeaua din cărămidă se vedea un strat gros de 
praf. Era un fel de pivniță sau... 

Simon trase o înjurătură şi se repezi spre uşa pe unde intraseră. 

— E o fundătură. 

Liz îl prinse de mânecă. 

— Du-te, ia-ți geanta şi întoarce-te aici! 

Undeva în spatele uşii se auzea cum urmăritorii lor vorbeau în 
aparate de emisie-recepție. Liz putea desluşi vocile şi zgomotul 
aparatelor. Uşa de la ieşirea de incendiu fu trântită de perete şi 
zgomotul paşilor deveni din ce în ce mai slab, îndreptându-se spre 
interiorul garajului. 

Liz trase adânc aer în piept. 

— Nu avem mult timp la dispoziţie. 

— Ceea ce fac eu acum e o dovadă a nesăbuitei încrederi pe care 
o am în tine. O să vină înapoi. Simon luă sacul de jos şi se întoarse 
lângă Liz. 

— Nu au cum să ne găsească dacă noi n-o să mai fim aici. 
Îndreptă fasciculul lanternei spre peretele din stânga şi ocoli rapid 
o stivă de anvelope pentru a ajunge mai aproape. Cred că am 
descoperit ceva. Cercetă podeaua şi ridică de jos un obiect metalic 
ruginit care semăna cu un pistol-mitralieră de mari dimensiuni, 
deformat. 

El se apropie. 

— Ce e asta? 

Liz îi întinse obiectul. 

— Poate îmi spui tu. 

— Pune lumina pe el. Simon începu să examineze obiectul. 
Dumnezeule! E un străvechi pistol-mitralieră Sten. 

— Exact ce speram şi eu. Liz îşi reluă căutarea. Ieftine, cu 
cadență mare de tragere, pistoalele-mitralieră Sten fuseseră armele 
pe care britanicii le furnizaseră din abundență Rezistenței franceze 
în timpul celui de-al doilea război mondial. 

Plin de admiraţie, Simon răsucea pe toate părţile relicva 
ruginită. 

— Una dintre cele mai inspirate realizări ale noastre. Acesta are 
însă ţeava îndoită, aşa că bănuiesc că a aruncat-o cineva, 
probabil. Se uită la Liz. Crezi că aici era un punct de trecere. 

Liz ridică de jos o foaie de hârtie galbenă, îndoită la margini. 

— Exact. Uite, încă o dovadă - un afiş scris în franceză şi în 
germană în care se oferă recompensă pentru un luptător din 
Rezistență. 

— Dacă ceea ce spui tu e corect, înseamnă că trebuie să existe 
şi o altă cale de ieşire. 

Liz cerceta cu atenţie de jur împrejur. În timpul războiului, 
membrii Rezistenței îşi creaseră locuri secrete prin tot Parisul, 
chiar şi prin catacombe şi prin conductele de canalizare, unde se 
întâlneau şi planificau acțiunile. Oriunde era posibil, o încăpere 
era pregătită astfel încât să arate ca o fundătură, pentru a-i face pe 
nazişti să renunțe la căutări înainte de a ajunge la adevărata 
ascunzătoare. 

Simon studia tavanul. 

— Crezi că nişte balamale ascunse ne-ar fi de ajutor? 

Ea se răsuci spre el. 

— Unde? 

Simon privea fix spre un loc în tavan. 

— Vezi cât de ornat e tavanul? Prea ornat pentru un asemenea 
depozit. 

Liz îndreptă fasciculul lanternei spre locul indicat de el. Tavanul 
era placat cu panouri din lemn cu diagonala de aproximativ 
şaptezeci şi cinci de centimetri. La fel ca şi pereții şi pistolul- 
mitralieră Sten, tavanul se înnegrise o dată cu trecerea timpului. 

Simon luă lanterna din mâna lui Liz. 

— Urmăreşte cu atenție linia de îmbinare a panourilor. Vezi 

cum este întreruptă acolo câţiva centimetri şi apoi revine la 
normal? Două balamale. Aproape invizibile datorită modului în 
care au fost îmbinate plăcile. Îmi aduce aminte de camera pentru 
muzică din Oaten Place. Oaten Place se afla în Kent şi era 
reşedinţa bunicii lor. 

— Dormitorul secret? Ai dreptate. În cronica familiei se spunea 
că, în urmă cu patru generații, Squire Oaten se îndrăgostise de 
profesoara de muzică a copiilor săi. În timp ce soţia şi copiii săi îşi 
petreceau vara în Portofino, el poruncise să fie construit acel cuib 
secret al dragostei. 

Liz şi Simon începură să înghesuie cauciucuri într-o stivă sub 
cele două balamale. După ce se adunară destule, ea le ținu să nu 
cadă, iar el se urcă pe ele. Apasă panoul de lemn în zona 
balamalelor până ce mai degrabă simţi decât auzi un clic. Împinse 
panoul şi acesta se deschise. O lumină galben-roşiatică pătrunsese 
prin crăpătură. Simon înălță precaut capul. 

— Ce vezi? întrebă ea în şoaptă. 

— Nu prea multe. Ţine bine cauciucurile. Vreau să sar. 

În timp ce ea se străduia să păstreze echilibrul grămezii de 
cauciucuri, el se prinse de ambele părți ale deschiderii şi sări. Agil 
şi musculos ca o pisică, Simon ajunse sus imediat. 

— Ce e acolo, Simon? întrebă ea de îndată ce picioarele acestuia 
dispărură în deschizătură. 

Faţa lui apăru imediat în lumină, murdară şi surâzătoare. 

— E bine. O să-ţi placă la nebunie. 

— Abia aştept. Îi întinse lucrurile prin deschizătură. 

El îndreptă lanterna în jos ca să-i facă lumină şi ea începu să 
rostogolească anvelopele înapoi de unde le luaseră. Se auzeau din 
nou paşi şi voci în casa scărilor. Din ce în ce în tare. 

— Vin şi eu. Balansându-şi mâinile, îşi făcu vânt şi sări spre 
deschizătură. În acelaşi timp îşi înălță mâinile cât de mult putu. 

Simon o prinse de încheieturi şi scoase un geamăt din cauza 
efortului. 

Ea îl prinse la rândul ei. Durerea din brațul rănit o lovi ca o 
explozie. Reuşi s-o blocheze mental. Nu acum. Avea aceeaşi 
senzație de greață şi de teamă de cădere în gol ca atunci când 
atârnase în afara malului acela din Santa Barbara. Simon trăgea 
acum încet în sus. Faţa lui era încordată, venele gâtului umflate şi 
ochii închişi. Nu văzuse în viața ei o privelişte mai atrăgătoare. Cu 
un ultim efort, Simon reuşi să o tragă pe ultimii centimetri şi ea 
încălecă în sfârşit peste margine deschizăturii. 

Liz se prăbuşi ca o plăcintă. 

— Îţi mulțumesc, aveam nevoie... încercă ea să glumească. 

Respirând din greu, Simon îi făcu semn cu degetele la buze, 
aşeză panoul la locul lui şi rămase ghemuit lângă ea. Lumina 
stridentă a unor lămpi cu neon străbătea prin fereastră şi trasa 
dungi de-a curmezişul feței lui. 

Liz se ridică pe vine şi rămase lângă el. Ascultau amândoi fără 
să facă nici un zgomot. 

Se auzeau din nou voci, de data aceasta chiar sub ei. Liz ținea 
revolverul Glock pregătit şi se uita țintă la Simon. Văzu în ochii lui 
aceeaşi teamă rece pe care o simțea şi ea de fiecare dată când 
aştepta. Vocile încetară brusc. Nu reuşi să audă cum se închide 
uşa, însă puse asta pe seama faptului că aceasta era destul de 
departe de locul în care se aflau ei. 

El răsuflă uşurat şi-şi şterse fruntea cu mâneca. Pe frunte îi 
rămase o urmă neagră. 

— Nu a fost prea rău. 

— Ar fi putut fi şi mai rău. Adrenalina îi pulsa prin artere ca o 
lavă. 

Se priviră în ochi într-un moment de completă sinceritate. 

— Rahat! explodă ea într-un sfârşit. 

El dădu drumul la tot aerul pe care-l ţinuse în piept. 

— A dracului situație! 

— Rahat! Rahat! Rahat! 

— Cum Dumnezeu am putut să cred vreodată că aş putea face 
aşa ceva ca să-mi câştig existența? 

Traseră adânc aer în piept de câteva ori, privindu-se în 
continuare în ochi, ferecați parcă în adevărul acela tulburător. 

— Au fost nişte zile foarte grele, concluzionă ea într-un sfârşit. 

— Mie-mi spui! Şi tot nu ştim unde sunt dosarele. 

— Sau Sarah şi Asher. 

— Ce situaţie a dracului de afurisită. 

Liz se lăsă pe spate şi-şi încrucişă picioarele. Se simțea parcă 
mai bine după ce se descărcase. 

— Foloseşti cam des cuvântul „dracu”. 

El se lungi lângă ea, îşi întinse picioarele, îşi încrucişă gleznele 
şi rămase sprijinit în coate. 

— Numai în situaţii tensionate ca acestea. Şi tu înjuri destul de 
mult. Poate că nu îți dai seama. 

— Cred că e din cauza întâmplărilor prin care am trecut. 
Trebuie neapărat să mănânc ceva, să dorm şi să nu mă mai 

gândesc niciodată la moarte, distrugere şi lăcomie. 

— Ei bine... începu el şi-i aruncă un zâmbet diabolic, s-ar putea 
să fi nimerit în cel mai potrivit loc. Simon făcu un gest larg cu 
mâna. 

Ea îi urmări mişcarea. Oglinzile din tavan, de deasupra patului, 
reflectau imensitatea acestuia şi cuvertura de catifea mov care îl 
acoperea. Mai multe perne ce aveau forma unor organe genitale 
erau aranjate lângă tăblia patului, decorată cu o pictură ce 
reprezenta un armăsar foarte bine dotat. Pe pereți erau imagini cu 
nuduri de bărbați şi femei în poziţii provocatoare. Printr-o uşă 
întredeschisă se vedeau un bideu şi o toaletă, în timp ce în spatele 
alteia se afla o mică bucătărie, totul nefiind luminat decât de 
strălucirea stridentă a neonului care pătrundea de afară printr-o 
singură fereastră mare. 

Liz izbucni în râs. 

— Cine şi-ar fi închipuit! 

— Îmi imaginez deliciul celor din Rezistență când ajungeau aici. 

— Nu mă simt capabilă de astfel de exerciții mentale. 

Trapa pe unde intraseră ei se afla chiar lângă un dulap mare cu 
sertare. Liz se ridică în picioare. 

Simon înțelese ce voia să facă. 

— Stai să te ajut şi eu. 

Ea îşi proptise şoldul în dulap. 

— Nu e nevoie. Femeile mută singure mobila de mii de ani. 

El puse însă umărul şi începură să împingă amândoi. După ce 
două dintre picioarele dulapului ajunseră deasupra trapei, se 
opriră şi Simon verifică încuietoarea de la uşa studioului, după 
care se duse la fereastră şi se lipi de perete, ca să nu fie văzut de 
jos. Obrazul său era închis la culoare din cauza bărbii care îi 
crescuse. Părul îi era plin de praf. Jacheta sport cu care era 
îmbrăcat se boțise de tot. Brusc, Liz simți nevoia să-l întrebe cum 
de reuşise să-şi spargă nasul. Dar renunță, îngenunche lângă 
geanta sport pe care o cărase cu el şi scoase de acolo cele trei 
fotografii de format mare care reprezentau imaginile de pe peretele 
din biroul baronului. 

— Am de gând să mă dedic pentru un timp lucrului. Liz duse 
fotografiile mai aproape de fereastră, unde lumina era suficientă şi 
se aşeză pe podea. 

În timp ce Simon supraveghea de sus atmosfera ca de carnaval 
din Pigalle, patru bărbați se strânseseră sub fereastra camerei 
unde se aflau ei şi-şi netezeau hainele de parcă ar fi vrut să se 
convingă că armele se aflau la locul lor. Încă doi ieşiră din garaj, 
înarmați cu pistoale-mitralieră pe care le ţineau lipite de picior ca 
să nu fie prea vizibile. O limuzină Citroen apăruse în uşa garajului. 
Maşina semăna foarte bine cu una care îl depăşise pe când se 
îndepărta de castelul baronului. 

Îi descria lui Liz ceea ce vedea jos. Aceasta, cu picioarele 
încrucişate în poziția lotus, studia cele trei fotografii mari. Arăta 
exact ca o studentă, foarte concentrată, cu capul plecat. 

— Ai găsit ceva? o întrebă el. 

— E uimitor cu ce oameni avea de-a face baronul. Petreceri, 
concursuri de iahting, ocazii oficiale, evenimente politice, 
încoronări. Tot felul de personalităţi, de la Maria Callas şi Aristotel 
Onassis la George şi Laura Bush. Este vorba despre aproape 
cincizeci de ani de istorie cuprinsă în aceste fotografii. Având în 
vedere calitatea celor lângă care apare în toate aceste fotografii, 
părerea mea e că le-a selecționat foarte atent. Ar fi putut probabil 
atârna pe pereţi de zece ori mai multe. 

Liz ridică fruntea cu o expresie sumbră pe față. 

— Şi dacă Themis şi Cronus sunt şi ei asemenea personalități 
importante... 

— Exact. Fotografiile lor, precum şi ale şantajistului ar trebui să 
se afle şi ele acolo. Dar care sunt acelea? 

— Bună întrebare. Liz îşi reluă cercetarea, mormăind în barbă. 

— A apărut şi Malko lângă oamenii lui, îi raportă Simon. Le dă 
instrucțiuni. Ce n-aş da să pot citi pe buze! Cred că recunosc 
Citroenul acela. S-a urcat în maşină şi pleacă. 

Liz nu era deloc atentă la ce spunea el. 

— Atât tatăl tău cât şi Grey Mellencamp au fost oameni politici 
proeminenți. Dacă este adevărat că tatăl tău a fost şantajat pentru 
votul său şi Grey Mellencamp probabil pentru ceva asemănător, 
având în vedere că era secretar de stat pe vremea aceea, atunci 
rezultă că individul care are dosarele nu vrea numai bani. Această 
concluzie este confirmată de faptul că l-a şantajat şi pe Terrill 

Leaming forțându-l să ia asupra lui greşelile baronului. 

— Da, ai dreptate, individul urmăreşte altceva, „ințelegerea” aia 
despre care vorbea cu baronul. 

Liz ridică privirea şi studie câteva clipe profilul lui Simon, bărbia 
sa bine conturată, gura hotărâtă, apoi reveni la gândul care o 
preocupa. 

— Te întrebai la un moment dat dacă nu cumva ceva legat de 
publicitatea făcută noilor mele documentare televizate a dus la 
erupția acestei situații. Dacă ai avut dreptate? Nu cumva 
şantajistul este un tip foarte selectiv, care acționează numai atunci 
când este necesară o anumită acțiune, pentru a duce la bun sfârşit 
una din afacerile sale? 

— Aşa cum a fost în cazul baronului? Încercarea aceea a eşuat 
evident în mod lamentabil şi la fel a dat greş şi cu Grey 
Mellencamp şi cu tatăl meu. Trei morți. Ceea ce nu ştim, este 
numărul situaţiilor în care a avut succes. 

— Exact. Şi dacă am avut dreptate şi şantajistul este unul 
dintre Titani, el nu se va opri aşa de uşor. Va încerca să ducă la 
bun sfârşit ceea ce şi-a propus. 

El dădu aprobator din cap. 

— Sunt cu totul de acord, însă hai să nu mergem chiar aşa de 
departe cu presupunerile. Principala noastră problemă este să 
scăpăm de aici. Eşti murdară de parcă te-ai fi târât prin noroi. 

Pentru că ea se zbârlise la auzul acestor vorbe, el adăugă 
repede: 

— Şi eu arăt probabil de parcă aş fi la capătul a trei săptămâni 
de beție. Ultimul lucru de care avem nevoie acum este să atragem 
atenția asupra noastră. Hai să ne spălăm, să mâncăm ce găsim pe 
aici şi s-o ştergem. Simon se îndreptă spre baie şi închise uşa în 
urma lui. 

— S-o ştergem, dar cum? El nu mai auzi însă întrebarea. 

În timp ce în baie se auzea cum curge apa în cadă, Liz se repezi 
la fereastră. O furgonetă ce purta însemnele unei florării trăsese cu 
spatele pe alee, blocând-o şi opt bărbați săriră din maşină pe uşa 
laterală. I se puse un nod în stomac. Sosiseră întăriri. Patru 
bărbați o luară câte doi spre marginile cvartalului, doi intrară în 
garaj, iar ultimii doi traversară strada. Liz continua să 
supravegheze zona, pe deplin conştientă că prada pe care o pândea 
această trupă de vânători înarmați, care păreau foarte bine 
antrenați, disciplinați şi extrem de hotărâți, era ea şi Simon. 

În acelaşi timp, viața febrilă a străzii îşi urma cursul, 

absorbindu-i pe ucigaşi în mulţime. În colţul din față, un mim cu 
fața vopsită în alb juca rolul unui soldat de plumb, în timp ce un 
altul, cu un nas roşu imens, jongla cu agilitate cu patru penisuri 
uriaşe din cauciuc. Fiecare era de altă culoare. În jurul lui se 
adunaseră câţiva trecători care râdeau. 

Atenţia ei era însă atrasă de fața albă a mimului. O ducea cu 
gândul la momentul în care negocia revenirea Carnivorului... în 
Avignon... deghizată într-o femeie de la țară, care îi îndemna pe cei 
din jur să-i cumpere produsele. Atunci când îşi făcuse apariția un 
circ ambulant, se alăturase mulțimii înghesuite în jurul clovnilor 
care făceau tumbe şi se opreau pentru strângeri de mâini 
exagerate. Emoţionată, îşi trăsese bicicleta mai aproape şi 
începuse să bată din palme. Lăsată liberă, bicicleta lovise un clovn 
mic şi gras, cu fața albă, îmbrăcat ca un marinar. Amintirile o 
făcură să zâmbească. Aproape imediat însă zâmbetul i se 
transformă într-o grimasă dureroasă. 

Nu avea timp pentru astfel de amintiri. 

Într-un dulap găsi o pereche de pantaloni uşori, un pic cam 
mari pentru ea, o cămaşă şi o jachetă care îi venea destul de bine. 
Totul de culoare neagră - foarte potrivit pentru o ieşire noaptea. Se 
îmbrăcă repede, întrebându-se cine ar fi putut să fie gazda lor. 
Continuă să caute prin cameră până găsi răspunsul. Clătină din 
cap zâmbind obosită şi se aşeză înapoi pe podea unde se aflau cele 
trei fotografii. Încercui cu un marker de culoare galbenă, pe care îl 
scoase din geantă, cele trei imagini de pe perete în care baronul 
apărea alături de Grey Mellencamp. Prima fusese făcută în ultimii 
zece ani, cea de-a doua arăta ca şi cum ar fi trecut mai bine de 
douăzeci de ani de la evenimentul respectiv, în timp ce ultima 
părea şi mai veche. Atenţia lui Liz se îndreptă spre cea de-a treia. 

— Am o întrebare pentru tine, zise ea în clipa în care Simon îşi 
făcu apariția din baie cu fața şi mâinile curate şi cu jacheta 
atârnată pe braţ. 

— S-o auzim. Aruncă jacheta pe pat, îşi suflecă mânecile 
cămăşii şi intră în bucătărie. Continuă, te aud şi de aici. 

— Îţi aduci aminte de vremurile când veneam la Childs Hall? 

Ori de câte ori părinţii ei erau plecați cu „afaceri”, ea rămânea în 
fastuoasa reşedinţă Childs Hall din Belgravia, împreună cu Simon, 
bunicii lor, părinții lui şi fratele lui vitreg, Michael... Mick. Simon 
era foarte mic atunci când mama sa se măritase cu Sir Robert. 
Bunicii lor şi părinţii lui Simon muriseră, aşa că acolo locuiau 
acum numai Mick şi familia lui. 

— Cum aş putea uita aşa ceva? răspunse Simon. 
Monstruozitatea aia de masă din sufragerie e încă acolo. Cred că e 
lipită de podea. Niciodată n-o să poată fi scoasă pe uşă. 

— Mai ştii buştenii de eucalipt pe care bunicul îi importa din 
nordul Africii? 

— În fiecare an, în septembrie, continuă să sosească câţiva 
metri cubi, punctual ca o datorie neplăcută. Mick respectă foarte 
mult tradiția. Îți aduci aminte de camerele cu jucării de la etaj? 

— Parcă ar fi fost ieri. 

— Păpuşile tale sunt încă acolo. Bărbie şi toate celelalte. Sunt 
toate în dulap, ca şi cum te-ar aştepta să te întorci acolo şi să ne 
chinui pe Mick şi pe mine. Nici n-ai ajunge bine şi băieţii ar face 
coadă la uşa ta să se uite pe gaura cheii, ca pe vremuri. 

— Doar nu făceați aşa ceva! 

— Ba da, ştii prea bine. 

Simon ieşi din bucătărie cu o bucată lungă de baghetă unsă cu 
brânză galbenă şi un pahar de vin roşu, pe care i le întinse lui Liz. 

— Mi-au ieşit şi nişte bani din chestia asta. „Gata, băiete, ai 
văzut destul!” şi întrebarea mea preferată: „Aţi văzut-o 
dezbrăcată?”. 

Simon zâmbi. 

— Mi-am sacrificat tinerețea pentru tine. 

— De asta tot treceațţi voi prin fața camerei mele? Speraţi să mă 
vedeți dezbrăcată? Liz muşcă din pâinea cu brânză. 

— Devenisem un antreprenor. Aveam responsabilități. 

— Îţi începuseşi evoluţia în cariera de peşte... sau de spion. Liz 
zâmbi fără să vrea. Au fost timpuri frumoase. 

Rămaseră câteva clipe tăcuți amândoi şi privirile lor se întâlniră. 
Apoi Simon zise încet, în timp ce se întorcea în bucătărie: 

— Cum de ţi-a venit să te gândeşti la asta tocmai acum? 

— Îţi spun imediat. Liz privea gânditoare fotografia. Dacă ceea 
ce spui tu e corect şi şantajistul lucrează la o afacere care nu e 
numai foarte importantă, dar şi foarte urgentă, atunci probabil că 
banca baronului era numai o piesă a jocului. Este posibil ca 
afacerea respectivă să implice şi altă companie sau organizație sau 
chiar mai multe. Să nu fie vorba numai despre o simplă finanțare, 
ci şi despre respectarea regulamentelor guvernamentale, alinierea 
poziției unor firme subsidiare sau alte lucruri de genul ăsta. 

— Vrei să spui că s-ar putea să fi fost şi alte evenimente 
anterioare legate de „afacerea” respectivă. 

— Da, mai multe încercări de şantaj care au dat greş. Ar putea 

fi vorba despre o persoană aflată într-o poziție care să-i permită să 
influențeze un vot, să aprobe o direcție de acţiune sau luarea unei 
decizii care să aibă un efect imediat asupra afacerii. Acest personaj 
ori a murit, ori şi-a dat demisia pe neaşteptate din funcția pe care 
o deținea, ori s-a sinucis, ori a votat într-o anumită ocazie într-un 
mod care părea că sfidează orice logică. Liz sorbi o gură de vin - un 
vin ordinaire foarte bun — şi muşcă din nou din pâine. 

— Unde vrei să ajungi? Simon reapăruse în dormitor cu propria 
sa bucată de pâine cu brânză şi cu un pahar de vin în mână şi îşi 
reluă postul de observaţie de la fereastră. 

Ea se scutură de firimituri, bău ultima înghiţitură de vin şi veni 
lângă el, având în mână cea mai veche dintre cele trei fotografii. 

— Recunoşti pe vreunul dintre bărbaţii ăştia? întrebă ea 
arătând cu degetul spre fotografia pe care o încercuise cu markerul 
de culoare galbenă. 

Simon o privi cu atenţie. 

— Când a fost făcută? întrebă el muşcând din bucata de pâine. 

— Vezi, eşti prea tânăr să-ți dai seama. Cred că pe la începutul 
anilor *60, cam când m-am născut eu. Admit că la început nici eu 
nu i-am recunoscut pe cei trei. 

Simon se concentră asupra fotografiei. 

— Păi, ăsta-i baronul cu Grey Mellencamp şi... la naiba! 

Ăsta-i unchiul Henry. Simon îşi umplu gura cu pâine şi brânză. 

— Exact asta am zis şi eu. 

Lordul Henry Percy fusese mentorul lui Sir Robert. Fără a fi cu 
adevărat unchiul lui Simon sau al ei, acesta era o figură familiară 
care obişnuia să petreacă Crăciunul în reşedinţa din Londra a 
familiei Childs şi care invitase de multe ori întreaga familie la 
proprietatea sa din Northumberland, unde patinau şi făceau 
plimbări cu barca vara. Datorită grădinii zoologice private şi a 
zecilor de hectare unde puteau hoinări, călări sau aranja picnicuri, 
fiecare vizită la „unchiul” Henry reprezenta un eveniment deosebit 
pentru un copil. 

— Nu ar trebui să ne mire, spuse Simon. Henry se învârtea în 
cele mai înalte cercuri. 

— Poate chiar mai înalte decât bănuim noi. Mai trăieşte? 

— Da, dar are fără îndoială peste nouăzeci de ani. 

— Proprietatea lui se află la mai puțin de trei sute de kilometri 
de Dreftbury, aşa că nu este prea departe de drumul nostru. Dacă 
îmi aduc bine aminte, obişnuia să citească trei ziare pe zi şi 
niciodată nu dăduse peste vreo revistă politică pe care să n-o 

citească cu plăcere. 

Simon dădu afirmativ din cap. 

— Era mereu la curent cu pulsul politicii. Cunoştea de 
asemenea pe toată lumea. 

— S-ar putea să ne ajute să înțelegem ce vrea şantajistul de 
fapt. 

— Ai dreptate. Dar s-ar putea să nu fie acasă. Sau, chiar dacă e, 
să nu-şi mai aducă aminte. 

— Sună acolo. Dacă răspunde Clive, înseamnă că e şi Henry 
acasă. Mai ţii minte numărul? 

— Bineînţeles. E întipărit pe scoarța cerebrală. Simon puse 
mâna pe telefonul mobil. Nu o să spun nimic ca să nu-i sperii. În 
continuare totul e o chestiune de noroc. 

În timp ce el forma numărul, Liz studia strada căutând o cale de 
scăpare. 

Brusc, Simon întrerupse legătura şi se strâmbă. 

— Săracul Clive. L-am trezit din somn. Părea furios ca un taur. 

— Bun. Clive nu s-a schimbat. Cu puţin noroc, nici Henry. 
Rămâne însă problema de a ieşi de aici întregi. Ce părere ai dacă 
am încerca prin garaj? 

— Doar dacă nu vrei să te iei la trântă cu trei uriaşi înarmați 
până-n dinți. Din când în când fumul de la țigări iese afară, aşa că 
ştiu că sunt încă acolo. Suntem încercuiți. Asta bineînțeles dacă 
nu ai cumva chef de o confruntare cu pistoalele. 

— O s-o las pe altă dată. E mai bine să plecăm în linişte, astfel 
încât să ajungem la Henry fără să atragem necazurile astea după 
noi. 

— E destul de dificil având în vedere că suntem înconjurați. 
Simon înlemni, cu ochii holbați şi corpul încordat. 

Liz privi în jos. Doi bărbați ieşeau din garaj, trăgând după ei un 
trup inert. Cineva acoperise cu o jachetă fața şi pieptul bărbatului, 
însă putu să vadă pantalonii călcați ai uniformei paznicului. Cei 
doi se îndreptară spre o maşină Toyota şi jacheta alunecă 
dezvăluind rana plină de sânge pe care bărbatul o avea în 
abdomen. 

— Mort, remarcă Simon cu o voce răguşită. 

Unul dintre cei doi bărbaţi luă repede de jos jacheta şi acoperi 
din nou cadavrul cu ea. Aşezară corpul pe scaunul din față al 
maşinii şi se suiră de o parte şi de cealaltă a cadavrului, 
sprijinindu-l între ei. După aceea închiseră portierele. 

— Acesta este răspunsul! Simon formă un număr pe telefonul 

mobil. De asta nu trebuie niciodată să renunțţi la supravegherea 
scenei. Situația se poate modifica. 

Liz se uita mirată în stradă. 

— Ce răspuns? Ce situație? 

Simon duse un deget la buze. Cu o voce panicată, începu să 
strige în microfonul telefonului: 

— Mon Dieu! Teroriştii! Au început să tragă! 

În Pigalle, poliția obişnuia să mai treacă cu vederea anumite 
activități dubioase, nu însă şi o crimă, mai ales atunci când 
aceasta era prezentată de un cetățean drept act de terorism. În 
timp ce Simon, alarmat, le descria poliţiştilor Toyota în care fusese 
urcat cadavrul şi furgoneta de la florărie, Liz fugi la dulap şi scoase 
de acolo o pereche de pantaloni negri, o cămaşă şi o jachetă. Cu 
puţin noroc, aveau să scape în câteva minute. 

De îndată ce Simon închise telefonul, ea îi întinse hainele. 

— Bună treabă! Ar fi bine să te schimbi cât mai repede. Liz băgă 
teancul de fotografii înapoi în geanta sport şi înghesui acolo şi 
pistolul-mitralieră Uzi, astfel încât acesta nu se mai vedea. Nu ar fi 
fost deloc bine să dea poliția peste el. 

Pe fața lui Simon se vedea roşeața triumfului, însă clătină din 
cap. 

— Nu cred că gazda noastră ar putea avea ceva care să mi se 
potrivească. 

— O să ai o mare surpriză. Liz traversă camera până la dulap, 
trase un sertar lateral şi scoase de acolo două poze. 

— Le-am găsit când căutam ceva de îmbrăcat. 

Simon înclină fotografiile astfel încât să poată vedea mai bine în 
lumina care venea din stradă. Într-una se vedea un bărbat în 
costum şi cu cravată, în cealaltă o femeie într-o rochie lungă. 
Bărbatul era frumos; femeia foarte atrăgătoare. 

— Haide odată, Sherlock, zise Liz. Spune-mi ce vezi. 

— Eşti sigură? 

— Bineînţeles că sunt sigură. Am şi găsit haine care dovedesc 
acest lucru - haine de bărbat şi haine de femeie. Toate de aceeaşi 
mărime. Nu-i aşa că te simți ca un fraier? 

El studie cu atenție fotografiile — acelaşi nas drept şi îngust, 
aceeaşi pomeți plaţi şi bărbie cu gropiță. 

— Ar putea fi frate şi soră, încercă el. 

— El este o ea, strigă Liz exasperată. Sau ea este un el. 

Simon îşi scoase pantofii ruşinat. 

Liz întoarse capul. Nu-şi putea alunga din minte imaginea 

picioarelor, a pieptului său lat pe care le zărise în oglindă. În 
depărtare se auzea sunetul strident al sirenelor. El continua să se 
îmbrace în timp ce amândoi stăteau cu urechile ciulite. Nu era 
încă clar dacă maşinile poliţiei se îndreptau spre ei sau nu. 

Liz privi din nou spre mimul din colțul străzii şi îi reveniră în 
minte amintirile legate de Circul Astrelor. Părinţii ei obişnuiau să 
folosească câteodată acest circ ambulant drept acoperire, aşa cum 
procedaseră şi în ziua aceea la Avignon. Pe afişele de lângă hotel 
citise că în săptămâna aceea circul era instalat în apropierea 
aeroportului Le Bourget, la periferia cartierului Seine-St. Denis. 
Era o distanță rezonabilă - asta în cazul în care reuşeau să scape 
din Pigalle. Aveau cel puțin o şansă. 

În timp ce Simon înhăță geanta şi se îndreptă spre uşă, ea îi 
povesti despre circ şi despre posibilitatea ca Gary Faust, patronul, 
să-i ajute să ajungă în Northumberland. Gary fusese îndrăgostit de 
mama ei. 

— Îmi place ideea, zise el deşi pe față i se citea o mare 
încordare. 

Liz îşi atârnă geanta de umăr şi luă telefonul de la el. 

— Sun la informaţii ca să aflu numărul. Hai să mergem jos! 

Începură amândoi să alerge în timp ce ea sună la informații. 

Londra, Anglia 


Sub acoperirea nopții, trei limuzine de un negru strălucitor îşi 
făcură apariția, la intervale de câte cincisprezece minute, în fața 
unei clădiri mari, în stil georgian, în apropiere de Berkeley Square. 
Fiecare maşină lăsă câte un pasager în fața casei şi îşi continuă 
apoi drumul, în timp ce cei care sosiseră fură întâmpinați de 
Beebee, servitorul lui Cronus, care îi conduse pe rând în salonul 
pentru fumat. Ferestrele salonului erau larg deschise spre grădina 
de trandafiri şi o briză blândă mişca draperiile de brocart. 

Impregnați cu aroma bogată a rafinatelor ţigări de foi cubaneze, 
pereții salonului erau acoperiți cu panouri din lemn de mahon, 
specifice secolului al XVIII-lea şi care făceau parte din decorația 
originală a vechii clădiri. De îndată ce ultimul bărbat intră în 
salon, Beebee se făcu nevăzut, după ce închise fără zgomot uşa în 
urma lui. Cronus - Sir Anthony Brookshire, în largul lui fiindcă se 
afla acasă, stătea în picioare la bar şi turna whisky în pahare, 
înconjurat de bătrânele şi confortabilele fotolii din piele şi de 
trofeele adunate de înaintaşii săi. Era locul unde reuşise să-şi 
găsească atâta pace interioară, câtă îşi putea permite în situația 
dramatică generată de cel care deținea dosarele Carnivorului şi 
care amenința securitatea Spiralei. 

Puțin mai devreme, după ce sosise împreună cu Themis, îl 
lăsase pe însoţitorul său mai tânăr, care deja îşi scosese haina şi 
cravata, să-şi aprindă o ţigară de foi şi el urcase la etaj unde îşi 
pusese cardiganul şi pantofii uşori de piele în care se simțea atât 
de bine. În seara aceea, erau toți îmbrăcaţi fără pretenţii. Erau 
singuri acolo şi intimitatea relaxată era foarte importantă. Făcea 
parte din lunga tradiție a Spiralei. În timp ce se schimbase, o 
privise pe soția sa, Agnes, pe jumătate adormită, cum stătea 
ghemuită în pat cu una dintre cărțile ei de grădinărit. Se simți 
cuprins de nostalgie la vederea feței ei adormite, pe care vârsta 
trasase linii ce se adânciseră sub ochii lui, o dată cu trecerea 
fiecărui an. 

Nostalgie şi tristeţe. Îmbătrânea. Ce lăsa în urmă? Avea oare să 
rămână în memoria urmaşilor drept cel care nu fusese în stare să 

protejeze Spirala şi lumea pe care o ştia el de distrugerea generată 
de dosarele Carnivorului? 

În timpul cât lipsise din salon, acolo îşi făcuseră apariția 
Prometeu şi Ocean, amândoi acum în picioare la bar. Atlas se 
alăturase lui Themis şi se aşezaseră pe locurile lor obişnuite de la 
dreapta şemineului. Toţi discutau despre recenta criză energetică. 

— Prețul petrolului este excesiv de mare. Mai mult de treizeci şi 
patru de dolari barilul, mârâi Atlas - Gregory Gilmartin - în 
engleză, limba pe care căzuseră cu toţii de acord s-o folosească pe 
timpul întâlnirilor. Din cauza asta prețul energiei electrice a sărit 
până la cer, benzinăriile se închid una după alta şi consumatorii 
fac scandal. Ticăloşii ăştia din OPEC, îşi umplu iar buzunarele cu 
bani, după toate problemele pe care le creează în Orientul Mijlociu. 

Înalt şi slab, Gilmartin stătea aplecat peste paharul cu băutură, 
cu o expresie deznădăjduită. Tatăl său, un inovator atât în 
domeniul politicii, cât şi al ingineriei, transformase Gilmartin 
Engineering într-un conglomerat energetic de nivel mondial prin 
plasarea oamenilor săi în cele mai înalte funcții guvernamentale. 
Un vicepreşedinte al firmei devenise secretar de stat în Statele 
Unite. Un altul, al filialei din Londra, demisionase pentru a se 
instala în funcția de trezorier al Partidului Conservator. Penetrări 
similare avuseseră loc şi în alte capitale importante ale lumii. În 
urmă cu opt ani, când tatăl său murise şi el preluase conducerea 
firmei, Greg fusese votat pentru a-i lua locul în Spirală. 

Sir Anthony îşi luă paharul cu coniac şi se aşeză pe locul său, 
aproape de mijlocul semicercului. Prometeu şi Ocean erau aşezaţi 
în stânga sa. Nimeni nu făcu nici o referire la cel de-al şaselea 
fotoliu -— cel al lui Hyperion - care stătea neocupat tot la stânga lui. 
Tradiția cerea ca, în semn de respect, fotoliul să rămână gol în 
timpul primei adunări care urma după moartea vreunuia dintre 
membri. La următoarea întâlnire avea să fie aşezat lângă perete, 
urmând să fie repus la locul lui numai atunci când se alegea un 
nou Hyperion. Sir Anthony spera ca acesta să fie Alexandre de 
Darmond, aşa cum sugerase şi Themis. Nici unul dintre ei nu 
dorea ca ilustrul nume de Darmond, precum şi vastul imperiu 
financiar asociat acestuia să se piardă. 

Sir Anthony se lăsă pe spate, cu fața la micul foc ce fusese 
aprins pentru a mări senzaţia de confort creată de această 
încăpere, o senzaţie foarte dificil de obținut însă în seara aceea. 
Putea vedea tensiunea întipărită pe fețele lor şi aceasta nu se 
datora numai problemelor ivite în căutarea dosarelor. Luă o țigară 

Cohiba din cutia aşezată pe măsuța de lângă el, o roti de câteva ori 
între degete, îi reteză capătul şi o aprinse. 

În toate deceniile care trecuseră de la înființarea Spiralei, nu se 
întâmplase niciodată ca vreunul dintre membri să fie îndepărtat 
din grup sau să renunțe la locul său. Erau cu toții mândri că 
selecția membrilor se făcea întotdeauna cu prea multă grijă ca 
acest lucru să se întâmple. Păstrarea secretului în jurul Spiralei 
era fundamentală, la fel de vitală ca şi oxigenul şi nimic nu putea fi 
lăsat să pericliteze acest principiu. Gândul acesta ocupa cel mai 
important loc în mintea lui Sir Anthony în seara aceea, pentru că 
unul dintre bărbaţii care se aflau în încăpere fusese o eroare şi 
trebuia eliminat. 

Ei continuau să vorbească în timp ce el trecu cu privirea peste 
fețele lor pe care le cunoştea atât de bine. Care era acela? 

Greg Gilmartin îşi continua tirada: 

— lată ce se întâmplă în California. Căderi de rețea care 
afectează zone mari. Spitale care operează alimentate de 
generatoarele proprii. Ca să nu mai pomenesc de haosul pe care 
toate astea l-au produs în economie. Gilmartin gesticula cu ţigara 
ca şi cum ar fi avut o spadă în mână. O mulțime de cetățeni cu 
venituri reduse au fost nevoiți să aleagă între a-şi cumpăra de 
mâncare şi a-şi plăti facturile la încălzire. Să moară de foame său 
să moară de frig? Nimeni nu ar trebui să fie pus în situația de a 
face o astfel de alegere. Tu ce părere ai, Richmond? 

Richmond Hornish, Prometeu - era cel care trăgea frâiele la 
Inquox şi la alte câteva firme de investiții care, luate împreună, 
efectuau tranzacții ce depăşeau o medie de cinci sute de milioane 
de dolari pe zi. Una dintre cele mai strălucite minți în speculă 
financiară din toate timpurile, el tocmai fusese dat în judecată de 
către procurorul general al statului New York. Sir Anthony găsea 
amuzantă naivitatea procurorului general. Alegerile urmau să aibă 
loc anul următor. Cine credea acest tâmpit că avea să-i mai 
finanțeze campania dacă se punea rău cu un personaj atât de 
irascibil şi influent ca Hornish? 

Hornish îşi întoarse fața arsă de soare spre Gilmartin. Corpul 
său compact, de alergător, era încordat ca întotdeauna. 

— Preţul acțiunilor din domeniul petrolului a căzut în toaletă. 
Cuvintele sale erau accentuate de intonația specific new yorkeză. 
Mă aştept ca prețul petrolului să rămână ridicat până la începutul 
lunii ianuarie. Făcu o pauză înainte de a le da veştile proaste: 
Chiar dacă prețul petrolului se stabilizează, trebuie să ne aşteptăm 

ca economia mondială să stagneze din nou după aceea. 

Deşi anunțată cu o voce neutră, predicția era gravă. Îi făcu pe 
ceilalți patru bărbați să se uite îngrijoraţi unul la celălalt. Aveau să 
transmită imediat informaţia către specialiştii lor financiari, astfel 
încât aceştia să înceapă să se retragă, să ia măsuri de protecție şi 
să profite de evoluțiile pieței. 

Părul blond încărunțţit al lui Themis arăta aproape auriu în 
lumina blândă a lămpii, însă pe față avea o expresie de iritare. 

— Atlas are dreptate. Trebuie să fim foarte atenți cu energia şi 
utilităţile. Prețul petrolului a fost întotdeauna extrem de volatil. 
Combustibilii fosili n-o să dureze o veşnicie. Avem nevoie de o 
gândire pe termen lung în ceea ce priveşte surse de energie stabile, 
sigure şi nepoluante... nu numai pentru automobile, camioane şi 
vapoare. Energia electrică este sângele industriei. Themis - 
Nicholas Inglethorpe - era cel mai tânăr şi cel mai impetuos 
membru al Spiralei. 

Ocean - Christian Menchen -— îşi drese glasul şi rămase cu 
privirea în jos, ca şi cum şi-ar fi examinat ţigara de foi. 

— Epuizarea rezervelor de combustibili fosili a fost foarte mult 
exagerată, la fel ca şi efectul dăunător pe care utilizarea acestora l- 
ar avea asupra sănătăţii şi a mediului. Eu unul sper ca motorul cu 
combustie internă şi centralele energetice pe bază de combustibili 
fosili să supraviețuiască şi strănepoților mei. 

Cu părul său bogat şi negru, pomeții ieşiţi în evidenţă, nasul 
prusac şi aspectul său mândru, Menchen arăta de parcă ar fi fost 
o relicvă a secolului trecut. Toţi ştiau că firma sa, Eisner-Moulton, 
îşi reducea activitatea şi că el personal se afla într-o perioadă nu 
tocmai fastă. Chiar şi cei mai buni dădeau greş câteodată. 
Enormul imperiu pe roți pe care Christian Menchen îl crease era 
foarte solid. În afară de asta, avea o minte ascuţită ca un 
calculator. Fără îndoială, va depăşi în mod elegant greutăţile prin 
care trecea şi era un membru apreciat al cercului lor. 

Gilmartin puse picior peste picior şi se lăsă pe spate, cu o 
expresie sumbră pe față. 

— Tu produci maşini sport şi autobuze pentru şcoală, Christian. 
Nu ştii absolut nimic despre energie, cu excepţia a ceea ce citeşti 
în primele fraze ale unor poveşti plictisitoare, ascunse pe ultima 
pagină a revistelor tale cu camioane. Nu-ţi pasă decât de faptul că 
va trebui să renunțţi la motoarele cu benzină. 

Menchen ripostă imediat: 

— Te gândeşti numai la interesele tale, Greg. Nu pentru asta a 

fost înființată Spirala. Dacă ceva nu este bun pe termen lung 
pentru întreaga omenire, atunci nu e bun deloc nici pentru tine 
sau pentru poporul tău. 

— Domnilor, cred că ajunge. Sir Anthony rostise aceşti cuvinte 
atât de tăios încât toţi cei prezenţi se întoarseră spre el surprinşi. 

Spirala fusese fondată pe o viziune împărtăşită de către toți 
membrii - anume că şase bărbați aflați în fruntea elitei celor mai 
puternici oameni de pe planetă au o responsabilitate unică. Aceea 
ca, de la înălțimea poziţiei lor, acolo unde mecanismele bogăției şi 
influenţei le erau foarte la îndemână să fie în măsură să ghideze 
omenirea spre pace şi prosperitate. Spre un capitalism cu față 
umană. Spre o industrie responsabilă. Spre o imagine 
cuprinzătoare asupra istoriei şi a viitorului, nu doar spre 
îngustimea interesului personal. Politicienii veneau şi plecau, 
umbre grăbite pe fața civilizației, însă cei mai buni în afaceri şi în 
finanțe rămâneau pe poziție. 

Cei şase bărbați aleşi corect conform acestor principii puteau 
determina schimbări profunde de care să beneficieze omenirea aşa 
cum o vedeau ei, protejându-se în acelaşi timp pe ei şi averile lor. 
Această filosofie îi deosebea de Nautilus, organizația din care 
făceau cu toții parte şi în cadrul căreia se cunoscuseră cei care 
fondaseră, la sfârşitul anilor '50, grupul lor clandestin. Membrii 
fondatori ai Spiralei simțiseră nevoia să facă mai mult decât 
Nautilus, care, de cele mai multe ori, nu urmărea decât crearea de 
capital fără să ia în seamă cu adevărat nevoile reale ale omenirii. 

Dezbaterile în interiorul Spiralei erau permise, chiar încurajate. 
Conflictele personale, nu. Şi Brookshire solicitase această întâlnire 
cu un scop anume. 

Începu să vorbească cu o voce gravă: 

— Cred, domnilor, că a venit momentul să discutăm despre 
uciderea stimatului nostru coleg, baronul Claude de Darmond şi 
despre căutarea dosarelor Carnivorului. 

Recapitulă evenimentele petrecute până în momentul acela — 
crimele, dispariția lui Liz Sansborough şi a lui Simon Childs, 
răpirea de către forțe necunoscute a lui Sarah Walker şi a lui 
Asher Flores, precum şi cercetările, deocamdată fără nici un 
rezultat, pentru găsirea înregistrărilor făcute de asasin. 

— Duchesne era cât pe ce să pună mâna pe Sansborough în 
depozitul din Belleville, continuă el. Oamenii din rețeaua lui sunt 
acum pe teren şi caută. Simon Childs o ajută. Ne bazăm în 
continuare pe presupunerea că ea este cea care ne poate conduce 

cel mai bine la dosarele tatălui ei. 

Toţi cei din încăpere clătinară din cap, într-o atmosferă plină de 
dezamăgire şi probabil, de vinovăţie. 

— Crezi că moartea lui Hyperion are legătură cu dosarele? 
întrebă Gilmartin. 

— Nu există nici o dovadă concretă în acest sens, spuse rar 
Brookshire, însă asta a fost prima întrebare pe care mi-am pus-o şi 
eu când am aflat şi mi se pare că merită să fie luată în considerare. 
Având în vedere că fusese vorba de moartea unui membru al 
Spiralei, Brookshire nu spusese nimănui altcuiva, decât lui 
Duchesne, că baronul îl sunase să-i spună că e posibil să fi aflat 
numele şantajistului. 

Christian Menchen se încruntă. 

— Nu mi-a plăcut niciodată povestea asta. Am avut rețineri încă 
de când am aranjat-o pe Sansborough în Santa Barbara. Într-un 
fel, noi i-am furat viața. 

— Sau i-am salvat-o, se opuse Themis. l-am oferit un post bun 
şi posibilitatea unei cariere cu totul noi pe care se pare că a 
acceptat-o cu plăcere. Cel care deține dosarele, mai mult ca sigur 
că ar fi ucis-o, dacă nu ar fi fost îngropată în acea universitate. 

— Dar n-a fost viața ei. Alegerea ei. 

— Cu toţii beneficiem de un număr limitat de opțiuni în viață. 

— Gândeşte-te la toate crimele care au avut loc de atunci, 
adăugă Menchen sumbru. Asta se întâmplă când cineva se crede 
Dumnezeu. Este o pantă foarte alunecoasă... pavată cu bune 
intenții, cum se spune. 

— Nu puteam face altceva, ripostă Hornish. Dosarele sunt 
periculoase. Le-am văzut puterea. Trebuie păstrate cu 
responsabilitate. De aceea trebuie să avem noi dosarele acelea. 

— Asta sună de-a dreptul machiavelic, interveni Gilmartin. 
Probabil că nimeni nu ar trebui să dețină aceste dosare. Poate că 
ar trebui distruse pur şi simplu. 

— În orice caz, pentru a le distruge sau pentru a le păstra sau 
pentru a le îngropa în cine ştie ce peşteră întunecată trebuie mai 
întâi să le găsim, spuse iritat Brookshire. O să hotărâm ce facem 
cu ele după ce le avem. Iar în ceea ce-o priveşte pe Sansborough, e 
prea târziu ca să-i mai schimbăm trecutul. Sarcina noastră acum 
este să preluăm din nou controlul situației. 

— Şi cum propui să facem acest lucru? întrebă Gilmartin. 
Habar n-avem unde se află nici unul din ei, pentru numele lui 
Dumnezeu. Cât de bun este acest nou om al tău, Tony? Acest 


328 


Cesar Duchesne? 

— A fost propus de Peter d'Crispi drept înlocuitor al său, după 
retragerea din activitate. Lista de realizări profesionalei ale lui 
Duchesne este impresionantă. Atunci când Peter a fost rănit în 
accidentul acela din Pirinei, aveam nevoie ca cineva să-i ia locul 
imediat. Duchesne a fost alegerea sa. 

Gilmartin clătină din cap. 

— Pentru că am avut încredere în d'Crispi nu înseamnă 
automat că Duchesne este de acelaşi nivel. 

În timp ce dezbaterea continua, Sir Anthony îşi aprinse a doua 
țigară. Fumul începu să se ridice în spirală, însă, după un timp, 
gustul aromat deveni amar în gura lui. Puse ţigara pe marginea 
scrumierei şi rămase în aşteptare, nerăbdător. Când, în sfârşit, cei 
prezenți ajunseră din nou la punctul de unde plecaseră — părere de 
rău pentru turnura pe care o luaseră evenimentele şi 
imposibilitatea de a vedea şi altă metodă prin care să le controleze 
— interveni din nou în discuție: 

— Deci suntem cu toții de acord că trebuie să continuăm 
căutarea dosarelor călăuzindu-ne după aceleaşi linii directoare? 

Îi privi pe rând pe fiecare. Care dintre ei avea oare să-şi exprime 
reținerea şi să condamne eforturile făcute de Sansborough? 

— La naiba, doar am decis deja! explodă Inglethorpe. De ce să 
mai pierdem timpul cu alte discuţii? Singura întrebare care se 
pune, este ce facem după ce punem mâna pe ele. 

— Dosarele astea sunt prea periculoase pentru a fi în posesia 
cuiva, repetă Hornish. 

— Ai dreptate, recunoscu Sir Anthony după care aruncă bomba. 
Cred însă, domnilor, că trebuie să facem față unui pericol mult 
mai mare decât dosarele sau cel care ne şantajează. Un pericol 
generat chiar în interiorul Spiralei. 

În salon se lăsă o tăcere absolută, însă Sir Anthony era convins 
că în sinea lor fiecare dintre ei se gândise la aşa ceva. La faptul că, 
din moment ce Sansborough şi Simon Childs erau complet în afara 
controlului lor, iar Walker şi Flores se aflau probabil în mâinile 
şantajistului, viitorul Spiralei era în pericol, cu tot ceea ce asta 
însemna pentru ei şi pentru planurile lor referitoare la viitorul 
omenirii. Pentru toți, cu excepţia unuia singur, căruia nu-i mai 
păsa. 

Spirala nu fusese creată pentru a produce distrugere. Departe 
de aceasta. De fapt, unul dintre primii membri ai grupului — însuşi 
tatăl lui Sir Anthony - fusese profund implicat în reconstrucția 

centrului Moscovei de către Nikita Hruşciov. Atunci când izbucnise 
criza rachetelor cubaneze în 1962, tatăl său reuşise să-l convingă 
pe Hruşciov să trimită scrisoarea care oferise Washingtonului un 
compromis şi dusese la retragerea sovieticilor şi evitarea războiului 
nuclear. 

În acelaşi an, un membru american al Spiralei îşi adusese o altă 
contribuție importantă, prin înființarea Corpului Păcii. La sfârşitul 
anilor '70, cei trei membri europeni reuşiseră o lovitură importantă 
în favoarea democrației în Spania fascistă, mituindu-i şi 
convingându-i pe membrii corpului legislativ din Madrid să 
legalizeze partidele politice. 

Spirala se găsea într-adevăr pe o pantă alunecoasă, însă 
Brookshire nu era în stare să-şi închipuie viitorul în afara ei. 
Spirala trebuia să supraviețuiască — neştiută, imposibil de detectat 
şi cu puterea nediminuată. Dosarele trebuia găsite, însă nu cu 
prețul Spiralei înseşi. El, Cronus, ştia ce trebuie făcut. Era de 
datoria conducătorului să ia aceste decizii imposibile. 

Vocea sa era calmă şi urmărea fiecare față pentru a observa 
eventualele reacții. 

— Securitatea  Spiralei trebuie aşezată înaintea dosarelor 
Carnivorului. Vom găsi dosarele şi-l vom opri pe şantajist, însă nu 
acum şi nu prin intermediul lui Sansborough şi al lui Childs. Ei au 
aflat că au fost manipulați pentru că, în caz contrar, nu ar fi 
acționat aşa cum au făcut-o. Dacă cei doi supraviețuiesc, se vor 
lupta cu noi pentru accesul la dosare sau chiar mai rău. Fiecare 
dintre ei are legături importante şi ar putea să ne creeze probleme 
foarte mari, chiar să dezvăluie existenţa Spiralei şi s-o distrugă. Nu 
văd altă soluţie, Sansborough şi Childs trebuie să fie eliminați. 
După asta şantajistul nu va mai avea nevoie de Walker şi Flores. 

Se lăsase o tăcere profundă. În spatele ei, Cronus simţi mare 
uşurare. Fuseseră cu toții îngrijorați. Toţi, mai puțin unul. 

După un timp, Richmond Hornish trase aer în piept. 

— Walker şi Flores sunt probabil morți deja. 

E sigur oare de lucrul acesta? se întrebă în gând Cronus. 

— Uneori este necesar să facem sacrificii, zise gânditor 
Inglethorpe. Răul mai mic acceptat pentru a elimina răul mai 
mare. 

Să fie oare vorba de primul „da” al lui Themis? Să fie el atât de 
nerăbdător să oprească vânătoarea dosarelor? 

— Fiecare dintre ei este periculos pentru noi într-un fel sau 
altul, interveni Gilmartin. 

Menchen era singurul care nu zicea nimic şi care se limita să 
arunce priviri neliniştite lui Sir Anthony, după care îşi muta 
repede privirea. Era oare neutru fiindcă el era şantajistul? 

— Atunci suntem de acord? întrebă Cronus. Dacă da, îi voi 
ordona lui Duchesne să-i elimine pe Sansborough şi pe Childs 
imediat cum îi găseşte. 

Hornish aprobă cu o mişcare scurtă a capului. 

— Este timpul să ne limităm pierderile şi să mergem mai 
departe. 

— Prometeu a zis da, spuse Cronus. 

Se uită în ochii lui Gilmartin. 

— Atlas? 

— Lucrurile au luat o întorsătură proastă. Sunt nevoit să votez 
da. 

— Themis? 

— Da, fir-ar să fie, mormăi Inglethorpe. 

— Ocean? 

Christian Menchen privi în jos spre palmele sate goale. Le 
întoarse ca şi cum ar fi vrut să le studieze dosul. Într-un sfârşit, îşi 
înnodă degetele. 

— Da. 

Brookshire se uită în stânga şi în dreapta la fețele cu priviri 
sumbre. Trase o sorbitură adâncă din coniac. 

— Atunci, aşa să fie. 


331 


PARTEA A TREIA 


De ce să jefuieşti o bancă, dacă poți să fii proprietarul uneia? 
PROVERB AMERICAN. 


37 


Undeva în Franța 


Un zgomot de apă care curge o trezi pe Sarah Walker dintr-un 
somn adânc. Adormise fără să-şi dea seama. Ar fi vrut să stea 
trează şi să-l supravegheze pe Asher... întinse mâna ca să-l atingă. 
Targa era goală, dar aşternuturile păstrau căldura trupului lui. 
Păturile erau aranjate la un capăt. 

— Asher? întrebă ea cu o voce speriată. 

— Da. Asher era la toaleta portabilă. 

Sarah îşi trase pătura de pe ea, se dădu repede jos de pe patul 
îngust pe care dormise şi se deplasă prin întuneric, ţinând capul 
aplecat din cauza tavanului jos al camionului şi sprijinindu-se de 
un perete ca să nu cadă în clipa în care vehiculul se înclină la o 
curbă. Roţile scrâşniră strident apoi îşi reluară fâşâitul monoton. 

— Fac pipi, şopti el iritat. Sst.. 

— Sfinte Dumnezeule, Asher, la ce te duce gândul! 

— Vrei să mă ajuţi? În vocea lui se ghicea un zâmbet. 

Sarah reuşi să distingă silueta lui în întuneric şi suportul mobil 
care susținea recipientul cu soluție salină. Una din mâinile sale 
era sprijinită de peretele camionului. 

— Eşti incorigibil. Sarah zâmbi fără să vrea. 

— Oricum, am terminat. 

Asher se întoarse şi o lăsă să-l ajute să se aşeze pe targă. Se 
ținea uimitor de bine pe picioare, deşi stătea încă încovoiat din 
cauza inciziei. 

— Chiar eşti atât de tare, sau numai te prefaci? îl întrebă. 

— Mă prefac. Sunt bun la asta, nu? 

— Da, fir-ar să fie. N-ar fi trebuit să te ridici. Ţi s-ar putea 
deschide rana. Ai atâtea copci de parcă ai fi fost croşetat. 

— Dacă aş fi rupt vreo copcă, acum mi-ar curge sânge pe 
picioare. Nu curge. Aşa că n-am rupt nici una. Vrei să-mi verifici 
picioarele? 

— Te cred pe cuvânt. 

Asher se aşeză pe targă. În lumina slabă care pătrundea prin 
scândurile care îi separau de cabina şoferului, Sarah reuşi să vadă 
că umerii i se prăbuşiseră. 

— Vrei să te ajut să te întinzi? îl întrebă ea, îndurerată din 
cauza suferinței lui. Nu, să nu spui aşa ceva. Nu am de gând să 
mă sui pe targă alături de tine. 

— Mă cunoşti mult prea bine. 

Asher se lăsă în jos sprijinindu-se pe umărul drept. Gemu când 
se prăbuşi pe targă şi se întoarse cu fața în sus. 

— Camionul a făcut vreo oprire? 

— Nu ştiu. Am adormit şi eu. Sarah îl înveli, se aşeză pe patul ei 
şi-şi acoperi picioarele cu pătura. 

— Să ştii că chiar mă simt mai bine, zise el, urmărindu-i 
mişcările. 

— Ai luat un calmant. De asta te simți mai bine. Culcă-te din 
nou. 

— Am reuşit să fac pipi singur. 

— Meriţi să fii felicitat. Mai bine încearcă să dormi, dragul meu. 

Sarah mai degrabă simți decât văzu, că el întinde mâna spre ea. 
O prinse, îi sărută palma şi apoi o aşeză înapoi pe pieptul lui. El 
nu se opuse. 

— O să încerc şi eu să adorm din nou, îi spuse ea. 

Sarah se lăsă pe spate şi închise ochii. În mintea ei se 
învălmăşeau evenimentele ultimelor zile. Imaginea feței îngrozite a 
lui Liz în depozit... teroarea de a fi răpită a doua oară... bărbaţii 
care fuseseră ucişi lângă ea. Toate i se păreau atât de lipsite de 
sens şi din cauza tensiunii simţea o durere ascuţită în piept. Nu 
avea nici o idee asupra locului în care ajunseseră. Un lucru ştia 
sigur şi anume că bărbaţii aceştia nu purtau nici o mască, ceea ce 
însemna că nu le era teamă că Asher şi ea ar fi putut supraviețui 
ca să-i recunoască. 

Fu străbătută de un fior şi retrăi parcă toate momentele acelea 
teribile... sângele, mirosul de moarte, zgomotul împuşcăturilor care 
păreau că zgâlțâie fundaţiile depozitului. Ucigaşii îi forțaseră să se 
urce în camionetă, cu targa lui Asher în mijloc, cu roţile blocate, 

prinsă între două bănci. Răpitorii erau conduşi de o femeie pe 
nume Beatrice. Ea şi ceilalți bărbați se aşezaseră pe bănci şi o 
trimiseseră pe Sarah în partea cealaltă, cât mai departe de uşile 
din spate. 

Singurul avantaj fusese că uşa care dădea spre cabina şoferului 
rămăsese deschisă şi ea putuse privi prin parbriz defilarea rapidă a 
copacilor, a stâlpilor de iluminat şi a indicatoarelor cu nume de 
străzi. Judecând după soare, se îndreptau spre nord-est. Erau 
duşi oare în locul unde urmau să fie ucişi? 

Ori de câte ori ea sau Asher încercaseră să vorbească, cei din 
maşină îndreptaseră imediat armele spre ei. Într-un târziu, şoferul 
intrase într-un fel de şantier. Acolo îi aştepta un camion mare. În 
timp ce camioneta încetinise, uşile din spate ale camionului 
fuseseră deschise şi din el fusese coborâtă o rampă. Camioneta 
intrase înăuntru. În clipa în care unul dintre bărbaţi aşezase o 
toaletă portabilă între bănci, Sarah şi Asher schimbaseră o privire 
plină de uşurare. Se părea că aveau să mai fie ținuți în viață cel 
puţin pentru o vreme. 

Şoferul închisese şi încuiase uşa care dădea spre partea din față 
a camionetei. După ce fuseseră închise şi uşile din spate, Sarah se 
ridicase repede de pe bancă şi le încercase pe toate. Legat de targă, 
Asher trăsese o înjurătură. Se aflau într-o închisoare mobilă — 
încuiați în interiorul camionetei, lipsiți complet de lumină în 
remorca uriaşului camion. Spaţiul mic în care fuseseră blocaţi le 
producea o senzaţie de claustrofobie şi de întunecime absolută, cu 
excepția dungii subțiri de lumină care înconjura uşa care dădea 
spre cabina şoferului. 

Îl eliberase imediat pe Asher. Se ţinuseră de mâini în momentele 
în care puternicul motor al camionului se trezise la viață. Auziseră 
cum maşina intrase în viteză şi porni rotindu-se pe loc. Dacă 
simțul ei de orientare funcționase corect, camionul părăsise 
şantierul pe aceeaşi poartă pe unde intraseră şi cotise la dreapta, 
revenind pe autostradă, îndreptându-se din nou spre nord-est. 

Acum însă Sarah nu mai avea nici cea mai mică idee despre 
locul în care se aflau. Mergeau oare spre vest, spre coastă? Spre 
est, spre Belgia sau Luxemburg? Cotiseră spre sud şi ea nu-şi 
dăduse seama? Asculta fâşâitul monoton al roţilor şi încerca să nu 
se lase doborâtă de frustrare şi de frică. 

Asher îşi drese glasul. 

— Mai ai geanta aceea cu medicamente şi seringi? 

Maşina se înclină din nou. Se aflau iarăşi într-o curbă. 

Sarah deschise ochii. 

— Trebuie să te odihneşti. Să te faci bine. Vorbim mâine 
dimineaţă. 

— Ceea ce ne trebuie cu adevărat este să găsim o cale prin care 
să scăpăm naibii de aici. Şi e mai bine s-o facem acum, noaptea. 
Avem mai multe şanse de reuşită.. 

— Eşti nebun. 

— De fapt, te-am minţit. Ştiu că ai o impresie foarte bună 
despre mine şi crezi că spun mereu adevărul, aşa că îmi pare 
foarte rău că trebuie să te dezamăgesc. Adevărul este că mă simt 
mult mai bine. Mai puternic. De fapt, mult mai puternic. 

Sarah nu spuse nimic. După câtva timp văzu mişcare pe targă. 
Asher se ridicase în şezut şi făcea ceva la încheietura mâinii. 

— Ce faci acolo? 

— Pot să folosesc acul de la perfuzie. 

Sarah sări imediat şi-l apucă de mână. 

— Nu! Asher, dragul meu, nu-l scoate de acolo! 

— Prea târziu. Hei! Ai grijă! Nu vreau să te rănesc din greşeală. 
Am găsit robinetul micuţ care opreşte curgerea soluției saline. 
Curat şi îngrijit, ăsta-i motoul meu. 

Sarah ridică exasperată braţele în sus. 

— Şi când te gândeşti că dorința mea cea mai fierbinte era să te 
am mereu în preajmă. Cred că eu sunt mai nebună decât tine! 
Reuşi să se calmeze. Bine. Văd că te simți destul de bine şi eu nu 
te mai pot controla, aşa că bănuiesc că eşti în stare să lucrezi ceva. 
Spune-mi ce ai de gând să faci. 


Londra, Anglia 


Sir Anthony Brookshire se aşeză înapoi în fotoliul său şi rămase 
privind gânditor la ultimele zvâcniri ale focului din şemineu. Pe 
masă se vedeau paharele de cristal abandonate de musafirii săi şi 
în aer mai plutea încă fumul ţigărilor de foi. Întâlnirea membrilor 
Spiralei se încheiase cu rezultate nesatisfăcătoare. Toţi membrii 
fără nici o excepţie erau mânați de cele mai bune intenții, fiind în 
acelaşi timp conştienţi de necesitatea unei abordări pragmatice. O 
combinație vitală. Fără ea, nu s-ar fi putut realiza mare lucru. 
Oaspeţii săi plecaseră de mai bine de o jumătate de oră spre 
reşedințele lor din Londra. A doua zi urma să se desfăşoare 
întâlnirea de la Dreftbury. 


335 


Nu reuşise să afle care dintre ei era în posesia dosarelor. Faptul 
că unul dintre ei trădase îl măcina, îi sfâşia inima ca un acid. 
Descoperi dintr-o dată, cu melancolie, cât de tăcută era casa. 

În momentul în care mobilul său special începu să sune, se trezi 
din reverie şi se grăbi să răspundă: 

— Da? 

— Am primit mesajul dumneavoastră să vă sun imediat. Era 
Duchesne, cu aceeaşi voce preocupată, indiferent dacă suna la 
miezul nopții sau la prânz. Aşa cum bănuiam, Sansborough şi 
Childs sunt împreună, însă au dispărut în Pigalle. 

— Şi dosarele? 

— Nici un semn până acum. 

Sir Anthony îşi stăpâni un geamăt. 

— De unde ştii că Sansborough şi Childs se află în Pigalle? 
întrebă el neîncrezător. 

— Unul dintre oamenii mei i-a urmărit din Belleville. Nu vă fie 
teamă. Străzile sunt supravegheate. O să dăm de ei curând. 
Situaţia este în întregime sub controlul nostru. 

— Străzile sunt supravegheate? repetă Sir Anthony. Cum poate 
să fie posibil aşa ceva? Doar nu eşti jandarmeria, armata franceză. 
Erau momente în care regreta că nu-i cu Peter D'Crispi. D'Crispi 
nu era probabil la fel de deştept ca Duchesne, însă fără îndoială că 
era mult mai puțin secretos decât acesta. 

— Există metode, răspunse Duchesne. Doar pentru asta m-aţi 
angajat. Am dat eu greş vreodată? 

— Lucrezi cu mine numai de o lună. 

— Dacă doriți să-mi retrag oamenii, sunt gata s-o fac. Poate că 
aveți dumneavoastră o idee mai bună cum să-i găsim pe 
Sansborough şi pe Childs. 

Sir Anthony fu cuprins de un val de furie. Acest Duchesne îşi 
permisese să-l amenințe şi cuvintele sale sugerau în mod implicit 
că ei doi erau egali. Sir Anthony se mândrea cu faptul că-şi trata 
întotdeauna angajații cu respect. Pretindea acelaşi respect şi din 
partea lor. 

Pumnul său se încleştă pe telefonul mobil. Controlându-şi la 
perfecție vocea, spuse pe un ton neutru: 

— Eşti nemulțumit de slujba pe care o ai, Duchesne? 

Cesar Duchesne îşi dădu imediat seama că mersese prea 
departe. Sir Anthony era un om care cerea nu numai supunere ci 
şi apreciere. În timp ce continua să conducă maşina şi cerceta 
trotuarele în căutarea lui Liz Sansborough, Duchesne îşi dădu 

seama că lăsase ca judecata să-i fie afectată de nerăbdarea de a-l 
demasca pe şantajist. 

Spuse imediat pe un ton conciliant: 

— Bineînţeles că nu, Cronus. Slujba este foarte bună. Salariul 
generos. Motivul pentru care nu vă pot da amănunte, este că cei 
care mă ajută au nevoie de discreție. Dacă îi protejez, mă ajută şi 
ei să obțin rezultatele pe care le merită investițiile dumneavoastră. 
Vă rog să mă scuzați pentru lipsa mea de tact. 

Sir Anthony încuviință în sinea lui. Slăbi strânsoarea cu care 
ținea telefonul. 

— Sunt sigur că aşa ceva nu se va mai întâmpla. Trebuie să te 
anunț despre două schimbări care au apărut în misiunea ta. 

Datorită rolului pe care îl juca în Spirală, Sir Anthony era 
persoana care difuza informaţiile în interiorul organizaţiei. Rolul 
său era de a-şi ghida colegii în multitudinea de decizii care le 
stătea în față... ce piețe de capital să sprijine, ce companii 
petroliere să-şi dispute rezervele internaţionale... ce țară din lumea 
a treia să fie reconstruită... ce dictator să fie păstrat în funcție. 

Era nevoie de oameni cu mintea foarte clară pentru afaceri ca să 
existe certitudinea că deciziile care se puteau lua erau cele mai 
bune şi dacă acest grup era mai puțin altruist decât cele anterioare 
lui, asta se datora faptului că lumea se schimbase foarte mult şi 
nu se schimbase în bine. În timpul războiului rece, lucrurile erau 
mult mai simple. Duşmanul era comunismul, totul era foarte clar, 
binele contra răului. Acum existau mai mulți duşmani şi toți 
doreau să distrugă civilizația occidentală. Spirala nu putea să 
rezolve fiecare problemă cu care se confrunta. Nici deciziile pe care 
le lua nu erau întotdeauna cele mai bune - sprijinul pe care îl 
acordase noului preşedinte american, era o dovadă în acest sens. 
Cu toate acestea, de mai bine de cincizeci de ani, Spirala făcuse tot 
posibilul pentru ca lumea să devină mai bună. 

Sir Anthony se simți străbătut de un val de nostalgie, dar îşi 
reveni imediat. Asemenea momente de rătăcire nu făceau bine 
nimănui. 

— După cum ştii, în seara asta m-am întâlnit cu Themis, 
Prometeu, Ocean şi Atlas. N-am reuşit să descopăr care dintre ei 
este în posesia dosarelor, aşa că am nevoie de tine la Dreftbury. 
Singura explicaţie pentru uciderea lui Hyperion este că şantajistul 
a pus probabil în mişcare un plan. În momentul în care 
descoperim în ce constă acest plan, vom cunoaşte şi identitatea 
şantajistului. 

— Bineînţeles. Voi fi acolo. Dacă îmi permiteți să vă sugerez 
ceva... 

— Despre ce este vorba? 

— Este vorba despre anumite măsuri pe care le-am putea lua... 

Pe măsură ce asculta propunerile lui Duchesne, Sir Anthony 
începu să zâmbească. Da, Duchesne era un individ foarte util. Era 
un ticălos al naibii de isteţ şi de iscusit! Exact ceea ce le trebuia 
acum. 

Apoi, Sir Anthony schimbă subiectul: 

— După cum ţi-am mai spus, misiunea ta mai suferă în o 
modificare. Cu regret în glas, îi povesti lui Duchesne despre decizia 
pe care o luaseră membrii Spiralei. După ce oamenii tăi îi vor găsi 
pe Sansborough şi pe Childs, aceştia vor fi eliminaţi. Nu trebuie să 
dați greş. Dacă, printr-un miracol au reuşit să pună mâna pe 
dosare, ordinul de eliminare rămâne în vigoare şi conform celor 
convenite anterior, dosarele trebuie să ajungă imediat la mine. În 
orice caz, trebuie să faci în aşa fel încât să nu existe suspiciunea 
că între uciderea lor şi noi este o legătură. 

La celălalt capăt al liniei se lăsase tăcerea. Sir Anthony îşi dădu 
seama că reuşise să-l ia prin surprindere pe şeful securității. Îşi 
permise un zâmbet. Dacă acesta devenea atât de predictibil, 
şansele sale de supraviețuire nu erau prea mari. 

— Este vreo problemă? întrebă Sir Anthony. 

— Bineînţeles că nu, răspunse Duchesne cu o voce care se voia 
plictisită. Mă gândeam la Sarah Walker şi la Ashel Flores. Doriţi 
să-i lichidez şi pe ei? 

— Da, bineînțeles. Dacă reuşiți să-i găsiți. 

— Dacă nu mai aveți şi altceva să-mi spuneți sunt gata să trec 
la treabă. 

Paris, Franța 


În timp ce cobora în fugă scările, Liz îşi îndesă peste urechi 
bereta lui Asher şi-şi puse ochelarii lui Sarah. Simon o urma la 
mică distanţă şi-şi trăgea pe el din mers jacheta subțire din piele 
pe care o găsise ea în dulap. Îşi puse şi el ochelarii de soare şi-şi 
aranjă părul pe frunte. Dacă pe Liz hainele atârnau, pe Simon 
veneau aproape perfect. 

Ea ajunse la parter şi începu să alerge. El o urma. O dată ajunşi 
lângă uşa de la intrare, ascunseră pistoalele şi se cercetară unul 
pe celălalt din cap până în picioare. 

— Eşti bună, zise el admirativ. Nu-mi vine să cred că poţi să joci 
atât de bine rolul unui şoricel. Liz avea aceeaşi înfăţişare timidă, 
micşorată parcă, pe care o văzuse în gara Waterloo. 

— Încă o dovadă a faptului că nu mă cunoşti deloc. În adâncul 
sufletului meu m-am retras de-adevărat. 

— Ţi-a mai crescut nasul cu un metru, Pinocchio. Eu cum arăt? 

— Ca un ciudat, zise ea aprobator. Şi un pic ca un gangster. Mă 
cam săturasem de imaginea aia de om înțelept despre care se pare 
că eşti convins că te reprezintă cel mai bine. 

— Îţi mulțumesc, zise el zâmbind. Surâsul îi dispăru însă 
imediat în clipa în care crăpă uşa şi aruncă o privire afară. 

— Ei bine? întrebă ea. 

În loc de răspuns, el deschise şi mai mult uşa şi făcu un pas în 
afară. Liz era lipită de el. După zgomotul strident al sirenelor, era 
clar că o întreagă echipă antiteroristă se apropia în viteză. De pe 
stradă dispăruseră toți cei care ar fi avut ceva de ascuns şi mai 
mult de zece dintre oamenii lui Malko se aruncară în furgoneta de 
la florărie. Maşina porni în trombă, scrâşnind din roți. 

— Dumnezeule, spuse ea. S-ar putea chiar să meargă chestia 
asta. 

— Te cam trec fiorii, nu? 

Încrezători, urmăriră cum ultimii doi ucigaşi se aruncară pe 
bancheta din spate a Toyotei. Şoferul porni motorul şi maşina 
țâşni spre partea opusă a cvartalului. Cadavrul care se afla pe 
bancheta din față se prăbuşi cu fața în parbriz, însă fu imediat 

tras înapoi de îndată ce maşina intră în trafic. 

Pe trotuare rămăseseră doar câțiva turişti uimiți. Sirenele se 
auzeau din ce în ce mai tare şi vechile clădiri din Pigalle cu 
reclamele lor luminoase stridente căpătaseră un aer dezolant. 

Liz şi Simon se uitară unul la celălalt şi apoi porniră în grabă, 
încercând să se îndepărteze cât mai repede de locul acela. 

El se uita în toate direcţiile în timp ce ea forma un număr pe 
mobil. Situația putea lua oricând o întorsătură deloc plăcută 
pentru ei. Brusc, se auziră scrâşnind cauciucurile unei maşini 
care frânase. Simon se întoarse la timp ca să vadă cum se 
deschide portiera Toyotei şi trupul paznicului este arunce pe 
caldarâm. Cu un alt scârțâit al cauciucurilor, Toyota ţâşni prin 
intersecție, izbindu-se de câteva maşini şi făcând să sară scântei 
din caroseriile lovite. Maşinile poliţiştilor se luară după ea, cu 
semnalele luminoase în funcțiune, furgoneta plină cu oamenii lui 
Malko reuşise să scape în direcția opusă. 

Simon trase adânc aer în piept, savurând clipele de libertate. 
Totul decursese conform planului. O privi pe Liz. Avu o senzaţie 
ciudată auzind-o cum vorbea încet la telefon cu cineva căruia îi 
spusese „vechi prieten”. Se întrebă dacă planul ei de a ajunge în 
Anglia avea sorți de reuşită. Nu avea însă altă variantă pe care să 
i-o propună şi ea părea foarte hotărâtă. Simon avea o ciudată 
dorință de a avea încredere în ea. 

— Ne ajută Faust? o întrebă el după ce Liz închise telefonul. 

— Da, avem noroc. Sunt probleme? 

— Deocamdată nu. 

În timp ce el îi povestea cum o şterseseră furgoneta şi 
automobilul Toyota, localnicii începură să-şi facă din nou apariţia, 
ca nişte fantome. În acea zonă din Boulevard de Clichy, între Place 
Pigalle şi Place Blanche se aflau foarte multe localuri cu spectacole 
erotice şi sex shop-uri. 

Simon şi Liz înaintau grăbiţi cercetând în acelaşi timp cu atenţie 
strada. Din baruri se revărsa o lumină albastră, care făcea ca 
hainele albe ale trecătorilor să capete o luminiscență ireală. 
Treceau pe lângă prostituate care purtau mănuşi fluorescente şi 
făceau gesturi foarte sugestive cu mâinile. Unele dintre ele aveau 
prinse de jartieră cuțite ale căror lame scânteiau. Se vedea o coadă 
în faţa unui cinematograf unde rula un film porno violent. În aer 
plutea o mireasmă puternică de băutură, de scandal şi de dorinţă. 

Liz observă cu uşurare că nu atrăgea atenţia nici unuia dintre 
cei aflați în stradă. Cu silueta sa încovoiată, cu bereta trasă peste 

urechi, era total neinteresantă în scena dominată de culori 
țipătoare prin care treceau. Cu toate acestea, Liz avea senzația 
neplăcută că este urmărită. Orice ar fi făcut, sentimentul acesta 
nu-i dădea pace. Simon păşea lângă ea de parcă întreaga stradă, 
întregul oraş, întreaga lume ar fi fost ale lui. Femeile întorceau 
capul după el, în timp ce bărbații îşi fereau privirea. 

Cumpărară bilete în stația de autobuz din Place de Clichy şi se 
urcară în partea din spate a primei maşini care îşi făcu apariția. 
Simon puse geanta sport pe podea între ei şi se lăsă pe spate, în 
timp ce autobuzul se puse în mişcare. Îşi trecu degetele prin păr, 
îndepărtând şuvițele care îi atârnau pe frunte, îşi scoase ochelarii 
şi-i băgă în buzunar, bucuros să scape de înfăţişarea aceea de 
COCOŞ. 

Fără să-şi dea seama începu s-o studieze pe Liz în timp ce ea se 
uita pe geam, dincolo de care defila peisajul nocturn al oraşului. 
Profilul ei trăda tensiune, buzele îi erau strânse. Privea în gol ca şi 
cum gândurile i-ar fi fost undeva departe, într-un loc cunoscut 
numai de ea. 

În clipa în care autobuzul intră în trafic, Simon o întrebă încet: 

— Faptul că nu ai putut să-i salvezi pe Sarah şi pe Asher acolo, 
la depozit, te-a făcut să te răzgândeşti şi să-mi ceri pistolul lui 
Malko? 

Liz întoarse capul spre el şi îi zâmbi uşor în semn de aprobare. 
Era într-un loc îndepărtat şi el o chemase, iar ea revenise de acolo 
pentru el. 

— Da şi nu. O parte din mine ar fi vrut o armă din clipa în care 
am fost atacată în Santa Barbara. Primul meu instinct îmi spunea 
să ucid pe oricine ar fi încercat să mă ucidă. Însă ce altceva poţi să 
obţii  răzbunându-te, decât alți oameni răniți sau ucişi? 
Răzbunarea nu şterge durerea. Oamenii care au fost răniți sau 
ucişi nu sunt vindecați sau readuşi la viață. Nimic nu se schimbă 
în bine. Tu, în orice caz, nu te simți mai bine. Nu ai făcut altceva 
decât să acționezi exact ca ei, ca ticăloşii pe care-i disprețuieşti. Eu 
nu consider asta drept un mod onorabil sau înțelept de rezolvare a 
situaţiei. În mod sigur nici etic sau moral. 

— Nu sunt sigur că ar fi prea mulți de acord cu tine. 

— Vrei să spui că tu nu eşti de acord. 

— Poate că ai dreptate, recunoscu el. 

— Violenţa a devenit un fel de remediu universal. Sunt foarte 
îngrijorată de modul în care ne transformăm. De direcţia în care se 
îndreaptă civilizația noastră. 

— Şi cu toate astea ai vrut să intri în posesia armei. 

Ea se lăsă pe spate, încercând să lupte cu emoţiile care o 
stăpâneau. Încercând să fie sinceră cu ea însă şi cu el. 

— Există foarte puţini oameni cu pregătirea mea. Aş fi ipocrită 
să rog pe altcineva să-i salveze pe Sarah şi pe Asher pe motiv că 
standardele mele morale foarte ridicate nu mă lasă să-mi 
murdăresc mâinile. Liz ridică ochii spre el. Trebui s-o fac singură, 
fiindcă sunt în stare de aşa ceva. 

— Ai ezitat când a fost vorba să tragi în Beatrice. Nu erai sigură 
că poți să tragi în ea, nu? 

— Nu. 

Trăsăturile aspre ale feței lui se îmblânziseră. 

— Nu uita că nu eşti singură. 

— Ştiu. Liz văzuse în privirea lui ceva care o încălzea, o făcea să 
se simtă ocrotită. Un sentiment pe care nu-l mai trăise de foarte 
multă vreme. 

În ochii lui Simon apăruse o strălucire amuzată. 

— Deci suntem parteneri acum. Camarazi. Tovarăşi şi la bine şi 
la greu. 

— Da, mai ceva ca Bonnie şi Clyde. 

Zâmbind, întoarseră capul şi începură să privească fiecare în 
altă parte. Nu mult după aceea, schimbară autobuzul şi îşi 
continuară drumul spre nord-est. Liz urmărea cu atenției traficul 
care slăbise în intensitate la ora aceea, redus la neobositele şi 
impersonalele taxiuri. Se ținuse cineva după ei? Fuseseră 
descoperiţi? Îşi spuse că nu era posibil, dar continuă să 
urmărească atent activitatea de pe şosea. 

Moartea devenea din ce în ce mai mult o prezență permanentă 
în viaţa ei. Se întrebă din nou, aşa cum o făcuse de mii de ori până 
atunci, cum de ajunsese mama ei să ucidă. Deşi ştia răspunsul, 
acesta nu reuşise să o satisfacă niciodată pe deplin - Melanie 
ucisese pentru țara ei, din patriotism. 

Pentru motive pe care le considerase mai presus decât 
scrupulele sau convingerile ei. Din clipa în care Melanie 
descoperise în final că fusese mințţită ani de zile de Carnivor, că nu 
lucraseră decât foarte rar pentru serviciile de informaţii britanice 
sau americane, nu mai pusese mâna niciodată pe o armă. 

Liz încercă să se elibereze din ghearele sentimentului de 
vinovăție care o apăsa. Făcea la rândul ei exact ce făcuse şi mama 
sa — pornise pe un drum primejdios pentru ceea ce ea considera a 
fi o cauză dreaptă, la capătul căruia se găsea salvarea lui Sarah şi 

a lui Asher şi dosarele Carnivorului. Devenise aidoma mamei sale, 
sau probabil că fusese aşa tot timpul... ceea ce îi şi permisese să 
lucreze pentru Langley. 

Trebuia să înceteze să se mai gândească la toate astea. Se uită 
din nou la Simon. Privirea sa încordată supraveghea fără încetare 
străzile. Îi plăcea de el aşa cum stătea lăsat pe spate, cu umerii săi 
largi aparent relaxaţi... încordarea era trădată numai de 
îngrijorarea din ochii săi. 

— Voiam să te întreb despre Nautilus, şopti ea. Înainte de a fi 
întrerupți de paznicul garajului, te pregăteai să-mi spui despre ce e 
vorba. 

Simon se uită de jur împrejur şi începu să vorbească încet: 

— Ai dreptate. Este foarte important să ştii despre ce e vorba, 
mai ales acum. lmaginează-ți o colecție de magnați şi regi, 
preşedinţi şi generali. Imaginează-ţi o alianță privată între Europa 
şi America, mai presus de orice guvern obişnuit. 

— Mai presus de guverne? 

— Începi să înţelegi. Preşedinţii organizaţiei fac parte din cea 
mai înaltă elită a lumii - un fost prim-ministru britanic, un fost 
cancelar al Republicii Federale Germania, un fost secretar general 
al NATO şi un fost vicepreşedinte al Comisiei Europene. Asta pe 
de-o parte. Pe de alta, membrii organizației sunt de acelaşi nivel — 
bancheri, magnați, preşedinţi, funcționari internaționali, 
comandanți NATO. 

— Ai nevoie de mască de oxigen ca să poți respira la aceste 
înălțimi. Dacă şantajistul nostru face parte din Nautilus, va trebui 
să ne cățărăm pe un munte al naibii de înalt. 

— Da şi trebuie să ne aşteptăm la aşa ceva. Măsurile de 
securitate sunt formidabile, mult mai bune decât cele care şi le pot 
permite cele mai multe națiuni din lume treia. 

Autobuzul opri la semafor şi ea îi întrebă încet: 

— Cam despre câți membri este vorba? 

— Există un comitet executiv permanent format din aproximativ 
treizeci de persoane - jumătate europeni, jumătate americani — 
precum şi nouăzeci de invitați. Numărul acestora variază în funcție 
de cine este la putere şi de realizările fiecăruia în ultimele 
douăsprezece luni. De obicei sunt invitate şi personalităţi politice 
care, deşi aflate la începutul carierei, promit să ajungă departe. 
Sunt invitați cât mai devreme posibil pentru a fi educați. 

— Educaţi? Nu-mi place deloc cum sună. 

— Normal că nu-ți place. 

Simon făcu o pauză. Dintr-o dată deveni foarte clar. Ada greşise 
în privința lui. De fapt, el însuşi se înşelase în privința sa. Era 
imposibil să petreacă sub acoperire trei ani lungi fără ca cele 
descoperite să-l pună pe gânduri. 

— Am auzit că şi Tony Blair şi Bill Clinton au fost invitați cu 
câțiva ani înainte de a fi aleşi. Se pare că George W. Bush nu a fost 
invitat. 

— Ca să li se spele creierele? El ridică din umeri, aşa e. 

Liz continuă: 

— Oricum ar fi, oamenii aceştia sunt nişte personalităţi politice 
şi economice. Ar trebui ca toată lumea să afle despre ce vorbesc ei. 

— Ei pretind că nu pot fi sinceri dacă opinia publică e cu ochii 
pe ei. 

Liz pufni contrariată. 

— Atunci când anumiți oameni nu vor ca tu să auzi ce vorbesc 
ei, acest lucru ar trebui să te pună în gardă. Lucrul acesta se 
întâmplă de obicei din cauză că indivizii respectivi sunt mai mult 
decât „sinceri”. Ei discută acolo planuri despre care oameni ca tine 
şi ca mine nu trebuie să audă. Liz făcu o pauză, gândindu-se la 
Sarah. Nu înțeleg cum de media nu a reuşit să afle de întâlnirile 
lor. 

Simon îşi roti privirea prin intersecție, în timp ce la semafor se 
aprinse lumina verde şi autobuzul se puse în mişcare. 

— Când am vorbit despre magnați, m-am referit şi la magnații 
din media. Şi aceştia sunt la fel ca toți ceilalți — trebuie să promită 
că nu se află ce se spune acolo, că nu se află cine a participat, că 
nu se află nici măcar că ei au fost invitați să participe. Asta se 
traduce prin faptul că ei ordonă managerilor că nu există nici un 
subiect de presă în legătură cu aceste întâlniri. Reporterii şi 
ziariştii independenţi trebuie să mănânce şi ei o pâine, aşa că dacă 
editorii le spun că nu merită să scrii despre subiectul ăsta, ei fac 
ce li se spune. Singurele publicaţii americane care încearcă să 
relateze în mod serios despre aceste întâlniri sunt de obicei cele de 
extremă dreapta sau de extremă stânga. În presa europeană sunt 
câteva excepţii cum ar fi The Irish Times şi Punch. Acestea prezintă 
articole şi fotografii despre cei care intră şi cei care pleacă din 
organizaţie. Sunt sigur că ai auzit despre teoria aia sofisticată a 
managementului care spune cam aşa: Rahatul curge întotdeauna 
în jos. Aceasta este o ilustrare perfectă a teoriei. Totul începe de la 
vârf şi cei de la bază nu prea îndrăznesc să se pună de-a 
curmezişul deciziilor luate de Nautilus. 

— Vrei să spui că au fost şi unii care s-au opus? Asta sună 
destul de încurajator. 

— S-au opus, însă nu totdeauna cu succes. Margaret Thatcher 
a încercat la Bruxelles în 1998. Ea a declarat atunci că planul 
pentru crearea unei Europe centralizate este un coşmar şi a jurat 
că Marea Britanie nu va renunța niciodată la suveranitatea şi 
moneda ei. Un superstat european reprezintă însă o mare 
prioritate pentru Nautilus şi ea ştia foarte bine lucrul acesta, 
având în vedere că participa cu regularitate la întruniri. Aşa că 
Nautilus a lucrat pe la spate, făcând în aşa fel încât ea să fie 
atacată, suporterii ei intimidațţi şi fondurile de care dispunea să fie 
mult subțiate. Doi ani mai târziu, în 1990, a fost obligată să-şi dea 
demisia. 

— Asta e politica. Nu e nimic neobişnuit. 

— Ea nu era un om politic obişnuit, zise Simon clătinând din 
cap. Era membru al Parlamentului, avea la dispoziție toate 
resursele aferente poziției sale şi cu toate acestea nici ea nu a 
putut să li se opună. Ştiu că ai să mă întrebi de ce, însă voi merge 
mai departe şi-ţi voi spune. Lumea se schimbă. Se petrece un 
fenomen de globalizare după nişte direcţii economice stabilite de 
Nautilus. Rezultatul este că politicienii - inclusiv prim-miniştri şi 
preşedinţi — au în prezent mai puţină putere atât în Nautilus, cât şi 
în propriile lor țări. De fapt, două treimi din structura actuală a 
organizației e formată din bancheri, finanțişti şi oameni de afaceri, 
nu din politicieni sau funcționari de stat. Indiferent dacă tu eşti 
sau nu de acord cu politica lui Thatcher, modul în care Nautilus a 
ignorat opinia publică britanică şi a decis soarta acestei femei este 
îngrozitor. Scopul globalizării n-ar trebui să fie îmbogățirea câtorva 
potentati, însă în realitate chiar asta se întâmplă. 

Autobuzul intră în stație şi Liz remarcă: 

— E înspăimântător ceea ce spui tu. Bănuiesc însă că tocmai 
asta e reacția pe care ai vrut s-o am. Dacă te înşeli în privința celor 
din Nautilus? 

El se uită lung la ea, aducându-şi aminte că Ada îl acuzase că 
nu are nici un fel de opinii personale. Pe vremea aceea, nu voia să 
aibă astfel de opinii, nu voia să aibă probleme, cu siguranță nimic 
care să clatine afurisita de barcă. Nu dorea decât să-şi facă treaba 
fără probleme. Acum însă barca se răsturna şi nu putea să mai 
pretindă că nu-i păsa. 

— Am auzit tot felul de păreri în legătură cu Nautilus, de la 
aceea că n-ar fi decât o nevinovată rețea a oamenilor de afaceri, 

sau un club aristocratic de idei, până la aceea că e vorba despre o 
conspirație menită să distrugă lumea. Ştim amândoi că tot ceea ce 
este ascuns are în spate în mod obligatoriu o forță. Aşa cum zicea 
J. Edgar Hoover al vostru, există ceva molipsitor în spatele unui 
secret. Nautilus se străduie prea mult să păstreze secretul şi 
puterea. Dacă publicul este total ignorant în ceea ce priveşte 
faptele bune ale acestei organizaţii, îți dai seama cât de puţin 
cunoaşte despre cele rele. 

Liz fu străbătută de un fior. 

— Cum de ştii atât de multe? 

Simon se uită cum se deschid uşile autobuzului şi călătorii 
încep să coboare. Ori erau parteneri adevăraţi, ori nu erau deloc. 
Cobori vocea: 

— Am lucrat sub acoperire pentru a penetra principala forță de 
opoziție față de Nautilus - mişcarea antiglobalizare. Societatea 
noastră se transformă în prezent de la statul-naţiune la statul- 
corporație şi această transformare este încurajată, unii spun că e 
pusă la cale, de Nautilus. Ceea ce face ca organizaţia să devină o 
țintă de importanță majoră pentru mişcarea antiglobalizare, mai 
ales că întâlnirile lor sunt ultrasecrete, se desfăşoară în condiții de 
securitate maximă, la ele nu se participă decât pe bază de invitație, 
nu sunt făcute niciodată publice şi nu este permis accesul media. 

Simon îi aruncă o privire stingherită. 

— Înţelegi că n-ar fi trebuit să-ţi spun. În orice caz, te rog să nu 
pomeneşti nimănui ceva. 

— Simon, dacă tu crezi că, după ce toată povestea asta va lua 
sfârşit, presupunând bineînțeles că vei supraviețui, vei mai căpăta 
vreo slujbă la MI6, înseamnă că nu ştii pe ce lume trăieşti, îi spuse 
ea fără menajamente. 

El rămase tăcut, evident lovit într-un loc sensibil de 
avertismentul ei. Liz îi atinse brațul şi se ridică în picioare. El se 
uită repede de jur împrejur şi văzu că rămăseseră ultimii în 
autobuz. Se ridică şi el, apoi se îndreptară amândoi spre uşă. 

La volanul Citroenului său, la mică distanță în spatele 
furgonetei de la florărie, Gino Malko fierbea de furie. Se lupta cu 
un sentiment foarte puţin familiar lui — acela de umilință. Deschise 
furios telefonul mobil, apăsă pe butonul radial şi apoi, după ce i se 
răspunse, raportă din mers, fără să tragă maşina pe dreapta, tot 
ceea ce se întâmplase. 

— Poliția a pus mâna pe patru dintre oamenii noştri, însă nici 
unul dintre ei nu ştie suficient de mult pentru a reprezenta o 
problemă imediată, îşi încheie el raportul. L-am sunat pe avocat. O 
să-i scoată pe cauțiune şi o să-i scoată din Franța după aceea. 

Sansborough şi Childs îl păcăliseră al naibii de uşor. Nu era 
supărat numai pentru că-i scoseseră din funcțiune patru oameni, 
ci mai ales pentru faptul că vestea avea să se răspândească la fel 
de repede ca şi o molimă. Malko a făcut o greşeală. Malko a fost 
dus de nas. Bârfele îşi găsesc întotdeauna o cale de răspândire. 

Childs şi Sansborough aveau să plătească foarte greu pentru 
asta. Era o promisiune. 

— Deci pot să consider că această mică neplăcere a fost 
rezolvată? Pot să stau liniştit că cei patru nu vor vorbi? 

— Ar fi o greşeală fatală pentru ei, îl asigură Malko pe şeful său. 
Lucrează cu toţii de prea multă vreme în domeniu ca să nu ştie 
lucrul ăsta. 

— Şi Sansborough şi Childs? 

— Sunt izolați şi se ascund. Cu cei de la CIA şi poliția franceză 
pe urmele lor, vor fi nevoiți să-şi facă apariția până la urmă. Când 
acest lucru se va întâmpla, eu voi fi prezent. 

— S-ar putea să nu mai fie nevoie. 

Modul lipsit de orice emoție în care şeful său îi anunţă cele mai 
neaşteptate schimbări de situație, îl lăsa de fiecare dată pe Malko 
fără cuvinte. Bărbatul acesta ştia să facă afaceri cu inima la fel de 
rece ca a unui rechin. Malko îl admira. 

— S-a produs vreo schimbare? întrebă el. 

— Una foarte mare. Patronul său îi descrise modul în care cei 
din Spirală deciseseră să termine cu Sansborough şi Childs. Cesar 
Duchesne şi oamenii lui se vor ocupa de asta. 

— Sunteţi sigur că e bine să renunţ la urmărire? obiectă Malko. 
E chiar atât de bun individul ăsta? Nu-l cunoştea pe noul 
responsabil cu securitatea Spiralei. Nu-l cunoscuse însă nici pe 
predecesorul acestuia. Riscul de a se descoperi că el e o verigă de 
legătură spre dosarele Carnivorului ar fi fost prea mare. 

— Se pare că Duchesne e destul de iscusit. În afară de asta, am 
nevoie de tine în Scoţia. Cronus bănuieşte ceva. Altă explicaţie nu 
există pentru faptul că a stopat fluxul de informații şi nu ne-a 
spus decât foarte puţin la întâlnirea din seara asta. Singurul lucru 
bun este că ne-a tratat pe toţi la fel, ceea ce înseamnă că încă nu 
ştie care dintre noi are dosarele. Pentru mine, momentul cel mai 
riscant va fi la Dreftbury, când voi încerca să duc la bun sfârşit 
afacerea. Dacă Duchesne le pierde urma lui Sansborough şi lui 
Childs... dacă aceştia reuşesc să supraviețuiască suficient de mult, 
e posibil să-şi dea seama cumva că voi fi şi eu acolo. Uite ce vreau 
să faci... 

În timp ce patronul său îşi urma firul explicaţiilor, Malko începu 
să zâmbească. După ce legătura se întrerupse, se lăsă pe spate, 
continuând să conducă maşina, în timp ce creierul său analiza 
toate detaliile ordinelor primite. Se simțea din ce în ce mai bine. Se 
gândea la întorsătura pe care o luaseră lucrurile şi savura puterea 
motorului Citroenului ţinută în frâu de mâinile sale. Îi plăcea forța 
tăcută a maşinii negre, care îl ducea cu gândul la o panteră mare, 
flămândă, furişându-se după pradă la fel ca şi pisicile sălbatice pe 
care le văzuse în tinerețe, în mlaştinile din Florida. 

Alungă imediat imaginea din faţa ochilor. În Jacksonville, Malko 
învățase să-şi controleze imaginaţia. Învăţase că trebuie să se 
bazeze pe fapte, nu pe ipoteze, pe ceea ce exista, nu pe ceea ce ar fi 
putut fi. Din cauza unor iluzii pierise nu numai familia sa, dar 
chiar şi mulți dintre colegii săi. După suficient de multe crime, 
asasinii de profesie încep să vadă pericolul în orice ungher şi să se 
teamă de răzbunarea victimelor lor. În final cad în patima beţiei 
sau a drogurilor — sau a combinației dintre acestea - şi ajung să-şi 
descarce armele în atâtea umbre încât ori pun autoritățile mâna pe 
ei, ori cad sub gloanțele unui alt asasin. Nici unul dintre cei pe 
care Malko îi cunoştea în branşă nu reuşise să supraviețuiască 
suficient de mult ca să se pensioneze. Chiar şi propriul său mentor 
murise la patruzeci şi şase de ani într-un accident de vânătoare 
lângă Fort Lauderdale. Malko bănuia că fusese vorba de 
sinucidere. 

Undeva în Franța 


În timp ce camionul îşi continua goana prin noapte, Asher 
întrebă cu o voce preocupată: 

— Ai învăţat să desfaci o încuietoare în perioada de pregătire de 
la Fermă? 

— Am învățat, însă nu sunt sigură că mai ştiu cum se 
procedează. Sarah începu să pipăie cu mâna prin jur şi reuşi să 
găsească sub targă punga de hârtie cu produse medicale. 

— Bănuiam. Bine că sunt eu un adevărat maestru. Când ne-au 
închis aici, am reuşit să arunc o privire la încuietoare. Bănuiesc că 
nu ai nici o obiecție dacă te rog să-mi dai punga cu feşe. 

— De ce? Îţi curge sânge în locul unde aveai acul? Sarah reuşise 
să găsească în pungă compresele cu alcool. Vreau să fiu sigură că 
nu te infectezi. Îți dau punga dacă îmi promiţi să nu mă înjunghii 
cu ceva de acolo. 

— Mi se pare o cerere rezonabilă. 

— Cred şi eu. Sarah puse punga în poala lui Asher, îi prinse 
mâna stângă şi începu să-i şteargă locul rănit cu o compresă cu 
alcool. 

— Cred că e suficient, îi spuse el, încercând să scape mai repede 
de ea. Îţi mulțumesc. 

Sarah nu spuse nimic. Scoase din pungă un pansament 
autoadeziv. După ce ea termină, începu să caute prin pungă. 
Sarah se întoarse spre suportul mobil. Punga cu soluție salină era 
aproape goală, ceea ce era un semn bun. Nu aveau apă de băut, 
însă datorită perfuziei el îşi putea căpăta necesarul de lichide. Da, 
suportul mobil avea mai multe părți îmbinate prin şuruburi. Reuşi 
să găsească o piesă care credea că avea să fie bună pentru Asher. 

Desfăcu piulița care fixa piesa respectivă. 

— Cum te descurci? îl întrebă ea pe Asher. 

— Pot să folosesc acul pe post de şperaclu. Nu se curbează la 
capăt aşa cum aş vrea eu, însă am mai folosit ace şi înainte. 
Problema e că am nevoie de ceva pe post de cheie fixă. N-am reuşit 
să găsesc în pungă nimic care să poată fi adaptată pentru aşa 
ceva. 

— Ce părere ai de asta? îi întinse piesa de metal pe care tocmai 
o desfăcuse. Era ca o mică şurubelniţă, cu capul plat. 

— Asta e Sarah a mea. Plină de resurse. Îţi mulțumesc! 

Asher cobori de pe targă, prinzându-şi la spate aripile halatului. 

— Ce rece e podeaua. Asher îşi privi picioarele goale. 

Liz ştia însă care era adevărul: încă nu se putea ține pe picioare 
din cauza durerii. Ar fi vrut să-i spună să renunțe, să se întindă 
din nou pe targă, însă ştia că el n-ar fi ascultat-o. 

— Sigur că e rece, îl aprobă ea. E şi periculoasă. Dumnezeu ştie 
ce o mai fi pe jos. Cuie, cioburi de sticlă, aşchii. Ţi-aş spune să ai 
grijă pe unde calci dacă n-ar fi atât de întuneric. 

— Ce optimistă poți să fii, gemu el. O să verific oricum uşa din 
față. Vreau să ştiu de unde vine lumina aceea. 

Sceptică, Liz apucă pătura şi îl urmă. Nu auziseră nici un sunet 
din compartimentul şoferului din clipa în care fuseseră închişi 
înăuntru. Liz încercase să se uite prin crăpături, însă acestea erau 
prea mici ca să vadă ceva. Împături pătura şi o puse pe podea, în 
fața încuietorii. În timp ce camionul se aplecă la o altă curbă, 
Asher se prinse cu mâinile de uşă şi se ghemui lângă ea. 

Din fericire, deschiderea unei încuietori cu şperaclul nu solicita 
vederea. Era nevoie numai de un auz bine dezvoltat şi suficientă 
practică pentru a reuşi să simți momentul în care piesele îşi 
schimbă poziția. 

Liz se întoarse în locul unde se afla suportul mobil şi începu să-l 
dezmembreze. Treaba aceasta îi luă ceva timp. Reuşi până la urmă 
să separe tija verticală de picior şi de toate celelalte accesorii. Cu 
tija într-o mână, se întoarse la Asher, oprindu-se ori de câte ori 
camionul se legăna. 

— Cum merge treaba? întrebă ea. 

— Şşşt. 

Ea aşteptă răbdătoare, sperând pe jumătate ca el să nu 
reuşească. Dacă nu reuşea să deschidă uşa, poate îl convingea să 
se culce la loc pe targă. Chiar dacă ar fi reuşit, tot nu aveau nici o 
armă şi el nu ar fi fost în stare să riposteze la vreun atac. 

— Asta e. Vocea lui Asher era aproape admirativă. Nu mi-am 
pierdut priceperea, zise el şi se ridică în picioare cu pătura în 
mână. 

— Acum se deschide? 

— Da. Asher văzu tija pe care Liz o avea în mână. Ce e asta? 

— Singura noastră armă. Jalnic, nu-i aşa? De ce nu mai 
aşteptăm înainte de a face nebunia asta? Până ce voi reuşi să fur o 
armă, sau până când vei fi tu în stare alergi? Poate până atunci 
vom reuşi să facem rost şi de nişte haine şi de o pereche de pantofi 
pentru tine. 

— Hei, pot să mă ridic singur în picioare şi m-am dus singur la 

toaletă. Nu uita importanța acestor realizări. 

Asher puse mâna pe clanța uşii şi se opri. Părea că gândeşte. 
Apoi zise cu o voce sobră: 

— Nu-ţi fie teamă, Sarah. Sunt aproape convins că suntem 
singuri. Vreau numai să avansăm puţin. Poate găsim ceva 
folositor, sau aflăm ceva care ne va ajuta mai târziu. De vom reuşi 
să scăpăm din chestia asta, va trebui să mă laşi mine să conduc 
ostilitățile. Ştiu că eşti îngrijorată, însă având în vedere 
alternativele, cred că trebuie să ne asumăm nişte riscuri. Dacă nu 
scăpăm repede de aici, nu se ştie cum evoluează starea sănătății 
mele. De acord? 

Având în vedere circumstanțele, Sarah nu putea decât să fie de 
acord cu ce spusese el. 

— OK. 

El îi zâmbi recunoscător. Sarah se lipi de peretele de lângă uşă 
şi simți cum Asher se încordează ca un arc, gata de acțiune. Îi făcu 
un semn cu capul. Asher deschise uşa câțiva centimetri. Sarah 
trase adânc aer în piept, ridică tija metalică şi aruncă o privire prin 
crăpătură. 

— E goală, spuse ea răsuflând uşurată. Intră în cabina şoferului 
şi rămase locului plină de uimire. Uau. 

— Ce s-a întâmplat? întrebă Asher încercând să vadă peste 
umărul ei. 

— Monitoare de supraveghere. Cineva le-a uitat aprinse. De la 
ele venea lumina aceea. Mai sunt şi alte echipamente de 
supraveghere. 

Deasupra oglinzii retrovizoare se afla un rând de monitoare mici 
care, deşi aprinse, nu afişau decât imaginea întunecată a 
interiorului remorcii în care se afla camioneta. 

Se aflau acolo şi aparate de măsură, potenţiometre şi 
indicatoare luminoase. 

— Marfa de calitate, zise el bucuros. 

— Crezi că putem suna sau lua legătura prin radio cu 
exteriorul? 

— Dă-mi voie să mă uit. Cineva uitase un tricou cu fermoar pe 
scaunul şoferului. Asher îşi puse tricoul pe el, trase fermoarul şi se 
aşeză, acoperindu-şi mijlocul şi picioarele cu pătura. Începu să 
studieze şirul de monitoare. 

Sarah găsi o lanternă în torpedo, cobori din cabina camionetei şi 
începu să cerceteze interiorul remorcii. În afară de camionetă, nu 
se mai afla nimic altceva. Nici arme, nici provizii. Verifică partea 

din față. Existau nişte guri de ventilaţie, însă era imposibil de 
ajuns în cabina şoferului. Îşi lipi urechea pe peretele remorcii, însă 
singurele sunete care se auzeau erau zgomotul motorului şi 
fâşâitul roților. 

Uşile din spate erau prevăzute cu o încuietoare zdravănă, îşi 
propti umărul în ele şi putu să simtă că de partea cealaltă erau 
blocate cu o bară pusă de-a curmezişul. Chiar dacă Asher ar fi 
reuşit să desfacă şi cea de-a doua încuietoare, bara pusă de-a 
curmezişul făcea evadarea imposibilă. 

Sarah se urcă din nou în cabina camionetei. Asher aprinsese 
lumina din interior. Părul negru, ciufulit îi scotea în evidență 
paloarea. Era aşa de alb la față că Sarah avu impresia că e gata să 
se prăbuşească. Cu toate acestea, el găsea puterea să manevreze 
comutatoarele şi să se concentreze asupra informațiilor ce apăreau 
pe monitoare. 

— Ai găsit ceva? întrebă el întorcând capul spre ea. 

— Nimic folositor. Tu? 

— Nu prea multe. Problema e că microfoanele şi camerele de 
luat vederi nu au ce să recepționeze aici în remorcă, aşa că pe 
monitoare nu apare nimic şi echipamentul de ascultare e mut. Nu 
există aparate de emisie-recepţie sau telefoane mobile, deci nu 
avem nici o cale prin care să comunicăm cu lumea exterioară. Asta 
e vestea proastă. Vestea bună e că există un sistem GPS în 
funcțiune. 

— Tot e ceva. 

Sarah se aplecă peste bord şi văzu o hartă colorată pe care se 
mişca o săgeată ce indica ruta pe care se deplasau. 

— Am făcut tot drumul ăsta? 

Asher încuviință din cap. 

— În nord-est până la Reims şi în sud până la Troye Orleans, iar 
acum ne îndreptăm din nou spre nord. 

— Se pare că vom trece pe la vest de Paris. Ne plimbă tot timpul 
ca să nu fim găsiți, nu-i aşa? 

— Aşa cred. Am mai găsit ceva folositor - un interfon. Asher 
acționă întrerupătorul. 

Într-un mic difuzor începură să se audă vocile a doi bărbaţi care 
vorbeau în franceză. 

— Mecca-Cola? zicea unul dintre ei. Merde. Dă-mi Coca-Cola 
adevărată. E singurul lucru pe care americani ştiu să-l facă bine. 

— Ai o slăbiciune pentru americani? 

În timp ce primul francez începu să râdă în hohote, Sarah 

reduse volumul. 

— Ăştia sunt şoferii noştri? 

Privirea lui Asher nu era amuzată deloc. 

— Da. Schimbul ăsta de replici te-ar putea face să crezi că sunt 
nişte indivizi inofensivi, însă nu e deloc aşa. Sunt înarmaţi şi 
pregătiți să ne ucidă până la urmă. De fapt, se pare că abia 
aşteaptă. 

— Exact ce voiam să aud. Ce crezi că-i împiedică? 

— Aşteaptă să primească ordinul. Au primit un telefon însă nu 
era prin interfon, aşa că nu am reuşit să-l aud pe cel cu care 
vorbeau. 

— Şeful lor? 

— Cam aşa ceva. Nici un nume, bineînțeles. Rămaseră aplecați 
lângă difuzor, sperând că cei doi bărbați vor mai spune ceva 
folositor. După cinci minute, nu reuşiseră să afle în plus decât că 
cei doi fuseseră angajaţi recent. Îşi puneau întrebări în legătură cu 
identitatea celui care-i angajase, însă până la urmă ajunseră la 
concluzia că-i plătea suficient de bine ca să nu-şi mai facă 
probleme cu astfel de detalii. 

— Era şeful lor direct, sau cineva de mai sus? întrebă ea. 

— N-am avut cum să-mi dau seama. 

Sarah îşi privea cu duioşie soțul. Avea fața albă ca varul. 

— Ai aflat destule, acum e rândul meu. Stau eu în primul 
schimb. 

— Nu te superi? 

— O, Asher. Eşti atât de prostuț uneori. Situaţia e şi aşa 
suficient de proastă. Treci o dată înapoi pe targă. Odihneşte-te. Ai 
grijă de tine. Starea ta mă îngrijorează teribil. 

Începuse să-l tragă de pe scaun când se opri brusc. 

— Am încetinit. 

Asher se lăsă iarăşi pe scaun şi în difuzor se auziră mai multe 
înjurături în franceză. 

— Ce ticălos! spuse indignat unul dintre şoferi. 

— Face exact ceea ce i se spune, la fel ca noi, zise celălalt cu o 
voce resemnată. 

Apoi tăcere. Sarah şi Asher aşteptau. Singurul zgomot era câte o 
înjurătură. 

După un timp, unul dintre cei doi şoferi zise: 

— Aici e. Vezi? 

— E ca lumea, nu? mormăi celălalt. 

În timp ce camionul continua să încetinească, undeva în 

apropiere se auzea un zgomot de motor care creştea în intensitate. 
Se auzea din ce în ce mai tare, făcând să tremure cabina. Asher 
apucă mâna lui Sarah şi o strânse. 

— Motor de avion? întrebă aceasta îngrijorată. 

— Da, spuse ei privind-o drept în ochi. Sarah încerca să-şi 
ascundă îngrijorarea. Da, sună a motor de avion. 

Paris, Franța 


Liz şi Simon schimbaseră din nou autobuzul. El moțăia cu 
capul căzut pe umărul ei. Trecuseră de Peripherique şi suburbia 
Seine-St. Denis era cufundată în întunericul orelor de dinainte de 
ivirea dimineţii. Singurele lumini erau cele din localurile în care la 
ora aceea lucrau echipele de curățenie. 

Coborâră din autobuz cu aproape doi kilometri înainte de 
aeroportul Le Bourget. Prin dreptul lor trecură două taxiuri, la 
mică distanță unul după celălalt. Primul ducea un client însă cel 
de-al doilea era gol. Şoferul trase pe dreapta oferindu-se să-i ia în 
maşină. Liz întoarse capul, tuşind în pumn. 

— Merci, non, îi spuse Simon şoferului. 

După ce maşina se puse în mişcare, o întrebă pe Liz: 

— Îl cunoşteai? 

— De data asta nu. 

— Norocul lui să apară aici, tocmai în momentul ăsta. Simon 
clătină apoi din cap, supărat. Am ajuns să ne speriem de propriile 
noastre umbre, ca nişte pisici nervoase. 

— Să nu-ți pară rău. E un mecanism de apărare. Dacă 
încetează să funcționeze, am încurcat-o. 

Pe deasupra lor trecu o pală de vânt care făcu să freamăte 
frunzele copacilor şi le uscă transpiraţia ce le acoperise fețele. În 
afară de ei nu mai era nici un pieton pe stradă şi trotuare. Erau 
cufundate într-o beznă şi o tăcere parcă ireale. Din când în când se 
opreau în curți şi străduțe laterale unde aşteptau pentru a se 
asigura că nu vine nimeni după ei. 

Mergeau repede şi la un moment dat Simon râse uşor. 

— La ce te gândeşti? îl întrebă ea. Îi plăcea să-l urmărească în 
timp ce mergea, îi admira paşii mari şi hotărâți. 

— Malko, acolo, pe alee. Nu a mai avut nici o şansă în 
momentul în care l-ai văzut. 

— Nu sunt prea sigură că ăsta e un compliment. 

— Bineînţeles că e. Femeile sunt de cele mai multe ori 
subestimate. Chestia asta reprezintă şi un avantaj, dacă ştii să te 
foloseşti de ea. Şi tu ştii. 

— Îmi creează şi neplăceri atunci când nu ştiu să recunosc 
pericolul. 

— Te referi la ceea ce s-a întâmplat în Santa Barbara? La modul 
în care ai fost înşelată de decan şi de prietenul tău? 

Simon fu cuprins de un val de gelozie. Se întreba ce fel de om 
fusese acel Kirk Tedesco. Cum, pentru numele lui Dumnezeu, 
fusese ea în stare să se culce cu el? Nu ştia cu siguranță dacă 
acest lucru se întâmplase, însă bănuia că aşa stăteau lucrurile. La 
urma urmei era adultă. Singură. Cu toţii facem greşeli. Fără să 
poată împiedica acest lucru, imaginea Vierei îi apăru în fața 
ochilor. Simţi atingerea degetelor ei, îi revăzu scânteierea fericită 
din privire. Încercă să alunge din memorie imaginea ei, înainte de 
a fi din nou năpădit de tragedia morţii sale. Dar imaginile erau mai 
rapide decât gândul... iată — din nou flăcările care o înghițeau. 

— O altă însuşire a femeilor este încrederea, spuse Liz. Am avut 
încredere în Kirk pentru că îmi plăcea de el şi mă simțeam bine în 
compania lui. Nu mi-am pus niciodată întrebări referitoare la 
catedra pe care o ocupa şi nici n-am suspectat că el şi decanul ar 
putea fi informatori. În voce i se vădea iritarea. Am fost o proastă. 

— Cred că mai degrabă cei care te controlau au fost foarte buni. 

— Nu. Îmi doream atât de mult o astfel de viață idilică încât m- 
am oferit pur şi simplu pe tavă. Nu o să uit niciodată emoția pe 
care am simţit-o când am aflat că am obţinut catedra. A fost un 
eveniment care mi-a oferit o scuză foarte bună pentru a înceta să 
dau târcoale pe la Langley şi a fost ca un fel de diplomă de bună 
purtare ce mi-a dat putere să merg mai departe. 

— Îţi pare rău că ai primit diploma? o întrebă Simon cu 
blândeţe. 

Liz rămase tăcută câteva clipe. 

— Îmi plăcea să predau. Documentarele alea de televiziune au 
apărut ca urmare a pasiunii cu care am făcut cercetări şi țineam 
mult, țineam foarte mult şi la acea latură a activității mele. 

— Ai vrea să te întorci acolo? 

În faţa ochilor ei apăru Santa Barbara. Casa în care locuise era 
ascunsă sus în munții Santa Ynez şi domina oraşul. Sub ea se 
desfăşura panorama acoperişurilor de ţiglă roşie şi a palmierilor 
care se înşiruiau până jos, unde uscatul plin de vegetație cobora în 
apa acvamarină a oceanului. Oraşul se întindea pe un platou 
aşezat între ocean şi munți, ca şi cum ar fi fost ținut într-o palmă 
protectoare. Plante exotice pline de flori creşteau din abundență 
datorită climatului blând - hibiscus, bougainvillea, maci mariposa 

şi pasărea-paradisului. 

Dintr-o dată se simţi cumplit de singură. În sufletul ei se căsca 
un hău - rece, gol... foarte cunoscut; îi lipsise ceva acolo, ceva greu 
de descris. Reuşise să ignore acest sentiment, fiind mereu ocupată 
cu munca la universitate, din diverse comitete, de la cursuri, cu 
emisiunile TV, cu antrenamentele de karate... chiar şi cu Kirk... 
învăluit în frumuseţea somnolentă a oraşului. În timp ce îi revenea 
în minte lenea plină de voioşie a lui Kirk, sentimentul de 
singurătate se evaporă, lăsând-o pradă unui fior rece, în ciuda 
nopții calde de vară. Avusese încredere în el. Se înşelase. 

Se ferea să-l privească în ochi pe Simon. 

— Oamenii se duc la Santa Barbara ca să uite sau să viseze. Eu 
m-am dus acolo ca să uit. Habar n-am ce am să fac când se va si 
sfârşi totul. Tu ce ai de gând? 

— Nu e o întrebare la care să mă gândesc prea mult. Sunt legat 
de MI6 pentru totdeauna. 

— Modul în care ai spus-o seamănă cumva cu o sentință de 
închisoare pe viață. 

El se opri locului, privind-o surprins. 

— Nu asta am vrut să spun. 

— lată un sfat gratuit din partea psihiatrului de serviciu, fii mai 
atent la glumele pe care le fac alții în legătură cu ei înşişi. E din 
nou vorba despre afurisitul ăla de subconştient. Aceste descărcări 
de umor autodepreciativ sugerează de cele mai multe ori, adevăruri 
mult mai profunde decât intenționăm noi... sau dorim să vadă 
cineva, în special noi înşine. 

Simon reacționă imediat, fără nici o ezitare: 

— Înțelegerea numărul doi: tu nu mă analizezi pe mine din 
punct de vedere psihologic şi eu nu te întreb cum se face că, dacă 
eşti atât de deşteaptă, te-ai încurcat cu un impostor precum Kirk. 

Supărată, Liz fu gata să-i dea o replică, însă se abținu şi începu 
să râdă. 

— Touche. Sunt umilită, domnule. Îmi închid manualul de 
psihiatrie şi cobor ruşinată de la pupitru. 

— Bună tactică, zise el zâmbind. 

Liz îi întoarse zâmbetul. 

Continuară să meargă un timp în tăcere. Maşinile erau din ce în 
ce mai rare. Copacii îşi înălțau siluetele întunecate pe fondul 
înstelat al cerului. Gândurile se învălmăşeau în capul ei. 

— M-am tot gândit la ce mi-ai spus despre Nautilus, îi spuse lui 
Simon. La Dreftbury nu-l căutăm numai pe şantajist, ci şi pe 

Themis şi pe Cronus şi pe oricine altcineva cu un nume din acesta 
grecesc. Dacă reuşim să-i identificăm, domeniul căutărilor noastre 
se îngustează foarte mult. 

El dădu aprobator din cap. 

— În mod evident va trebui să ne descurcăm fără ajutorul 
vreunui expert în analiza datelor sau în statistică. Trebuie totuşi 
să studiem documentele pe care le-am fotografiat cât mai curând 
posibil. S-ar putea ca împreună să ştim mai multe lucruri decât ne 
dăm seama. 

— Sunt cu totul de acord. Cât timp mai avem până ce începe 
întrunirea celor din Nautilus? 

E] se uită la ceas. Trecuse de ora două noaptea. 

— Vor începe să sosească astăzi, de pe la patru, cinci după- 
amiază, să se cazeze, să mai bea ceva, să joace puţin golf. În jur de 
ora opt se desfăşoară un banchet de deschidere în cadrul căruia va 
vorbi cineva. Primele prezentări în plen şi discuțiile pe grupe de 
lucru vor începe sâmbătă la 8:00 a. m. Adică mâine. Ultimele sunt 
prevăzute pentru duminică seara. 

— Şi măsurile de securitate? 

— De obicei securitatea este asigurată atât de firme private cât 
şi de serviciile publice. Nautilus apelează la serviciile unei firme de 
renume cum ar fi Kroll sau Wackenhut. Apoi, în funcție de țară, 
aceştia sunt ajutați de poliția locală sau de forțele armate, sau de 
amândouă. Mai mult ca sigur că şi acum măsurile de securitate 
vor fi foarte riguroase şi vor intra în vigoare chiar din această 
dimineaţă. 

— Minunat. 

— Cei din Nautilus ştiu ce fac. Poţi fi sigură că în clipa de față 
întreaga stațiune este închisă publicului şi că oaspeții obişnuiţi au 
fost trimişi să-şi facă bagajele. Este o procedură de rutină, la fel ca 
şi alegerea foarte atentă a locului de desfăşurare a întrunirilor — 
locaţiile respective sunt ori proprietatea sau sub controlul unui 
dintre membrii organizației. 

Liz oftă. Imediat însă simți că-şi recapătă energia. 

— Iată şi circul nostru. 

Circul era instalat chiar pe pista aeroportului, în parcare. Cortul 
mare foşnea în bătaia vântului, ca o pânză albă de corabie, în 
contrast cu cerul negru şi plin de stele. Într-o parte erau parcate 
remorcile în care dormeau artiştii, muncitorii, într-o învălmăşeală 
de vehicule în care cele noi reuşeau foarte greu să se distingă prin 
mulțimea celor vechi. Circul Astrelor nu fusese niciodată deosebit 

de profitabil; se părea că acest lucru era încă valabil. 

De cealaltă parte a cortului se vedeau clădirile aeroportului Le 
Bourget, ce se înălțau în noapte mari şi colțuroase. În jurul lor se 
întindeau vaste suprafețe acoperite cu beton şi cu iarbă. Faimos 
datorită faptului că acolo aterizase Charles Lindbergh, la sfârşitul 
zborului său istoric deasupra Atlanticului, bătrânul aeroport nu 
mai reprezenta de mult o poartă aeriană majoră. Cu un trafic 
aerian de călători şi de mărfuri mai redus, Le Bourget continua 
însă să fie gazda celor două ediţii din fiecare an ale Salonului 
Aeronautic la Paris, precum şi a altor expoziții şi evenimente cum 
era acest spectacol de circ. 

Totul era însă acum cufundat în tăcere. Noaptea îi ajuta să-şi 
ascundă intențiile. 

Trecuseră mai bine de şapte ani de când Liz îl văzuse ultima 
oară pe Gary Faust. Fost comandant în Rezistent franceză, acesta 
avea probabil mai mult de optzeci de ani. Mama sa fusese 
franțuzoaică, iar tatăl său american şi fondaseră împreună circul 
pe vremea când erau tineri. Mai târziu, în timpul celui de-al doilea 
război mondial, Gary se folosise de circ ca de un paravan pentru 
grupul său de spioni şi sabotori, membri ai faimoasei Rezistenţe 
franceze. Pentru activitatea sa plină de curaj, Gary fusese decorat 
cu Legiunea De Onoare, Crucea de Război şi Medalia Rezistenței. 
Era un erou al Franței. 

Dăduseră ocol cortului şi după câțiva paşi Liz zări în lumina 
lunii avionul, o siluetă ciudată, fantomatică. Era un Westland 
Lysander, model 1940, unul dintre cele două aparate de acest fel 
din lume care încă mai zburau. 

— Ăsta e? întrebă Simon cu ochii îndreptați spre monoplanul cu 
aripă înaltă. Crezi că poate să se ridice de la sol? continuă el cu o 
voce destul de îngrijorată. 

— Gary spune că zboară ca un vis. Atunci când reglementările 
din localitățile unde oprea circul permitea acest lucru, Gary 
obişnuia să organizeze plimbări aeriene gratuite pentru familiile 
amatoare. Aceste zboruri reprezentau bineînțeles şi o bună 
publicitate pentru circ. Mai presus de aceasta însă, lui Gary îi 
plăcea la nebunie să piloteze vechiul avion şi să le ofere şi altora 
prilejul de a trăi o fărâmă din pericolul şi euforia unui război de 
mult trecut. 

Simon clătină neîncrezător din cap. 

— Arată de parcă ar fi fost construit într-un subsol, din tablă de 
cutii de conserve şi pap. Cum crezi că ne poate duce aşa ceva peste 

Canal? 

— Ai grijă cum vorbeşti despre fetița mea, spuse deodată cineva 
într-o engleză cu un puternic accent franțuzesc. Se supără foarte 
repede. Dacă vrei să aibă grijă de tine trebuie s-o tratezi cu 
respect. Bărbatul care îşi făcuse apariția din umbra avionului 
venea spre ei în pas vioi. Îmbrăcat într-o salopetă de culoare gri 
închis, cu o şapcă de aceeaşi culoare pe cap şi cu ochelarii de zbor 
atârnațţi la gât, bărbatul era masiv şi îşi ținea spatele foarte drept. 

O apucă pe Liz de umeri, o sărută pe amândoi obrajii şi apoi o 
îndepărtă puțin de ei ca s-o poată privi mai bine în lumina lunii. 

— Deci eşti bine? 

— Am băut o sticlă de vin, răspunse ea zâmbind. Cu brânză şi 
baghetă. 

— E tot ce-şi poate dori oricare dintre noi, nu? Cine ştie ce ne 
poate aduce ziua de mâine? 

— Mă bucur să te văd, Gary. 

— Şi eu mă bucur să te văd pe tine. Îmi pare rău de mama ta. 
Dar poate că a fost mai bine aşa. A suferit atât de mult din cauza 
tatălui tău! 

Gary luă mâna de pe umerii lui Liz şi-şi făcu repede o cruce. 

— Nu e bine să vorbeşti morţii de rău. Îşi făcu încă o cruce şi 
apoi râse uşor. După toți anii ăştia se pare că nu-mi face rău 
chestia asta. De ce îmi fac oare probleme? Se întoarse spre 
tovarăşul ei. Tu eşti Simon? Nepotul Melaniei? 

Cei doi îşi strânseră mâinile. 

— Vă mulțumim că ați acceptat să ne ajutaţi, spuse Simon. 
Mâna bătrânului luptător era uscată şi puternică. Liz mi-a povestit 
că aveți un avion perfect pentru operațiunea noastră. 

— Nu e nevoie să mai spui nimic. Gary îşi duse un deget la 
buze. Cu zeci de ani în urmă am învăţat că nu e bine să cunoşti 
detaliile unei misiuni decât în cazul în care eşti la comandă. Eşti 
tânăr, Simon, deci e normal să fii îngrijorat. Fără îndoială că n-ai 
văzut niciodată în zbor o minunăţie ca asta. 

Gary bătu afectuos cu palma aripa avionului. 

— Trebuie să te relaxezi şi să ai încredere. Ea şi surorile ei au 
adus în Franța grupul vostru de luptători şi au dus pe furiş acasă 
piloții britanici căzuți la noi. Francezii Liberi au folosit-o pe post de 
avion de observare şi pentru a ne aduce nouă, luptătorii din 
Rezistență, arme şi provizii. Cum de a fost ea în stare să facă toate 
astea? Pentru că poate să zboare cu viteză mică şi foarte aproape 
de sol şi poate ateriza şi decola de pe cele mai inaccesibile 

suprafețe. Acest lucru e foarte important pentru locul unde vom 
merge în noapte asta. 

Simon cercetă cu neîncredere avionul. 

— Aveţi loc acolo pentru noi amândoi? 

— l-am scos mitraliera din spate şi i-am mărit spațiul pentru 
pasageri acum patruzeci de ani, după ce am cumpărat-o dintr-un 
lot de materiale puse în vânzare la terminare războiului. În timpul 
ăsta, a fost în stare să transporte cu uşurinţă doi pasageri. 

— Ăştia suntem noi, zise Liz şi se cățără pe aripă. 

— Oui, ăştia sunteți voi. Grăbeşte-te, Simon. Trebuie să vă las 
acolo cu mult timp înaintea răsăritului, ca să am suficient timp să 
mă întorc neobservat. 

Bătrânul ridică ochii spre cer de parcă ar fi vrut să miroase 
aerul nopții. 

— Vom ateriza pe un câmp pe care îl ştiu eu în 
Northumberland. E la ferma unui vechi prieten de-al meu. 
Trecutul acela zbuciumat şi trecerea timpului au cimentat 
legăturile dintre noi, cei care am supraviețuit. 

De îndată ce Simon se sui în avion, Gary se urcă şi el. 

— E o misiune importantă, hein? 

— Foarte, spuse Liz. 

— Bon. Atunci, plecăm. 


Langley, Virginia 


— Fir-ar să fie. Frank Edmunds se afla în biroul său şi vorbea la 
telefon. Deci nici un semn? 

— Am localizat Peugeot-ul într-un garaj privat din Pigalle. 
Probabil că Sansborough şi Childs au intrat acolo la scurtă vreme 
după ce m-ai trimis după ei. Oricum am cercetat cu atenție maşina 
şi garajul însă n-am găsit nimic care să ne indice direcţia în care 
au apucat-o. Însă fii atent ce chestie, Frank, strada e plină de 
luptători antitero. Au arestat deja patru indivizi care încercau s-o 
şteargă şi acum fac cercetări peste tot. Singurul lucru bun a fost 
că zgomotul şi agitația ne-a atras şi pe noi şi aşa am reuşit să 
găsim maşina. După aceea însă poliţiştii s-au întors acolo să facă 
cercetări şi a trebuit s-o ştergem rapid. N-am avut noroc, asta e. 

Edmunds era convins că ceea ce se întâmplase acolo nu avea 
nimic de-a face cu norocul. Devenea din ce în ce mai evident că şi 
alții erau pe urmele celor doi şi aceşti urmăritori îi încolțiseră 

probabil în garajul acela. Raportarea unei activităţi teroriste fusese 
fără îndoială o metodă inteligentă prin care cei doi reuşiseră să-i 
sperie pe urmăritori şi să fugă de acolo. I se părea cea mai logică 
explicaţie. 

Oricum, Sansborough şi Childs reuşiseră din nou să scape din 
plasa întinsă de cei de la Langley. Modul în care făcuseră acest 
lucru era destul de neobişnuit pentru cineva care se presupunea 
că a luat-o razna. Edmunds se întreba din ce în ce mai mult dacă 
nu cumva Jaffa se înşelase. Dacă ceea ce raportase ea era 
adevărat? Dacă Sansborough era perfect normală? 

Exista un singur mod în care putea să afle acest lucru. 

— OK. Continuaţi cercetările. Sansborough şi Childs sunt 
probabil deghizați, însă ce fel de specialişti am fi noi dacă n-am fi 
în stare să ne dăm seama de un travesti? Ai reuşit să descoperi 
când a sosit Sansborough în Paris şi ce a făcut după aceea? 

— Nu, Frank. Şi ştii de ce? Pentru că nu există nici o dovadă că 
ar fi sosit la Paris sau că a intrat în Franța. Nici cea mai mică 
urmă. 

Vestea aceasta nu făcu decât să mărească starea de îndoială a 
lui Edmunds. 

— Ce-ai mai aflat despre Asher Flores şi Sarah Walker. 

— Şi aici e o poveste ciudată. Flores a fost într-adevăr la Paris 
însă s-a înregistrat acolo cu numele său real, aşa că nu prea 
înțeleg cum putea să fie într-o misiune sub acoperire; în orice caz, 
am reuşit să aflu prin intermediul contactului de la jandarmi că 
Flores şi soția sa s-au cazat la hotel Walhalla şi au plătit pentru o 
săptămână întreagă, adică până duminică. Însă ieri, joi, în camera 
lor a fost găsit un cadavru. lată ce ştiu poliţiştii: Walker a intrat şi 
a ieşit din hotel înainte de descoperirea cadavrului, însă de atunci 
n-a mai văzut-o nimeni. Pe Flores nu l-a mai zărit nimeni de marți 
seară. 

Poliția a pregătit mandate de arestare pe numele lor. Asta e tot 
ce am reuşit să aflăm. 

— Continuă săpăturile, Jeff. 

Stomacul lui Edmunds începea să dea semne de nervozitate. 
Era semnul că se apropia o nouă criză de arsuri stomacale. 

— Continuă în toate direcţiile! Şi găseşte-o odată pe 
Sansborough, la naiba! 

— Rămâne valabil ordinul de eliminare a lui Sansborough şi a 
lui Childs? 

Edmunds ezita. Înjurând în gând, întinse mâna după flaconul 

cu Prevacid. 

— Frank? Mai eşti acolo? 

— Sunt aici. Edmunds înghiţi o pastilă. Bău o gură de apă. Oftă 
adânc şi spuse: Se amână deocamdată. Să fim siguri de ce naiba 
se petrece înainte de a trece la măsuri extreme. 

Edmunds întrerupse legătura şi formă prima cifră a numărului 
de interior a lui Walter Jaffa. Apoi se opri. Era oare reală povestea 
uimitoare a lui Sansborough? Era adevărat că femeia asta cauzase 
anumite neplăceri Companiei în urmă cu câţiva ani din cauza 
tatălui său, însă înainte de evenimentele acelea fusese una de-a 
lor. 

Trânti receptorul în furcă. Până nu afla mai multe detalii, nu 
avea să-i raporteze lui Jaffa ce se întâmplase. 

Northumberland, Anglia 


Luna arunca un văl argintiu asupra zonei de graniță trasată de 
valea sălbatică a râului North Tyne. Micul avion trecea pe 
deasupra unor păduri dese, urmate de pajişti spectaculoase 
presărate din loc în loc cu arbuşti bătuţi de vânt. În timp ce Simon 
urmărea peisajul, Gary Faust pilotă avionul de-a lungul râului 
spre domeniul întins al unei ferme, unde urma să aterizeze. În 
câteva secunde, roțile aparatului atinseră pista rudimentară. 
Avionul făcu un salt şi motorul dădu câteva rateuri, însă bătrânul 
luptător în Rezistență avusese dreptate — aparatul putea ateriza pe 
un petic de pământ. 

Liz se trezi din somn, începu să caşte şi să se întindă în timp ce 
avionul continua să ruleze spre clădirea fermei. După ce ajunseră 
la capătul pistei, Faust opri motorul Mercury. 

— Frumoasă aterizare, zise Simon în timp ce ieşea din carlingă. 

— Oui şi eşti fericit că ai ajuns întreg pe terra firma, observă 
francezul nefăcând nici un efort ca să-şi ascundă zâmbetul. Simon 
stătuse ca pe ghimpi pe toată durata zborului. 

— A fost o adevărată surpriză, zise el. Avionul este foarte solid, 
exact aşa cum ați spus. 

Liz se uita cu atenţie la el, fiindcă îşi amintise cum reacționase 
când îi propusese să ajungă în Anglia pe calea aerului. 

— ie nu-ţi place deloc să zbori. 

El ridică din umeri, îi aruncă un zâmbet stânjenit şi se 
îndreptară grăbiţi către clădirea fermei, cu Faust mergând între ei. 
Copacii şi tufişurile îşi unduiau crengile în bătaia vântului 
nocturn. Deasupra lor, nori cenuşii alergau pe cerul plin de stele. 
Simon observă că, la fel ca el, Liz cerceta neîncetat casa şi clădirile 
din apropiere. Probabilitatea ca cineva să-i fi urmărit până aici era 
foarte mică. Cu toate acestea, nici unul dintre ei nu-şi putea 
permite să se relaxeze. 

Faust sunase în prealabil şi descoperise că prietenul său Paul 
Hamilton, fost pilot RAF decorat în timpul războiului era plecat cu 
avionul său De Havilland Humming Bird la un spectacol aviatic în 
Kent. Hamilton îi spusese însă că putea să-i folosească Jeep-ul. 

Faust găsi repede cheia ascunsă în spatele unui ghiveci cu 
geranium, lângă uşa de la bucătărie. Intră în casă şi se întoarse 
imediat cu cheile de la Jeep pe care i le întinse lui Liz. 

Ea îi mulțumi. 

— Acolo este Bellingham? întrebă ea arătând cu capul spre nişte 
lumini care se vedeau în depărtare. Autostrada B6320, care trecea 
pe lângă acea localitate, ajungea şi în vecinătatea proprietății 
lordului Henry. 

— Oui, acela e Bellingham, zise Gary şi se întoarse spre Simon. 
La revedere, fiule. Îi strânse mâna şi apoi o apucă de umeri pe Liz, 
îi sărută repede obrajii, se întoarse pe călcâie şi se îndreptă spre 
avion. Noroc, le mai zise el fără să se întoarcă. 

Liz şi Simon alergară spre garaj şi deschiseră uşa. Înăuntru se 
afla un Jeep şi o motocicletă. Se urcară în maşină şi Liz o scoase 
cu spatele din garaj. Simon găsi o hartă în torpedo. Trecuseră mai 
bine de douăzeci de ani de când Liz îl vizitase ultima dată pe 
Henry, iar Simon nu mai fusese pe acolo de zece ani. Jeep-ul 
ajunse pe un drum asfaltat şi nu după multă vreme, intrară pe 
autostrada locală, cotind spre sud de-a lungul râului leneş şi 
pădurii dese din Parcul Naţional Northumberland. La ora aceea, 
şoselele erau aproape pustii. 

— De data asta putem fi siguri că nu ne urmăreşte nimeni, 
spuse Liz. 

— Poate doar fantomele din Border Reivers. 

— Asta îmi aminteşte de poveştile pline de culoare pe care ni le 
spunea Henry. 

El zâmbi şi se uită de jur împrejur ca şi când s-ar fi aşteptat să-i 
zărească pe bandiții aceia de fermieri, care timp de secole jefuiseră 
recoltele şi turmele de o parte şi de cealaltă a frontierei dintre 
Anglia şi Scoția. Conţii din Northumberland - familia Percy, din 
care se trăgea şi Henry - stăpâniseră regiunea ca nişte adevărați 
suverani în acele vremuri tulburi. 

Liz zâmbi şi ea, simțindu-se dintr-o dată mai liniştită. Reuşiseră 
să scape de cei care îi urmăreau, aşa că îşi permise câteva clipe de 
optimism. În adâncul sufletului era convinsă că Sarah şi Asher 
erau încă în viață şi îi aşteptau pe ea şi pe Simon să-i salveze şi să 
găsească dosarele. 

După un timp, Simon reuşi să zărească masa de rocă ce 
semăna cu un om aplecat. Cunoscută de localnici drept Beţivul 
Adormit, însă descrisă în broşurile turistice drept înțeleptul 
încovoiat, aglomerația de roci marca începutul proprietății 

baronului Henry Percy. Liz intră cu Jeep-ul pe drumul atât de bine 
cunoscut care se întindea drept ca o săgeată. Arborii de pe 
margine se dezvoltaseră însă atât de mult încât ramurile se frecau 
de marginile maşinii ca nişte degete osoase. 

— Nu-mi aduc aminte de aşa ceva, spuse ea. 

— Nici eu. E de necrezut că Clive a putut să lase drumul ăsta 
neîngrijit. Doar ştii cât era de meticulos. Din cauza crengilor, 
lumina lunii nu reuşea să răzbată, aşa că drumul era ca un tunel 
întunecat. Liz trecu farurile pe fază lungă şi mări viteza. Traversară 
o mică vâlcea în fundul căreia trecea un pârâu, lângă care 
obişnuiau să meargă la picnic când erau copii. Nu după mult timp 
arborii dispărură şi putură să vadă în toată splendoarea conacul 
Moorlands, clădirea spațioasă care fusese locuinţa de la țară a lui 
Henry până în clipa în care se pensionase şi îşi lăsase afacerile pe 
mâna câtorva nepoți şi nepoate. Moorlands devenise atunci 
reşedinţa sa permanentă unde îşi petrecea majoritatea timpului, 
cu excepţia excursiilor pe care le făcea în Orientul Îndepărtat şi în 
Africa şi a cercetărilor antropologice pe care le întreprinsese la Las 
Vegas. Henry, lordul Percy, era un englez de modă veche căruia îi 
plăcea din când în când să evadeze. Sau cel puţin aşa îl ştiau ei. 

Liz parcă maşina pe o latură a conacului, lângă nişte butuci de 
viță de vie. 

— Grădina zoologică nu mai este, zise Simon în timp ce ieşea 
din maşină. Se îndepărtă de Jeep şi se uită în direcția în care se 
înălțau cândva ţarcurile şi adăposturile pentru zebre, capre din 
Anzi, lame şi alte animale exotice. Acum acolo se afla un simplu 
câmp. Mai la nord se înălțau grajdurile, însă în țarcuri nu se vedea 
nici un cal. 

— Nu miroase deloc a băligar, zise Liz. 

— Înseamnă că şi caii s-au dus. 

Pajiştea era însă tunsă cu grijă şi de-a lungul aleii pavate se 
înşiruiau ghivece cu flori. Clădirea cu pereţi din piatră a conacului 
părea să fie în bună stare şi cei doi stejari bătrâni pe care Liz şi-i 
amintea din copilărie erau tot acolo, mai înalți şi mai maiestuoşi. 
Cu toate acestea, locul dădea impresia unei proprietăți al cărei 
stăpân nu mai era la fel de grijuliu ca în tinerețe. 

Se îndreptară spre intrare şi Liz ridică de jos un ziar. Văzură că 
era ediția de vineri dimineaţă a ziarului Times. 

— E un semn bun. A rămas credincios cel puțin unui ziar. 

— Dă-mi-l şi mie puţin. 

Simon se opri în fața uşii, luă ziarul din mâna lui Liz şi începu 

să cerceteze în lumina lunii flecare pagină a primei secțiuni. 

Ea înţelese ce căuta el, trase o înjurătură şi începu şi ea să 
caute în secțiunea a doua. Simon fu însă cel care găsi ceea ce 
căutau - patru fotografii ce însoțeau două articole. Se lipi de el ca 
să vadă mai bine, din ce în ce mai nervoasă pe măsură ce citea: în 
fotografii erau ea, Sarah, Asher şi Mac - care, conform explicaţiilor 
de sub imagine, era un om de afaceri din New Jersey, pe nume 
Aldo Malchinni. Unul dintre articole se referea la faptul că era 
căutată de către Scotland Yard în legătură cu moartea Patriciei 
Childs, în timp ce al doilea descria încercările poliției pariziene de 
a da de urma lui Sarah Walker şi a lui Asher Flores pentru a-i 
chestiona despre moartea lui Malchinni. În articole se scotea în 
evidenţă faptul că ea şi Sarah erau verişoare şi semănau perfect. 

— Dumnezeule! oftă ea. 

— Asta ar putea să-ți cauzeze necazuri. Poate că ar fi bine să nu 
mergi cu mine la Dreftbury. Nu trebuie... 

Dintr-o dată, un reflector puternic se aprinse deasupra uşii, 
scăldând în lumină aleea care ducea la intrare. Liz băgă repede 
mâna în geanta de pe umăr şi apucă pistolul Glock, în timp ce 
mâna lui Simon alunecă sub jachetă, unde avea revolverul. Se 
uitară unul la altul. 

— Suntem amândoi cam nervoşi nu? spuse ea. 

El încuviință cu o mişcare a capului, îşi retrase mâna şi 
împături ziarul. 

— Trebuie să scăpăm de ăsta. 

— Cine-i acolo? Nu era vocea lui Clive. 

Îşi spuseră numele. Câteva secunde mai târziu, uşa se deschise. 

* 

Henry Percy îi primise în biblioteca situată la parter, aşezat în 
fotoliu cu genunchii acoperiți cu un tartan Douglas. Liz şi Simon 
aşteptaseră în foaier şi nu-l văzuseră când coborâse. Cât timp 
stătuseră acolo, Simon reuşise să dosească ziarul în spatele 
vechiului coş pentru umbrele. 

Îmbrăcat într-un halat albastru, de sub care se vedeau 
pijamaua şi papucii, Clive era în genunchi în fața şemineului şi 
încerca să aprindă focul. Fața sa uscată se întorcea din când în 
când spre baron pentru a vedea dacă totul era în ordine. Clive avea 
aproape aceeaşi vârstă ca şi Henry şi parcă se mai micşorase, deşi 
părea la fel de viguros şi iritabil ca întotdeauna. După modul 
țeapăn în care îşi ținea spatele şi după cum îşi ferea privirea se 
vedea clar că era nemulțumit de această vizită. Un alt servitor — 

Richard -— stătea în picioare în celălalt colț al bibliotecii, îmbrăcat şi 
el tot în halat şi papuci şi aştepta să fie solicitat. Cu peste cincizeci 
de ani mai tânăr decât Henry şi Clive, acesta îi întâmpinase pe Liz 
şi Simon la uşă. 

— Lizzie! Simon! Henry întinse spre ei mâinile pătate de vârstă. 
Ce bine îmi pare că vă văd! O să ne facem că nu băgăm de seamă 
ora asta bestială. Sunt sigur că nu ați fi aici dacă nu ar fi vorba 
despre ceva important. 

Faţa sa era mai lungă şi mai îngustă decât şi-o amintea Liz, însă 
nu avea decât foarte puține riduri, în ciuda celor mai bine de 
nouăzeci de ani care trecuseră peste ea. Părul său alb şi rar era 
pieptănat cu grijă spre spate. Cea mai remarcabilă trăsătură a 
înfățişării sale continuau să fie sprâncenele groase şi stufoase, 
acum cărunte. Sub ele, ochii săi cenuşii deveniseră aproape 
incolori deşi îşi păstraseră aceeaşi uitătură care putea să bage 
spaima în rivali sau să topească inima unui copil. 

— Este vorba despre ceva important, îl asigură Liz. Însă în 
acelaşi timp e minunat că putem fi din nou cu tine aici. Îi strânse 
o mână şi-i sărută obrazul supt. 

Simon apucă cealaltă mână. 

— Arăţi grozav, Henry. Te rog să ne scuzi că te-am deranjat. 

Henry îi răspunse cu un zâmbet. 

— Nu e nici un deranj. Ceai, Clive. Te rog, adu-ne ceva fierbinte 
şi bun. Oolong, cred. 

— Bănuiesc că nu doresc şi sandvişuri, sir, zise înțepat Clive. Ar 
trebui să trezesc bucătăreasa. Vă dați seama ce tămbălău ar face. 

— Sandvişuri? întrebă Simon. Ar fi minunat. Îţi mulțumim, 
Clive. 

— Pot să-ți dau un pupic, în amintirea vremurilor de demult? 
întrebă Liz. 

Clive se încruntă, însă întinse spre ea obrazul drept. Liz se 
aplecă spre micuțul servitor şi sărută pielea zbârcită. Clive lăsă să- 
i scape o umbră de zâmbet şi apoi ieşi din încăpere. 

Erou al celui de-al doilea război mondial, fost membru al 
Parlamentului, diplomat şi om de afaceri internațional, Henry, lord 
Percy, era un descendent direct al celui de-al patrulea lord Percy şi 
în acelaşi timp primul conte de Northumberland, care murise în 
1409. Fiul acestuia, Henry, fusese cel care dăduse dovadă de atâta 
vitejie în luptă la vârsta de numai doisprezece ani încât fusese 
supranumit Hotspur şi imortalizat aproape două secole mai târziu 
de Shakespeare în piesele sale Henri al IV-lea şi Richard al II-lea. 

Înainte de a muri, Hospur avusese un fiu în afara căsătoriei cu o 
fată din Wark şi-i dăduse acestui copil numele său. Această 
ramură a familiei Percy înflorise, din ea rezultând un lung şir de 
negustori şi personalități locale care în final plecaseră la Londra 
să-şi încerce norocul. Bunicul Lordului Henry fusese cel care 
cumpărase acest conac vechi situat la sud de Wark şi adusese din 
nou familia pe locurile de unde plecase. 

— Aşezaţi-vă. Henry arătă cu un deget spre canapeaua tapițată 
cu piele din fața sa. 

Liz şi Simon se aşezară. Lemnele din cămin începuseră să 
trosnească, iar ceasul victorian de pe poliţă ticăia cu putere. Pereții 
aveau cel puţin cinci metri înălțime şi erau acoperiți cu rafturi din 
lemn pline cu volume legate în piele. În aer plutea mirosul puternic 
al pielii unse şi al focului din cămin. 

Henry întoarse capul spre bărbatul care stătea lângă uşă. 

— Richard, te rog să fii politicos şi să ieşi. 

— Dar Clive a spus... 

— Deocamdată eu comand aici. 

Vocea era uscată şi cu un uşor tremur, însă fermitatea ei avea 
efectul unei ghilotine. Liz şi Simon se uitară repede unul la 
celălalt. Creierul lui Henry lucra încă perfect. 

Strângând din fălci, Richard se înclină şi ieşi din cameră. 

Liz îl urmări cum închide uşa. 

— Henry, avem o problemă, începu ea. 

Henry ridică mâna osoasă făcându-i semn să se oprească. Îi 
aruncă o privire tăioasă şi o întrebă: 

— Am văzut la BBC un reportaj despre tine, Liz. Tu ai omorât-o 
pe Tish Childs? 

Ea clipi de câteva ori, luată prin surprindere. 

— Bineînţeles că nu! Doar ştii că n-aş fi putut face niciodată aşa 
ceva! 

Bătrânul ridică bărbia înfruntând-o. 

— Ai lucrat la CIA. E clar că ai fi putut s-o faci. 

— Crima aceea nu are nimic de-a face cu pregătirea de la CIA, 
ce naiba. Doar ştii asta. Mă cunoşti foarte bine. Tish a fost 
torturată şi ucisă cu sânge rece. Cum poți să crezi că eu aş fi fost 
în stare de aşa ceva? 

E] se uită țintă în ochii ei şi Liz îi întoarse privirea. 

În încăpere nu se mai auzea decât ticăitul ceasului de pe poliţă. 
Ea rezista şi nu-şi pleca ochii. 

Într-un târziu, Henry văzu în ei ceva care-l convinse. Umerii i se 

relaxară. 

— Trebuia să te întreb. Oamenii se mai schimbă. Bătrânul 
zâmbi obosit. Aţi venit peste mine la miezul nopții şi mi-aţi trezit 
toată casa. E limpede că e vorba de ceva serios. M-am gândit că 
poate... 

— Te-ai gândit greşit. 

— Da. Văd că am greşit. Puneţi-o pe seama apropierii morții. 
Trecerea anilor îl poate transforma chiar şi pe cel mai curajos om 
într-un fricos. Henry se sprijini pe coate. Te rog să mă ierți, draga 
mea Liz. Îmi pare rău. 

I se umeziseră ochii. 

Cuprinsă de compasiune, Liz se aplecă şi ea spre bătrân şi-l 
bătu uşor pe mână. 

— Te ador, Henry. Te-am iubit şi te voi iubi întotdeauna. Am şi 
uitat ce-ai spus. 

Simon îşi drese glasul. 

— Îmi pare bine că s-a terminat. Şi îmi pare de asemenea bine 
că stai jos, Henry. Noi doi chiar avem o problemă. Eşti pregătit să 
asculți? 

Bătrânul se aşeză mai bine în fotoliu. 

— Abia aştept. A trecut foarte mult timp de când nu mi-a mai 
povestit nimeni ceva periculos. 

— Istoria începe cu tata. Cu sinuciderea lui. 

Peste fața lui Henry trecu un nor şi bătrânul strânse buzele. 
Atât în familiile Childs şi Percy cât şi în cele mai înalte cercuri ale 
Parlamentului, toată lumea ştia că puternicul Henry Percy îl 
tratase pe Sir Robert ca şi cum acesta ar fi fost băiatul pe care nu-l 
avusese niciodată. 

— N-am reuşit niciodată să înțeleg de ce a făcut Robbie aşa 
ceva, spuse Henry. Chestiile alea cu damele de companie nu erau 
decât nişte minciuni ordinare. 

— Mama şi el erau prea apropiaţi pentru ca aşa ceva să fie 
posibil. Ochii lui Simon fulgerară de furie. 

Henry încuviință nervos cu o mişcare a capului. 

— Dar după aceea, o mulțime de aşa-zişi prieteni au sugerat 
presei că el o înşela de ani de zile. E doar una din nenumăratele 
probleme ale politicii din zilele acestea — o dorință nestăpânită de a 
apărea în postura de „informat”. Hai să auzim despre problema aia 
a voastră, copii. Aş vrea să vă pot ajuta cumva. 

Aeroportul Le Bourget, Franța 


Cesar Duchesne stătea aproape culcat pe spate în taxiul său, cu 
şapca trasă în jos până la sprâncene. Geamul de lângă el era 
deschis. Întins în spatele volanului, Duchesne alterna perioadele 
de somn cu cele de veghe, trezindu-se imediat ce se înregistra vreo 
schimbare în zgomotele monotone ale nopţii. Se odihnea şi în 
acelaşi timp stătea de veghe. Obiceiurile căpătate de-a lungul 
întregii sale cariere erau foarte folositoare. 

Bineînţeles, era posibil ca pilotul avionului să rămână cu 
Sansborough şi cu Childs acolo unde îi dusese, însă Duchesne se 
îndoia de acest lucru. Omul trebuia să conducă afacerile circului. 
Mai mult ca sigur că se va întoarce repede, sperând că nimeni nu-i 
simțise lipsa. 

Aşa cum anticipase Duchesne în timpul discuţiei cu Cronus, 
unul dintre şoferii săi reuşise să-i depisteze pe Sansborough şi pe 
Childs - când cei doi se apropiau de Place de Clichy. După aceea, 
urmărirea fusese preluată de o echipă nouă formată din trei şoferi 
de taxi, echipați cu dispozitive de vedere pe timp de noapte. Cei doi 
fuseseră văzuți suindu-se în autobuz, schimbându-l pentru a se 
urca în altul şi parcurgând pe jos ultima porţiune a drumului. 
Basil îl sunase şi-l informase că se întâlniseră cu un om în vârstă, 
se urcaseră în avionul lui şi plecaseră cu toții într-o direcție 
necunoscută. 

Acum Duchesne aştepta singur în taxiul parcat în umbra 
cortului. Briza nopții mişca pânza acestuia. Frânghiile cu care era 
susținut clătinau stâlpii de ancorare. Duchesne era cu gândurile 
departe, la timpurile fericite din tinereţe când furia îi dădea putere. 
La vremurile când spera ca viața să ia o turnură total diferită şi 
când credea că fericirea era încă posibilă. Fu cuprins de un val de 
tristețe urmat imediat de o furie sfâşietoare. Cu ajutorul voinței 
sale de oţel, reuşi să se elibereze de aceste gânduri. 

Rămase cu urechile ciulite, golit de orice emoție. Într-un târziu, 
reuşi să distingă în depărtare zumzetul motorului micului avion şi 
urmări aparatul cum se apropie şi aterizează nu departe de cort. 
Pilotul era singur. Fără Sansborough sau Childs. 

Duchesne rămase pe loc, aşteptând. Avionul se opri şi fostul 
luptător din Rezistență ieşi din carlingă, neînarmat. Mişcările sale 
erau încete, bătrâneşti, foarte diferite de agilitatea care îi fusese 
raportată lui Duchesne. Acesta ieşi din taxi şi începu să înainteze 
spre pilot, trăgându-şi piciorul drept. 

În lumina argintie a lunii, Faust îl văzu pe Duchesne. Se trase 
un pas înapoi şi privirea sa rămase fixată pe Walther-ul pe care 
acesta îl avea în mână. 

Duchesne făcu un gest spre taxi şi ordonă în franceză: 

— Urcaţi în maşină. 

— Şi dacă refuz? 

— Aţi trăit deja foarte mult. Poate că e suficient pentru 
dumneavoastră. Dacă nu, atunci o să stăm de vorbă. O să-mi 
spuneți unde i-ați dus. 

Privirea bătrânului rămase fixată pe fața lui Duchesne, ca şi 
când ar fi căutat în ochii lui un indiciu referitor la cât de departe 
era pregătit acesta să meargă. Ceea ce văzu acolo îl făcu să-şi 
încovoaie umerii, învins. Încuviinţă cu o mişcare scurtă a capului 
şi se urcă în taxi. 

Northumberland, Anglia 


Povestind pe rând, Liz şi Simon îl puseră la curent pe Henry. 
Clive îşi făcu apariția cu ceaiul promis, însă fără sandvişuri. Se 
întoarse cu ele o oră mai târziu. Începură cu toţii să mănânce. 
Henry le puse continuu întrebări cu incisivitatea sa cunoscută, 
până când, în cele din urmă, rămase tăcut, cufundat în gânduri. 
Simon se duse lângă şemineu şi se sprijini de poliţă, cu privirea 
spre focul din vatră. Liz patrula fără odihnă prin încăpere, trăgând 
din când în când draperia la o parte ca să privească în întunericul 
nopții. 

După câtva timp, Henry dădu semne că iese în sfârşit din 
transă. Îşi clătină capul alb ca şi cum i-ar fi fost imposibil să 
creadă. 

— Nu bănuiam că tatăl tău a fost Carnivorul, Liz. Când mă 
gândesc la toți acei ani în care venea aici cu mama ta şi cu tine... 
n-aş fi crezut niciodată. Este şocant. Şi a lăsat în urma sa 
documente detaliate pe care acum cineva le foloseşte pentru 
şantaj? Scandalos! E normal ca tu să fii hotărâtă să pui mâna pe 
şarpele care are dosarele. Individul trebuie oprit. Henry făcu o 
pauză, iar când vorbi din nou, vocea sa era plină de emoție. Şi apoi 
Robbie. Ce tragedie să pierzi un asemenea om valoros care a făcut 
atâta bine, mai ales că decizia sa de a-l lichida pe ticălosul ce 
ucidea băieţei a fost fără îndoială cea corectă. 

Liz şi Simon se uitară surprinşi unul la celălalt. 

Henry nu băgă de seamă schimbul lor de priviri. 

— În ceea ce priveşte cele trei nume de Titani... îmi pare rău, 
dar nu am nici cea mai mică idee. Cronus, Hyperion şi Themis, 
nu? Parcă ar face parte dintr-un club, însă habar n-am dacă are 
vreo legătură cu Nautilus. 

— Ai putea să ne ajuţi să descoperim cine se ascunde în spatele 
numelor acestora? întrebă Liz. 

— Cred că nu. N-am fost niciodată bun la analize de genul ăsta. 
Voi trece acum la alt subiect. Vreau să vă dau o mică lecţie de 
istorie... Vă aduceţi aminte de povestea familiei Robson şi a oilor 
furate? 

Liz clătină din cap. 

— Îmi pare rău. 

— Legenda din North Tynedale, nu? zise Simon. 

— Exact. 

Henry privea un punct imaginar din tavan de parcă ar fi putut 
vedea acolo ce se întâmplase în zilele acelea de mult apuse. 

— lată ce mi-a povestit tatăl meu... într-o noapte întunecată, 
bărbații din familia Robson s-au furişat peste graniță şi au intrat 
în Liddesdale. Acolo au fost grozav de fericiți să dea peste o turmă 
întreagă care aparținea familiei Graham. Normal că au trecut 
imediat oile peste graniță în Northumberland. Familia Robson nu 
avea însă de unde să ştie că oile acelea aveau scabie. Boala s-a 
răspândit ca o vâlvătaie printre oile din propriile lor turme, ceea ce 
i-a făcut să se înfurie teribil. Fără să mai stea mult pe gânduri, au 
trecut din nou în Liddesdale, au pus mâna pe şapte membri ai 
familiei Graham şi i-au spânzurat. Apoi — ca să fie siguri că toate 
clanurile au înțeles ideea -— au lăsat şi un bilet. Textul suna cam 
aşa: „Data viitoare când gentlemenii vin să ia oi, aveți grijă să nu 
mai aibă scabie!” 

Simon dădu sobru din cap. 

— Ce-i al meu e al meu şi ce-i al tău e tot al meu. Am înţeles ce 
vrei să spui. Da, asta e imaginea pe care unii oameni o au despre 
Nautilus. Membrii organizației sunt exact ca şi Border Reivers şi 
tratează lumea ca şi când granițele — indiferent dacă acestea sunt 
morale, politice sau geografice - nu ar conta deloc. Dacă cei din 
Nautilus vor ceva, manipulează, dau legi sau iau pur şi simplu, 
fără nici o ruşine. 

— Nu-mi place cum sună, Simon. Însă da, am auzit şi eu 
comentarii de genul acesta. Ani de zile. Însă e normal ca atunci 
când oamenii se lasă pradă emoţiilor, acuzaţiile lor să fie 
exagerate. Nu s-a intenționat niciodată ca Nautilus să devină aşa 
ceva şi nu cred că a ajuns aşa în zilele noastre. Este foarte 
important ca voi să înțelegeți ce este cu adevărat ceea ce pare a fi 
doar un monolit misterios, cu o putere extraordinară. Rădăcinile 
organizației sunt foarte adânci... mergând până înainte de cel de-al 
doilea război mondial, până la un emigrant polonez pe nume Josef 
Retinger. Acesta nu era numai un spion, ci mult mai mult. 

— Retinger? întrebă Liz şi se uită la Simon. 

— Nici mie numele ăsta nu-mi spune nimic, zise el clătinând din 
cap. 

— Nici nu aveţi de unde să ştiţi. Era unul din acei agenți care 

mereu apăreau şi dispăreau în umbră. Un personaj misterios 
despre care se zvonea că lucrase pentru tot felul de patroni, de la 
francmasoni până la Vatican, de la guvernul mexican până la cel 
spaniol. Nimeni nu a putut spune cu siguranță pentru cine lucra 
până la izbucnirea războiului, când şi-a pus forțele în slujba 
coaliției antinaziste. A fost recrutat de Whitehall şi individul a pus 
în mişcare pentru noi rețele de spioni pe tot cuprinsul Europei. A 
fost al naibii de bun şi la treaba asta. De fapt, Liz, statutul său era 
atât de important, încât, dacă voia să se întâlnească cu 
preşedintele Truman al vostru, tot ce avea de făcut era să pună 
mâna pe telefon şi să-l sune. A avut un rol deosebit în obținerea 
victoriei de către Aliați. 

— E impresionant ceea ce ne-ai povestit, zise Liz. Însă ce 
legătură are omul acesta cu Nautilus? 

— Încercaţi să vă imaginaţi situaţia în care ne aflam, le spuse 
Henry. La trei ani după război, în 1948, Europa încă mai căuta 
prin ruine. Sute de mii de oameni hoinăreau pe străzi fiindcă nu 
aveau unde să se ducă. Nu numai că rămăseseră fără casă, dar 
războiul îi lăsase fără țară. Fără nici un viitor. Era ceva... sfâşietor. 
Mulţi dintre ei sufereau de foame - adulți şi copii deopotrivă. 
Continentul era cuprins de un val de sentimente antiamericane şi 
foarte mulți intrau în partidele comuniste. Retinger se temea că în 
Europa va izbucni un nou război, unul şi mai devastator, fiindcă 
de data asta s-ar fi folosit arme nucleare. Aşa că s-a adresat celor 
mai importanți oameni de afaceri, foştilor conducători militari, 
oamenilor politici — eminenţele cenuşii ale politicii de după război, 
cum îi numea presa — şi a reuşit să-i convingă că supraviețuirea 
Europei era în pericol. O mână de oameni s-a întâlnit astfel pentru 
prima dată în 1952, în jurul unei umile mese de ping-pong dintr- 
un mic apartament din Paris. 

— În secret, presupun, zise Simon, ca să nu prindă de veste 
comuniştii. 

— În primul rând din cauza ăsta, da. 

În tot timpul acesta, Liz îl studiase cu atenţie. Bătrânul îşi ţinea 
capul sprijinit de spătarul fotoliului şi privirea sa avea acea 
incisivitate pe care ea şi-o amintea atât de bine. Deşi mâinile şi 
vocea lui Henry tremurau din cauza vârstei, toată făptura lui vibra 
de pasiune, era un om care ştia foarte multe, un adevărat vizionar. 
Ani de zile auzise o mulțime de lucruri despre Henry Percy, însă 
numai generalități... consiliase mai mulți prim-miniştri britanici 
precum şi diferiți şefi de state... îşi învestise banii în afaceri care 

contribuiseră la dezvoltarea comerțului mondial şi la 
îmbunătățirea nivelului de trai în multe colțuri ale lumii. Şi toate 
acestea combinate cu o modestie înnăscută. Realizările lui se 
datoraseră probabil şi unei profunde înțelegeri a politicii din 
umbră, ca şi în cazul lui Averell Hariman sau David Rockefeller, 
personalități care contribuiseră atât de mult la făurirea istoriei 
modeme a Americii şi a Europei. 

Deodată, Liz înțelese ceea ce până atunci nu fusese decât un 
sentiment nedesluşit... înțelese de ce vorbea el cu atâta autoritate. 

— Ai fost şi tu acolo, Henry, nu-i aşa? Ai fost şi tu printre cei 
invitaţi la Paris în jurul mesei aceleia de ping-pong. 

Simon îşi îndreptă repede privirea întâi spre ea, apoi spre 
Henry. 

Baronul încuviință uşor din cap. Expresia de pe fața lui era 
foarte serioasă. 

— Foarte puțini îşi mai aduc aminte că Europa era la un pas de 
a deveni un satelit al Uniunii Sovietice. Erau timpuri grele. Dar în 
acelaşi timp dătătoare de speranţă. Ştiam că ne aflăm într-un 
punct de răscruce al istoriei şi pentru că înțelesesem pericolul, era 
de datoria noastră să acționăm. Timp de secole, împărați şi regi 
încercaseră să unească Europa prin război. Ştiam că această unire 
trebuia realizată, însă nu prin alte războaie. Acestea erau prea 
costisitoare, prea devastatoare şi de pe urma lor beneficiau prea 
puțini oameni. Visul nostru era o Europă integrată în mod 
paşnic... o mai strânsă cooperare cu America... dispariția 
fascismului şi a comunismului. Întâlnirea s-a desfăşurat foarte 
bine, aşa că doi ani mai târziu am organizat o nouă întrunire, de 
data aceasta cu un caracter mai oficial, într-o stațiune situată pe 
coasta nordică a Franței, numită L'H6tel Nautilus. 

— De aici vine deci numele „Nautilus” spuse Simon. Liz se 
gândea la cu totul altceva. 

— Fără îndoială că CIA a făcut parte din organizaţie. Principala 
lor misiune era să colaboreze cu diverse grupuri şi personalități 
pentru a stopa răspândirea comunismului. 

— Da. Bineînţeles. Wild Bill Donovan şi Allen Dulles au fost 
printre cei mai activi membri şi CIA a devenit unul dintre 
principalii noştri finanțatori. Acum însă după încheierea războiului 
rece, rolul ei a fost mult redus. În ceea ce priveşte acuzaţiile tale la 
adresa a ceea ce este Nautilus astăzi, Simon, am impresia că te uiţi 
numai într-o parte a ecuației. Da, ne concentrăm asupra unificării 
lumii industrializate. Asupra globalizării, aşa cum o numeşti tu. 

Asta fiindcă istoria ne-a învățat că dacă națiunile sunt lăsate să 
facă fiecare ce vrea, ele se izolează în interiorul granițelor şi 
războaiele devin inevitabile. 

— Sunt fără îndoială partizana eliminării totale a războaielor, 
interveni Liz, însă nu pot să nu remarc că în ultimii cincizeci de 
ani au fost o mulțime de războaie „mici”. Nautilus nu a fost în 
stare să le împiedice. 

— Poate că Nautilus chiar a favorizat unele dintre aceste 
războaie, zise Simon. 

Henry îi aruncă o privire dură lui Simon. 

— Ce vrei să spui? 

Simon se dezlipi de şemineu. Se aşeză din nou pe canapea, îşi 
încrucişă picioarele şi rămase cu privirea ațintită spre Henry. 

— Poate că Nautilus consideră că micile războaie sunt necesare 
atunci când sunt în joc resurse petrolifere, teritorii sau alte 
avantaje. Una dintre rarele excepţii a fost distanțarea Europei de 
Statele Unite atunci când acestea au atacat Irakul. Acest dezacord 
a fost însă determinat mai mult de lupta pentru bogăţiile şi 
puterea politică din acea țară după terminarea conflictului decât 
de considerente etice privind declanşarea războiului. 

Liz se opri brusc din mers. 

— Dacă Nautilus are aşa mare influență, de ce nu reuşeşte să 
controleze Al-Qaeda şi statele teroriste? 

— Nautilus se ocupă de imaginea pe termen lung, începu Simon 
să explice. Al-Qaeda şi celelalte reprezintă probleme secundare pe 
care organizația ar dori să le rezolve imediat, dar nu poate 
deoarece conducătorii teroriştilor sunt fanatici şi nu reacționează 
la metodele obişnuite - nu pot fi mituiți pentru că ei nu vor decât 
să-i ucidă pe „duşmani”. Adică pe noi. În afară de asta, pe termen 
lung, aceşti fanatici nici nu prezintă o prea mare importanță 
pentru Nautilus pentru că teroriştii şi statele teroriste joacă un rol 
lipsit de importanţă în economia mondială. Pe măsură ce planeta 
devine din ce în ce mai unificată din punct de vedere economic, 
aceşti terorişti ori vor fi zdrobiţi, ori vor adopta „religia” adevărată 
şi se vor transforma în capitalişti. 

— Unificată din punct de vedere economic? întrebă Liz. Ce vrei 
să spui cu asta, Simon? 

Henry îşi drese glasul. 

— Foarte bine, Simon, te-am ascultat politicos. Acum e rândul 
tău. E posibil ca doi oameni care privesc aceeaşi pădure să 
perceapă două imagini complet diferite. Unul vede nişte umbre 

sinistre, un loc ciudat plin de pericole, în timp ce celălalt vede 
lumina strălucitoare a soarelui filtrată printre copaci. Acolo unde 
tu vezi umbre şi întuneric, eu văd lumină şi speranță. 

Henry întoarse capul spre Liz. 

— Simon se referea la faptul că una dintre primele creații ale 
celor din Nautilus a fost Piaţa Comună Europeană, apărută în anii 
'50. 

— Piața Comună a fost ideea celor din Nautilus? întrebă uimită 
Liz. Mica Piaţă Comună care s-a transformat în marea Uniune 
Europeană? 

— Da, a fost ideea noastră şi am dezvoltat-o până am obținut 
acest rezultat remarcabil: Europa este unită în sfârşit şi asta fără 
să se fi tras un singur foc de armă. În prezent se poartă discuții 
referitoare la aşa-numitele State Unite ale Europei, aşa cum voi în 
America de Nord aveți NAFTA. Şi este foarte posibil ca în următorii 
zece ani să ia naştere şi o zonă de comerț liber Pacific-Asia, care să 
pivoteze în jurul Japoniei sau al Chinei. 

Simon se strâmbă şi se simți dator să intervină: 

— Liz, să ştii că ei nu fac asta din altruism. Nautilus împarte 
planeta în sfere economice fiindcă membrii organizației beneficiază 
de pe urma comerțului mondial. Dacă ceea ce am auzit eu e corect, 
peste câteva decenii Nautilus intenționează să forțeze introducerea 
unei monede unice pentru Statele Unite şi Europa. 

— Asta nu se va întâmpla niciodată, zise ea imediat. 

— Tot la fel se spunea şi despre euro cu zece ani în urmă, o 
contrazise Simon. Chiar şi cu cinci ani în urmă. Predicţii total 
greşite. 

— Simon are dreptate, interveni Henry. Într-un articol apărut 
nu de mult în The Wall Street Journal se spunea că aşa cum euro a 
putut să înlocuiască francul francez, marca germană şi lira 
italiană, tot aşa o nouă valută mondială ar putea uni foarte uşor 
dolarul american, euro şi yenul japonez. Este o idee foarte bună. 
Am putea avea o monedă mondială, o bancă centrală mondială şi 
mult mai multă stabilitate. Însă asta se va întâmpla numai atunci 
când America nu va mai dori atât de mult să fie liderul lumii din 
punct de vedere militar, ci va fi mai interesată de conducerea din 
punct de vedere politic. 

— Dacă versiunea despre globalizare a celor din Nautilus este 
atât de minunată, de ce atunci sărăcia s-a accentuat peste tot? 
Din ce cauză cele mai mari o sută de entități economice ale lumii 
nu sunt națiuni, ci corporaţii? Multinaționalele au devenit atât de 

globale şi de puternice încât au ajuns să manipuleze politica 
guvernelor. 

Henry îşi desfăcu brațele cu palmele în sus, într-un gest prin 
care făcea apel la înțelegerea lui Liz. 

— Nu pleca urechea la toți prăpăstioşii. Nautilus nu este un 
clan feudal. Organizaţia a fost creată pentru ca lumea să devină 
un loc mai sigur şi mai bun. Din cauza asta ne-am străduit atât de 
mult să ne ridicăm deasupra naționalismului. Cu cât lumea 
industrializată este mai unită, cu atât există mai puţine şanse să 
izbucnească războaie, epidemii, mai puţin loc pentru sărăcie şi 
analfabetism. Şi - da, ai dreptate -— fiecare dintre noi va face mai 
mulți bani. 

— Îmi plac foarte mult obiectivele voastre, spuse Simon. Însă 
metodele pe care le folosiți nu funcționează. Fondul Monetar 
Internaţional şi Banca Mondială au contribuit la sărăcirea... 

— Nu cred că vom reuşi să rezolvăm disputa asta acum, 
interveni Liz. Dădu repede ocol sofalei şi se aşeză între cei doi 
bărbaţi. Pari destul de obosit, Henry. În afară de asta, Simon şi cu 
mine avem ceva de lucru. Ţi-am spus mai devreme că bănuim că 
şantajistul pune la cale o nouă lovitură al cărei punct culminant se 
va desfăşura la Dreftbury. Ai idee despre ce ar putea fi vorba? 

— Acum îmi aduc aminte. Vocea lui Henry îşi pierduse din 
intensitate, însă privirea îi rămăsese la fel de alertă. Cam în acelaşi 
timp cu moartea lui Robbie, cancelarul german şi-a dat demisia 
din cauza unor mărunte nereguli financiare. De asemenea, cred că 
tot în aceeaşi perioadă, câțiva membri ai Congresului american, 
atât de dreapta cât şi de stânga, au anunțat că renunță să mai 
candideze pentru un nou mandat. Mi-aţi spus că Robbie era 
şantajat pentru a i se obţine votul într-o anumită operațiune 
comercială. Nu ştim despre ce era vorba, însă e posibil ca şi ceilalți 
să fi avut o legătură cu afacerea respectivă. 

— Dar după aceea? întrebă Liz nerăbdătoare. Ai aflat de vreo 
întâmplare neobişnuită în care să fie implicată vreo persoană 
aflată într-o poziție suficient de înaltă? 

Henry îşi freca gânditor bărbia. 

— Cred că da. Acum o lună sau două, Franco Peri — comisarul 
Uniunii Europene pentru probleme de competiție —- a murit brusc 
în Bruxelles din cauza unui atac de cord. Partea ciudată e că până 
atunci nu avusese niciodată probleme cardiace. 

— Ai dreptate, interveni Simon. Era tânăr, în jur de patruzeci de 
ani. O moarte total neaşteptată. Ceva neobişnuit în legătură cu 

persoana care i-a preluat funcția? 

— Din contră, spuse Henry. Despre Carlo Santarosa se vorbea 
de mai multă vreme ca despre cea mai bună alegere la expirarea 
mandatului lui Peri. Din moment ce nu exista alt contracandidat 
serios şi Santarosa a acceptat, numirea sa s-a făcut rapid şi fără 
probleme. 

Rămaseră cu toții tăcuți. Deodată, Liz înțelese. 

— Poate că asta este! 

— Ce? Simon se încruntă nedumerit. 

— Da, ce? întrebă şi Henry. 

— Nu înțelegeţi? spuse agitată Liz. Fără îndoială că şantajistul 
s-a bazat pe faptul că postul va fi obținut de candidatul susținut 
de toți! 

— Fir-ar să fie, ai dreptate, spuse Simon. Dacă şantajistul îl are 
cu ceva la mână pe Santarosa şi afacerea sa trebuie să primească 
mai întâi aprobarea Comisiei pentru probleme de competiţie... 

Simon se opri brusc. 

— Are Santarosa puterea să facă aşa ceva, Henry? 

Henry îşi împreună mâinile. 

— Cred că da. Cei din comisie investighează şi fac recomandări 
însă cel care decide este el. 

— Va veni şi el la Dreftbury? întrebă Liz. 

— Predecesorii săi au participat la întâlniri, aşa că fără îndoială 
că şi el se pregăteşte să facă acelaşi lucru. 

Liz se uită cu atenţie la fața lui. 

— Se vede cât eşti de obosit, Henry. Nu e bine să stai, treaz la 
ora asta. Te rog să te întorci în pat. Ne-ai fost de mare ajutor. Te 
deranjează dacă rămânem la tine câteva ore? 

— Bineînţeles că nu. Poate că reuşiți şi voi să vă odihniți puțin. 
Cred că deja Clive a pregătit apartamentul familiei. Puteţi să 
mergeţi în vechile voastre camere. Simon, vrei să deschizi uşa 
aceea? 

Bătrânul întinsese un deget lung spre uşa respectivă. În spatele 
ei, cei doi ştiau că se afla camera de lucru a lui Henry. Dar în clipa 
în care Simon o deschise, văzu că fusese transformată în dormitor. 
Lângă pat se afla un scaun cu rotile, ceea ce explica de ce nu-l 
văzuseră coborând scările. Dormea în încăperea aceea. 

— Vrei să-l aduci aici, te rog? L-am botezat Dodd, după o altă 
familie de graniță. Nişte oameni plini de culoare, aceşti Dodd. 
Scaunele cu rotile sunt atât de plictisitoare. Încerc să le fac cât mai 
interesante posibil. 

În timp ce Simon împingea scaunul spre el, Henry se întoarse 
spre Liz. 

— Vrei să vezi tu dacă Clive a pregătit apartamentul? A început 
să-l lase memoria. Am fost nevoit să angajez mai mult personal ca 
să facă ce ar trebui să facă el. Poate că ai observat că proprietatea 
e cam neîngrijită. Henry ridică din umeri. Clive nu vrea să iasă la 
pensie şi eu nu vreau să-l oblig. Aşa că anumite lucruri rămân 
nefăcute. 

— Uite aşa, zise Simon ajutându-l pe Henry să se aşeze în 
fotoliul cu rotile. Bătrânul era uşor ca o frunză de toamnă. 

— Acum vă spun noapte bună. Pe fața bătrânului apăru un 
zâmbet larg. A fost nemaipomenit să vă revăd. La fel de plini de 
viață ca pe vremuri. Dacă plecați şi nu ne mai întâlnim la micul 
dejun, nu e nici o problemă. Nu e de asemenea nici o problemă 
dacă tu, Simon, nu reuşeşti să fii de aceeaşi părere cu mine. Poate 
că am reuşit să vă fiu cât de cât de folos. Să fiți atenți amândoi. E 
posibil ca Nautilus să se fi schimbat în rău, deşi eu sper ca acest 
lucru să nu se fi întâmplat. Sper din tot sufletul. 

* 


Rămas singur în dormitor, Henry Percy fu învăluit în tăcerea de 
piatră a masivului conac. Era aşezat în scaunul cu rotile, ținea în 
mână telefonul mobil şi asculta vocile strămoşilor săi. Se gândea 
din ce în ce mai mult la Hotspur în ultima vreme - un războinic 
respectat, însă un politician neînțeles şi-i regreta moartea 
prematură, petrecută înainte de a împlini patruzeci de ani. Şi uite 
cum el se apropia de sută. Unii mor prea devreme, alții trăiesc prea 
mult. 

Îşi clătină capul, nevrând să se lase purtat de nostalgie. Trecuse 
prin prea multe ca să fie categorisit drept „prea bătrân”. Se 
pensionase, dar încă nu murise. 

— Nu zici nimic? întrebă el aerul încremenit din încăpere. Nu ai 
nimic de spus? Merită să fie sacrificată o persoană pentru binele 
general? Sau viața este atât de sacră încât nimeni nu trebuie 
sacrificat, indiferent ce li se întâmplă celorlalți? Ce răspuns ai aflat 
de cealaltă parte a pietrei de mormânt? 

Henry aşteptă o lungă bucată de vreme să primească un 
răspuns la dilema sa morală. În momentul în care tăcerea deveni 
dureroasă, formă un număr pe telefonul mobil. La capătul celălalt 
răspunse Sir Anthony Brookshire, însă cel care vorbi fu baronul 
Henry Percy. 

— Aici Cronus. Pentru numele lui Dumnezeu, ce ai făcut, Cronus? 
Ai înnebunit? Cum îndrăzneşti să mă înfrunţi în halul ăsta? 

— Cee? 

— Ce ai auzit. Simon Childs şi Liz Sansborough fac parte din 
familia mea şi tu o ştii al naibii de bine. Credeai că n-o să descopăr? 
Credeai că o să stau cu mâinile încrucişate atunci când o să aflu? 
Cum ai îndrăznit să-i înscenezi lui Liz toată tărăşenia aceea? Şi să 
nu-mi spui că nu tu eşti la originea reacțiilor celor din MI6 şi de la 
Langley: Îţi acord o singură şansă şi fac asta numai pentru că eu am 
fost cel care te-a susținut. Cheamă-ţi înapoi gorilele. Simon şi Liz se 
află sub protecția mea. Oamenii tăi nu trebuie să se atingă nici de-un 
fir de păr din capul lor. Dosarele sunt ale tatălui ei. Înseamnă că sunt 
moştenirea ei. Dacă le găseşte, sunt ale ei. 

— Şantajistul l-a ucis pe Robbie. 

— Robbie e mort. Nu mai putem face nimic pentru el. Şi apoi, ştim 
amândoi că asta nu are nici o legătură cu ceea ce ţi-am spus. Tu vrei 
dosarele pentru tine! 

— Nu, Cronus. Te înşeli amarnic. Nu le vreau pentru mine. Le 
vreau pentru Spirală. Pentru binele tuturor! 

— Prostii! Îţi interzic. M-ai auzit? 

— Cred că da, Cronus. Te-am auzit cât se poate de clar. 


Londra, Anglia 


Aflat în holul de lângă dormitor, Sir Anthony Brookshire lăsă să- 


i cadă mâna în care ţinea telefonul mobil. 
Ticălosul bătrân! Doar se pensionase! De unde naiba aflase? 


Şi deodată îşi dădu seama, pentru că exista un singur răspuns 


logic. Formă un număr pe mobil. 
— Am descoperit unde se află Sansborough şi Childs! 

Northumberland, Anglia 


Când Liz şi Simon ajunseră la etaj, în partea din spate a 
conacului, Clive nu mai era acolo. Uşa care dădea spre vechiul 
apartament al familiei era deschisă şi înăuntru se vedea o echipă 
de tineri musculoşi care îndepărtau prelatele ce acoperiseră mobila 
şi ştergeau praful. În câteva minute, aceştia îşi terminară treaba şi 
în spaţioasa sufragerie se lăsă tăcerea. Uşile laterale dădeau în 
dormitoare. Pe latura opusă se aflau mai multe ferestre înalte. Liz 
şi Simon se apropiară de ele şi priviră spre heleşteul şi livada cu 
meri ce străluceau în lumina argintie a lunii. Ea ridică privirea 
spre cerul negru, unde clipeau stele din universuri îndepărtate. 

Liz se răsuci pe călcâie pentru a putea gusta pe deplin plăcerea 
de a se afla din nou în camera aceea atât de cunoscută. 

— Nu s-a schimbat deloc. 

În ciuda lambriurilor din lemn închis la culoare, camera avea 
un aer vesel. Fotoliile şi sofaua erau tapițate în nuanțe 
strălucitoare. Pe scaune şi pe jos erau aşezate perne în culori vii. 
Toate lămpile erau aprinse. Covoarele erau simple - fiecare într-o 
altă nuanţă de albastru. În cameră se aflau mai multe măsuţe pe 
care se puteau servi gustări sau practica diferite jocuri, în fața 
ultimei ferestre se afla pupitrul demodat la care obişnuia Liz să-şi 
facă temele în timpul vacanțelor de primăvară. 

Din cauza emoţiei, îi era greu să vorbească. 

— Nu mi-am dat niciodată seama cât de mult ținea Henry la 
noi. 

Simon încuviință cu o mişcare a capului. 

— E ca o capsulă a timpului. Te face să te simți oarecum 
vinovat. Pe de altă parte, am trăit aici momente foarte plăcute. 
Cred că exact asta îşi dorea şi el. Scrabble, gin rummy şi casa 
plină de râsete. 

— De-a v-aţi ascunselea. Îţi aduci aminte când a rămas Mick 
încuiat în portbagaj? 

Simon râse. 

— Şi ce ruşine îi era după aceea. 

— Mick se supăra foarte des, zise Liz zâmbind. Din cauza 

noastră. 

Îşi lăsă geanta pe podea lângă pupitru şi se îndreptă spre 
dulăpiorul cu băuturi. 

— Iată şi o schimbare - dulăpiorul nu mai este încuiat ca pe 
vremuri. 

Deschise uşița şi începu să studieze sticlele. Pentru o clipă, se 
gândi să-şi pregătească obişnuitul martini. Renunţă însă şi-şi frecă 
fericită mâinile. 

— A, da. Cragganmore. Cine poate rezista la aşa ceva? Liz 
scoase sticla din dulăpior. Foarte puţin cunoscut în străinătate, 
dar foarte prețuit în Marea Britanie, acest tip de whisky era produs 
într-o mică distilerie situată pe râul Spey, din Scoţia. 

— Vreau şi eu un pic. Simon se aşeză la pupitru şi scoase plicul 
din geanta sport. Nu era ăsta whiskyul pe care-l bea tatăl tău? 

— Ba da. Ai o memorie foarte bună. 

— l-ai prins şi tu gustul? 

— Hei! Hai să nu mai discutăm despre cât de mult semăn eu cu 
părinții mei. Destul m-am chinuit singură cu chestia asta în 
ultimele zile, cât să-mi ajungă pentru câteva vieți. Liz reuşi să 
găsească două pahare, turnă băutura şi veni cu ele la pupitru. Îi 
întinse unul lui Simon. 

— Nu pot decât să fiu de acord cu tine, zise el şi ridică paharul 
în lumină. 

Băutura avea culoarea bogată a aurului. Simon atinse fundul 
paharului de marginea superioară a paharului lui Liz. Acest gest, 
cu o lungă tradiție în familiile Childs şi Sansborough, sintetiza 
toate lucrurile pe care le aveau în comun, evenimentele pe care le 
trăiseră împreună precum şi obiectivul pe care îl împărtăşeau 
acum amândoi. 

Privirea lui Liz era foarte serioasă. 

— Pentru Sarah şi Asher. Să dea Domnul să-i găsim sănătoşi şi 
cât mai repede. 

— Şi să ne ajute Santarosa să ajungem curând la şantajistul 
acela nenorocit! 

Sorbiră amândoi din pahare şi ea îşi concentra toate simțurile 
asupra băuturii. Aroma bogată îi umpluse gura. Nici cea mai mică 
notă discordantă. 

Liz se aşeză şi îl privi pe Simon. Nu era un bărbat frumos în 
adevăratul sens al cuvântului. Pe lângă faptul că nu avea nişte 
trăsături regulate, nasul său deformat îi distrusese în totalitate 
orice urmă de rafinament al feţei. Liz îşi aminti că-l văzuse cum se 

dezbrăca în Pigalle. Îşi aminti cum îi jucau muşchii sub piele. 
Picioarele sale lungi erau netede ca ale unui alergător. Era bronzat 
până la marginea de sus a slipului, în toată înfăţişarea lui era ceva 
nonconformist, de la părul des şi ochii albaştri pătrunzători, la 
modul firesc în care se mişca. Fusese întotdeauna o persoană 
atrăgătoare însă parcă atunci nu era atât de natural, atât de lipsit 
în aparenţă de apărare. Ceva îl făcuse să adopte anumite trăsături 
de personalitate care să-i ascundă adevărata fire. 

— Ce ţi s-a întâmplat după ce ai împlinit douăzeci şi cinci de 
ani? îl întrebă ea. 

— Ce? 

— Când m-am întors la Londra, te-am văzut. Erai altfel. 

— Chiar crezi că îmi aduc aminte de ceva întâmplat cu atâta 
timp în urmă? 

Pe buzele lui apăru o urmă de zâmbet menit să oprească alte 
întrebări. 

— La vârsta aceea, orice fleac ţi se pare o tragedie. 

Ea continua să-l urmărească în tăcere, gândindu-se care ar fi 
putut fi adevărul. 

— Ce-ţi mai face brațul? întrebă el schimbând subiectul. 

— E foarte bine. Aproape că nu mă mai doare deloc. Chiar ăsta 
era adevărul sau poate Liz era atât de obosită că nici nu-şi mai 
dădea seama. 

— Mă bucur. Hai să vedem dacă mai putem găsi ceva în 
fotografii. Simon alinie una lângă cealaltă, cele trei fotografii mari 
ale imaginilor de pe peretele din biroul baronului. Poate ne ajută 
dacă îmi dai mai multe detalii în legătură cu cei şase Titani despre 
care mi-ai povestit. 

— Sigur. Numele lor erau Atlas, Cronus, Hyperion, Ocean, 
Prometeu şi Themis. Atlas era cel care purta pe umeri globul 
pământesc. Cronus era conducătorul lor. Hyperion era tatăl 
soarelui, al lunii şi al răsăritului. Cred că cineva ar putea face o 
analogie cu baronul şi ar spune că şi acesta avea puterea să 
cumpere soarele, luna, răsăritul şi probabil că şi toate stelele din 
galaxie. Ocean era râul care înconjura Pământul. Prometeu era 
considerat drept salvatorul omenirii. Iar Themis era în mod 
obişnuit echivalat cu dreptatea. 

— Cu dreptatea? se strâmbă Simon. În mod sigur nu era nici 
urmă de dreptate în ceea ce ţi-au făcut ţie. 

— Oamenii sunt foarte inventivi când e vorba să-şi justifice 
acțiunile. Oricum, ştim deja că Hyperion era baronul de Darmond. 

Uite, a patra fotografie în care apare Mellencamp. 

Liz îşi scoase markerul galben din geantă şi încercui fotografia 
la fel cum făcuse şi cu celelalte trei. 

— În asta, baronul şi Mellencamp apar alături de preşedintele 
vostru şi de prim-ministrul francez. În cea de-a doua ei sunt 
împreună cu John Sloane, Paige Powell, finanțistul internațional 
Richmond Hornish, ambasadorul italian Edward Cereghino şi 
Christian Menchen, individul care conduce firma ce produce 
autovehicule. 

— Cine sunt Sloan şi Powell? 

— Doi jurnalişti importanţi de la BBC. Au făcut acum câţiva ani 
un miniserial despre interdependenţa financiară dintre Europa şi 
Statele Unite. Patru dintre cei pe care i-au intervievat cu această 
ocazie au fost de Darmond, Hornish, Cereghino şi Menchen. 

— OK, jurnaliştii ăştia nu sunt suficient de importanţi pentru a 
se număra printre Titani, însă Menchen conduce Eisner-Moulton, 
nu? 

Simon înțelese brusc unde bătea ea. 

— Depozitul unde erau ținuți Sarah şi Asher aparținea firmei 
Eisner-Moulton. 

— Mama mea spunea întotdeauna că nu există coincidențe. 

Simon luă o foaie de hârtie din sertarul pupitrului şi începu să 
scrie: 

Titanii: 

Baronul Claude de Darmond („ Hyperion” decedat). 

Grey Mellencamp (posibil „Themis”, decedat). 

Christian Menchen — Eisner-Moulton (membru potenţial). 

— Uite o fotografie în care apar Mellencamp, baronul, Nicholas 
Inglethorpe şi un alt individ. Recunoşti fundalul? 

— Dă-l încolo de fundal. Liz era gâtuită de emoție. Nu ştiu dacă 
am apucat să-ți spun că am făcut tot posibilul pentru a afla cine a 
dat ordinul de anulare a serialului meu de televiziune. Până la 
urmă, am reuşit să urc atât de sus pe scara corporațiilor încât am 
ajuns la biroul bărbatului a cărui companie deţine rețeaua de 
televiziune. 

Simon se uită fix la ea. 

— Inglethorpe? 

— Da! Conduce  Interdirections, care deține Compass 
Broadcasting precum şi un mare număr de ziare, stații radio şi alte 
companii media. Compass şi-a pierdut foarte mult timp şi a 
cheltuit o mulțime de bani cu serialul meu. Nu are nici o logică să 

fi oprit ei producția. Am lăsat un mesaj că vreau să vorbesc cu 
Inglethorpe, însă bineînțeles că el nu m-a căutat. Şi mai e încă o 
legătură. Era împreună cu Mellencamp în consiliul de 
administraţie de la Aylesworth şi i-a luat locul acestuia în funcția 
de preşedinte. Ceea ce înseamnă că era preşedinte în momentul 
când mi-au dat catedra. 

— Inglethorpe trebuie să fie şi el Titan. Simon îi scrise numele 
pe hârtie. Cine e tipul celălalt? 

— Un alt american. Gregory Gilmartin de la Gilmartin 
Enterprises. E o firmă mare în proiecte de construcții 
internaţionale. Sunt implicaţi şi în producția de apărare - tancuri, 
avioane. 

Simon îi arătă cu degetul fundalul fotografiei. 

— Vezi copacii ăştia mari din spatele lor? Sunt arbori sequoia. 
Sculptura aceea e o bufniță, simbolul organizației Bohemian 
Grove. Obişnuiesc să se întâlnească în pădurile de sequoia de la 
nord de San Francisco. 

— Mi-aduc aminte că am citit un articol despre ei. O tabără 
discretă unde femeile nu au acces şi unde bărbaţii pot face tot felul 
de tâmpenii. Un club din care fac parte o mulțime de personalități 
care au ocazia să se cunoască mai bine. Vrei să spui că dacă atât 
baronul cât şi Inglethorpe au fost în Bohemian Grove şi sunt 
amândoi Titani, atunci şi Gilmartin trebuie să fie Titan? 

— Vinovat prin asociere. Nu e o dovadă prea grozavă, însă în 
cazul acesta trebuie s-o luăm în considerare. 

Liz se încruntă. 

— Legătura e cam şubredă. Gilmartin nu este la fel de activ cum 
erau Mellencamp sau baronul de Darmond, sau cum sunt 
Christian Menchen sau Nicholas Inglethorpe. Gilmartin este 
liniştit, rezervat. Tatăl său era mult mai sclipitor. 

— Da, dar să ştii că Gilmartin nu are influență numai în 
sectorul privat, ci şi în cercurile guvernamentale. Când MI6 are 
nevoie să-şi plaseze vreun om în Orientul Mijlociu de exemplu, ne 
ducem de cele mai multe ori acolo în calitate de ingineri sau 
tehnicieni care lucrează pentru Gilmartin, sau ca angajaţi într- 
unul din hotelurile sale. Compania construieşte cam peste tot, 
fiindcă sunt puternici şi au posibilitatea să ofere cele mai 
avantajoase contracte. Obişnuiesc să construiască hoteluri pentru 
personalul implicat în proiecte şi apoi pun guvernele respective să 
plătească pentru cazare. Aşa s-a născut lanțul lor hotelier. 
Bineînţeles că după ce contractul este semnat, se duc iar la 

oficialitățile locale şi îi anunţă că totul va costa mai mult decât 
calculaseră ei inițial. Te-ai aştepta ca publicul să-şi dea seama de 
şmecheria asta. 

— OK, pune şi numele ăsta, însă cu două semne de întrebare 
după el. 

În timp ce Simon scria, Liz se lăsă pe spate şi se întinse. Avea să 
fie o noapte foarte lungă. 

— Hai să ne uităm şi pe documentele pe care le-ai fotografiat. 

Aproape lipiți unul de celălalt începură să studieze documentele 
financiare şi scrisorile fotografiate. De fiecare dată când dădeau 
peste unul din numele de pe listă, Liz îl sublinia cu markerul. Într- 
un târziu dădură peste o scrisoare în care se recomanda o 
investiție într-un lanț de cârciumi prefabricate. 

— Thomas Brookshire? întrebă Liz. De ce mi-e atât de cunoscut 
numele ăsta? 

— Tom Brookshire e cam de vârsta mea. Din scrisoare rezultă 
că e vorba despre prima lui firmă. Nu are cum să fie unul dintre 
Titani, pentru numele lui Dumnezeu! 

Liz puse degetul pe antetul scrisorii. 

— Documentul vine de la tatăl lui. Nu luau cina Sir Anthony şi 
Lady Agnes cam de două ori pe an cu părinții tăi? 

— Ai dreptate. A fost ministru de Finanţe şi acum este comisar 
al Uniunii Europene. A avut mai multe funcții în guvernele 
conservatoare. 

Liz citi din nou scrisoarea, încercând să găsească vreun înțeles 
ascuns. Deodată, îşi îndreptă brusc spinarea şi arătă spre un 
semn din colțul din stânga jos al fotografiei. 

— Simon, priveşte! 

Simon se încruntă. 

— Foarte bine, deci bătrânul Tony Brookshire a mâzgălit acolo 
semnul acela care poate fi un şarpe. Şi ce-i cu asta? 

Liz nu-i răspunse fiindcă răscolea înfrigurată printre lucrurile 
din geantă. 

— Iat-o. Era hârtia boțită pe care era scrisă adresa din Santa 
Barbara a decanului şi îi povesti cum o găsise pe jos după ce Mac 
o ajutase să pună cadavrul în portbagajul maşinii ei. 

— Şi crezi că hârtia asta a căzut din hainele ucigaşului acela 
plătit? o întrebă Simon. 

Ea păru că vrea să facă un semn afirmativ din cap, dar se opri 
brusc. Miji ochii. 

— Aşa mi-a zis Mac şi mi s-a părut logic atunci. Am crezut că 
nu am observat-o când am căutat prin buzunarele mortului. Dar 
dacă hârtia a căzut din buzunarul lui Mac, când s-a aplecat în 
portbagaj? Mac lucra pentru răpitori. Pentru Titani. Emblema sau 
semnul lor ar putea fi acest resort sau spirală. 

— Spirală? 

Pulsul lui Simon se acceleră brusc fiindcă îşi adusese aminte 
ceva. 

— Mai e ceva... Atunci când baronul se certa cu şantajistul, i-a 
spus că o să-l înfrunte la Dreftbury. Apoi l-a amenințat spunându- 
i: „O să le spun celor din Spirală că tu eşti acela”. Spirala. Asta 
reprezintă semnul ăla şi pun pariu că ăsta e numele grupului din 
care fac parte Titanii — Spirala! 

— Cred că ai dreptate. În interiorul cochiliei fiecărei scoici 
Nautilus se află o spirală... 

— O spirală! Simon lovi cu degetul scrisoarea lui Brookshire. 
Asta e cheia acestui puzzle! 

În câteva secunde găsiră alte zece fotografii ale unor documente 
ce conțineau acelaşi simbol, de fiecare dată în colțul din stânga 
jos, de fiecare dată mic şi desenat uşor cu creionul. Uşor de şters. 
Însemnat de aceeaşi mână, ca şi cum baronul ar fi marcat astfel 
documentele care meritau atenția sa specială. Fiecare dintre 
documentele respective reprezenta ori o cerere de împrumut 
pentru o investiție, ori o recomandare pentru achiziționarea unui 
pachet important de acțiuni. Unele dintre ele erau direct legate de 
numele celor aflați în viață de pe listă — Brookshire, Gilmartin, 
Inglethorpe şi Menchen. Altele se refereau la parteneriate în care 
erau implicate câte unul din numele de pe listă, în timp ce câteva 
erau de la companii subsidiare, dar aflate în sfera de influență a 

unuia sau altuia dintre cei de pe listă. Câteva cereri includeau 
două sau chiar mai multe nume de pe listă. Păienjenişul alianțelor 
multinaționale era uluitor. 

Simon era tulburat. 

— Până acum nu am făcut nimic altceva decât să ghicim şi să 
deducem. După ce am descoperit simbolul Spiralei, am primit şi 
confirmarea în legătură cu Sir Anthony şi ceilalți. Asta înseamnă 
că mai avem nevoie de un singur membru a grupului. Hai să ne 
mai uităm o dată la fotografiile astea patru. 

Îşi îndreptară din nou atenția asupra fotografiilor pe care Liz le 
încercuise cu galben. În cea de-a doua se vedeau baronul, 
Mellencamp, cei doi jurnalişti - Sloan şi Powell, ambasadorul 
italian Edward  Cereghino, mahărul automobilelor Christian 
Menchen şi legendarul finanțist Richmond Hornish. 

— Parcă tocmai am citit ceva despre Hornish, nu? întrebă Liz. 
Începu să caute printre fotografii. Da, uite, Hornish voia ca banca 
să-i garanteze un nou instrument financiar. Ridică ochii spre 
Simon. Individul ăsta e cel care aproape că a reuşit să distrugă 
economia Malaysiei, prin tranzacțiile lui valutare. 

— Ai dreptate. Malaysia şi alte şase țări. Acum face paradă cu 
donațiile lui caritabile... „cumpără calculatoare pentru copiii din 
Lituania... sponsorizează o universitate liberă în Bulgaria... 
promite burse universitare pentru copiii care termină şcoala în 
cartierele sărace din Chicago. Figura lui a apărut pe coperta 
revistei Time... a primit diplome de la biserici şi temple... a fost 
propus pentru Premiul Nobel pentru Pace. Încearcă să-şi cumpere 
respectabilitatea. Aş putea crede că e sincer, dacă nu aş şti că în 
acelaşi timp continuă afacerile sale veroase. Puțin îi pasă de 
oamenii care mor de foame din cauza lăcomiei sale. 

Liz lovi cu degetul discreta spirală desenată în colțul cererii sale. 

— lată dovada. El este ultimul. 

— Sunt de acord. Simon scoase o coală curată de hârtie şi 
începu să scrie numele în ordine alfabetică. 


Titanii: 
1. Brookshire, Sir Anthony - Comisar EU şi politician. 
2. Gilmartin, Gregory - Gilmartin Enterprises, firmă de 


construcții internaționale. 

3. Hornish, Richmond - Inquox şi alte firme de investiții. 

4. Inglethorpe, Nicholas — imperiu media şi de comunicații care 
include Interdirections, ce deține Compass Broadcasting. 

5.  Menchen, Christian - Eisner-Moulton, automobile şi 

transport. 

Studiau lista şi parcă încăperea în care se aflau îşi pierduse 
orice urmă de substanță. Tăcerea devenise apăsătoare. 

— Şantajistul e unul dintre aceşti oameni, zise ea într-un târziu 
şi în vocea ei se citea o urmă de uşurare fiindcă reuşiseră să 
ajungă în acest punct. Că se aflau atât de aproape de aflarea 
adevărului. Dar care din ei? 

Undeva în nordul Europei 


În starea de slăbiciune în care se găsea Asher, ar fi fost 
imposibil pentru ei să se opună transferului din camion în ceea ce 
se dovedi a fi un avion cu reacție Lear, fără nici un semn distinctiv 
pe fuzelaj. Singura îmbunătăţire a situației în care se aflau fu că 
Asher primi nişte haine - o pereche de pantaloni groşi, ciorapi, 
pantofi şi o cămaşă, la care se adăuga jacheta pe care o găsise în 
camion. 

După ce Asher se îmbrăcă, Sarah îi rugă pe răpitori să-l 
transporte cu targa până în avion. Însă cererea ei fu ignorată, în 
clipa în care ajunseră în sfârşit la bordul avionului, Asher era alb 
la față, cu tot corpul scăldat în sudoare şi clănțănea din dinți. Se 
prăbuşi într-un fotoliu şi Sarah îi dădu nişte calmante. 

Furioasă, ea rămase de veghe, cu urechile ciulite. Avionul intră 
pe pistă cu două ore înainte de a decola pentru un zbor de mică 
durată. În afară de cei doi prizonieri, în aeronavă se mai aflau 
patru bărbați — doi însoțitori înarmaţi, plus pilotul şi copilotul care 
nu ieşiră din cabină pe toată durata zborului. 

Din frânturile de conversație, Sarah înțelese că urmau să fie 
ținuți în viață numai până la finalizarea unei afaceri importante. 

Avionul sosi la destinație în întunericul care preceda începutul 
zilei şi ateriză în mijlocul unei furtuni atât de violente, încât pentru 
Sarah fu imposibil să distingă vreun reper cunoscut sau vreo 
inscripție. Fură legaţi la ochi şi transferați din nou, de data asta 
într-un sedan puternic la volanul căruia se afla un individ pe 
nume Malko. Acesta era şeful celorlalți. Automobilul începu să 
înainteze prin ploaia care curgea şiroaie, însoțită de tunete şi de 
un vânt puternic ce punea la grea încercare stabilitatea maşinii. 
Malko, luptându-se să mențină maşina pe şosea, nu mai contenea 
cu înjurăturile. 

În cele din urmă, maşina se opri şi zgomotul furtunii încetă 
brusc. Zgomotul făcut de motorul puternic al sedanului reverbera 
ca şi cum s-ar fi aflat în interiorul unui adăpost. Sarah reuşi să 
găsească mâna lui Asher, însă înainte s-o apuce, simți strânsoarea 
lui. Cât de reconfortant era sentimentul că este iubită, cât de 

dătător de speranțe chiar şi în această situație aparent fără nici o 
ieşire. 

Bărbaţii o traseră afară din maşină. După zgomote, înțelese că 
şi Asher era scos afară. 

— Aveţi grijă de el! strigă ea furioasă. E rănit! 

— Ghinionul lui, răspunse o voce indiferentă. 

Nişte mâini nevăzute îi forțară să coboare mai multe trepte până 
ajunseră într-un spaţiu închis unde era mult mai rece decât în 
mijlocul furtunii în care aterizase avionul. Afară, vijelia îşi 
continua zbuciumul însă parcă se mai auzea şi altceva.. Zgomotul 
valurilor? 

După ce o uşă grea fu închisă şi încuiată în urma lor, Sarah îşi 
smulse legătura de la ochi. 

Asher? Întunericul din încăpere era apăsător. În aer plutea un 
miros umed de pământ şi piatră. 

— Sunt aici. Vocea venea de undeva din dreapta ei, plină de 
suferință şi epuizare. Ca niciodată, Asher nu încerca să ascundă 
cât de mult suferă. Cu toate acestea, nu era încă pregătit să 
renunţe. 

— Nu ştiu unde ne-au adus nenorociții ăştia, însă e aproape de 
ocean. Ascultă cum se sparg valurile. Zgomotul lor e mai puternic 
decât al ploii sau al tunetului. 

— Valuri mari care se lovesc de stânci undeva sub noi. 
Înseamnă că suntem pe un mal înalt, chiar deasupra apei. 

Ochii ei se obişnuiseră treptat cu întunericul şi putu să vadă că 
se aflau într-o încăpere mică şi goală. Aerul rece al mării intra prin 
două ferestre zăbrelite aşezate sus, aproape de tavan. Asher se 
prăbuşise pe podea. În încăpere nu exista nici o sursă de căldură. 
Într-un colț se vedeau două paturi pliante, unul lângă celălalt. 

— Trebuie să facem ceva ca să te încălzeşti, spuse ea. 

— Nu o să mă cert acum cu tine pe tema asta. Sunt înghețat ca 
un rahat. 

Ea îi luă în palme mâinile reci şi-l ajută să se ridice. Asher se 
sprijini de ea şi se aşeză cu greu pe cel mai apropiat pat pliant. 

Sarah ridică păturile. 

— Câte trei pentru fiecare. Probabil că nu doresc să ne lase 
deocamdată să murim de frig. Însă nici nu ţin să ne simţim prea 
confortabil. 

Asher respira cu greutate. 

— Mai bine mă întind înainte de a mă prăbuşi. 

Sarah despături două pături şi le întinse pe patul pliant. El se 

lăsă să cadă peste ele clănțănind din dinţi de durere şi ea îl acoperi 
cu cea de-a treia pătură. Spera ca pătura şi hainele cu care era 
îmbrăcat să fie suficiente. Vlăguită, se întoarse apoi către cel de-al 
doilea pat. 

Îl pregăti în acelaşi mod şi se strecură între pături. 

— Unde crezi că ne aflăm? 

— Încă în Europa, răspunse el cu o voce tremurândă. Destul de 
departe spre nord ca să fie aşa de frig. Zborul nu a fost suficient de 
lung ca să avem parte de o noapte de vară în San Francisco. 

Sarah clătină din cap. Asher nu se dezmințea nici în clipele 
acestea, nu renunța la luptă şi nu voia să arate cât de disperat era. 

— Poate că suntem în Elsinore, sugeră ea. Castelul lui Hamlet 
din Danemarca. 

Nu primi nici un răspuns, Sarah nu reuşea să audă decât 
clănțănitul continuu al dinților lui. Era teribil de îngrijorată şi se 
întreba dacă frigul şi oboseala nu fuseseră prea mult pentru el. 
Întinse mâna şi-i atinse umărul. Asher tremura rău de tot. Sarah 
sări speriată din pat şi puse peste el toate păturile ei. 

— Îmi p-p-p-are rău, Sarah. 

— N-ai nici un motiv, dragul meu, răspunse ea şi se vâri repede 
sub pături, lângă el. Oricum căutam o scuză ca să fiu cât mai 
aproape de tine. 

Foarte îngrijorată, se încolăci în jurul trupului său. Faptul că el 
nu zicea nimic, demonstra cât de rău se simțea. I se puse un nod 
în gât, îi sărută urechea îngheţată şi se lipi şi mai mult de el. Într- 
un târziu, Asher se opri din tremurat şi reuşi să adoarmă. 


Northumberland, Anglia 


— De câte ori mă uit la listă şi văd numele lui Tony Brookshire 
simt că mi se face greață. E doar un vechi prieten de familie, 
pentru numele lui Dumnezeu. Cum a fost posibil să-ți controleze 
ție viața în Santa Barbara şi s-o răpească pe Sarah? Negru la față 
de supărare, Simon trase o duşcă de whisky. 

— Dacă ne luăm după ceea ce scrie în documentele baronului, 
se pare că îşi fac tot felul de servicii unul altuia, spuse Liz. Uite din 
câte consilii de administraţie fac parte mai mulți dintre ei. Dacă 
lucrează împreună în mod oficial, nu e de mirare că şi legăturile lor 
private sunt la fel de puternice - se consultă, se informează unul 
pe celălalt, fac afaceri de pe urma cărora beneficiază toți. 

— Ai dreptate. Însă aici e ceva mai mult — Brookshire e singurul 
dintre ei care ocupă o funcţie publică. Ceilalţi cinci se află în 
fruntea unor companii multinaționale cu un buget mai mare decât 
al multor ţări şi fiecare dintre ei acționează în alt domeniu. Prin 
unirea forțelor, puterea şi aria lor de influență au devenit imense. 

— La fel ca Titanii din legendă. Şi uite cum se folosesc de 
puterea lor... Stabilesc propriile lor legi, pedepsesc după cum vor ei 
şi fac lumea să se mişte într-o direcție care să le asigure poziția pe 
timp nelimitat. 

— Nu-mi place deloc cum sună toate astea. Viziunea lor. 
Controlul lor. Simon îşi turnă un al doilea pahar de whisky. 

— Democraţia moare în spatele uşilor închise. Liz îşi stăpâni cu 
greu un fior şi începu să bage fotografiile la loc în plic. 

Simon mai puse câteva lemne în focul din cămin. 

— Dacă întâlnirile celor din Nautilus sunt atât de secrete, 
numele codificate indică faptul că întrunirile Spiralei sunt şi mai 
şi. 

— Mi-e teamă că aşa stau lucrurile. Liz închise lumina şi se 
aşeză din nou pe sofa privind gânditoare cum Simon întețea focul, 
bucuroasă de compania lui, dorindu-şi însă ca acest lucru să se fi 
întâmplat în condiții mai fericite. Dorindu-şi ca şi Sarah şi Asher 
să se fi aflat acolo cu ei. 

După ce flăcările izbucniră victorioase, Simon se aşeză lângă ea, 
îşi puse picior peste picior, se lăsă pe spate şi cuprinse cu o mână 
marginea din spate a sofalei, destul de departe de locul în care se 
afla Liz. Cu mâna cealaltă strânse la piept paharul. Încăperea 
cufundată în umbră se încălzise, iar focul din cămin crea o 
senzație de linişte. Aroma buştenilor de brad îi învăluia în mod 
plăcut. 

Oamenii moderni rămăseseră aceeaşi locuitori ai peşterilor, se 
gândea ea, tânjind după lumină şi căldură... dorințe ancestrale, ce 
ieşeau la suprafață mai ales atunci când se simțeau amenințați. 

În lumina focului, părul lui Simon avea culoarea mahonului. 
Nasul părea mai mare şi mai deformat ca de obicei. Îşi lăsase capul 
pe spate şi se uita la foc. Lui Liz îi plăceau planurile aproape 
verticale ale feței lui care se rotunjeau numai jos, în dreptul bărbiei 
pătrate. Pleoapele îi atârnau grele şi fața sa era obosită. Era vlăguit 
şi nu ascundea deloc acest lucru. 

Liz continua să-l cerceteze şi avea senzația că în fiecare clipă 
descoperea lucruri noi. Simon nu-şi putu stăpâni un oftat. Nu era 
numai un sunet care trăda oboseala, ci şi un semn al 

vulnerabilității sale. 

Imaginile începură să se deruleze cu rapiditate în fața ochilor 
ei... de la apariţia lui bruscă în depozitul de lângă Londra, până la 
zborul lor aici pentru a-l vizita pe Henry... în toată vremea asta, el 
nu dăduse nici un semn de vulnerabilitate. Numai impetuozitate şi 
nerăbdare, care, în mod ciudat, de cele mai multe ori, dădeau 
rezultate. Încerca să ghicească în el băieţelul de demult, însă nu 
reuşea. La fel cum nu reuşea nici să revadă fetița care fusese ea 
cândva. Era un adult acum şi la fel era şi acest bărbat obosit ai 
cărui umeri se încovoiaseră din cauza responsabilităților. Se 
simţea atrasă de el, avea convingerea că ar fi putut să stea pentru 
totdeauna alături de el pe canapeaua aceea. 

— O să-ți spun un secret, dar după aceea va trebui să-mi spui 
şi tu mie unul. Simon întorsese capul spre ea, cu o expresie care 
aştepta un răspuns. Acordul generalului. 

Era un joc pe care-l jucau în copilărie, numit aşa după fratele 
bunicului lor, generalul William Augustus Childs, care murise la 
Dunkerque. Portretul din tinerețe al acestuia atârna alături de 
celelalte de-a lungul scării de la Childs Hall. Regulile erau simple: 
fără minciuni, fără scuze şi fără provocări. Jucat întotdeauna într- 
o debara cu lumina stinsă, într-un loc în care secretele erau lăsate 
în urmă de îndată ce uşa se deschidea şi ei reveneau în lumea 
reală. 

— Nu mai suntem înfăşurați în pături în debara împreună cu 
Mick, spuse ea. 

— Şi ce-i cu asta? zise el sorbind din pahar. 

— Foarte bine. Generalul îți acordă permisiunea de a vorbi. 

El puse paharul pe genunchi. 

— M-ai întrebat ce s-a întâmplat cu mulți ani în urmă, după 
ultima ta venire la Londra. Fusesem trimis în Bosnia să extrag un 
informator. Primisem informații că acoperirea acestuia fusese dată 
în vileag. 

Simon făcu o pauză. Când începu să vorbească din nou, vocea 
sa era răguşită. 

— Povestea mea a fost bună, însă am zis ceva nepotrivit... eram 
tânăr şi prost, m-am luat după o femeie pe care o întâlnisem în 
tren. 

— Lasă-mă să ghicesc. O agentă a părții adverse. Ceva la care 
trebuia să te aştepţi având în vedere circumstanțele. 

Simon continuă fără să se uite la ea: 

— Frumoasă, bineînţeles. Mi-am dat seama imediat ce rol joacă. 

Problema a fost că m-am hotărât să intru în jocul ei. 

Simon se opri din nou şi ea aşteptă tăcută să continue. 

— Călătoream în calitate de expert în agricultură al ONU. 
Aveam bani, aşa că am invitat-o la masă în tren, am îmbătat-o şi 
am încercat să aflu ce urmărea. Dar tipa a reuşit să-mi 
administreze un somnifer. Nici până în ziua de azi nu am reuşit 
să-mi dau seama despre ce tip de somnifer a fost vorba sau cum a 
făcut-o. Normal că aveam la mine paşapoarte pentru informatorul 
nostru şi familia acestuia, un aparat de fotografiat în miniatură cu 
care să le fac poze şi lipici pentru a le lipi pe documente. După ce 
mi-am pierdut cunoştinţa, ea a găsit toate astea într-un 
compartiment special al valizei, însă documentele alea nu erau de 
ajuns pentru a-i dezvălui adevărata identitate a omului nostru şi 
locul unde urma să ne întâlnim. Numai că atunci când încercam 
să smulg informaţii de la ea, am pomenit despre o fabrică de sare 
din Tuzla, care fusese bombardată. M-am trezit abia când trenul s- 
a oprit brusc din cauză că teroriştii aruncaseră în aer şinele. Din 
cauza şocului, am fost proiectat în bancheta din față şi mi-am 
zdrobit nasul. 

Simon scutură furios din cap, dezgustat. 

— Femeia dispăruse. Când am ajuns la fabrică, informatorul 
nostru era mort. Împreună cu întreaga sa familie. Executaţi cu 
câte un glonț în cap. Întinşi unul lângă celălalt. Chiar şi copilul 
său. 

Ea trase adânc aer în piept. 

— Şi te-ai simţit vinovat pentru asta. 

— Normal că m-am simțit. Aroganţă. Afurisita de aroganță. De 
ce nu am scăpat pur şi simplu de ea când am ajuns la Tuzla? Aş fi 
putut s-o fac. Dar nu, trebuia să sec mai întâi nişte informaţii de 
la ea. Eroul. Dar, ea a şters-o cu şase paşapoarte britanice şi cu 
destule indicii primite de la mine pentru ca o întreagă familie să fie 
eliminată. 

Fața lui era acum brăzdată de riduri adânci. Părea cu zece ani 
mai bătrân şi mâna în care ținea paharul cu băutură tremura. Se 
uită în jos la pahar, îl dădu pe gât dintr-o sorbitură şi apoi se 
ridică în picioare. 

— Mai vrei unul? 

— Nu, mulțumesc. 

Îl privi cum se duce la dulăpiorul cu băuturi şi cum îşi toarnă în 
pahar. Simon se îndreptă spre fereastră, dădu la o parte un colț al 
draperiei şi rămase cu ochii ațintiți în noapte. 

— Nu ţi-ai iertat-o niciodată, zise ea într-un târziu. 

— Ceea ce am făcut a fost de neiertat. 

— Şi aşa te-ai hotărât să nu-ți mai pese? 

— Bineînţeles că îmi pasă. Numai că nu mă mai implic atât de 
mult. 

— Păi uite, acum eşti implicat până peste cap. Şi ar trebui să 
încetezi să te acuzi pentru afacerea aceea. Nu mai poți să faci 
nimic. Nu poți să-i aduci înapoi. Atunci când n-ai să mai faci 
greşeli... 

— Ştiu. O să fiu mort. Problema este că acum ştiu mai multe. 

— Întâmplarea asta ţi-a transformat viața. S-ar putea ca până la 
urmă să nu fie chiar aşa de rău. Ai învățat ceva. Sunt sigură că n- 
ai mai făcut niciodată de atunci o asemenea greşeală. 

Liz îi studie în tăcere silueta rigidă. După un timp îi spuse: 

— Şefa ta e furioasă pe tine. Voia să te trimită la Florenţa. S-a 
întâmplat ceva şi la Bratislava, nu? 

Îşi aduse aminte de titlurile ziarelor — demonstrația aceea care 
se încheiase în mod tragic. 

— Tânăra aceea care şi-a dat foc... tu erai acolo, sub acoperire. 
Cum o chema? 

— Viera. Viera Jozef. Simon oftă adânc şi se întoarse de la 
fereastră. Fața sa trăda suferință. 

— O cunogşteai. 

— O cunoşteam chiar foarte bine. Rămas în picioare, în cealaltă 
parte a încăperii, Simon îi povesti tot ce se întâmplase. Nu înțeleg 
de ce a făcut gestul ăsta. 

— Şi nu înţelegi cum de nu ţi-ai dat seama, ca să poți s-o 
opreşti. De data asta chiar nu ai nici o vină, Simon. În Tuzla ai 
făcut o greşeală tragică cu care ai să trăieşti pentru tot restul vieții. 
Din cauza asta, toate erorile pe care le-ai făcut de atunci, normale 
pentru orice om care munceşte, ți s-au părut exagerat de 
importante. Sunt greşeli pe care le facem cu toţii. Apoi Viera s-a 
sinucis. Pierderea ei a devenit cu atât mai apăsătoare pentru tine. 

— Să ştii că nu am nevoie de psiholog. 

— Nu. Însă nu ti-ar strica un prieten. 

Pe fața lui apăru o umbră de zâmbet. 

— Probabil că ai dreptate. Mă simt vinovat pentru că nu o 
iubeam deloc pe fata aceea. Dacă aş fi iubit-o, probabil că mi-aş fi 
dat seama de ce pune la cale. 

— Acum scoţi la iveală vechiul glob de sticlă. Nu aveai cum să 
prevezi ce s-a întâmplat Din cauza uciderii acelei familii în Tuzla 


398 


nu ţi-ai reparat niciodată nasul? 

— Că să-mi aduc aminte. Simon îşi frecă un deget de-a lungul 
nasului. De fiecare dată când mă uit în oglindă, zise el şi îşi 
întoarse capul în altă parte. 

— O măsură extremă, dar de înțeles. Nu ştiu dacă asta te 
încălzeşte cu ceva, însă eu cred că ţi-ai ispăşit vina cu vârf şi 
îndesat. 

Simon întoarse din nou capul spre ea. Zâmbi uşor. 

— Mă crezi sau nu, să ştii că asta înseamnă foarte mult pentru 
mine. 

Ea îi răspunse la zâmbet. 

— Mai mult decât atât, te iert pentru faptul că ţi-ai dezvoltat 
afacerea aceea pe spinarea mea când erai tânăr. 

Simon se aşeză înapoi pe sofa, sorbi adânc din pahar şi se lăsă 
greoi pe spate. 

— N-am mai povestit nimănui altcineva despre ce s-a întâmplat 
în Tuzla. Dar, normal, MI6 a aflat. M-au tras pe dreapta la munca 
de birou până i-am convins să mă trimită în interiorul mişcării 
antiglobalizare. Trebuia să trimită pe cineva şi eu aveam toate 
calitățile necesare. Cred că era vorba şi de o încercare prin care să- 
mi răscumpăr greşeala. 

— Trei ani pe durata cărora să renunti la tot, inclusiv la propria 
ta identitate, sunt ai naibii de lungi. Cred că ai făcut ceva deosebit 
şi foarte folositor. 

Liz era emoţionată să descopere cât de mult suferea Simon. Îi 
admira această latură a personalității. Se simţea oarecum vinovată 
că-l considerase o persoană nepăsătoare Auzea parcă vocea tatălui 
ei. Să nu te bazezi niciodată pe presupuneri. Încăperea se umpluse 
de căldura şi mirosul focului şi de un ciudat sentiment de 
intimitate. Simţea din nou acea atracție față de el, aceeaşi 
încredere deplină. 

— E rândul meu acum, zise ea. 

— Generalul îți acordă permisiunea. 

— Ceea ce vreau eu să-ți spun nu e nici pe departe la fel de 
dramatic ca ceea ce mi-ai mărturisit tu. Ai auzit cum a murit tatăl 
meu? 

— N-am reuşit niciodată să înțeleg ce s-a întâmplat. Mi s-a spus 
că e foarte secret şi tot felul de prostii de genul ăsta. 

Simon se răsuci pe sofa astfel încât s-o poată privi mai bine. Liz 
nu mai avea nici o urmă de machiaj pe față, după ce îşi curățase 
pielea în ascunzătoarea din Paris. Fața ei era cu adevărat 

spectaculoasă - ochii aceia mari şi gura superbă, sprâncenele 
arcuite, la fel de închise la culoare ca şi părul şi bineînțeles, 
alunița aceea din colțul gurii. Pe măsură ce se uita la ea, în fiecare 
dintre aceste trăsături putea distinge o delicateţe care depăşea cu 
mult spectaculozitatea lor. Modul în care genele se lăsau în jos 
atunci când îşi cobora privirea. Roşeaţa din obraji cauzată de 
oboseală. Dăduse dovadă de foarte multă înțelegere. Avusese 
răbdare să-l asculte. De ani de zile nu mai simțise această nevoie 
să vorbească sincer despre el — de ani de zile nu mai întâlnise pe 
cineva dispus să-l asculte. 

— După ce schema Bremner a eşuat, continuă ea, toți eram 
convinşi de moartea Carnivorului, însă Sarah a reuşit să dea de 
urma lui în Sicilia, nu departe de locul unde se născuse bunica 
lui. Se retrăsese acolo împreună cu cărțile sale. Mai târziu, după 
aceea, mama mi-a povestit că obişnuia să revină acolo din când în 
când deoarece se simțea atras de locurile şi de oamenii aceia. În 
orice caz, Sarah era convinsă că el trebuie să fie adus înapoi şi 
interogat, în primul rând fiindcă promisese că va accepta acest 
lucru şi în al doilea rând fiindcă era convinsă că el nu renunțase la 
ocupațiile sale. Mie nu mi-a spus nimic. Numai Asher ştia ce se 
petrece. Au aranjat ca CIA să-i trimită pe proprietatea lui cu un 
elicopter şi ceva trupe de sprijin. Ceea ce nu ştiau ei era faptul că 
el îşi pregătise vila şi terenul înconjurător pentru o asemenea 
eventualitate. În clipa în care i-a văzut, a declanşat o serie de 
explozii subterane. 

— Aşa a murit? 

Ea dădu uşor din cap. 

— Sarah mi-a povestit că a fost oribil. Ca o serie de cutremure. 
Nu s-a găsit nici un cadavru pentru funeralii şi eu am pierdut şi 
ultima şansă de a mă mai întâlni cu el. După ce Sarah mi-a 
povestit ce s-a întâmplat, n-am mai vorbit cu ea luni de zile. Eram 
furioasă fiindcă eram convinsă... şi mai cred şi acum acest lucru... 
că dacă m-aş fi aflat eu acolo, el nu ar fi sfârşit aşa. Însă după 
aceea a murit şi mama şi eu am rămas singură. O avalanşă de 
nenorociri. Bineînţeles, Sarah a avut dreptate să încerce să-l aducă 
înapoi, însă ar fi trebuit să-mi spună şi mie. Bănuiesc că i-a fost 
teamă că n-o să fiu de acord. 

— N-a vrut să se predea nici atunci în Paris cu mama ta, după 
ce aranjaseşi totul. 

— Ştiu. M-am gândit şi eu la asta. Oricum, după ce a murit 
mama, mi-am dat seama că trebuie să-mi continuu viața, aşa că 

am iertat-o pe Sarah. Mă simţeam vinovată față de ea pentru tot 
ceea ce trebuise să suporte cu Bremner şi pentru că-mi 
descărcasem furia asupra ei. Liz se încruntă şi rămase tăcută. 

— Există în această afacere ceva care continuă să te 
nemulțumească. 

— Soțul meu. Era... era şi el violent, zise ea cu o voce 
şovăitoare. Când trecea prin perioade mai grele, obişnuia să mă 
lovească. Abia mai târziu mi-am dat seama că nu conta ce 
spuneam sau făceam. Că ar fi găsit oricum un motiv ca să mă 
bată. 

Simon îşi încleştase mâna pe pahar. 

— L-ai lăsat să te lovească? Îşi dădu imediat seama unde bătea 
ea când începuse să-i povestească despre tatăl ei. 

— E mult mai complicat decât crezi. Ştiu. „cine ar fi crezut că 
sunt o nevastă bătută de soț? Dura Liz. Liz specialista în karate. 
Liz de la CIA. Nu l-am pârât însă niciodată şi nu am ripostat la 
loviturile lui. Mă întreb dacă nu cumva ceva din atmosfera în care 
am fost crescută m-a făcut să-i suport violența. Copiii au 
capacitatea de a simți anumite lucruri, însă nu au cuvintele 
necesare pentru a le exprima. E vorba despre gorila aceea de două 
sute de kilograme care patrulează prin casă şi pe care toată lumea 
o ignoră. E ciudat, dar eram convinsă că n-o să las niciodată pe 
cineva să mă trateze în felul acela. Apoi el a murit. Aşa că n-am 
mai avut şansa să dau vreo dovadă de demnitate şi să-l părăsesc. 

— N-ai mai povestit nimănui despre asta? 

— Bănuiesc că mulți de la Langley ştiau ce se întâmplă. Liz 
ridică ochii spre Simon. În timp ce îmi luam doctoratul am urmat 
şedinţe de terapie. M-au ajutat foarte mult. Cunosc acum tot 
jargonul de specialitate, modul în care se face o analiză, dar la ce- 
mi foloseşte? La urma urmei... m-am complăcut în situația de 
victimă. Şi nu, nu cred că eram moartă după el. Am încetat să-l 
iubesc la un moment dat, însă am fost prea proastă şi copleşită ca 
să fac ceva. 

— Se vede că încă mai suferi din cauza asta. 

— Se pare că nu, din moment ce ţi-am spus şi ție ce mi s-a 
întâmplat. Liz zâmbi uşor. 

— Ţi se pare că nu mai ai mult de trăit? 

— Cam aşa ceva. Dumnezeu ştie ce ne va aduce ziua de mâine. 

— În orice caz nu trebuie să încercăm să ne răscumpărăm toate 
greşelile într-o singură noapte, nu crezi? Suntem împreună acum. 
Îmi plăcea foarte mult de tine când erai copil. Cred că acum îmi 

placi şi mai mult. 

— Îţi mulțumesc. Şi eu simt la fel față de tine. 

— Şi tu eşti la fel de obosită ca mine? întrebă el încet cu o voce 
plină de intimitate. 

— Poate. Probabil. Am alarmă la ceasul de mână. O potrivesc şi 
putem să dormim până la răsărit. Apoi trebuie să plecăm spre 
Dreftbury şi să ne facem planul de acțiune. 

Simon ieşi pe hol să verifice dacă totul e în ordine şi după aceea 
încuie uşa. În timp ce punea pe foc încă un buştean, Liz descoperi 
cât de mult îi plăcea sentimentul de siguranţă pe care i-l oferea 
această cameră. Casa lui Henry. Reveniră amândoi pe sofa. Se 
aşezară iar unul lângă celălalt. De data asta mai aproape. Şovăind, 
el îi apucă mâna. Ea nu ripostă şi apoi i-o cuprinse pe a lui cu 
ambele mâini. Pielea lui era caldă şi uscată şi sub ea se simțeau 
muşchii şi tendoanele puternice. Se lăsară pe spate, ținându-se de 
mâini şi în timp ce focul continua să se zbuciume în cămin, căzură 
amândoi într-un somn agitat. 

* 

Lui Henry Percy nu-i plăcea că servitorii mai tineri mențineau 
focul aprins toată noaptea în noul său dormitor, în iulie era însă 
destul de frig aici şi la vârsta sa înaintată, frigul ar fi putut să-l 
răpună foarte uşor. Nu intenționa deocamdată să plece pe lumea 
cealaltă. Problema era că din cauza căldurii îl cuprindea somnul 
pe când citea în scaunul cu rotile. 

Gemu şi se întinse ca să-şi mai potolească durerea din umăr. Ce 
îl făcuse să se trezească? Îşi aduse aminte că tocmai se visa călare 
pe motocicletă, vehiculul militar pe care îl adusese din război cu 
aproape şaizeci de ani în urmă. Fusese oare un vis? 

Se încruntă şi rămase cu urechile ciulite. Nu se auzea nimic. Şi 
totuşi... parcă o motocicletă se oprise undeva în apropiere. În 
liniştea din încăpere se auzi un clic uşor şi imediat se simți adierea 
unui curent de aer. Se răsuci cu scaunul cu rotile şi rămase cu 
ochii ațintiți spre draperiile lungi care acopereau uşile de sticlă ce 
dădeau spre grădină. Se mişcaseră oare? 

Pulsul i se acceleră şi simţi că-l cuprinde frica. Pistolul se afla în 
sertarul măsuţei de lângă pat. Se ridicase pe jumătate din scaunul 
cu rotile, când un bărbat îşi făcu apariția de după draperii. 

— Bună seara, domnule, zise acesta îndreptând un pistol spre 
pieptul bătrânului. 

Henry Percy rămase cu ochii holbați la armă, apoi ridică privirea 
spre fața bărbatului. 

— Tu! 

Zgomotul făcut de motorul unei motociclete încetă brusc şi Liz, 
cu ochii încă închişi încerca să se trezească, nu prea sigură dacă 
auzise într-adevăr acel sunet. Se auzeau trosnind grinzile vechi de 
lemn din casa lui Henry Percy şi-l simţea pe Simon aşezat lângă ea 
pe sofa. Capul ei era pe umărul lui; obrazul lui Simon lipit de 
creştetul ei. Ar fi vrut să rămână aşa pentru veşnicie. Simon 
mirosea plăcut, irezistibil, a alune şi stafide, cu o urmă de whisky 
bun. Sforăitul uşor al acestuia era un sunet foarte liniştitor şi Liz 
se întoarse ca să se frece cu nasul de umărul lui... şi îşi aminti... 

Deschise brusc ochii. Să fi fost vorba despre un motor - al unei 
motociclete - ce fusese oprit înainte ca vehiculul să ajungă în 
apropierea clădirii? Se lăsă pe spate, adâncită în gânduri. Poate 
era unul dintre servitorii lui Henry care se întorsese de la o 
întâlnire amoroasă. Sau poate unul dintre grădinari care venise 
foarte devreme la muncă. Liz aştepta să audă şoapte, chicoteli, 
voci. Închiderea vreunei uşi. Nu se auzea însă nimic. E drept că se 
aflau în partea din spate a casei, la etaj. Era foarte greu să auzi de 
acolo ceva ce s-ar fi întâmplat la intrare, în camerele principale de 
jos sau chiar la bucătărie. 

Având în vedere flăcările care încă mai pâlpâiau în cămin şi 
întunericul de afară, nici nu dormiseră prea mult. Nu era deloc 
sigură dacă auzise cu adevărat motorul acela. E drept că ajunsese 
la limita rezistenței şi simțea că-i plesneşte capul, încercă să se 
relaxeze, însă gândurile i se întoarseră la lunga discuţie pe care o 
purtaseră cu Henry, în legătură cu Nautilus şi rolul lui în 
organizaţie, ca să se oprească la modul în care reuşiseră să deducă 
numele celor cinci care făceau parte din Spirală. 

Se gândea la aceşti cinci... la cât de respectate erau numele lor 
pe plan internaţional. La cât de bogaţi şi de influenți puteau fi 
aceşti oameni. La admiraţia pe care o simțeau față de ei, toți cei 
care încercau să ajungă în sferele rarefiate în care pluteau ei. 

Aceşti oameni însă o trataseră ca pe un şoarece de laborator, 
aceşti oameni îl uciseseră pe Kirk, pe decan şi pe soția acestuia. 
Cum putuseră să facă aşa ceva? Răspunsul cel mai evident era că 
fuseseră mânați de lăcomie şi de ambiția de a pune mâna pe 
dosarele tatălui ei. Însă acesta era un motiv nesatisfăcător, 

superficial. Tulburată, îşi aduse aminte de ceea ce scrisese Sofocle 
în Oedip Rege: „Zeii ne opresc să înțelegem cu adevărat cine 
suntem!” Asta era. Dramaturgul grec fusese un foarte bun 
cunoscător al sufletului omenesc, ştia că judecătorul suprem al 
faptelor noastre suntem noi înşine. Pentru a-şi păstra buna părere 
despre sine, oamenii au tendința de a-şi justifica acțiunile, chiar 
dacă acestea nu sunt cele mai curate. Şi cu cât sunt mai multe 
justificări, cu atât devin mai pricepuți şi cu atât e mai mare răul pe 
care-l pot justifica. 

Îşi stăpâni cu greu un fior. Simon îi simţi parcă neliniştea. O 
trase mai aproape de el şi... deodată liniştea fu spartă de zgomotul 
unui foc de armă. 

Fu ca un cuţit care-i spintecă inima. 

— Simon! Începu să-l tragă de braţ. 

Simon se trezise deja. 

— La naiba! Ce...? 

— Un foc de armă. Liz se dezlipi de ei şi alergă spre ferestrele 
înalte ale încăperii. 

El veni imediat lângă ea. 

— Ai mai auzit şi altceva? 

Heleşteul şi pădurea erau la fel de încremenite, pline de umbre 
pe măsură ce luna cobora spre orizont. Nu se vedea nici o mişcare. 
Simon deschise fereastra. 

— Înainte de împuşcătură, zise ea, e posibil să fi auzit motorul 
unei motociclete. 

— Dacă ai auzit o motocicletă şi o singură împuşcătură s-ar 
putea să fie vorba despre un braconier. Simon ciuli urechile însă 
de afară nu se auzea decât cântecul greierilor. 

— E posibil. Liz traversă camera şi îşi puse pe umăr geanta. 

El o urmă şi-şi înşfacă geanta sport. 

— Crezi că e cineva pe urmele noastre? 

— Dacă greşesc, ne putem întoarce oricând aici să ne terminăm 
somnul. 

— Bănuiesc că va trebui să mai treacă ceva timp până să avem 
din nou ocazia să dormim. 

Complet gata de acțiune, Simon îşi verifică pistolul şi apoi se 
repeziră la uşă. Liz o deschise uşor şi aruncă o privire pe culoar. 

— Nimeni. Vocea ei era gâtuită de emoție. 

Simon împinse uşa mai mult şi cercetă prin spațiul de deasupra 
balamalei celălalt capăt al culoarului slab luminat. 

— Nici în partea asta nu e nimeni. 

Liz îşi petrecu geanta peste piept. Începu să înainteze ținând 
pistolul Glock cu ambele mâini. Simon o urma cu revolverul în 
mână, în timp ce pistolul Uzi era la îndemână, în geanta sport. 
Linişte. Liz îi făcu un semn cu capul către cel mai apropiat capăt al 
culoarului. El încuviință şi începură amândoi să alerge pe covor, 
trecând pe lângă portretele severe ale strămoşilor lui Henry, 
atârnate pe lambriurile întunecate. Cândva, camerele din această 
aripă a clădirii se umpleau în fiecare weekend cu membri ai 
familiei şi cu prieteni. Acum acolo domneau pustietatea şi tăcerea. 

Coridorul se termina în capul scărilor. Înaintară precauţi în 
deschiderea cu arcadă şi se uitară în jos şi în sus pe scările 
sculptate în lemn. Nici o mişcare. Nici un sunet. Tăcerea era ireală, 
ca liniştea apăsătoare de dinaintea furtunii. leşiră de sub arcadă şi 
începură să coboare încet pe scări. Deodată se opriră. Auziseră 
patru sau cinci perechi de paşi care mergeau pe podeaua de lemn. 

— Nu e nici un braconier, şopti Liz. Au intrat în casă. Înainte ca 
Simon să poată spune ceva, o rafală violentă explodă în partea din 
față a casei. Se auzi zgomot de ferestre făcute țăndări. Gloanţele 
şuierau prin aer. Se auzea scrâşnetul lemnului din care săreau 
aşchii şi sunetul ascuţit al gloanțelor care se loveau de metal. 
Aproape imediat, cei din casă răspunseră la rândul lor cu focuri de 
armă. 

— Din cauza noastră ucigaşii au ajuns la Henry! exclamă ea. 

— Fir-ar să fie! 

Simon ajunse la parter dintr-o săritură. 

Liz era imediat în urma lui. Alergară spre holul mare de la 
intrare, se strecurară în foaier şi uitându-se în toate părțile, 
încercară să ajungă la uşă. 

O nouă rafală sparse panourile de sticlă ale ferestrelor şi se 
înfipse în uşa masivă de la intrare. Zgomotul era asurzitor. Aşchiile 
de lemn zburau prin aer ca nişte săgeți. Liz şi Simon se aruncară 
în spatele plăcilor de marmură ce acopereau peretele şi-şi 
acoperiră capetele cu mâinile. 

De îndată ce focul încetă, se târâră printre cioburile de sticlă 
până în camera de oaspeţi, unde trei servitori în pijama stăteau 
lipiți de zid lângă ferestre, având în mâinile tremurânde nişte puşti 
vechi. Luna coborâse şi umplea încăperea cu o lumină argintie. O 
nouă rafală explodă în încăpere. O pictură atârnată pe perete se 
izbi de podea. O lampă din lemn fu despicată în aşchii. Când cei de 
afară făcură o pauză, cei din încăpere începură să tragă la 
nimereală spre exterior şi după câteva gloanțe, se dădură repede 

înapoi. 

Liz şi Simon înaintară până la Richard, care stătea ghemuit sub 
fereastră. 

— Cine trage? îl întrebă Liz. Câţi sunt? 

— Nu ştiu. 

Fața servitorului era pe jumătate cufundată în umbră. Arăta 
mult mai bătrân decât i se păruse atunci când îi invitase să intre 
în reşedinţă. Se întoarse speriat spre ea în clipa în care răsună o 
nouă rafală. 

— O duzină. Poate şi mai mulți. Foarte bine înarmați. 

— Unde e Henry? întrebă îngrijorat Simon. 

— E în dormitorul lui cu Clive, domnule. 

Un alt glonț trecu prin fereastră şi Richard se lipi de perete. 
Sticla explodă ca nişte ace de gheață. Richard aşteptă puţin, se 
ridică gata să răspundă la focurile de afară şi apoi se prăbuşi 
înapoi, cu fața schimonosită de frică. 

Urmară mai multe împuşcături izolate, țintuindu-i la podea pe 
toți cei aflați înăuntru şi găurind pereţii. În timp ce servitorii 
răspundeau la foc, Liz şi Simon se retraseră prin foaier până în 
holul de la intrare şi de acolo se duseră în ceea ce fusese pe 
vremuri biroul lui Henry şi care acum îi servea acestuia drept 
dormitor. Uşa era deschisă. 

Liz încremeni îngrozită. 

— O, nu! Simţi că i se pune un nod în gât şi se forță să nu 
plângă. 

— Henry! 

Simon trase repede aer în piept. 

Lordul Percy stătea întins pe spate într-o baltă de sânge 
nemişcat, cu fața albă ca varul, cu ochii săi cenuşii privind fix în 
sus. Aşezat pe podea lângă el, cu picioarele încrucişate Clive îl 
ținea de mână şi mormăia ceva. Draperiile ce acopereau uşile din 
sticlă ce dădeau spre grădină erau trase la o parte şi cei doi erau 
scăldați în lumina lunii. 

Liz şi Simon alergară spre ei. Clive ridică privirea şi ei putură să 
vadă că obrajii săi zbârciți erau scăldați în lacrimi, îngenuncheară 
amândoi şi Clive închise cu blândeţe ochii lui Henry. Liz simți o 
durere sfâşietoare în adâncul pieptului. Aproape imediat focuri de 
armă răsunară undeva afară şi gloanțele pătrunseră prin panourile 
uşilor de sticlă, aruncând cioburi în toate direcțiile. 

Clive încercă să se ridice în picioare, dar Simon îl culcă imediat 
la podea. 

— Stai aici! îi ordonă el, forțându-l să stea culcat. 

Mai multe gloanţe se înfipseră într-un fotoliu tapițat. Puful de 
gâscă se ridică în aer într-un nor alb. Se auziră şi alte gloanţe cum 
se înfing în pereţi aflați la distanţă - aripa de est. Tot de acolo se 
auzea şi zgomotul unei uşi care fusese doborâtă la pământ. 

— Au pătruns înăuntru! 

Clive aruncă o privire disperată de jur împrejur, încercând să se 
ridice, însă Simon reuşi să-l ţină țintuit de podea. 

— Pe voi vă vor, spuse Clive. Plecaţi. Repede! 

— Nu. Nu vă putem lăsa aici, se opuse Liz. Noi... 

— E mort, insistă Clive. Nu mai aveți cum să-l ajutaţi pe Lordul 
Henry. Şi dacă voi nu mai sunteți aici s-ar putea să ne lase în 
pace! 

În aripa de est se auzeau paşi alergând. Clive avea dreptate. 
Servitorii, cu armele lor antice, nu aveau cum să reziste atacului. 
Erau prea mulți atacatori — şi prea mulți servitori care să fie salvați 
- pentru ca Liz şi Simon să încerce să-şi forțeze norocul. 

Clive se rostogoli şi se ridică. 

— Plecaţi! Acum. Vă rog! Ca să ne putem preda! 

Liz şi Simon se uitară unul la celălalt. Se ridicară repede în 
picioare şi alergară înapoi spre holul de la intrare în timp ce focul 
celor de afară scăzu în intensitate, indicând faptul că cei mai mulți 
dintre atacatori se aflau acum înăuntru. Era un moment de respiro 
de care trebuiau să profite. Trecură în fugă prin dreptul scărilor şi 
tocmai când ajunseră în coridor, un nou val de împuşcături erupse 
dinspre foaier. Se auzeau paşi ce porniseră în urmărirea lor. 
Ajunseră la uşa din spate, ieşiră din clădire şi începură să alerge 
ocolind vițele de vie spre locul unde parcaseră Jeep-ul. 

Liz ajunse prima şi se aruncă la volan. Simon se prăbuşi pe 
locul de lângă ea. Motorul porni de la prima încercare. 

În timp ce urmăritorii se înghesuiau şi ei la uşa din spate a 
clădirii, Liz apăsă până la podea pedala de acceleraţie, astfel încât 
maşina se răsuci aproape pe loc şi țâşni apoi pendulând stânga- 
dreapta până când anvelopele ajunseră pe aleea cu pietriş şi îşi 
recăpătară echilibrul. Simon scoase pistolul Uzi din geantă. 

Liz acceleră şi maşina țâşni pe alee îndreptându-se spre 
şoseaua locală. Simon stătea întors cu pistolul Uzi scos pe geam, 
îndreptat spre urmăritori. Liz îi aruncă o privire. În lumina lunii, 
fața lui încordată strălucea de sudoare. 

Brusc, gloanţele începură să şuiere în jurul lor. Liz mări viteza 
şi se uită în oglinda retrovizoare. Câteva gloanţe atinseră aripile 

maşinii şi Simon trase şi el o rafală din pistolul său. Liz nu mai 
avu timp să vadă în oglindă dacă rafala îşi atinsese ţinta fiindcă 
avea nevoie de toată atenția pentru a menține Jeep-ul pe aleea 
întunecată. 

Simon continua să tragă, însă gloanțele sale nu aveau cum să-i 
nimerească pe urmăritori. leşiseră din raza lor e acțiune. 

Brusc, împuşcăturile încetară. 

— Se vede cumva printre ei un bărbat care şchioapătă, întrebă 
Liz înfrigurată. Cu piciorul drept. 

— Da. E acolo. Nu şchiopăta şi bărbatul pe care l-ai văzut la 
depozitul Eisner-Moulton? 

Simon studia silueta care se detaşase de grupul de urmăritori şi 
venea spre ei cu nişte mişcări ce trădau furia. 

Liz încuviință. 

— Cred că el a pierdut jacheta în care se afla biletul despre 
Spirală. N-am reuşit să-l văd prea bine atunci şi nu am timp să mă 
uit cu atenţie la el nici acum. Se vede vreo maşină? 

— Da! Vine una după noi! O dubiță se oprise în dreptul 
grupului de trăgători şi aceştia se urcară imediat înăuntru. 

Liz stinse farurile Jeepului. Ajunseseră în tunelul format de 
tufişuri şi de ramurile plecate ale copacilor. Drumul din fața lor 
devenise negru ca smoala. Tabloul de bord a maşinii era singura 
sursă de lumină. Ramurile copacilor zgâriau tabla maşinii. Simon 
se răsucise pe scaun şi privea acum drept înainte ţinându-se 
strâns cu o mână de mânerul portierei. Vegetaţia înaltă trecea în 
goană pe lângă ei ca o pensulă uriaşă plină cu vopsea neagră. 
Undeva în urmă, se vedeau farurile maşinii ce pornise în 
urmărirea lor. 

Liz încerca să distingă drumul din faţa ei. Din cauza încordării, 
începuseră să o usture ochii. Simon nu spunea nimic, însă 
tensiunea îl lipise de spătarul scaunului. Drumul era drept ca 
traiectoria unui glonț, aşa le spunea mereu Henry. Liz ținea 
mâinile strânse pe volan, se aplecase fără să-şi dea seama spre 
parbriz, încercând să descopere... aşteptând... da, acolo era. Un 
loc liber printre copaci. Strălucirea unui luciu de apă. Pârâul. 

Dar la viteza lor... Nu avea prea multă importanţă. Nu avea altă 
soluție. 

— Ține-te bine! 

Apăsă brusc pedala de frână şi trase de volan într-o parte. Roţile 
se loviră de bolovanii de pe margine, vehiculul sări cu zgomot de pe 
drum şi începu să coboare, aruncându-i în centurile de protecție. 

Liz ținea strâns volanul şi încerca să controleze maşina care sărea 
peste bolovani şi se lovea de trunchiurile arbuştilor. Jeep-ul îşi 
continua coborârea, dar în spatele lor apăruse din nou lumina 
farurilor, din ce în ce mai aproape. 

O lumină violentă, ca şi cum un monstru i-ar fi căutat printre 
copaci cu o mie de lanterne. O lumină care se apropia cu o viteză 
înspăimântătoare. 

— Acolo! Simon arătă cu degetul spre trunchiul gros al unui 
castan. 

— Nu vor reuşi să vadă pârâul de pe drum decât dacă sting şi ei 
farurile, zise Liz încercând să mențină direcția. 

— Sau dacă ştiu unde să se uite. 

— Mi-ai stricat toată bucuria. 

Liz apăsă din nou frâna şi întoarse volanul astfel încât maşina 
se opri chiar lângă castan. Ramurile acestuia coborau până 
aproape de pământ, acoperind Jeep-ul. Maşina rămăsese înclinată 
cu botul spre valea unde se afla pârâul. Liz opri motorul. Acum 
erau cufundațţi în întuneric şi înconjurați de o linişte absolută. 

Simon întinse mâna spre ea şi Liz i-o prinse. El îi acoperi mâna 
cu palma cealaltă. Lumina farurilor era tot mai puternică şi 
motorul maşinii urmăritorilor se auzea din ce în ce mai aproape. 
Întoarseră amândoi capul. Liz descoperi că, fără să vrea, încetase 
să mai respire. Trage aer în piept, fir-ar să fie. 

Sus, pe drum, trecu în viteză o dubiță mare, al cărei motor 
puternic îşi demonstra zgomotos forța. Datorită efectului Doppler, 
tonalitatea sunetului scăzu imediat ce maşina trecu de ei. Pericolul 
trecuse, pe drum se vedeau luminile roşii de poziție ale 
vehiculului. 

Liz trase adânc aer în piept. 

— Ai văzut ce tip de maşină era? 

— Nu. A trecut prea repede. Însă era destul de mare ca să 
încapă în ea întreaga bandă. Simon privea cum se pierdeau în 
depărtare luminile roşii. Eşti o şoferiță a naibii de bună. 

— Mulţumesc. Îmi place să conduc. În condiții normale, adăugă 
ea apoi, după o scurtă pauză. 

Rămăseseră țintuiți pe locurile lor ca nişte roboți scoşi din priză. 
Nu se auzea decât zgomotul făcut de apa pârâului. 

După un timp, Simon sparse tăcerea: 

— Se vor întoarce. Trebuie să ne hotărâm ce avem de făcut. Nu 
mai putem pleca de aici aşa cum plănuisem. Mai mult ca sigur că 
ne aşteaptă undeva. 

— Avem un avantaj față de ei — Jeep-ul. Liz porni motorul 
Tracţiune integrală. 

El îşi dădu imediat seama ce voia Liz să facă. 

— Ai de gând să foloseşti albia pârâului? 

— De ce nu? Din câte ţin eu minte, panta e destul de domoală, 
dacă nu s-o fi schimbat de atunci. 

— Ai dreptate. Nu-mi aduc nici eu aminte să fie obstacole prea 
mari. Să-mi spui când vrei să trec la volan. 

Liz apăsă pedala de acceleraţie şi vehiculul se rostogol în apă. 
Roţile se loveau de bolovanii din albia pârâului. Roate din dreapta 
față alunecă într-o groapă şi aripa maşinii fii spălată de un val de 
apă întunecată. 

O creangă de copac ce atârna deasupra apei se frecă zgomotos 
de capotă şi Simon băgă de seamă că Liz se uita la el. Ochii ei 
negri ca ai unei sălbăticiuni speriate străluceau în întuneric. 

— Ce s-a întâmplat? o întrebă el imediat. 

— Dacă într-adevăr bărbatul acela care şchioapătă lucrează 
pentru Spirală, atunci totul se schimbă. Liz făcu o pauză, 
concentrată asupra volanului. Până acum cei din Spirală ne-au 
apărat de şantajist fiindcă aveau nevoie de noi ca să le găsim 
dosarele. Atacul acesta demonstrează că şi-au schimbat planul. 
Acum nu numai şantajistul vrea să ne ucidă, ci şi ei. Şi dacă l-au 
forțat pe Henry să vorbească înainte de a-l ucide, cu siguranţă că 
au aflat că ne îndreptăm spre Dreftbury. Ne vor aştepta acolo. 

Drumul prin albia pârâului le luă aproape trei ore, deşi distanța 
era mai mică de doi kilometri. De patru ori fură nevoiți să coboare 
din maşină pentru a da la o parte bolovanii din calea lor. Soarele 
îşi anunța apariția în nuanţe strălucitoare de roz şi auriu deasupra 
vârfurilor copacilor şi Liz văzu o scurtătură. Scoase maşina din 
albie şi traversă apoi o păşune cufundată în umbră, unde păşteau 
mai multe căprioare care dispărură imediat ce auziră zgomotul 
maşinii. La capătul păşunii întâlniră din nou pârâul. Fu rândul lui 
Simon să treacă la volan şi nu după mult timp în față le apăru un 
loc unde pârâul forma o cascadă. Liz cobori din maşină şi îl ghidă 
de pe mal pe Simon, până ce acesta reuşi să treacă peste pragurile 
de piatră. Apoi făcură pană de cauciuc. 

Când reuşiră în sfârşit să ajungă iar pe autostrada locală, 
maşina era plină de apă, lovită, cu vopseaua căzută, iar ei erau uzi 
leoarcă şi epuizați de atâta zgâlțâială. Nu-i urmărise însă nimeni şi 
nu căzuseră în nici o ambuscadă. 

Bucuroşi se şterseră cu o pătură găsită pe bancheta din spate a 
maşinii şi-şi puseră la uscat ciorapii şi pantofii. Aflată din nou pe o 
şosea adevărată, Liz acceleră spre sud. I se părea că drumul e 
neted ca sticla. Pâlcuri de copaci se desenau din loc în loc pe cerul 
dimineţii. Pe păşunile verzi se vedeau oi albe ieşite la păscut. În 
această zonă foarte slab populată şi maşinile care treceau pe şosea 
la ora aceea erau foarte rare. 

Cu toate acestea vocea lui Liz era tensionată când îl întrebă pe 
Simon: 

— Vezi ceva? 

Simon stătea cu spatele lipit de uşă, cu pistolul în mână. Se 
uita înapoi pe şosea, cu o expresie hotărâtă pe față. 

— Nimic deocamdată, răspunse el. 

— Deocamdată. 

— Nu trebuie să presupunem că am reuşit să scăpăm de ei. 

Din nou acelaşi cuvânt — să presupunem. Liz îşi încordă falca şi 
încuviință cu o mişcare a capului. 

— Crezi că prin Gary ne-au găsit cei din Spirală? 

— E sursa cea mai logică. 

— Senzaţia aceea că sunt urmărită în Paris... chiar şi atunci 

când mergeam la aeroport... fără îndoială că nu mă înşelam. Au 
reuşit cumva să ne urmărească până la el. După aceea l-au făcut 
să le spună unde ne-a dus cu avionul. Sper că nu l-au ucis. 
Ultimele cuvinte fuseseră rostite aproape în şoaptă. Clipi de câteva 
ori ca să oprească lacrimile apărute la amintirea trupului frânt al 
lui Henry. Încercă să-şi alunge din gânduri moartea acestuia şi 
îngrijorarea pentru soarta lui Gary Faust. 

— Avem nevoie se informaţii despre Dreftbury. 

— Exact la asta mă gândeam şi eu. Un internet cafe ar fi 
perfect. 

— Da. Am putea umbla şi pe site-ul web al Uniuni Europene. 
Poate reuşim să descoperim care dintre membri Spiralei are o 
afacere care depinde de decizia comisiei conduse de Carlo 
Santarosa. 

— Da. Îmi place ideea, zise el zâmbindu-i uşor şi strângând în 
pumn patul revolverului Beretta. 

Liz întoarse capul spre el. 

— Cum ai de gând să pătrunzi în Dreftbury? 

—O să folosesc una dintre legitimaţiile mele de la MI6. 
Întrunirea Nautilus era ca un magnet pentru serviciile de 
informații străine şi din această cauză serviciul de contrainformaţii 
britanic, MI5, va fi cu siguranță prezent acolo. Între MI5 şi MI6 
relațiile nu erau deloc dintre cele mai cordiale, aşa că şansele ca 
primii să fi fost informați în legătură cu noul statut pe care Simon 
îl avea în organizația sa erau infime. Cei din MI6 îi considerau pe 
cei din MIS drept paraziți; cei din MIS îi priveau pe cei din MI6 ca 
pe nişte snobi. După părerea lui Simon, ambele opinii erau 
corecte. 

— Voi fi un expert în mişcarea antiglobalizare şi protecţia 
împotriva ascultării. MI6 se fereşte de mine acum ca de ciuma 
neagră, însă sunt sigur că şi ei s-ar bucura să fiu acolo. 

— S-ar putea sa meargă. O să am şi eu nevoie de una din 
legitimațţiile tale de la MI6. 

Îşi continuară drumul, la indicaţiile lui Simon, care nu slăbea 
nici o clipă din ochi şoseaua, până în dreptul orăşelului Hexham, 
unde intrară pe autostrada A69, spre vest. Treceau prin sate cu 
case clădite din piatră roşiatică de calcar şi pe lângă castele care 
pe vremuri apăraseră granița. Se aflau în Cumbria, regiune cu o 
istorie la fel de violentă ca şi Northumberland. 

leşiră de pe autostradă în dreptul oraşului Carlisle. Pe vremuri 
un simplu avanpost al Zidului lui Hadrian, Carlisle era acum un 

oraş cu mai mult de o sută de mii de locuitori. 

— Dacă tu eşti aşa drăguţ să cauţi un internet cafe, eu pun 
benzină, zise Liz. 

— Pentru tine fac orice, zâmbi ei. 

Liz îi răspunse la zâmbet şi opri maşina într-o stație de benzină. 
În timp ce ea umplea rezervorul, Simon dădu câteva telefoane de la 
un post public. Liz plăti benzina şi Simon cumpără o hartă a 
oraşului. Se suiră în Jeep şi Simon o îndrumă spre sudul oraşului. 
Cafeneaua se afla pe o stradă drăguță plină cu magazine mici. 
Ciorapii şi pantofii se uscaseră. Se schimbară. Coborâră din 
maşina lovită şi Liz îşi trase mai bine pe cap bereta lui Asher şi-şi 
puse ochelarii lui Sarah. 

Dintr-un local construit în stil tradițional unde se servea micul 
dejun venea miros de roşii coapte şi de ouă prăjite. Era destul de 
târziu, trecuse de ora nouă dimineața şi totuşi mesele erau pline 
cu clienți care stăteau la taclale. 

Chiar lângă local se afla internet cafe-ul - Byte Me. În timp ce 
intrau, Simon cercetă strada în ambele direcții, înăuntru era 
zgomot şi mirosea puternic a espresso. Încăperea era decorată în 
stil tehno, cu o mulțime de suprafețe cromate şi cu pereții vopsiți 
în alb. Oameni de toate categoriile stăteau în fața celor aproximativ 
douăzeci de monitoare şi priveau încordați spre ecrane, cu cănile 
de cafea lângă ei. Fiecare terminal era dotat cu o imprimantă 
micuță. 

În colțul cel mai îndepărtat se afla barul de unde se putea 
cumpăra cafea şi deasupra acestuia atârna un ecran mare de 
televizor. BBC transmitea ştirile. Având în vedere că rețeaua 
relatase despre ei cu o zi în urmă, era foarte posibil ca subiectul să 
fie încă în atenţia celor de la ştiri. 

Înjurând printre dinţi, Liz îşi trase şi mai mult bereta peste 
urechi şi se grăbi spre singurul terminal liber, unde se aşeză în aşa 
fel încât să stea cu spatele spre ecranul TV. Începu imediat să 
tasteze codul Shay şi trecu la treabă. Nu ştia cât de mult timp 
putea să aibă la dispoziţie, în caz că era descoperită. Terminalele 
erau plasate doar la câţiva zeci de centimetri unul de celălalt. Prea 
aproape. 

Simon evaluă îngrijorat situația. Se duse la bar şi comandă 
două cafele cu lapte, precum şi două chifle cu brânză topită. Aşeză 
pe tejghea ultima bancnotă de 20 de lire pe care o mai avea. O 
cheltuială necesară, în caz că planul îi funcționa. 

— N-am să vă dau rest. Ochii bărbatului de la tejghea erau roşii 

de nesomn, iar vocea iritată. 

— Nici o problemă. Ai putea cumva să dai pe CNN? Sunt 
înnebunit după canalul ăsta. La ora aceea matinală, cei de la CNN 
transmiteau ştiri internaţionale şi evenimente sportive, 
probabilitatea să difuzeze povestea urmării lui Liz Sansborough 
fiind mult mai mică decât în cazul canalului britanic. 

Bărbatul rămăsese cu privirea ațintită la bancnotă. 

— A, făcu Simon ca şi cum atunci şi-ar fi amintit şi te rog să 
păstrezi restul.. 

Planul se bucură de succes. Ochii bărbatului luciră scurt, 
bancnota dispăru şi pe ecranul televizorului apărură ştirile de la 
CNN. Simon se întoarse să privească încăperea. După ce ceea ce 
comandase fu gata, se duse lângă Liz. Pe fața ei, privită din profil, 
se vedea cât e de tensionată. Simon trase un scaun şi se aşeză 
lângă ea. 

— Mulţumesc, şopti ea. Ai descoperit ceva? întrebă Liz sorbind 
din cafea. 

— Cinci exemplare din Times. Din fericire, nici unul nu pare 
atins. S-ar putea să avem noroc. 

Liz se uită neliniştită de jur împrejur. 

— Vrei să mergi înapoi la Jeep? o întrebă el. Pot să caut şi 
singur. 

Sprâncenele ei se ridicară brusc. 

— Nici să nu te gândeşti. Deghizarea mea a fost destul de bună 
până acum. 

— Atunci hai să trecem la treabă. Ce-ai găsit? întrebă el luând o 
gură din cafeaua cu lapte. 

— Acesta e site-ul Uniunii Europene. Verific acum Comisia 
pentru concurență. Uite-l pe Santarosa. Poate vrei să ştii cum 
arată comisarul. 

Carlo Santarosa avea o față mare, mediteraneană, pielea 
măslinie, ochi înguşti şi întunecați şi tipul acela de gură ce putea 
foarte uşor fi dulce sau crudă, în funcție de circumstanţe sau de 
capriciile sale. Avea părul cărunt şi purta ochelari cu ramă subţire. 

— Nu pare să fie un tip uşor de convins, zise Simon. 

— S-ar putea ca şantajistul nostru să aibă mai mult de furcă cu 
el decât se aşteaptă. Liz făcu clic pe un hyperlink. Uite, cazurile în 
care sunt încălcate legile concurenței - sunt afişate aici. Avem 
noroc. Sunt acum în secțiunea antitrust şi anticarteluri. Ştii tu, 
cazurile în care firmele se înțeleg pe ascuns în loc să fie în 
competiție una cu cealaltă şi modul în care comisia controlează 

înțelegerile acestea anticompetitive. Firma Eisner-Moulton mi-a 
sărit aproape imediat în ochi. E acuzată că încearcă să controleze 
ilegal prețul automobilelor şi al camioanelor pe tot cuprinsul 
Europei. Numele lui Christian Menchen este menţionat în mod 
special. 

— Sună destul de rău. 

— Foarte. Firma sa multinațională merge în pierdere şi a închis 
sau a vândut mai multe fabrici şi companii subordonate. Singurul 
punct luminos sunt vânzările din Europa. În cazul în care decizia 
comisiei este în defavoarea lui, va fi nevoit să reducă prețurile, 
ceea ce îl va afecta pe mai multe fronturi, inclusiv în capacitatea de 
a contracta alte împrumuturi cu care să contrabalanseze 
pierderile. Compania este uriaşă. Va supraviețui. Dacă însă 
tendințele nefavorabile continuă, este posibil ca Menchen să-şi 
piardă funcția şi spre deosebire de Statele Unite, Germania nu se 
poartă deloc blând cu cei învinşi. 

— El este oare şantajistul nostru? 

Liz îl privi posomorită. 

— E posibil. Totul depinde de personalitatea individului. De ce 
se teme acesta. Ce doreşte să obțină. Presupunând că dosarele se 
află în posesia lui Menchen, atunci aceasta ar fi o ocazie 
nemaipomenită pentru el. N-ar avea altceva de făcut decât să-l 
şantajeze pe Santarosa pentru a-l convinge să decidă în favoarea 
firmei Eisner-Moulton şi o mare parte din problemele sale şi ale 
companiei ar fi rezolvate. 

— Pare a fi şantajistul pe care îl căutăm. Bunul-simț îmi spune 
însă că trebuie să verificăm dacă nu cumva ne-a scăpa ceva. 
Calculatorul aflat lângă ei se eliberase. Se mută în fața lui şi intră 
în reţea folosind unul din numele sale false. 

Tastau acum amândoi în tăcere, sorbind din când în când din 
cănile cu cafea. 

— Uite-l şi pe vechiul tău prieten Nicholas Inglethorpe zise 
Simon după câteva minute. În secţiunea dedicată fuziunilor. 

Comisia pentru concurență reprezenta unica instituție de 
control a legalității fuziunilor efectuate în interiorul Uniunii 
Europene. 

— Comisia analizează în prezent dacă nu cumva este necesar ca 
conglomeratul său multinațional, să renunţe la pachetul de acțiuni 
în valoare de şase miliarde de dolari pe care le deține în operatorul 
de cablu Skycall, înainte de a-i permite să achiziționeze firma 
Grossblatt din Polonia. Şi aste fiindcă Grossblatt este proprietarul 


416 


unuia dintre cei mai mari competitori ai lui Inglethorpe - Polska- 
Storrs Media. Ar fi cea mai mare renunțare forțată înregistrată 
vreodată. 

— Conglomeratul lui Inglethorpe are şi probleme financiare. 
Recesiunea economiei mondiale l-a lovit şi pe el. Mi-aduc aminte 
că am citit undeva că speră să se extindă în Europa de Est. Dacă 
pentru asta se baza pe Skycall şi Santarosa îl obligă să renunțe la 
ea, va fi puternic zdruncinat. 

— Asta face din el cel de-al doilea membru al Spiralei care ar 
putea fi şantajistul. 

Se priviră îngrijorați şi îşi reluară căutările. Liz rămase lipită de 
scaun, cu ochii pe ecran, însă Simon, o oră mai târziu, făcu o 
pauză şi se duse să cumpere încă două cafele cu lapte. 

— Uite, iar Europa de Est, zise el după ce îşi reluă cercetarea. 
De data asta e vorba despre Richmond Hornish şi faimosul său 
proiect caritabil — calculatoarele pe care le furnizează la preț scăzut 
pentru toate şcolile din Bulgaria. Comisia investighează dacă nu 
cumva el a beneficiat de reducerea taxelor, ceea ce, potrivit lor, ar 
fi dezavantajat concurența. 

— Adică Hornish ar fi beneficiat de comisioane? 

— Cam aşa ceva. Dacă raportul Comisiei ajunge la această 
concluzie şi Santarosa îl aprobă, după scandalul care se va 
declanşa fără îndoială, Hornish poate să-şi ia rămas-bun de la 
Premiul Nobel pentru Pace. Şi asta după ce şi-a dedicat ultimii 
cinci ani pentru a-şi reface proasta reputație de mercenar al 
finanțelor şi pentru a demonstra că merită acest premiu. 

— Deci are foarte multe de pierdut. Ar putea foarte bine să fie el 
şantajistul. 

Simon încuviință şi se întoarseră la treabă. Parcurseră aproape 
în întregime site-ul şi erau gata să renunțe, când Liz dădu peste 
numele lui Gregory Gilmartin. 

— Aproape că uitasem de fuziunea dintre Gilmartin Enterprises 
cu Tierney Aviation. Probabil fiindcă a primit deja aprobarea SEC? 
în Statele Unite. Nici nu ştiam că Uniunea Europeană trebuie să-şi 
dea şi ea acordul. Doar ambele sunt firme americane. De ce este 
implicată şi Europa? 

— Pentru că ambele firme fac afaceri serioase aici, răspunse el, 


9 Securities arid Exchange Commission, agenție guvernamentală 
americană care verifică legalitatea tranzacţiilor şi asigură protecția 
investitorilor împotriva practicilor ilegale. 

aşa că aprobarea SEC nu e suficientă. Comisia noastră pentru 
concurență nu este ca SEC a voastră - ea are posibilitatea să 
sancționeze firmele care abuzează de poziția dominantă pe care o 
au pe piaţă şi le poate obliga să renunţe la o parte din active. Din 
moment ce o fuziune a fost aprobată, comisia are foarte puține 
posibilități de a opri formarea unui monopol. Ea nu poate exercita 
un control decât înainte de fuziune, de aceea face investigații, 
indiferent de decizia luată de SEC. În funcţie de rezultat, 
Santarosa decide. 

— E o afacere colosală. O lovitură de patruzeci de miliarde de 
dolari. E aşa de mare încât Gilmartin-Tierney poate să ajungă pe 
unul dintre primele locuri printre firmele multinaționale. O afacere 
care ar duce faima lui Gregory Gilmartin pe culmi mult mai înalte 
decât cele atinse de tatăl şi bunicul său, sau cel puțin aşa îmi 
aduc aminte că am citit undeva. Bărbaţii Gilmartin au fost celebri, 
însă se pare că vrea să-i depăşească. 

Simon se lăsă pe spate şi se întinse. 

— Nu prea îmi place ce am descoperit - patru dintre membrii 
Spiralei au motive pentru care să-l şantajeze pe Santarosa. N-am 
reuşit să găsim un răspuns clar, fir-ar să fie. 

— E uimitor câți dintre ei au afaceri care depind de deciziile 
acestui om. Pe de altă parte, mă gândesc că în zilele noastre e 
aproape imposibil să desfăşori afaceri internaționale de un 
asemenea nivel fără să ai de-a face cu astfel de agenții. 

— Ai dreptate. Globalizarea urmăreşte eliminare barierelor 
economice, astfel încât corporațţiile să-şi poată muta fabricile şi 
capitalurile în acel punct de pe glob în care găsesc mâna de lucru 
cea mai ieftină, piața cea mai profitabilă; impozitele cele mai 
scăzute. De fiecare dată când traversează o graniță riscă însă să 
dea peste alte reguli. Unul dintre efectele globalizării este acela că 
acordurile comerciale internaționale afectează capacitatea 
guvernelor de administra problemele interne din țările lor. De fapt, 
încetul cu încetul, guvernele devin nişte simple subsidiare ale 
piețelor financiare... sclave ale pachetelor de acțiuni şi ale 
investitorilor, care nu mai ţin seama de nevoile reale ale cetățenilor 
pe care îi reprezintă. 

— Hrană şi o locuinţă. 

— Şi apă curată şi educație. Uniunea Europeană încearcă să 
controleze corporațţiile, însă atât timp cât profitul este obiectivul 
numărul unu al capitalismului, companiile multinaționale vor face 
totul pentru profit şi vor continua să se afle în conflict cu Comisia 

pentru concurență. Până la urmă - în afară de cazul în care 
globalizarea îşi va pierde totuşi acest caracter mercantil — cred că 
companiile multinaționale le vor învinge. 

— Şi marea masă a oamenilor va pierde. E o perspectivă al 
naibii de tristă, zise ea. 

— Singurul pas înainte pe care l-am făcut a fost acela de a-l 
elimina pe Brookshire, pentru că e singurul politician dintre ei. În 
mod evident că e singurul ale cărui afaceri nu depind de 
Santarosa. Simon îi privi cu atenție chipul. Stai în fața 
calculatorului de aproape două ore. Vrei să faci o pauză cât timp 
caut eu ceva despre Dreftbury? 

— Da. Mulţumesc. 

Liz se duse la bar şi comandă două cafele normale. Pe ecranul 
de deasupra se vedea un reporter de la CNN, care, bătut de vânt 
undeva în Glasgow, citea lista celor aşteptaţi să ia parte la şedinţa 
G-8, ce urma să se desfăşoare acolo luni. Când reveni cu cele două 
pahare de cafea la calculator, pe masă erau aşezate cu fața în jos 
patru coli de hârtie scoase la imprimantă. 

— Mulţumesc, zise el după ce îşi primi cafeaua. Ce-ţi mai aduci 
aminte despre Dreftbury? 

Liz se aşeză. 

— Staţiunea este foarte frumoasă - dealuri domoale, copaci şi 
terenuri de golf chiar pe malul mării. Hotelul este aşezat pe un 
deal înalt şi e construit pe ruinele unui castel. Drumul care duce 
la el oferă o privelişte spectaculoasă. De pe şosea se văd hotelul şi 
terenurile de golf. 

— Asta ne va ajuta. Simon întoarse cele patru foi de hârtie. În 
partea de sus a primei pagini se putea citi: 

HOTELUL DREFTBURY, TERENURI DE GOLF ŞI APE TERMALE. 
O STAȚIUNE DE LUX RENUMITA PENTRU CAMPIONATUL 
ORGANIZAT AICI. 

Simon aranjă cele patru coli astfel încât formară un dreptunghi. 

— Aceasta e o hartă a complexului. Proprietatea e destul de 
mare - aproape trei sute cincizeci de hectare. Hotelul central avea 
două aripi care se întindeau şi se curbau formând un fel de „U” 
întors. În incintă se aflau şi alte clădiri exterioare, drumuri de 
acces, precum şi numeroase terenuri unde se puteau practica şi 
alte sporturi. 

Cu un deget, Liz îi arătă un braț de uscat care înainta în mare. 

— Unul dintre terenurile de golf se extinde în peninsula asta. 
Faleza e înaltă şi abruptă, iar în câteva locuri aproape că nu există 

deloc plajă. Îmi aduc aminte că eu şi mama am încercat o dată să 
trecem pe acolo, dar n-am reuşit. 

Pădurile care înconjurau vasta proprietate intrau în câteva 
locuri şi pe pământurile acesteia. Staţiunea Dreftbury era 
mărginită într-o parte de mare, iar în cealaltă de autostrada care 
venea dinspre Ballantrae şi Loch Ryan în sud şi ducea spre Troon 
şi Symington în nord. 

— N-am reuşit să aflu nimic despre modul în care au fost 
repartizați oaspeţii în camere. 

Simon puse degetul pe hartă. 

— Aici e poarta principală pe unde se intră de pe şosea iar aici e 
intrarea de serviciu. Aşa cum ţi-am spus, măsurile de securitate 
vor fi foarte severe — poliția locală, probabil forțe de la Glasgow şi 
de la Scotland Yard şi bineînţeles, firmă privată. În weekend-ul 
ăsta Dreftbury poate reprezenta o ţintă pentru terorişti, aşa că şi 
MI5 va fi prezentă acolo. Ne putem aştepta ca perimetrul să fie 
patrulat în permanenţă. Nu va fi uşor de intrat acolo, nici chiar 
pentru noi. 

Liz dădu din cap străbătută de un fior. 

— Ştiu. Trebuie să fim cu ochii în patru tot timpul. 

— Hai să plecăm de aici. Trebuie să ne pregătim pentru cel mai 
important rol al carierei noastre. 

Undeva în nordul Europei 


Sarah se trezi brusc deşi zgomotul valurilor care loveau ritmic 
stâncile scăzuse în intensitate, ceea ce însemna probabil că se 
aflau în timpul refluxului. Lumina dimineţii pătrundea printre 
ferestrele zăbrelite şi colora în nuanţe de roz pereții, duşumeaua şi 
tavanul celulei, toate din blocuri roşcate de calcar peste care se 
aşezase patina secolelor. Îngrijorată, Sarah se dezlipi uşor de 
Asher, care se părea că avusese parte de un somn bun după ce 
reuşise să se încălzească. Dădu ocol celulei în căutarea unei căi de 
ieşire, însă blocurile de calcar păreau foarte solide. 

Tocmai se oprise şi examina uşa, făcută din lemn masiv, cu 
legături de fier, când, de cealaltă parte, se auzi scrâşnetul metalic 
al zăvorului. Se dădu repede înapoi şi uşa se deschise. În cadrul ei 
se afla unul dintre bărbaţii pe care îi văzuse cu o seară înainte. 
Acesta ţinea într-o mână un pistol-mitralieră AK-47, iar în cealaltă 
o pungă de hârtie pe care o aruncă în interiorul celulei. În spatele 
lui se vedea un coridor îngust, cu tavanul jos, tipic pentru castelele 
medievale. 

— Sandvişuri, spuse individul, aruncând o privire lipsită de 
interes în interiorul celulei. 

Sarah îl studie cu atenție, încercând însă să pară cât mai 
indiferentă. Temnicerul avea sprâncene groase şi o față asimetrică. 
Întreaga sa făptură emana plictiseală. Ținea neglijent în mână 
pistolul. La brâu, într-un toc de piele, se vedea un telefon mobil. 

— Mulţumesc, încercă ea să lege o conversație. E frumos afară? 

El o privi ca şi cum n-ar fi fost în toate mințile şi făcu un pas 
înapoi. 

— Hei, ripostă ea, asta e tot? Ne e foame. 

— Dacă vreți să mâncaţi, bine. Dacă nu, iarăşi bine. 

Bărbatul închise uşa şi trase zăvorul la loc. 

— Mâncare? întrebă Asher de pe patul pliant. Se trezise şi se 
ridicase în capul oaselor. 

Vocea sa avea mai multă forță decât în noaptea precedentă. 
Chiar dacă se afla în cealaltă parte a celulei, Sarah observă că 
privirea lui se limpezise. Părul lui negru şi ondulat era năclăit, însă 

îi revenise culoarea în obraji. Se aşezase pe marginea patului, 
proptindu-se ferm cu picioarele pe duşumea şi-şi ținea spatele 
drept. Arăta foarte bine dacă nu luai în seamă cearcănele de sub 
ochi şi cutele din jurul gurii. Razele soarelui ce intrau în celulă 
prin ferestrele înalte creau un joc de lumini şi umbre pe fața lui 
ascuţită. 

Sarah se aşeză pe pat lângă el şi începură să mănânce 
sandvişuri cu ou şi şuncă şi împărțiră sticla cu apă ce se găsea în 
pungă. Din clipa în care gardianul îşi făcuse apariția cu mâncarea, 
în mintea lui Sarah începuse să se înfiripe un plan. 

— S-ar putea să existe o cale de ieşire de aici, dar problema e 
dacă tu te simți suficient de bine ca să-mi dai o mână de ajutor. S- 
ar putea să fie vorba de o luptă. 

Ochii lui Asher căpătaseră strălucirea unor agate. 

— Spune-mi despre ce e vorba. 

— Avem nevoie de o piatră mare şi ascuţită. Ceva cu aspect 
amenințător. Când se întoarce gardianul, tu vei sta cu piatra 
ridicată, ca şi cum ai vrea să-l ataci. Având în vedere că se pare că 
nu intenționează să ne omoare — cel puțin deocamdată - ar trebui 
să încerce să te doboare, probabil cu ajutorul armei. Deci tu va 
trebui să stai suficient de departe de uşă, încât el să fie nevoit să 
înainteze câțiva paşi. Aici intervin eu. Voi sta lipită de zid, lângă 
uşă. Când se repede la tine, eu îl fac să scape arma din mână cu o 
lovitură de picior. El se întoarce spre mine şi tu pui mâna pe armă. 

Asher se dezumflase. 

— Doamne Dumnezeule, Sarah. Ce te face să crezi că un 
asemenea plan ar putea avea şanse de reuşită? 

— Gardianul. Moare de plictiseală. E neglijent, fiindcă e convins 
că nu reprezentăm nici un pericol pentru el. 

Asher căzu pe gânduri. 

— Există însă riscul ca ordinele pe care le-a primit în legătură 
cu noi să se fi schimbat între timp, sau ca tu să nu reuşeşti să-l 
loveşti suficient de tare peste mână încât să scape pistolul. Eşti 
sigură că te mai descurci la karate ca să reuşeşti? Vreau să spun 
că a trecut foarte mult timp de când ai urmat programul de 
antrenament. 

— Să ştii că am şi alte preocupări în afară de scris şi de munca 
de cercetare cât timp hoinăreşti tu prin lume, îi răspunse ea cu 
răceală. 

El înțelese că era mai înțelept să pună capăt discuţiei pentru că 
repetatele şi lungile lui absenţe constituiau mereu un subiect de 

dispută. Se simţea vinovat fiindcă ar fi trebuit să fie şi el la curent 
cu faptul că ea urmase cursuri de karate în timp ce el fusese 
plecat. Se uită la ea cu coada ochiului. Avea încă urme de praf pe 
față şi expresia aceea furioasă ce indica clar că nu era dispusă să 
cedeze nici un pas. Îi plăcuse dintotdeauna această trăsătură a 
caracterului ei. 

Se pregătea să-i spună acest lucru, însă Sarah i-o luă înainte: 

— Problema este dacă tu eşti suficient de refăcut. Pentru că, 
chiar dacă planul meu funcționează, tot va trebui ca după aceea să 
scăpăm din locul ăsta. Şi asta ar putea să însemne că vom fi 
nevoiţi să alergăm. 

Asher încuviință cu o mişcare a capului. 

— Sunt în stare să ignor durerea. 

— Până devine atât de puternică încât îți pierzi cunoştinţa. 

— Nu se va întâmpla aşa ceva, o asigură el. 

Însă amândoi ştiau că era foarte posibil să se întâmple. Nu 
aveau însă alte opțiuni. Terminară de mâncat şi apoi trecură la 
treabă, cercetând pereţii bucată cu bucată, în căutarea unei aşchii 
suficient de mare pentru a-l face pe gardian să reacționeze. 

* 

Razele soarelui de după-amiază încălzeau pereții de piatră ai 
celulei şi aerul mirosea a mare. Sarah găsise două blocuri de 
piatră crăpate, însă nici ea nici Asher nu reuşiseră să desprindă 
vreo bucată din perete. În toată celula nu exista nimic care să 
poată fi folosit pe post de armă şi gardianul se putea întoarce din 
clipă în clipă. 

— M-am tot gândit, începu Asher şi am ajuns la concluzia că nu 
suntem în Elsinore. Cred că ne aflăm în Scoţia, undeva pe coastă. 

— Pentru numele lui Dumnezeu, cum ai ajuns la concluzia 
asta? Sarah stătea pe vine şi se uita fix la el. Era ceva obişnuit 
pentru Asher s-o surprindă cu deducțiile sale. 

— Din mai multe motive. În primul rând, afară sunt oameni 
care joacă golf. Am prins câteva frânturi de conversație. Golful este 
sportul naţional al Scoției. În al doilea rând, nu am fost suficient 
de mult în aer ca să fi putut ajunge mai departe. Şi în al treilea 
rând - Asher făcu o grimasă încercând să explice mai bine locul 
ăsta miroase a Scoţia. Umezeala din aer. Miros de iarbă neagră. 
Marea zbuciumată. Falezele înalte. Răcoare, chiar dacă ne aflăm în 
luna iulie. Şi apoi mai este şi castelul ăsta vechi — Scoţia e plină de 
aşa ceva. Bineînţeles e posibil să mă înşel. 

Sarah ştia însă că el era convins că are dreptate. Agenţii cu 

adevărat valoroşi posedau ceea ce purta numele neştiinţific de fler. 
Datorită unei combinaţii între experiență, trăsături moştenite şi 
curaj, aceştia erau în stare să găsească intuitiv răspunsuri care de 
cele mai multe ori se dovedeau surprinzător de corecte. 

— Probabil că ai dreptate, recunoscu ea. Însă nu văd cum ar 
putea să ne ajute descoperirea asta. 

— Da. Bănuiam că ai să spui asta. Asher se pregătea să prezică 
apropierea unei furtuni, când de afară ajunse până la ei o voce 
suficient de aproape ca să se audă destul de clar. 

Sarah înălță brusc capul. 

— Îl auzi? 

— Se pare că e individul care ne-a adus cu maşina de la 
aeroport aseară. 

— Malko. Înţelegi ce spune? 

— Nu, nu reuşesc... 

Ea se repezi atunci la patul pliant ce rămăsese nefolosit. Avea o 
ramă de metal sudată, peste care era întinsă o pânză murdară. 
Sarah sprijini rama vertical de perete, la un unghi de aproximativ 
treizeci de grade. 

— Vino te rog aici şi ține-l! 

— Imediat. 

În timp ce Asher se aplecă peste patul pliant încercând să-l țină 
pe loc, Sarah se dădu înapoi până la peretele opus, îşi făcu vânt, 
sări şi păşind pe pânza patului, reuşi să se apuce cu mâinile de 
zăbrelele de la fereastră. Rămase agățată acolo şi-şi băgă picioarele 
între ramă şi pânză. 

— Ce spune? o întrebă Asher. 

— Şşşt! 

Ştia acum cum arată acest Malko - solid, musculos, îmbrăcat 
într-un costum scump. Avea una din fețele acelea lungi şi lipsite 
de orice element spectaculos, o față care trecea nebăgată în seamă. 
Tipul de personaj care se pierdea foarte uşor în mulțime, un 
avantaj pentru un ucigaş plătit. Purta ochelari de soare şi vorbea 
la mobil. Era singur şi se plimba de-a lungul falezei. Se uita în 
permanență în toate părțile, de parcă terenul îngrijit din jur ar fi 
fost plin de hoarde de adversari. Nu dădea semne de nervozitate, 
era pur şi simplu vorba de vigilența unui profesionist. În spatele 
lui se vedea marea, cenuşie şi zbuciumată după furtuna din 
noaptea precedentă. 

„... în Alloway, spunea Malko. Totul va fi pregătit acolo. 

Nu aveţi de ce să vă faceţi probleme, sir. Avem timp suficient. Îi 

voi comunica asistentului mesajul. Puteţi să vă bazaţi pe mine. 
Urmă o pauză, după care Malko zise încet, forțând-o pe Sarah să 
se încordeze pentru a putea auzi ceva: „Vă — mulțumesc, sir. Da, vă 
mulțumesc.” 

După ce întrerupse legătura şi băgă telefonul în buzunar, Malko 
se întoarse cu fața spre mare. Bărbatul acesta îi provoca lui Sarah 
o senzație ciudată, era exact ca un câine de luptă pe care tocmai îl 
lăudase stăpânul. Brusc, Malko se răsuci pe călcâie şi dispăru cu 
paşi hotărâți după un colț al clădirii. Sarah cobori de pe marginea 
de sus a patului şi-i povesti lui Asher ce auzise. 

— Nu e aşa că Alloway se află în Scoţia? întrebă ea după ce 
termină de povestit. Locul unde s-a născut Robert Burns!0. 

Ai avut dreptate în privința locului în care ne aflăm. 

El încuviință cu o mişcare a capului. 

— Când ai privit în direcția mării, ai văzut vreo insulă? 

— Am văzut. Cred că era o insulă, deşi arăta mai mult ca o 
stâncă de forma unei pâini. 

— Aha! Trebuie să fie vorba despre Ailsa Craig. Acum ştiu. Ne 
aflăm pe Firth of Clyde, în sud-vestul Scoției. Am mai fost pe aici 
acum câţiva ani, în drum spre Glasgow. Hai să ieşim naibii de aici. 
Dacă acesta e un hotel, înseamnă că au şi maşini. Eu sunt gata să 
evadez, tu nu? 


Dreftbury, Scotia 


Autostrada A77 urma conturul intrândului pe care marea îl 
făcea în uscat în dreptul estuarului Firth of Clyde şi şerpuia apoi 
printre dealurile verzi, pe care păşteau vaci colorate în alb şi maro 
din rasa Ayrshire. Simon se afla la volanul unu nou Land Rover, în 
timp ce Liz urmărea cu atenție indicatoarele rutiere, în căutarea 
drumului care ducea spre Dreftbury. La intervale regulate, Simon 
verifica în oglinda retrovizoare şoseaua din spatele lor. 

De fiecare dată când îl privea, Liz avea un sentiment ciudat. La 
un moment dat, în cursul ultimelor patruzeci şi opt de ore, Simon 
încetase să mai fie o reminiscență a copilăriei. Stătea lângă ea 
deghizat — părul de un blond murdar, ochelari de soare, un sacou 
sport ieftin şi o cravată din fire sintetice. Cu fața sa mare şi nasul 
diform, putea foarte bine trece drept antreprenor de pompe 


10 Robert Burns - poetul naţional al Scoției (1759-1796) (n.tr.). 

funebre sau agent guvernamental. Liz era sigură că nici măcar 
prietenii lui cei mai apropiați — dacă mai avea aşa ceva - nu l-ar fi 
recunoscu sub înfăţişarea aceea. 

— Te uiţi la mine, zise el fără să întoarcă privirea. 

— Nu te-ai înroşit. 

— Trebuia să mă înroşesc? 

— Îţi admiram pur şi simplu noua înfăţişare. 

— Oh! făcu el şi-i zâmbi cu gura până la urechi. 

Folosind una din identitățile lui false, închiriaseră Land Rover- 
ul la ieşirea din Dumfries, locul unde abandonaseră Jeep-ul. 
Cumpăraseră din oraş două telefoane mobile, haine şi vopsea de 
păr. După aceea, găsiseră un motel unde plătiseră pentru o noapte 
întreagă, însă nu stătuseră decât ca să se spele, să-şi vopsească 
părul şi să-şi schimbe hainele. Liz mai avea ceva din banii pe care 
îi găsise în portofelul lui Sarah şi îi împărțise cu Simon. Cu 
ajutorul aparatului de fotografiat pe care Simon îl avea în geantă, 
îşi făcuseră poze şi îşi pregătiseră două legitimaţii MI6 false. Ea 
devenise Veronica Young, iar el Douglas Kennedy. 

Reveniseră apoi pe autostrada A75, merseseră spre vest spre 
Stranraer, în uriaşul intrând Loch Ryan, de unde cotiseră spre 
nord, pe A77. 

— Şi eu sunt foarte impresionat de înfăţişarea ta, zise Simon. 
Nimic nu se compară cu satisfacția de a te afişa în aceeaşi maşină 
cu o amazoană sexy cu părul cărunt. 

— Pardon? 

— La ce te aşteptai? Ai părul unei bătrâne de şaptezeci de ani şi 
fața unei studente. Şi costumul ăsta negru stă prea bine pe tine ca 
să fie convingător. Ai reuşit să obţii combinația perfectă pentru un 
anumit gen de fantezii sexuale. 

— Îţi baţi joc de mine. 

— Numai puţin. 

— Faci abstracție de toate ridurile astea la care am muncit 
atâta. 

— Nici nu era prea greu. 

Traficul devenise din ce în ce mai aglomerat şi Simon fu nevoit 
să încetinească la intrarea într-o curbă largă. Liz cercetă zona. 
Sus, în stânga lor, pe un deal care se termina deasupra mării, 
apăruse o clădire impunătoare, cu pereţi albi şi acoperiş din țiglă 
roşie, decorată cu coloane şi arcade. 

— Acolo e. Ţinta călătoriei noastre — hotelul Dreftbury. 

Liz încuviință cu o mişcare a capului întrebându-se ce îi aştepta 

acolo. Celebrele terenuri de golf ale stațiunii se întindeau în jurul 
complexului, ca un covor de un verde strălucitor, punctat ici şi 
colo de porțiunile dezgolite ale obstacolelor şi mărginite de garduri 
vii. Se vedeau şi câțiva jucători ce îşi legănau crosele care 
scânteiau în lumina soarelui pe jumătate acoperit de norii ce 
începuseră din nou să se adune. Mirosea a furtună şi trecerea 
norilor desena umbre negre pe pantele domoale ale dealurilor. 

Pe Liz o năpădiseră amintirile... marele salon, barul cu 
minunata terasă din piatră de unde se putea admira întreaga vale 
şi estuarul, ascensoarele, lungile şi întortocheatele coridoare, 
serviciul impecabil. 

Simon apăsă frâna. Fusese nevoit să încetinească la fel ca şi 
celelalte maşini din fața lui. 

— Ce s-a întâmplat? Liz încercă să vadă ce se petrecea în față, 
pe autostradă, la ieşirea din curbă. 

— Uite acolo răspunsul. Simon fu din nou înconjurat de 
amintirile legate de Viera şi în special, de noaptea aceea violentă 
din Bratislava. Demonstranțţii antiglobalizare s-au adunat aici. 

Ajunseseră într-un punct de unde puteau vedea nu numai 
magnificul hotel, ci şi întreaga vale până la baza dealului pe care 
se aflau clădirile. Din vale şerpuia în sus, către hotel, o şosea cu 
două benzi, plină cu autovehicule. Drumul se întindea de-a lungul 
înaltului zid de piatră ce înconjura stațiunea. Limuzine cu geamuri 
fumurii îşi aşteptau rândul pentru a intra pe poarta principală, 
unde erau supuse unei minuțioase verificări de securitate, în timp 
ce camioanele şi furgonetele erau îndrumate spre intrarea de 
serviciu. 

De cealaltă parte a drumului se aflau însă câteva mii de 
demonstranți, ţinuţi în frâu de poliţişti în uniformă care 
instalaseră deja bariere. Îmbrăcaţi simplu, cu rucsacuri în spate, 
protestatarii strigau şi agitau pancarte. Undeva deasupra, pe 
coama unui alt deal, se vedea punctul de comandă, unde nişte 
indivizi cu binocluri la ochi şi cu aparate de emisie-recepţie, dirijau 
mişcarea mulțimii masate lângă drum. 

— Dă drumul la radio, zise Simon scurt. Văd şi reporteri de la 
televiziune. 

În timp ce Liz căuta un post care să transmită un reportaj de la 
fața locului, Simon îi povesti despre frustrările antiglobaliştilor, 
despre furia lor îndreptată împotriva marilor agenții de presă, care 
le luau foarte rar în serios acuzaţiile şi plângerile. Furia de a se 
simți marginalizați şi neluați în seamă. 

— Nu mă surprinde deloc faptul că se află aici, spuse Simon. 
Am informat de multă vreme că se coace ceva. Încercau să 
găsească un prilej pentru a deschide ochii publicului şi reuniunea 
Nautilus e tocmai ce le trebuie. Dacă reuşesc să împiedice 
desfăşurarea întâlnirii... 

— Uite indicatorul spre Dreftbury, îl întrerupse Liz. Găsise şi un 
post care transmitea de la fața locului şi dădu sonorul mai tare. 

Simon ieşi de pe autostradă şi mări viteza pe şoseaua locală. La 
radio se auzea vocea unei reportere care încerca să acopere 
vacarmul produs de claxoanele maşinilor şi de strigătele 
demonstranților. 

— Din fața exclusivistei stațiuni Dreftbury. De partea cealaltă a 
şoselei se află, după estimările noastre, mai bine de trei mii de 
demonstranți. Câţiva au ridicat în aer un balon uriaş, de forma unui 
porc de culoare roz aprins. Se pare că nu le lipseşte umorul... pe porc 
scrie, porcul capitalist= aer cald!!. Pe măsură ce trece timpul sosesc 
din ce în ce mai mulți agitatori. Încearcă în permanenţă să treacă de 
baricade şi să țâşnească spre cele două intrări în stațiune, însă sunt 
arestați înainte de a apuca să facă câțiva paşi. Sunt încărcați în 
dubiţe şi trimişi la secția locală de poliție. Inspectorul Hepburn, 
reprezentantul forțelor locale ne-a declarat că până acum nu s-au 
înregistrat răniți, însă insistă ca publicul să ocolească zona. Nu 
putem decât să fim de acord cu inspectorul. Nu ne amintim să mai fi 
trăit o astfel de experiență. O asemenea mulțime agitându-se într-un 
spațiu atât de mic. Ajuns în fața intrării de serviciu, autobuzul în care 
se afla orchestra de coarde din Glasgow a fost oprit şi muzicienii 
obligați să-şi prezinte instrumentele la control. Artiştii nu au fost 
deloc mulțumiți de tratamentul aplicat, însă nici o persoană care intră 
înăuntru nu este exceptată de la control. Ne îndreptăm acum spre 
şirul de limuzine, unde vom încerca să stăm de vorbă cu câţiva dintre 
invitați. Este vorba despre personaje din elita mondială, care, potrivit 
celor afirmate de protestatari, se află aici pentru a conspira în 
legătură cu modul în care va fi condusă omenirea în anul următor.” 

Vocea femeii scăzu în intensitate apoi se auzi din nou, strigând 
de data aceasta: 

— „Dă-te la o parte, tinere! Suntem de la Radio Edinburgh. Nu de 
la poliție. Cum îți permiti! Nu poţi să ne opreşti! Domnule! Domnule!” 

Se auzea cum lovea cu degetul într-un parbriz. 

„Vă rog să coborâți geamul ca să vă pun câteva întrebări!” 

Liz micşoră volumul şi Simon apăsă pe pedala de frână. 


11 În original HOT AIR - joc de cuvinte, hot air însemnând şi discuții 
lipsite de sens, inutile. 

Ajunseseră la capătul coloanei de vehicule ce înainta cu pas de 
melc spre cele două intrări. 

— Bine măcar că am ajuns în dreptul zidului, zise Liz. 

— Uite acolo, printre copaci. 

În timp ce Land Roverul înainta bară la bară cu maşina din faţă, 
Liz privi spre pâlcurile dese de copaci de la marginea domeniului. 
De după un trunchi de copac îşi făcuse apariția un ciobănesc 
german ținut în lesă de un bărbat în uniformă neagră, cu un 
pistol-mitralieră pe umăr. Patrulau perimetrul. Văzu imediat şi alți 
bărbați, alți câini.. 

Simti că i se pune un nod în gât. 

— Descurajant, zise ea. Agenţi de securitate privați? 

Simon încuviință. 

— Am vrut să-ți arăt ce ne aşteaptă. 

* 

Asher nu era un om care să se sperie prea uşor. Nu-i stătea în 
fire să-şi facă prea multe griji. Pentru el, îngrijorarea era un semn 
de nehotărâre şi de neputinţă. Însă din clipa în care Sarah fusese 
răpită, nodul din stomac nu-l mai părăsise. Era un semnal al fricii. 
Reîntâlnirea din Paris îl liniştise pentru moment, ştiind că Sarah 
era în viață. Nodul îi revenise imediat. Sarah nu scăpase din 
pericol şi el nu era în măsură s-o ajute. 

Planul ei ar fi putut avea şanse de succes, însă bucata de rocă 
de care aveau nevoie întârzia să apară, deşi cercetaseră cu cea mai 
mare atenție trei dintre pereţii celulei şi trecuseră acum la cei de-al 
patrulea. Căutau crăpături şi trăgeau de fiecare colț ieşit în afară. 

Deodată, luându-l total prin surprindere, un bloc de piatră roşie 
de formă neregulată, lat cam de cincisprezece centimetri, se mişcă 
în perete. 

Asher trase puţin mai tare şi bucata de zid căzu în braţele sale. 

Sarah se întoarse spre el, cu ochii cât cepele. 

— Ai găsit o bucată! E perfectă! 

Simon nu răspunse. Rămăsese cu ochii ațintiți în gaura din 
perete. 

Zgomotul metalic al zăvorului mişcat de la locul lui îl făcu să se 
răsucească pe călcâie. 

— Vino repede aici cu piatra, îi spuse ea. Pregăteşte-te şi te 
prefaci că-l ataci! 

— Nu! Aşteaptă. Schimbare de plan. Du-te la uşă şi poartă-te 
drăguţ cu el. Să nu cumva să-l ataci. Simon puse repede piatra 
înapoi în perete. Îşi scutură praful de pe mâini şi se culcă pe patul 

pliant. Exact în clipa aceea uşa se deschise. 

Sarah se afla deja acolo. 

— Mulţumesc, spuse ea aceluiaşi bărbat care le adusese 
mâncarea şi mai devreme. 

Lipsa de interes a acestuia părea că se accentuase. Avea cu el 
pistolul-mitralieră şi telefonul mobil. Individul mormăi ceva, îi 
întinse alte două sticle cu apă şi o pungă de hârtie, după care 
părăsi încăperea. 

Se auzi din nou zăvorul tras de cealaltă parte a uşii. 

— Foarte bine, zise Asher zâmbind. Îi făcea plăcere că din când 
în când ea îl asculta şi făcea ce-i spunea el. 

Dar Sarah se răsuci furioasă. 

— Sper să fi descoperit un miracol în peretele ăla. 

Imediat după ce se înregistrase la recepție, Sir Anthony 
Brookshire urcase grăbit în apartamentul său, dezgustat din cauza 
mulțimii de agitatori fanatici care nu doreau decât să distrugă ceea 
ce, în mod normal, ar fi trebuit să fie un weekend liniştit, dedicat 
consensului şi găsirii unor soluții. Stătea acum în picioare lângă 
fereastră, îmbrăcat cu sacoul său favorit cu carouri şi cu petice din 
piele la coate. Ţinea mâinile la spate şi privea în vale, unde se 
agitau şi urlau idioții aceia. 

Era stăpânit de un sentiment ciudat, ca şi cum timpul ar fi 
trecut prea repede pe lângă el. La un moment dat se întâmplase 
ceva şi de atunci lucrurile nu mai merseseră aşa cum trebuie. 
Oare nu mai era în stare să țină pasul cu vremurile? 

„Mi-am petrecut întreaga viață încercând să înțeleg cum 
funcţionează lumea în care trăim, îşi spuse el. Încercând să 
descopăr ce se află la baza civilizaţiei. Care este semnificația 
victoriilor şi înfrângerilor noastre, ce se ascunde în spatele abilității 
noastre de a căuta fericirea şi de a suporta tristețea. Am crezut că, 
dacă facem cu toții parte din aceeaşi lume, dacă suntem 
reprezentanţii aceleiaşi specii, e normal să acţionăm cu toții în 
aceeaşi direcţie. A fi împotriva globalizării e ca şi cum ai vrea să dai 
ceasul înapoi. Ca şi cum ai crede că Pământul e plat. Ca şi cum ai 
crede în zâne şi vrăjitoare, ca şi cum te-ai închina la nişte zei 
păgâni”, încheie el şi oftă adânc. 

Nu-i plăcea calea pe care apucase, însă nu vedea nici o 
posibilitate de întoarcere. Standardele trebuiau menținute la cel 
mai înalt nivel şi pentru asta era necesar ca cineva să păstreze 
direcția. La urma urmei, anduranța era probabil cea mai mare 
virtute. 

— Ce vor demonstranții ăştia? întrebă el. 

Cesar Duchesne aşteptase în picioare, aproape de uşă, îmbrăcat 
cu o jachetă de tweed şi cu pantaloni maro. Avea deasupra 
buzunarului de la piept un ecuson de culoare galbenă, semnul 
distinctiv al asistenţilor personalităților prezente la întrunire, deşi 
continua să îndeplinească funcția de responsabil cu securitatea al 
Spiralei. 

— Vor modificarea politicii Fondului Monetar Internațional şi 

Băncii Mondiale, răspunse el. Eliminarea datoriilor țărilor din 
lumea a treia. Stabilirea unei taxe de unu la sută pe toate 
tranzacțiile speculative din lume, care să constituie un fond de un 
trilion de dolari pentru creşterea economică a țărilor subdezvoltate. 
Înfiinţarea unui tribunal asemănător celui de la Nurenberg, unde 
să fie judecaţi toți cei care, după părerea lor, sunt răspunzători 
pentru actuala dezordine economică la nivelul planetei şi pentru 
transferul de resurse de la cei săraci şi clasa de mijloc, spre cei 
bogați. 

— Asta e tot? întrebă supărat Brookshire. Era plictisit de 
pretenţiile acelora care nu aveau nici priceperea, nici experiența 
necesară pentru a înțelege complexitatea fenomenelor mondiale. 
Indivizii aceştia se temeau pentru propria lor supraviețuire, nu 
pentru cea a lumii întregi. Nişte ființe nefolositoare şi neînsemnate. 

— După ce că sunt ignoranți, mai şi persistă în ignoranța asta a 
lor, de parcă ar fi un talisman sau o relicvă religioasă. 

Nişte fanatici. Dacă vor schimbare, ar trebui să înțeleagă mai 
întâi cum funcționează lumea modernă! Brookshire oftă adânc, 
făcând o pauză. Au vreun motiv anume ca să nu ne lase în pace 
nici aici? 

— Vor să atragă atenţia asupra organizaţiei Nautilus. Să vă 
forțeze pe dumneavoastră şi pe oaspeţii dumneavoastră să ieşiţi în 
fața opiniei publice. Să dea cortina la o parte, dacă vreți. Vor 
declanşarea unei anchete de substanță asupra activităților 
organizației. 

— Da? Pot să fie siguri că nu vor obține nimic dacă acționează 
ca nişte copii răsfățați care ţipă şi sar în sus. Uită-te la ei. Au nişte 
pumni ca ai țâncilor de doi ani. 

Brookshire plecă de lângă fereastră şi se aşeză. Îl studia supărat 
pe omul său de încredere. Se chinuia să se calmeze, să revină la 
afaceri. 

— Henry Percy e mort? 

Duchesne înclină respectuos capul. 

— Aşa cum ați ordonat. 

— Şi Sansborough şi Childs? 

— Au reuşit să scape. 

— Ce? Duchesne, să ştii că... 

Duchesne îl întrerupse însă rapid: 

— Am mai multe să vă raportez. Au reuşit nu numai să ajungă 
la concluzia că şantajistul s-a aflat în spatele morţii lui Franco 
Peri, petrecută cu câteva luni în urmă, ci au descoperit şi că 

execuția acestuia a avut drept scop grăbirea preluării de către 
Carlo Santarosa a funcției de şef al Comisiei pentru concurenţă. 
Cred că au dreptate. Sunt convinşi că şantajistul are nevoie de 
aprobarea lui Santarosa pentru o anumită afacere importantă. 
Henry Percy le-a spus că Santarosa se va afla la Dreftbury. 

Sir Anthony îşi aşeză coatele pe braţele fotoliului, îşi încrucişă 
degetele şi-şi sprijini bărbia în pumni, studiindu-l pe responsabilul 
cu securitatea. Acesta rămăsese în picioare într-o postură aparent 
relaxată. Lui Sir Anthony nu i se părea însă că omul se afla în 
largul lui. Pentru prima dată de când îl cunoscuse, pe fața 
individului se putea citi îngrijorare şi nervozitate. Foarte bine. Era 
absolut necesar ca Duchesne să fie mai motivat şi mai alert decât 
fusese până atunci, fiindcă veştile pe care i le dăduse acesta, erau 
cu adevărat importante. 

— Deci tu crezi că vor veni şi ei aici ca să-l descopere pe 
şantajist prin intermediul lui Santarosa. Probabil că ai dreptate. 
Cine ar fi crezut că vor ajunge atât de departe? Bănuiesc că ai 
aranjat totul în aşa fel încât să punem mâna atât pe cei doi, cât şi 
pe şantajist. 

Duchesne îi descrise măsurile pe care le luase şi modul în care 
plănuia să acționeze. 

Sir Anthony făcu doar câteva modificări minore planului. De 
îndată ce rămase singur, se ridică din fotoliu. Fusese toată viața 
un vânător, se pricepea şi îi făcea plăcere să umble cu armele de 
foc. Primise prima puşcă la vârsta de opt ani, prima carabină la 
cincisprezece şi primul pistol la şaisprezece. Trase un sertar şi 
scoase de acolo pistolul său favorit, marca Browning. 

Îl curăţase şi-l încărcase înainte de a părăsi Londra. Se aştepta 
să nu aibă nevoie de el, însă un om înțelept îşi ia întotdeauna 
măsuri de prevedere. În timp ce cântărea arma în mână, îşi văzu 
imaginea în oglindă. Părul argintiu şi bogat, pieptănat cu grijă spre 
spate, capul mare, obrajii proaspăt raşi, bărbia mândră, croiala de 
o eleganță tradițională a hainelor. Constituția sa atletică. Şi 
privirea aceea hotărâtă, plină de înțelepciune, pe care o cultivase o 
viață întreagă. Da, era un reprezentant al vechii generaţii. Însă 
experienţa sa se îmbina cu pragmatismul şi idealismul. Îi veniră în 
minte cuvintele pe care le rostise Platon în legătură cu democrația 
ateniană - pedeapsa pentru greşeala de a nu participa la viața 
politică este să fii condus de nişte oameni inferiori ție. 

* 
Simon înşfacă geanta sport, iar Liz îşi puse pe umăr poşeta. 

Lăsară Land Rover-ul parcat pe marginea şoselei şi începură să 
avanseze prin zona care îi separa pe agitatorii care ţipau şi îşi 
agitau pancartele, de forțele de securitate. Aerul mirosea a ozon şi 
a sudoare. Era trecut de ora cinci după amiază şi şirul de maşini 
care aşteptau să intre la Dreftbury se scurtase foarte mult. Cu 
toate acestea, era mult mai uşor să meargă pe jos. 

Se apropiau de intrarea de serviciu şi poliţiştii care cercetau 
vehiculele cu ajutorul câinilor se înmulțiseră. Agenţi de securitate 
în civil îi percheziționau pe pasagerii maşinilor şi verificau 
încărcătura acestora. Unul sparse o cutie de carton plină cu lapte. 
Un altul tăie cu un cuțit o pungă în care se afla nişte mazăre 
congelată. Căutau probabil revolvere sau Semtex. În acelaşi timp, 
patru protestatari mai în vârstă se strecurară pe sub baricade şi 
traversară în fugă strada, îndreptându-se spre poartă, cu părul alb 
scânteind în soarele amiezii. Forțele de securitate se repeziră după 
ei să-i prindă. 

— Asta-mi aduce aminte de cele petrecute la Bratislava în seara 
în care Viera şi-a dat foc, spuse Simon neliniştit. Aşa au început 
confruntările şi acolo. Cerceta mulțimea din spatele ochelarilor de 
soare, încercând să simtă tensiunea care se acumula. Erau acolo 
fețe pe care le recunoscu imediat, aceeaşi profesori şi laboranti, 
femei casnice şi studenți, germani, polonezi, slovaci, cehi şi 
englezi. 

— Nu sunt deloc surprinsă. Protestatarii nu vor reuşi niciodată 
să învingă, doar ştii asta. 

— Nu vor accepta niciodată aşa ceva. Uită-te la bătrânii ăia. Nu 
vor să renunțe cu nici un chip. 

Poliţiştii le puseseră cătuşe celor patru şi-i conduceau spre o 
dubiță. Bătrânii zâmbeau trist, ca şi cum ar fi fost dați afară de la 
o petrecere. 

— Aceştia nu sunt agitatori. Protestatarii încep prin a dori să 
aibă o viață mai bună, chiar dacă modul în care văd ei această 
viață mai bună nu este cel mai corect. Vor să facă o revoluție 
pozitivă. Protestele violente nu înseamnă însă revoluție. Acest tip 
de proteste sunt reacționare şi se termină întotdeauna printr-o 
înfrângere. Singurul rezultat este o eliberare emoţională imediată. 
Ea este urmată de un sentiment de inutilitate, pentru că puterea 
pe care ei cred că o dețin pentru o clipă, se risipeşte imediat. 
Următorul pas este o furie fără sens. 

— Ai citat din înțelepciunea profesoarei Sansborough? 

—E din Martin Luther King. Bineînţeles, am parafrazat 

cuvintele sale. Însă uită-te la feţele agitatorilor şi apoi la cele ale 
poliţiştilor. Urmăreşte-le limbajul trupurilor. Sunt ca nişte imagini 
în oglindă, două mulțimi în care fierbe furia. 

— Dacă este atât de lipsit de sens, de ce se răzvrătesc oamenii 
ăştia? Simon cerceta fețele demonstranțţilor şi ale celor din forțele 
de securitate. Deodată îl recunoscu pe Johann Josef, fratele Vierei. 
Solid, puţin peste un metru şaptezeci, acesta ţinea în mâini o 
pancartă pe care era scris în engleză: 

„FACEŢI CA ECONOMIA GLOBALA SA LUCREZE PENTRU CEI 
CARE MUNCESC!” 

Faţa lui Johann era schimonosită de furie. Durerea desenase 
urme adânci în jurul gurii. Pe piept avea o insignă de plastic pe 
care se vedea o fotografie a Vierei zâmbind. 

— O mare parte se datorează mentalității de turmă, zise Liz. 
Puterea mulțimii. Însă aici intervine şi faptul că ei simt că trebuie 
să facă ceva. E ca atunci când cineva reuşeşte să-i facă pe oameni 
să se dea cu capul de pereţi sau să se muşte. Ei vor cu disperare 
să simtă ceva, orice. Asta le provoacă o stare de eliberare. E 
normal ca oamenii care încearcă să îndrepte ceva sau să 
îmbunătățească o situație, să se simtă frustrați. E posibil să nu 
obțină niciodată ceea ce cer, probabil că nici nu ar fi bine să 
obțină. Pericolul apare în situaţii ca aceasta, când sunt adunaţi la 
un loc atât de mulți. Frustrarea produsă de faptul că nu sunt 
ascultați creşte tensiunea, se multiplică, e suficientă o scânteie şi 
revolta se transformă în violență. Astfel ei se eliberează, deşi nu-i 
tocmai ceea ce şi-au dorit. După aceea se liniştesc. Apoi tensiunea 
poate creşte din nou. 

— Ceea ce spui tu e al naibii de deprimant. 

Ea îl privi mirată potrivindu-şi ochelarii. 

— Ce s-a întâmplat? Ai văzut pe cineva cunoscut, nu? 

— Fratele Vierei e aici. Simon îl descrise pe Johann şi întoarse 
repede capul. A te uita prea mult la cineva înseamnă să-l inviți pe 
acesta să întoarcă privirea spre tine. Se îndoia că Johann ar fi 
putut să-l recunoască sub noua înfăţişare, însă nu voia să rişte. 

— E furios, zise Liz după ce-l analizase pe demonstrant. 

— Viera s-a sacrificat şi deja a fost uitată de mass-media. Poate 
că el a înțeles că trebuie să rămâi în viață dacă vrei să faci ceva. 

* 

Liz şi Simon se apropiau de impresionantele porți de intrare de 
la Dreftbury. Un agent de securitate verifica portbagajul unei 
limuzine. Un altul se afla lângă portiera şoferului şi prin geamul 

deschis, confrunta numele de pe paşapoarte cu cele de pe lista de 
invitați. Un alt agent înconjura maşina cu un câine care mirosea 
anvelopele şi şasiul. 

De cealaltă parte a şoselei strigătele protestatarilor crescuseră 
în intensitate, deveniseră parcă mai furioase, iar încercările de a 
trece de barierele puse de poliție erau din ce în ce mai frecvente şi 
mai curajoase. Simon studia nervos mulțimea agitată. Ca şi cum 
ar fi vrut să reflecte violența care putea escalada în orice moment, 
nori ameninţători se îngrămădeau deasupra văii. Îşi aduse aminte 
o veche zicală: în Scoţia ori plouă, ori tocmai a plouat, ori tocmai 
urmează să plouă. 

— Uite-l şi pe omul nostru. Liz se străduia să-şi păstreze o 
expresie cât mai neutră. Ai memorat numărul meu de telefon? 

— Da. Tu îl ştii pe al meu? 

Ea încuviință cu o mişcare scurtă a capului şi aruncă o privire 
spre geanta de pe umăr unde Glock-ul era aşezat deasupra, la 
îndemână. Simon avea revolverul Beretta în tocul de sub jachetă, 
în timp ce pistolul-mitralieră Uzi se afla în geanta sport. 
Telefoanele mobile erau mijlocul prin intermediul căruia aveau să 
comunice. 

Aşa cum bănuiseră, la poartă se afla şi un agent MI5. Acesta 
stătea mai într-o parte şi trecea neobservat de către cei care nu 
erau capabili să distingă anumite detalii — ținuta relaxată, privirea 
plictisită cu care cerceta fiecare figură sau vehicul, croiala 
costumului destinată să camufleze pistolul ascuns sub braț şi cel 
mai important, poziția sa izolată. Personalul responsabil cu 
securitatea îi lăsase un vast spațiu de manevră. Mare greşeală. 
Agentul ar fi trebuit să le fi spus că e necesar să se comporte 
normal, să discute cu el ca şi cum ar fi fost unul de-al lor. 

Muşchii lui Liz se încordară în clipa în care un gardian solid, cu 
o carabină în mână, se întoarse brusc spre ei. Individul tocmai 
terminase de verificat o limuzină. Maşina porni spre hotel şi Liz se 
uită rapid la Simon, semn că pricepuse. 

Îşi pregătiră legitimaţiile. 

— Vă pot ajuta cu ceva? Vocea gardianului era de politețe 
obosită; fusese o zi lungă pentru el. Privirea cu care îi cercetă, mai 
întâi pe Simon, apoi pe Liz, era pătrunzătoare. 

— Da, puteţi, răspunse rece Liz, regăsindu-şi accentul 
englezesc. 

Îi arătară legitimaţiile MI6, ţinându-le foarte jos astfel încât 
nimeni altcineva să nu le poată zări. 

— Trebuie să vorbim cu flăcăul de acolo, spuse Simon arătă cu 
o mişcare a capului. 

Gardianul cântărea situația şi ezita neştiind ce să facă. 

Situaţia lua o întorsătură care nu-i plăcea deloc lui Liz. 

— Îmi pare rău că nu vă putem spune mai multe, zise ea cu o 
voce conspirativă. Cred că mă înțelegeți. Pentru a fi sigură că 
individul înțelesese, în momentul în care îşi puse la loc legitimația 
deschise geanta astfel încât gardianul să poată vedea revolverul. 

În acelaşi moment, Simon îşi puse şi el legitimaţia în buzunarul 
de la piept, lăsând să se vadă tocul în care îşi ţinea pistolul. 

Cei doi obținură efectul scontat. Gardianul se uită pe rând la ei. 
Le făcu apoi un semn cu ochiul şi îi lăsă să treacă prefăcându-se 
că nu ia în seamă prezenţa lor. 

Liz răsuflă prelung. 

În timp ce se apropiau de agentul MI5, pe faţa lui Simon apăru 
zâmbetul său cel mai amabil. 

— Trebuie să schimb câteva vorbe cu şeful tău, bătrâne zise el 
cu cel mai cultivat accent posibil. 

Individul îi întrebă fără să-şi ia privirea de la poartă: 

— Sunteţi împreună? 

— Vouă, ăstora de la MI5, v-ar trebui o doză de trezire la 
realitate, se răsti indignată Liz. 

Agentul se îmbăţoşă suficient de mult ca Liz să-şi dea seama că 
reuşise să producă o fisură în sentimentul de superioritate a 
individului. Atunci când era necesar, un agent MI5 trebuia să 
suporte să lucreze nu numai cu cineva din MI6, dar chiar şi cu o 
femeie. 

— Numele? întrebă el scurt. Numerele invitațiilor? 

— Kennedy, MI6, spuse Simon. Ea e Young, tot de la MI6. Nu fi 
pisălog. 

Individul oftă prelung. 

— Să vedem despre ce e vorba. 

Scoaseră amândoi legitimaţiile. După ce le aruncă o privire 
scurtă, agentul MI5 îşi îndreptă din nou atenția în direcția porții şi 
spuse câteva cuvinte spre microfonul pe care-l avea în buzunarul 
de la piept. În ureche avea o cască minusculă. 

— Cineva o să vă preia la intrarea în hotel, zise el ne mai 
acordându-le nici o atenţie. 

Fără să trădeze în vreun fel sentimentul de uşurare, Liz dădu 
din cap de parcă ar fi salutat un portar. Începură să urce pe aleea 
care trecea pe lângă terenuri de golf şi tufe ornamentale tunse 

perfect. Peste tot patrulau gardieni înarmați. 

— Cred că a mers destul de bine, zise ea ştergându-şi sudoarea 
de pe frunte. 

— Mai avem un hop de trecut. 

Pe coama dealului îi aştepta o femeie cu mâinile în şolduri. 
Purta un taior albastru şi o insignă de jucător de golf profesionist, 
însă în urechea ei se vedea o cască minusculă. 

— Ce naiba căutați aici? îi luă ea în primire privindu-i drept în 
ochi. 

— Echipa antiglobalizare, răspunse amabil Simon. Cercetare 
electronică şi interceptare convorbiri. 

— De la sediul central au trimis mai mulți decât era nevoie 
pentru a-i supraveghea pe băieții de dincolo de şosea, explică Liz. 
Şeful s-a gândit apoi că poate ar trebui să vă oferim sprijinul. 

— Bine, bine, zise femeia. 

Era o ocazie foarte bună pentru a profita de dezorganizarea ce 
domnea în sânul MI6. 

— E ziua mea norocoasă. Vă ocupați voi de supravegherea 
telefoanelor şi pot să-mi folosesc şi eu oamenii în misiuni 
obişnuite. Noroc de MI6 că ne vine în ajutor! 

Femeia le descrise camera de unde se făcea monitorizară liniilor 
telefonice şi le dădu amândurora ecusoane de culoare verde, 
purtate de cei din forțele de securitate. Primirea unor forțe 
suplimentare nu putea decât să-l bucure pe orice şef de echipă şi 
nimănui nu-i făcea plăcere să fie blocat toată ziua într-o cămăruţă, 
ascultând telefoane. Pe asta se bazaseră ei. În timp ce Liz porni în 
căutarea lui Santarosa, Simon o luă spre sediul de monitorizare 
pentru a afla numărul camerei lui Santarosa, precum şi ale celor 
ocupate de membrii Spiralei. 

— Un tunel? 

Sarah îşi băgă capul în gaura întunecoasă care se formase în 
perete în locul de unde Asher scosese bucata de calcar roşu. 

— Da. Mai mult ca sigur că despre asta e vorba. 

În spatele zidului se deschidea un pasaj cam de un metru 
înălțime, la capătul căruia se zărea o urmă de lumină. Sarah 
îndepărtă resturile blocului spart şi reuşi să mărească 
deschizătura, scoțând din perete alte trei blocuri întregi. Pentru a 
le crea cât mai multe neplăceri gardienilor, aşeză blocurile grele de 
piatră, unul peste celălalt, în fața uşii. 

— Eu intru prima, îi spuse ea lui Asher. Nu ştim unde duce 
tunelul ăsta. 

— Dar tu suferi de claustrofobie. 

— Va fi deci cu atât mai interesant. Se pare că ţi-ai mai revenit 
şi vei putea să mă urmezi. Nu e însă nici o ruşine dacă nu poți. 
Bucata aia de piatră pe care ai scos-o prima, are un colț destul de 
ascuțit ca să le atragă atenția. Putem reveni la planul meu inițial. 

— Te ador, Sarah. Eşti dragostea vieții mele. Din păcate, nu 
cred în existența paradisului, aşa că trebuie să scăpăm vii de aici. 
Calea asta e mai sigură. 

Ea încuviință cu o mişcare a capului, trase adânc aer în piept şi 
apoi îşi vâri capul şi umerii în deschizătură. Fu imediat învăluită 
de mirosul puternic de pământ şi piatră umedă şi simți că i se 
opreşte respiraţia. Eşti în stare să faci asta. Intră cu totul în 
deschizătură şi începu să înainteze sprijinindu-se pe mâini. 
Concentrându-se asupra luminii slabe care se vedea în față. Îi 
venea foarte greu să lase în urmă celula în care fuseseră închişi şi 
avea senzaţia că pereţii tunelului se strâng în jurul ei. Respiră. 
Târăşte-te. Respiră. Târăşte-te. 

După câteva clipe îl auzi pe Asher cum vine după ea. 

— Poţi să mergi? îl întrebă ea. 

— Nu m-am simțit niciodată mai bine ca acum, răspunse el cu o 
voce chinuită. 

Treptat, lumina crescu în intensitate şi după ce trecură de o 
curbă pe care o făcea tunelul, apărură în față câteva raze de soare. 
Se simţea şi o adiere de aer proaspăt, marin. Liz inspiră adânc 

recunoscătoare. 

Asher se bucura şi el de aerul proaspăt. 

— Poate că totuşi raiul există. 

Emoționată, Sarah începu să înainteze mai repede. Tunelul se 
îngusta, însă lumina era din ce în ce mai puternică. Apropiindu-se 
de capăt, Sarah putu să vadă că ieşirea era blocată de un bolovan 
care, împreună cu rădăcinile ce atârnau în jurul lui, acționa ca o 
sită în calea razelor soarelui. Se opri cu urechile ciulite, atentă la 
eventuale voci sau la alte sunete care să indice că dincolo de 
deschidere îi aştepta cineva. Nu se auzeau decât țipetele păsărilor 
şi bâzâitul insectelor. 

În spatele ei se auzea răsuflarea lui Asher. 

— Sunt aici. 

— Te doare rău? 

— E o durere suportabilă. 

— Bine, tu rămâi aici. 

Sarah începu să rupă bucăţi de rădăcini şi să curețe pământul 
din deschizătură. Abia după ce obținu un soi de fereastră cam de 
cincisprezece centimetri lățime, putu să privească afară. Tunelul se 
deschidea pe o pantă acoperită cu iarbă şi tufişuri, suficient de 
abruptă ca, în cazul în care ar fi împins bolovanul care bloca 
trecerea, să nu-l mai poată controla şi să atragă astfel atenția 
asupra lor. Ezita, fiindcă îşi dăduse seama că de îndată ce ieşeau 
din tunel deveneau din nou fugari. Vânați. Avea senzația că 
ajunseseră în acelaşi punct, că nu scăpaseră deloc de pericol. 

— E vreo problemă? întrebă Asher. 

— Nu, totul e minunat. 

Sarah îşi schimbă poziția corpului şi începu să împingă cu 
picioarele pământul din deschizătură, până când reuşi să facă o 
gaură de aproximativ şaizeci de centimetri, atât în lățime, cât şi în 
înălțime. Se strecură apoi prin deschizătură şi rămase ghemuită o 
dată ce ajunse în partea cealaltă. Pe cer treceau în viteză nori 
întunecați ce acopereau amenințător lumina soarelui. 

Se afla într-un punct situat lateral şi puțin mai jos față de cele 
două ferestre cu zăbrele de la încăperea în care fuseseră închişi. 
Celula se dovedi a fi parțial îngropată. Probabil parte, pe vremuri, a 
unei pivnițe medievale. Restul zidului de piatră era acoperit de 
panta dealului. Deasupra se ridica însă o clădire modernă, a cărei 
vârstă nu depăşea sută de ani. Foarte mare, cu pereţi albi şi 
acoperiş din ţiglă roşie, clădirea avea o aripă ce se întindea până 
aproape de faleza înaltă. Se părea că ei se aflau într-o zonă mai 

puțin folosită a complexului. 

Îngrijorată, Sarah începu să studieze structura ce se afla chiar 
deasupra lor. La primul nivel se vedea o linie continuă de ferestre 
care reflectau lumina - o piscină acoperită. La următoarele trei 
niveluri ferestrele erau aşezate la intervale regulate, ca nişte ochi 
cercetători. Din fericire, Sarah se afla atât de aproape de perete 
încât ar fi fost imposibil ca cineva care s-ar fi uitat în jos s-o 
zărească. 

— Sarah? 

Şoapta lui Asher părea că vine de la o mare distanță. 

— Poţi să ieşi acum. Sarah se dădu într-o parte şi începu să-i 
descrie terenul. 

Gemând, Asher încercă să-şi facă loc prin deschizătură. 

Era însă mai lat în umeri decât Sarah şi se agăță de bolovanul 
ce bloca ieşirea. Acesta începu să se rostogolească la vale. 
Speriată, Sarah se aruncă peste el ca să-l oprească, însă bucata de 
stâncă îşi continuă drumul trăgând-o după ea. Sarah rămase 
întinsă cu o durere ascuțită în piept. Pus în mişcare de forța de 
gravitație, bolovanul prinse viteză pe pantă rostogolindu-se cu 
salturi din ce în ce mai mari. 

Asher venise lângă ea. 

— Fir-ar să fie! 

Urmărea şi el cu privirea bolovanul care tocmai trecea cu 
zgomot printr-un tufiş. 

— Îmi pare rău. Ai păţit ceva? 

— N-am nimic. Sunt doar nervoasă că n-am fost în stare să-l 
opresc. Se uitau amândoi speriați cum bolovanul îşi continua cu 
zgomot drumul. Păsările amuţiseră. Într-un târziu, piatra se opri 
într-o tufa de grozamă. Liniştea care se lăsase dintr-o dată făcea să 
le țiuie urechile. Se uitară unul la celălalt şi rămaseră în aşteptare. 
Se părea însă că nimeni nu auzise zgomotul provocat de bolovan şi 
că fuga lor nu fusese descoperită. 

Sarah sări în picioare. 

— Se aud motoare de maşini undeva în stânga, după colț. Cred 
că avem şanse să scăpăm. 

Sarah îi întinse mâna ca să-l ajute să se ridice. 

— Ai văzut tu vreo vulpe care să-şi lingă labele rănite? O privi 
serios în ochi. Încă n-au pus mâna pe noi. 

— Şi nici n-o să pună. Sarah începu să înainteze grăbită, dădu 
colțul şi ajunse pe o cărare pavată ce şerpuia înconjurând întreaga 
aripă de sud a clădirii. 

După ce depăşi un alt colț al proprietăţii, Sarah se opri brusc şi 
se trase repede înapoi în spatele unui arbust decorativ, al cărui 
frunziş avea forma unui elefant. Îşi scoase apoi cu grijă capul de 
după frunziş şi se mai uită o dată. În fața intrării în complex, 
lachei în uniforma hotelului, purtând mănuşi albe, ajutau oaspeţii 
să coboare din maşini, în timp ce, chiar deasupra aleii, bărbați şi 
femei în haine scumpe, cu pahare cu băutură în mâini se aplecau 
peste o balustradă pentru a vedea mai bine ceva ce se petrecea la o 
oarecare distanță de clădire. Sarah le urmări privirile şi văzu jos, 
pe şosea desfăşurarea de forțe ale protestatarilor. Strigătele! 
Vociferările acestora, amplificate de megafoane, ajunge u până la 
hotel. 

Asher ajunse şi el lângă ea, răsuflând din greu şi strângând în 
mână o piatră. Avea pe față o expresie hotărâtă. Rămase cu ochii 
holbaţi când văzu ce se petrecea în vale. 

— Ce naiba...? 

— Sssst. Ascultă. Sarah îi făcu un semn spre cei doi bărbaţi de 
deasupra, care tocmai se aplecaseră peste balustradă, după toate 
aparențele ca să vadă mai bine demonstrația din vale. 

— Crezi că indivizii ăştia care urlă au cea mai mică idee despre 
ceea ce revendică? întrebă unul din cei doi bărbați. Crezi că 
gândeşte vreunul dintre ei? Tipul vorbea cu accent din Chicago şi 
îşi ținea pe umăr haina de la costum. Sorbi nervos din paharul cu 
martini. 

— Vai de ei! Sunt manipulați. Au impresia că noi suntem cei ce 
distrug națiunile, explică celălalt bărbat, care vorbea cu un accent 
franțuzesc. Era îmbrăcat cu o cămaşă de golf şi pantaloni 
imaculați de în şi avea în mână un pahar rotund. 

— De asta se agită atât? pufni primul bărbat. Proştii. Cu 
cincizeci de ani în urmă existau în lume numai şaptezeci de ţări. 
Acum există mai mult de două sute. Aşa distrugem națiunile? 

— Ştii doar ce se spune despre lideri. Când cineva iese în 
fruntea turmei, are posibilitatea să vadă mai bine de acolo. Necazul 
e că, dacă iese în față, are spatele expus. 

Cei doi bărbați începură să râdă. 

— Mă bucur că ne-am întâlnit, Walter, zise cel de-al doilea. Ce 
păcat că ne vedem doar la reuniunile Nautilus. 

Bărbaţii se depărtară de balustradă şi Asher rămase cu privirea 
ațintită spre Sarah. 

— Nautilus, repetă el. Ai auzit despre organizația asta? 

— Nu. Ar fi trebuit? 

— Aici se întâmplă ceva. Ceva foarte serios. Cum de am ajuns 
noi aici? Mai mult ca sigur că dosarele sunt în posesia cuiva din 
Nautilus! 

— Pentru numele lui Dumnezeu, ce e Nautilus ăsta? întrebă 
Sarah. 

Asher însă îşi continua raționamentul. 

— Mi se pare logic să fi fost aduşi aici dacă individul care are 
dosarele face parte din organizație. Întrunirile Nautilus se 
desfăşoară întotdeauna în locaţii aflate ori în posesia, ori sub 
controlul unuia dintre membrii organizației, sau al unui guvern 
favorabil acesteia, astfel încât măsurile de securitate să poată fi 
dictate de ei. 

Asher întoarse din nou capul spre intrarea în complex. 

— După uniformele angajaţilor, se pare că ne aflăm la 
Dreftbury. E vorba de o stațiune privată. Asta înseamnă ori, că 
unul dintre membrii organizaţiei e proprietarul, ori că hotelul face 
parte dintr-un lanț de firme ce are legături cu Nautilus. 

— Renunţ să te mai întreb despre Nautilus. Poţi să-mi explici 
mai târziu. Însă dacă dosarele au un rol în această întrunire şi noi 
am fost aduşi aici, se pare că urmează să se întâmple ceva foarte 
important. 

— Nu aici, îi reaminti Asher. În Alloway. Adu-ţi aminte că Malko 
a spus Alloway. Asta e mai în interior, nu departe de Ayr. Trebuie 
să ajungem la Alloway. 

— Probabil că ai dreptate, dar cum ajungem acolo? Măsurile de 
securitate de aici sunt foarte severe. Nu avem nici o şansă să 
punem mâna pe o maşină. În plus, nu avem nici un act de 
identitate şi arătăm mai degrabă ca nişte terorişti decât ca nişte 
cetățeni onorabili. Nimeni nu o să ne creadă. Hainele ei erau pline 
de noroi uscat. Asher avea nevoie urgent să se bărbierească. 
Obrazul său era negru din cauza bărbii care îi crescuse. 

În timp ce ea încerca să-şi scuture praful de pe haine, el se uita 
în jos la pantalonii săi ponositi. 

— Dacă am avea un telefon mobil, ai putea încerca să suni la 
Langley, spuse Sarah. Eu intru în hotel să încerc să fur unul. Tu 
rămâi ascuns ca să nu te vadă cineva. După cum arăţi, mai mult 
ca sigur că te-ar aresta imediat. 

— Mda, făcu el morocănos. Ai dreptate. 

Apoi, cu o mişcare bruscă, o trase lângă el şi o sărută. 


— Ai grijă. Nu vreau să te pierd din nou. 
* 

Enorm şi elegant, holul de la intrare al hotelului emana un aer 
distins. În timp ce Simon dispărea pe coridorul ce ducea în aripa 
de nord, cu geanta sport în mână, Liz încerca să-şi reprime un 
profund sentiment de iminenţă a pericolului. Îşi compuse o față 
lipsită de orice expresie, îşi scoase ochelarii de soare şi-i puse pe 
cei ai lui Sarah şi-şi îndreptă spatele în timp ce se dădea uşor 
înapoi până la perete, sperând că şantajistul nu se întâlnise deja 
cu Santarosa într-una din încăperile din spate. Şi că ea şi Simon 
nu vor fi prinşi atât repede de ucigaşii plătiți ai Spiralei sau ai 
şantajistului. 

Constată însă repede că atunci când cei care treceau prin 
dreptul ei îi zăreau ecusonul, privirile lor treceau prin ea sau o 
ocoleau. Bun. Cu puţin noroc, devenise invizibilă cel puţin pentru 
participanţii la întrunire. 

Din locul unde se afla putea avea o imagine asupra întregului 
hol. Candelabrele venețiene şi podeaua acoperită cu parchet 
franțuzesc străluceau. Funcţionarii de la recepție purtau uniforme 
în culorile drapelului scoţian, cel mai vechi din Europa - alb pe 
azuriu. Oaspeţii purtând ecusoane albastru închis se relaxau pe 
sofale aşezate în jurul unor generoase mese pentru cafea, pline cu 
pahare cu băutură, prin care razele soarelui ce pătrundeau prin 
uşile mari din sticlă, erau filtrate mai puternic sau mai slab, în 
funcţie de trecerea norilor negri pe cer. În capătul opus al sălii se 
deschideau cele două coridoare ce duceau spre aripile dinspre 
nord şi dinspre sud ale clădirii, unde ea îşi aduse aminte că se 
aflau lifturi, săi de şedinţe, camere de oaspeţi, săli pentru 
banchete, piscine şi alte facilități pentru refacere şi relaxare. 

După ce se orientă în teren, atenţia ei se îndreptă asupra fețelor 
din încăpere, din care recunoscu imediat pe cele mai multe. Se 
aflau acolo magnați ai industriei şi oameni de stat, preşedinţi şi 
generali, exact aşa cum spusese Simon. Nici urmă însă de Carlo 
Santarosa. Fu cuprinsă de emoție în clipa în care îi zări pe 
Richmond Hornish, puternicul finanțist şi pe Gregory Gilmartin, 
țarul construcțiilor, cufundați într-o discuţie confidențială, lângă 
una dintre ferestrele de la capătul celălalt al sălii. Mai aşteptă un 
minut şi apoi, văzând că nici unul din cei doi nu se întoarce, se 
mută în Balmoral, salonul în care se servea cafea şi începu să 
cerceteze chipurile celor aflați acolo. 

— Gândiţi-vă la locul acesta ca la un loc de reculegere, îi explica 
Leslie Cheward, canadianul aflat în fruntea celei mai mari firme de 
construcții navale din lume, noului preşedinte al Suediei. 

Întrunirile Nautilus oferă o ocazie rară pentru schimbul de idei 
fără a fi nevoiți sa ne cenzuram. Dacă aşa ceva pare exclusivist, 
atunci aşa să fie. Aţi dori mai degrabă să ne întâlnim pe un câmp 
de luptă cu pistoale-mitralieră în mâini şi cu războiul în gând? 

Nu reuşise să-l găsească nici acolo pe Santarosa, aşa că se grăbi 
spre un afişier, unde era scris de mână programul activităților din 
acel weekend. La ora 8, în seara aceea, era prevăzut banchetul de 
deschidere, după care urma o prezentare susținută de regele 
softwareului, Bob Lord, despre investiţiile în electronică. Sâmbătă 
şi duminică seminariile începeau la 7:30 şi nu se terminau înainte 
de 10:30 seara, cu câte o oră pauză pentru micul dejun, prânz şi 
cină. Subiectele ce urmau să fie discutate erau serioase — Rolul 
Turciei în Orientul Mijlociu, Economia țărilor subdezvoltate din Asia, 
Efectele extinderii NATO, Terorismul sponsorizat de stat şi alte teme 
de acest gen. Indiferent de ce se spunea despre Nautilus, se părea 
că membrii organizaţiei se adunaseră acolo ca să lucreze. 

Cu aceeaşi expresie neutră pe față, Liz traversă salonul până în 
barul Culzean. Chelneri cu ecusoane portocalii alergau de colo-colo 
cu băuturile comandate. Cei care stăteau la mese se lamentau din 
cauza demonstrației. Nici aici nu reuşi să-l găsească pe Santarosa. 
Acesta nu era nici pe verandă, nici în magazinul cu suveniruri. 

Liz deschise o uşă şi dădu să plece, îngrijorată că nu reuşiseră 
să-l surprindă pe şantajist asupra faptului. Se dădu însă repede 
înapoi. Pentru o clipă se simți cuprinsă de frică: Malko dădea ocol 
salonului, trecând aproape nevăzut printre invitați. Având cam 
treizeci şi cinci de ani, îmbrăcat într-un costum de culoare gri, 
individul purta un ecuson de culoare verde exact ca al ei. 

Malko era însă cel care o putea duce direct la şantajist. Liz băgă 
uşor mâna în geantă şi apucă pistolul. Când Malko o apucă pe 
coridorul ce ducea în partea de sud a complexului, se luă după el. 

Pe peretele din spatele recepţiei se aflau două oglinzi încadrate 
în rame aurite frumos ornamentate. Cele două oglinzi erau de fapt 
două ferestre care nu lăsau lumina treacă decât într-o singură 
direcție. În timp ce supraveghea salonul din biroul aflat de cealaltă 
parte a peretelui, Duchesne primea rapoarte şi monitoriza 
mişcările cu un dispozitiv de urmărire. Modul în care se deghizase 
Sansborough era foarte bun. Părul ei era cărunt şi pieptănat sever 
pe spate, făcând-o să semene cu o gardiană dintr-o închisoare de 
înaltă securitate. Îi aprecia calitățile cameleonice. Avusese nevoie 
de aproape cinci minute până s-o recunoască. Duchesne îşi mai 
verifică o dată Walther-ul, zâmbi uşor şi se strecură afară. 

După ce cercetă cu atenţie coridorul, Simon intră în camera de 
serviciu unde, aplecat peste un laptop, cu căşti în urechi, un ofițer 
MI5 monitoriza liniile telefonice al hotelului. Agentul ridică imediat 
privirea spre el şi duse mâna la pistolul de la şold, însă după ce 
văzu legitimaţia pe care Simon i-o arătă, îşi continuă activitatea. 

Calculatorul era conectat cu un cablu la cutia metalică fixată de 
perete, în care se găseau legăturile telefonice ale clădirii. Pe 
ecranul de culoare verde se vedea o rețea formată din două sute de 
pătrate albe. În fiecare pătrat era înscris numărul unei camere sau 
al unui birou şi numele de familie al ocupantului. În timp ce 
agentul de contrainformaţii asculta doar frânturi din conversațiile 
purtate între cei din hotel, programul instalat pe calculator cerceta 
automat toate liniile telefonice în căutarea unor cuvinte ca pistol, 
armă sau ucide, rostite în mai bine de o sută de limbi. În cazul în 
care programul - numit Black Wash - ar fi interceptat aşa ceva, la 
imprimanta în miniatură ar fi fost imediat tipărită o listă cu 
informațiile necesare - numerele de telefon între care se purta 
convorbirea, locul de unde se vorbea şi o transcriere a convorbirii — 
acestea, inclusiv semnalul audio, fiind înregistrate şi pe hard. 

Trei pătrate îşi schimbară culoarea în roşu aprins şi începură să 
pâlpâie pe ecran. Agentul atinse imediat unul cu degetul şi ascultă 
câteva secunde până ce culoarea se schimbă în galben. Îl atinse 
apoi pe al doilea, ascultă puţin şi pătratul deveni la rândul lui 
galben. Îl atinse apoi pe cel de-al treilea şi obținu acelaşi rezultat. 
Căuta să descopere anumite accente amenințătoare în vocile celor 
care vorbeau sau fraze lipsite de sens ce ar fi putut indica 
transmiterea unor mesaje codificate. 

Agentul ridică din nou privirea spre Simon. 

— Te aşteptam. 

— Vrei să faci o pauză? 

Agenţii din MIS nu-i iubeau deloc pe cei din MI6, însă de data 
asta apariția lui Simon era bine venită. 

— Ştii să lucrezi cu echipamentul? 

— Bineînţeles. 

Fără să mai arunce nici o privire înapoi, agentul ieşi grăbit din 
încăpere. Simon se aşeză în locul lui şi scoase repede la 

imprimantă o schemă a repartiției camerelor. În drum spre camera 
de control, se oprise la recepţie şi aflase că Santarosa şi toți 
membrii Spiralei sosiseră la hotel, cu o mică întârziere datorată 
demonstranţilor. Îşi puse căştile pe urechi şi atinse un nou pătrat 
colorat în roşu. 

„... la masa numărul şapte în seara asta”, zise în germană o voce 
de bărbat. „O să fie şi Kroner acolo. Hai şi tu să bem ceva...” 

Simon îşi scoase căştile şi începu să studieze pătratele de pe 
ecran. Reuşi să identifice imediat camerele în care se aflau 
comisarul Santarosa şi membrii Spiralei - Brookshire, Hornish, 
Inglethorpe, Menchen şi Gilmartin. Nici un careu nu era aprins. 
Dezamăgit, formă numărul de la camera lui Santarosa. 

— Santarosa, răspunse o voce iritată. 

— A, scuză-mă, bătrâne, spuse Simon cu o voce nevinovată. 
Cred că am greşit camera. 

Carlo Santarosa trânti cu furie receptorul în furcă. Era nervos. 
Să fie oare din cauză că urma să se întâlnească cu şantajistul? 
Sau mai degrabă, având în vedere că şantajistul nu se va da de gol 
decât atunci când va fi între patru ochi cu el, era nervos fiindcă 
urma să se întâlnească cu o persoană care ştia de la început că va 
refuza? 

Simon formă numărul de la camera lui Brookshire. De data asta 
întrerupse legătura de îndată ce de partea cealaltă fu ridicat 
receptorul. Îl sună apoi pe Hornish. 

* 

Nervoasă şi agitată, Sarah se deplasă fără zgomot de-a lungul 
holului sudic încercând să se ferească din calea celor ce îşi făceau 
apariția din birouri, din sălile de întrunire şi din salonul de la 
intrarea în hotel. Reuşi să recunoască trei dintre invitați: pe şeful 
comandamentului aliat NATO, pe noua şefă a puternicei 
Bundesbank şi pe foarte bogatul prim-ministru al Italiei, care 
deținea şi funcția de preşedinte în exercițiu al Uniunii Europene. 
Aflaţi în mijlocul unei discuții aprinse cei trei erau însoțiți de 
numeroşi asistenți. Sarah rămase e capul întors după ei, 
întrebându-se din nou ce putea fi această misterioasă organizație 
Nautilus. 

Găsirea răspunsului la această întrebare mai putea însă să 
aştepte. De îndată ce găsi o toaletă, se grăbi să se spele, să-şi 
şteargă petele de noroi de pe haine. leşi apoi repede afară şi 
continuă să înainteze pe culoar, ascultând pe la uşi, încercând să 
le deschidă pe cele în spatele cărora nu se auzea nimic. Se 

strecura înăuntru şi încerca să găsească vreun telefon mobil uitat 
pe birouri sau pe scaune. Căutarea ei nu se bucură de prea mare 
succes, însă nu se dădu bătută convinsă că până la urmă va găsi 
unul uitat pe undeva. 

Ajunse într-o cameră fără ferestre, destinată personalului de 
serviciu. Începu să caute prin dulapurile angajaţilor. Nu reuşi să 
găsească nici un telefon. Unul din fişete era încuiat. Cu ajutorul 
unui cuțit reuşi să forțeze broasca. Pe raftul de sus erau îndesate 
cărți, bomboane, câteva articole cosmetice, prezervative şi țigări. 
Nici urmă de telefon mobil. Tot în dulap se aflau, atârnate într-un 
cuier, o cămaşă bărbătească şi o jachetă sport. Le pipăi 
buzunarele. Erau goale. Mişcând însă jacheta de la locul ei, 
observă o centură atârnată de acelaşi cuier. Rămase cu gura 
căscată. Fixat de centură era un toc în care se afla un revolver 
mare Colt, calibru 45. Incredibil. Excelent! Arma nu era însă 
încărcată. 

O cercetă cu atenţie - fusese curățată şi unsă de curând. Începu 
să răscolească printre lucrurile aflate în partea de jos a dulapului 
până găsi o cutie cu gloanțe, încărcă pistolul şi apoi începu să 
caute din nou prin dulapuri. Dădu peste o sacoşă din pânză plină 
cu aţă şi ace de cusut, scoase jumătate din conţinut şi băgă Colt- 
ul înăuntru. 

Rămase nemişcată câteva secunde, bucuroasă că reuşise să 
găsească ceva folositor. Avea însă în continuare nevoie de un 
telefon mobil. 

Ajunse la uşă şi rămase cu urechea lipită de ea. O altă uşă se 
închidea pe coridor. Deschise uşa câțiva milimetri. Pe coridor se 
vedea gardianul înarmat cu pistolul-mitralieră AK-47, care le 
adusese lor sandvişuri. Inima i se umplu de speranţă; individul 
avea în continuare telefonul mobil atârnat la centură. Scoase Colt- 
ul din sacoşă, aşteptă ca gardianul să treacă şi apoi ieşi fără 
zgomot din încăpere. Bărbatul se îndrepta spre partea din spate a 
clădirii, pe coridorul care se întindea de-a lungul aripii şi apoi 
cotea spre sala principală. 

De acolo venise ea. După ce individul dispăru după colț, începu 
să alerge pe urmele lui. 

* 

Liz continua să înainteze pe coridorul sudic, care se dovedi a fi 
un păienjeniş descurajant de săli de consiliu, birouri şi culoare 
laterale. Cu mişcări de animal de pradă, aproape invizibil, Malko 
trecu pe lângă un şir de cabine telefonice cu pereți din lemn şi coti 

pe unul din culoarele laterale. Când bărbatul dispăru din raza ei 
vizuală, Liz avu senzația că inima încetează să-i bată. Nu voia să-l 
piardă. Scoase revolverul şi începu să alerge. Ajunsă în locul unde 
începea culoarul lateral, se opri şi apoi ieşi brusc de după colț, cu 
arma îndreptată înainte. 

Bărbatul dispăruse din nou. Unde? Îşi încordă auzul şi reuşi să 
distingă zgomotul unor paşi undeva în față. O uşă se închise. 
Alergă din nou până la următorul colț al culoarului. Ridică arma 
cu ambele mâini şi se răsuci de partea cealaltă a peretelui. 

Rămase blocată. Sângele începu să-i zvâcnească puternic în 
tâmple şi îngheță de frică când îşi dădu seama că, drept în fața 
ochilor ei, se afla țeava unui uriaş Colt calibru 45. 

Apoi văzu persoana care ţinea arma în mână. Îi veni inima la 
loc. 

— Sarah! şopti ea. 

Liz era cuprinsă de uşurare şi de uimire. Era unul din acele 
momente în care timpul ar trebui să se oprească în loc, în care, 
dacă ar exista dreptate în lume, ar trebui să se poată prelungi la 
nesfârşit starea aceea de extaz şi de gratitudine! Sarah trăia şi prin 
nu ştiu ce minune, ajunsese şi ea acolo. 

Nu se mai sătura privind-o. 

— Dumnezeule, Sarah, te-aş fi putut ucide! 

— Liz? Tu eşti? 

Sarah se holba la părul cărunt şi la fața ridată a femeii din fața 
ei. Vocea era însă a lui Liz. La fel şi ochii şi forma feței. Ultimele 
trei zile lăsaseră urme adânci asupra lui Sarah, fuseseră zile pline 
de disperare şi de o copleşitoare frică... imaginea lui Liz în depozit, 
durerea care se citea pe fața ei... şi apoi, îngrijorarea că Liz va fi 
distrusă de aceeaşi forță care îi manipulaseră pe ea şi pe Asher. 

Îşi reveni şi începu să zâmbească. 

— Ăştia sunt ochelarii mei pentru calculator! Atât fu în stare să 
spună. 

Se priveau amândouă în ochi bucuroase că se regăsiseră! Că 
legătura aceea profundă, plină de dragoste şi încredere, se 
restabilise. 

Îşi aduseră însă imediat aminte unde se aflau. Şi pentru ce se 
aflau acolo. Cercetară rapid coridorul. 

— Hai să ne ascundem undeva ca să putem vorbi! spuse repede 
Sarah. 

Liz stătea deja cu urechea lipită de uşa camerei de alături. Dădu 
din cap şi deschise încet uşa. Aruncă o privire înăuntru şi apoi 

scoase imediat pistolul. 

Peste umărul lui Liz, Sarah putu să vadă că înăuntru se afla 
gardianul acela plictisit cu sprâncene groase şi față asimetrică. 
Găsise o sală de conferințe goală şi voia să se relaxeze puțin. 
Tocmai se pregătea să-şi tragă un scaun în dreptul mesei unde 
lăsase pistolul-mitralieră alături de o revistă Hustler. 

Auzind zgomot, bărbatul întoarse capul, cu o figură încruntată. 

= CE? 

Deodată, o observă pe Sarah. Întinse imediat mâna după 
pistolul-mitralieră. Un foc de armă ar fi atras imediat acolo forțele 
de securitate. Liz lăsă să-i cadă geanta de pe umăr, țâşni spre el 
şi-i aplică cu amândoi pumnii o lovitură fulgerătoare morote-zuki în 
piept. Bărbatul se dădu câţiva paşi în spate, gata să-şi piardă 
echilibrul, însă reuşi să înşface arma, ceea ce o făcu pe Liz să se 
oprească. 

Disperată, Sarah sări cu picioarele pe masă. În timp ce bărbatul 
se răsucea ca să facă față acestei noi ameninţări, ea îi aplică o 
lovitură mae-geri cu piciorul în bărbie. Capul gardianului fu dat pe 
spate şi individul se prăbuşi peste o măsuţă laterală. Într-o 
fracțiune de secundă, Liz fu lângă el şi-l sprijini în aşa fel încât 
bărbatul să se culce fără zgomot pe covor. Gardianul îşi pierduse 
cunoştinţa. 

— Era cât pe ce s-o încurcăm, spuse Sarah răsuflând din greu. 

Liz smulse pistolul-mitralieră din mâna bărbatului. 

— Cam aşa ceva. Îl cunoşti? 

Sarah sări jos de pe masă. 

— Din cauza lui îndreptasem Colt-ul spre tine când ne-am 
ciocnit una de cealaltă. Îi povesti lui Liz care fusese rolul 
gardianului în celula de la subsolul hotelului, unde fusese închisă 
împreună cu Asher. 

— E şi Asher aici? Slavă Domnului! 

Sarah desfăcu tocul din piele pe care-l purta gardianul şi scoase 
de acolo telefonul mobil. 

— Asher stă ascuns în fața hotelului şi mă aşteaptă. Dup asta 
am venit aici, zise ea şi ridică telefonul. Asher vrea să sune la 
Langley şi să ceară ajutor. 

Sarah se uită mai bine la telefon şi trase o înjurătură. Tastatura 
aparatului era distrusă. 

— Cred că s-a zdrobit de masa pe care a căzut. 

Două bucăți din aparat se desprinseră în mâna lui Sarah. 

— Fir-ar să fie! Tu nu ai un telefon mobil? 

— Ba da. Hai să ne ocupăm de tipul ăsta înainte ca să-şi revină 
şi după aceea îţi dau telefonul. 

— Bine. Spune-mi şi mie ce naiba se petrece. Nu ştiu decât că e 
ceva în legătură cu dosarele tatălui tău. 

În timp ce îl legau pe bărbat cu cordoanele pe care le tăiaseră de 
la draperiile celor două ferestre, Liz o puse pe scurt la curent 
despre Santa Barbara, Simon Childs, Nautilus, Spirala şi şantajist. 
Fu apoi rândul lui Sarah ca, în timp ce băgau gardianului în gură 
un căluş dintr-o bucată de cămaşă din geanta lui Liz, să 
povestească despre captivitatea în care fusese ținută împreună cu 
Asher. 

— Mai mult ca sigur că cei de la Langley au aici pe cineva sub 
acoperire, având în vedere povestea cu Nautilus şi importanța 
participanților, spuse Liz. Asta e minunat, fiindcă avem nevoie de 
ajutor şi ei au încredere în Asher. Ai spus că cel care v-a adus aici 
se numeşte Malko. Acesta e individul pe care-l urmăream când ne- 
am întâlnit. Speram că mă va conduce la şantajist. 

— Acum am înțeles de ce ne-a ținut în viață - voia să ne 
folosească drept armă împotriva ta şi a lui Simon. Am auzit o 
discuție pe care a avut-o cu şeful lui. S-ar putea să aibă mai mult 
sens pentru tine. Sarah îi repetă lui Liz cuvintele pe care le rostise 
Malko. 

— Alloway? întrebă aceasta. Eşti sigură că asta a zis Malko? 

— Da. Făceau pregătiri pentru ceva important ce urma sa aibă 
loc în Alloway. Dacă ceea ce ai spus tu despre Santarosa e corect, 
poate că şantajistul se pregăteşte să-l întâlnească acolo. 

— Dar nu are sens. E prea departe. Prea complicat. De ce să se 
ducă tocmai acolo când sunt deja amândoi aici? Liz închise ochii. 
Unde mai văzuse ea cuvântul acela. Revedea în minte holul de la 
intrare unde era afişată planificarea seminariilor. Fiecare activitate 
se desfăşura într-o sală de conferințe care purta numele unei 
localități din Scoţia. 

— E vorba de sala Alloway. Asta el Scoase repede telefonul 
mobil şi-l sună pe Simon. 

— Unde naiba ai fost, Liz? Am tot încercat să te sun... 

— Am închis telefonul fiindcă îl urmăream pe Malko. 

— Ai reuşit să dai de el? Asta e bine. Şi? 

— L-am pierdut după aceea, însă am nişte veşti şi mai bune. Nu 
numai că Sarah şi Asher sunt în viață, dar chiar se află aici. Sarah e 
cu mine acum. Asher vrea să sune la Langley şi sperăm ca, dacă 
avem noroc, să primim în curând ajutor pentru a-i demasca pe 

ticăloşii ăştia. Sarah l-a auzit pe Malko vorbind la telefon cu şeful 
lui. Se pare că cei doi au făcut nişte pregătiri speciale în „Alloway”, 
însă nu cred că s-a referit la oraşul cu numele ăsta. În afară de 
cazul că ai tu o idee mai bună, convingerea mea este că şantajistul 
a pus la cale o întâlnire cu Santarosa în sala Alloway. 

— Sunt impresionat de intuiţia ta. Mulțumeşte-i lui Sarah din 
partea mea. De aici de unde mă aflu pot să-ţi raportez că Santarosa 
se află încă în apartamentul lui, sau se afla în urmă cu zece minute. 
Nu a sosit în hotel decât cu aproximativ o jumătate de oră în urmă, 
aşa că mă îndoiesc că a avut timp să se întâlnească cu cineva. 

— Unde sunt membrii Spiralei? 

— Nici unul nu se mai află în camerele lor, cu excepția lui 
Brookshire. Stai o secundă. Da, văd că e aici şi un program al 
activităţilor şi o hartă a camerelor. Lite, camera de lângă Alloway se 
numeşte Tarn o'Shanter. În seara asta nu e programată nici o 
activitate în cele două săli. O să pregătesc un post de ascultare în 
sala Tarn o'Shanter, ca să fim siguri că cel ce se află în Alloway este 
şantajistul şi nu cine ştie ce nevinovat care a intrat din greşeală 
acolo. 

— Spune-mi pe unde s-o iau. Ar trebui să ajungem acolo cât mai 
repede. 

Cele două verişoare ascunseră rapid gardianul fără cunoştinţă, 
într-un dulap pentru albituri, peste care dăduse Sarah pe când 
căuta un telefon mobil. Liz fugi apoi să se întâlnească cu Simon, 
iar Sarah, care primise de la verişoara ei telefonul mobil, porni în 
direcția opusă, spre uşa laterală pe unde voia să iasă afară, unde o 
aştepta Asher, nerăbdător să sune la Langley. Însă, în timp ce 
înainta pe coridor, îl văzu pe Malko ieşind dintr-un birou. Capul 
bărbatului se întoarse imediat spre stânga şi apoi spre dreapta 
coridorului, un gest automat de prevedere pentru cineva obişnuit 
să-şi apere întotdeauna spatele. Cu inima cât un purice, Sarah 
intră rapid într-o cameră plină cu echipamente de scris. 

După câteva secunde îşi scoase din nou capul pe culoar şi văzu 
că Malko se îndrepta spre capătul coridorului. Greşise oare Liz? 
Era oare şantajistul aici şi nu în aripa cealaltă, unde se afla sala 
Alloway? 

După ce Malko dispăru după colț, Sarah ţâşni tulburată afară 
din cameră. Coridorul se termina într-un hol de forma literei T, pe 
o latură aflându-se uşa de sticlă ce dădea spre piscină. Când 
ajunse acolo, Malko dispăruse. Aerul era plin de aroma loțiunilor 
scumpe de masaj şi a cremelor de bronzat. Se apropie cu atenţie 

de uşa de sticlă. Piscina avea dimensiuni olimpice, cu trambuline 
pentru sărituri la capătul cel mai îndepărtat. Ceea ce era mai 
important pentru ea, înăuntru nu se vedea nimeni. 

Cu toate acestea, pe suprafața de un albastru perfect a apei se 
vedea o uşoară tulburare. Colt-ul i se păru dintr-o dată foarte greu 
în mână. Ridică arma, încercând în acelaşi timp să-şi mențină 
picioarele relaxate, să rămână în echilibru, gata pentru a intra în 
acțiune. Se apropie de uşa de sticlă studiind apa. Suprafața 
acesteia se netezea treptat. Fără îndoială că micile valuri fuseseră 
produse de ceva. Probabil de curentul de aer stârnit de 
deschiderea şi închiderea rapidă a unei uşi. 

Fu cuprinsă de îngrijorare. Nu mai trăsese cu un pistol de ani 
de zile. De la afacerea Bremner... 

Încercă să-şi alunge gândurile negre şi deschise uşa. Fu 
învăluită de mirosul de clor care venea de la apă. Păşi înăuntru şi 
închise fără zgomot uşa. Suprafața apei se încreți uşor, mai puțin 
însă de data aceasta. La extremitatea din dreapta a piscinei se 
vedeau aburi ieşind dintr-o cabină. 

În stânga ei, dincolo de trambuline, în spatele unui perete de 
sticlă se aflau aparate de forță aliniate ca nişte soldați de plumb 
uriaşi. Nu reuşi să vadă nimic altceva acolo. Pe peretele de lângă 
ea erau trei uşi - una care dădea în sala unde erau aparatele de 
forță, alta pe care se vedea scris baia de aburi şi o a treia pe care 
scria birou. 

Dacă Malko venise în direcția asta, mai mult ca sigur că se afla 
într-una din cele trei încăperi. Biroul părea locul cel mai probabil. 
Sarah spera din tot sufletul ca Malko să se găsească acolo 
împreună cu şeful său, astfel încât ea să reuşească să-l identifice 
pe acesta. Începu să înainteze încet, cu inima cât un purice. 
Ajunsă lângă sala de forță, se uită cu atenţie pe ferestrele mari. Nu 
era nimeni acolo. Se îndreptă spre baia de aburi. În uşă era tăiată 
o fereastră ovală. Privi înăuntru. Aerul era limpede, instalația de 
aburi nu era pornită. Băncile de lemn dinăuntru erau goale. 

Mai rămânea biroul. Puse mâna pe clanța rotundă şi o răsuci. 
Uşa era încuiată! Unde era atunci...? 

— Ce plăcere să te întâlnesc din nou. 

Era Malko, chiar în spatele ei. 

Sarah încremeni locului. Blestemă în gând auzind cum se 
închide uşa de la baia de aburi. Probabil că fusese ascuns chiar 
sub fereastra ovală, imposibil să fie descoperit, în afară de cazul în 
care ar fi deschis uşa. 

Toate astea îi trecură prin minte într-o fracțiune de secundă 
după ce îi auzi vocea şi înainte de a reacționa. 

— Lasă jos ar... începu el. 

Ea se răsuci fulgerător, se deplasă un pas înainte şi ridică 
piciorul pentru o nouă lovitură mae-geri destinată să-l lovească în 
bărbie. Bărbatul însă făcu o eschivă, îşi recăpătă imediat echilibrul 
şi-i aplică cu piciorul o lovitură laterală care îi atinse umărul şi o 
azvârli pe podea. Era clar că individul ştia să lupte şi era mult mai 
puternic decât ea. 

Malko se repezi şi-i culese arma pe care ea o scăpase din mână. 
Sarah sări repede în picioare. Prea târziu. El o lovi din nou cu 
piciorul şi de data asta ea primi lovitura direct în bărbie, exact în 
clipa în care piscina fu luminată de un fulger orbitor, urmat 
imediat de un tunet asurzitor. 

Gâtul ei trosni. O durere insuportabilă îi cuprinse întreg corpul. 
Se prăbuşi pe o parte în apa rece care o învălui imediat, în timp ce 
tunetul zgudui din nou sala. 

* 

Ploaia de vară îl udă până la piele pe Asher care stătea ghemuit 
în spatele tufişului decorativ. Se uită din nou la ceas întrebându- 
se de ce întârzia Sarah atât de mult, foarte îngrijorat pentru ea. 

În trei rânduri fusese silit să intre mai adânc în tufiş atunci 
când echipele de securitate private se apropiaseră periculos de 
mult de locul unde se afla. După ce norii negri începuseră să fie 
sparți de lumina fulgerelor şi bubuitul tunetelor, zgomotul care 
venea dinspre protestatari se modificase îngrijorător. Asher îşi 
scoase precaut capul de după frunzişul tufişului pentru a vedea 
mai bine ce se petrece în vale, pe şosea. Uriaşul balon roşu ce avea 
forma unui porc se clătina şi se răsucea în bătaia vântului, 
arătând mai degrabă ca un purceluş speriat. În ciuda faptului că 
erau înfăşurați în folii de plastic, activiştii erau uzi până la piele şi 
fețele lor erau pline de ură. 

Conform frânturilor de conversaţie pe care le auzise, fusese 
probabil o zi descurajantă pentru ei. Nu reuşiseră să rupă 
rândurile poliţiştilor şi în ciuda prezenţei a mii de demonstranți, 
nici unul dintre participanţii la întrunire nu fusese împiedicat să 
ajungă la hotel. Ceea ce începuse triumfător se transforma încetul 
cu încetul într-o înfrângere ruşinoasă. Asher simțea cum creşte 
furia manifestanțţilor. 

Apoi fu martor la declanşarea acțiunii provocatoare a 
contramanifestanților. 

O maşină trecu încet, aproape arogant, pe lângă şirul lung de 
manifestanți uzi şi furioşi, cărora şoferul şi ocupanții vehiculului le 
adresară gesturi obscene. Cea de-a doua maşină îşi făcu apoi 
apariția, mergând cu aceeaşi viteză redusă, în timp ce ocupanții 
repetau gesturile obscene ale celor dinaintea lor şi strigau 
sloganuri ce ajungeau până la hotel: 

— Plecați acasă, ticăloşilor! 
— Neputincioşii! Neputincioşii! 

Această maşină fu urmată imediat de o alta. 

Era prea mult. Indignarea făcu mulțimea să explodeze. Cu un 
urlet înspăimântător, miile de demonstranți se repeziră ca la un 
semnal, înconjurară cele trei maşini, le răsturnară ca şi cum ar fi 
fost nişte jucării şi începură să le împingă cu forța unui val seismic 
spre poliţişti şi forțele de securitate private. 

Convinşi că ceea ce fusese mai greu trecuse, forțele de 
securitate fură atât de surprinse de ceea ce se petrecea încât fură 
copleşite de mulțime înainte de a putea ajunge la arme. Liniile lor 
fură sparte, fură împinse înapoi în grupuri răzlețe, în timp ce 
protestatarii triumfători se năpustiră pe poartă şi peste ziduri ca o 
armată cuceritoare în asaltul final asupra unei cetăți vrăjmaşe. 

Agenţii, poliţiştii şi personalul de securitate care patrulau în 
interiorul şi în jurul hotelului îşi părăsiră posturile şi alergară spre 
protestatari, însă fură repede depăşiţi de numărul acestora şi 
împinşi înapoi spre culmea dealului. 

Asher se ascunse din nou în tufiş, aşteptând ca forțele de 
securitate să treacă de el. Când îşi scoase din nou capul, observă 
că în jur nu se mai afla nimeni. Se întrebă din nou îngrijorat unde 
putea să fie Sarah, când privirea i se opri asupra şirurilor de 
limuzine aliniate în parcare. Din punct de vedere statistic, era de 
aşteptat să găsească cel puţin un telefon mobil acolo. Având în 
vedere popularitatea de care se bucurau telefoanele de maşină, era 
posibil să se afle acolo şi o duzină de astfel de aparate. Deşi rana 
nu-i permitea, îşi forță picioarele să se mişte mai repede. Se 
hotărâse să-şi acorde câteva minute pentru a căuta un telefon 
mobil. Apoi, dacă Sarah tot nu-şi făcea apariția, să plece în 
căutarea ei. 

În momentul în care Liz reveni în salon, fu surprinsă să 
constate că toți oaspeţii, cu paharele de băutură în mână, se 
îmbulziseră spre uşile mari din sticlă şi priveau în jos, spre poalele 
dealului. Încăperea era plină de exclamaţii îngrijorate rostite în mai 
multe limbi. De peste tot îşi făceau apariția membri ai echipelor de 
securitate, atât în haine civile, cât şi în uniforme, cu armele scoase 
la vedere. Deplasarea atâtor oameni în aceeaşi direcție indica în 
mod clar că se întâmplase ceva deosebit, însă din cauza 
înghesuielii de la ferestre, Liz nu avea nici o şansă să vadă despre 
ce era vorba. 

Schimbă direcția şi începu să alerge spre verandă prin spațiul 
dintre bar şi magazinul cu suveniruri. Ajunse afară la timp ca 
ultimii stropi de ploaie ce cădeau cu zgomot să ricoşeze şi să-i ude 
pantalonii, urmare a ruperii explozive de nori ce tocmai se 
terminase cu câteva clipe mai înainte. Îşi făcu loc lângă 
balustradă, între două femei ce se aflau deja acolo. Una dintre ele 
ținea mâna la gură şi privea în vale cu sprâncenele arcuite de 
groază. Cealaltă luă o gură zdravănă din paharul de whisky pe 
care-l avea în mână. 

— Nu sunt în toate minţile, spuse în italiană prima femeie. Nişte 
nebuni! 

— Sunt atât de mulţi, zise tot în italiană un bărbat aflat de 
cealaltă parte a femeii, încât nu mai contează dacă îşi dau seama 
ce fac sau nu. 

— Cât de mulți sunt? întrebă femeia. 

— Cel puțin cinci mii, răspunse Liz în italiană, cu o voce 
îngrijorată. Poate chiar mai mulți. 

Cei doi întoarseră automat capul spre ea şi Liz le arătă cu 
degetul ecusonul, după care se retrase înainte ca ei să apuce să-i 
pună vreo întrebare. 

— Trebuie să plec. 

După câțiva paşi se opri din nou. Fluviul de agitatori se scurgea 
peste zid şi începuse să urce dealul, în timp ce forțele de 
securitate, evident copleşite din punct de vedere numeric, se 
îndreptau spre demonstranți cu armele în mâini. Liz simţi că i se 
zburleşte părul pe ceafa. Dacă nu se întâmpla vreun miracol, ziua 

nu avea să se termine bine pentru nici una dintre părți. 

Cum avea oare să influențeze această întorsătură a situației, 
comportamentul şantajistului? Liz se întrebă neliniştită dacă nu 
cumva acesta avea să renunțe la întâlnirea cu Santarosa şi să 
rămână în aceeaşi periculoasă stare de anonimat ca până atunci. 
Ajunse la concluzia că varianta aceasta era foarte puţin probabilă. 
Şantajistul nu avea de ales. Trebuia să meargă mai departe. 
Afacerea era atât de importantă pentru el încât fusese în stare să- 
şi pună în pericol locul pe care-l ocupa în Spirală şi să ucidă 
pentru ea. Fructele pe care se aştepta probabil să le culeagă în 
urma încheierii afacerii aveau să răsplătească cu vârf şi îndesat 
eforturile din acest sfârşit de săptămână. 

Cuprinsă de sentimentul că ceva foarte grav urma să se 
petreacă, intră iar înăuntru, traversă în fugă sala de la intrare, 
unde până şi funcționarii de la recepție se duseseră la ferestre şi-şi 
lungeau gâturile să vadă ce se întâmplă afară şi se repezi spre 
aripa de nord a clădirii. Trecu prin fața mai multor uşi deschise, a 
unor birouri pustii, de parcă pe acolo ar fi trecut o furtună - sau 
era efectul ştirii că demonstranții au luat cu asalt stațiunea? 

Cu cât înainta însă, impactul pe care evenimentele de pe deal îl 
aveau asupra activității din hotel era din ce în ce mai puţin vizibil. 
Se auzeau telefoane care sunau şi voci care răspundeau în spatele 
uşilor închise. Un bărbat vorbea drăgăstos cu iubita sa la un 
telefon montat pe hol. Un altul ieşi din cabina unui lift netezindu- 
şi cu mâna costumul. Ecusonul portocaliu pe care-l purta indica 
faptul că făcea parte din personal. 

Sălile de conferință Alloway şi Tarn o'Shanter se aflau într-un 
păienjeniş de coridoare laterale aproape de capătul aripii. Liz se 
avântă în labirint, citind numerele camerelor şi încercând să-şi 
amintească instrucțiunile pe care i le dăduse Simon. Pe pereţi erau 
atârnate fotografii reprezentând diverse peisaje din Scoţia, iar din 
vaze înalte se ridicau ramuri de bobiţă. În cele din urmă se opri în 
faţa sălii denumite Tarn o'Shanter. În clipa în care duse mâna spre 
clanță, fu cuprinsă de un val de emoție. 

Din direcția opusă, înainta, spre sala Alloway, Carlo Santarosa, 
comisarul Uniunii Europene pentru problemele concurenței. Pe 
fața sa măslinie se citea iritarea. 

Fără să-i arunce nici o privire lui Liz, Santarosa bătu o singură 
dată, deschise uşa şi zise fără nici o altă introducere, în timp ce 
intra: 

— Nu pot să-ți acord decât zece minute, nici unui în plus. Sunt 

probleme cu demonstranțţii — o adevărată revoltă! Şi trebuie să mă 
întorc la oamenii mei. Ce e cu această dovadă atât de importantă 
despre care zici că o să mă convingă? Uşa se închise brusc în 
spatele lui. 

Cu un zâmbet amar pe buze, nerăbdătoare să afle de la Simon 
cine era şantajistul, Liz deschise uşa sălii Tarn o'Shanter şi intră 
repede înăuntru. Deodată, încremeni. Suflarea i se opri. Inima i se 
umplu de spaimă. 

— Simon! 

Acesta era întins pe podea şi clipea din ochi încercând să-şi 
recapete cunoştinţa. La tâmplă avea o lovitură care începea să se 
învinețească. Liz ridică furioasă privirea. 

Malko ţinea în mână un pistol Uzi îndreptat spre inima ei. 

— Felicitări, Sansborough. Ai reuşit să mă găseşti. 

* 

Comisarului Carlo Santarosa i se făcu rău. Se prăbuşi în fotoliul 
aflat în fața monitorului. 

— E suficient ce ai văzut, domnule comisar? 

Santarosa nici nu mai era în stare să vorbească. 

— De unde ai obținut informaţiile astea? 

Vocea sa tremura de frică. 

— Fostul dumneavoastră angajat, Carnivorul, a păstrat 
informaţii legate de afacerile sale şi eu am. Reuşit să le 
achiziționez. Trebuie să adaug că e vorba despre informaţii foarte 
detaliate, cu nume, date, părțile implicate şi amănunte referitoare 
la modul în care s-a făcut plata. Aţi fi uimit să aflați ce clienți a 
avut, clienţi care l-au folosit de cele mai multe ori din motive foarte 
bune şi morale. Cu toate astea, o crimă plătită tot crimă rămâne, 
nu? Cariera şi reputația dumneavoastră nu vor supraviețui unor 
asemenea dezvăluiri. 

Santarosa îşi şterse fruntea cu o mână tremurândă. Faţa îi era 
inundată de sudoare. 

— Chiar dacă eu aprob fuziunea, nu înseamnă că şi comisia îşi 
va da automat acordul. 

— Bineînţeles că şi-l va da. Totul depinde de dumneavoastră. 
Nu numai viitorul meu, ci şi al dumneavoastră. 

Santarosa se ghemui ca şi cum ar fi primit o lovitură în stomac. 

— Nu am nici o alternativă. Ar fi o lovitură devastatoare pentru 
soția mea, pentru familie, pentru... 

* 
În încăperea alăturată, Gino Malko se ridică din fotoliu cu 

geanta sport a lui Simon în mână. O aşeză pe masa care se afla 
lângă el. În spatele lui, prin uşile de sticlă se vedea o alee pavată 
cu pietriş. În depărtare, valurile mării se zbăteau furioase, într-un 
amestec de verde şi maro. Pe cer continuau să treacă nori negri. 
Ca un vuiet îndepărtat, se auzeau vociferările celor de pe deal. 

— Vărul tău a suferit o nefericită pierdere a memoriei, îi spuse 
Malko. Se pare că e convins că te afli încă în Paris. Dă-mi Glock-ul 
înapoi. I-am simțit lipsa. 

Liz se holba la el. 

— Ticălosule! Cum ne-ai găsit? 

— Vreau pistolul. Fața lui Malko era lipsită de orice expresie. 
Găsirea voastră n-a fost o problemă din moment ce am avut acces 
la camerele de luat vederi din hotel. Clădirea e proprietatea 
patronului meu. Pari surprinsă. N-ai observat camerele, nu? 
Tehnologie de înaltă clasă. Sunt de mărimea unor ace cu gămălie, 
înfipte în tencuială în locul unde tavanul se uneşte cu pereţii. În 
ceea ce priveşte deghizările voastre, trebuie să recunosc că au fost 
destul de bune. Însă după ce v-am studiat atât de bine pe amândoi 
era imposibil să mă păcăliți prea mult. 

Liz trase o înjurătură în gând. Încerca cu disperare să găsească 
vreo stratagemă, vreo mişcare care să răstoarne situația. În acelaşi 
timp se gândea la ceea ce spusese Malko... la o informaţie 
importantă care se strecurase printre vorbele acestuia... 

— Aruncă pistolul, îi ordonă Malko, sau îl împuşc. Cred că mă 
cunoşti destul de bine ca să ştii că nu glumesc. Pistoalele Glock nu 
trag singure. Îl vreau cât mai departe de tine. 

Liz lăsă să cadă revolverul pe podea între Simon şi Malko, 
sperând ca primul să fie suficient de rapid încât să se răsucească 
şi să-l apuce. Înainte însă ca pistolul să atingă podeaua, Malko îl 
lovi cu piciorul şi-l aruncă mai departe. Îndreptând pistolul Uzi 
când spre unul când spre celălalt, Malko se duse apoi cu spatele 
până în locul în care căzuse arma şi o ridică de jos. Ştia exact ce 
avea de făcut, era un ucigaş care-şi cunoştea meseria şi ştia să se 
protejeze păstrând întotdeauna o distanță suficientă între el şi 
adversarii săi. Malko aruncă pistolul în geantă şi apucă baierele 
acesteia. 

Făcu un gest cu pistolul în direcția lui Simon. 

— Ajută-l să se ridice. Şi-a revenit. 

— Unde mergem? 

Liz făcu repede trei paşi şi îngenunche lângă Simon. Trebuia să 
tragă de timp. Trebuia să găsească ceva. Trebuia. 

— Ajută-l să se ridice în picioare. 

— Simon? Mă auzi? 

— Ridică-l odată! 

Liz începu să tragă de mâna lui Simon. Acesta trase o 
înjurătură. Liz se ridică în picioare şi încercă să-l tragă în sus. El 
clătină din cap şi înjură din nou, însă de data asta deschise ochii. 

— Ar trebui să mă las de meseria asta, mormăi el. 

Între timp, Malko îi ocolise ţinând însă în permanenţă pistolul 
îndreptat spre ei, trecuse de uşile de sticlă şi se oprise în fața altei 
uşi laterale. Ciocăni uşor. 

— Da? se auzi o voce de partea cealaltă. 

Malko deschise uşa. 

— Aţi terminat? Am pus mâna pe ei. l-am dezarmat. 

— Santarosa a plecat. Adu-i înăuntru. 

Liz petrecu brațul lui Simon peste umărul ei. El se ridică greoi 
în picioare şi cei doi începură să înainteze cu paşi şovăielnici spre 
uşa deschisă. Deşi îl ajuta pe Simon, Liz era cu mintea în altă 
parte. Încerca să-şi amintească ceva ce auzise la Malko... ceva în 
legătură cu faptul că patronul său era proprietarul unui hotel. Era 
un amănunt important. 

Deodată pricepu. Era evident. Strânse din fălci şi fără să-şi dea 
seama îl strânse şi pe Simon. Îşi aduse aminte ceva ce îi spusese 
el... da, dacă nu se înşela, şantajistul nu era numai proprietarul 
stațiunii Dreftbury, ci şi al unui vast lanț format din stațiuni şi 
hoteluri, multe dintre acestea fiind construite inițial pentru a-i 
găzdui pe constructori. Ştia acum cine era şantajistul — afacerea pe 
care avea nevoie s-o aprobe Santarosa valora mult mai mult decât 
bugetele anuale ale multor țări. 

* 

Sir Anthony Brookshire şi Cesar Duchesne mergeau grăbiţi pe 
culoar. Cu fiecare pas, furia lui Sir Anthony creştea. Cei doi 
bărbaţi erau foarte apropiaţi ca vârstă şi înălțime, amândoi cu 
puțin sub un metru optzeci. Cu toate acestea, în timp ce lordul 
avea capul mare acoperit cu un păr cărunt şi des şi trupul subțire 
şi musculos, responsabilul cu securitatea era ras în cap şi avea o 
structură mai solidă. Sir Anthony purta sacoul său cu croială 
sobră, în timp ce haina pe care o purta Duchesne atârna pe el de 
parcă ar fi fost croită pe măsura unui brutar supraponderal. 
Diferenţa de clasă şi de sânge era evidentă. Sir Anthony se întrebă 
cum reuşise Duchesne să-şi rănească piciorul. Îl trăgea după el în 
timp ce mergea. Era un infirm. 

— Eşti sigur că Santarosa se află în sala Alloway? întrebă Sir 
Anthony. Devenise palid gândindu-se la modul în care aroganța 
trădătorului pusese în pericol siguranța Spiralei. Nu putea permite 
ca acest lucru să se întâmple din nou. 

— Aşa cum am căzut de acord, am plantat un dispozitiv de 
urmărire în buzunarul lui Santarosa în clipa în care a sosit. Am 
reuşit să fac acelaşi lucru şi în cazul lui Prometeu şi al lui Ocean, 
însă Themis şi Atlas şi-au trimis asistenții la recepție şi nu am 
reuşit deloc să-i văd. După ce s-a cazat, Santarosa a circulat prin 
salonul de la intrare şi apoi s-a oprit pentru scurta vreme la bar. 
Apoi s-a dus în camera sa de unde a ieşit cu puțin timp în urmă 
pentru a se îndrepta direct spre sala Alloway. Nici Prometeu, nici 
Ocean nu se află acolo, aşa că şantajistul este ori Themis, ori 
Atlas. Asta era situația când v-am sunat. 

— Deci ticălosul este în sfârşit pus la zid, mârâi Sir Anthony. 
Are fără îndoială discul cu el fiindcă probabil se foloseşte de dosare 
pentru a-l „convinge” pe Santarosa. Îl iei imediat de la el şi mi-l dai 
mie. 

— Şi dacă nu vrea să mi-l dea? 

— Trebuie să ţi-l dea. Cred că înţelegi ce vreau să spun. 

Duchesne înclină capul. 

— Ce aveţi de gând să faceți cu discul? 

— Asta nu te priveşte câtuşi de puţin. 

Cei doi cotiră şi apucară pe alt coridor. 

— Acolo este sala, spuse Duchesne. 

* 

Liz, continuând să îl sprijine pe Simon, se uita disperată de jur 
împrejur, încercând să găsească ceva care i-ar fi putut ajuta să 
scape. Malko însă pusese mâna pe armele lor şi rămânea în 
permanență în afara zonei în care l-ar fi putut ataca. Deşi începuse 
să meargă mai bine, Simon nu-şi revenise complet. 

În camera cealaltă se auzi zgomotul făcut de cuburile de gheață 
dintr-un pahar. 

— Gregory Gilmartin, spuse ea cu voce tare. Dosarele tatălui 
meu sunt la tine. 

— Da, ai dreptate. 

Inginerul îşi făcu apariția în cadrul uşii, slab şi îmbrăcat în 
costumul său ieftin, cu privirea aceea intensă specifică celor 
obsedați. Analiză situația dintr-o singură privire şi apoi reveni în 
cameră sorbind dintr-un pahar mare în timp ce Liz îl ajuta pe 
Simon să intre. 

— Însă vom face în aşa fel încât nu numai că lumea o să creadă 
că dosarele sunt la voi, dar şi că sunteți gata să ucideţi şi să vă 
dați viața pentru ele. Le făcu un semn cu mâna, invitându-i să 
intre. Nu vă obosiţi să speraţi că Santarosa va spune ceva. Ar avea 
foarte multe de pierdut dacă ar scoate vreo vorbă. Gilmartin scoase 
din buzunar un disc Zip de culoare verde şi îl puse pe masă, după 
care se aşeză în fața unui laptop IBM Thinkpad ultimul tip. Pe 
ecran se vedeau patru ferestre, fiecare dintre acestea conținând 
imagini diferite de pe hol. Într-una din imagini se observau două 
siluete. Gilmartin cobori ecranul şi sorbi din nou din pahar. 

Privirea lui Liz se întoarse asupra discului. 

— Acesta este? Nu se putu ea abține să întrebe. 

El îi aruncă un zâmbet rece. 

— N-ai minte dacă îți închipui că aş fi în stare să-l las aşa de 
izbelişte, mai ales într-un loc ca ăsta. 

Apăsă pe un buton şi din laptop îşi făcu apariția un disc identic 
pe care îl puse cu grijă în buzunarul interior al hainei. 

— Malko, cei doi sunt aici. Dă-le drumul înăuntru. Cu atenţie. 
Ai o armă şi pentru mine? 

Malko îi dădu pistolul lui Simon pe care-l scosese din geanta 
sport a acestuia. În timp ce Gilmartin îndrepta arma spre ei, Malko 
se duse grăbit spre uşă. 

Cu Cesar Duchesne alături, Sir Anthony Brookshire încetini 
pasul şi începu să citească numele încăperilor. După un timp, 
ajunse în fața sălii Alloway, numele fiind gravat pe o tăbliță 
lucioasă din alamă. Verifică, prin haină, locul unde se afla, în toc, 
revolverul Browning şi se opri. Rămase pironit locului ascultând cu 
atenție. Vocile se auzeau din ce în ce mai aproape. Undeva se auzi 
cum se sparge un geam. 

— Eu o să aştept aici, zise el. Intri tu primul. Îi ucizi pe toți. 
Dacă avem noroc, totul va fi pus pe seama atacului 
demonstranților. 

Expresia netulburată de pe chipul lui Duchesne dispăru pentru 
o clipă. Pe fața înroşită a acestuia se putu citi furia ce mocnise 
atâta timp. 

— Nu, zise el scurt. Se răsuci pe călcâie şi se îndepărtă. 

Uimit, Sir Anthony deschise gura să strige la el, să-i ordone să 
se oprească, să se întoarcă, să facă ce îi ordonase. Însă, deodată, 
uşa se dădu în lături. În cadrul ei se afla un bărbat solid, îmbrăcat 
într-un costum de culoare închisă, a cărui privire cenuşie era 
tăioasă ca oţelul. 

Din spatele acestui bărbat se auzi o altă voce. 

— Poftim înăuntru, Cronus. Cum de ne-ai găsit? 

Sir Anthony nu ştia ce să facă. Nu se aşteptase la o asemenea 
întorsătură. 

Bărbatul în costum îndreptă spre el ţeava unui pistol Uzi. 

— Acum. 

Cu un nod de furie în piept, Cronus intră în încăpere. 
Recunoscuse vocea. 

— La dracu”, Atlas. Termină cu prostiile astea. Pentru numele 
lui Dumnezeu, ce vrei să faci? Ştiam eu că trebuie să fie unul 
dintre noi. Uite ce ai făcut din organizația noastră! Oare loialitatea 
nu mai înseamnă chiar nimic? 

— Nu mi-ai răspuns la întrebare. Inginerul din mine este curios. 
Bineînţeles că mă aşteptam ca până la urmă să descoperi că e 
vorba de mine. Totuşi cum ai aflat? întrebă Atlas, care şedea într- 
un fotoliu îndreptând spre el pistolul Beretta. Ceasul Timex pe 
care-l avea la mână era acoperit pe jumătate de mâneca de la 

cămaşa ieftină. 

Malko închise uşa şi se întoarse cu fața spre interiorul camerei 
amenințându-i cu pistolul Uzi atât pe Sir Anthony, cât şi pe Liz şi 
pe Simon. 

Sir Anthony continua să-l privească ţintă pe Atlas. 

— Duchesne a plantat un dispozitiv de urmărire asupra lui 
Santarosa. 

— Ce drăguţ, zise Gilmartin şi dădu admirativ din cap. Văd că 
Duchesne te-a părăsit. N-am crezut niciodată că e aşa de bun pe 
cât pretindeai tu. În ceea ce priveşte modul în care am ştiut că eşti 
în fața uşii, află că am folosit, bineînțeles, camerele de luat vederi 
instalate pentru securitate. lată un exemplu perfect al puterii pe 
care o are tehnologia. Însă un singur lucru nu poate ea înlocui şi 
anume inteligența. Ceea ce ai făcut tu, Tony, este lipsit de 
inteligență. Nu poți să câştigi chiar toate bătăliile şi în afacerea 
asta cu dosarele ai mers mult prea departe. V-am lăsat pe toţi în 
pace mai bine de cinci ani, cu excepția câtorva afaceri neaşteptate, 
dar necesare, pe care nu am reuşit să le rezolv cu resursele mele 
obişnuite. Cred însă că eşti de acord că fuziunea cu Tierney 
Aviation merită puţin deranj. La urma urmei îmi ies de aici mai 
mult de patruzeci de miliarde de dolari. 

Tensiunea din încăpere creştea cu fiecare secundă şi Liz aruncă 
o privire în direcția uşilor de sticlă care dădeau spre grădină, cam 
la nouă metri în dreapta ei. Văzu un grup de protestatari trecând 
prin dreptul lor şi observă că aceştia culegeau pietrele ce 
mărgineau straturile de flori şi le îndesau în rucsacuri. Îi aruncă o 
privire lui Simon. Nu-şi mai clătina capul. Îl ajutase să se aşeze pe 
un fotoliu aflat foarte aproape de geanta sport pe care Malko o 
lăsase pe podea în clipa în care primise ordin să deschidă uşa. Din 
locul de unde se afla, Liz putea să vadă, ieşind din geantă, tocul 
unui pistol. Fără îndoială că era vorba de arma lui Malko, din 
moment ce acesta avea în mână Glock-ul. 

— Asta înseamnă că o să ai monopolul în avionică. 

— Este exact ce sper. Doar la asta conduce concurența, nu? O 
luptă economică pe viață şi pe moarte până când rămâne în 
picioare o singură companie... un singur om. Uită-te la 
consolidările care au loc în permanenţă. În ce scop se fac? În mod 
sigur nu pentru competiție. Se fac pentru dominarea piețelor şi 
apoi pentru obţinerea monopolului. Vei descoperi cu surprindere 
că SEC a aprobat deja fuziunea. Santarosa şi oamenii lui din 
Uniunea Europeană vor asista la fuziune ca o turmă de măicuțe 

speriate. 

Sir Anthony, care stătea cu mâinile la spate, îşi plezni nervos 
palmele şi-şi împinse bărbia înainte. Întreaga sa ţinută exprima 
dezaprobare. Privirea i se opri flămândă pe discul Zip ce se afla pe 
masă. 

Gilmartin clătină însă din cap. 

— Nu, Tony, nu îţi aparține. Nu te preface că eşti şocat. Mi-am 
dat seama de aseară că ai descoperit că şantajistul este unul 
dintre noi. Numai că nu reuşiseşi să afli cine anume. 

Buzele magnatului se strâmbară pline de dezgust. 

— Coboară de pe tronul tău olimpian, Sir Anthony, cavaler al 
Ordinului de Bath sau ce naiba or însemna inițialele alea! Tu crezi 
că pentru bani fac eu toate astea? Că din cauza asta am intrat în 
Spirală? Câtă naivitate, pentru numele lui Dumnezeu! 

Gilmartin mişcă plictisit mâna în care ținea pistolul. 

— Eşti un individ scârbos, Tony. Toţi sunteți aşa. Eu însă nu 
sunt ca voi. Nu am nevoie de mai multă bogăţie şi nu am folosit 
niciodată dosarele pentru a obține bani prin şantaj. Dorința mea 
este să fac ceva deosebit, să las ceva în urmă, aşa cum au lăsat la 
vremea lor şi tata şi bunicul şi străbunicul meu. 

Gilmartin făcu o pauză, satisfăcut de uimirea şi respectul pe 
care credea că-l citeşte în ochii celor prezenţi în cameră. 

— Nu voi avea numai cea mai mare companie de construcții din 
lume, ci sunt pe cale să devin şi numărul unu în aeronautică. Nu 
voi duce civilizația numai în jungle şi pe vârfuri de munte, ci şi în 
spaţiu. De asta am făcut tot ce am făcut. 

— Ai fost blestemat să laşi în urmă ceva cel puțin la fel de măreț 
ca şi înaintaşii tăi, zise încet Sir Anthony. Nefericitule! 

Simon dădea semne că-şi revine. Se aşeză mai bine în fotoliu şi 
începu să se uite de jur împrejur cu priviri piezişe. Liz îl urmărea 
cu coada ochiului. Puse o mână pe umărul lui şi cu un deget, îi 
făcu semn către uşile cu ferestre mari ce dădeau spre grădină. 
Simon întoarse uşor capul şi-i văzu pe demonstranții care adunau 
pietre. Ridică privirea spre Liz. Ea se uita în jos la geanta sport. Liz 
spera din tot sufletul ca Simon să aibă în vedere faptul că ea nu 
mai era acelaşi trăgător redutabil ca odinioară. 

— Îmi aduc şi eu contribuţia, se răsti Gilmartin. 

— Chiar aşa? întrebă brusc Simon, arătând că fusese destul de 
conştient ca să poată urmări conversaţia. Dacă fuziunea nu ți-ar 
aduce nici un profit, ai mai face-o? 

— Nu asta contează, spuse Gilmartin furios. Bineînţeles că voi 

obține şi un profit. Orice firmă valoroasă aduce şi profit. 

Sir Anthony îi urmărea de ceva vreme pe demonstranți, care 
înaintau şi se retrăgeau apoi imediat, culegând pietre. În mintea sa 
încolțise un plan. Făcu un pas înainte, cu fața congestionată, abia 
stăpânindu-şi furia. Pe umerii săi apăsa toată responsabilitatea 
eşecului suferit în recuperarea dosarelor. Devenise din nou 
conştient de prezența Browningului în tocul de sub haină. Dacă 
acțiunile reprobabile ale lui Atlas ieşeau la iveală, Spirala era 
compromisă. Prin acţiunile lui, Atlas pusese în pericol secretul 
organizaţiei. 

Autorităţile vor începe să-şi bage nasul şi tot rolul benefic pe 
care Spirala ar fi trebuit să-l aibă pentru viitorul omenirii s-ar fi 
dus pe apa sâmbetei. Nu, singura persoană de încredere care avea 
dreptul să deţină dosarele Carnivorului era el, Cronus. Numai el 
putea să cunoască secretele teribile din acele dosare. Gândurile 
acestea îi trecuseră de multă vreme prin minte, însă nu avusese 
niciodată curajul să recunoască. Acum nu mai avea altă 
alternativă. 

— Ce ai făcut tu, Atlas, nu are nici o legătură cu scopurile 
nobile ale Spiralei, începu el pe un ton acuzator. Ne-ai făcut un 
rău imens. Ne-ai forțat să ne comportăm... să acționăm... 

— Te referi la înscenarea pusă la cale în cazul lui Sansborough? 
întrebă Gilmartin ridicându-se în picioare. Te referi la crime? 
Ticălos ipocrit! Nu te-a forțat nimeni! Ăsta eşti tu şi aşa ai fost 
întotdeauna. Toţi membrii Spiralei sunteți la fel! Şi acelaşi lucru e 
valabil şi pentru Nautilus! Dacă ați fi fost cu adevărat atât de 
altruişti cum pretinzi tu, ați fi făcut vreuna din faptele astea 
reprobabile? Nu! Dintre voi, eu sunt cel mai cinstit. Eu ştiu cum 
funcționează lumea în care trăim şi nu mă ascund în spatele 
iluziilor. Voi sunteți cei depăşiţi de evenimente. Sunteţi... 

Liz îl scutură uşor de umăr pe Simon. Acesta îşi îndreptă 
imediat privirea spre uşile din sticlă şi văzu cum protestatarii, cu 
fețele furioase, îşi iau avânt şi încep să lanseze pietrele care 
zburară prin aer. Geamurile explodară țăndări, sunetul 
reverberând în întreaga aripă a hotelului. 

Aproape în acelaşi moment, pietrele şi cioburile de sticlă 
pătrunseră şi în sala în care se aflau ei, lovind podiumul şi 
aterizând pe capătul cel mai îndepărtat al mesei de consiliu. Aerul 
proaspăt năvăli în încăpere prin ferestrele sparte. Imediat, de afară 
se auziră şi focuri de armă. 

În timp ce Greg Gilmartin întoarse capul să vadă ce se întâmplă, 


466 


Sir Anthony zâmbi cu răceală, amuzat de faptul că nici Atlas, nici 
omul lui de încredere nu-l consideraseră suficient de periculos ca 
să verifice dacă nu cumva are o armă ascunsă. La ce altceva s-ar fi 
putut însă aştepta de la cineva ca Gilmartin? Prea arogant şi 
probabil prea nerăbdător ca să mai aibă capacitatea de a sesiza 
toate detaliile unei situaţii. În mod clar, foarte departe de ceea ce 
fusese tatăl lui. Individul acesta trebuia oprit. O dată pentru 
totdeauna. 

Erau gânduri ce trecură prin mintea lui Cronus într-o fracțiune 
de secundă. Scoase cu o mişcare fulgerătoare Browning-ul, exact 
în secunda în care mâna lui Simon dispăru în interiorul genții 
aflate pe podea şi Liz țâşni în direcţia lui Malko. O secundă mai 
târziu, Gilmartin întoarse capul, înțelese ce se petrece şi înălță 
imediat pistolul. 

* 

Sarah se afla în pragul pierderii cunoștinței. Îi era greață. O 
dureau bărbia şi gâtul. Se chinuia să-şi amintească: Malko o lovise 
cu piciorul în bărbie şi ea căzuse în apă. 

Scoase un geamăt şi reuşi să deschidă ochii. Încercă să-şi dea 
seama unde se află. 

Se vedea o măsuță pentru cafea, o lampă, o canapea. Puțin mai 
departe, o uşă. Se afla în camera de hotel în care o dusese Malko şi 
o legase de scaun. Totul arăta însă altfel acum. Lampa, un scaun 
şi o măsuță erau răsturnate lângă fereastră şi acoperite cu cioburi 
de sticlă. Din loc în loc, pe podea, se vedeau bucăți de piatră. Se 
auzeau focuri de armă şi strigăte. Se uită mai atentă la uşă şi 
descoperi că era aşezată în poziție orizontală... 

Înțelese. Era culcată pe o parte, legată în continuare de scaun. 
Lângă ea se afla o piatră mare. Deodată îşi aduse aminte... vuietul 
acela de voci, strigăte, claxoane, ploaia de pietre, zgomotul de 
sticlă spartă produs de piatra care intrase prin fereastră, impactul 
care o doborâse la podea. Apoi golul şi întunericul. 

Se gândi plină de amărăciune la modul stupid în care fusese 
păcălită. Modul în care Malko o dusese de nas cu trucul acela 
vechi de a se ascunde chiar sub fereastra din uşă. Norocul ei 
fusese că individul avea nevoie de ea în viață, cel puțin pentru o 
vreme. Încercă să-şi alunge frica şi întoarse capul pentru a vedea 
şi ce se află în cealaltă parte a camerei. Nu reuşi decât să se 
lovească cu obrazul de podea. Durerea îi produse un nou val de 
amețeală. Avea senzația că uşa orizontală se deschisese şi în 
încăpere îşi făcuseră apariția nişte picioare. Un bărbat, cu 

pantaloni şi pantofi sport. 

Simţi spaima ca o gheară în piept. Încercă însă să-şi păstreze o 
voce cât mai calmă. 

— Până la urmă te-ai hotărât să mă ucizi, Malko? 

Bărbatul nu zise nimic. Picioarele se apropiau însă de ea. Sarah 
încercă să se răsucească pentru a-i privi fața, însă bărbatul se afla 
prea aproape. Sarah încerca să-şi stăpânească frica. Bărbatul 
ajunsese acum chiar în spatele ei. 

— Malko? 

* 

Gino Malko se afla în spatele lui Sir Anthony, puţin într-o parte 
şi-şi asculta patronul cu o admirație sinceră. Nu mai lucrase 
niciodată pentru cineva atât de bogat şi de puternic. Fiecare 
cuvânt de laudă din partea unui astfel de om avea valoarea unui 
lingou de aur care trebuia păstrat cu grijă, ca o pavăză împotriva 
vântului rece al sărăciei. Malko nu dădu prea multă atenție 
mişcărilor pe care le făcea bătrânul Sir Anthony, iar Sansborough 
nu reprezenta decât un detaliu supărător de care avea să scape în 
curând. Întreaga lui atenție se concentra deci asupra lui Simon, 
asupra mâinii care se strecurase în geantă. 

Într-o fracțiune de secundă, Simon decise că pistolul lui Sir 
Anthony era ferm ţintit în direcția lui Gregory Gilmartin. Cu puțin 
noroc, cei doi aveau să tragă unul asupra celuilalt. 

Malko trase o înjurătură şi ridică repede pistolul Uzi. Prea târziu 
însă. 

Gloanţele porniră aproape simultan, cu un zgomot vulcanic. 

Glonțul lui Simon îl lovi pe Malko drept în inimă. Sângele 
erupse din pieptul acestuia ca o ploaie roşie. Glonțul plecat din 
arma lui Malko ajunse într-o vază, care explodă ca o grenadă. 

În acelaşi timp, prima lovitură a lui Sir Anthony pătrunse în 
cămaşa albă a lui Gilmartin, în timp ce a doua îi străbătu gâtul. 

Gilmartin se prăbuşi în față cu ochii holbaţi, încercând să apese 
pe trăgaci. Arma sa slobozi un singur glonț care se înfipse în 
covorul scump. Sângele îi ţâşni din răni ca un gheizer. 

Urmă o secundă de şoc în care parcă timpul se oprise în loc. Cei 
trei — Liz, Sir Anthony şi Simon - stăteau nemişcați, ca şi cum 
încremenirea ar fi făcut mai acceptabilă fața oribilă a morții. Aerul 
se umpluse de mirosul fierbinte al sângelui, în timp ce praful 
ridicat o dată cu spargerea ferestrelor se aşeza încet pe trupurile 
celor doi bărbaţi căzuți pe podea. 

Liz se mişcă prima. Smulse pistolul Uzi din degetele lipsite de 

viață ale lui Malko şi-l îndreptă spre şeful Spiralei. 

— Lăsați arma jos, Sir Anthony! Sau poate preferați să vă spun 
Cronus? 

Sir Anthony clipi de câteva ori. Era ciudat, însă în minte îi 
reveniră nişte rânduri scrise de George Eliot. Citise cartea aceea- 
Adam Bede - într-o vară plicticoasă petrecută la Paris. Suntem 
influențați de acţiunile noastre la fel de mult cum acestea sunt 
influențate de noi. Sir Anthony era un om care privea viitorul cu o 
mare încredere. Îşi trăise viața ca pe o cursă pasionantă şi oricât 
de mult ar fi urât acest lucru, înțelese că la clipa aceea 
contribuiseră toate acțiunile sale. Simţea că undeva, la un moment 
dat, făcuse o greşeală teribilă. Acesta era însă un adevăr pe care 
nu-l putea accepta. 

Se răsuci fulgerător, cu degetul apăsat pe trăgaci. 

Liz văzuse însă mişcarea şi-i ghicise intenţiile. Trase o rafală în 
direcția lui. Gloanţele pornite din ţeava pistolului Uzi secerară 
mâna în care Sir Anthony ținea arma şi-i sfârtecară pieptul. 
Gloanţele pornite haotic din arma sa se înfipseră în tavan. Sir 
Anthony se răsuci pe călcâie şi se prăbuşi cu zgomot pe podea, în 
timp ce din tavan bucăţile de var cădeau ca o ploaie. 

Liz îl urmări cu privirea şi fu copleşită de tăcerea ciudată care 
se lăsase brusc în încăpere. La început nu simți decât durerea 
eşecului. Apoi nu rămase decât bucuria de a se afla în viață. Că 
Simon supraviețuise. Acesta o privea îngrijorat, îi zâmbi, dând uşor 
din cap. 

Faţa lui Simon radia de bucurie. O cuprinse de umeri, o trase 
aproape de el şi o sărută pe obraji. Ea îi încolăci trupul cu brațele 
şi se lipi strâns de ei, de parcă întreaga sa viață ar fi fost 
încapsulată în acea clipă. 

Uşa se deschise. Instantaneu, cei doi se întoarseră cu armele 
ridicate. 

— Sarah! 

Liz îşi eliberă aerul din piept şi cobori arma. 

— Slavă Domnului! 

Simon lăsă şi el pistolul în jos. 

Sarah păşi în încăpere mergând încet ca şi cum ar fi fost rănită. 
În urma ei venea un bărbat mai în vârstă, cu şapcă pe cap. Liz îşi 
dădu seama că-l mai văzuse în hotel, era probabil unul dintre 
numeroşii agenți de securitate cu ecusoane de culoare verde. Când 
însă bărbatul mai făcu câţiva paşi şi ajunse în dreptul lui Sarah, 
Liz observă că acesta şchiopăta cu piciorul drept. Nici lui Simon 

nu-i scăpase acest lucru. Schimbară rapid o privire. 

Sarah rămăsese cu privirea ațintită spre cadavrele întinse pe 
podea. 

— Dumnezeule, Liz! Ce s-a întâmplat aici? 

— Îţi spun imediat, spuse Liz şi se adresă bărbatului: Cine 
sunteți? Aţi avut misiunea de a ne ajuta, nu? 

— Cesar Duchesne, spuse el simplu cu o voce joasă ce semăna 
mai mult cu un mârâit. Asta a fost misiunea mea până în clipa în 
care Brookshire mi-a ordonat să vă ucid. 

Privirea bărbatului se oprise asupra discului verde de pe masă. 

— Acesta e discul? 

În mod ciudat, Liz simţi că poate avea încredere în acest bărbat. 

— Nu. Discul adevărat se află în buzunarul hainei lui Gilmartin. 
Însă îmi aparţine. 

— Da, aveți dreptate. 

— Duchesne m-a eliberat, spuse şi Sarah. Malko a reuşit să mă 
ducă de nas la piscină. M-a doborât cu o lovitură de picior şi apoi 
m-a legat. 

— Liz! Simon! 

Cei doi se întoarseră brusc la auzul vocii atât de cunoscute. 

În încăpere îşi făcu apariția Lordul Henry Percy împingând de 
roțile scaunului. Privi spre baia de sânge şi buzele i se strânseră. 
Îşi ţinea spatele drept, o siluetă impunătoare, exact aşa cum şi-l 
aduceau aminte de dinainte de a fi imobilizat în scaunul cu rotile. 

— Sunteţi teferi? întrebă el cercetându-i cu privirea pe Liz şi 
Simon. 

Se uită apoi spre Duchesne ca şi cum ar fi vrut să fie sigur că 
era el. 

— Duchesne m-a asigurat că nu veţi păți nimic. Îmi pare rău 
pentru nebuneala aia de la mine de-acasă, însă el a fost cel care 
mi-a spus că nu trebuie să aflați nimic. Că trebuie să vă continuaţi 
cercetările. Bănuiesc că Clive şi ceilalți băieţi s-au descurcat destul 
de bine, nu? 

— Henry! exclamă supărat Simon. Eşti un ticălos. Şi noi care 
credeam că ai murit! Ce cauţi aici? 

Henry îi aruncă din nou o privire lui Duchesne. 

— Tot el m-a adus aici ca să dau explicații poliției. Bătrânul 
întoarse apoi capul spre cadavrul lui Sir Anthony. Nu-mi vine să 
cred. Până la urmă s-a dovedit că Tony a fost un tip tare nesăbuit, 
zise el şi clătină trist din cap. 

Sarah văzuse ceva pe fereastră. 

— Asher l-a găsit pe agentul trimis aici de CIA, spuse ea. În 
câteva clipe vor fi aici. Henry, trebuie să plecăm. Trebuie să 
vorbeşti tu primul cu el, să pregăteşti terenul. 

Henry se încruntă, încuviință cu o mişcare a capului şi o urmă 
afară din încăpere. În timp ce ei ieşeau, Duchesne se îndreptă 
şchiopătând spre cadavrul lui Gilmartin, îngenunche lângă el, îi 
pipăi haina şi se ridică ținând discul în mână. 

— Acesta este discul adevărat, zise Simon. 

Duchesne nu se uită deloc în direcţia lui. Se îndreptă spre Liz 
cu privirea în pământ şi-i întinse discul. 

Liz fu străbătută de un fior. 

— Vă mulțumesc. 

— Cred că ar fi bine să-l ardem, îi zise Simon. Nimeni n-ar mai 
trebui să fie vreodată în posesia unui lucru atât de periculos. 
Simon rămase cu privirea aţintită pe fața ei, aşteptând un 
răspuns. 

Liz nu zise însă nimic, mărginindu-se să-l urmărească cu 
privirea pe Duchesne care se îndrepta şchiopătând spre uşă ca şi 
cum ar fi vrut să-i studieze mişcările. Imediat cum ieşi din cameră, 
Duchesne încetă să mai şchiopăteze şi începu să meargă normal, 
cu paşi viguroşi şi elastici. Liz fu cuprinsă de o emoție ciudată, ca 
şi cum trecutul ar fi ajuns-o din urmă. Bărbatul întoarse brusc 
capul, o privi drept în ochi şi-i zâmbi obosit. Apoi uşa se închise. 

Liz şi Simon rămaseră singuri şi ea continua să privească în 
direcția uşii închise. Simon remarcă intensitatea privirii şi liniile 
dure care i se formaseră în jurul gurii. 

— Ce e cu tine? întrebă el. S-a întâmplat ceva. E din cauza 
discului? Nu vrei să-i distrugem? 

Liz părea că iese ca dintr-o transă. Se întoarse şi-l privi drept în 
ochi. Pe fața ei se citea tristeţe şi oboseală. 

— Discul nu e la mine, Simon, spuse ea. 

— Ba da, e la tine. 

— Nu, dădu ea din cap. Duchesne a schimbat discurile. Mi l-a 
dat pe cel fals şi a plecat cu cel adevărat. 

— Şi tu nu l-ai oprit? De ce? 

— Pentru că l-am recunoscut. A suferit mai multe operații 
estetice de când l-am văzut ultima dată şi acum urmează iarăşi un 
tratament cu steroizi. Însă el era. L-am mai văzut şi înainte 
prefăcându-se că e şchiop. Mă întreb de când lucrează pentru Sir 
Anthony. Bănuiesc că m-a supravegheat în permanenţă, probabil 
de dinainte de a mă muta în Santa Barbara. 

Ochii albaştri al lui Simon se întunecară. Vocea sa se umplu de 
amărăciune. 

— Spune-mi că greşesc. Spune-mi că nu ştiu despre cine e 
vorba. 

Liz se feri să-l privească în ochi. 

— Discul îi aparține. Nu, nu te uita aşa la mine, Simon. Nu 
puteam să-l trădez. E tatăl meu. Duchesne este Carnivorul. 

EPILOG 


Munţii Madonie, Sicilia 


În depărtare se vedea vechiul oraş Gangi, parcă agăţat de panta 
abruptă, sub piscul bătut de soare al muntelui Marone. Străzile 
întortocheate şi treptele săpate în peretele de calcar ce făceau 
legătura între terasele pe care era dispus oraşul medieval erau 
invizibile de pe coama dealului pe care cobora Liz cu paşi mari. Tot 
ce putea vedea era marea de acoperişuri din ţiglă roşie, a căror 
culoare pălise de-a lungul secolelor. Mai devreme, în cursul 
aceleiaşi zile, fusese în Gangi şi întrebase peste tot despre tatăl ei, 
folosind atât numele real, cât şi trei dintre numele sale false — Alex 
Bosa, Alessandro Firenze şi Cesar Duchesne. Avea un desen în 
care el apărea cu înfăţişarea pe care o avusese la Dreftbury. 

Primarul localității, îmbrăcat în costumul negru de rigoare, o 
asigurase cu mândrie că îi cunoştea personal pe toți cei care 
locuiau în această zonă izolată, însă nu-l recunoştea pe cel din 
desen şi nu auzise de vreunul din cele trei nume. Bineînţeles că 
nici şefii Mafiei nu o putuseră ajuta şi nici carabinierii. Proprietarii 
de magazine şi gospodinele pe care le întrebase nu ştiau şi nu 
văzuseră nimic. 

Pentru ea, timpul trecea îngrozitor de repede. Era deja 
septembrie şi se afla în Sicilia de aproape o lună. Se dusese mai 
întâi în oraşul Cefalu, de pe coasta nordică, deoarece acesta era 
locul de baştină al familiilor Firenze şi Bosa, din care se trăgea 
tatăl ei. Locul în care îşi construise în secret o vilă, unde se 
retrăsese după pensionare şi unde se presupunea că murise. 

Nu reuşise să descopere nimic acolo, aşa că îşi continuase 
cercetările în interiorul insulei, de-a lungul şoselei SS 286, spre est 
şi spre vest, printre fermele şi satele izolate ce se înşiruiau pe 
coastele munților sălbatici din centrul Siciliei. Unele sate erau atât 
de mici că nu apăreau pe nici o hartă. Conform zvonurilor, 
Bernardo Provenzano, strălucitul „şef al şefilor”, capo di tutti capi 
în Cosa Nostra, se ascundea pe undeva prin acele sate. Provenzano 
reuşise să se ascundă de poliție timp de patruzeci de ani. Aici, în 
Sicilia, singurul aspect neobişnuit al unei astfel de dispariţii era 
numai durata neobişnuit de lungă a acesteia. Cel care fusese capo 

înaintea sa — prietenul lui, Salvatore Runa, cunoscut şi cu numele 
Bestia - stătuse ascuns numai douăzeci şi trei de ani, înainte de a 
fi prins în 1993. 

Liz aruncă o ultimă privire în direcția oraşului Gangi şi intră pe 
sub porticul ce ducea la o clădire veche din piatră. În curtea 
prăfuită, o duzină de mese acoperite cu fețe de masă scrobite, în 
carouri alb-albastre, îşi aşteptau clienţii. Auzise că acesta era locul 
unde se întâlneau, după o zi petrecută pe câmp sau în livezile de 
măslini, oameni veniți de la kilometri distanță, să mănânce, să bea 
şi să bârfească. Unii numeau locul Il Santuario, alții Il Purgatorio. 
Despre patronul restaurantului, un om cu o memorie prodigioasă, 
se spunea că are legături cu şefii mafioți. 

Uşa era deschisă. Dinăuntru venea miros de usturoi, de suc 
condimentat de roşii şi de vin. Liz îşi pregăti un zâmbet cuceritor şi 
pătrunse în interiorul răcoros al clădirii, încercând să-şi ascundă 
nerăbdarea. Clădirea din piatră era foarte veche şi ferestrele mici 
lăsau să pătrundă foarte puţină lumină, încăperea era însă mare. 
Înăuntru se afla o singură persoană. 

— Signore Aldo Cappuccio? întrebă ea. 

Bărbatul stătea în picioare, în spatele unui bar de lemn. 
Tejgheaua era tocită din cauza coatelor şi a paharelor care se 
frecaseră de ea timp de zeci de ani. Patronul deschise braţele şi le 
aşeză pe tejghea cu palmele în sus, răspunzându-i la zâmbet ca o 
gazdă perfectă. 

— Buon giorno. Che cosa desidera? 

Scund şi slab, bărbatul avea înjur de cincizeci de ani, o mustață 
neagră, pielea măslinie şi ochii verzi. Liz nu reuşi să vadă nici o 
armă. În încăperea cufundată în penumbră, patronul părea mai 
degrabă un copil pus pe şotii decât un bărbat care se bucura de 
respect de ambele părți ale legii. 

Era însă ceva pe fața lui care nu o putea înşela. Fața aceea nu 
era decât o mască, hotări ea. 

Zâmbetul ei deveni şi mai larg. 

— Buon giorno. Îl vino della casa, per favore. 

Bărbatul se ridică pe vârfuri, ca şi cum ar fi vrut să audă mai 
bine. 

— Basta cosi? 

— Și, grazie. 

— Buono. Aveţi un accent aproape sicilian, zise el în italiană în 
timp ce se întoarse după o sticlă cu vinul casei. Sunteţi 
englezoaică, nu-i aşa? Bine ați venit în casa mea. 

Bărbatul turnă trei degete de vin într-un pahar simplu, 
continuând să o privească în ochi. 

Curioasă, Liz îi întoarse privirea. 

— Sunt şi englezoaică şi americancă. Locuiesc acum în 
California. Îşi luă paharul, se sprijini de bar şi aruncă o privire în 
încăpere, încercând să-şi controleze emoţiile. După ceea ce se 
petrecuse la Dreftbury, de fiecare dată când ajungea la o uşă, de 
fiecare dată când cunoştea pe cineva, simțea impulsul să întrebe: Îl 
cunoaşteţi pe tata? L-aţi văzut? 

— Aţi bătut o cale lungă până aici, zise el. 

Deşi localul lui Cappuccio arăta ca o ruină pe dinafară, 
încăperea era foarte îngrijită, cu vaze vechi, cu scaune tapițate cu 
stofa scumpă, mese lăcuite şi cu fotografii de epocă pe pereți. 
Printre ramele grele ale fotografiilor se vedea o frescă înfățişând 
îngeri cântând din fluiere şi harpe. Era o pictură mult mai veche 
decât fotografiile. 

Liz îşi luă paharul şi se duse către frescă. 

— Gaspare Vazzano? 

— Şi. Cunoaşteți opera lui Vazzano? o întrebă el venind după 
ea. 

— Ştiam că a pictat foarte multe fresce în zona asta, însă 
credeam că numai în biserici. Localul dumneavoastră a fost 
construit probabil în secolul al XVI-lea. Vazzano se născuse la 
mijlocul acelui secol, în Gangi, unde Liz văzuse câteva opere de-ale 
sale. 

— Nimeni nu ştie cu exactitate, însă aveți dreptate. Aici anii trec 
unul după altul. Bărbatul plesni din degete. Uite aşa. Asta e viața 
mea, zise el şi mai pocni o dată. Şi a dumneavoastră. O zicală de 
pe aici spune că viața nu e un dar, ci o surpriză, iar moartea nu e 
niciodată o surpriză, însă de multe ori poate fi un dar. Ținutul 
nostru e un loc aspru. O țară dură, cu reguli dure şi cu obiceiuri şi 
mai dure. Îmi cunoaşteţi numele, signorina. Ar fi cinstit să vi-l 
cunosc şi eu pe-al dumneavoastră. Come şi chiama? 

— Elizabeth Sansborough. 

Liz sorbi din vin. Avea un gust aspru, era făcut din struguri de 
calitate, însă nu fusese lăsat prea mult să se aşeze. 

— Îmi caut tatăl. Liz scoase un desen din rucsac şi îl întinse 
bărbatului, urmărindu-i cu atenție expresia feței. E posibil să 
folosească numele Bosa sau Firenze. Acestea sunt nume de 
familie. Sau poate Duchesne. 

— Aşa deci. Cappuccio privi îndelung desenul. Se uită pe 

îndelete la fața pătrată, la ţeasta fără păr şi la trăsăturile 
obişnuite, lipsite de expresie. Când ridică din nou privirea, ea citi 
în ochii bărbatului că ştia ceva. Nu făcea nici un efort ca să 
ascundă acest lucru. 

Liz avu senzația că se sufocă. 

— Îl cunoaşteţi, nu-i aşa? Unde e? 

Bărbatul ridică din umeri. Pentru o fracțiune de secundă, Liz 
pătrunse dincolo de masca acestuia. Era un individ care calcula cu 
foarte mare atenţie riscurile. Probabil că ajunsese la concluzia că 
femeia din fața lui nu reprezenta un pericol pentru el. 

— Era un Bosa. Don Alessandro Bosa. Da, aşa i se spunea. I s-a 
mai schimbat fața de atunci. Cappuccio lovi desenul cu degetul. Îi 
plăcea să citească Leopardul, spuse el şi rămase cu privirea 
ațintită în gol. A, da. „Coame golaşe de dealuri arzând galbene în 
soare.” Venise tocmai din Cefalu pentru a admira verile noastre. 

— Unde se află acum? 

Liz încerca să-şi stăpânească vocea, însă inima îi bătea puternic 
de emoție. 

Bărbatul se încruntă. 

— N-aţi aflat? A murit. l-au dinamitat vila şi a murit. Cu câțiva 
ani în urmă. Cred că opt. A fost un eveniment de care a auzit toată 
lumea. 

— Am auzit că a supraviețuit. 

Cappuccio clătină din cap. 

— Cine ar fi putut să supraviețuiască unei asemenea 
nenorociri? îi dădu desenul înapoi. Beți-vă vinul. Nu fiți supărată. 
De câtă vreme îl căutaţi? 

— Am auzit că şi-a făcut din nou apariția. 

— Eu văd numai cu ochii mei şi aud numai cu propriile mele 
urechi. Nu am nici o putere magică. V-am spus tot ce ştiu. 
Bărbatul se întoarse la bar, părând că subiectul nu-l mai 
interesează deloc. 

Ea îi privea spatele drept şi umerii înguşti, dar musculoşi în 
timp ce mergea spre bar. Era un om care reuşise să creeze un fel 
de neutralitate într-o țară unde antipatiile şi pasiunile înăbuşite 
explodau foarte uşor. 

— Şi nu l-aţi văzut de curând? îl întrebă ea. 

Cappuccio făcu un gest plictisit. 

— V-am zis deja. S-a dus. E mort. Nu mai trăieşte... nici măcar 
pentru dumneavoastră. Întoarceţi-vă acasă. Nu o să-l găsiţi aici. 
De ce vă încăpățânațţi să căutați ceva ce nu mai există? Dacă e viu 

într-adevăr, nu doreşte să fie găsit. Dacă e mort, lăsațţi-l să se 
odihnească în pace. Înapoiaţi-vă în California. Vedeţi-vă de viața 
dumneavoastră. Lăsați amintirile aici unde le e locul. Arătați-i 
suficient respect şi continuați-vă viața fără el. 

Ea întoarse capul într-o parte. Rămase cu privirea fixată pe fața 
zbârcită a unei bătrâne siciliene dintr-una din fotografiile de pe 
perete. Se uita la fotografie şi avea un ciudat sentiment de 
uşurare. 

Se uită din nou la Cappuccio. Îl sfredeli cu privirea. 

— Deci nu l-aţi văzut? 

— Nu! Bărbatul ridică exasperat brațele. Apoi zise cu o voce 
calmă: în curând o să înceapă să-mi vină clienţii. Luaţi loc. Beţi-vă 
vinul. Am treabă. Cappuccio se apucă să scoată sticle cu vin roşu 
de undeva din spatele barului şi să le aşeze în spatele tejghelei, 
lipite de perete. 

Liz înaintă spre tejghea şi puse paharul pe ea. 

— Quanto costa questo? 

E] îi spuse şi Liz îi lăsă bancnotele lângă pahar, după care ieşi 
afară unde începuseră să se lase umbrele lungi ale înserării. 

Vântul parcă se mai potolise. În timp ce traversă curtea, îşi 
scoase pălăria din pai şi-şi şterse fruntea, care i se umezi însă 
imediat. Anotimpul ploios nu începuse încă. Toată ziua vântul 
sirocco bătuse dinspre nordul Africii, peste dealuri şi văi, sugând 
până şi ultima picătură de umezeală din oameni şi pământ. Pe 
acele meleaguri, supărarea ţinea foarte mult. După ce fuseseră 
cuceriți şi recuceriți timp de trei sute de ani, sicilienii sfârşiră prin 
a accepta cu calm actele lui Dumnezeu şi ale naturii. 

Trei bărbaţi de vârstă mijlocie, râzând, cu ţigările în colțul gurii, 
se apropiară şi se aşezară la una din mese. Signore Cappuccio îşi 
făcu apariția şi fără să-i mai arunce lui Liz nici o privire, îi întrebă 
ce doresc să bea. 

Liz se îndepărtă de local şi trecu pe lângă un cioban cărunt care 
îşi mâna turma de capre răpciugoase. Pe măsură ce se apropia 
noaptea, vântul îşi schimba direcţia şi începuse să bată dinspre 
nord. Liz îşi ridică fața, bucuroasă să-i simtă răcoarea. Dinspre 
est, liniştea munților era tulburată de motorul unei maşini. Se uită 
la ceas. Da, era el şi venea la timp. 

Urcă nerăbdătoare panta şi rămase în aşteptare pe coama 
dealului privind spre apus, unde orizontul era încărcat de nuanțele 
strălucitoare ale portocalelor şi lămâilor pentru care această 
regiune fusese atât de cunoscută cândva. Acum, mai mult de 

jumătate din cei care populau zona cu zece ani înainte plecaseră 
prin Europa în căutare de lucru. Peste tot, oamenii îi povesteau cât 
de pustii rămăseseră munții lor - nu mai erau aici decât bătrânii, 
leneşii şi beţivii. Globalizarea îşi făcuse simţit efectul chiar şi aici, 
alungându-i pe tineri şi lăsându-i pe bătrâni singuri. La fel ca 
trecerea anotimpurilor, globalizarea era inevitabilă. Singura 
întrebare care se punea era ce cale vor alege cei puternici: vor 
impune acest proces gradual astfel încât efectele asupra celor 
mulți să fie minime, sau vor avea în vedere numai obținerea unor 
profituri cât mai mari? 

Liz privea dealurile peste care se lăsa întunericul şi în amintire 
îi reveni din nou imaginea tatălui ei. Îl vedea cum părăseşte 
camera de hotel de la Dreftbury. Ar fi putut să-l strige pe nume, 
să-l dea de gol, sau ar fi putut să-l oprească cu un foc de armă 
tras pe deasupra capului. Nu făcuse însă aşa ceva fiindcă el 
trebuia să dispară. După aceea, aşteptase mai bine de două luni, 
cu o durere stinsă în suflet. El nu o contactase. Atunci ea plecase 
în căutarea lui. 

Furgoneta trase pe marginea drumului. Liz se întoarse şi alergă 
spre maşină. 

— Vino să admirăm împreună apusul soarelui. Ai aflat ceva? 

Simon îi zâmbi. Părul său ciufulit strălucea în lumina ce scădea 
văzând cu ochii. 

— Am aflat câte ceva, zise el ieşind din maşină. Tu? 

În timp ce se îndreptau amândoi spre vârful dealului, unde 
stătuse Liz puțin mai înainte, aceasta îi spuse lui Simon: 

— Am întâlnit un om interesant. Fără îndoială că omul acela 
ştie ceva. Însă el e convins că tata a murit. Aşa că am ajuns la 
concluzia că probabil tata nu e aici. 

Simon dădu din cap. 

— Nici unul dintre oamenii mei nu a reuşit să descopere ceva 
despre Jack O'Keefe sau despre vreunul dintre camarazii acestuia, 
inclusiv Elaine şi George Russell. O'Keefe ar trebui să aibă peste 
şaptezeci de ani acum, aşa că e foarte posibil să fi murit în linişte 
pe undeva. 

— S-ar putea însă să fie în viaţă. Împreună cu tata. Prin 
intermediul acestui O'Keefe trimisese Sarah mesajul care dusese la 
prinderea Carnivorului în vila sa din Cefalu. 

Simon ridică din umeri. 

— Ai dreptate. Însă dacă O'Keefe ar mai fi activ, cred că acest 
lucru nu ar fi scăpat informaţiilor noastre. 

Liz greşise atunci când afirmase că cei din MI6 nu aveau să-l 
primească înapoi pe Simon. În ceea ce-i priveşte pe Sarah şi Asher, 
aceştia se întorseseră la Paris, hotărâți să-şi termine vacanța. Gary 
Faust era bine sănătos şi continua să zboare cu avionul său 
Westland Lysander oriunde circul său îşi înălța cortul. Liz şi Simon 
îi cumpăraseră un alt Jeep lui Paul Hamilton şi trimiseseră nişte 
bani pe adresa apartamentului din Pigalle de unde luaseră hainele 
şi mâncarea. Agitatorii arestaţi în ziua aceea la Dreftbury fuseseră 
eliberați în scurt timp pe cauțiune, reprezentați de avocaţi angajați 
de un grup ce urmărea să țină unite ramurile separate ale 
mişcării, în speranța de a mări eficacitatea acesteia. 

Viaţa îşi continuase astfel cursul, dictat mai degrabă de interese 
decât de pasiuni. Timp de câteva zile, Nautilus fusese în atenția 
publicului şi natura acestui grup - după unii sinistră, după alții 
plină de bune intenții — devenise subiect de discuţie în baruri, în 
săli de consiliu precum şi în câteva dormitoare. Apoi undeva 
izbucnise un alt război local şi interesul față de organizaţia ce 
rămăsese în continuare clandestină scăzuse brusc. 

Aşa cum se dovedise ulterior, Cesar Duchesne fusese singurul 
martor din afară la complotul sângeros pus la cale în interiorul 
Spiralei. Pentru autorități, informaţiile oferite de Henry Percy 
fuseseră destul de surprinzătoare, însă nu se luase nici o măsură. 
În ceea ce priveşte distrugerile produse de falsul atac asupra 
reşedinței sale, bătrânul râsese spunând că savurase aventura şi 
că la ce bun avea atâţia bani dacă nu-şi putea permite din când în 
când câte o distracție. Fratele lui Gregory Gilmartin preluase 
frâiele imperiului familiei şi continua să facă presiuni asupra 
comisarului Santarosa pentru o decizie favorabilă în privința 
fuziunii. 

Nu fusese o surpriză pentru nimeni faptul că Richmond 
Hornish, Nicholas Inglethorpe şi Christian Menchen nu fuseseră 
tulburați în vreun fel şi că numai avocaţii lor avuseseră ceva de 
lucru. Spirala avea să-şi continue existența, puţin şifonată, însă de 
neclintit. Membrii ei se ghidau după propria regulă de aur a 
grupului — cel ce are banii face legile. 

Liz ajunse în vârf şi-i arătă cu un gest lui Simon panorama 
impresionantă oferită de spinările rotunjite ale dealurilor învăluite 
în umbră, luminate numai pe creste de ultimele raze ale soarelui 
ce apunea. Era unul dintre acele momente pe care ar fi vrut să le 
imortalizeze, aşa cum stătea acolo lângă Simon, privind spre o 
lume ce părea neîntinată. 

Simon îi prinse mâna, o ridică spre buze şi-i sărută degetele. Ea 
se lipi de el şi rămaseră amândoi ca fermecaţi de frumusețea 
sălbatică a peisajului. 

— Te-ai hotărât? îl întrebă ea. 

— Da. Vin la Santa Barbara cu tine. 

Liz se trase într-o parte. Se uită în ochii lui şi văzu o oboseală 
care se accentuase începând din iulie. 

— Nu mai pot continua, îi spuse el. La un moment dat, în 
timpul activității la MI6, am pierdut şirul. E ciudat, însă ăsta e 
adevărul. Vreau să văd şi ce altceva mai există pe lume. 

— Mă bucur foarte mult că vii cu mine. Foarte, foarte mult. Şi 
eu sunt la fel de dezamăgită. De asta vreau să continui să predau. 
Studenţii mă fac să cred că mai există speranţă. 

— Ştiu. Simon o apucă de mână şi o trase din nou lângă el. 
Soarele trecuse de partea cealaltă a dealului. Cerul era roşu. 

— Ai văzut? întrebă ea. 

— Nu. Ce să văd? 

— Pe dealul celălalt. O scânteiere de lumină. A dispărut acum. 

— Probabil un biciclist sau un păstor cu vreun obiect de metal 
în rucsac. Ar trebui să plecăm. Ne aşteaptă un drum lung până la 
Cefalu. 

Ea încuviință şi Simon îşi petrecu o mână în jurul umerilor ei, 
ținând-o aproape în timp ce se îndreptau spre furgonetă. 

Liz îi cuprinse mijlocul şi-şi potrivi pasul după al lui. 

— Ştiai că în Gangi încă se mai ţine un festival păgân? Creştinii 
nu sunt prea încântați, evident. Se numeşte Sagra della Spiga şi-n 
cadrul lui are loc o procesiune a vechilor zei - Pan, Bacchus şi 
Cerese, divintăți ale fertilității. Când am fost în oraş, un bărbat de 
la palatul Bongiorno mi-a povestit că pe Muntele Alburchia s-ar 
putea să se afle un vechi templu al fertilității construit de greci. 

— De greci? Atât de departe în interiorul posesiunilor romane? 

— Curios, nu-i aşa? Oriunde se duc, oamenii îşi iau şi zeii cu ei, 
într-o formă sau alta. 

* 

În timp ce cei doi continuau să vorbească cu voci joase, intime, 
pe dealul din față, acolo unde Liz văzuse lumina aceea, un bărbat 
se ghemui pe vine. Stătuse până atunci lungit pe burtă sub 
ramurile pline de frunze ale unui măslin şi îi urmărise pe cei doi 
cu ajutorul unui puternic microfon direcțional şi al unui binoclu. 
Pentru o clipă, se temuse că a fost descoperit. Momentul trecuse 
repede fiindcă Liz era atât de implicată în viitorul ei alături de 

Simon. Asta era bine; exact ce voia şi el. 

Bărbatul îşi trecu o mână peste părul care începuse să-i 
crească. În curând avea să fie din nou ca înainte, des şi cărunt, îşi 
reprimă dorinţa de a fugi după fiica sa, împachetă echipamentul şi 
dispăru în noapte. 

